
A 


I skyrius 


Ji norėjo tik ištrūkti iš miesto. 

Kai šefas nedrąsiai priėjo prie jos ir ištarė žodžius „butas“, „De- 
vintoji apygarda“ ir „visiška devyniolikto amžiaus atgyvena“, Eip- 
rilei iš karto šovė mintis: atostogos. Aišku, reikės dirbti, bet vis tiek 
keliaus į Paryžių. Kaip ir kiekvienam rašytojui, poetui, dailininkui 
ir, žinoma, baldų vertintojui, tai reiškė puikią progą pabėgti nuo 
kasdienybės. 

Paryžiaus komanda jau visa tenai. Vyriausiuoju paskirtas Olivjė. 
Eiprilė įsivaizdavo jį jau zujantį po butą su bloknotu rankose ir plo- 
nais, išsiklaipiusiais pirštais užsirašinėjantį pastabas. Jis pakvietė 
pastiprinimą iš Niujorko, nes buvo reikalingas dar vienas vertin- 
tojas, 0 ypač baldų ekspertas, galintis šiek tiek kilstelėti jų skur- 
džią kvalifikaciją šioje srityje. Anot Eiprilės šefo, tame septynių 
kambarių bute baldų esama tiek, kad „užtektų dvylikai prabangių 
viešnamių apstatyti . Piteris nedaug turėjo vilčių, o Eiprilė - daug, 
tačiau visai dėl kitos BAC Galiausiai abiem teko pripažinti 
klydus. 


II skyrius 


Kol vyras rišosi peteliškę ir tampė abi marškinių rankoves, čia 
truktelėdamas aukštyn, čia timptelėdamas žemyn, kad atrodytų 
nepriekaištingai, Eiprilė krovėsi daiktus naktiniam lėktuvo reisui į 
Šarlio de Golio oro uostą. Paprastai ji dalykiška ir patyrusi keliau- 
toja, bet šįkart trisdešimties dienų kelionės bagažas ją visai išmušė 
iš vėžių. Anksčiau Eiprilė išvykdavo ne ilgiau kaip savaitei, bet, 
matyt, šįsyk per tas dvi valandas nuo Piterio ištartų žodžių „visiška 
atgyvena“ iki lėktuvo bilieto pirkimo kažkas turbūt jam šnipšte- 
lėjo, kad tai nėra paprastas radinys. „Būk, kiek reikės, - pasakė jis. — 
Bilieto galiojimą pratęsime.“ 

Eiprilė dar turės jam tai priminti. 

— Kas nepatinka? - pastebėjęs surauktą žmonos kaktą paklausė 
Trojus ir pasitampė marškinių priekį. 

— Krautis daiktus. Bijau, kad ne viską pasiėmiau. Trisdešimt 
dienų. Paryžiuje. Visą birželio mėnesį. O tai reiškia, kad tempe- 
ratūra per parą ten gali svyruoti penkiolika laipsnių. Ne veltui sa- 
koma, Paryžiuje oras nenuspėjamas. 

Eiprilė pakėlė galvą, žvilgsnis įsmigo į Trojaus kairiojo ranko- 
galio sąsagą, ryškiai sužaižaravusią palubėje kabančio sietyno švie- 
soje. Dėl nenugalimo įpročio nuolat „vertinti“ daiktus, Eiprilė tu- 
rėjo suimti save į rankas ir negalvoti, kiek už šitą onikso akmenėlį 
platinos apvade galima būtų išpešti aukcione. Na jau ne, staigios 
vyro mirties ji tikrai netrokšta, juo labiau tokiu būdu susikrauti 
turtų. Iš tiesų įprotis nesąmoningai vertinti daiktus yra tik darbo 
didžiausiuose pasaulio aukcionų namuose šalutinis poveikis. 

— Ko taip piktai žiūri? — tyliai krizendamas paklausė Trojus. — 
Per prastos sąsagos šitam kostiumui? 

— Ne, Geros. Tiesiog puikios. 

Eiprilė nusuko akis į šalį ir palengvėjusia širdimi pagalvojo, kad 
gerai, jog darbe nereikia vertinti blizgučių, gautų palikimu iš susi- 
raukšlėjusių ir niurzgančių senų kvaišų, todėl vertinti sutuoktinio 
ekipuotę jai tiesiog stigo išsilavinimo. O dėl paties Trojaus Vouto 
vertinimo, tai ji jau turėjo sunkiai de facto įgytą magistro diplomą. 
Tad dabar Eiprilė turėjo suprasti, kėd sąsagos, kurias vyras ren- 
kasi išskirtinai ypatingoms progoms darbe, yra tiesiog - bent jau 
jam - neįkainojamos, O kąjos liudija apie tuos, kurie ten susirinks, 
Eiprilė net nenorėjo sukti sau galvos. 

— Aš priblokšta, - ištarė ji, kraipydama galvą ir žiūrėdama į savo 
lagaminą, bet turėdama omeny ne megztinius ir šalikėlius. 

- Neapsikrauk daiktais, - patarė Trojus. - Ko trūks, galėsi bet 
kada nusipirkti tenai. Juk skrendi į Paryžių. 

Eiprilė šyptelėjo. 

- Tu visada man taip sakai, ar ne? Pirk, kiek gali. 

- Argi tai blogai? - mirktelėjęs akį atšovė Trojus ir patraukė prie 
didžiulio veidrodžio. Prasmukdamas pro Eiprilę, švelniai plekšte- 
lėjo jai per užpakalį. - Tokios žmonelės reikia paieškoti. 

Tokios „žmonelės“. Eiprilė išsigando šio žodžio visai be reikalo. 
Dabar jis turi jai kitą prasmę. Žmona. Žmona. 

— Žinai, niekas neima domėn, - toliau dėstė Trojus, - nebent 
tik dauguma iš Volstrito, bet mano filosofija „pirkti kuo daugiau“ 
per recesiją labai padėjo mano paties bendrovei ir mūsų investuo- 
tojams. | 

— Koks nuostabus požiūris, - mėgino pajuokauti Eiprilė. Pa- 
staruoju metu jų namuose humoro skausmingai trūko. Viskas 

atrodė pasenę, nuvalkiota. - Kaip gali kam nors nepatikti savimi 
pasitikinčio Volstrito vaikino požiūris, ir dar nuolat visiems per- 
šamas? 

Trojus nusijuokė ir užsitempė ant pečių smokingą. Džiugiai ki- 
kendamas toliau spoksojo į save veidrodyje, o Eiprilė tuo metu į 
savo lagaminą kietais šonais slapčia įgrūdo dar vieną porą žema- 
kulnių batelių. 

- Na, kad jau prakalbom apie savimi pasitikinčius Volstrito 
vaikinus, - apsimnestinai linksmai tarė Trojus, - atrodo, tau ir vėl 
pasisekė. 

— Pasisekė? - Eiprilė atsirėmė į komodą (Jurgio III stiliaus, rau- 
donmedžio, su išgaubta priekine dalimi, pagaminta apie 1790-uosius) 
ir nužvelgė lagaminą, bandydama įvertinti, kiek jis galėtų sverti. — 
Kaip suprasti? 

Neatrodo, kad būtų labai sunkus. 

Eiprilė giliai įkvėpė. Kaip visada įsivaizduodama save plačių ir 
stiprių pečių, it kokios olimpinių žaidynių plaukikės, o ne smulkių 
ir dailių, kokių ji iš tiesų buvo, sunkiai trūktelėjo nuo lovos išpam- 
pusį lagaminą. Šis garsiai dunkstelėjo ant grindų vos už pusės cen- 
timetro nuo kairės pėdos ir tik tik jos nesutraiškė, 

— Ogi taip, kad kraudamasi daiktus darsyk per plauką išvengei 
nelaimingo atsitikimo, - atšovė Trojus. — Ar nematai, kad šitas 
daiktas vos ne didesnis už tave pačią? Mieloji, bilietas nukrito tau 
lyg iš dangaus, tad nebūtina laužytis kojos, kad nereikėtų eiti į tą 
mano apgailėtiną darbo renginį. 

— Ak, ten nėra jau taip blogai, - Eiprilė nusišluostė nuo kaktos 
prakaitą ir pavertė lagaminą ant šono. 

— „Nėra jau taip blogai ? Pati žinai, kaip ten klaiku. Kolegų 
žmonos sprogs iš pavydo. 

Kolegų žmonos. Ką jos jai padarytų? - pagalvojo Eiprilė. 
Įdomu, ką jos galvoja, žiūrėdamos į Trojų? Kaip ją įsivaizduoja? 

„- Tau labai pasisekė, brangute, - toliau postringavo 'Trojus. — 
Paryžius tave išgelbėjo. Išvengsi dar vieno nuobodaus vakaro su 
šutve tranų kapitalistų. 

— Oi, taip, tie nelemti kapitalistai, - Eiprilė pavartė akis ir toliau 
tauškė nelabai vykusiu britišku akcentu: — Laaabai pasisekė, kad 
nesusitiksiu su ta veisle. Jų aistra kaupti pinigus tiesiog vulgari! Jie 
tikri prasčiokai. 

Eiprilė vylėsi, kad jai gana sėkmingai pavyko humoru pridengti 
savo liūdesį. Ji iš tiesų jautėsi laiminga. Tačiau ne todėl, kad pavyko 
išsisukti nuo pompastiško darbo renginio ir tėte-4-tėte pokalbių su 
šauniausiais (ir galbūt nepakenčiamiausiais) Volstrito vyrais. 

Ne, Eiprilė mielai pabendrautų su pačiais šauniausiais iš jų net 
ir neišmanydama, kas tądien vyko Azijos rinkose. Ji net galėtų ra- 
miai toleruoti naujausią to vakaro trofėjinę žmonelę, kuri neabejo- 
tinai būtų padauginusi šampano ir pusę vakaro liaupsintų Eiprilės 
mokslinius laipsnius, garsiai spygaudama aplink susibūrusiems 
taurėlės mėgėjams, kad „Trojaus žmona turi magistro laipsnį iš 
baldų srities!“ 

Deja, Eiprilė negalėjo prisiminti, kada pastarąjį kartą jos įgytas 
meno istorijos daktaro laipsnis buvo nuvertintas iki gebėjimo pre- 
kiauti baldų salonuose, nes Trojus niekur jos nebesivedė. Dabar 
jis dažniausiai tik „trumpam“ užbėgdavo į darbo renginius „be 
antrųjų pusių“ ar per daug „neįdomius“, kad Eiprilė gaištų ten 
laiką. Štai kur bėda. Anot Trojaus, ji laiminga, sakė, ji išgelbėta, 
bet Eiprilė kažkodėl nesijautė dėkinga išsisukusi nuo renginio, 
kuriame niekas nesitikėjo ją dalyvausiant. Ar dar blogiau - kur ji 
tiesiog nebuvo pageidaujama. 

Trojus liovėsi vedžiojęsis ją kartu, kai jų santykiai dar buvo pa- 
lyginti geri. O dabar - kas žino? Ar apskritai jai derėtų ten eiti? Ga- 
liausiai Eiprilė išties jautėsi „laiminga“ ir „išgelbėta“, nes, turėdama 
rankoje bilietą į Paryžių, galės nesikrimsti, kad šįvakar nebuvo pa- 
kviesta į renginį. Nereikės spėlioti, ar taip atsitiko tyčia. 

— Tarimą dar reikėtų pašlifuoti, - eidamas prie jos tarstelėjo 
Trojus. 

- Jeigu atvirai, - Eiprilė nustūmė Trojaus ranką, kai šis siekė 
padėti jai pakelti lagaminą, - tavo renginiuose man visai patinka. 
Susirenka įdomių žmonių. Maloniai pasikalba. 

— Melagė. 

Jis vėl atsisuko į veidrodį ir įdėmiai įsispoksojo į savo atvaizdą. 
Eiprilė nesuprato, ar Trojus taip daro dėl to, kad įtaria ją į jį žiūrint, 
ar manydamas, jog ji nežiūri. 

— Beje, kas ten tokio svarbaus, kad turi lėkti jau šįvakar? — pa- 
klausė Trojus. Apsimestinis abejingumas balse išdavė šiokį tokį 
įtarumą. 

— Tu gi žinai, kaip būna, - tarė Eiprilė ir pagalvojo, ar jis neper- 
sistengia dėl savo atsargumo. — Skubus iškvietimas dėl baldų. Turiu 
lėkti, kad prieš pardavimą konkurentai nenušluostytų mums nosies. 

— Bet niekada nevažiuodavai ilgiau kaip savaitei, daugiausia de- 
šimčiai dienų, ir dar iš anksto neįspėjus. Man truputį neramu, kai 
gaunu žinutę „turiu išvažiuoti“, o parlėkęs namo randu žmoną, be- 
sikraunančią lagaminą visam mėnesiui. 

„Tikrai? - norėjo paklausti Eiprilė. — Ar tu tikrai šitaip dėl 
manęs jaudiniesi?“ 

Normaliomis aplinkybėmis ji gal būtų pajuokavusi, jog jam 
labai pasisekė, kad žmonelė kažkur išvažiuoja, ir visa kita, tačiau 
žaizdos buvo gana šviežios, o jų gijimo trukmė nenuspėjama. 

— Aš ir pati truputį nustebau, kad viskas taip greitai, - prisipa- 
žino Eiprilė. Ją tai ir nustebino, ir pradžiugino. - Anot Paryžiaus 
kolegų, tai puikus radinys. Moteris mirė gyvendama Pietų Pran- 
cūzijoje, o butą turėjo Pigalio rajone. Jis priklausė tai šeimai dau- 
giau nei šimtmetį. Butas nebuvo šeimos nuosavybė, jis tiesiog visą 
šimtmetį buvo nuomojamas. 

Eiprilei bekalbant, pečiai pamažu atsipalaidavo, žandikaulis ne- 
bebuvo toks įsitempęs. Ši tema Eiprilei itin artima ir ji čia jautėsi 
kaip žuvis vandeny. 

— Ta moteris, - toliau pasakojo ji, - jau velionė - į tą butą ne- 
buvo įkėlusi kojos nuo tūkstantis devyni šimtai keturiasdešimtųjų. 
Niekas nebuvo užėjęs. Man atrodo, čia kažkas ne taip. Galbūt ver- 
Čiant informaciją buvo supainiotos datos, ir butas užrakintas tik po 
bjaurių skyrybų amžiaus pabaigoje. 

Tardama žodį „skyrybų“ Eiprilė net susigūžė, bet šaukštai jau 
po pietų. Žodis - kaip žvirblis. O ji taip stengėsi apsieiti be jo. 

— Septyniasdešimt metų! - suspiegė ji. Balsas nuaidėjo iki pat 
keturių metrų aukščio lubų. - Neįtikėtina! 

— Na, nežinau, - ištarė Trojus ir patraukė pečiais. Griežtas, be- 
jausmis veidas neišdavė jokių emocijų. - Manhatane tokie dalykai 
ne naujiena. Būstai riogso užrakinti, o advokatai ir turto valdytojai 
kas mėnesį ir toliau automatiškai siuntinėja sąskaitas, bet pasido- 
mėti niekas nesivargina. 

— Tik ne tokiu butu. Jis iki lubų prigrūstas baldų, paveikslų ir 
visokių daiktų, kuriuos ta šeima įsigijo dar iki Antrojo pasaulinio. 

— Yra kas vertinga? 

- Olivjė mano, kad yra, antraip aš ten neskrisčiau. Be to, viskas 
bus parduodama. Net vokiečiams nepavyko į jį patekti, - Eiprilė 
iš nuostabos pakraipė galvą. - Pamanyk, per šitiek metų giminėje 

neatsirado nė vieno paklydėlio, prasilošėlio ar kvaišalų mėgėjo, 
kuris būtų norėjęs ką nors iš ten pasigviešti. 

— Nebent ten nėra nieko vertingo, - pasiėmęs telefoną Trojus 
sumaigė kažkam žinutę. Paprastai lygioje jo kaktoje susimetė ke- 
lios raukšlės. - Paryžietiška sendaikčių kaupykla, - atsainiai mes- 
telėjo jis, nors iš esmės jųdviejų pokalbyje jau nebedalyvavo. 

Eiprilė atsiduso. 

— Ak, mieloji, aš tik pajuokavau, - suskubo kuo greičiau taisyti 
padėties. Tarsi reflekso pagautas pridūrė: - Gražiai skamba, Tikrai. 

Čia jis apie atodūsį? Betgi ji-visai ne tai turėjo galvoje. 

— Aha, gražiai, - Eiprilė pavėdavo prieš save ranka, lyg norė- 
dama išsklaidyti blogą orą. Gestas buvo nesąmoningas, bet jo už- 
teko, kad Trojus trumpam atsiplėštų nuo telefono. 

— Kur tavo žiedai? — susiraukęs prabilo jis, spoksodamas į jos 
ranką. - Užrakinai seife? 

Eiprilė linktelėjo ir pažvelgė į pliką ranką. Juk Europoje niekas 
brangių papuošalų nenešioja, tiesa? Tai svarbu ne dėl santuokos 
išsaugojimo, o dėl darbo. Eiprilė sumirksėjo, nes akis ėmė tvilkyti 
ašaros. 

— Klausyk, Trojau... - norėjo kažką jam sakyti, bet Trojus vėl 
įnikęs maigė telefono mygtukus. 

Staiga suskambo jos pačios mobilusis. Apačioje jau laukė au- 
tomobilis. Eiprilė pažvelgė į savo dailų vyrą, apsidairė po jų gražų 
butą ir pagalvojo, kokia ji čia buvo laiminga. Akimirką gyvenimas 
pasirodė mielas ir žavus. Jos bute yra visko, ko ji taip troško. Septy- 
niasdešimt metų? Ji tikėjosi čia gyventi ilgiau. Amžinai. 

- Pasiilgsiu tavęs, - pasakė Trojus, staiga išdygęs prie Eiprilės, 
kai ji įsimetė mobilųjį į odinę rankinę, kurią ketino pasiimti į lėktuvą. 

Kai Trojus ją apkabino ir juodu apgaubė tobulas vyriškas jo 

aromatas, Eiprilė pabandė prisiglausti. Stengėsi negalvoti, kada vėl 
galės visais penkiais savo jutimais juo mėgautis. 

Trojus švelniai pabučiavo ją į viršugalvį. 

— Nenoriu, kad išvažiuotum, - garsiai atsidusęs pasakė jis. - Gal 
galėtum kelias dieneles palaukti? 

Jis kalba taip nuoširdžiai. 

- Ai, nesijaudink, — atšlydama nuramino jį Eiprilė. - Aš greitai 
grįšiu. 


III skyrius 


Eiprilė niekada nepamirš to buto kvapo. 

Įžengus į Paryžiaus butą, septyni dešimtmečiai atrodė kaip aki- 
mirka. Jeigu kvapai galėtų skaičiuoti metus, tai šiam tvaikui jau 
būtų geras tūkstantmetis. Eiprilė tik vos vos įtraukė į plaučius oro 
Ar iškart akyse, nosyje ir burnoje pajuto dulkių ir kvepalų skonį. Tas 
šleikštus saldumas kutens jai gerklę dar kelis mėnesius. O vaizdas 
išliks pasąmonėje gerokai ilgiau. 

Butas buvo Devintojoje apygardoje, dešiniajame upės krante, 
netoli Opėra Garnier, Folies Bergėre muzikinio teatro ir Pigalio rau- 
donųjų žibintų rajono. Štai tavo spalvingasis Paryžius — rašytojų, 
menininkų ir filmų kūrėjų Paryžius. Eiprilė numanė, kad kadaise 
šie namai žėrėjo ryškiomis spalvomis, bet ilgainiui laikas užklojo 
juos dulkėmis ir užmarštimi, 

Skrisdama per Atlantą Eiprilė atsidėjusi studijavo jai atsiųstą 
Sotheby's aukcionų namų medžiagą. Bute septynios patalpos: 
prieškambaris, svetainė, valgomasis, du miegamieji, vonios kam- 
barys ir virtuvė. Nuotraukose butas neatrodė didelis, bet prabanga 
akivaizdi: aukštos medinės lubos, rausvi raštuoti sienų apmušalai, 
paauksuoti lipdiniai. 

Tačiau žvilgantys raštai iki galo dar neatspindi tikrovės. Dabar, 
stovint čia, šiame troškiame bute, Eiprilei gniaužė kvapą. Kiek čia 
daiktų, visi kambariai tiesiog jų prigrūsti. Trojus teisus, šypsodamasi 
pagalvojo Eiprilė. Moters išties būta kaupikės. Turtingos ir neabejo- 
tinai prabangą mylinčios, bet vis tiek kaupikės. Pirmą kartą per visą 
savo karjerą Eiprilė susimąstė, ar užteks jėgų visa tai aprėpti. 

Atsargiai laviruodama tarp gausybės baldų Eiprilė išgirdo iš 
buto gilumos sklindančius balsus. Labai norėjo pamatyti Olivjė 
ir kuo skubiau kibti į darbus, bet nors padai niežėjo greičiau bėgti 
pas jį, moteris kone pirštų galais laviravo siaurais tarpeliais, vin- 
giuojančiais pro, regis, nesibaigiančią gausybę veidrodžių, krėslų 
ir visur priramstytų meno dirbinių, ką jau kalbėti apie gyvūnų ir 
paukščių iškamšas. Protas iš karto ėmėsi inventorizuoti. 

Dešimčia atsargių žingsnelių įveikus pusantro metro, Eiprilės 
akį patraukė auksu puoštas Liudviko XVI laikų staliukas, pora 
Jurgio III raudonmedžio krėslų, Karolio X Savonnerie kilimas ir 
neįtikėtinai dailus aštuoniolikto amžiaus vidurio auksinis sie- 
tynas. Susivijęs ir susiraizgęs, jis atrodė tarsi gyvas. Sakytum, tuoj 
išsivynios ir ką nors nusmeigs. 

Už kiekvieno posūkio laukė vis nauja staigmena. Be daiktų, 
kurie jau prieš šimtą metų galėjo būti laikomi antikvarine vertybe, 
Eiprilė aptiko ir kone dviejų metrų stručio iškamšą bei Peliuką 
Mikį, murksantį kampe už jos. Pro praviras duris slapčia stebė- 

dama savo kolegas Eiprilė tyliai nutipeno prie įspūdingo grožio 
juodos su auksinėmis puošmenomis japoniško stiliaus doku- 
mentų spintos ir vos neužgriuvo ant aplūžusios knygų lentynos, 
nukrautos įvairiais popieriais. 

- O, madam Vout, - pasigirdo balsas. - Sveika atvykusi į Pa- 
ryžių. Apsilenkėte su liūtimis. 

Įžengusi pro duris į kambarį Eiprilė pamatė Olivjė su dar dviem 
vyrais. Vieną iš jų ji jau buvo sutikusi aukcione Niujorke. Jis dirba 
kažkokiame Sotheby's padalinyje, ir ji gerai prisiminė, kaip jis smar- 
kiai įkaušęs vis bandė grabinėti jos padėjėją. Bet, gerai pagalvojus, 
galbūt Eiprilė su kuo nors tą prancūzą painioja. 

— Bonjour, - pasisveikino ji. - Malonu vėl jus matyti, Olivjė. 

— Bonjour, madam Vout! - pasilabino tas įkyrusis prancūzas. — 
Kaip reikaliukai Niujorke? Jau kelis mėnesius bandau kaip nors 
ten nukakti. 

O, taip, dabar ji prisiminė. Jo vardas Markas, tas pats, kuris mė- 
gino kabinti jos padėjėją Birdę. Stengdamasi susilaikyti nuo pa- 
šaipos, Eiprilė mandagiai pakštelėjo jam į abu skruostus ir tyliai 
sumurmėjo įprastą prancūzišką pasisveikinimą vildamasi, kad pa- 
nieka šiam žmogui bus palaikyta visiems paryžiečiams s4upran- 
tamu senamadišku abejingumu. | 

Kartu su Marku ir Olivjė stovėjo dar vienas vyras - ilgakojis, 
išsidraikiusiais juodais plaukais ir išeiginiais levandų spalvos marš- 
kiniais. Eiprilė negalėjo atplėšti žvilgsnio nuo elegantiškai, siūlė 
siūlėn į kostiumo kelnes šviesiais ruoželiais sukištų marškinių. Iš- 
pūtusi akis spoksojo į pavydą keliančius jo klubus ir liemenį, at- 
kištus į priekį taip, lyg pabrėžtų vyro atkaklumą, įžūlumą ar dar 
kažką, ką sunku net įvardyti. Eiprilė jau buvo bepradedanti rausti, 
bet staiga pamatė jo burnoje smilkstančią cigaretę. 

- Čia negalima rūkyti! - suspiegė ji. Akivaizdu, kad net ir men- 
kiausia kibirkštėlė gali paversti visą butą pelenų krūva. - Užge- 
sinkit! Tuoj pat užgesinkit cigaretę! 

Vyras prunkštelėjo, numetė nuorūką ir žvilgančio odinio bato 
padu sutrynė ją į medines grindis. Nieko negalvodama Eiprilė 
puolė ant kelių ir pagriebė nuorūką nuo grindų. Pamosavo ranka 
ore, kad šioji tikrai užgestų. 

— Esat užkietėjusi antirūkalė, - pašaipiai tarė vyras, Eiprilei įsi- 
metant užgesintą nuorūką į kišenę. 

— Ji mūsiškė, — lyg aiškindamasis, lyg atsiprašydamas pratarė 
Olivjė. - Eiprilė Vout. Europos šalių baldų specialistė. 

— Aa, - sodriu prancūzišku akcentu vėptelėjo įsibrovėlis. — 
Lamėricaine. 

- Eiprilė Vout, - ji ištiesė ranką. 

Jis vėl nusivaipė, linktelėjo ir truktelėjęs ją už rankos arčiau 
savęs sveikindamasis dukart pabučiavo. Nuo jo dvelkė brangiomis 
cigaretėmis ir dar brangesniais kvepalais. Nuo tokio tradicinio, ta- 
čiau neišvengiamai familiaraus gesto Eiprilė gerokai sutriko. 

- Čia Lukas Tėbo, - pristatė jį Olivjė. - Madam Katremė advo- 
katas. 

— Madam Katremė? 

- Velionės. Čia jos butas. 

— Ne visai taip, - tarė Lukas ir atsirėmė ranka į kėdę. Eiprilė net 
sudrebėjo matydama, kaip menkinama daikto vertė jo atsainiu, 
nerūpestingu prisilietimu. — Faktiškai aš atstovauju ne madam Ka- 
tremė, o jos turto paveldėtojai. Paprastai velionims neleidžiama 
samdytis advokatų. Kad ir kaip ten būtų, šitas butas priklausė jos se- 
nelei. Pati Madam Katremė visą laiką gyveno Sarla la Kanedoje ir nė 
sykio, kaip galima spėti iš interjero būklės, nebuvo čia atvažiavusi. 

- O mesjė Tėbo paskambino mums dėl visų šių daiktų, - paaiš- 
kino Olivjė. - Už tai esame jam nepaprastai dėkingi. 

- Kur jau ne, - Lukas atsisuko į Eiprilę. - O jus, — tarė jai, nu- 
žvelgdamas nuo galvos iki kojų, - galėčiau palaikyti tikra prancūze, 
Šito... tikrai nesitikėjau. 

Eiprilė vos šyptelėjo. Prieš daug metų, kai jai vargais negalais 
pavyko gauti kuratorės darbą Paryžiaus aštuoniolikto amžiaus 
baldų muziejuje (dabar jau nebeveikiančiame), prisiskaitė gana 
daug, kaip turi atrodyti tikra prancūzė. Ar, tiksliau sakant, kaip ma- 
žiau atrodyti amerikiete. Buvo rašoma, kad reikia rengtis gražiai, 
tamsiai ir madingai; rinktis gerai derančius ir lengvai derinamus 
drabužius, su kuriais atrodytum apsivilkęs be pastangų. Kaip tik 
taip, anot Eiprilės, jautėsi sudėliota ir ji pati. Tiesūs, tamsūs ir 
madingi griežto silueto drabužiai. Plaukai, akys ir nosis — viskas 
kasdieniška; tai tik esminės, klausimų nekeliančios kūno dalys. 
Išsiskirti iš minios tereikia stilingo šalikėlio ir dryžuotos Brėton 
palaidinės, nes šie du dalykai įkūnija prancūzišką taisyklę Nr. 2. 

- Nieko man neatsakysite, madam Vout? - paklausė Lukas. — 
Ko tokia nešneki? Maniau, amerikiečiai tauška neužsičiaupdami. 

Vyras suklapsėjo pirštais kaip kvaksinti antis. 

- Atrodo, mes gerokai apdairiau renkamės žodžius nei kai kurie 
kiti, - Eiprilė kilstelėjo smakrą ir nusisuko nuo jo. - Na ką, Olivjė, 
sakyčiau, mūsų laukia nemažai gražaus darbelio? 

Žvilgtelėjusi jam per petį, Eiprilė pamatė Liudviko Pilypo 
laikų malachitinį staliuką, prisiglaudusį prie įspūdingo grožio 
Liudviko XVI laikų riešutmedžio kanapos. Jai vos akys ant kaktos 
neiššoko. Kas daiktas — vis naujas lobis. 

— Kai kurie baldai - tiesiog neįkainojami, - Eiprilės balsas nu- 
skambėjo pagarbiai, bet kartu ir liūdnai. 

Prisiminė nenusisekusį baldų muziejų ir susiraukė, O jeigu jis 
nebūtų užsidaręs? Jeigu ji būtų pasilikusi Paryžiuje dar bent mė- 
nesį? Ar porą? Išvykdama Šarlio de Golio oro uoste sutiko Trojų. 
Jis įsitaisė priešais ją Prancūzijos oro linijų laukiamojoje salėje. 
Susipažino atsitiktinai, nes ji dar nė sykio nebuvo laukusi lėktuvo 
verslo klasės salėje, juo labiau leidusis užkalbinama nepažįstamo 
pakeleivingo vaikino. Tuomet Eiprilė pagalvojo, kad jeigu lemta 
gėdingai sprukti iš miesto, tai verčiau padaryti tai stilingai. Sunku 
paaiškinti, kodėl ši tamsiaplaukė apsiraudojusi moteris Trojaus nė 
kiek neatbaidė ir net pasirodė jam patraukli, nors ir liūdinti dėl 
sužlugusios pirmosios suaugusio žmogaus svajonės. 

— Neverta dėl to lieti ašarų, madam Vout, - ėmė raminti ją 
Lukas. - Čia juk tik baldai. 

— Aš ir nelieju, - piktai atšovė jam Eiprilė. - „Tik baldai“? Dėl 
Dievo meilės! Vien šio kambario baldais būtų galima apstatyti visą 
muziejų. 

— Pamirškit tuos minkštasuolius ir rašomuosius stalus, madam 
Vout, — spragtelėjęs pirštais, kad atkreiptų jos dėmesį, įsiterpė 
Olivjė, Bedęs pirštu priešais save tarė: - Ar matėte štai šitą? Pa- 
veikslą? 

Eiprilė plačių lanku apėjo Luką ir priėjo prie Olivjė. Priešais 
jį, atremtas į sieną, stovėjo moters portretas. Jis buvo beveik sulig 
Eiprile, ir nors moteris jame pavaizduota profiliu, vis tiek buvo 
neginčijamai įspūdinga. 

Moteris sėdėjo atsirėmusi į rausvai violetinę kušetę ir žiūrėjo 
ne į dailininką, o į šoną. Rudi plaukai suvelti, sukelti ant pakaušio, 
bet taip atsainiai, kad atrodo beveik kaip palaidi. Rausva suknia 
viršuje su raukinių putom, nenusakomai graži, apačioje susmaukta 
ir pariesta lyg undinės uodega. Nors suknia nepaprastai ištaiginga, 

moters papuošalai itin kuklūs, jų nedaug, o veidas - akį kerinčio 
grožio. 

- Ji tiesiog įspūdinga, - pratarė Eiprilė, galvodama vis dar gal- 
vodama apie baldus, bet neatplėšdama akių nuo portreto. - Tie- 
siog įspūdinga. 

— Taip. Įspūdinga. Bet ar jūs matote? Ar jūs įžiūrite, kas tai? 

Eiprilė žengė artyn ir atsidūrė pro langą plūstančios saulės 
šviesos ruože. 

— Prašau, uždarykite langines, - paprašė ji ir iškėlusi aukštyn 
rankinę pabandė ja prisidengti akis nuo saulės. - Su šitais daiktais 
reikia elgtis labai atsargiai. 

- Ta ponia, - paragino Olivjė. - Madam Vout, žiūrėkit į pa- 
veikslą. 

Eiprilė sukluso. Dar atidžiau pažvelgė į paveikslą ir vėl jai į akis 
krito vos keli moters papuošalai (kuklus perlų vėrinys ir po žiedą 
ant abiejų rankų) bei agresyviai didelė suknelės iškirptė. Jei šis pa- 
veikslas būtų šiuolaikinės fotografijos darbas, tai pasididinęs ga- 
lėtum įžiūrėti krūties spenelį. 

Ir tada ji pamatė. Spalvas. Teptuko potėpį. Neginčijamą brūkš- 
telėjimą. 

- Dievulėliau tu mano, - sušuko Eiprilė ir sukryžiavusi rankas 
pasikišo po pažastimis. 

Taip norėjosi paliesti paveikslą. Net silpna darėsi. Iš dalies kaip 
tik dėl to ji ir pasirinko šią profesiją. Savo darbe ji gali prisiliesti 
prie daiktų, kurie paprastam mirtingajam yra tiesiog nepriei- 
nami, . 

— Ką apie ją manote? - paklausė Olivjė. Nuskambėjo veikiau 
kaip iššūkis, o ne klausimas. Jam reikia tikslios informacijos. Jam 
norisi palyginti su savo užrašais. 

— Boldinis, — sušnabždėjo Eiprilė. - Manau, kad čia Boldinis. 
Betgi negali būti. Tiesa? 

- Valio! - Olivjė patenkintas suplojo rankomis ir iš laimės vos 
neuždainavo. Šis paveikslas ir tinkamai parinktas žmogus atliks už 
jį visą darbą. Atsisuko į Marką. — Matai? Ar nesakiau? O tu man: 
Non, c'est impossible!" Madam Vout irgi tai pastebėjo. 

— Maniau, ji dirba tik su baldais, - atšovė jam Markas. 

Lukas prunkštelėjo. Eiprilė piktai dėbtelėjo į jį ir nesusitvar- 
džiusi susiraukė. 

— Taip, bet kai ką išmanau ir kitose srityse, - atkirto. 

Išties, jei nepajėgsi atpažinti Džovanio Boldinio darbų, ne- 
sugebėsi per kelerius metus susirinkti net keleto meno istorijos 
diplomų ar pagyventi Paryžiuje. „Potėpio meistras“ buvo vienas 
garsiausių portretistų pasaulyje. Devyniolikto amžiaus pabaigoje- 
dvidešimto pradžioje žmogus buvo laikomas nieko vertu, jeigu jo 
nenutapė Boldinis. Ši moteris turėjo būti žinoma. 

- Šito paveikslo nepamenu, - prisipažino Eiprilė, - Madam 
Žiujar, ledi Kolin Kempbel, Marlboro hercogienės, keletą ponios 
Frankos Florio portretų. Bet šitos - ne. 

Eiprilei ėmė smarkiai plakti širdis. Boldinis jai patiko. Labai pa- 
tiko. Jo, kaip portretisto, meistriškumas neginčytinas. Nors Eip- 
rilei teko savo akimis matyti ne vieną dešimtį jo paveikslų, šitas 
darė jai didžiulį įspūdį. Taip, moteris nepaprastai graži, bet čia dar 
ne viskas. Ji buvo tarsi gyva. 

- Negaliu patikėti, — tyliai sumurmėjo Eiprilė. 

- Kiek žinau, tarp jo darbų šito nėra, - pareiškė Olivjė. - Gal 
čia klastotė? 


* Ne, tai neįmanoma (pranc.). 

Ne. Ne klastotė. Eiprilė tą jau suprato. 

— Jeigu čia klastotė, tai velniškai gera, - pasakė, - Kita vertus... — 
Eiprilė nutilo, tarsi svarstytų tokią galimybę. - Kas galėtų šitiek 
metų laikyti užrakintą Boldinio paveikslą? Jis išgarsėjo dar bū- 
damas gyvas. Jau tada apie jį visi žinojo. Kas taip galėjo padaryti? 
Kodėl? | 

— Kas tas Boldinis? - prisidegdamas kitą cigaretę paklausė 
Lukas. 

— Prašom užgesinti! - piktai suriko Eiprilė. - Nenoriu, kad visi 
daiktai bute prisigertų dūmų. 

Lukas kažką pasakė Olivjė, Eiprilė jau žiojosi jam priminti, kad 
ir ji gana gerai moka prancūzų kalbą ir todėl žino, ką reiškia žodis 
„suirzusi , bet kaip tik tuo metu pamatė prie sienos pristumtą pa- 
veiksle pavaizduotą rausvai violetinę kušetę. Eiprilei užėmė kvapą. 
Iškart prieš akis iškilo ant jos sėdinčios moters vaizdas. Regėjo ją 
įsitaisiusią prie kosmetinio staliuko, prie rašomojo stalo skrebe- 
nančią laišką, žvelgiančią į savo atvaizdą viename iš kelių dešimčių 
bute esančių veidrodžių. Vos prieš dešimt minučių šis kambarys 
dar atrodė toks negyvas, o dabar staiga, regis, ėmė ir atgijo. 


IV skyrius 


Per savo karjerą Eiprilei teko surengti ne vieną šimtą aukcionų. 
Pranešimai dažniausiai atkeliaudavo iš įvairių šaltinių, bet visada 

tuo pačiu tikslu — siūloma parduoti senelės žemės sklypą, tėvo 
namą kaime ar prabangų butą mansardoje. Priešingai nei šiuo- 
laikiniame meno pasaulyje, kur vertingais daiktais prekiaujama 
kaip akcijomis, dėl pinigų ar malonumo, Eiprilė turtą krovėsi iš 
SSM — skolų, skyrybų ir mirties. Čia jai patikėti daiktai — taip, iš 
mirusios moters būsto, negana to, jie dar ir iš gilios praeities. Nesu- 
skaičiuojama daugybė muziejinės vertės eksponatų, metų metais 
nepaliestų, saugomų tik vorų ir šmėklų. 

Eiprilė užsimovė pirštines ir prisiartino prie kušetės. 

— Madam Vout! - pašaukė Olivjė. - Madam Vout, ar girdite? 

— Oi, kas yra? Atsiprašau, užsisvajojau... 

Vos nepamiršo, kad šalia sukinėjasi dar ir keletas kolegų. 

— Mes einam į lauką paplepėti ir parūkyti. Jūsų labui, bien sūr. 

- Merci 

— Mielai pakviesčiau ir jus, bet, manau, tokia veikla jūsų nesu- 
domins. 

— Eikit eikit, aš pasiliksiu ir pamąstysiu, kaip sugrupuoti daiktus 
ir pradėti juos inventorizuoti. Čia tiek visko daug! 

Eiprilė negalėjo nuslėpti savo susižavėjimo. Taip, bons mes- 
sieurs “, greičiau eikite, Ji norėjo likti viena su šia moterimi ir jos 
daiktais. 

— Aha: Ir vėl ta jūsų garsioji amerikietiška darbo etika, - nusi- 
šaipė Lukas. - Trės bien" 

— Matot, aš atvažiavau dirbti. 

Vyrai kažkodėl ėmė juoktis. 


* Žinoma (pranc.). 

** Ačiū (pranc.). 

*** Gerieji ponai (pranc.). 
**** Labai gerai (pranc.). 

- Tik nepradėkit be mūsų skaičiuoti komisinių! - šūktelėjo 
Olivjė ir visi trys išsliūkino pro duris. 

Eiprilė jiems linktelėjo ir priverstinai nusišypsojo. Durims užsi- 
trenkus puolė per kambarį prie knygų lentynos. 

Tai ta pati lentyna, kurios ji vos neparvertė, įėjusi į butą. Bet pats 
baldas jos nedomino. Nors ir ganėtinai senas, jis labiau priminė 
ano amžiaus pabaigos koledžo bendrabučio knygdėtę nei praban- 
gaus viešnamio knygų spintą, o ir aukcione už ją ne ką tepaimsi. 
Tačiau jos lentynos buvo nukrautos kažkokiais popieriais. Eiprilė 
juos pastebėjo atsargiai skindamasi kelią pro baldus. Jie buvo su- 
krauti šūsnimis, ant kiekvienos šūsnies užverstos dar kelios jų rie- 
tuvės. Šio buto šeimininkas buvo arba produktyvus rašytojas, arba 
rinko ir kaupė visas Paryžiuje gautas sąskaitas. 

Čia ne šniukštinėjimas, guodė save Eiprilė. Tikrai ne. Tai kilmės 
šaltinių aiškinimasis. Tie dokumentai padės paaiškinti, iš kur šie 
daiktai. Galbūt juose bus minimas ir tas paveikslas. Mažai tikėtina, 
bet gana svari priežastis. 

Eiprilė paėmė vieną dokumentų krūvelę. Paskui antrą, trečią, 
išvaduodama jas iš septynių dešimtmečių letarginio snaudulio. 
Dokumentai buvo perrišti išblukusiais kaspinėliais: žaliais, raus- 
vais ir melsvais. Popierius pageltęs, sudūlėjęs ir toks lengvas, kaip 
kampuose murksantys voratinkliai. Rašysena išblukusi, vietomis 
net nebeįskaitoma, bet verčiant lapus Eiprilei rodėsi, kad žodžiai 
ryškėja, sakiniai atgyja. 

Su tais popieriais rankose Eiprilė nuėjo prie lango. Pažvelgė į 
gatvę, kur prie namo kampo žvygavo Olivjė, Markas ir Lukas, bet 
pro švinu kaustytus stiklus jų balsų nebuvo girdėti. Ji turi šiek tiek 
laiko. Iš patirties Eiprilė žinojo, kad užsivedusį Olivjė užčiaupti 
sunku. 

Prisėdo ant kėdės, nuo kurios dar taip neseniai vijo šalin Luką. 
Pasidėjusi ant kelių pirmąjį ryšulėlį, Eiprilė atsargiai atrišo žalsvą 
kaspinėlį. Imdama nuo viršaus vieną lapą po kito, paskubomis 
peržvelgė dokumentus. Sąskaitos. Laiškai. Dienoraščio puslapiai. 
Širdis ėmė daužytis krūtinėje. 

Datos kėlė abejonių. Madam Katremė užrakino ir paliko butą 
1940 metais. O Boldinis, jeigu tas paveikslas tikrai tapytas Bol- 
dinio, mirė 1931-aisiais. Kaip čia dabar išeina? Akivaizdu, datos 
nurodytos netiksliai. 

Bet vėlgi, jeigu jos tikslios - jeigu, tarkime, šios datos tikros 
ir nė kiek nesufalsiūkuotos nei madam Katremė, nei jos sukto 
advokato Luko - tuomet istorija gerokai įspūdingesnė nei tik 
septyni dešimtmečiai, prabėgę po 1940-ųjų. Ji prasideda gerokai 
anksčiau. 

Eiprilės rankoje laikomam lape glausta, tvarkinga rašysena 
buvo užrašyta data: 1898 m. liepos 2 d. Ne praeitas, o užpraeitas 
amžius. Dirstelėjo į knygų lentyną. Kur šios istorijos pradžia? 

"Vogčiomis šypsodamasi Eiprilė peržvelgė laiškus. Šios mo- 
ters — rašytojos - būta drąsios, nevaržomos ir velniškai linksmos. 
Rašymo stilius nepriekaištingas, nebijota net tokių žodžių kaip 
„dujų kaupimasis“, „vyriškumas“ ir „speneliai“. Jeigu šie laiškai 
tikri — o Eiprilė nė kiek neabejojo, kad jie tikrai kažkam skirti, — 
jeigu dienoraščio įrašai nesuklastoti, tai jų autorės būta tikrai ne iš 
kelmo spirtos. Nieko nepaisančios. Kita vertus, ką ji galėjo žinoti. 
Argi ji galėjo įsivaizduoti, kad po šimto metų jos daiktus čiupinės 
kažkokia amerikietė? 

Ėmus graužti sąžinei, Eiprilė vėl surišo lapus kaspinėliu, Šie 
dokumentai neįtraukti į madam Katremė paveldėto turto aprašą, 
bent jau apie tai aukcionų namai nieko nemini. Daug apnuoginto 

kūno ir gastrointestalinės bėdos tikrai nepadės aiškinti daiktų 
kilmės, kad ir kaip Eiprilė to norėtų. 

Rišant kaspinėlį Eiprilei akis užkliuvo už vieno sakinio. Pirmoji 
mintis buvo tokia: ačiū Dievui, kad neįkišau nosies į asmeninį 
Žmogaus gyvenimą. 

O antroji: Viešpatie šventas! Mes neapsirikom. Tas paveikslas 
tikrai Boldinio. 


V skyrius 


Paryžius, 1898 m. liepos 20 d. 


Šiandien ir vėl pozavau Boldiniui. 

Dar keli brūkštelėjimai, ir baigta, - žadėjo jis. Dar keli brūkš- 
telėjimai? Tas vyras su savo nesiliaujančiom teplionėm nuvarys 
mane į beprotnamį! Tiesą pasakius, gal ten man būtų ir geriau. 
Pagaliau nebereikėtų pozuoti tam prakeiktam portretui. Tai pats 
kvailiausias užsiėmimas. O jis dar nė teptuko į rankas nepaėmė! 
Tebūnie tai perspėjimas visoms moterims: garsus ir išvaizdus dai- 
lininkas, pasišovęs drobėje atkurti jūsų atvaizdą, toli gražu dar nėra 
romantiškas nuotykis. 

Pasisuk taip, pasisuk anaip, sako jis. Raukymasis, piktai su- 
traukti antakiai, šiurkšti-kalba ir kalnai suglamžyto popieriaus. 
Paskui vėl viskas iš naujo. Ar jau minėjau, kad čia karšta? Žiauriai 

karšta? Nuo tvankumos ir dūmų, maniau, bet kurią akimirką galių 
nuvirsti ant šono. Jeigu Džovanis nemokėtų taip meistriškai užkal- 
bėti dantų, tikrai įsižeisčiau. Jau ne sykį yra taip nutikę. 

— Tu juk dailininkas, - tariau jam, — o ne karikatūristas! 

Mano akibrokštas jam nepatiko, bet, tiesą pasakius, meninin- 
kams būdingas perfekcionizmas ir silpnaprotystės apraiškos, o 
jis pavojingai artėja prie antrojo varianto. Pamanykit, „potėpio 
meistras. Jam apskritai derėtų mažiau teplioti. 

Anąsyk atsivedžiau Margaritą. Ji man leptelėjo, kad esu jam 
kietas riešutėlis, o aš iš to tik pasijuokiau. Negi ji dar nežino, kad su 
manimi nėra lengva nė vienam vyrui? Tikrai ne, o tiesą pasakius, 
net ir labai sunkų. Kad ir kaip ten būtų, mesjė Boldinis tikrai to 
nusipelnė. Aš jį dažnai paerzinu. Gąsdinu, kad nepadarytų savo 
pirmtako succės de scandale klaidos. Neduokdie, jei man nuo pe- 
ties nusmuks petnešėlė ir aš tapsiu dar viena madam Gotro. 

Betgi pajuokauti niekas nedraudžia. Jisai tą žino ir todėl nie- 
kada neapsišautų, kaip dailininkas Sardžentas“, nors aš jam ne sykį 
(tikrai daug daug kartų) esu minėjusi, kad jau pavojingai prie to ar- 
tėjama. Tačiau, priešingai nei Sardžentas, Džovanis elgiasi apdai- 
riai. Komerciją jis vertina lygiai taip kaip ir meną ir nedega aistra la 
vie de bohėme““. Šiuo požiūriu esame labai panašūs. 

Ko gero, galėčiau jam būti šiek tiek atlaidesnė, bet - nepasakiau 
to Margaritai ir juo labiau nedrįstu pasakyti pačiam Džovaniui — 
darausi tokia priekabi ne dėl savo nekantros. Mums reikia užbaigti 
darbą kuo skubiau. Jeigu nusmaukta madam Gotro petnešėlė kė- 


* Skandalinga sėkmė (pranc.). 

** John Singer Sargent (1856-1925) - amerikiečių tapytojas, kūręs portretus. Gimė Itali- 
joje, mirė Londone, studijavo Paryžiaus dailės akademijoje (čia ir toliau - vert. past.). 

*** Bohemiškam gyvenimui (pranc.). 

sinosi sužlugdyti ne vieno vyro reputaciją, tai man sunku įsivaiz- 
duoti, koks kiltų sąmyšis kitų metų aukštuomenės salonuose, jei 
Boldinis pristatytų išpampusios nuo nėštumo moters portretą. Ir 
dar netekėjusios! Mon Dieu! 

Dabar tai dar lengva paslėpti, bet ateis laikas ir aš turėsiu pri- 
sipažinti ir Džovaniui, ir Margaritai, ir visam Paryžiui! Tačiau kol 
kas stengsiuos atidėlioti neišvengiama kuo ilgiau. Dar gerai neap- 
sisprendžiau, ką pasakysiu Boldiniui. Prisipažinti, kad kūdikis jo? 
Pasakyti, kad kažkieno kito? Man labai nesinorėtų meluoti šiam 
žmogui, juo labiau kai tiek primeluota ir nutylėta apie mano pa- 
čios kilmę. Betgi moteris negali gyventi vien geromis intencijomis. 
Kartais tenka prisidengti melu, kad išsaugotum tiesą. 


VI skyrius 


Paryžius, 1898 m. rugpjūtis 


Tas Boldinis — tikras gyvulys! Pastarasis jo eskizas visiškai nepri- 
imtinas. O jis dar ketina pagal jį piešti! Padėtis tiesiog beviltiška. 
Tikras merde | 

Sako, tas eskizas tik šiaip sau, rankai pamankštinti.. Galėjau su- 
siprasti, bet iš tiesų, vos tik jis paėmė pieštuką, puoliau priešintis. 


* Mėšlas (pranc.). 

Nieku gyvu nenorėjau būti įamžinta, kai ką tik su juo buvome su- 
kritę trės horizontale ant mano skaisčiai raudonos sofutės. 

— Atrodai stulbinamai, - kalbėjo jis, nors iš tiesų tikrai taip ne- 
atrodžiau. 

Ką tik buvau atsisėdusi. Akys primerktos, plaukai išsidraikę ir 
susivėlę. Kažkur pataluose pamečiau apyrankę, balinamoji pudra 
nuo veido beveik visai nusitrynusi. 

O jau suknelė! Man nekyla ranka aprašyti jos būklės. Vieš- 
patėliau: rankovės suglamžytos, korsetas susisukęs ir dar net iki 
galo nesuvarstytas! Nekenčiu šitos suknelės, kaip Dievą myliu. 
Niekada tokios nebūčiau pirkusi! Bet vis tiek ją aprašysiu. Kaip 
aš nesusiprotėjau, kad šitas nelemtas rausvas drabužis tik paliudys 
mano nuopuolį. Jeigu Boldinis paims viršų, tai ši prakeikta suknia 
gyvens ilgiau už mane! 

— Gal nori, kad sulaužyčiau tau tą nuolat piešiančią ranką? - 
pagrasiau pamačiusi, kad jis nesiliauja paišeliojęs. - Labai prašau, 
padėk į šalį tą pieštuką. 

- Aš tau sakiau — tik ranką mankštinu, - tikino jis. - Atrodai 
tokia nuostabi, kad turiu tave įamžinti. | 

— Tu kaip gyvačių kerėtojas. Bet aš ne gyvatė, ir tau nepavyks 
manęs užkerėti. 

— Nesijaudink, — atsakė jis ir lūpų kampučiuose susirangė šyp- 
sena. - Piešiu tik sau, asmeniniais sumetimais. Patikėk, mano meile, 
dar niekada neatrodei tokia nuostabi. Norėčiau tai prisiminti. 

Argi galėjau atsispirti tokiam jo jausmingumui? Pečiai nusviro, 
o aš pati lioviausi dairiusis, kur padėtas pistoletas. 

Kvaiša, Dieve, kokia aš kvaiša. 


* Labai horizontaliai (pranc.). 

Kurį laiką taip sėdėti buvo visai pakenčiama. Netgi smagu, o 
dar ir keista regėti Džovanį darbo metu šypsantis, o ne raukantis ar 
spygaujant it koks aikštingas vaikas, nes jis toks ir buvo. Jis vadino 
mane gražuole ir tobulybe, o kas bent kiek pažįsta Džovanį, žino, 
kad šis žmogus tokiais žodžiais tuščiai nesimėto. 

Galiausiai jis baigė piešti. Man atsistojus, jis ir toliau liko sėdėti 
prie savo piešimo stalo, išsišiepęs ligi ausų it koks pamišėlis, sau- 
joje tvirtai spausdamas pieštuką. Rėžiau jam tik vieną žodį: 

— Merde. 

Maniakiškai kvatodamas Džovanis sviedė ant grindų pieštuką, 
suplojo delnais ir pareiškė būtinai nutapysiąs kaip tik tokį mano 
portretą! Ne tą, prie kurio mes plušom jau velniaižin kelias sa- 
vaites. Ne tą, kuriam buvau kruopščiai išsirinkusi suknelę, pasi- 
dabinusi tinkamais papuošalais ir laikiau dailiai pakreiptą į šoną 
galvą. Net pati dona Franka Florio (fe, kad ją kur) taip gražiai neat- 
rodytų. Ne, jis, matai, užsigeidė tapyti būtent šitą, apmestą pasku- 
bomis, nupieštą iš pykčio! 

— Maunam į Monte Karlą! - sušuko jis. 

Į Monte Karlą! Visą mėnesį! Norėjau jį už tai gyvą sudraskyti, 
bet ir tokia bausmė būtų jam per švelni. | 

- Mon Dieu! - suaimanavau. 

Jis tik nusijuokė. 

— Daugiau su tavim nekalbėsiu! - pagąsdinau. 

Jis vėl nusijuokė. 

Kvailas, baisus, apgailėtinas žmogus. Kelis mėnesius pro jo 
ūsus nepamnatysi nė menkiausios šypsenėlės, o dabar staiga vaiposi 
it koks pakvaišėlis. 

— Kad tau nudžiūtų ir nukristų visa, kas maskatuoja! 

Ir tada aš jam pasakiau. 

Žinoma, turėjau pasakyti, Seniai ketinau tą padaryti, bet neko- 
rektiškas jo elgesys paspartino reikalą. Pasirodo, jis jau ir pats buvo 
pastebėjęs manyje vykstančius pokyčius. Jam krito į akis suapva- 
lėjęs mano pilvas ir krūtinė. Gatvėje ir prie žmonių tai nuslėpti 
nėra sunku, betgi korseto dieną naktį nesegėsi. Na, kai kam tokie 
pokyčiai gal ir patiktų, bet ne mesjė Boldiniui. 

— Aš iš tiesų suabejojau, — tarė jis, kai viskas buvo baigta, kai iš 
mano lūpų išgirdo prisipažinimą ir mes apsisvaidėme žodžiais, dėl 
kurių paskui abu gailėjomės, — ar tu dar lįsi į tą suknelę. 

Koks įžūlumas! 

Norėjau rėkti, norėjau jam priminti, kad mūsų mieste yra pa- 
dorių ponų, kurie gali nusamdyti kirpėją ar kambarinę savo da- 
moms, kurios po apsilankymo tarp ketvirtos ir penktos pasijunta 
mažumėlę susitaršiusios. Čia paveržti, čia patepti, pašukuoti plau- 
kučius, ir vėl tarsi nieko nebuvę! Tačiau mesjė Boldinis niekaip 
nesuvokia, kad ne kiekviena moteris gali kęsti pažeminimą ir sliū- 
kinti namo pasikišusi po apsiaustu banginio ūso korsetą! 

— Tu irgi ne pašalinis ir turėtum man padėti, — priekaištavau 
jam. - Suknia pati nesusivarstys. 

- Jei ji neturi ilgų rankų, - atkirto jis, - tikrai nesusivarstys. 

Ak, ta suknia! Ta prakeikta suknia! Negaliu pakęsti jos vos tik 
pamatau! O dabar ji bus įamžinta paveiksle, ir ne kieno kito, o pa- 
ties „potėpio meistro“ ranka. 

Deja, turiu papasakoti apie tą suknią. 

Šia savaitę mano mylimiausias siuvėjas Diusė atsiuntė pas 
mane moterį su trimis sukniomis. Iškart akin krito tas modelis. 
Ji apsivilko pirmą suknią. Pasakiau ne. Tada apsivilko antrą. Ir vėl 
pasakiau ne. Visą laiką bandžiau prisiminti, kur esu ją mačiusi. O 
kai ji apsivilko trečią — iš rausvo peršviečiamo audinio su giliausia 

iškirpte ir pūstomis rankovėmis lyg palapinėmis, staiga atmintis 
atgijo. Vos susilaikiau nesukrizenusi, nes per pastarąjį mudviejų 
susitikimą ši jauna dama buvo pakliuvusi į labai jau nedelikačią 
padėtį! 

Viskas prasidėjo nuo Margaritos, nes dažniausiai kaip tik taip ir 
būna. Ji - mano geriausia draugė, tikrai, bet žodis „draugė“ čia per 
silpnas. Kad ir kokia miela ji būtų, privalai būti apdairi ką nors pa- 
tardama Margaritai, Prieš kelis mėnesius nusprendžiau atskleisti 
jai savo vertingiausią grožio paslaptį. Vargšelė baisiai kankinasi 
dėl (netinkamos) odos spalvos ir (bjauriai) salstelėjusio burnos 
kvapo. Kaip išeitį pasiūliau jai kasdien pasidaryti klizmą, bet pa- 
miršau priminti, kad tą ji turinti daryti slapta nuo žmonių akių. O 
Margaritai reikia viską išaiškinti paraidžiui! 

Kai kitą dieną nuėjau jos aplankyti, radau Margaritą stovinčią 
prie židinio, atsirėmusią į jo atbrailą, ant juosmens užkeltu robe 

'intėrieur", o kambarinė darė jai tai, ką buvau rekomendavusi. Ke- 
turi ar daugiau arabų kilmės tarnų spoksojo į jas išvertę akis kaip 
buliai. Ak, Margarita, Margarita! 

Taigi tądien modeliui staipantis prieš mane su rausva suknia, 
beveik tokios pat spalvos kaip ir Margaritos apatiniai, man atminty 
iškilo tas vaizdelis. Čia juk ta pati kambarinė, ta pati klizmos sta- 
tytoja! Šauni moteriškė, turiu pasakyti. Ilgai netruko ir iškart susi- 
rado kitą darbdavį. Ir išties, ji per daug daili, kad strikinėtų aplink 
Margaritos pasturgalį. 

— Matau, pagaliau išėjai į žmones, - tariau jai ir nusijuokiau. 

- Atsiprašau, nesupratau? - moteris pasisukiojo, kad geriau ap- 
žiūrėčiau suknią. 


* Moteriškas chalatas (pranc.). 

— Nesikuklink, - padrąsinau. — Nė kiek nekaltinu, kad išėjai iš 
Margaritos namų. Noriu tavęs atsiprašyti už savo draugę. Karštas 
jos žavėjimasis grožio naujienomis neretai aptemdo jai sveiką nuo- 
voką. Jei taip man, irgi lėkčiau pas Diusė prašytis priimama į darbą! 

— Nesuprantu, apie ką jūs čia, - drebančiomis lūpomis išvebleno 
moteris. 

— 'Tu tarnavai kambarine pas mano draugę Margaritą. Mačiau 
tave atliekant jai tam tikrą procedūrą. 

— Einu persirengti, - pasakė ji. - Prašau gerai pagalvoti apie šias 
suknias ir pranešti mesjė Diusė, jei nuspręsite kurią nors pirkti. 

Ir ji taip greitai nėrė iš kambario, jog aš nespėjau jos paguosti, 
kad dėl visko turėtų būti gėda Margaritai, o ne jai. 

Galiausiai buvau priversta nusipirkti rausvą suknią, o paskui 
bent kartą ją apsivilkti. Jeigu man bent kiek būtų rūpėjusi ta 
suknia, tai Džovanio studijoje būčiau elgusis šiek tiek apdairiau! 
Matot? Ar nesakiau, kad dėl visko kalta Margarita? 

Dieve brangus, Džovanis ketina tapyti tą suknią. 

Dieve brangus, ko aš prišnekėjau Džovaniui? 

Džovanis. Kūdikis. Reikia kaip nors išgyventi šitą fiasko. Dabar 
tam netinkamas laikas. Kaip sakoma: Jai dautres chats ūfouetter'. 
Be to, nebeturiu noro rašyti. Pripaisčiau čia tiek apie Margaritą, 
kad dabar akyse stovi vaizdas, kaip ji gunkso prie židinio, ištursi- 
nusi savo grožybes kaip kiaulės kumpius turguje, o iš pasturgalio 
ant grindų raitosi rinkės visokių vamzdelių. Ir tas pasturgalis, turiu 
pasakyti, nebe toks jau šviežias, koks buvo anksčiau! 


* Turiu svarbesnių reikalų (pranc.). 


VII skyrius 


— Skaitinėjate asmeninę korespondenciją, madam Vout? 

Eiprilė net pašoko. Lapai išsprūdo iš rankų ir ji sugavo juos tarp 
kelių. Kai pažvelgė į tris įėjusius vyrus, kūną ėmė dilgčioti. Jų vei- 
duose emocijos — nuo susižavėjimo iki pagiežos. 

— Oi, sveiki. Aš tik norėjau... 

Lukas pasilenkė ir paplekšnojo jai per šlaunį. 

— Allons-yF - plekštelėjo darsyk. - Paleiskite. 

Eiprilė praskėtė kelius ir lapai sukrito į jo rankas. Diena buvo 
vėsoka, bet ant kaktos palei plaukus ir ant sprando ištryško pra- 
kaito lašeliai. Ir be veidrodžio buvo aišku, kad veidas dega kaip 
ugny. | 

— Maniau, jūsų specializacija - baldai, - tarė Lukas, dėliodamas 
pabirusius lapus. - O apie jūsų kompetenciją rankraščių srityje 
Olivjė man nieko neminėjo. Reikės pasidomėti, ar madam Katremė 
turto paveldėtoja pageidaus, kad būtų įvertinti ir šie dokumentai. 
Tačiau kol kas viešam naudojimui jie neturėtų būti prieinami. 

— Anoks čia viešas naudojimas, - purkštelėjo Eiprilė ir pajuto, 
kaip viduriais ėmė kilti pykinimas. Paryžiuje teprabuvo vos vieną 
valandą, o jau spėjo supykdyti klientą. Dabar jis lengvai galėtų pa- 
sirinkti kitus aukcionų namus. Vien už objekto perleidimą kitiems 
jis gautų kosminius komisinius, o žlugus sandoriui Eiprilei per ke- 
lias sekundes tektų atsisveikinti su savo darbu. 

— Madam Vout... - prabilo Olivjė. 


* Nagi! (Pranc.) 

— Šie dokumentai padėtų atskleisti daiktų kilmę, - suskubo tei- 
sintis Eiprilė. Paskui krenkštelėjo ir atsisukusi į paveikslą tęsė: — 
Tiesą pasakius, jūs buvote teisus, Olivjė. Jūs nepaprastai akylas! 
"Tas portretas iš tiesų tapytas Boldinio. Esu tikra, kad radome bū- 
tent šiame paveiksle nutapytos moters dienoraštį! 

- Tikrai? - Olivjė kilstelėjo antakį. - Palikom jus vieną tik pen- 
kias minutes, o jūs per tą laiką sugebėjote nustatyti paveikslo auto- 
rystę? Mesjė Tėbo, grąžinkite Eiprilei dienoraštį ir tegu ji parodo 
mums visiems šį faktą paliudijantį įrašą. 

Lukas kreivai vyptelėjo - šią grimasą jis turbūt mėgo labiau- 
siai — ir atkišo Eiprilei lapus. Toliau spoksojo į ją neatplėšdamas 
akių, nė akimirkos nenutaisydamas malonesnės išraiškos, 

— Merci beaucoup'. Tuoj... Štai, žiūrėkite! Tūkstantis aštuoni 
šimtai devyniasdešimt aštuntųjų liepos dvidešimta. „Šiandien ir 
vėl pozavau Boldiniui“, - perskaitė ji, 

—- Hmm... - numykė Markas. - Ko gero, čia jau galima užsika- 
binti, 

— Be to, šio dienoraščio autorė jį vadina „potėpio meistru“. Ir 
dar čia minima rausva suknia. 

Eiprilė parodė paveiksle suknią, kurios moteris taip baisiai ne- 
kentė. Prisiminusi Margaritą ir jos pasturgalį, vos susilaikė nesusi- 
juokusi. 

— Kažkas jums kelia juoką, madam Vout? 

— A, taip. Ta moteris puikiai dėlioja žodžius. Ji tikrai nuostabi, 
nors aš spėjau perskaityti tik kelis puslapius. Anot dienoraščio, kai 
buvo tapomas šis paveikslas, jinai jau laukėsi, o būsimo vaikelio 
tėvas veikiausiai buvo pats Boldinis. 


* Labai ačiū (pranc.). 

Čia tau ne juokas: būsimą mamą tapo pats garsiausias Belle 
Ėpogue portretų meistras. Kodėl madam Katremė nenorėjo pasi- 
imti šito paveikslo? Eiprilė maldavo tėvo, kad duotų bent menką 
nuotraukytę, kur jos mama būtų nupaveiksluota besilaukianti, ne- 
svarbu, kurį kūdikį ji būtų tada nešiojusi. Jos brolį arją pačią - Eip- 
rilei vis tiek būtų buvusi brangi. Jai labai norėjosi pamatyti mamą 
kaip tik tokią: besilaukiančią. Žengiančią į motinystę. Pačioje gy- 
venimo pradžioje, o ne beviltiškai pasiligojusią ir stumiančią pas- 
kutines dienas. 

„Gaila, vaikeli, bet mudu su tavo mama nesame kaupikai. Nie- 
kada nedarėm nuotraukų. Labiau vertinom gyvus prisiminimus.“ 

Labai dabar kam tie prisiminimai reikalingi. 

— Pavainikis, - prunkštelėjo Markas. - Labai įdomu. 

— Nesu didelis vadinamosios baldų srities žinovas, - prabilo 
Lukas Markui ir toliau sklaidant dienoraščio lapus, — tačiau sek- 
sualiniai velionės... paklydimai vargu ar padės nustatyti tikrąją 
baldų vertę. 

— Neįtikėtina, — tarė Markas, antrą ir net trečiąkart permes- 
damas akimis dienoraščio įrašą. - Tai tikrai Boldinis. 

- Na, nustatyti kūrinio autorystei šito dar negana, - pareiškė 
Olivjė. - Bet pradžia visai nebloga. Ačiū, Eiprile, kad tuščiai ne- 
leidai laiko, kol buvome išėję. 

Eiprilė jam linktelėjo. Stengėsi nusukti akis nuo Luko žvilgsnio, 
klastingo it gyvatės, vis nukreipto jos pusėn. Po kostiumėliu per 
nugarą nepaliaujama srovele tekėjo prakaitas. Jeigu tik jis liautųsi 
spoksojęs į ją, gal taip nebeprakaituotų. 


* Gražioji epocha (pranc.). 

- Paklausykite dar vieno įrašo, - pasiūlė Markas. - Apie kaž- 
kokį sniffeur . 

— Mūsų dama mėgavosi kokainu? - sukikeno Olivjė. - Štai dėl 
ko bute šitokia netvarka. 

- Pala pala! - Lukas puolė prie jo ir išplėšė iš rankų dienoraštį. — 
Šitie dokumentai yra asmeniški, ir jums niekas nedavė leidimo jų 
skaitinėti. 

Lukas čiupo kampe stovinčią dėžę, tokią seną ir apsitrynusią, 
kad, labai tikėtina, jog šie dienoraščiai joje čia ir atkeliavo. Galbūt 
ta moteris buvo liepusi atvežti juos visus vienoje krūvoje, visą dėžę 
iškart, kad turėtų kur užrašyti galvon šovusį kiekvieną žodį, popie- 
riuje išguldyti tuo metu jos kūną virpinusius jausmus. 

- Ar nenorėtumėte prieš liesdamas dienoraščius užsimauti 
pirštinių? — paklausė Eiprilė. 

— O kam? 

— Kur ketinate juos išvežti? - paklausė Eiprilė ir nužvelgė savo 
kolegas. - Ar galima bus jais pasinaudoti tyrimo tikslais? Galimas 
dalykas, man jie bus reikalingi nustatant daiktų kilmę. 

— Tikrai, madam Vout sako tiesą, - prabilo Olivjė. - Gal iš tiesų 
galėtumėte palikti juos mums, kad būtų lengviau atlikti vertinimą? 

— Non. Atiduosiu madam Katremė turto paveldėtojai, - pa- 
reiškė Lukas ir ėmė krauti dėžėn kaspinėliu perrištas krūvelės po- 
pierių. - Jinai pati turi nuspręsti, kaip jų atsikratyti. 

— Atsikratyti? — Eiprilė net žagtelėjo. 

- Jums čia jie tikrai nereikalingi. 

Susigūžusi nuo tokio neatsargaus jo elgesio su dokumentais, 
Eiprilė staiga pajuto po krūtine skaudžiai dilgtelint. Jai norėjosi 


* Uostytoją (pranc.). 

dar. Norėjosi daugiau sužinoti apie nėštumą, apie Boldinio reak- 
ciją ir, Dievas mato, jai labai knietėjo išgirsti daugiau apie prasčio- 
kišką Margaritos elgesį. 

- Ar galiu paklausti, kas yra turto paveldėtoja? — neištvėrė Eip- 
rilė, 

— Jums tai neturėtų rūpėti. 

— Minėjote, kad šį butą nuomojosi madam Katremė senelė. Ar 
paveiksle pavaizduota moteris - ta senelė? Ar ji laukėsi?.. - min- 
tyse greitai skaičiavo. - Ar ji laukėsi madam Katremė motinos? Juk 
taip išeina, ar ne? | 

— Su baldų vertinimu tai visai nesusiję, - atšovė Lukas mes- 
damas dėžėn likusias kelias krūveles. - Paprasčiausi gandai, nieko 
daugiau. 

— Tiesą pasakius, - įsiterpė Olivjė, — jeigu turėtume daugiau in- 
formacijos apie čia esančius daiktus, tai aukcione galėtume pakelti 
kainą. Žmonėms patinka daiktai, turintys savo istoriją, galintys 
kažką papasakoti. | 
 —- Ašjau baigiau, - piktai atrėžė Lukas. - Mano klientui nerūpi 
išpešti kuo daugiau pinigų. 

- Argi žmonės netrokšta iš aukciono išpešti kuo daugiau 

"pelno? - Eiprilė pabandė pajuokauti. - Šito mus moko Amerikoj. 

Lukas pavartė akis ir užmetė ant dienoraščio ryšulėlių kelias 
knygas, o ant jų dar kažkokius dokumentus. Eiprilė nusigręžė nuo 
jo ir pažvelgė į moterį rausva suknia, tarsi ji fiziškai būtų kartu su 
jais šiame kambaryje. Ūmai pasijutusi atsakinga už jos valios ir tes- 
tamentu palikto turto likimą, Eiprilė paskubomis apmaudžiai jos 
atsiprašė. 

— Ponai, prašau manratleisti, - tyliai ištarė Eiprilė, nes balsas 
užstrigo kažkur giliai krūtinėje. 


42 Michelle Gable » Butas Paryžiuje 


Moteriai jau tas pats, kad Lukas taip neatsargiai elgiasi su jos 
dokumentais, tačiau Eiprilei jie kėlė daugiau rūpesčio, nei derėtų. 
Kartais jos darbe visai nesunku matyti tik daiktus ir nė kiek neatsi- 
žvelgti į žmones, kuriems jie priklausė, tačiau šįkart Eiprilė tokios 
klaidos nepadarys. 

— Einu prie baldų. Padarysiu keletą nuotraukų. Reikia pradėti 
darbą, - balsas kimo, trūkinėjo. Bandydama nuslėpti susijaudi- 
nimą, Eiprilė keliskart apsimestinai sukosėjo. Neva nuo dulkių. 
Visai nebloga dingstis. - Mesjė Tėbo, malonu buvo susipažinti. 

Paspaudusi jam ranką mikliai pasišalino iš kambario, palikdama 
vyrus tartis dėl pardavimo terminų ir sutarčių. 

Eidama per prieškambarį Eiprilė įsivaizdavo apkūnią tamsia- 
plaukę moterį, zujančią, šokančią, skrajojančią po butą. Pamėgino 
įsivaizduoti ir savo motiną, taip pat tamsiaplaukę, apkūnią, tačiau 
ne tokią tikrą kaip ta moteris paveiksle. Jos motinos su šiuo pa- 
sauliu nesiejo jokie portretai, jokie baldai - visiškai niekas. Eiprilė 
kietai užsimerkė, lyg norėdama išvysti saulėlydį, bet regėjo tik ats- 
kirus spalvotus blyksnius, o ne visumą. 


VIII skyrius 


Prieškambaryje Eiprilė darbavosi prie lakuoto mėlynos ir aukso 
spalvų krėslo bei persiško Tebrizo meditacijos kilimėlio, kuris, 
nors ir ne Europoje pagamintas, buvo pirktas Senajame žėmyne. 

Kitaip tariant, įprastas, dažnas daiktas prabangiuose devyniolikto 
amžiaus butuose. 

Čiupinėdama įvairias senienas, Eiprilė stengėsi negalvoti nei 
apie Boldinį, nei apie paveiksle nutapytą moterį. Visa tai apžiūrėti 
ir taip tikras iššūkis. Emocijoms tiesiog nebelieka vietos. 

Eiprilė apėjo krėslą, kad galėtų geriau apžiūrėti rašomąjį stalą 
iš raudonmedžio. Baldas tikrai puikus, paprastas, bet ne menka- 
vertis. Atsargiai perbraukė pirštais jo paviršių, nuvaliusi dulkes iš- 
vydo du spaudus su pavarde JH RIESENER. 

- Žanas Anri Rizneras, - iš nuostabos suvapėjo Eiprilė. 

Rizneras buvo mėgstamiausias Marijos Antuanetės baldžius. 
Vien šitas paprastas, neišvaizdus rašomasis stalas vertas aukso 
kalno. 

— Kas tu tokia, madam? — sušnibždėjo Eiprilė. - Kas tu buvai 
per žmogus? 

Ant Riznero stalo stovėjo dvi iš juodmedžio išdrožtos Žanos 
d'Ark skulptūrėlės. O už jų - didžiulė žalsva nefrito vaza su mūšio 
scena. Negalėdama jos pasiekti Eiprilė pasilypėjo ant šalia stovin- 
čios medinės skrynios, stengdamasi statyti koją ant metalinių ap- 
kaustų, kad nesugadintų medienos. Ištiesusi ranką bandė pakelti 
vazą, norėdama pažiūrėti, kas ją pagamino, bet šioji jos gležnoms 
ir virpančioms rankoms pasirodė esanti per sunki, Sprando oda 
nuėjo pagaugais ir Eiprilė nustūmė vazą atgal į vietą. 

— Madam Vout. 

— Mon Dieu! 

Eiprilė stryktelėjo nuo skrynios, bet neįvertino grindų pavir- 


* Jean-Henri Riesener (1734-1806) - garsus prancūzų karaliaus rūmų baldžius, 
gyvenęs ir kūręs Paryžiuje. Vienas žymiausių Liudviko XVI stiliaus atstovų. 

šiaus. Paslydusi odiniu batelio padu, loštelėjo atgal ir, vos nepersi- 
vėrusi kairiojo pakinklio žarsteklio smaigaliu, atsidūrė dar kebles- 
nėje padėtyje - šniojosi skruostu tiesiai Lukui į krūtinę. Šis spėjo 
sugauti ją ranka apkabindamas per nugarą. 

— Tout va bien? | 

— Merde. 

— Oh lė lė! Nesitikėjau, kad tokia daili amerikietė gali šitaip 
keiktis, - pašaipiai vyptelėjo Lukas. Ši mina jau turbūt tapo jo ski- 
riamuoju bruožu. 

— Nesu aš jau tokia daili, - Eiprilė staigiai loštelėjo nuo jo, bet 
susvyravo ir vėl stvėrėsi už Luko, nusprendusi, kad geriau tegu 
nukenčia išdidumas, nei pažyra į šukes už jos stovintis pustrečio 
metro stiklinis atverčiamas veidrodis. - Prašau man atleisti, gal 
užgavau, bet jūs mane užklupote iš netyčių. 

- Je suis dėsolė“, - plačiai šypsodamasis tarė Lukas, tačiau iš jo 
burnos atsiprašymu nė nekvepėjo. Tvirčiau apkabindamas jai pe- 
čius pridūrė: — Taip, nešvankybių nesitikėjau, bet šitas apsikabi- 
nimas tikrai labai amerikietiškas. 

- Joks čia ne apsikabinimas. 

Eiprilė norėjo nuo jo pasitraukti, bet nebuvo kur nė pakrutėti. 

- Atsargiai. 

Lukas paleido ją iš glėbio, bet Eiprilė ir toliau visu kūnu jautė 
jo artumą. Ten jo klubas, ar ne? Tiktai klubakaulis, nieko dau- 
giau. 

- Aš visada labai atsargi, - burbtelėjo moteris. 

- Sakykit, madam Vout, kur apsistojote? 


* Viskas gerai? (Pranc.) 
** Atsiprašau (pranc.). 

- Man išnuomotas butas Fontano gatvėje, — atsainiai mestelėjo 
Eiprilė. - Devintojoje apygardoje. 

Šiaip Eiprilė niekada nesileistų į tokias smulkmenas su svetimu 
vyru ir dar svetimame mieste, bet dabar jai magėjo kuo greičiau pa- 
sitraukti nuo jo ir sprukti kuo toliau iš šito pavojingai ankšto kampo. 

— Ar žinote „Zefyro“ kavinę? Ji irgi Devintojoje apygardoje. 
nervingas muistymasis. Ar jis nejaučia, kaip ji prakaituoja? — bai- 
minosi Eiprilė. | 

— Nesu girdėjusi. 

Norėdama ištrūkti, Eiprilė pasisuko į kairę, bet tik dar labiau 
prisiglaudė prie Luko. Rodos, net išgirdo, kaip moteris paveiksle 
patenkinta tyliai iš jos nusišaipė. Ne viešai statoma klizma, bet vis 
tiek padėtis žerminamai nemaloni. 

— Ko tokia susirūpinusi, madam Vout? — prunkštelėjo Lukas. — 
Aš gi neketinu... kaip jūs ten Amerikoje sakote? Va, prisiminiau. 
Neketinu jūsų seksualiai kankinti. 

Eiprilei galvoje šmėstelėjo seksualinio priekabiautojo įvaizdis — 
gauruoto paplavūno su didžiuliais dantimis, auksine grandine 
ir šilkiniu švarku. Prieš savo valią ir nepaisydama Luko bei šios 
kvailos padėties, kurioje ką tik atsidūrė, Eiprilė ėmė juoktis. 

- Priekabiauti, - suraukusi lūpas pataisė ji Luką. - O ne kan- 
kinti. Jūs neketinate prie manęs seksualiai priekabiauti. 

- Džiaugiuosi, kad vienas kitą supratom, - patenkintas tarė 
Lukas ir pasitraukė (pagaliau!) jai iš kelio. 

Padvelkė gaivus oras. 

- Aš ne... Aš kažko nesuprantu, -— Eiprilė sutrikusi papurtė 
galvą. - Atsiprašau. Po skrydžio dar neatsigavau. Galva dar nekaip 
dirba. Sakėt, norite susitikti? Kada? Dėl ko? 

- Jūs nešykštite klausimų. Tiek daug jų turite, — pastebėjo jis. — 
Pirmas būvo apie tą moterį paveiksle, ar ne? 

Eiprilė linktelėjo: ir smalsiai, ir nedrąsiai. 

— Aš galiu atsakyti į jūsų klausimus, madam Vout. Bent jau į 
kelis. Žinoma, jeigu sutiksite ateiti puodelio Je cafė su seksualiniu 
priekabiautoju. 

Eiprilė neskubėjo jam atsakyti. Kažkaip nepadoru aptarinėti 
darbo reikalus prie kavos, ir dar be Olivjė ir Marko, juo labiau 
turint omeny erzinamai pataikūnišką šio pono manieringumą ir 
prancūzišką pasipūtimą. Paskui Eiprilė pagalvojo apie Trojų, apie 
jo nesibaigiančius pietus ir vakarienes su klientais. Jeigu vieną 
kartą kyla skandalas, tai nereiškia, kad jis turi kilti nuolat. Bent jau 
vienas iš jų pajėgus susivaldyti. 

- Galir sutiksiu, - pagaliau pratarė ji. - Kelintą? 

- Trečią, - pasiūlė jis. - „Zefyro“ kavinėje. Lauksiu jūsų vidi- 
niame kieme. 


IX skyrius 


Apspangusi ir išsekusi nuo miego ir maisto stygiaus Eiprilė pleste- 
lėjo ant šaltų marmurinių daugiabučio namo laiptų. Iki susitikimo 
su Luku dar pusvalandis. Kibti į darbą — per mažai laiko, o tam, ką 
privalo atlikti, - užtektinai, Tai padaryti Eiprilė ir troško, ir prisi- 
bijojo. 

Liko dvidešimt šešios minutės. Dvidešimt trys. Eiprilė nesi- 
ryžo. Prieš tris mėnesius jau seniai būtų ėmusi ir paskambinusi 
Trojui. Bet dabar sėdėjo su telefonu rankoje ir mintyse kartojo pa- 
ruoštą kalbą. 

Pirmiausia Trojus paklaus apie Paryžių. Viskas gerai. Puiku, 
Daug darbo. Pati galbūt paklausinės jo apie vakarykštį pobūvį, 
nors kai ką jai jau buvo atraportavusi telefono žinute mokyklos 
laikų draugė, kuri parūpindavo itin brangių meno kūrinių Trojaus 
aplinkos žmonėms. „Kažkokia pana seiliojosi su tavo vyreliu“, 
rašė Melani. Šią žinutę Eiprilė pamatė telefone vos tik išlipusi iš 
lėktuvo Paryžiuje. 

Ir vis dėlto. Trojus tebėra jos sutuoktinis. Pagrįsta žinutė ar ne, 
vis tiek privalo jam paskambinti. Pasakys ką nors. Jis irgi ką nors 
atsakys. Bet viską temdys tai, kas liks nepasakyta. 

Niujorke dabar pusė devynių, pats geriausias laikas pagauti 
Trojų, jeigu apskritai norėtųsi jį pagauti. Kelios minutės po de- 
vynių - ir visi jau bus suleidę į jį nagus. Sudrėkusiomis rankomis ir 
garsiai plakančia širdimi Eiprilė surado jo numerį. Gal verčiau pa- 
skambinti vėliau, kai jis bus užsiėmęs ir neturės laiko su ja kalbėtis. 
Laimėti nieko nelaimėsi, tik mažiau prarasi, 

— Trojaus Vouto kontora, - atsiliepė linksmas balsas. 

Trojaus sekretorė. Labai gerai. Puikios nuotaikos. Turbūt jau 
bus ką nors nugirdusi. 

— Labas, Kimberle, čia aš. 

Tyla. Eiprilė bandė įsivaizduoti, ką jis jai prisakė. Trojus vi- 
sada buvo tylus, mažakalbis, visuomet pasirodantis tik iš gerosios 
pusės. Vis dėlto jis kartais turėdavo kai ką paaiškinti, duoti tam 
tikrus nurodymus: „Gali sujungti. Nebijok, Eiprilės namie nėra“ 

— O! Eiprile! Labas! - suulbėjo Kimberlė. Eiprilė stengėsi ne- 

kreipti dėmesio į merginos pastangas gražiai pasisveikinti. - Kaip 
Paryžius? Dieve, tu pats laimingiausias žmogus pasaulyje! Pa- 
ryžius. Jergau! Ne tuo keliu pasukau. 

— Na, išvykau vos prieš aštuonias valandas, tad mažai to Pary- 
žiaus dar ir mačiau. Tik dulkių nusėstą seniai negyvenamą butą ir 
kelis surūgusius prancūzus. 

— Bala nematė to buto, man labiau patiktų prancūzai. 

— Patikėk, tas butas tikrai gerokai mielesnis už prancūzus, - at- 
šovė Eiprilė. - Sakyk, ar Trojus yra? Ar jau nebepasiekiamas? 

Sukirbėjo nedidelė viltis. Mažulytė. 

- Tau jis visuomet pasiekiamas. 

Sarkazmas? Pagieža? Eiprilė papurtė galvą. Jėzau šventas, Vout, 
susiimk, 

- Jeigu užsiėmęs, galiu paskambinti vėliau... 

— Ne, ne. Jis čia. Luktelk. Kažkas jau ruošiasi išeiti iš jo kabineto. 

- Tikrai, nesivargink. Pasuksiu vėliau. 

— Nereikia! Vieną minutėlę! Tuoj jungiu. 

Trakšt. 

Eiprilė atsiduso. Užuot išgirdus įprastą užimtos telefono linijos 
melodiją, jai teko klausytis žavaus, skambaus moteriško balso, 
pasakojančio apie naujausias finansų rinkų intrigas. Keista, kokie 
skirtingi jųdviejų darbai. Eiprilė savo darbe dažniausiai rėmėsi is- 
torija, daiktų kilme, o Trojaus darbe visų svarbiausia - kas įvyko 
per pastarąjį ketvirtį ar gali nutikti per ateinančius trejus ar penke- 
rius metus, ir dar kad būtų ne mažesnis nei dvidešimties procentų 
pelnas. 

- Eiprile! 

Ji net pašoko. 

— Maniau, jau visai tavęs nebeišgirsiu, - sušuko jis. 

— Nesitikėjai, kad tau paskambinsiu? - Eiprilė bandė nusijuokti, 
bet, kadangi nebuvo iš tų, kurios kikena, tai tik gailiai cyptelėjo lyg 
batu primintas burundukas. 

— Turėjau omeny... a... norėjau pasakyti, kad nesitikėjau išgirsti 
tave taip greitai... 

— Turiu pertraukėlę tarp susitikimų, - paaiškino ji, - tad nu- 
sprendžiau... 

Negerai. Visai negerai. Juk čia jos sutuoktinis, bet šaukštai jau 
po pietų. 

— Tai va, - toliau porino ji. - Pamaniau... na... imsiu ir tau pa- 
skambinsiu. | 

Kalbėdama Eiprilė žiūrėjo į savo rankas. Bandė įsivaizduoti 
dabar seife gulintį antikvarinį platinos ir trijų karatų gelsvo dei- 
manto sutuoktuvių žiedą, kurį jai ant piršto užmovė Trojus, piršda- 
masis kažkokiame privačiame prabangiame klube Pitsburge. Tuo- 
kart ji buvo nuvykusi į Pitsburgą darbo reikalais ir apsistojusi Omni 
viešbutyje toje pačioje gatvėje, o Trojus padarė jai staigmeną - at- 
skrido pas ją nuosavu lėktuvu. Pasigrobęs ją iš tinklinio viešbučio 
kasdienybės, nusivežė į slaptą miesto rajoną, kurio ji dar nebuvo 
mačiusi. 

— Žinai, jaučiuosi pamalonintas, - tarė Trojus. - Nebloga dienos 
pradžia. Na, tai ar Paryžiuje jau kvepia pavasariu? Senė tikrai kau- 
pikė, kaip aš ir minėjau? 

— Tiesą pasakius... taip. Iš dalies, - Eiprilė palingavo galvą ir nu- 
sišypsojo pati sau. - Tikrai kaupikė, tik gerąja prasme. Ne taip kaip 
tie, kur rodo per televiziją, kurių namuose dešimtmečiais buvo 
laikomos senos dėžės nuo picų ir kaupėsi ištisos krūvos šuns eks- 
krementų. Šita kaupikė — aukštos klasės. Jeigu visi kauptų kaip ji, 


mano darbas būtų vienas juokas. 

- Smulkiau, Vout. Papasakok man smulkiau. Tai ką ten radai? 

— Ką radau? 

Eiprilė galėtų papasakoti jam apie sietyną ar raganosio ragą ant 
bronzinės vonios krašto, bet labiausiai jai norėjosi papasakoti apie 
Boldinį. Apie jį ir apie tą moterį rausva suknia. 

— Radau kai ką iš Belle Epogue, - pasakė. - Šitas butas - ne šiaip 
sau būstas. Tai laiko kapsulė. Dieve, negaliu susilaikyti negalvojusi 
apie savo senąjį muziejų. Jeigu būtume galėję įsigyti bent keletą tų 
daikčiukų, jo niekada nebūtų uždarę. 

Bet tada Eiprilė nebūtų sutikusi Trojaus. Susigriebė per vėlai — 
kas jau pasakyta, nebesugrąžinsi. 

— Jeigu... - tarstelėjo Trojus kažką barškindamas klaviatūra. - O 
koks daiktas tau labiausiai prie širdies? 

- Labiausiai prie širdies? — pakartojo Eiprilė ir apsimestinai aik- 
telėjo. - Negaliu patikėti, Trojau Edvardai Voutai, kad tu klausi 
manęs tokių dalykų! Aš visus baldus myliu vienodai. 

Aišku, toli nuo tiesos. Vienas daiktas tikrai buvo prie širdies — 
Boldinio paveikslas. Tik tas daiktas - ne jos kompetencijoje. 

- Neišsisukinėk, — paragino Trojus. - Čia kaip su vaikais. Ne- 
būtina visą laiką mylėti vieną kurį labiau už kitus, galima mylėti 
padieniui. 

— Supratau. Tada... 

Eiprilė ir vėl pagalvojo apie Boldinį. Betgi ji apie jį galvoja visą 
laiką. Žiojosi papasakoti apie tai Trojui, bet svarstydama, kaip pra- 
dėti, ėmė ir persigalvojo. Staiga pajuto kone savanaudišką norą ap- 
saugoti tą moterį su rausva suknia. Dabar jos abi - kaip kumštis. Ir 
Eiprilė nebuvo pasirengusi dalytis ja su kitu žmogumi. 

— Na... - Eiprilė atsikosėjo. - Prieš išeidama mačiau paauk- 
suotos bronzos Liudviko XV laikų porcelianinį židinio laikrodį, 

pagamintą apie 1750 metus. Puikiausios būklės, lengvai galėtų 
būti parduotas už daugiau nei šimtą tūkstančių. Reikėtų tau jį pa- 
matyti! Jeigu turėčiau apibūdinti jį savo tėčiui, tai pavadinčiau jį 
laikrodžiu-mopsu. Ant jo vien porcelianinės rožytės ir maži šu- 
niukai. Velniškai neskoningas, bet labai retas daiktas. 

- Laikrodis-šuo už šimtą gabalų. Kartais pradedu abejoti sveiku 
žmonių protu. | 

— Dar aptikau du stulbinamo grožio ištapytus stručio kiauši- 
nius, nugrūstus aux choittes. 

— Kur? — Trojus garsiai nusijuokė. - Aš nelabai gerai moku 
prancūziškai, bet ar tikrai mano mandagioji, šaunioji Eiprilė Vout 
ką tik pasakė du stručio kiaušinius aptikusi išvietėje? 

— Ne! Tokių žodžių aš niekada nevartoju, - šyptelėjo Eiprilė. 
Gera pajuokauti su Trojum, nors jo veido ir nematyti. — Tau pasi- 
girdo. Deja, taip, kiaušiniai tikrai buvo laikomi tualete. Pora įspū- 
dingiausių sudėtingais šinuazri piešiniais ištapytų kiaušinių, ko- 
kius tik galima įsivaizduoti. 

- Šinuazri piešiniais, Solidžioje draugijoje, manau, šitaip geriau 
nekalbėk. 

— Baik. Nieko čia įžeidžiamo. Tikrai. Tai toks tapybos stilius. 
Vinjetė azijietiškais motyvais. Ant tų kiaušinių nupiešta moteris 
su lempa, vyras su skėčiu, vėliavėlėmis mojančios beždžionėlės — 
pagrindiniai šio stiliaus elementai. 

— Beždžionėlės, - vyptelėjo Trojus. - Na ir pasakei. 

— Kiaušiniai įtaisyti ant neįtikėtinai gražių bronzinių stovų, — 
toliau pasakojo Eiprilė, nekreipdama dėmesio į sutuoktinio pa- 
šaipas. Užmerkusi akis pamėgino įsivaizduoti paauksuotas ana- 


* Tualete (pranc). 

nasų raštų kojeles, apraizgytas vijokliais ir gyvačiukėmis. Mintyse 
jau pradėjo dėlioti aprašą katalogui. - Vien stoveliai jau tikri meno 
dirbiniai. O kiaušiniai išsilaikę kuo puikiausiai, Vien jie - nuosta- 
biausias radinys, bet tik lašelis jūroje, palyginti su visais to žmogaus 
bute sukauptais turtais. Beje, ten dar yra Malaizijos tigro iškamša, 
gulinti ant šono prieškambaryje, 

- Skamba kaip iš pasakos. 

- Būtent. Tikra pasaka. Protu nesuvokiama, kad kažkas žinojo 
apie šitą butą ir nepradangino nė vieno daikto. 

Eiprilė susimąstė apie čia gyvenusius žmones: dukterį, anūkę, 
kitus, kurie atsirado jų gyvenime ir vėl išnyko. Eiprilei galvoje su- 
kosi pagrindinis žodis „palikimas“. Kam galėjo užeiti noras užkalti 
lentomis palikimą? Raganosio ragai, atverčiamieji veidrodžiai, 
įspūdingi rojaliai — ir čia tik pradžia. 

— Kiek laiko ketini ten užsibūti? — paklausė Trojus. 

— Numatyta visą mėnesį, - priminė jam Eiprilė ir pajuto vidu- 
riuose kylantį pykinimą, mėginant negalvoti apie tikrąją priežastį, 
kodėl jis klausia tikslios datos. Skrydis lėktuvu į Kenedžio oro 
uostą — ne pagrindinis sugrįžtuvių klausimas. 

— Visą mėnesį? 

— Gal trumpiau, — suskubo pridurti ji. - Paryžiaus padaliniui 
galiu padėti tik baldų klausimais. Kita vertus, gal užtruksiu ir il- 
giau. Gerokai ilgiau. Dar negaliu pasakyti nė kiek apskritai čia yra 
daiktų. 

— "Tai kiek? Dvi savaites? Pusę metų? Tose ribose? 

Eiprilė prisivertė nusišypsoti. 

— Bandai išpešti iš manęs tikslią grįžimo datą, mesjė Voutai? 

Panašiomis aplinkybėmis kitos žmonos galbūt pajuokautų apie 
tariamą meilužę, bet ne Eiprilė. Ji tikrai ne. 

- Tiesiog smalsauju, kada grįši į Valstijas, ir tiek, - atsakė Trojus. 

Iš tolo pajuto pasikeičiant jo veidą. Susiraukė. Arba nusivaipė. 
Nutaisęs kažkokią grimasą Trojus šiurkščia, neskusta barzda lyg 
švitrinių popieriumi brūkštelėjo per ragelį. Kad ir kaip ten būtų, 
bent jau kalba nuoširdžiai. Tai Eiprilė iškart suprato. 

- Kai tik ką nors žinosiu, iškart pranešiu, - pažadėjo Eiprilė. 

Kad Trojus taip nekantrauja išsiaiškinti, kada ji ketina grįžti, tik 
dar labiau sutraukė Eiprilei skrandį. Čia kalba ilgesys ir aistra ar 
noras greičiau užbaigti šitą santuokinį pragarą? Ar galima pateikti 
skyrybų dokumentus antrajai pusei, kai ši Prancūzijoje? 

— Klausyk, mums reikėtų pasikalbėti apie... 

— Na, tai kaip praėjo vakarykštis pobūvis? — suskubo paklausti 
Eiprilė, nebeįstengdama ilgiau narstyti grįžimo namo temos. — 
Girdėjau, buvo puikus renginys! 

- Girdėjai? Iš ko? 

- Iš nieko. Šiaip žinau. Na, iš Melani. Pameni - iš mokyklos 
laikų? 

Eiprilei nepatiko, kad atsakinėja jam užduodama klausimus. 

- Šit kaip? Ir ką gi ta tavo Melisa prikalbėjo? 

— Ne Melisa, o Melani. Sakė, viskas švytėjo. Daugybė deimantų. 
Pasakiški valgiai. Tout d fait dėlicieux ! Na, kaip visada. Tiek to, ne- 
betrukdysiu. 

- Eiprile... 

— Rimtai, - Eiprilė pašoko ant kojų ir puolė paskubomis grūsti 
krepšin popieriaus lapus. - Man susitikimas. Turiu lėkti. Au voir“. 

- Pala pala! Kas atsitiko? 


* Labai skanu (pranc.). 
** Iki pasimatymo (pranc.). 

- Atsitiko? Nieko neatsitiko. Kas bloga gali nutikti Paryžiuje? 

— Na, kalbi taip, lyg būtum padauginusi kavos. Aš tave pažįstu. 
Visada būni tokia, kai susinervini. Arba supyksti. Gal Melisa ką 
pasakė? 

— Melani. Ne, nieko ji nesakė, Pamirškime ją. Ar dabar gerai 
girdi mane? Ar aš kalbu normaliai? - čia jau blogiau, nei tikėjosi. 

— Man regis, aš jau žinau, kas čia kaltas, - tarė Trojus ir atsi- 
duso. - Klok viską ant lėkštutės. 

— Neturiu lėkštutės. Ir neturiu ko ant jos dėti. 

Melas. Šiurpus, klaikus, šlykštus melas. 

— Vakar gala vakarėlyje buvo Siuzana, 

Eiprilė vos nesusijuokė. Čia didžiausias Trojaus prisipažinimas? 
Kad ten buvo ir Siuzana? Su Trojum? Vyras Eiprilei kėlė milijoną 
rūpesčių, bet dėl jo buvusiosios - nė menkiausio. 

— Puiku, - visai nuoširdžiai ištarė Eiprilė. - Nuostabu. Tikiuosi, 
turėjote apie ką pasišnekėti. Turbūt ji su Armandu jau suplanavo 
mergaitėms įspūdingas vasaros atostogas. Beje, tavo žiniai, Melani 
apie Siuzaną neužsiminė nė žodeliu. 

— Gal ir ne, bet Siuzana kaip visada ėmėsi savo įprastų triukų. 
Manai, po dešimties metų gyvenimo skyrium ir santuokos su 
ginklų prekeiviu jai praėjo noras mane koneveikti? 

— Armandas ginklais neprekiauja. 

— Kur jau ne, - purkštelėjo Trojus. - Tik taip sako. Taigi Siu- 
zana vakar ir vėl užvedė savo giesmelę. Baisiau nei iki šiol. Jos iš- 
vaizda gal kiek ir suprastėjo, bet kekšiškas elgesys - nė kiek nepa- 
sikeitė. 

- Žinai, taip kalbėti negražu, juo labiau kad tai netiesa. Turiu 
omeny jos išvaizdą. 

— Ir darvisiems vaišinantis kokteiliais, — toliau atviravo Trojus. — 

Prisiliuobė, elgėsi siaubingai, net ir pagal savo standartus. Nežinau, 
ar ta tavo Melani matė ją pačią ar kurią nors iš jos šutvės... 

— Gana apie tą Melani, gerai? Ji nė menkiausiu žodeliųu neužsi- 
minė apie tavo buvusiąją. Be to, galėtum bent truputį pasistengti 
šitaip nesipūsti. Niekas tau neduoda nei teisės, nei valios kone- 
veikti savo antrosios pusės, kad ir buvusios. 

Anokia čia naujiena. Visi žinojo, kad Siuzana mėgsta šmeižti 
Trojų, o tas — atsikirsti jai tuo pačiu. Teisybė, ji pirma pradėjo, bet, 
turint galvoje juos abu, Siuzana visada būdavo arčiau tiesos. 

Ką gi, tarkim, Eiprilė turėjo vieną nedidelę bėdą su vyro buvu- 
siąja. Ir tikrai ne dėljos palaido liežuvio. Ir ne dėl Siuzanos išvaizdos 
(dabar ji gražesnė, nors ir senstelėjusi) ar kad pagimdė Trojui dvi 
dukras. Niekas negalėtų rungtis su jais dėl begalinės meilės vai- 
kams, būdingos sutuoktinių šeimoms, tegu jų santuoka ir trumpa, 
ir galbūt žiauriai nenusisekusi. Eiprilė neturėjo nė menkiausio noro 
konkuruoti su ta perekšle ir būtų galėjusi ištisomis dienomis kęsti 
atšiaurios skandinaviškos išvaizdos laibas ir dailias jųdviejų paau- 
gles, bet nieku gyvu nebūtų leidusis laikoma kvaiša. 

Siuzana neturėjo nei geresnio diplomo, nei buvo baigusi geresnį 
koledžą, nei įsitaisiusi geresniame darbe (ar apskritai kokiame nors 
darbe), bet jos būta „gudresnės“. Ji ėmė ir jį paliko. Gyveno sau to- 
liau. Pamatė Trojų tokį, koks jis iš tikrųjų. O Eiprilė liko akla ir kvaila 
antrąja žmona. Apie tokias kaip ji prikurta šimtai komiškų serialų. 

— Siuzanos aš nešmeižiu, - gynėsi Trojus. - Užsiminiau apie ją 
tik todėl, kad tu paminėjai savo draugę. | 

— Aš tik pasakiau, kad Melani irgi ten buvo. O tu nuvingiavai į 
lankas. 

Vargšė Melani. Viena pusiaugirtom išsiųsta žinutė ir še tau - 
pati tapo sutuoktinių barnio kaltininke. Eiprilė jau įsivaizdavo sky- 

rybų dokumentus, kuriuose minima bičiulės pavardė, kvietimus į 
teismą, įteiktus mokyklos laikų draugams. 

- Ką gi, - tarė Trojus, - nenori apie tai kalbėti — nereikia. Tiek 
to, pamirškim. Aš pasiduodu. 

— Pasiduodi. Nuostabu. Ačiū, kad apšvietei. 

— Tu gi žinai, aš ne tai norėjau pasakyti, - Trojus atsikosėjo. — 
Man jau metas. Negaliu dabar apie tai kalbėti. 

— Ir nekalbėk, - atšovė Eiprilė. 

Suprato pasielgusi aikštingai, bet tik taip galėjo apginti savo iš- 
didumą. Bet koks švelnesnis žodis, ir ji būtų apsipylusi ašaromis. 
O ji gerai žino, kaip Trojus nekenčia sriūbavimo — matė, kaip el- 
giasi su savo dukromis. 

— Tiesa, Eiprile, dar šis tas, jeigu kartais tave domintų. Ten dar 
buvo ir Vilou. Girdi? Ji irgi dalyvavo iškilmingoje vakarienėje... 

Na va, prasideda. Kaip tik šito Eiprilė ir bijojo. Vilou. Smūgis į 
paširdžius. 

— Trojau, gana. Aš skubu. 

- Eiprile, palauk. Reikia apie tai pasikalbėti. Ten buvo ir Vilou. 

Dar vienas smūgis, šįkart stipresnis. Sakytum, jis tyčia ją talžo. 

— Užteks. 

- O kadangi ten buvo ir Siuzana, - toliau postringavo jis, — tai 
ji su didžiausiu malonumu iš nuotrupų sudėliojo siaubą keliantį 
vaizdelį. 

- Sena istorija, - burbtelėjo Eiprilė, - šimtus kartų girdėta. 

- Prisiekiu, visaip stengiausi, kad mano ir Vilou keliai nesusi- 
kirstų. Jeigu ne žmonės, tai būčiau įgrūdęs ją į drabužinę ir užra- 
kinęs. Betgi turėjau bent jau vien dėl kolegų elgtis mandagiai, o ji 
iš visų jėgų stengėsi kiekviena proga man įkąsti. Kitiems tai turbūt 
atrodė tragiškai. Kartais Vilou būna tokia... 

— Ar nesiliausi minėti jos vardo? 

Eiprilė nekentė to prakeikto vardo. Kažkoks juokingas vardas, 
gal net netikras. Eiprilės galvoje ta moteris buvo tik konsultantė 
arba - „Dink man iš akių, nusivalkiojusi šliundra“. 

O ta konsultantė - plačiai žinoma „gamtosaugininkė“ (atsi- 
prašau!) su ilgais, susivėlusiais plaukais, didelėmis išverstomis 
akimis ir polinkiu duodant interviu televizijoje sėdėti sukryžiuo- 
tomis kojomis. Baisuoklė Vilou Vaintraub. O gal net Dženiferė 
ar Debė Vaintraub. Debė Vaintraub niekada negalėtų būti plačiai 
žinoma gamtosaugininkė su klapsinčiomis Bembio akimis, užtat 
Vilou Vaintraub pavardė labiausiai tiko rytinių pokalbių laidoms ir 
rafinuotų žurnalų puslapiams. 

Pastaruosius šešetą mėnesių (iš metams pasirašytos sutarties) 
ji konsultavo Trojų dėl plataus masto „žaliojo fondo“ steigimo ir 
lupo iš jo po tris šimtus septyniasdešimt penkis dolerius už va- 
landą. Panelė Vaintraub buvo iki kaklo panirusi į Stanhope Capital 
reikalus, o vieną gėdingą dieną net sukritusi su Eiprilės vyru į lovą. 

- Gerai, - nusileido Trojus, - nebeminėsiu jos vardo, jeigu pa- 
sakysi, ką nori iš manęs išgirsti. 

- Nieko, supratai? Nebenoriu apie tai girdėti daugiau nė žo- 
džio. Šlykštu ir-nėra čia ko daugiau aušinti burnos. Baigta. Nebe- 
noriu prisiminti. 

- Tikrai? - paklausė Trojus. - Tu amžinai sakai, kad baigta, bet 
man vis tiek kyla klausimų. 

Eiprilė supyko, bet Trojus teisus. Ji nuolat kartojo, kad viskas 
gerai, bet, kaip ir Trojui, jai irgi kilo klausimų. Iš dalies dėl to ir 
griebėsi progos ištrūkti į Paryžių. Išlėkė lyg nuplikyta, bet jie jau ir 
taip kelis mėnesius stripinėjo vienas apie kitą ant pirštų galų. Eip- 
rilei žūtbūt reikėjo pakeisti aplinką, susirasti priebėgą, kur galėtų 

tinkamai viską apmąstyti. Nė kiek neabejojo, kad ir Trojus manė, 
jog jai reikia išvykti. Jis niekada neišdrįstų tiesiai šviesiai pasakyti 
jai „dink iš akių“, nes - niekam ne paslaptis - pats dėl visko kaltas, 
tačiau kažkada jie mylėjo vienas kitą, gal ir dabar tebemyli, o tai 
reiškia, kad Eiprilė vis dar moka skaityti jo mintis. 

Neklystama ir vieninga kelių bendrų draugų, žinančių apie 
Trojaus paklydimą, nuomone, kaip tik jis turėjo susikrauti mantą 
ir čiuožti iš namų. Tačiau Eiprilė gerai suprato, kad jų santuokos 
klibėjimui įtakos turi ne Trojaus noras ar nenoras pasilikti bute 
ir santuokoje ar viską metus išeiti, o Eiprilę prispyręs reikalas 
pasitraukti. Ne kam kitam, o Eiprilei reikėjo suteikti sau erdvės 
apsispręsti — nori sugrįžti pas jį ar ne. Žinoma, erdvės klausimas 
išspręstas, ir Trojaus naudai. Galbūt dabar jis nuspręs, kad anas 
nuokrypis į šoną nėra tik vienkartinis paklydimas, o rimtesnės 
problemos požymis. 

Sakoma, kantrybė - dorybė. Bet, jei atvirai, iš dalies Eiprilei 
būtų buvę geriau, jei Trojus nebūtų prisipažinęs. Jei nebūtų to pa- 
daręs, Eiprilė ir toliau būtų tikėjusi prieš akis žydinčiu gyvenimu: 
šauniu, žaviu savo vyrų, dviem dailiom įdukrom, apsilankančiom 
trečiadieniais ir kas antrą savaitgalį, nuostabiu butu ir darbu, la- 
biau primenančiu įdomų pomėgį nei profesiją. 

Tai būta neapdairaus atsitiktinio poelgio, nutikusio svečioje 
šalyje. Klaidos. Trojaus niekas neužklupo nusižengiant, pats prisi- 
pažino. Galėjo nieko jai nesakyti. Žinia, pasielgė kone galantiškai! 
Ačiū, bet nereikėjo, dažnai pagalvodavo Eiprilė. Bent jau vienas iš 
jų dabar gali naktį ramiai miegoti. 

- Eiprile? Ar tu dar čia? 

Užmerkusi akis Eiprilė kelias sekundes sulaikė kvapą, staiga 
ėmęs veržti švarkelis atrodė kaip jaukus, šiltas apkabinimas. 

- Juk sakiau, man viskas gerai, — ištarė ji. - Vis dėlto tu teisus. 
Aš nežinau. 

Du ilgi širdies dūžiai. 

- Aišku, -— atsakė jis. - Sutinku. 

Eiprilė beveik įsivaizdavo surauktas jo lūpas. 

— Ašjau tikrai turiu bėgti, - suskubo ji. Bent kartą neišsisukinė- 
dama. — Aš tikrai vėluoju į susitikimą. 

— Taip, aš irgi. Dar šis tas. Vakar skambino uošvis, teiravosi 
tavęs. 

— O Dieve, tikiuosi, jam nieko nepasakojai? 

— O ar yra ką jam pasakoti? Ne, nieko nesakiau. Mes net nesi- 
kalbėjome. Jis paliko žinutę. 

— Aš irgi jam palikau žinutę. Sakiau, kad išvykstu į užsienį. Tik 
bijau, kad jis vis dar nemoka naudotis balso pašto paslauga. 

Eiprilė žvilgtelėjo į laikrodį. Septynios minutės po trijų. Fak- 
tiškai jau vėluoja daugiau, nei galima. Šovusi pro duris išlėkė į 
gatvę ir nuskuodė persimetusi per petį krepšį ir pasispaudusi po 
pažastimi šūsnį popierių. 

— Myliu tave, Eiprile, - ištarė Trojus. - Kad ir kas būtų, tikiuosi, 
tu tą Žinai. 

Ką galėtų jam atsakyti? Nieko. Tai tiesa — ir tiesiogine, ir per- 
keltine prasme. Petimi prispaudusi prie ausies telefoną Eiprilė 
stengėsi nesuklupti ir ant Paryžiaus gatvės grindinio, ir ant savo 
santuokos ateities slenksčio. Jei prasižiotų, telefonas turbūt neabe- 
jotinai tekštelėtų ant žemės, o jos santuoką irgi, ko gero, ištiktų 
panašus likimas, jeigu išrėžtų tai, kas kybo ant liežuvio galo. 

Tačiau ir lūpos, ir protas — viskas - lyg suakmenėję. Tad, užuot 
atsisveikinusi, ji tik mandagiai numykė ir ausimi išjungė telefoną, 
nors žinojo, kad Trojus jau padėjęs ragelį. 


X skyrius 


Luką pamatė ten, kur jis ir žadėjo būti, patogiai įsitaisiusį „Zefyro“ 
kavinės vidiniame kieme ir rūkantį cigaretę. 

Eiprilei priėjus jis linktelėjo, paskui pakilo ir atitraukė jai kėdę, 
neišimdamas iš burnos cigaretės. Eiprilė tyliai padėkojo ir atsisėdo. 

— Džiaugiuosi, kad atėjote palaikyti man draugijos, - pasakė 
jis. — Leidau sau užsakyti duonos. Žinau, kad jūs, amerikiečiai, 
mėgstate užkandžiauti. 

Eiprilė pavartė akis. 

- Džiugu, kad mano tėvynainiai tokie nuspėjami. Tarsi visi bū- 
tume kaip vienas! Nereikia sukti galvos, kaip elgtis su kiekvienu 
atskirai. 

Sukaitusi nuo greito ėjimo į kavinę, Eiprilė nusivilko švarkelį ir 
atsilošė į kėdės atkaltę. Aplink juos klegėjo balsai, tarškėjo indai. 
Už kampo gatve zujo automobiliai ir motoroleriai, cypindami 
stabdžius ir juokingai keistai signalizuodami. 

— Na, tai sakykit, madam Vout, ar jums patinka viešnagė Pary- 
žiuje? - paklausė Lukas ir giliai užsitraukė dūmo. 

— Taip, netgi labai. Būkit geras, vadinkite mane Eiprile. 

— A, Avrilė, kaip ir mėnuo“. Šis metų laikas jums labai tinka. 
Jūsų tėvams turbūt labai patiko pavasaris, ar ne? 

— Man atrodo, jiems labiau patiko vardas, - atsakė ji ir išsiėmė 
iš rankinės rašiklį su bloknotu kietu viršeliu. — Taigi aš pasiruošusi 
pasikalbėti apie butą. 


* Pranc. Avril - balandis. 

- Man smalsu. Jūs be sutuoktuvių žiedo, o Olivjė sako, kad tu- 
rite vyrą. Jūs ištekėjusi, Avrile? 

Eiprilė vos susilaikė neprunkštelėjusi. Ar ji ištekėjusi? Geras 
klausimas, tiesa? 

— Oui', - nors žiedo ir nėra, teiginys teisiškai teisingas. - "Taigi 
apie jūsų klientą... 

— Ojūsų vyras? Kuo jis užsiima? 

- Jis dirba finansų srityje, - atsakė Eiprilė, susierzinimui jau ky- 
lant nugara. - Je suis dėsolėe“, mesjė Tėbo, bet aš labai neturiu laiko. 
Nemalonu skubinti mūsų susitikimo, bet, spėju, kad jums moka 
už valandas, tad būtų abiem geriau, jei iš karto eitume prie reikalo. 

Lukas tyliai prunkštelėjo. 

— Ojūs iš tiesų baiminatės pasiduoti mano kerams, ką? 

— Tik ne dabar. Tad pakalbėkime apie butą, - ir Eiprilė ėmė 
kažką paskubomis rašyti bloknote, kad tik turėtų ką veikti. - Aš 
pasirengusi išgirsti tai, ką norite man papasakoti apie tą moterį 
paveiksle. | 

— Jūs nemėgstate klausimų, tiesa? 

— Klausimai — puikus dalykas. Aš juos dievinu. Turiu paruošusi 
jums visą milijoną. 

— Trės bien“ . Tuomet sakykite, madam Vout-Avrile, - kodėl jus 
taip domina ta moteris paveiksle? 

- Jeigu tas paveikslas Boldinio, tai mūsų rankose - ypatingas 
radinys. Vien už tą portretą būtų galima gauti per milijoną eurų. 
Pasklistų žinia tarptautiniu mastu. Europos šalių baldais paprastai 


* Taip (pranc.). k 
** Prašau man atleisti (pranc.). 
*** Labai gerai (pranc.). 

tokių bangų nesukelsi. Dievaž, ne ta sritis, kuri duotų didžiausią 
pelną. Ar bent jau pakenčiamai gerą. 

— Aš klausiu ne kodėl jūs domitės tuo paveikslu, o ta moterim, 
nutapyta paveiksle. 

— Mane ji domina tiek, kiek ji susijusi su tuo paveikslu ir bute 
esančiais baldais. 

— Aha. Tuomet visiškai suprantama, kad turite perskaityti tos 
moters dienoraščius. 

— Kaip jums jau kartą minėjo Markas ir Olivjė, - pasakė Eiprilė 
ir apsidairė padavėjo. Lukas siurbčiojo ekspreso kavą, bet aiškiai 
matė, kad jai reikės ko nors stipresnio. - Dienoraščiai padėtų pa- 
aiškinti, kaip tie daiktai atsirado, o tai gerokai padidintų jų vertę. 
Pirkėjams patinka daiktai su įdomia istorija. Jūs gi pats apžiūrė- 
jote butą ir matėte ten esančius daiktus. Tai tiesiog neįtikėtina. Aš 
ne tik norėčiau susipažinti su tų daiktų istorija, bet ir išsiaiškinti, 
kodėl jie buvo palikti ir pamiršti. 

— Kokios įtakos daiktų vertei gali turėti tai, kad butas buvo ne- 
naudojamas? 

- Ekonomiškai ar emociškai vertingi daiktai paprastai saugomi 
giminės. Jie perduodami iš kartos į kartą. 

Dažniausiai, bet ne visada. Tai Eiprilė žinojo labai gerai. 

- Jus domina daiktų istorija vien tik pažintiniu požiūriu, - skep- 
tiškai tarė Lukas. — Vraiment? 

— Tikrai taip. 

Kur tas prakeiktas padavėjas? | 

— Na, dėl giminystės ryšių jūsų spėjimas iš tiesų pasitvirtino. Ta 
moteris paveiksle - tikrai yra Lizetės Katremė grand-mėre“. 


* Ar ne taip? (Pranc.) 
** Senelė (pranc.). 

- Tikrai? — Eiprilė išpūtė akis. Jai už nugaros išdygo padavėjas. 
Staiga ji panoro, kad jis išsinešdintų. 

- Madam? 

- O, taip, sveiki. Bonjour, je voudrais du vin', - ir pabaksnojo į 
valgiaraštį. 

- Entre-Deux-Mers? 

— Oui. S'il vous platt". 

— Maniau, amerikiečiai dieną alkoholio nevartoja, - mestelėjo 
Lukas. - Jūsiškiai juk blaivininkai, ar ne? 

— Ne, Tikrai ne. Nė kiek. 

Staiga pasijutusi velniškai alkana Eiprilė čiupo duonos riekę ir 
nė trupučio nesigėdydama storai užtepė ant jos sviesto. Štai tau 
ir gyvas įrodymas Luko teorijos, kad visi amerikiečiai mėgsta už- 
kandžiauti, bet Eiprilei buvo į tai nusispjaut. Ir nė kiek nesigailėjo. 
Be prisiminimų apie kiekvieną kavinę, kiekvieną vidurnakčio va- 
karienę ir tūkstančius išgertų taurių vyno, Eiprilė geriausiai prisi- 
minė sviestą. Paryžiuje jis gerokai minkštesnis, sūresnis. 

— Papasakokite man apie senelę, - paprašė Eiprilė ir pasikišo 
rankas po šlaunimis, kad tiesiog fiziškai negalėtų paimti kitos 
riekės. Šmėstelėjo mintis, kaip būtų gera vėl lyg katei pulti prie 
lėkštės ir sulapnoti visą prancūzišką batoną su gardžiuoju beurre 
Juk visi žino, kad amerikiečiai - gyvuliai. - Ar jūs tikras, kad pa- 
veiksle pavaizduota tikrai ta moteris? 

— Visiškai. O ji graži, ar ne? 


"* Sveiki, norėčiau vyno (pranc.). 
** Bordo regiono vyno rūšis. 

*** Taip. Prašyčiau (pranc.). 
*** Sviestu (pranc.). 

— Neapsakomai. Jeigu atvirai, ji man primena... vieną pažįstamą 
žmogų. Beje, ar jos pavardė žinoma? 

Padavėjas priėjo prie jų Lukui iš kairės. Eiprilė giliai atsikvėpė. 
Ačiū Dievui. Pagaliau atnešė vyno. 

— Sekant Lizetės Katremė šeimos istorija, jos pavardė - Marta 
de Florian, - atsakė Lukas. 

— Šeimos? Madam Katremė turėjo šeimą? 

— Na, tam tikra prasme. Bet ne tą, kurią jūs turite galvoje. 

Lukas siurbtelėjo kavos. Ekspreso puodelis jo didelėje rankoje 
atrodė juokingai mažas. 

— Marta de Florian, - mėgaudamasi skambesiu Eiprilė lėtai pa- 
kartojo pavardę. Marta. O gal Mart? - Kas ji buvo? Akivaizdu, kad 
svarbi moteris, antraip Boldinis nebūtų jos tapęs, ką jau kalbėti 
apie bute sukauptų vertingų daiktų gausą. Kas buvo jos šeima? 
Kas jos vyras? 

— Netekėjusi, - mirktelėjo akį Lukas. - Tiesą sakant, netgi prie- 
šingai. Madam de Florian buvo visiems gerai žinoma demimondaine. 

- Demimondaine? - Eiprilė taip nustebo, kad net akys ant kaktos 
iššoko. - Madam de Florian buvo kurtizanė? 

Dabar jau tikrai reikia išgerti. Eiprilė ištraukė rankas iš po 
šlaunų ir čiupo už kojelės vyno taurę. 

- Oui, - patvirtino Lukas. - Įspūdingas būstas kaip prostitutei, 
ar ne? 

— Kurtizanės — ne paprastos prostitutės, - atšovė Eiprilė ir il- 
gokai gurkšnojo vyną. - Žinoma, madam de Florian laikais buvo 
ir žemai puolusių gatvės prostitučių. Filles soumises - pažodžiui 
išvertus — nuolankiosios kekšės. Aukščiau už jas — les grisettes — 


* Grizetės - merginos, nesilaikančios griežtų moralės normų (pranc.). 

dažniausiai dirbančios moterys, siuvėjos ir panašiai, intymiomis 
paslaugomis prisiduriančios pragyvenimui. Dar vienu laipteliu 
aukščiau už jas buvo les lorettes . O tada jau demimondaines. Išskir- 
tinė rūšis. 

— Bet vis tiek prostitutės. 

— Iš esmės - taip. Bet kurtizanės buvo itin madingos. Turtingiau- 
sios visuomenės damos stengėsi mėgdžioti jų suknelių madas ir šu- 
kuosenas, bet nesugebėjo žengti su jomis koja kojon. Net ir turtin- 
giausios matronos turėjo tik po vieną vyrą, papildantį jų kapšelius, 
o kurtizanės turėjo jų po kelis. Kam tenkintis vieno vyro dosnumu, 
jei gali mėgautis malonumais penkių ar net daugiau? Atsižvelgiant į 
bute esančius daiktus, jos profesija tikrai galima neabejoti. 

- Sužavėtas, - šyptelėjo Lukas. - Stebiuosi jūsų išsamiomis ži- 
niomis apie prostitutes. 

— Kurtizanes, - atsakydama šypsniu pataisė jį Eiprilė. - Tai 
buvo itin patraukli moterų kasta. Joms rūpėjo ne vien tik lova. Jos 
turėjo visuomeninių pareigų ir net darė karjerą. Vyravo nuomonė, 
kad kokete tampama tik tada, kai dėljos įvyksta keturios dvikovos, 
kas nors nusižudo ar bent vienas tampa dėniaisė. 

— Aaa, dėniaiser, - pataisė Lukas. — Ištvirkauti su vyriausiuoju 
meilužio sūnumi. 

Eiprilė užsikosėjo, nes užspringo paskutiniu gurkšniu vyno, ir 
Lukas pamojo padavėjui atnešti dar dvi taures. Atrodo, šiam po- 
kalbiui reikia pastiprinimo. 

— Atsiprašau, - prabilo jis. - Ar tik neužgavau jūsų jausmų? 

— Išties, dar ir kaip užgavote. Juk žinote, kokie mes, amerikie- 
Čiai, jautrūs. 


* Sugulovės (pranc.). 

Lukas pritilo ir leido sau be jokių skrupulų nužvelgti Eiprilę 
nuo galvos iki kojų, tarsi norėdamas patikrinti jos amerikietišką 
kilmę. O Eiprilė stengėsi atrodyti pasipiktinusi. Juk tai pataika- 
vimas, tiesa? Jis ką tik visai ramiai, lyg užsakydamas vyno, kalbėjo 
apie kraujomaišiškus mėnage 4 trois , o dabar aiškiai mintyse bandė 
įvertinti jos fizinius duomenis (veidelis truputį pavargęs, drabužė- 
liai padėvėti; nors neįspūdingo dydžio ir trūksta optinio patrauklumo, 
krūtinė, atrodo, natūrali). Tačiau, nors ir labai stengėsi, pajusti pasi- 
dygėjimo Eiprilei nepavyko. Kam kitam lengvai tą būtų pajutusi, o 
prieš Luką, net ir pati nustebo, teko sudėti ginklus. 

- Galit taip baisiai nespoksoti, - burbtelėjo ji. - Vis tiek nieko 
amerikiečiams neįprasta nepamatysit. 

— Man keista, - tarė jis priėjus padavėjui, - kad jūs, nors ir pui- 
kiai įdegusi, nelabai panaši į amerikietę. 

Lukas paėmė nuo padavėjo padėklo dvi taures ir vieną pastatė 
priešais Eiprilę, o kitą — prie savęs. Atrodytų, nemandagu ir aro- 
gantiška neatsiklausus griebtis patarnautojo vaidmens. Tačiau, 
nors ir suirzusi, Eiprilė vis tiek jautėsi pamaloninta tokio jo elgesio. 
Sakytum, Lukas nepasitikėjo kitais ir pats norėjo paduoti jai taurę. 

Susitvardžiusi Eiprilė atsakė: 

- Ne įdegusi, o tamsaus gymio. 

— Vis tiek ne amerikietė. 

— Taip, kažką panašaus jau minėjote anksčiau, vertindamas 
mano aprangą. 

— Turėjau galvoje tai kaip komplimentą, - bandė teisintis jis. 

— Matot, sportines kelnes ir sportbačius palikau namie, todėl 
puikiai suprantu, kodėl taip sutrikot. Aišku, man labai gaila. Ne- 


* Santykius trise (pranc.). 


Michelle Gable +» Butas Paryžiuje 67 


smagu versti žmones manyti, kad nesu iš mūsų gerosios šalies - 
Jungtinių Valstijų. 

Lukas nusijuokė ir užgesino nuorūką į peleninės kraštą. 

— Man atrodo, su jumis tikrai niekas neliūdi. 

- Atvykau čia dirbti, o ne linksminti, - skubiai atšovė Eiprilė, 
stengdamasi per daug negalvoti, ką jis turėjo galvoje taip sakyda- 
mas.- Sakykit, ką daržinote apie Martą de Florian? Apietą paveikslą? 

— Ką gi, - tarė Lukas ir šypsodamasis papurtė galvą, o paskui 
pro sukąstus dantis paskalavo vynu burną. - Grįžtam prie reikalo. 
Greitomis perbėgęs akimis kelis moters dienoraščio puslapius, su- 
žinojau apie Martą de Florian keletą dalykų. Aišku, galima daryti 
prielaidą, kad tai, ką perskaičiau, yra visiškai tikra. 

— Kodėl neturėtų būti tikra? Juk ji pati tai parašė! 

— Ne paslaptis, ta moteris mėgo daug ką pagražinti. Bent jau 
man taip pasakojo. Bet jeigu Boldinis tikrai tapė ją tūkstantis aš- 
tuoni šimtai devyniasdešimt aštuntaisiais, tai tuo metu ji turėjo 
būti dvidešimt ketverių. 

— Dvidešimt ketverių ir dar nėščia. 

— Regis, taip. Lizetės Katremė mama gimė tūkstantis aštuoni 
šimtai devyniasdešimt devintaisiais, todėl visai galimas daiktas. 

— Kas nutiko Lizetės motinai? 

Lukas gūžtelėjo pečiais. 

- Nežinau. Nors spėju, kad jos mama mirė dar būdama visai 
jauna. 

— Kodėl Lizetė apskritai išsikėlė iš Paryžiaus? 

— Je ne sais pas . Turint galvoje, kad ji išvyko tūkstantis devyni 
šimtai keturiasdešimtaisiais, reikia manyti, dėl karo. 


* Aš nežinau (pranc.). 

- Bet ji taip ir negrįžo. Kaip ji galėjo palikti visą savo šeimos 
turtą? Kaip galėjo išvykti iš Paryžiaus ir niekada daugiau į jį nebe- 
sugrįžti? 

— Ojjums iš tiesų labai patinka uždavinėti klausimus. 

— Ir kodėl Lizetės palikuonys nė nepasidairę po butą nusprendė 
viską parduoti? 

Lukas vėl patraukė pečiais. 

- Gyva likusi tik viena įpėdinė. Nieko daugiau jums atsakyti 
negaliu. 

Eiprilė stengėsi neparodyti susierzinimo. Lukas žadėjo atsakyti 
į jos klausimus, bet kol kas tegalėjo pasakyti tik moters pavardę, 
užsiėmimą ir gimimo metus, nors visa tai Eiprilė būtų įstengusi 
iškapstyti ir pati. Sunku pasakyti, ar jis taip siekė pasirodyti esąs 
rakštis subinėj, ar toks jo charakterio bruožas. Šiaip ar taip, jis — 
advokatas, be to - paryžietis, ir dar - Lukas. 

- Ar dar turite kokios nors informacijos apie paveikslą? - be- 
veik praradusi viltį paklausė Eiprilė. - Apie Martą de Florian? Gal 
jūsų klientė leistų mums paskaityti jos dienoraščius? 

- Jums baisiai knieti tie dienoraščiai, ar ne? 

— „Knieti“ - per menkas žodis. Vis dėlto aš manau... 

— Ak, tie aukcionatoriai, - tarė jis ir pasisuko paimti nuo staliuko 
odinio aplanko, kurį buvo ten pasidėjęs. - Kokie jie nekantrūs. 

— Tiesą sakant, aš esu aukcionų ekspertė, - pataisė jį Eiprilė ir 
susigūžė. | 

Savo pareigas įvardijo be jokio pasididžiavimo. Kasdienėje 
darbo aplinkoje ši pareigybė skamba panašiai kaip žmogiškųjų iš- 
teklių specialistė ar mokesčių apskaitininkė, nes sąvoka „ekspertė“ 
čia beveik prilyginama prekei. O žmonėms iš kitos, ne aukcionų, 
srities skamba pritrenkiamai išdidžiai. 

- Arba, kaip jūs sakote, aukcionatorė, - pridūrė Eiprilė. - Kaip 
jums patogiau. O šiaip aš tiesiog dirbu savo darbą. Padedu įvertinti 
jūsų kliento turtą. 

— Taip, žinau. Daiktų autentiškumą. 

Lukas atrodė toks nukamuotas aiškinimų, kad Eiprilė jau nebe- 
sivargino jam ko nors sakyti ar bendrauti akimis. Be to, ir jai nusi- 
bodo klausytis jo pigių juokelių. Tačiau jeigu Eiprilė būtų pakėlusi 
akis, o ne niūriai spoksojusi į savo vyno taurę, būtų pamačiusi jo 
akyse žybtelint keistą kibirkštėlę, kurią ji jau buvo pradėjusi ma- 
nyti reiškiant kažkokį... jausmą. Ir dar —- nebūtų taip išsigandusi 
garsaus dunkstelėjimo į stalą. 

— Kas čia per?.. - Eiprilė stvėrė savo taurę, kad toji neparvirstų. 

Ir tuomet pamatė ant staliuko keturias mėlynu kaspinėliu per- 
rištas popieriaus lapų krūveles. 

— Ar čia ne?.. 

- Jos dienoraščiai? Taip, ne visi, tik dalis, - atsakė Lukas. — 
Po praėjusio mūsų susitikimo turėjau progos juose truputį pasi- 
rausti. 

— Pasirausti? — Eiprilė net žagtelėjo. 

— Pavartyti. Perskaičiau kelis įrašus, bet, spėju, pirmasis darytas 
tūkstantis aštuoni šimtai devyniasdešimt pirmaisiais. Nuo jo jums 
ir reikėtų pradėti. O jeigu būsite gera, tai galbūt duosiu paskaityti 
ir daugiau. 

Jeigu būsiu gera. 

Eiprilei iš džiaugsmo suspurdėjo širdis. Paėmusi dienoraščius 
padėkojo Lukui, šįkart žvelgdama jam tiesiai į akis. Veikiausiai bus 
susidariusi apie šį žmogų klaidingą nuomonę, nurašydama jį kaip 
kliuvinį, užuot priėmusi kaip sąjungininką. Aišku, jis storžievis ir 
truputį netašytas, bet pradžia visai nebloga. Gal jis padės Eiprilei 

išpešti tai, ko ji trokšta. Moteris davė sau žodį: kad ir koks įkyrus 
būtų Lukas, - jau ir dabar matyti, kad toliau bus tik dar sunkiau, - 
vis tiek reikia suteikti jam progą. 


XI skyrius 
Paryžius, 1891 m. balandžio 24 d. 


1 


Na va, šiandien ta didžioji diena. Šlovingoji Žana Hugo paga- 
liau ištekėjo už Leono Dodė, neva sujungė dvi garsias respub- 
likonų dinastijas į vieną. Kilo neapsakomas sąmyšis. Visur minios 
žmonių! Aidi trimitai! Žmonės kuždasi, spėlioja! Ir visi kalba tik 
apie Prancūzijos Žaną au pain sec: Žanutę bandutę. Kad šitaip 
Viktoras Hugo praminė savo anūkę, jau daug ką pasako apie pačią 
jaunamartę. Vyrukas nuo seno garsėja gebėjimu šmaikščiai rinkti 
žodžius, bet prilipdyti žmogui šitokią pravardę? Žanutė bandutė? 
Man labiau patiktų arba Žana, arba bandutė. Ir šiuo atveju rink- 
Čiausi pastarąją. 

Kas mūsų šalyje nėra girdęjęs apie Žaną Hugo, dabar jau Žaną 
Dodė? Betgi iš tiesų, ką žmonės apie ją žino? Kad ji graži. Tai tik 
raison dėtre , bet niekų gyvu ne komplimentas. Vis dėlto tai vie- 
nintelis teigiamas dalykas, pasakytinas apie ją. Bet ir dėl šito dar 

verta pasiginčyti. Sykį man teko regėti cirko nuogalę, velnioniškai 
panašią į mūsų žaviąją Žaną au pain sec. Jeigu atvirai, tai žirgas, 
ant kurio ta nuogalė jodinėjo, kaulų sandara man labai priminė 
madam Dodė.. Kalbant apie keturkojį, gaila, kad jis buvo nevikrus 
ir be dailių juodų ūsų. O jei kalbėtume apie be balno jojusią nuo- 
galę, tai šios būta išties patrauklios! 

Kadangi augau vienuolyne, derėtų stengtis kalbėti mandagiau. 
Vienuolės, aišku, manęs tokių negražių dalykų nemokė. Tačiau 
fizinis Žanos nepatrauklumas yra faktas kaip blynas. Betgi ne- 
verta dėl to krimstis. Mūsų naujai iškepta madam Dodė ne iš tų 
pasigailėjimo vertų vangaus veido žmogystų, kurios nemokėtų su- 
raukti nosies ar iššiepti dantų. Jinai bjauri savo vidumi, bjauri dėl 
to, kiek blogo yra padariusi. Ir Žana pati leido tam vidiniam juo- 
duliui pamažu išsiveržti į išorę. Daugelis žmonių šito nesupranta. 
Viešumoje ji - paika mergiotė, gurkšnojanti Pernod ir perkanti 
brangiausias suknias, nes gali sau tą leisti. O aš apie ją žinau viską. 
Mano žinių šaknys gilios. 

Nors dėl tokio nedėkingo vogravimo man truputėlį graužia są- 
žinę, Įsivaizduoju seserį Mariją ir matau, kaip ji nepatenkinta rau- 
kosi. Aišku, čia ne vienintelė priežastis, dėl ko ji ant manęs širsta. 
Paryžiuje atsidūriau pirmiausia dėl to, kad ją apvogiau. Betgi, kaip 
sakoma, n0us sommes gui nous sommes. Esame tokie, kokie esame. 
Ironiška, turint galvoje Žaną Hugo. O kalbant apie mane irgi ima 
juokas. 

Galiausiai, nors ir labai nekęsdama nuotakos, vis tiek nesusilai- 
kiau ir nuėjau paspoksoti į didžiausias mano gyvenime vestuves. 
Kartu su tūkstantinėmis žmonių miniomis (kai kas tvirtino, esą 


* Alkoholinis gėrimas, panašus į likerį ar graikišką degtinę ouzo. 

susirinko beveik milijonas!) prasibroviau į rue de la Pompe' pa- 
spoksoti į vestuvių procesiją. Norėjau pamatyti spektaklį iš arti. 
Magėjo paganyti akis į Žaną ir tą jos naująjį vyrelį, visų taip gar- 
binamą poną, kad net jo liūdnai pagarsėjęs dujų kaupimasis ne- 
kliudė sukiotis kilmingiausiuose visuomenės ešelonuose. Bet 
žmonės minioje buvo taip susispaudę, kad iš visos tariamai garsios 
dinastijos pamačiau tik vienintelį pablyškusį ir apkūnoką Žanos 
brolį. Žoržas, kaip įprasta, vos pastovėjo ant kojų. Stebiuosi, kaip 
jis apskritai, šitaip prasilošęs, dar drįsta rodytis žmonėms akyse. 
Tegu džiaugiasi, kad niekas peilio į šoną nesuvarė. 

Žanos naudai turiu pasakyti, nuotaika visų buvo pakili. Žmonės 
šnekučiavo vieni su kitais, apsikabindami sveikinosi, o Dodė ka- 
rietai riedant pro juos, išdidžiai vieni kitiems šypsojosi. Kurį laiką 
visi jautėmės kaip viena didelė draugiška Paryžiaus šeima. 

Mano pačios gatvės kaimynai buvo pagyvenusi pora su jau su- 
augusiais savo vaikais ir liesutė, visa drebanti benamė mergaičiukė. 
Sakėsi esanti Margarita, ir nors dievagojosi einanti jau šešioliktus 
metus, nebūčiau davusi nė dvylikos. Kur ji glaudžiasi, nežinau, o 
ir atėjo aiškiai ne paspoksoti į nuotaką, bet pašvarinti kišenių. Bet 
man ji vis tiek iškart krito į akį, nes pirmiausia paklausė: „Ar dar 
pasaulyje yra kas bjauresnio už Žaną Hugo?“ 

Nusijuokiau ir atsakiau visiškai jai pritarianti. 

Nors ta neapsiplunksnavusi kišenvagė nekenčia Žanos dėl jos 
turtų, man neapykantą kelia kitkas. Man nepatinka ne tai, ką Žana 
turi, o kas ji apskritai yra. Ne tik dabar, bet ir anksčiau. Visada. Ne- 
galiu išmesti iš galvos, kad ji pavogė dalelę manęs, nors ji pati to ir 
nelinkusi pripažinti. 


* Siurblio gatvė (pranc.). 


XII skyrius 


— Ca va, Avrile? 

Eiprilė papurtė galvą. 

— Aha. Ką sakėt? 

— Jūs neatsakėte į mano klausimą. 

Eiprilė padėjo ant staliuko dienoraštį ir tarsi saugodama, kad 
neatimtų, prispaudė jį abiem delnais. 

— Neatsakiau į klausimą? — pakartojo ji. - Atsiprašau. Neiš- 
girdau. Taip įnikau į dienoraštį. 

- Taip, matau. Nepaprastai įdomu, ar ne? 

— Neapsakomai. Kaip manote, ar galėčiau susitikti su jūsų 
kliente? Remdamasi dienoraščiu ir trumpu pokalbiu su ja galėčiau 
greičiau surinkti reikiamą informaciją ir baigti darbą. 

- Ak, kokia žinių išalkusi daili mergina, nors jūs ką tik pavalgėte. 

Lukas kinktelėjo galvą į dienoraščius, paskui nuvedė akimis 
prie apknaibytos duonos. 

— Na, daiktų kilmei patvirtinti mano apetitas gali būti nepaso- 
tinamas... 

- Jūs ir vėl apie daiktų kilmę. Man jau nusibodo to klausytis. 

— Gal tada geriau nuolat kartoti „daugiau pinigų“? - paklausė 
Eiprilė, - Nes kaip tik apie tai ir kalbame. 

 — Daugiau pinigų, daugiau bėdų. 

— Atsiprašau, nesupratau, - nustebinta netikėto posakio, Eiprilė 
garsiai nusijuokė. Negalėtų pasakyti, ar Lukas stengiasi ją pralinks- 
minti, ar tiesiog iš prigimties yra toks juokingas. 


* Viskas gerai? (Pranc.) 

— Argi ne taip sakoma Jungtinėse Valstijose? 

— Na, nebent mėgtumėt repuoti, - nepaliaudama juoktis atšovė 
Eiprilė. - Bet prancūziškas akcentas suteikia posakiui unikalų at- 
spalvį. 

— Kitaip ir būti negali, madam Vout, - pasigirdo atsakymas, ir 
toks tvirtas, kad Eiprilė net nuraudo. - Nors ir labai žaviai reika- 
laujate dienoraščių ir prašote susitikimo dėl kilmės šaltinių, turiu 
pasakyti ne. 

— Kuriai prašymo daliai? Nes jeigu leistumėte nors trumpai 
šnektelėti... 

— Turto paveldėtoja atsisako bendrauti su bet kokiais smalsiais 
aukcionatoriais. Oi, atleiskite, pavartojau netinkamą terminą. Kaip 
ten jūs sakot? Aukciono ekspertais? - Lukas pakrutino antakį. 

- Tinka ir aukcionatoriai, - suskubo Eiprilė. - Aš viską puikiau- 
siai suprantu. Nenoriu pasirodyti įžūli. Be abejonės, dabar moteris 
gedi, bet jeigu ji kartais persigalvotų ir... 

— Ar aš sakiau, kad turto paveldėtoja yra moteris? Be to, ne- 
reikia tikėtis, kad bus persigalvota. 

— Ką gi, - tarė Eiprilė, - tuomet teks tenkintis dienoraščiu. 

Ir nuleido akis į krūvą popieriaus lapų, žvilgsniu bėgo per ei- 
lutes stengdamasi užgriebti kokį nors žodį, kokią nors frazę ar 
užuominą apie Hugo šeimą ar kitą asmenį. 

— Jūs negalite nusėdėti neskaičiusi, - tarė mirktelėjęs akį 
Lukas. - Man dar niekada neteko dėl moters dėmesio rungtis su 
krūva paplėkusių popierių. 

Eiprilė pasišiaušė. Tikrai, bėdos dar tik prasideda. Ką Lukas 
bando jai įrodyti? Kad savo įgimtu žavesiu ir valiūkiška dailia iš- 
vaizda gali apsukti galvą bet kuriai dailiosios lyties atstovei? Ką gi, 
misija įvykdyta. Šitas Lukas Tėbo dar labiau diskredituoja visuo- 

tinai pripažintą prancūzų įvaizdį. Turbūt jos būta per daug nuolan- 
kios. O jo potraukį ją nuolat pykdyti bus sunku ignoruoti. 

— Keista, kad taip atkakliai siekiate mano dėmesio, - pasipik- 
tino Eiprilė. | 

— Ak, kokia jūs juokinga, Avrile. Aš tik - kaip ten sakoma Ame- 
rikoj? — Aš tik nekaltai su jumis erzinuosi. 

— Erzinatės? Taip niekas nesako. Amerikoje taip nekalbama. 

Lukas ėmė juoktis. Ir vėl. Rodos, jis niekada nesiliaus kvatojęsis 
(iš ko nors, dėl ko nors, su kuo nors). O ta nelemta pašaipėlė, ne- 
nuslenkanti nuo jo lūpų, tik rodo, kada jis pradeda ar baigia juoktis. 
Dėljos Eiprilė jautėsi sutrikusi, nenustygo ant kėdės, norėjo kartų 
juokauti, kad tik jis nesišaipytų. 

- Jūs labai įdomus žmogus, madam Vout. 

- Nė kiek su jumis nesutinku, — atšovė Eiprilė. - Bet vis tiek 
dėkoju jums už dienoraščius. 

Eiprilė kilstelėjo nuo kėdės ir ištiesė ranką per staliuką. 

— O kur kiti? - paklausė susemdama lapus. - Bute dienoraščio 
lapų buvo gerokai daugiau. 

— Neskubėkite, Avrile, - Lukas kilstelėjo nuo kėdės ir švelniai 
stumtelėjęs pasodino Eiprilę atgal į vietą. Nemaloniai sutrikusi ji 
susidėjo rankas ant kelių. - Mano klientė pirmiausia pati nori juos 
perskaityti - suprantama, ši žinia visiems buvo didelė naujiena. 
Dienoraštį gausite dalimis, kai mano klientė baigs skaityti. Ar taip 
jums tinka? O gal tai kliudys vertinti baldus? 

— Ne, nemanau, kad kliudytų, - tyliai ir širdyje jam dėkodama 
atsakė Eiprilė. - Padėkokite nuo manęs visiems, kam reikia. Esu 
dėkinga už bendradarbiavimą. 

Staiga prie jų staliuko sustojo vyras su šunimi. Kol šeimininkas 
maigė telefono mygtukus, šuo pritūpė ant užpakalinių kojų ir įžū- 

liai žvelgdamas į Eiprilę ramiai išsituštino. Vyrukas parėkavo su 
kažkuo telefonu, truktelėjo už pavadėlio šunį ir lyg niekur nieko 
nukiūtino tolyn. 

— Mėšlas, - tyliai pasipiktino Eiprilė. 

| Jums nepatinka šunų išmatos, madam Vout? Tada Paryžius 
ne jums, 

— Kai kuriose gatvėse tiek šunų pridergta, kad nėra kur kojos 
pastatyti, - burbtelėjo Eiprilė. - Jeigu tas vyrukas Amerikoj ne- 
būtų surinkęs savo šuns išmatų, jį jau būtų nusivijusi nemaža gauja 
nepatenkintųjų. Paryžius - nuostabus miestas, bet negali mėgautis 
gražiais vaizdais, nes turi eiti nepakeldamas akių nuo šaligatvio, 
kad savo dideliais storais amerikietiškais batais neįmintum į šuns 
išmatas. 

- Hmm. Matot, man nė trupučio nekeista, kad normalus 
žmogus nenori imti į rankas garuojančios išmatų krūvos, mūvė- 
damas viso labo tik plonučiukę polietileno pirštinę. 

- Jeigu nori laikyti šunį, tokia jau to malonumo kaina, - atšovė 
Eiprilė. 

— Kalbant apie malonumus ir jų kainą, papasakokite apie savo 
le mari. 

— Apie savo vyrą? - Eiprilei neprasprūdo pro ausis ironiška 
užuomina, kad pokalbis apie šunų išmatas staiga nukrypo prie 
santuokos. - Kuo čia dėtas mano vyras ir malonumai? 

Klausimas retoriškas, bet atsakymą Eiprilė jau žinojo. 

- Ašjus tik erzinu, - nutaisęs rimtą veidą atsakė Lukas. - Papa- 
sakokit apie savo sutuoktinį. 

— Nežinau, ką jums ir pasakoti. 


* Sutuoktinį (pranc.). 

- Nežinot? Juk tai normalu, tiesa? Visi žmonės darbe kalba apie 
savo antrąsias puses, ar ne? 

— Na, jo vardas Trojus, - Eiprilė giliai įkvėpė. Tik faktus. — 
Esame susituokę jau septyneri metai. Šaunus vyras ir nuostabus 
tėvas. 

— Tėvas? Jūs turite vaikų? - Lukas taip aukštai kilstelėjo antakius, 
kad tie vos nepasislėpė po plaukais. 

— Ne, matot, vaikai yra j-j-jo, - atsakė užsikirsdama. - O kartu ir 
mano. Įdukros. Paauglės. 

- Ą, tai jūs ta bjaurioji pamotė, - tarė Lukas. - Labai gerai. Man 
patinka. Sakėte, vyras dirba finansų srityje. Ką konkrečiai veikia? 

— Vadovauja svertinio išpirkimo sandorių fondui, - Eiprilė 
dirstelėjo į duonos krepšelį ir nugvelbė paskutinę riekę. - Sudaro 
stambius sandorius. 

— Volstrite? 

— Oui, - Eiprilė nuraudo. Volstritas jau visai nebe toks, koks 
buvo anksčiau. Kadaise čia buvo sutelkti pinigai ir valdžia, o dabar 
jis traukia visokio plauko politikus ir dykūnus. Nesvarbu, kad 
Trojus iš esmės tikrai dirbo Volstrite, Eiprilei tiesiog mirtinai rei- 
kėjo paaiškinti, kad jos vyras - ne koks aferistas Poncis, nelegalus 
prekeivis ar dar koks finansų parijas. Jis tiesiog didelės rizikos 
fondo pinigais supirkinėja ir pardavinėja bendroves. 

— Mano brolis irgi teisininkas, — tarė Lukas. - Dirba su korpo- 
racijomis, kaip jūs sakote, sudaro stambius sandorius. Jūsų vyro 
bendrovė man gal ir žinoma. 

- Gal. Jie sudarė keletą didelių sandorių Prancūzijoje ir visoje 
Europoje, - atsakė Eiprilė ir nutilo, nenorėdama leistis į išsamesnį 
aiškinimą apie bendrovę Stanhope Group. Nė kiek nenustebtų, jei 
tarp Luko ir Trojaus įžvelgtų keletą panašumų, tačiau Eiprilė siekė 

visai ne to. - Gal ir jūsų broliui girdėtas jo įmonės pavadinimas, 
nes jie tikrai plačiai žinomi. 

— Blogąja prasme? 

— Ne. Gerąja. Juos visi gerbia. 

- Puiku, kai esi visiems žinomas, - užbaigė Lukas ir pažėrė ant 
staliuko saują smulkių eurų. — Gal jau kylam? Aš sumokėsiu. Ki- 
tąsyk statot jūs. | 

— Gerai, - sumirksėjo akimis Eiprilė. 

— Ar nenorit... - Lukas linktelėjo į staliuką, kur po Eiprilės ser- 
vetėle gulėjo šūsnis dienoraščio lapų, - paimti dienoraščio? 

— Tikrai. Velionės artimieji turbūt dar nespėjo jo perskaityti, — 
pasakė Eiprilė manydama, kad turi juos grąžinti. 

- Tiesą pasakius, - prabilo Lukas ir vėl nutilo. - Ar nenorėtu- 
mėte jūs jų pasiimti? Į Sarlą važiuosiu tik po kelių dienų. Tuotarp 
galite paskaitinėti. Pasakysiu klientei, kad aš jums daviau. Regis, 
esate sąžininga. Neabejoju, kad dienoraštis paklius į patikimas 
rankas, 

— Oui! Aš jį labai saugosiu. Mano darbas reikalauja su visais 
daiktais elgtis itin atsargiai. Ačiū jums, - padėkojo Eiprilė ir ištiesė 
ranką atsisveikinti. - Darkart ačiū. 

Lukas suėmė jos delną ir lygiai kaip pirmą kartą susitikus truk- 
telėjo į save. 

— Ačiū jums už malonų susitikimą, Avrile, - pasakė jis ir man- 
dagiai pabučiavo į abu skruostus, tik šįsyk priglusdamas ilgiau nei 
iš ryto. Nuo jo dvelkė ne tik cigaretės dūmais ir kvepalais, bet ir 
vynu, kuriuo abu vaišinosi, - Susimatysim. 

Eiprilė nulydėjo jį akimis nueinantį. Pašaliniam praeiviui ga- 
lėjo pasirodyti nepadoriai spoksanti. Eiprilė tą suprato ir vis tiek 
neįstengė susivaldyti, toliau stebeilijosi į jį, negalėjo suvaldyti pa- 

lengva viduriuose bundančio jausmo, neabejotinai nuo vyno ir 
gavus į rankas dienoraštį. Taip, tikrai nuo šių dviejų dalykų. Ki- 
tokio paaiškinimo nesugalvosi, o ir nesinorėjo, kad būtų kitaip. 


XIII skyrius 


Eiprilės butas nė iš tolo negalėtų lygintis su Martos de Florian. 

Nors abiejų namų fasadai buvo to paties Hosmano stiliaus, 
tik Paryžiaus statiniams būdingo aukščio su tiksliomis horizon- 
taliomis linijomis ir kaltinės geležies balkonėliais, deja, tuo jų 
panašumas ir baigėsi. Martos bute patalpų net septynios, o Eip- 
rilės — vos trys. Martos butas buvo tiek užgrioztas muziejinės 
vertės grožybėmis, kad negalėjai praeiti kurios nors neužkliudęs, o 
Eiprilės - toks skurdus, kad ji net abejojo, ar atsirastų vietos vienu 
metu kur nors prigulti ir pasidėti kompiuterį. Kaip gaila, galvojo 
ji, kad tokiame pagarbos vertame Hosmano stiliaus būste, tegu ir 
nuomojamame, riogso trečiarūšiai, lengvai surenkami beverčiai 
„baldai. 

Nors ir stokojantis puošnaus žavesio, Eiprilei butas iš karto 
krito į akį. Jai patiko vieta, originalios medinės storų lentų grindys 
ir svetainė, kurios diduma sienų buvo stiklinės. Eiprilė įsivaizdavo 
save stovinčią su vyno taure rankoje, atsirėmusią į lango stiklą ir 
žiūrinčią į šviesomis mirgantį miestą. Butas nebuvo toks, koks iš 
tiesų galėjo būti, bet iš čia bent jau Paryžius buvo gerai matomas. 

Pasitikrinusi mobiliajame telefone elektroninį paštą (kol kas 
jokių kritinių grėsmių), Eiprilė numetė rankinę su BlackBerry te- 
lefonu ant balto lakuoto valgomojo stalo, nors „valgomuoju stalu“ 
to daikto niekaip nepavadinsi. Jis toks mažas, kad ant jo vargiai 
tilptų dvi lėkštės, o Eiprilės atveju - nešiojamasis kompiuteris ir 
kosmetikos reikmenys. Vakarienę iš kelių patiekalų sunku ir įsi- 
vaizduoti. 

Svarstant apie stalą ir lėkštes, Eiprilei ėmė urgzti skrandis, bet 
dabar tikrai ne maistas jai buvo galvoje. Jautėsi išalkūsi, nors susi- 
tikusi su Luku ką tik užkrimto duonos, tačiau, užuot ėjusi pasiieš- 
koti ko nors valgoma, iš savo odinės rankinės išsitraukė porą baltų 
apsauginių pirštinių. 

— Ei, ramiau tu, - subarė savo urzgiantį pilvą ir atsargiai išsiėmė 
iš krepšio Martos dienoraščius. Kankino baisus alkis, tačiau dar 
stipriau traukė dienoraštis. 

Eiprilė ketino paskleisti dienoraščio lapus virtuvėje ant spin- 
telių ir paskubomis, lyg stovėdama greitojo maisto restorane, net 
nenusispyrusi batelių, juos perskaityti. Tačiau tekstas kažkodėl at- 
rodė neaiškus, susiliejęs, neįskaitomas. Tarytum per valandą, kurią 
nekalbėjo prancūziškai, Eiprilė visai būtų praradusi gebėjimą su- 
prasti šią kalbą. Gal čia dėl laiko skirtumo, gal dėl to, kad per pas- 
tarąsias dvi dienas gyvybines jėgas palaikė tik vynu ir duona su 
didžiuliu kiekiu sviesto. 

— Valgyti, - garsiai pati sau ištarė Eiprilė ir pajuto baisų, galvą 
surakinantį skausmą. — Man reikia pavalgyti. 

Apsvaigusi iš alkio, neturėdama jėgų iškelti kojos iš buto, Eip- 
rilė susižvejojo odinėje rankinėje anakardžio riešutų pakelį, kurį 
buvo įsimetusi lėktuve. Staiga po rankine suskambėjo BlackBerry 
mobilusis. 

— Po velnių, - supykusi burbtelėjo. - Tik tegu nesugalvoja 
kviesti į darbą. Alio, Eiprilė Vout klauso. 

Nusispyrusi batelius dar giliau įkišo ranką į rankinę. 

— Čia aš. Kodėl prieš atsiliepdama niekada nepažiūri, kas skam- 
bina? Niekada. Pasižiūrėk bent kartą. 

— Oi, Birde, labas. Atleisk. Iki kaklo paskendusi darbuose, - 
pirštai užčiuopė dvi aptirpusias oro linijų šokolado plyteles, prili- 
pusias prie plaukų šepečio rankenos. — Kaip sekasi? 

— Ką tik pasiunčiau tau keletą dokumentų. Peržiūrėk juos kuo 
skubiau, — atsakė Birdė. - Kas dieną mūsų kontora turi išsiųsti po 
dvidešimt penkis įvertinimus. Mes žiauriai atsiliekam nuo grafiko. 

— Aha. Gerai. Tuoj perskaitysiu. Bet pirmiausia turiu sutvarkyti 
keletą skubių reikaliukų. O tada jau imsiuosi tavo dokumentų. 

Eiprilė nulupo nuo plaukų šepečio rankenos gabalėlį šokolado 
ir įsimetė į burną. Buvo tokia alkana, kad nė kiek nebepaisė lau- 
žanti savo maitinimosi įpročius Paryžiuje. 

— Parengiau baldų aprašus, - dėstė Birdė. - Mano galva, tie 
daiktai puikios būklės. Drįstu tai teigti. Bet Piteriui reikia tavo pa- 
tvirtinimo. Dar atkreipk dėmesį į trečią, keturiasdešimt šeštą ir du 
šimtai dvyliktą punktus. Tavo raštas nelabai įskaitomas, todėl ap- 
rašymuose galėjo atsirasti netikslumų. Žinai, tavo rašysena klaiki. 

— Visi taip sako. Gerai, pasižiūrėsiu. Ačiū, kad parengei me- 
džiagą. Neabejoju, padirbėjai iš širdies. 

Birdė visada dirba iš širdies. Kartais Eiprilei atrodo, kad ji tu- 
rėtų būti Birdės pavaldinė, o ne atvirkščiai. Betgi kokia nauda iš 
padėjėjos, kuri keverzoja beveik neįskaitomai ir užsidirbusi pa- 
miršta pavalgyti. 

- Jeigu turi daug darbo dėl to buto, - kalbėjo Birdė, - galiu tuos 
aprašus siųsti tiesiai Piteriui. 

- Ne, nereikia. Būtinai pažiūrėsiu. 

Kad būtinai pažiūrės - gryniausia tiesa, nes Birdės atliktas 
darbas visuomet aukščiausio lygio. Paprastai dėl laiko skirtumo, 
maisto stygiaus ir po dviejų taurių vyno Eiprilė jau nebeturėtų 
jėgų poetiškai postringauti apie komodas, tačiau, Birdei atlikus 
visą juodą darbą, Eiprilei liko tik pataisyti gramatines klaidas ir 
patikslinti kai kurias detales. Juk visai nesunku aštuntą punktą su- 
keisti vietomis su devintu. 

— Ar galėtum atsiųsti dar šiandien iki darbo pabaigos? — pa- 
klausė Birdė. - Niujorko laiku? 

— Sunku tikrai nebus. 

- Puiku. Ačiū. 

Eiprilė išgirdo ragelyje kažką šnarant, bumbsint, o tada pasi- 
pylė visa virtinė keiksmų. 

- Šiknius neraliuotas! 

— Kas atsitiko, Birde? 

- Jėzau šventas! Kojos pirštą susimušiau! 

- Žiūrėk, būk atsargesnė, - pasakė Eiprilė žiovaudama. - Man 
dėl tavęs neramu. 

Birdė — tikra vaikščiojanti kliuvena. Amžinai į ką nors susi- 
trenkia kelį, nusimuša pirštą, prie skelbimų lentos smeigtuku pri- 
smeigia šaliką. Nors, kita vertus, galvojo Eiprilė, kai esi vos pusantro 
metro ūgio ir strakinėji kaip kolibris (ne veltui pravardė - Paukš- 
tukė), tai tikimybė ko nors neprisidirbti tikrai maža. Nepamatysi, 
kaip atsitrenksi į lango stiklą ar pasiklysi medžio šakose. 

- Čia viskas taip nepatogiai sustatyta, - skundėsi Birdė. - Tik ir 
lauk, kada nutiks nelaimė. 

— Taip, taip, tikrai. 

Nenumalšinusi alkio iš rankinės ištrauktu gabalėliu šokolado, 

Eiprilė nupėdino į virtuvę su viltimi, kad ankstesnieji gyventojai 
bus palikę ko nors kramtomo. Kriaukšlę sužiedėjusios duonos, 
stiklainėlį pasenusių alyvuogių - dabar tiktų bet kas. 

— Jeigu nelakstytum it akis išdegusi, - prabilo Eiprilė ir atidarė 
spintelę, - tai nereikėtų tiek daug kloti už drabužių valymą, nesu- 
naudotum kalno pleistrų ir apsivilkusi berankovę palaidinę neat- 
rodytum kaip beisbolo lazda pašventinta. 

— Tai tokia mano profesionalumo kaina, madam. 

— Bijau, kad tokio pasiteisinimo mūsų sveikatos draudimo 
bendrovė tikrai nepriims, - atšovė Eiprilė. - Kas dar? 

— Nieko. 

— Gerai, tada paskambinsiu, kai... 

— Pala, Eiprile. Labai trumpai, - Birdė giliai atsikvėpė. - 
Klausyk. Aaa... Pameni Danieliaus mamą; Ji priklauso Kolumbijos 
vėžio centro komitetui. 

— Kokia šaunuolė tavo anyta. Birde... 

— Ji man dar ne anyta. Nekalbėk taip! Tai va. Klausyk. Anąvakar 
su Danielium ir jo tėvais buvome iškilmingoje vakarienėje, žinai? 

Eiprilė užsimerkė. Nieko keista, jeigu dabar ims ir apalps. Kas 
ją ras? Kol kas nors pasiges, gali tekti pragulėti taip kelias dienas. 

— Ir ten pamatei Trojų, - užbaigė Eiprilė, kad nereikėtų vargti 
Birdei. - Nesigyrė tave ten sutikęs, bet šiaip viską man papasakojo. 
Kartoju - viską. Žinau, kad Siuzana buvo paleidusi į darbą savo 
liežuvį ir svečiai neapsiėjo be apkalbų. Dar žinau, kad ir ji ten buvo, 
tad gana, užteks. | 

— Gerai, kaip nori, - šiek tiek atžariai atšovė Birdė. Pasijuto už- 
gauta. - Nenorėjau tavęs supykdyti. 

— Žinau. Aš ir nepykstu. Jeigu atvirai, man jau pabodo apie tai 
kalbėti. Nebenoriu nė galvoti. Suprantu, nori man padėti, palai- 

kyti mane, ir aš už tai tau dėkinga, - vis dar užsimerkusi kalbėjo 
Eiprilė. - Tad gal bent jau, kol aš čia, Paryžiuje... Nebent manai, 
kad dėl kažko mano santuokai gresia pavojus... bet jeigu ne, tai ne- 
noriu nieko daugiau girdėti. To, kas įvyko, nebepakeisi. Man reikia 
galvoti, kaip gyventi toliau. 

Jai apskritai nieko nereikėjo sakyti. Bet Birdei lengva išlieti 
širdį. Ji moka užmegzti su žmonėmis artimą emocinį ryšį. Eiprilė 
nesitikėjo, kad taip susidraugaus su savo padėjėja, bet ir nemanė, 
kad ketvirto aukšto pasitarimų kambaryje springstant ašaromis 
teks pasakoti šiai padėjėjai apie savo vyro išdavystę ir vienai kaps- 
tytis iš to purvo. 

- Aišku, - tarė Birdė. - Supratau. Atsiprašau. 

- Neatsiprašinėk, nereikia. 

— Gerai. Tiek to. 

Eiprilė atsimerkė. Atsisuko į spinteles. Ir tada ant melsvų dailių 
keraminių plytelių šalia kavos aparato pamatė jį - butelį vyno ir į 
jį atremtą voką. 

- Dievulėliau! — Eiprilė stvėrė butelį ir priglaudė prie krū- 
tinės. - Buto šeimininkas paliko man vyno. Ir raštelį. Parašytą ant 
drobinio laiškinio popieriaus! 

— Oho. Drobinio. Ko iškart nepasigyrei? Skamba viliojamai, - 
Birdės polinkis į sarkazmą žengė koja kojon su jos kerėpliškumu. 

Eiprilė atplėšė voką. Lapas buvo išmargintas juokinga raityta 
šeimininko rašysena. Eiprilė permetė akimis raštelį, užkliūdama 
žvilgsniu už atskirų žodžių. Bonjour. Opėra. Mėtro. Fermez la porte. 
Ir galiausiai svarbiausias sakinys: Fromage dans le frigo. 

Šaldytuve yra sūrio. 


* Užsirakinkite duris (pranc.). 

— Turiu bėgti, - suskato Eiprilė. - Skubus reikalas. 

- Bet katalogo kopiją vis tiek šįvakar gausiu, tiesa? 

— Oui. Lik sveika, Birde. Vėliau dar paskambinsiu. 

Eiprilė išjungė telefoną. 

Spausdama vyno butelį prie krūtinės, atsargiai perėjo virtuvę 
ir staigiai atplėšė nerūdijančio plieno šaldytuvo dureles. Nors bal- 
delio buvo tik pusė tiek, kiek užima paprasčiausias Costco modelis, 
viduje Eiprilė pamatė visko, ko dabar labiausiai geidė - įspūdingą 
sūrių rinkinį, o ką jau kalbėti apie pdtė de foie gras su trumais bei 
kitus gardumynus, kurių nebuvo regėjusi nuo tada, kai pastarąjį 
kartą lankėsi šiame mieste. Nustebinta tokio svetimtaučių dos- 
numo, Eiprilė vos neapsiverkė. O gal čia tiesiog kaltas padidėjęs 
cukraus kiekis kraujyje? 

Išalkusi lyg grizlis Eiprilė atsilaužė gabalą Ossau-Iraty sūrio, pa- 
sispaudė po pažastim butelį vyno ir nužingsniavo į svetainę. Vėl 
užsimovusi pirštines pastvėrė nuo stalo dienoraščio lapus. Paskui 
prisiminusi dar pačiupo kamščiatraukį ir stiklo taurę, nors ši ir ne- 
labai buvo reikalinga. 

Šliumpindama į miegamąjį vos neužvirto ant savo lagamino. 
Reikėtų išsikrauti daiktus, mat Eiprilė buvo iš tokių, kurios mėgsta 
atvykus iškart ištuštinti lagaminus, bet dabar iškilo dilema - arba 
krauti daiktus, arba kibti į sūrį, vyną ir Martos dienoraštį. Tvarky- 
masis turės palaukti. 

Tebevilkėdama juodas kostiumėlio kelnes ir palaidinę, kurios 
audiny, priešingai nei skelbė etiketė, poliesterio buvo daugiau nei 
šilko, Eiprilė įsiropštė į tvarkingai paklotą lovą, atsikimšo butelį ir 
įniko skaityti. 


a Žąsies kepenėlių paštetą (pranc.). 


XIV skyrius 


Paryžius, 1891 m. gegužės 5 d. 


Po įspūdingųjų Žanos au pain sec tuoktuvių prabėgo beveik dvi 
savaitės, o žmonės ir toliau nesiliauja aptarinėję įvykį. 

Kas rytą gatvių kioskuose pasirodo naujų laikraščių ir aš ne- 
galiu ramiai pro juos praeiti. Stabteliu, išsitraukiu iš kišenės suk- 
nelės siūlėje lenktinį peiliuką ir, kai niekas nemato ar nekreipia į 
mane dėmesio, perrėžusi juo virvelę čiumpu nuo krūvelės viršaus 
laikraštį. Pasikišusi po palto skvernu lekiu atgal į hėtel paskaityti 
naujausių žinių apie Žanos turtus. 

Po dviejų savaičių turėtų būti jau viskas nurimę. Tačiau taip 
nėra. Kasryt pasirodo vis naujas sąrašas vestuvinių dovanų, kurių 
sulaukia dabartinė Žana Dodė, nėe" Hugo. Galima pamanyti, kiek- 
vienas prancūzas paaukojo visas savo gyvenimo santaupas, kad 
pasinaudotų proga nupirkti sutuoktinių porai neįtikėtinai brangią 
ir visai nepraktišką vestuvinę dovaną. Sklinda gandai, kad ji pa- 
samdė net keturis tarnus vien tik dovanoms išpakuoti. Kur jau, 
neužtektų ir viso gyvenimo pačiai viską išlupti ir apžiūrėti. 

Gaila, kad man niekas nesiunčia dovanų! Jos padėtų išspręsti 
visas mano bėdas. Tie keli grašiai, kuriuos nugvelbiau iš sesers 
Marijos, jau visai baigia ištirpti. Esu baisiai taupi ir todėl turiu lin- 
dėti šitam suknistam kdtel des femrmes“, kur dabar sėdžiu ir rašau. 


* Buvusi (pranc.), 
** Moterų viešbutyje (pranc.). 

Monmartras ne pati tinkamiausia vieta merginoms, augusioms 
vienuolyne. Kiek čia kabaretų! Kiek ištvirkėlių! Jokių įstatymų! Su 
jų sargais susidūriau tik sykį ar du. 

Kadangi mano pinigėliai tirpte tirpsta, tai šitas hotel man nebe 
kančia, o tikra prabanga. Gerai, kad lauke dar nešalta, o ir šitoj 
skylėj nėra jau taip blogai. Kriauklėje vanduo nebeužšąla. Nebe- 
reikia miegoti apsiklosčius visais savo drabužiais. Ši prieglauda 
buvo vienintelė man pagal kišenę, kai prieš tris mėnesius atsidan- 
ginau į miestą. Dabar jau ir ji man nebeįkandama. 

Keletas mano draugių, su kuriomis dalijuosi pastoge, dirba 
netoli esančiuose tekstilės fabrikuose. Jos bando rasti man darbą. 
Deja, atlygis ten labai mažas, o bausmės - milžiniškos. Merginų 
rankos kruvinos, veidai raukšlėti. Dvidešimtmetės atrodo kaip 
keturiasdešimties. O trisdešimtmetės - merk akis ir guldyk 
karstan. 

Viena mergina užsidirba duonai išvežiodama malūno prekes 
į fabrikėlius. Nors taip geriau, nei lenkti nugarą fabrike, ji darosi 
panaši į darbinį jautį. Kai pradedu galvoti apie tokią įsidarbinimo 
galimybę, užduodu sau klausimą: ką dar, be savo išvaizdos, turime 
mes, moterys? Taip, esame žavios, bet ar galima ką sužavėti po 
dvylikos valandų jungo fabrike? 

Dar mūsų hotel gyvena keletas merginų - les filles soumises, - jos 
dirba Le Peltjė gatvėje. Sako, pinigai lengvi, ten prekiaujama savo 
kūnu. Aišku, kad lengvi! Bet moka tik grašius. Vyrai daugiau išlei- 
džia gėrimams! 

Nors man šita nuomonių gama ir nelabai prie širdies, visgi me- 
luočiau sakydama, kad neapsvarstau kiekvienos iš jų. Galiausiai 
darau išvadą, kad už tokias kančias per menkai mokama. Bet ir 
man pačiai greitai teks patirti tas kančias. O, kad galėčiau prisi- 

versti eiti dirbti į fabriką ar į maison de tolėrance , tai nesėdėčiau 
dabar tokioje finansinėje duobėje. 

Turiu vieną savaitę nuspręsti, kaip man toliau gyventi. Vieną 
savaitę, jeigu rečiau valgysiu ir paflirtuosiu su hotel šeimininku. Jo 
ūgis kaip nykštuko, bet aš moku nusukti akis. Jeigu jam pameili- 
kausiu, gal pavyks užvilkinti nuomos mokestį dar kelias dieneles. 
Šeimininkas atsileidžia, kai jam pataikauji. Turbūt visiems taip 
būna. 

O dabar verčiu sąsiuvinį ir skubu dairytis kitų būdų, kaip prasi- 
manyti franką kitą, kad išbrisčiau iš šito mėšlo. Atvykau į Paryžių 
trokšdama geresnio gyvenimo ir aš jį susikursiu! 


XV skyrius 


Paryžius, 1891 m. gegužės 12 d. 


Ak, Žana au pain sec! Ma chėrie!" Vis dėlto tu man padėjai! 

Pastarosios dienos man buvo siaubingos, tiesiog klaikios. 
Dangus, debesys ir oras — visa tai pradėjo mane taip slėgti, kad 
nebegalėjau kvėpuoti. Artėjo atsiskaitymo diena, o kartu ir mano 
gyvenimo Paryžiuje pabaiga. 


* Viešuosius namus (pranc.). 
** Mano mieloji (pranc.). 

Lyg to dar būtų negana, hėtel šeimininkas išlėkė iš miesto į kaž- 
kokią tariamai skandalingą iškylą. Visus reikalus paliko tvarkyti 
savo senai nukvakusiai motinai. O gal jinai jo žmona, kas ten žino. 
Kad ir kaip ten būtų, priešingai nei jos pirmtakas, šioji nieku gyvu 
nesutinka imti dalies užmokesčio mainais už gražias akis ir meilius 
žodelius. 

- Jeigu nepristatysi man savaitės užmokesčio per aštuonias va- 
landas, - grasino ji, - išmesiu tave į gatvę. To kambario laukia visa 
eilė norinčių. 

Grasinimas visai rimtas. Nors viešbutyje baisiai nešvaru, 
žmonės vis tiek veržiasi gauti vietą. Kai Blanša mirė nuo tuber- 
kuliozės, net dvi merginos susipešė dėl jos lovos, koroneriui dar 
nespėjus išnešti iš kambario lavono. 

— Per aštuonias valandas? - sukarkiau kaip prikimusi varlė. — 
Argi negalit man... 

— Per aštuonias valandas! — sužviegė ji, iššiepdama savo rudai 
pilkus dantis. | 

Linktelėjau galvą, nusisukau ir nukėblinau laiptais į gatvę. 

Žingsniavau bulvaru springdama ašaromis. Sesuo Marija mokė 
mane niekada nelieti ašarų. Jos tik rodo žmogaus silpnumą. Nieko 
nėra blogiau, kaip būti silpnam. 

"Taigi aš ėjau ir ėjau. Saulė liejo ant manęs savo šilumą. Neturiu 
šiam miestui tinkamų apdarų, visi mano atsigabenti drabužiai pri- 
taikyti drėgnam ir šaltam vienuolyno orui, o ne pavasarį vaikščioti 
Paryžiaus gatvėmis. 

Saulei vis labiau svilinant, o iš lauko kavinių raitantis cigarečių 
dūmams ir liejantis džiaugsmui, man per kaktą ir kaklą upeliais te- 
kėjo prakaitas. Jeigu,būčiau dirstelėjusi į langą, bet, aišku, to pada- 
ryti neišdrįsau, būčiau pamačiusi savo veidą, raudoną kaip ugnis ir 

žvilgantį. Žmonės lydėjo mane kreivais žvilgsniais. Apsilenkdami 
net traukėsi nuo šaligatvio į gatvę. Vienas dviratininkas vos manęs 
neužkliudė, turbūt tyčia. Pasukusi už kampo sustojau atsipūsti. 

Kartais stabtelėti atsipūsti gali būti labai naudinga. 

Atsirėmiau nugara į metalinę lauko kavinės tvorelę ir nuna- 
rinau ant krūtinės galvą. Terasoje buvo pilna vyrų, jie rūkė, gėrė. 
ir pasakojo istorijas apie kabaretus, kankano šokėjas, pantomimos 
spektaklius. Kabaretai, pagalvojau. Šokti kankaną galima išmokti. 
Išties, juk tai geriau, nei lenkti nugarą fabrike ar rinkti trupinius už 
tai, kad pražergi kojas. 

Panikos ir savigailos banga nuslūgo kaip nebuvus. Pakėliau 
galvą ir pamačiau ant kavinės lango plakatą - ryškų ryškų, kaip 
saulėlydžio gaisai. Iš jo man šypsojosi moteris. Ji buvo pasikėlusi 
platų geltoną sijoną ir demonstravo putlias, apvalainas šlaunis. Jai 
ant pakaušio styrojo didžiulė plunksna. Moteris buvo graži, netgi 
įspūdinga. 

Folies Bergėre - skelbė plakatas. Garsiausias miesto kabaretas. 
Net ir aš, augusi vienuolyne, buvau apie jį girdėjusi. Užsidirbti 
duonai yra ir bjauresnių būdų. Gerokai bjauresnių. 

Nuplėšiau nuo lango plakatą ir nieko nelaukdama patraukiau į 
šokių salę, esančią Devintojoje apygardoje prie Monmartro. Kol 
atėjau į Rišė gatvę prie 32 numeriu pažymėto namo, vos bepasto- 
vėjau ant kojų, bet negaišau nė akimirkos atsipūsti. Jeigu būčiau 
bent kiek uždelsusi, būčiau persigalvojusi. 

Įžengusi į salę pasijutau įpuolusi į žmonių knibždėlyną. Čia 
buvo ruošiamasi vakaro pasirodymui. Palubėje ant virvių kabanti 
smulkutė moteris keitė sietyne lemputes. Kresnas ilganosis vyras 
bandė išstumti pro duris dramblį. Dar pamačiau tris vyriškai ap- 
sitaisiusias moteris, du akrobatus ir septynias papūgas, snapais 

atakuojančias scenos darbininkus. Tikras cirkas, nors vaidinimas 
nebuvo nė prasidėjęs. 

— Atsiprašau, — užkalbinau pirmą žmogų, teikusį atkreipti į 
mane dėmesį, - ar galėtumėte pasakyti, kas čia vyriausias? 

Vyras linktelėjo galvą baro pusėn ir nuėjo savo reikalais. 

Prie baro pamačiau vyrą, apie metro aštuoniasdešimties, juodų 
garbanotų plaukų ir su juoda garbanota barzda. Ant visų pirštų mū- 
vėjo po žiedą ir buvo apsivilkęs raudoną, ilgą iki žemės aksominį 
paltą, pamuštą kailiu. Šitas iš kuklumo nenumirs, pagalvojau. Kaip 
ir visa šioje patalpoje, jis irgi buvo tarsi savotiško spektaklio dalis. 

— Bonjour, - priėjusi prie jo pasilabinau. Mane pylė prakaitas, 
buvau visa suplukusi. Pažvelgus į jo paltą, man nė kiek nepa- 
lengvėjo. Pasijutau, tarsi ir aš būčiau apsisiautusi kailiniais. - No- 
rėčiau jūsų įstaigoje šokti kankaną. 

Tikėjausi, kad bus įvertinti mano fiziniai duomenys, galbūt pa- 
prašyta kilstelėti sijoną, mielai tai būčiau padariusi. Tačiau į mano 
prašymą buvo atsakyta garsiu juoku. Sakyčiau, netgi kvatojimu. Nu- 
kaitau kaip žarija. Nežinojau, kad kabaretui kas nors gali netikti. 

- Apgailestauju, madmuazele, - atsakė vyras, - čia profesionalų 
įstaiga. Gatvės merginų į Folies Bergėre nepriimam. 

— Gatvės merginų? 

Ausyse suskambo sesers Marijos balsas. Marta, pirma pagalvok, 
o tada išsižiok. Visada paklausk savęs, ar negalima kaip nors man- 
dagiau išreikšti savo jausmus. Deja, aš nebesu sesers Marijos glo- 
boje, o Folies Bergėre - ne vienuolynas. 

- Fčlicitations , mesjė! — pragydau bjauriai išsiviepdama. - Jūs 
pavadinote mane kekše. Ir dar tiesiai į akis. 

— Tokios ir ateina prašytis darbo, - nusišaipė jis. 

— Jeigu norite žinoti, mane augino vienuolės, tad aš nė iš tolo 
nepanaši į kekšę. Bet aš jus puikiai suprantu. Kadangi kasdien su- 
siduriate su kekšėmis, tai jums jau sunku atskirti garbingą moterį 
nuo gatvės paleistuvės. Man jūsų gaila! 

— Madmuazele, šitaip burnodama tikrai darbo negausite, — su- 
raukęs antakius atsakė jis, o lūpų kamputyje susirangė kreiva šyp- 
sena. - Kuo, sakėte, jūs vardu? 

— Dar nesakiau. Marta, - atrėžiau jam. 

— Marta? Tik Marta? Be pavardės? 

Kaip ir visi našlaičiai, pavardės aš neturiu. Supratau, kad reikia 
sugalvoti ką nors gražaus, kad pavardė skambėtų didingai. Prisi- 
miniau savo hdtel grisettes ir jų pravardes. Prie išgalvotos pavardės 
merginos mėgo pridėti „de“. Anot jų, šitas žodelytis suteikia mote- 
riai moralinės paramos, byloja apie jos praeitį. De reiškia, kad esi iš 
kažkur kilusi, o ne taip, kaip daugelis mūsų - iš niekur. 

— De Florian, - atsakiau. — Marta de Florian. 

— Malonu susipažinti, madmuazele de Florian. Nors ir gerbiu 
jūsų siekį rasti darbo, ši įstaiga yra prestižinė, ir mes nepriimam iš 
provincijos atklydusių išverstakių kaimiečių. 

— Nemanykit, aš esu labai protinga, - išrėžiau jam. 

— Neabejoju. Esmė ta, madmuazele de Florian, kad mano mer- 
ginos — labai gabios ne tik šokėjos, bet ir atlikėjos, — ir jis parodė 
į plakatą ant sienos, lygiai tokį patį spaudžiau savo saujoj. - Šitos 
merginos turi patirties. Garsias jų pavardes mes spausdinam pla- 
katuose ir jos pritraukia minias žiūrovų. O tu, mieloji, esi daili, bet 
stokoji garsios pavardės. 


* Viešbučio drauges (pranc.). 


Michelle Gable +» Butas Paryžiuje 93 


- Jeigu priimsite mane šokti, - neatlyžau, — aš irgi pritrauksiu 
minias žiūrovų. 

Vyras papurtė galvą. 

— Apgailestauju, bet negaliu to padaryti. Būtų nesąžininga kitų 
merginų atžvilgiu. 

— Nesąžininga? — nustėrau. - Aš jums pasakysiu, kas yra nesąži- 
ninga. 

Staiga mano akys užkliuvo už didžiulio ant tolimiausios sienos 
kabančio žalvarinio laikrodžio. Laiko buvo likę visai nedaug. Ateis 
vakaras ir būsiu išmesta iš hėtel. 

- Jūs turite man padėti, — išveblenau virpančiom lūpom. - Aš 
neturiu kur eiti, 

Ir tada prie mūsų priėjo moteris. Labai aukšta, vyšnių spalvos 
plaukais ir tokia gražia suknia, kokios dar nebuvau regėjusi. Kor- 
setas iš paties storiausio, dailiausio juodo atlaso, priekyje susegtas 
keliomis dešimtimis sagučių. Į dekoltė buvo įsikišusi kelis bijūno 
žiedus. Ant grindų užpakaly jos driekėsi platus pilkas sijonas. 

- Labas, Žerarai, - pasisveikino ji ir pasidėjo ant baro didelę 
odinę rankinę. Išsiėmusi iš jos cigaretę prisidegė nuo šalia sping- 
sinčios žvakės. - Neblogas vakar buvo pasirodymas, ką? 

— Taip, įspūdingas. 

— Matau, šiandien mesjė VElėphant nelabai sukalbamas, — moteris 
išpūtė į mane ilgą tirštą dūmą. Bijojau net sumirksėti. - Kas šita? 

— Emilija, susipažink. Marta de Florian. Madmuazele de Flo- 
rian, susipažinkite su Emilija. 

— Nauja baro padavėja? - paklausė Emilija. - Pagaliau išgirdai 
"mano prašymą! Kabareto vien šokėjomis tikrai neišlaikysi. 


* Dramblys (pranc.). 


94 Michelle Gable « Butas Paryžiuje 


— Ne, ne, - atsakė vyras. — Ji tik... 

— Taip! — nieko negalvojusi sušukau. - Aš jūsų naujoji baro pa- 
davėja! 

- Atsiprašau, nesupratau? — išsižiojo nustebęs Žeraras. 

- Malonu susipažinti, - skubiai ištiesiau ranką Emilijai, o Že- 
raras man per kairį petį piktai suurzgė. 

— Ačiū Dievui, — apsidžiaugė Emilija ir užgesino nuorūką į 
kėdę. - Pagalba mums labai reikalinga. O tu, be to, dar ir graži, 
Kada gali pradėti? 

— Nors ir dabar! - šmaukštelėjau ant baro savo rankinę šalia 
Emilijos. - Tik norėčiau paprašyti šiek tiek avanso. 

— Avanso? Panele, jeigu nori dirbti baro padavėja, privalai įsi- 
gyti aprangą, — ir Žeraras parodė į Emiliją. — O jeigu nori tokios 
suknios, gausi sumokėti penkiasdešimt frankų. 

— Penkiasdešimt frankų? - net užspringau. Aš neturėjau nė 
penkių frankų sumokėti tai dramblotai senei. - Ar negalim pasi- 
derėti? 

Emilija prunkštelėjo. 

- Tikrai ne, - piktai suurzgė Žeraras. 

— Ką gi. Tuomet teks atsisakyti, - atšoviau jam. Gana. Dabarjau 
tas pat — arba į viešnamį, arba į požemines gipso kasyklas. 

Staiga už kelių staliukų išgirdau kažką aršiai ginčijantis. Kaž- 
koks vyriškis bandė išsisukti nuo kito pono lazdelės kirčių. Aš iš 
karto pažinau užpuoliką. Tai tas pats nutukėlis, visam miestui gerai 
pažįstamas prakaitu prasmirdęs vyras. 

— Ar tik čia ne?.. - nustebau. 

— Taip, Žoržas Hugo, - patvirtino Emilija. - Leidžiam jam 
kiurksoti čia kiaurą dieną. Neturi žmogelis kur daugiau eiti. Jam 
čia saugiau. 

- Ir visam Paryžiui, — piktai burbtelėjo Žeraras. - Kol nesu- 
siima mažiausiai su bent trim, manyk, diena jam praėjo veltui. 

Ant grindų prie mesjė Hugo kojų gulėjo keletas ryšulių, gal sep- 
tyni ar aštuoni. Mano akys taip ir susmigo į juos. Spoksojau kaip 
beprotė, Prisipažinsiu, negalėjau atplėšti nuo jų akių. 

“Emilija tą pastebėjo. 

— Neabejotinai, tai dovanos jo seseriai. La princesse, — ir užvertė 
akis į lubas. - Vargšelis, kur tik pajuda, visur žmonės kiša jam do- 
vanas. 

— Dovanos jauniesiems, - žioptelėjau iš nuostabos. — Žanai. 

Staiga prisiminiau madam Dodė vestuvių procesiją, į kurią 
spoksojau stovėdama gatvėje kartu su bename mergaite prie šono 
ir be perstojo stumdoma smalsuolių minios. Tada galvojau: jeigu 
pavyktų nugvelbti bent vieną kitą dovaną, mano bėdos lengvai iš- 
sispręstų. 

- Jūs Žeraras, ar ne? — paklausiau atsisukusi į vyrą su raudonu 
apsiaustu. - Sumokėsiu aš jums tą nelemtą mokestį už aprangą, 
bet pirmiausia leiskite man padirbėti. Iki namų labai toli, o aš 
"noriu stoti prie darbo tuojau pat. 

Vyras atrodė nepatenkintas, ir nieko nuostabaus, turint galvoje, 
„kad jam prisistačiau su atkišta ranka. 

— Ak, nusiramink, Žerarai, — prabilo Emilija. - Aš naujokei 
viską aprodysiu. Ankstesnioji padavėja paliko suknelę. Marta, 
eime ir tuoj pat kibkim į darbą. Džiaugiuosi tavęs sulaukusi. 

Emilija neleido savo viršininkui prasižioti ir pasakyti ne. Reikės 
prisiminti: niekada nesuteik viršininkui progos pasakyti ne. 

Štai taip, mano mielas dienorašti, prasidėjo mano pirmoji 
darbo diena Folies Bergėre kabarete. Ne kankano šokėjos, o baro 
padavėjos. Deja, išėjus iš Rišė gatvės trisdešimt antru numeriu pa- 

žymėto pastato mano diena dar nesibaigė. Ji tęsiasi! Štai aš sėdžiu 
senajame viešbutyje, už kurį jau galiu susimokėti, savo lovoje, o 
šalia manęs knarkia Žanos Hugo brolis. 

Ne, ne, nieko pikta nepagalvokit! 

Oi, jis pradeda kuistis. Na, kaip sakoma, laukite tęsinio. 


XVI skyrius 


Jeigu ne ankstyvo rytmečio šviesa pro menkai pridengtus langus, 
Eiprilė būtų pramiegojusi visą dieną. 

Saulei pašvietus į veidą, pašoko lovoje ir atsisėdo. Sunku buvo 
susiorientuoti, kur esanti, o galvoje trypė kankano šokėjos ir 
drambliai. Bemaž tikėjosi išvysti šalia savęs knarkiantį storą, pra- 
kaitu dvokiantį senioką. Tik po kelių minučių Eiprilė įstengė pri- 
siminti, kas esanti ir kokioje šalyje atsidūrusi. Galėtų apkaltinti 
laiko skirtumą, bet čia veikiausiai kaltas geras prancūziškas vynas 
ir sveika dozė Martos prisiminimų. 

Sunkiai atsidususi Eiprilė per lovos kraštą nuleido ant žemės 
kojas ir net krūptelėjo, padams palietus šaltas medines grindis. 
Skrandis vėl gurgė, o gal nuo vakar nebuvo liovęsis. Žvilgtelėjusi 
į veidrodį išvydo styrančius plaukus, tarsi nusikamavusio žvėries 
gaurus; rausvus nuo vyno dantis ir susiglamžiusius drabužius, ku- 
riais apsivilko prieš dvi paras visai kitame žemyne. 

„Truputį padirbėsiu namie“, - sumaigė telefone žinutę Olivjė 

ir išsinėrė iš darbinio kostiumėlio. „Namie“. Keista vadinti namais 
būtą, į kurį įžengei vos prieš keletą valandų. Vis dėlto čia buvo geriau 
nei savo namuose Manhatane, kur ant visų įsigijimo dokumentų 
užrašyta jos pavardė. „Bute pasirodysiu tarp devintos ir dešimtos. 

Numetusi telefoną ant komodos Eiprilė palindo po dušu - jeigu 
būtų galima jį taip pavadinti. Net koledžo laikais persirengimo 
kambarių duše buvo gerokai daugiau vietos ir stipresnė vandens 
srovė nei čia. Kabina siauručiukė, o čiaupus turėjai sukti iš visų 
jėgų. Virš galvos besimakaluojanti dušo galvutė šykščiai spjaudė 
vos drungno vandens čiurkšles. Eiprilė sukiojosi į visas puses, 
bergždžiai stengdamasi sušlapti visą kūną. Istoriniuose pastatuose 
vonios kambariai dažnai kelia bėdų, tačiau čia - sunku ir apsakyti. 
Žana Hugo tikriausiai ir prieš šimtą metų mėgavosi puikesnėmis 
buities sąlygomis. Betgi ji buvo Žana Hugo. Žanutė bandutė galėjo 
užsigeisti išsimaudyti po dramblių straubliais purškiamu dušu ir 
mieto žmonės būtų nedelsiant atgabenę jai prie buto durų mažiau- 
siai dvidešimt penkis dramblius. 

Žana Hugo, pagalvojo Eiprilė. Kokia jos tikroji biografija? O 
tiksliau, kas sieja Žaną su Marta? 

Koks keistas šitas šimtmečius trunkąs žavėjimasis garseny- 
bėmis ir jų palikuonimis. Hugo, Kenedis, Vindzoras — niekas per 
daug nepasikeitė, nebent informavimo priemonės. Eiprilės tėvas 
vadino tai „laimingos spermos klubu“. Ir iš tiesų, jeigu Žana ne- 
būtų gimusi garsioje šeimoje, vargu ar būtų ką gyvenime pasie- 
kusi. Kad ir ką bambėtų Marta, čia nėra apie ką kalbėti. Net Jėzus 
" Kristus sulaukė didesnės gatvės žmonių pagarbos už Dievo žodžio 
skleidimą. 

Eiprilė nė kiek nesižavėjo popkultūra. Naujienos apie garse- 
nybes jai pro vieną ausį įeidavo, pro kitą išeidavo. Tačiau Viktoras 

Hugo? Eiprilė ir pati būtų mielai lėkusi į gatvę ir kartu su Marta 
bei visu pulku miesto padaužų bandžiusi užmesti akį į Hugo-Dodė 
vestuvių procesiją. Apie teatrą ji beveik neišmanė - bent jau taip 
teigė Trojus, - tačiau Viktoro Hugo pavardė jai reiškė daug. Nei 
Hugo, nei jo šeimai, nei jį pažinojusiesiems nė neįtariant, Viktoro 
Hugo asmenybė buvo tarsi pačios Eiprilės kilmės šaltinio (reikia 
pripažinti, gerokai menkesnio) patvirtinimas. 

Muzikinė nuostabaus Viktoro Hugo romano Les Misėrables 
interpretacija buvo pirmasis Eiprilės regėtas Brodvėjaus spek- 
taklis, tegu ir suvaidintas Los Andželo scenoje. Nuėjo su tėčiu 
vieną sekmadienį, prabėgus dviem savaitėms po penkioliktojo 
gimtadienio. Pora šalia sėdinčių moteriškių šaipėsi ir karksėjo kaip 
vištos, regėdamos tokį malonų tėčio ir dukters išėjimą pasižmo- 
nėti: „Vaje, koks mielas tėtušis! Kokia daili jauna panelytė!“ Jos 
tėtis iš tiesų buvo labai mielas, o Eiprilė, nors ir ne daili - kaip ir 
visos paauglės, - bent jau neatgrasi. 

Tačiau tos „dvi kudakuojančios vištos“ (tėčio žodžiai) nežinojo 
vieno: vos prieš keturias valandas Eiprilės tėvas, tas mielas su ne- 
dideliu pilvuku meiliai šalia jų besišypsantis vyras, ėmė ir nuleido 
rankas. Per vieną akimirką, ar bent jau taip pasirodė Eiprilei, mo- 
tinos liga kaip kirviu pakirto tėvo gebėjimą ja rūpintis. Ankstyvą 
tos pačios dienos rytą Sandra Poter buvo išvežta iš namų į arti- 
rmiausią slaugos įstaigą. Atsibudusi Eiprilė motinos jau neberado. 
Vietoj jos — du bilietai į teatrą. Les Miz buvo mėgstamiausias mo- 
tinos spektaklis. 

- Tavo mama labai sunkiai serga, - paaiškino anuomet tėvas. 

Tai buvo pirmieji ir paskutiniai tėvo ištarti žodžiai apie mo- 

tinos ligą. Vėliau jis mėgo kartoti „patogiau“, „lengviau“, „jai pačiai 
geriau“, bet niekada nebeminėjo žodžio „serga“. Teisybę Eiprilei 
teko išpešti iš brolio. O šis informacijos trupinius išlesiojo iš gy- 
dytojų. 

Tądien, žinoma, Eiprilė neuždavė jokių klausimų. Nieko ne- 
kamantinėjo. Tik patraukė pečiais ir susirado motinos spintoje 
baltus batelius pusaukšte pakulne, o paskui susikaupusi svarstė, 
kuriuos Les Miz marškinėlius nusipirkti. Laisvus ar aptemptus? 
Ar vešlūs vilnijantys Kozetės plaukai per daug netrauks žmonių 
dėmesio į plokščią krūtinę? Galiausiai, nors ir būdama itin smulki, 
pasirinko pilkos spalvos ir itin apsmukusius. 

Vis dėlto išėjo taip, kad Eiprilė paliko tuos marškinėlius su visu 
maišelių ant grindų po kėde. Mergaitė nesitikėjo, kad spektaklis 
jai taip patiks, į šią pramogą žiūrėjo kaip į paslaugą tėvui, o išėjo 
atvirkščiai. Tačiau prožektoriams apšvietus sceną ir į ją išbėgus 
revoliucionieriams, Volžanui ir Fantinai uždainavus, Eiprilė su- 
stingo lyg pakerėta. Niekada nelaikė savęs verksne, bet tąsyk visą 
miuziklą prasėdėjo su ašaromis akyse. Tik jau suaugusi suprato, 
kad tos ašaros riedėjo veikiau dėl tąryt patirtų išgyvenimų, o ne 
dėl spektaklio. 

Kitą dieną tėvas grįžo į Los Andželą ir parvežė ten paliktus 
marškinėlius. Tai buvo paskutinis dalykas, kurį jis padarė vaikų 
labui, jeigu neimsime domėn vežiojimo į ligoninę ar į bažnyčią. 
Motinai išvykus iš gimtųjų namų, kartu su ja iškeliavo ir tėvo rū- 
pinimasis savo vaikais. Jam dabar terūpėjo lėtas ir liūdnas žmonos 
sveikatos prastėjimas. 

Dabar visa tai atrodo taip miela. Tačiau tada Eiprilė manė, 
kad tai labai nesąžininga. Taigi, kai tėvas pradingdavo ligoninėje, 
bažnyčioje ar būdavo užsiėmęs kuo nors, kad galėtų apmokėti s3- 

skaitas, Eiprilė visu garsu pasileisdavo Les Miz garso takelį ir klau- 
sydavosi jo nuo ryto iki vakaro. Nors muzika erzino brolį, Eiprilei 
ji padėjo užsimiršti, o svarbiausia — užgoždavo tą klaikią tylą, kuri 
apgaubė namus motinai išvykus. Po savaitės net kaimynų šuo būtų. 
galėjęs išamsėti „Ar girdi, kaip žmonės traukia?“ 

Baigdama skalauti iš plaukų šampūno likučius, Eiprilė tyliai 
niūniavo užeigos šeimininko ariją. Betardama žodžius „arklio 
inkstus, katės kepenis (kimšk dešron visa, kas pakliuvo)“, Eiprilė 
staiga pasijuto raudanti. Kaip čia atsitiko, kad atsidūrusi taip toli 
nuo namų dabar ūmai pasijuto širdimi arčiau jų nei bet kada anks- 
čiau? Kaip ir Marta, Eiprilė suvertė kaltę Žanai Hugo. 

Atsikračiusi lėktuvo ir ilgai laikyto uždaryto buto tvaiko, Eiprilė 
pastvėrė nuo laikiklio kempinės dydžio rankšluostį ir pasižiūrėjusi 
į mobilųjį susiraukė. Jokios žinutės. Trojaus skambinti niekas ne- 
verčia, bet Eiprilė nė kiek nesupyktų, jei jis imtų ir paskambintų. 

Nusišluosčiusi kūną ir rinkdamasi ne amerikietiško stiliaus 
drabužius šiai dienai, Eiprilė dar gal keturias dešimtis kartų žvilg- 
telėjo į telefono ekranėlį. Jis taip atkakliai tylėjo, kad net ausyse 
spengė. 

Eiprilė įšoko į džinsus, užsivilko ploną megztuką ir užsirišo 
Hermės šalikėlį, kurį buvo nusipirkusi dar tais laikais, kai vadovavo 
vos gyvuojančiam baldų muziejui. Tuomet tai atrodė didžiulė in- 
vesticija. Panašiai kaip Martai padavėjos suknelė. Aišku, Eiprilei 
anuomet negrėsė pavojus netekti namų; bent jau tada, kai pirkosi 
šalikėlį. 

Lauke buvo vėsoka. Nuo tvyrančio tiršto rūko dangus nusi- 
dažė tamsiai mėlynai. Kadangi rytas dar buvo palyginti ankstyvas, 
gatvėse viešpatavo tyla, išskyrus padrikus prekių išvežiotojų ir va- 
lytojų garsus bei kelių naktinėtojų, grįžtančių po užsitęsusių va- 

karėlių, balsus. Šis rajonas visai netiktų pretenzingiems kontorų 
klerkams ir todėl Eiprilę jis tik dar labiau žavėjo. 

Pasilabinusi su keliais šiukšlių rinkėjais - kaip Lukas Tėbo ne- 
abejotinai pasakytų — su tipišku amerikietišku entuziazmu, Eiprilė 
drąsiai žengė į kitapus gatvės esančią boulangerie . Virš galvos suti- 
lindžiavo varpelis. Nors čia aromatas būtų galėjęs apsvaiginti ir pa- 
likti be žado net ir pačius išrankiausius paryžiečius, Eiprilė tiksliai 
žinojo, ko nori. Pirštų galais pritipeno prie stiklinės vitrinos. 

Bonjour, les chouguettes". Kaip aš jūsų pasiilgau. 

Chougettes. Tobuliausi pyragėliai. Išsipūtę. Lengvi. Jų būna 
dviejų rūšių - apibarstyti cukraus granulėmis arba šokolado drož- 
lėmis. Eiprilė išsirinko sucre perlė . Jeigu jau esi Paryžiuje, tai ir pa- 
tiekalai turi švytėti. 

Nusipirkusi jų visą tuziną, net keliskart linksmai pajuokavusi, 
kad namie laukia didelė šeimyna, Eiprilė paprašė dar ir puodelio 
kavos išsinešti, Atsegusi rankinę sumokėti pardavėjai, nesusilaikė 
ir darsyk žvilgtelėjo į BlackBerry. Jokių žinučių. 

Guosdama save cukrumi ir kofeinu Eiprilė parskubėjo atgal į 
butą, kur greitai primetė, kad dar turi pakankamai laiko pasimė- 
gauti šešiais ar septyniais chouguettes, o tuomet jau galės kibti į 
„tiriamąjį“ darbą. 

Olivjė buvo sakiusi norinti padirbėti namie, o Martos dieno- 
raščio skaitymas neabejotinai traktuojamas rimtu „darbu“. Be to, 
Eiprilė neturėjo jokio noro painiotis su dienoraščiu po akimis savo 
smalsiems kolegoms paryžiečiams. Ši medžiaga - tikras lobis, o ji 


* Kepyklėlę (pranc.). | 
** Kremu įdaryti plikytos tešlos pyragaičiai. 
*** Apibarstytus cukrumi (pranc.). 

tikrai nesirengė atsakinėti į klausimus, iš kur, kada jį gavo ir kodėl 
staiga tapo pagrindiniu turto perdavimo advokato kontaktiniu 
asmeniu. Padėtis atrodė nesaugi, delikati, tarsi vienas neatsargus 
žingsnis galėtų viską sugriauti. 


XVII skyrius 


Paryžius, 1891 m. gegužės 13 d. 


Parsitempiau Žoržą Hugo su visais paketais į savo kambarį. Taip, 
taip, tikrai parsitempiau! Dabar jis ką tik išėjo. Nesijaudinkit, 
nagus prikišau tik prie tų paketėlių, kurie buvo suvynioti į dovanų 
popierių. Mon dieu! 

Ne kartą teko girdėti, kaip mano hėtel kaimynė Eimė skundėsi, 
kokią žalą girtuokliavimas daro vyrams. Nors negaliu kalbėti iš 
patirties, tačiau, anot Eimės, tai juos labai silpnina. Pasirodo, kai 
kurie vyrai taip nusilaka, kad vienintelis būdas užbaigti pradėtą 
aktą yra pririšti prie jo daikčiuko batams auti šaukštą ir įstumti jį 
į save kaip koją į apavą! Eimė sulygino jį su šlapia kojine. Man tai 
skamba pasibaisėtinai. Dabar negalėsiu ramiai apsiauti batų. 

Jaunoji Eimė man nieko nesakė apie tai, ką aš jau seniai ži- 
nojau, — kad svaigalai padeda žmogui užsimiršti. Nors šiaip gy- 
venime nesu turėjusi reikalų nei su girtuokliais, nei su susmukė- 
liais, vienuolynas, kuriame gyvenau, garsėjo.vyndaryste, o sesuo 

Marija nesikratė prisidėti prie to verslo. Mudvi daug valandų 
praleisdavome kalbėdamosi, bet vėliau to vyno paveikta ji viską 
pamiršdavo. 

— Ką vakar veikei, Marta? - klausdavo ji. - Visą vakarą tavęs 
niekur nemačiau! 

Na ir kas, kad ji net tris valandas kvaršino man galvą savo isto- 
rijom apie jaunystės dienas (juk ne nuo gimimo moteris atsidavė 
Viešpačiui!), o kartais man tekdavo padėti jai nusirengti ir pagul- 
dyti į lovą. Vieną ar du kartus net turėjau nuvesti į išvietę. 

Taigi, kai Žoržas Hugo sugrįžo pas mane, tikėdamasis būti 
pamalonintas, aš supratau turinti jam pasakyti, kas atsitiko. Na, 
nesvarbu, kad iš tikrųjų nieko nenutiko. Tad kol mudu parėjom į 
mano kėtel, jis jau buvo girtas kaip tūzas ir vos besilaikė ant kojų. 
Kad greičiau nusmigtų, sumokėjau Eimei paskutinius tris frankus, 
kad ji vožteltų jam lygintuvu per makaulę. Nebijokit, ji pasistengė 
smarkai vargšelio nesuluošinti! Jau ne sykį yra tą dariusi. 

Kitą rytą Žoržas atsibudo prispangęs ir su skaudančia galva. 
Eimė sutiko pabudėti prie jo už mane ir su visomis smulkmenomis 
papasakojo jam, ką „mudu“ neva darėm. Pamaniau, tegu ji kalba už 
mane. Dievulėliau, pripasakojo tokių dalykų, kokių aš dar nebuvau 
girdėjusi! Kaip supratau, vyrams patinka brautis pas moterį pro 
daugybę landų. O Eimė gali susikišti į burną visą vyro penį! 

Eimė savo nešvankybėmis taip apsuko Žoržui galvą, kad tas 
iš tikro patikėjo. Nors jis ir neprisiminė ką nors išdarinėjęs su ta 
moterim, nė vienas jo augumo vyras neišdrįstų to prisipažinti! Su 
pasitenkinimu klausydamasis postringavimų apie savo seksualinį 
meistriškumą patikliai lingavo galvą, o paskui garsiai pliaukštelėjęs 
Eimei per sėdimąją išsitraukė kapšelį su pinigais. Atskaitęs padorią 
sumelę, iškurnėjo iš viešbučio linksmai sau švilpiniuodamas. 

Pasidalijau užmokestį su Eime, ir šioji liko patenkinta savo gud- 
rybėmis prisidūrusi prie algos. Moteris man nuoširdžiai dėkojo 
gavusi pusę atlygio, nors iš tiesų menamų seksualinių paslaugų nė 
neatliko. O man savo ruožtu tų pinigų tikrai nebuvo gaila, nes visai 
ne dėl jų atsitempiau Žoržą į savo kambarį. 

Savaime suprantama, dėl dovanų! Dėl vestuvinių madam 
Dodė - buvusios Hugo — dovanų. Juk, šiaip ar taip, atėjo vargšelis 
pas mane nešinas sunkesniu nešuliu, nei išėjo. Gaila, cadeaux de Je- 
anne sąrašas laikraščiuose bus keliais punktais trumpesnis. Tačiau 
Monmartro lombardų vitrinose atsidurs nemažai įspūdingiausių 
vestuvinių dovanų! O aš, be keleto kitų daiktų, turėsiu ir naują 
baro padavėjos suknią. 

Merci, ma chėrie! Mercif“ 

Gal ir man gyvenimas pagerės. 


XVIII skyrius 


Paryžius, 1891 m. birželio 18 d. 


Folies Bergėre - fantastiškas reginys! Net ir visą mėnesį čia dirb- 
dama dar negaliu atsistebėti jo grožybėmis. Juslėms tai tikras iš- 
šūkis. Kur tik mesi akį, vien šviesos, veidrodžiai ir prabangūs au- 


* Žanos dovanų (pranc.). 
** Ačiū tau, mieloji! Ačiū! (Pranc.) 

diniai, o jau apie išsipusčiusias moteris nenoriu nė kalbėti! Tinka- 
miausias apibūdinimas — viskas liejasi per kraštus. Net ir fontanai 
sode! Negali praeiti pro juos nesušlapusi suknelės palankų. 

Kas vakarą čia suplūsta daugybė žmonių — ir vyrų, ir moterų. 
Lankytojai įplaukia pro didžiąsias duris ir sėdasi, kur širdis gei- 
džia. Kol scenoje vyksta žmonių ir gyvūnų pasirodymai, kai kurie 
svečiai vaikštinėja galerijose. Apie dramblį jau esu rašiusi. Žerarui 
niekaip nesiseka palenkti jo savo valiai, negana to, tas gyvulys dar 
ir sumano prisėsti ant vieno kito habituč“. 

Čia yra ir daugiau gyvūnų. Ir jie gerokai paklusnesni už dramblį! 
Kelios beždžionės, arkliai ir net tigras. Jie nėra tokie pavojingi, kaip 
atrodo. Nors Žeraras dievagojasi taip nedarąs, bet aš neabejoju, 
kad jis tą katę kažkuo pagirdo. Užuot grėsmingai riaumojęs, 
vargšas gyvulėlis šliurinėja po sceną ir devynis kartus iš dešimties 
nudrimba prie muzikantų. 

Be cirko žvėrių pasirodymų, kiekvieną vakarą lankytojai gali 
stebėti baleto, operetės ar akrobatų numerius su specialiaisiais 
efektais. Ne vienam čia teko ir plaukus nusvilti. O vakar... kas čia 
buvo vakar! Bijau net ir pasakoti. 

Įsivaizduokit: žiūrovams virš galvų kabo sietynas. Milžiniškas, 
trijų eilių, gal net didesnis už didžiausią karietą. O dabar įsivaiz- 
duokit, kad sėdit po šituo įspūdingu sietynu, šviesos zuikučiai nuo 
jo blyksi- ant jūsų pirštinių ir suknios sijono. Tai išskirtinis Folies 
Bergėre bruožas, visi, kas gyvas, yra girdėję apie garsųjį sietyną. 
Lankytojai ateina specialiai į jį pavėpsoti: į jo spindinčias lem- 
putes, į žaižaruojančius atspindžius, į švytintį krištolą. Reginys 
toks užburiantis, toks kerintis, kad kartais, nelygu, kas šoka, vir- 
šuje gali būti gražiau nei scenoje. 


* Naudingo daikto (pranc.). 

Įsivaizduokit, kad vakar jūs atėjot pas mus. Atsisėdat ir staiga 
pastebit, kad jūsų suknia nekaip atrodo. Regis, visai nebeblizga. 
Šilkiniai siūlai visai nebežvilga. Ir tada sumojat: ogi kaltas sie- 
tynas! Mon dieu! Kažkas pamiršo jį įžiebti! Užverčiat aukštyn 
galvą ir aiktelit! Nes vietoj kelių eilių krištolo gijų pamatot kelias 
virtines moterų - nuogut nuogutėlių. Visas sietynas — vien spe- 
neliai ir kumpiai! 

Atlikėjos ten iškabėjo tris valandas - su plačiomis šypsenomis 
veiduose ir tamsiais, atsikišusiais speneliais, gėdingai atsuktais į 
žiūrovus. Ten buvo sulipusios kelios mūsų garsiausios kankano 
šokėjos. Labai apsidžiaugiau, kad esu tik baro padavėja. Spoksoti 
man patiko, bet pati to daryti nesiryžčiau. Kuklumo dar nepra- 
radau! | 

Be tų nuogalių, kybančių palubėje, savo poste prie baro sutikau 
daug įdomių žmonių — tai daug įdomiau, nei dryksoti nuogai ant 
sietyno, čia tai jau tikrai. Aišku, Hugo giminės atstovų yra visokių. 
Laimė, mums susitikus, Žoržas nerodo jokių atpažinimo ženklų. 
Dar aš čia sutinku dailininkų, poetų, rašytojų ir net apsišaukėlių 
rašeivų, tokių kaip garsusis liežuvautojas Marselis Prustas. Šitas 
manosi esąs žodžio meistras, o iš tikro nieko doro nenuveikia, tik 
aprašinėja turtuolių gyvenimus. Tikra nuobodybė! 

Gana daug dėmesio man rodo vienas ponulis, pavarde Roberas 
de Monteskju. Sakosi esąs poetas, bet aš tokio nesu girdėjusi. 
Aišku, rengiasi, kaip tikras poetas, labiausiai mėgsta šviesiai žalią 
eilutę su balta aksomine liemene. Vietoj kaklaskarės dažnai įsi- 
sega gėlės žiedą ir visada mūvi kiaušinio dydžio žiedą, į kurį, anot 
jo paties, renka žmonių ašaras. Jam labai patinka berniukai, bet 
sykį bandė naktipuodžiu prisivilioti ir Emiliją. Kažkada, Vaterlo 
laikais, tas daiktas priklausė Napoleonui, bet vis tiek naktipuodis 

yra naktipuodis. Vyras pavojingai patrauklus, bet aš nežinau, ką 
apie jį manyti. 

Nors dažnai būna ir džiugių akimirkų, kartais mano darbas at- 
rodo velniškai nuobodus. Labai jau plebėjiškas, o į dienos pabaigą 
rankos suskirsta, kojos ištinsta. Supraskite mane teisingai! Aš 
tikrai nesiskundžiu. Iš esmės net džiaugiuosi. Man patinka stebėti 
suknias — kaip jos ateina, išeina ar būna nuvelkamos. Iš tiesų, gana 
dažnai būna nuvelkamos! 

Nors aš šiaip ir nemoku suvaldyti liežuvio, mano nuomonė apie 
pirmąjį apsilankymą šioje įstaigoje nelabai prasilenkė su tikrove. 
Tegu Folies Bergėre šokančios merginos ir neatrodo kaip tos pa- 
liegėlės, po naktinės pamainos išlendančios iš Le Peletjė gatvės 
viešnamių (telaimina tave Dievas, Eime, Je adore" ), skaisčios ne- 
rasi nė vienos. Čia yra specialūs kambariai. Ir tam skirtos moterys. 
Paprasti ponuliai eina su jomis į tuos kambarius ir po kiek laiko 
išeina labai patenkinti. 

Kartą bandžiau paklausti apie tai Emilijos. Bet ji tik nudelbė 
akis ir nudavė nieko nežinanti. Dar kelissyk pabadžius jai akis (iš 
kur tos suknelės? Juk vien iš algos tokių nė už ką nenusipirksi. O 
brangūs papuošalai? Iš kur tie rubinai, perlai ir deimantai?) ji ga- 
liausiai man prisipažino, kad jos nesančios prostitutės, o tik de- 
mimondaines. Les demimondaines. Tiksliai nežinau, ką tas žodis 
reiškia, bet pažadu greitai išsiaiškinti. Gražiai skamba, tiesa? Demi- 
mondaine. Tarsi kokia karalienė. 


* Dievinu tave (pranc.). 

XIX skyrius 


Nors ir žinodama, kad smarkiai vėluoja, Eiprilė gerokai nustebo, 
kad atėjusi į butą rado čia Olivjė. Paryžiuje, Niujorke ar kokiame 
kitame mažiau patraukliame mieste Eiprilė į darbą visada atvyk- 
davo pirmoji. Martos bute sukosi visi dalykiniai reikalai, o Eiprilė 
apskritai buvo iš tokių žmonių, kurie į darbą ateina pirmi ir išeina 
paskutiniai. Kita vertus, jai retai kada tekdavo susidurti su orga- 
nizmo paros ritmo sutrikimais, lengvomis pagiriomis ar kelioms 
dienoms paskolintu šimtmečio senumo dienoraščiu, todėl vėla- 
vimo priežastis visai pateisinama. 

— Bonjour, - pasisveikino įkaukšėdama bateliais itin aukšta pa- 
kulne. Verčiau reikėjo atsižvelgti į savo fizinę būklę bei padidėjusį 
nervingumą dėl suvartoto per didelio cukraus kiekio ir rinktis pa- 
tikimesnę avalynę. - Kaip jums šįryt sekasi? 

Išėmusi iš rankinės medžiaginę servetėlę, patiesė ją ant pras- 
čiausiai atrodančio staliuko, padėjo ant jos rankinę ir jau trečią 
šįryt kavos puodelį. 

- Bonijour, madam Vout, - atsiliepė Olivjė. — Comment allez-vous'? 


* Kaip jaučiatės? (Pranc.) 

— Bien, et vous? 

— Bien. 

Eiprilė apsidairė. Naujos dienos šviesoje ir po visos nakties 
miego butas atrodė dar labiau užgrioztas. Vakar Eiprilė matė tik 
nesuskaičiuojamus turtus. Matė juos ir šiandien, bet dabar jie 
bylojo apie nepakeliamą daugybę darbo. Marta veikiausiai gana 
greitai išsiaiškino, kas yra demimondaine, ir suskubo tinkamai pa- 
naudoti savo žinias. Eiprilė stovėjo tikrai ne baro padavėjos bute. 

— Atrodot kažko sutrikusi, madam Vout. 

- Eiprilė. Labai prašau. Sutrikusi? Ne. Tiesiog mažumėlę pri- 
blokšta, 

— Išties, — pritarė jai Olivjė. - Darbo turėsime per akis. 

- Ką ir kalbėti. Kada ketinate persivežti daiktus? - Eiprilė at- 
sivertė bloknotą. - Kokios bendrovės paslaugomis naudojatės? 
Anksčiau aš turėjau vieną labai gerą įmonėlę. Sukosi idealiai. Pasi- 
domėsiu, ar ji dar gyvuoja. 

Olivjė papurtė galvą. 

— Kol visko neapžiūrėsime, nepajudinsime iš vietos nė vieno 
daikto. Neturime patalpų. Per kelis pastaruosius mėnesiuš gavome 
tokią daugybę eksponatų, kad madam Katremė daiktams nebeliko 
laisvos vietos. 

Martos daiktams — norėjo pataisyti Eiprilė, Visi šie daiktai pri- 
klauso Martai. Madam Katremė niekada jų nereikėjo, per visus 
septynis dešimtmečius nė akimirkos jų nepasigedo. 

- Aišku, —- pasakė Eiprilė, nelabai suprasdama, gera tai žinia ar 
bloga. - Tuomet teks darbuotis čia. 

Butas ir gražus, ir truputį bauginantis, jaudinantis, bet kartu ir 
viliojantis. Eiprilei, ko gero, būtų buvę mieliau sukinėtis aukcionų 


* Gerai, o jūs? (Pranc.) 

namų rūsiuose, kur virš galvos nekaba sietynai, o protui nereikia 
piešti aplink juos spalvingų aureolių. Ir vis dėlto, atmetus visus 
nesklandumus, Eiprilė jautė norinti pasilikti čia kuo ilgiau. 

— Vakar pamiršau jums padėkoti, - prabilo Olivjė, - noriu pasa- 
kyti, kad esame jums nepaprastai dėkingi už tai, kad atvykote. Jūsų 
pagalba mums labai vertinga. Nė vienas iš mūsų darbuotojų taip 
gerai neišmano Europos šalių baldų kaip jūs. 

— Merci beaucoup, - padėkojo Eiprilė. - Džiaugiuosi, kad pa- 
kvietėte. 

Nors ir gavusi komplimentą, Eiprilė suraukė kaktą. Galvoje lyg 
kokie svirpliai zujo neramios mintys. Kažkas čia ne taip. Jautėsi 
sutrikusi, suglumusi. 

— Ar čia tik man taip atrodo, - prabilo ji, - ar bute iš tiesų kažkas 
pasikeitė... 

Eiprilė dirstelėjo sau per petį ir iškart suprato, kur šuo pakastas. 
Boldinio paveikslas. Jo nebėra. 

— O kur paveikslas? - sunkiai gaudydama kvapą paklausė ji. — 
Kas jam atsitiko? 

Olivjė patraukė pečiais. 

—- Nuvežėm į kontorą įvertinti tiksliau. 

Eiprilė susiėmė už pilvo, susverdėjo į šonus. Pagalvojus, kad 
daugiau niekada nebepamatys portreto, net supykino. Turbūt nuo 
chouguettes, bandė save raminti. Per valandą sušveisti dešimt pyra- 
gaičių nepatartina net ir pačiam sveikiausiam žmogui. 

— Betgi dar net jo autorystė nepatvirtinta, - suskubo Eiprilė 
sunkiai šnopuodama, tarsi visos buto dulkės būtų atgulusios jos 
plaučiuose. - Prieš pateikiant daiktą visuomenei, reikia susitarti, 
kaip apibrėšime jo.kilmę. Turto perėmėja paskolino man kai ku- 
riuos dokumentus, jie galėtų mums padėti. 

Pargabenkit paveikslą. Pargabenkit atgaltą nelemtą jos portretą. 

— Ne vous inguičtez pas , - atsakė Olivjė. - Viskuo jau pasirū- 
pinta. Pasirodo, Boldinio žmona parašė biografiją, tik niekas jos 
neišspausdino. Ten moteris irgi mini paveikslą. Taigi kilmei įro- 
dyti šito šaltinio mums visiškai pakanka. 

- Oho, - sušuko Eiprilė. - Tai bent puiki žinia. Nieko sau paliu- 
dijimas. Nuostabu. Jums pasisekė. 

Tiek prikalbėjo: puiku, nuostabu, pasisekė, tačiau vis tiek Eip- 
rilė jautėsi lyg apsimelavusi. Kaip čia išeina? Nebereikia nei Fo- 
lies Bergėre, nei demimondaines ar nuo sietyno svyrančių spenelių? 
Gera žinia nebent aukcionui, tik ne, kaip pasakytų Lukas, smal- 
siajai aukcionatorei. 

— Madam Vout, - sunerimo Olivjė. - Kas jums? Vous-ėtes 
stressė 

- Ne, ne, nesusirūpinau. 

Dar ir kaip susirūpino. Norėjo grąžinti portretą į vietą. Eiprilė 
norėjo, kad kambarys vėl atrodytų kaip vakar. | 

— Madam Vout? 

— Aš... aš... mąstau apie aukcioną. Ar bent esate numatę jo datą? 
Reikėtų skelbti jį kuo greičiau. 

Ak, tie grafikai. Kalendoriai. Juk dėl šitų dalykų Eiprilė turėtų 
sukti galvą, o ne galvoti apie kurtizanes, rauktas suknias ar garsių 
respublikonų šeimų narių mulkinimą. Tačiau Martai irgi reikia 
skirti dieną. Ji to nusipelnė. Tai, kad šitas paveikslas tapytas Bol- 
dinio, reiškia, jog tūkstančiai žmonių žiūrės į Martos veidą. Eiprilė 
troško, kad jie pamatytų ir jos gyvenimą. 


* Nesijaudinkite (pranc.). 
** Kažko susirūpinot (pranc.). 

— Yra proga šį aukcioną paskelbti neeiliniu, - pasiūlė Eiprilė, 
rikiuodarna galvoje mintis, 

Gal jiems pavyktų sukurti aplink Martą de Florian tam tikrą 
atmosferą, suteikti moteriai nors dalį pomirtinės šlovės, žino- 
mumo, kokiu garsėjo Žana Hugo, - ir galbūt pranokti net pačią 
Žaną, - kreivai šyptelėjo Eiprilė. 

— Aš įsivaizduoju ilgalaikę ekspoziciją, - ėmė pasakoti ji. - Mo- 
ters istorija gana turtinga. Nors ji pati ir mažai žinoma, net tokiems 
aukcionų liūtams kaip mes, vis dėlto jai teko bendrauti su Prustu, 
Monteskju ir net su Hugo šeima. Ir, žinoma, su pačiu Boldiniu! Tik 
pagalvokit, kiek mūsų eksponuojami daiktai galėtų papasakoti. 

— Ak! Kokia jūs išmintinga, - pagyrė Olivjė. 

-Eiprilės veide sušvito džiaugsmas. 

— Deja, nieko neišeis, - nuliūdino jis. - Viskas jau nuspręsta: 

— Nuspręsta... 

— Diduma daiktų iškeliaus į rugsėjį rengiamą Reikšmingų Pran- 
cūzijos baldų, skulptūrų ir meno dirbinių aukcioną, o likusieji ati- 
teks Europos šalių reikšmingų sidabro ir aukso dėžučių bei kitų 
senienų aukcionui, kuris bus rengiamas... - Olivjė pasitikrino mo- 
biliajame telefone, - spalio mėnesį. 

— Kaip? Negali būti! — Eiprilė visai sutriko. — Atiduosit kaip 
senienas? Juk tai nesąmonė. 

- Jeigu atvirai, tai ateinantį sezoną mes truputį atsiliekame nuo 
grafiko. Tad šitie daikčiukai padės užkaišyti atsiradusias spragas. 

Visos Eiprilės viltys dėl būsimo aukciono staiga ėmė ir su- 
dužo. Marta išbuvo uždaryta po raktu daugiau nei septynis de- 
šimtmečius. Jiems pavyko padaryti šį puikų atradimą, bet jeigu jos 
daiktai bus išbarstyti po atskirus aukcionus ir pastatyti šalia kitų 
mažaverčių eksponatų, tai bus tolygu pasmerkti juos mirčiai. 

— Atrodote kažko susikrimtusi, - pastebėjo Olivjė. - Ar neno- 
rėtumėte prisėsti? Čia nepaprastai trošku. 

- Olivjė, - giliai įkvėpusi prašneko Eiprilė. - Maldauju jus, 
persigalvokite. Pakvietėte atskristi į Paryžių dėl mano kompe- 
tencijos ir... 

— Tikrai taip, - patvirtino jis. - Deja, nieko negaliu pakeisti. 
Manau, taip bus geriau. Tai gal jau eime prie darbo? 

Nelaukdamas, ką ji atsakys, Olivjė nusisuko ir nužingsniavo į 
virtuvę, palikdamas Eiprilę prieškambaryje iš nuostabos išžiota 
burna ir apstulbusią. Kaip jis gali šitaip pasielgti su Marta. Jeigu 
ji parodytų Olivjė dienoraštį, gal jis dar persigalvotų. O gal prie- 
šingai - dar labiau užsispirtų. 

— Ne, šito nesulauksi, — tyliai ištarė Eiprilė ir priglaudė prie krū- 
tinės rankinę, jausdama per jos odą Martos dienoraščio svorį. — 
Tau aš surengsiu atskirą aukcioną. Reikšmingų Prancūzijos baldų? 
Cest merdigue. 

Riebiai pasakyta, bet teisingai. C'est merdigue: ir tikrai, grynas 
šūdas. 


XX skyrius 


Po valandos Eiprilė vėl susirado Olivjė. Mažiausiai tiek laiko turėjo 
praeiti, kol ji vėl išdrįso pakelti į jį akis. Per penkiasdešimt septy- 
nias (penkiasdešimt aštuonias, penkiasdešimt devynias) minutes, 

kai Olivjė atmetė jos pasiūlymą dėl aukciono, Eiprilė nieko gero 
nenuveikė, nes protą temdė baisus nusivylimas, mintis jaukė tie 
nelemti baldai ir visokios smulkmenos. 

„Europos šalių reikšmingi sidabro dirbiniai . Į šią kategoriją 
patenka visi atsitiktiniai iš nežinia kokių namų atkeliavę daiktai, 
su kuriais neišmanai, ką daryti, nes kataloguose jie pristatomi ne- 
įspūdingai, nesusieti su jokiais kitais reikšmingesniais daiktais. 
Arba, kaip sykį negražiai pajuokavo Birdė, norėdama apibūdinti 
aplankstytą šakutę iš kažkokios apgriuvusios anglų pilies: „Čia si- 
dabras, žmogau. Iš kažkokios pilies. Ar tau to negana?“ | 

— Olivjė, - prabilo Eiprilė, - ar galime pasišnekėti? 

Ji atėjo į virtuvę, kur jis stovėjo nugara į duris ir apžiūrinėjo dė- 
žėje užantspauduotus vyno butelius. 

- Bonjour, Eiprile, - atsiliepė neatsisakdamas. - Kaip reikalai su 
baldais? Nežinau, ar verta siūlyti aukcionui šitą vyną... 

— Reikia pasitarti dėl buto. 

- Lappartement? - atsisuko į ją. - O ką čia tartis? Juk jis buvo 
nuomojamas, tiesa? Su paveldėtais daiktais jo neišgabensi. 
| - Turiu galvoje ne patį butą, — atsakė Eiprilė, stengdamasi 
nekelti balso. - Supraskite, Olivjė, šios senienos - ne pavienė 
smulkmė. Jų nevalia išbarstyti po įvairius aukcionus. 

Olivjė gūžtelėjo pečiais. 

— Nesutinku su jumis. 

— O Boldinis? Juk negalima jo... 

- Į Impresionistinio ir šiuolaikinio meno aukcioną. Puikiausiai 
ten tiks. 

- Impresionistinio ir šiuolaikinio meno aukcionas, - lyg apsvai- 
gusi pakartojo Eiprilė, - Negi jūs taip padarysite? 

Iš už kampo išlindo Marko galva. 

- Ca va? - paklausė jis. - Ar kas atsitiko? 

— Taip, atsitiko! — iš sielvarto sušuko Eiprilė. 

Staiga jai prieš akis iškilo vaizdas, kaip abu vyrai bėgioja po Pa- 
ryžiaus aukcionų namus ir kaišioja Martos gyvenimo daleles į tuš- 
čias, nejaukias kitų žmonių išvaržytų sodybų skyles. O visi kartu 
madam de Florian daiktai galėtų papasakoti įdomią istoriją - juk 
šitiek aukso, stručio plunksnų ir visa kita. 

— Čia tikrai ne pavienė smulkmė, — pakartojo ji, beviltiškai 
skėsčiodama rankomis ir rodydama kambaryje esančius daiktus, 
tarsi būtų žinojusi apie juos ne kelias valandas, o ištisus dešimt- 
mečius. - Negalima taip su jais pasielgti. 

Galbūt, jeigu nuolat jiems tai kartos, jie ims ir nusileis. 

— Mes nematome jokios prasmės rengti jiems atskirą aukcio- 
ną, - pareiškė Olivjė. - Išlaidos mums to neleidžia. Tik pagalvokit 
apie katalogus ir vakarienes. Mes nieko neuždirbtume, jeigu kiek- 
vienam įdomesniam radiniui rengtume atskirą aukcioną. Jūs juk 
tai žinote, Eiprile. Jau daug metų sukatės šiame versle, Čia jums ne 
šiuolaikinis menas, - Olivjė susiraukė. - Mums daug naudingiau 
šiuos vertingus daiktus išskirstyti po įvairius kito turto aukcionus. 

Vertingi daiktai, turtas - štai ką jiems reiškia šie meno kūriniai. 
Tiesiog daiktai, kuriuos surinkus reikia išspausti pinigą. Žinoma, 
Sotheby's tai pagrindinis tikslas, tačiau nebūtinai toks turėjo būti 
Eiprilės, bent jau šįkart. 

— Olivjė, Markai, aš puikiai suprantu, kodėl jums reikia laikytis 
konservatyvaus požiūrio, - neatlyžo ji, - bet prašau išklausyti ir 
mane. Labai nustebau, kad nepasitarėte su manim, bet suprantu, 
čia jūsų aukcionas, ir žinau, kas verčia jus skubėti. Kaip jau minė- 


* Kas yra? (Pranc.) 

jote, aš seniai sukuosi šiame versle ir todėl tvirtai tikiu, kad elgiamės 
trumparegiškai. Reikia įvertinti ir nematerialųjį turtą. Šių daiktų 
visuma turi kažką, kas vadinama kilme, kas privertė Rokfelerio tu- 
rimą Rotko paveikslą parduoti už septyniasdešimt tris milijonus 
dolerių vietoj planuotų trisdešimties. Tas pats je ne sais guoi padėjo 
išpešti kelis šimtus tūkstančių už Džekės Onasis perlus iš plastiko. 

- Elizabeta Katremė ne Žaklina Onasis, - prunkštelėjo Olivjė. - 
Nebent turite kokio nors Šono Šono nuotrauką, kur jis spaudžia 
prie krūtinės jos daiktus. 

- Džono Džono, - Eiprilė tingiai papurtė galvą. - Ne Šono 
Šono". | 

— O kaip aš pasakiau? Ne taip? Tiek to. Taigi, jei madam Kat- 
remė neturi, kaip amerikiečiai sako, karališkojo kraujo ir negali 
lygintis su antikvariniais Rokfelerio paveikslais, tai jos pavardė 
tikrai nesuburs žmonių į atskirą aukcioną. Tai būtų tik dar vienas 
renginys, tuščiai surijęs dešimtis tūkstančių eurų. Todėl daug pa- 
prasčiau išskirstyti jos daiktus po iš anksto numatytus aukcionus. 

- Intrigos esmė - Marta de Florian, - atšovė Eiprilė, mintyse 
jau regėdama aukciono katalogo antraštę „Privati kolekcija, Pa- 
ryžius“, o ne standartinį pavadinimą su didelėmis raidėmis at- 
spausdinta Martos pavarde. - Žmonėms rūpės ta moteris iš Bol- 
dinio paveikslo, o ne madam Katremė. 

Dieve, reikia kuo greičiau parodyti jiems dienoraštį, kitaip bus, 
ko gero, per vėlu. Ši mintis paskatino veikti. 

— Mano tyrimas dar nebaigtas, — tęsė ji, - tačiau remdamasi 
tuo, ką perskaičiau, galiu prisipažinti, jog nuoširdžiai tikiu, kad tin- 


* Kažkas (pranc,). 
** Turimas galvoje Johnas E. Kennedy, tuometinėje spaudoje dažnai vadintas John-John. 

kamai surengę aukcioną galėtume ne tik padengti išlaidas, bet dar 
ir uždirbti. Jeigu žmonės turės galimybę artimiau susipažinti su ta 
moterimi iš paveikslo, tai daiktų vertė padvigubėtų, nes jie būtų 
susieti ir su Boldiniu, ir su paveiksle pavaizduota mylima daili- 
ninko moterimi, kurios gyvenimo istorija nė kiek ne mažiau įspū- 
dinga. Dėl tokio geranoriško požiūrio ir kitų aukciono eksponatų 
vertė šokteltų — tiek kiekvieno atskirai, tiek visų kartu. 

— Eiprile... 

Bet ji jau buvo nužengusi taip toli, kad sustoti nebegalėjo. 

— Mūsų tikslas — parodyti aukciono dalyviams tikrąją daiktų 
vertę, o ne tą, kuri pateikiama aprašyme. Mūsų papasakota Martos 
gyvenimo istorija aukciono pelną padidintų mažiausiai dvigubai. 
Aš tuo nė kiek neabejoju. 

— Sakot, Marta, ar ne? - kreivai šyptelėjo Olivjė. - Jau vadinat 
ją tik vardu. 

— Taip. Ir, tiesą pasakius, jeigu mes sumaniai tuo pasinaudo- 
simė, tai ir visam meno pasauliui ji bus žinoma tik kaip Marta. 

— Pateikiate labai įtikinamą argumentą, tačiau velniškai rizi- 
kingą. Bijau, kad tokiam aukcionui aš tikrai nesurinksiu pakan- 
kamo kiekio pirkėjų. 

- Pažvelkite į šiuos daiktus! Tiek to, trumpam pamirškite Martą. 
Kiekvienas daikčiukas — naujas kąsnis rinkai! Kiekvienas jų turi 
savo kainą. 

— Ai, gana. Kaltas taupumas. Ir mūsų padalinys. Ekspertų grupė 
taip nusprendė. Je suis dėsolė . Gailiuosi, kad nepakvietėme jūsų į 
savo pasitarimus. 

— Tiek to... - burbtelėjo Eiprilė. - Visai nebūtina. 


* Aš nekaltas (pranc.). 

Juk, šiaip ar taip, ji tik samdyta ekspertė iš Amerikos, jos 
darbas — žiūrinėti po stalais ir vartyti kilimus. 

Eiprilė pagalvojo, ar nevertėtų kreiptis aukščiau. Marta nusi- 
pelno išskirtinio dėmesio, nors tai — kaip ir viskas šiame pasau- 
lyje — remiasi į pinigus. Niekas beveik nepasikeitė. Prieš šimtą 
metų Martos pavardė nebuvo tokia garsi, kad gautų šokėjos vietą 
Folies kabarete, todėl Žeraras įdarbino ją baro padavėja, nes Emi- 
lija tos vietos atsisakė. Eiprilė darsyk pakartojo sau tai, ką ir anks- 
čiau buvo sakiusi: Martos negalima iškišti bet kam. 

— Nenorėjau jūsų nuliūdinti, - toliau tauškė Olivjė. Jis vos vos 
susiraukė, ir Eiprilė beveik juo patikėjo. - Džiaugiuosi, kad mane 
suprantat. Beje, man jau metas. Kontoroje turiu susitikimą. Ar 
nieko nereikia, kol dar neišėjau? | 

— Turbūt nieko. Šiandien darbuosiuosi miegamajame. Vėliau 
pasuksiu jums į mobilųjį ir pranešiu, kaip sekėsi. 

— Puiku. Susisškambinsim po pietų. Au voir', Eiprile. 

- Au voir. 

Apsisukusi ant kulnų ir vos tramdydama akis deginančias ašaras 
Eiprilė nukaukšėjo į buto gilumą. Marta de Florian. Dar kiek, ir jos 
nebeliks. 

Baldai - priminė sau. Tu čia atvažiavai dėl baldų. 

Olivjė teisus. Toks jų darbas, ir ji labai pasistengs tame darbe 
atlikti tik keletą finansinių sandorių, laukiančių savo eilės. Nėra 
prasmės prisirišti prie paveiksle nutapytos moters. Kam sukti 
galvą dėl kažkokios Belle Ėpogue prostitutės? Nei riešutmedžio 
knygų spintos, nei rausvai violetiniai minkštasuoliai su ja neturi 
nieko bendra. 


* Iki pasimatymo (pranc.). 


122 Michelle Gable « Butas Paryžiuje 


Deja, tiesiog neįmanoma vaikščioti po Martos buduarą ir ne- 
matyti jo daiktuose moters. Nors šis kambarys buvo nė kiek ne 
mažiau užgrioztas, kaip ir visas butas, vis dėlto jo centre puikavosi 
įspūdinga aukšta paauksuoto raudonmedžio lova Aux Nėnuphars'. 
Jos aukšto galvūgalio kraštą buvo apraizgiusios aukso spalvos gy- 
vatės. Šalia stovėjo du staliukai tokių pačių gyvačių formos kojom, 
su vandens lelijų motyvais. Neužtenka pasakyti, kad šie baldai — 
ekstravagantiški. Panašus miegamojo komplektas eksponuojamas 
Orsė muziejuje. 

Nors Eiprilė čia atvyko vien dėl baldų (kaip jau priminė sau 
šešis, septynis ar dešimt kartų), labiausiai troško prikišti nagus 
prie dienoraščio. Garbingą, mokslingą europinių baldų ekspertę 
Eiprilę Vout gerokai labiau domino tai, kas vyko toje lovoje, o ne 
kas ir kuriais metais tą lovą pagamino. Šitaip jai nutinka pirmą 
kartą gyvenime. 

Užsimovusi gumines pirštines Eiprilė išėmė iš aplanko dieno- 
raščio lapus. Kyštelėjusi galvą pro durų plyšį dėbtelėjo į Olivjė su 
Marku, prancūziškai besiginčijančius, kur geriausia užsakyti su- 
muštinių popietiniam susirinkimui. Turi laiko permesti akimis 
kelis lapus. Bent jau tiek gali padaryti dėl kažkada čia gyvenusios 
moters, kurios šičia prabėgęs gyvenimas netrukus bus sudėliotas į 
dėžes ir parduotas didžiausią kainą pasiūliusiam pirkėjui. 


* Su lelijom (pranc.). 

Paryžius, 1891 m. rugsėjo 22 d. 


Sužinojau, kad iš vyriškosios lyties atstovų galima šio to išpešti — 
net labai vertingų dalykų. "Tik paflirtuok su jais truputėlį, ir iškart 
susijaudina, puola žarstyti komplimentus ir apipila brangiomis 
dovanomis. Vous-ėtes plus belle gue les ėtoiles! Gražesnė ir už 
žvaigždes? Nepasakyčiau, bet vis tiek mielai paimsiu iš jūsų žva- 
kides ir lakuotas dėžutes. Merci, Žoržai Hugo. 

Taigi šitokiu būdu aš jau įsigijau: keturias suknias, du vėrinius, 
vieną paveikslą ir begalę frankų, nejučia įkritusių į kišenes ar ran- 
koves. Mano nuomojamame kambaryje daiktams jau nebeužtenka 
vietos, todėl trys poros žvakidžių atsidūrė pas Eimę. Aišku, jinai jas 
greičiausiai parduos, o paskui sakys, kad kažkas pavogė, bet man 
nusispjaut. Šitaip randasi noras įsigyti naujų daiktų! 

Sakysit, turėjau atsisakyti kelių daikčiukų, kad įsigyčiau vertin- 
gesnių meno kūrinių? Na, taip, bet be to vienintelio dalyko ir net 
be menkiausio vargo su tais vadinamaisiais džentelmenais! Eimė, 
Luiza ir kitos merginos iš mano hėtel nesupranta, kad to dalyko 
nė nereikia. Kam mautis apatinius prieš kiekvieną vyrą su keliais 
frankais kišenėje, jei gali pasiūlyti jam saldžią, koketišką, roman- 
tišką meilę? Meiliai prie jo pasiglaustau ir romiai pasimuistau, kai 
jo ranka slysteli po mano suknelės iškirpte. Speneliai tokie maži ir 
nekalti, o žiū, kokį sukelia jaudulį, kokį pažadina dosnumą! 

Kartais mano pačios pirštai slysteli po jo kelnių priešakiu. Jeigu 
sesuo Marija išgirstų tokius žodžius, kristų negyva ant vienuolyno 

grindų! C'est pas si malf Nieko čia bloga. Iš tiesų tai labiau moks- 
linis eksperimentas nei kas nors negero. Jeigu atvirai, tai pirmasis 
vyro pačiupinėjimas man padarė didesnį įspūdį nei apsilankymas 
Follies kabarete. Daikčiukas irgi smarkiai traukiantis akį! 

Turbūt neverta nė sakyti, kad sesuo Marija nesiteikė supažin- 
dinti manęs, su kokiu agresyvumu vos nuo kelių prisilietimų at- 
gyja apatinė vyro kūno dalis. Dieve, negaliu susilaikyti kvatojusis. 
Tas padarėlis toks juokingas, tarsi koks gyvis iš vandenyno dugno. 
Taip ima juokas, kad net plunksnos nebegaliu nulaikyti. Žinoma, 
mano plunksna savo pločiu galėtų rungtis su kai kuriais iš jų, ne 
tokiais laimingais. Mon dieu! 

Ačiū Visagaliui, kad esu moteris. 

Na, kadangi jau nusiraminau, privalau pasakyti štai ką. Brangus 
mano dienorašti, jeigu kartais laikai mane tokia pat miesto merga 
kaip mūsų brangioji Eimė, tai iškart turiu tave nuliūdinti. Be aki- 
vaizdaus mūsų išorinio skirtumo, le grand acte“, yra dar šis tas - 
man svarbu romantiški jausmai. Mano flirtai trunka ilgiau nei 
vieną naktį! Argi blogai ką nors įsimylėti? Ar bent jau apsimesti, 
kad myli? Kad ir kokio dydžio vyro piniginė (ar jo daikčiukas!), jis 
vis tiek, kaip ir visos dvikojės būtybės, yra žmogus. O mes visi, visi 
iki vieno, trokštam būti mylimi. 

Vakar mano bare apsilankė naujas ponas. Tarsi būtų žinojęs, 
kad šiuo metu su niekuo nesusitikinėju, mat pastarasis mano mei- 
lužis išvyko į užsienį su politiniais reikalais (jo žmona - politika, 
o jos nėštumas - tie reikalai). Šis naujas ponaitis atrodė keistai — 
apvalainas, su pražilusiomis rudų plaukų garbanomis, susiraizgiu- 


* Tai ne taip jau blogai! (Pranc.) 
** Puikios vaidybos (pranc.). 

siomis virš ausų galiukų. Pono apkūnumas liudijo apie jo meilę 
skaniam maistui, o ne gėralui ar tinginystei. Kitaip tariant, vy- 
rūkas, tunkantis iš laimės. Ir, skirtingai nuo daugumos paryžiečių, 
jis neželdina barzdos. Švelni jo oda mane tiesiog trikdė. 

— Ko, pone, šįvakar pageidausite? - paklausiau jo. 

Vyras užsisakė škotiško viskio, o paskui garsiai nusistebėjo, 
kodėl aš sukiojuosi už baro, o ne scenoje. Parodžiau jam išgertą 
taurę ir supeikiau (šypsodamasi bei klapsėdama akimis) jo neori- 
ginalumą. Tokią pastabą vakar buvau girdėjusi jau tris kartus. O 
diena buvo dar tik įsibėgėjanti. 

Vyras nukaito, o aš nesusilaikiau ir nusišypsojau. Vargšelis 
nieko bloga nenorėjo, tiesiog nesumojo, ką daugiau pasakyti. Aki- 
vaizdu, jis čia dar naujokas. Ir man jis iškart patiko. 

— Pasakysiu jums atvirai, — pasilenkiau virš baro ir jaudinančiai 
padžioviau ant jo savo papus. - Niekur nėra geriau nei už baro. 

Aišku, melavau. Viena galvoju, o kita sakau. Juk mes visos 
norim prieš ką nors pasirodyti. 

— Čia gerokai saugiau, - toliau jam ulbėjau. - Be to, galiu paple- 
pėti su dailiais klientais, tokiais kaip, pavyzdžiui, jūs. Man labiau 
patinka bendrauti, o ne spoksoti išvertus akis. 

— Aba, - vis dar rausdamas atsakė jis. - Supratau. 

— Kuo jūs vardu? - paklausiau šluostydama jo taurę. 

— Biurė, Pjeras Biurė. 

— Kas jus atvijo į Folies Bergėre, mesjė Biurė? - įpyliau į taurę 
viskio. - Jūs paryžietis ar traukiate prošal? 

— Čia gimiau, bet jau daug metų nesilankiau. Gyvenu Pietų 
Amerikoje. 

Kilstelėjau vieną antakį. Daug kas dabar tuo giriasi, tik mažai 
čia būna tiesos. 

- Sakot, Pietų Amerikoje? Kurioje vietoje? 

— Argentinoje, - nedvejodamas atsakė vyras. 

— O kur Argentinoje? 

— Pačiame tolimiausiame pietiniame kyšulyje, Netoli Santa 
Kruso. Ar jums tos vietos pažįstamos, panele?.. 

— De Florian. Marta de Florian. 

- Taijūs, panele de Florian, sakot, esate buvusi Pietų Amerikoje? 
Išties turite lotyniško gymio: tamsūs plaukai, juodos akys, rusva oda. 

Nors, kaip vėliau mesjė Biurė prisipažino, tai buvo pasakyta kaip 
komplimentas, aš iškart prikandau liežuvį. Jau seniai droviuosi savo 
gelsvai rudos kūno spalvos. Anot Pjero, esu panaši į moterį iš Lo- 
tynų Amerikos, tačiau Emilija su Žeraru tvirtina, kad tokia spalva 
labiau būdinga romams. Emilija nuolat bando įpiršti man savo gar- 
siąją kūno balinimo priemonę, nes jos alebastrinė de rigueur oda 
tokia skaisti, kad tokio blyškumo jai pavydi visos kabareto šokėjos. 
Sako, mano oda irgi galėtų būti lyg iš porceliano, jeigu kasdien po 
tris kartus storai tepčiau veidą tuo tirštu tinku. Taigi ėmiau ir pra- 
dėjau tą procedūrą. Aišku, ta košė degina, bet nesmarkiai. 

— Ne, aš paryžietė, - atšoviau jam, stengdamasi neišsiduoti su- 
pykusi. - Pietų Amerikoje nė sykio nesu buvusi, bet žinau, kad ten 
daug kas važiuoja. Pažįstu daug vyrų, kurie sakosi ten dirbą. 

Taukštelėjau viskio taurę ant baro. 

— Na, ten galima užkalti gražaus pinigėlio, - nė kiek nemeluo- 
damas atsakė Biurė. 

— O kaipjūs užkalat savuosius? - paklausiau. - Kava? 

Pagrindinis verslas — kava. 


* Lyg lavono (pranc.). 

Pjeras papurtė galvą ir lėtai, ilgai gurkšnojo viskį. 

- Šikšnosparnių guanas, - atsakė. 

Šikšnosparnių išmatos? Turbūt ne taip išgirdau. 

— Kaip sakėt? — iš nuostabos net užspringau. 

- Taip, taip, — patvirtino jis ir vėl gurkštelėjo viskio. - Tai labai 
pelninga pramonės šaka. 

Ir tada supratau, kad mesjė Biurė kalba iš širdies. Šitas vyras — 
tikrai ne koks apsišaukėlis kavos karaliūkštis, o tikras šikšnos- 
parnių išmatų karalius visame gražume. 

Taigi visą vakarą leidau Pjerui sėdėti mano garbingiausioje vie- 
toje, ant pačios geriausios kėdės. Paprastai iš mūsų reikalaujama 
klientus aptarnauti greitai, kad jie užleistų vietą kitiems, nes kuo 
daugiau užpakalių pritupia ant baro kėdžių, tuo daugiau jie palieka 
mums pinigų. Bet man patiko matyti jį šalia savęs, nors gėrė gana 
šykščiai, o dar šykščiau su manimi bendravo. 

Vakarui artėjant į pabaigą aš jau rimtai galvojau užmegzti su juo 
naują romaną. Pjeras mane traukė savo švelnumu ir kažkokiu ža- 
vesiu. Matai? Aš jau vadinu jį vardu! Netgi svarsčiau, gal leisti jam 
palydėti mane namo, bet paskui nusprendžiau kol kas nuo to susi- 
laikyti. Galvą dedu, šis mano susitikimas su mesjė Biurė tikrai ne 
paskutinis! 

Liūdna ir vieniša grįždama namo pastebėjau, kad oras staiga 
atšalo. Sunku įsivaizduoti, kad aš Paryžiuje užsibuvau taip ilgai, jog 
nė nepastebėjau, kaip šaltį pakeitė šiluma, o netrukus ir atvirkš- 
čiai, Gyvenu tame pačiame hdtel kaip ir prieš metus, tik gerokai pa- 
žengiau į priekį. Pinigai ir toliau slysta iš rankų, tik dabar jų gaunu 
keliskart daugiau. Tuos pinigus pati užsidirbu ir man nebereikia 
vogti iš nusistekenusio vienuolyno. 

"Taigi ėmiau ir nusprendžiau. Atėjo laikas pasigerinti gyvenimo 

sąlygas. Aišku, labai pasiilgsiu savo merginų, labiausiai savo bran- 
giosios Eimės, bet pasilikti čia dar vieną žiemą nebegaliu. Teisybė, 
dabar turiu gerokai daugiau suknelių ir galėčiau užsikloti jomis 
visomis eidama miegoti, bet mano svajonė — gyventi geriau, o ne 
tik „prastumti naktį. Aš gimiau ką nors nuveikti. 

Galbūt visas Paryžius pavydi Žanai Hugo, bet jau nebeilgai. 
Ateis diena ir jai teks pripažinti ir mane, ir mano barą. Artinasi di- 
džiulių permainų audra. Kai vėjai iš tiesų įsismarkaus ir ims garsiai 
kaukti, Žana atlėks pas mane ir prašys atkreipti į ją dėmesį, siūlysis 
pakviečiama į mano namus. Tada ji galiausiai supras, ką reiškia būti 
atstumtai, vienišai ir niekam nereikalingai. Bet tuomet madam 
Dodė jau nebebus šio miesto numylėtinė, nes visas Paryžius paga- 
liau ims pavydėti man. 


XXII skyrius 


Ji nepajuto už nugaros stovint vyrą ir žvelgiant jai per kairį petį. 

- „Iš vyriškosios lyties atstovų galima šio to išpešti“? Ar tai 
tiesa, ma chėrie? 

Išsigandusi Eiprilė susigūžė, lyg baimindamasi gauti beisbolo 
kamuoliuku per galvą, o ne bandydama išsisukti nuo smalsaus, 
gerai nusiteikusio Luko Tėbo žvilgsnio. 

— Madam Vout? Labas! Avrile! Nesislėpkit, aš jus matau. Nors 
taip susigūžusi atrodot irgi gražiai. Lyg boružėlė. 

— Oi, sveiki, - pasilabino Eiprilė ir atsisėdo tiesiai. - Stebiuosi, 
kaip mane radot. 

Eiprilė buvo apdairiai pasislėpusi paties tolimiausio kambario 
atokiausiame kamputyje ir kelias pastarąsias valandas sėdėjo įsi- 
taisiusi ant šviesiai žalios, saulėje išblukusio išpešioto aksomo so- 
futės. Nusisukusi nuo durų, atrėmusi kojas į palangę, Eiprilė vieną 
po kito ryte rijo Martos dienoraščio įrašus. Šiek tiek atsiribojusi 
nuo šiuolaikinio pasaulio ji nė nesitikėjo, kad kas nors ją čia už- 
klups, o juo labiau Lukas. 

- Sunku jūsų nepastebėti, - pasakė Lukas. 

Eiprilė atsisuko į jį ir nepaleisdama iš rankų dienoraščio atsi- 
rėmė į sofutės porankį. 

- Čia daugiau nieko nėra, tik aš, - atsakė jam. 

— Taip. Matau. Čia kas - kvietimas ar perspėjimas? 

Eiprilė užvertė akis į lubas ir nieko jam neatsakė, nes baiminosi, 
kad Lukas gali netinkamai ją suprasti ar šiurkščiai atsikirsti. Giliai 
atsidususi padėjo dienoraštį ant šalia stovinčio lakuoto, jaguaro 
kailiu mušto minkštasuolio, o Lukas ir toliau stovėjo palinkęs virš 
jos, sunėręs rankas ant krūtinės. Banguoti plaukai dar buvo drėgni 
po dušo, o barzda vešlesnė nei vakar. 

- Ar norėtumėt kokios nors mano pagalbos? - paklausė ji. 

— Dar niekada neteko matyti žmogaus, šitaip įnikusio į savo 
darbą. 

Jis plačiai šypsojosi, turbūt norėjo sužavėti Avrilę įstabiu atsiki- 
šusių kreivų priekinių dantų reginiu. Ortodonto paslaugos Lukui 
Tėbo tikrai būtų pravertusios, bet jo kreivi, šleivi lyg sugriuvusi 
pinučių tvora dantys vis tiek maloniai traukė akį. 

— Matot, mane labai sudomino šita gyvenimo istorija, - atsakė ji. 

Eiprilė suktelėjo galvą kairėn ir vogčiomis nubraukė prie kaktos 


130 Michelle Gable » Butas Paryžiuje 


ir skruosto prilipusius plaukus. Ji visada nešiojo juos ilgus, tiesius 
kaip styga ir labai vešlius, bet niekada jie taip smarkiai nesielek- 
trino. O pasėdėjus šiame dulkiname užkaboryje vos penkias mi- 
nutes plaukai atrodė taip, lyg būtų penkerius metus nešiojusi juos 
sukištus po megzta vilnone kepure. 

— Galėčiau visą dieną skaityti ir skaityti, 

Eiprilė darsyk krestelėjo galvą, bet tai nieko negelbėjo, tik smar- 
kiai dilgtelėjo užspaustą sprando nervą. 

*- O Dieve mano! Kaip skauda. 

- Kas jums, madam Vout? Ar tik nebus surėmęs fizinis skaus- 
mas? Kaip ten jūs angliškai sakote? Saisie? 

- Joks man ne priepuolis. 

Eiprilė užvyniojo plaukus ant rankoje laikomo rašiklio, kurį 
prieš keletą metų nugvelbė iš Hiltono viešbučio Dalase. Didelis 
tada ten buvo aukcionas. Daugybė eksponatų ir visi apgaubti įspū- 
dingo teksasietiško spindesio. Pardavėjas jau buvo beveik devy- 
niasdešimčia procentų įrengęs ir apstatęs savo dvidešimties tūks- 
tančių kvadratinių pėdų prasto skonio Versalio rūmų kopiją, bet 
staiga jo verslas žlugo ir pinigų nebeliko. 

Tada į jo rūmus prisistatė aukciono rengėjai. Eiprilė irgi ten 
dalyvavo, nes to vyruko žmonelė turėjo pomėgį importuoti iš 
Prancūzijos brangius daiktus, bet ne todėl, kad būtų jautusi meilę 
Senojo žemyno baldams, paprasčiausiai dėl to, kad jie buvo bū- 
tent tokie: iš Senojo žemyno, iš Prancūzijos. Ir dar: labai brangūs. 
Paskui ji mėgo girtis, kiek šimtų tūkstančių dolerių jai atsiėjo vien 
tik juos pargabenti į Ameriką. Moteris visiškai nenusimanė, ko 
buvo prikaupusi, bet jai buvo surengtas vardinis aukcionas. 


* 1800 m2. 

— Lukai, turiu jums blogų žinių, - prabilo Eiprilė. 

— Oi, ne ne! Skamba baisiai. 

— Man irgi. Atskiro aukciono vis dėlto nebus. Visi daiktai iš 
Martos de Florian namų bus išskirstyti ir išparduoti su kitais eks- 
ponatais. Aišku, aš pateiksiu kiekvieno daikto atsiradimo datą ar 
laikotarpį ir įvardysiu meistrus, bet istorija jau niekam nebebus 
reikalinga. Bijau, kad likusios dienoraščių dalies man nebeprireiks. 
Mielai juos perskaityčiau, bet to daryti jau nebebūtina. 

- Tai, ką jūs sakote, labai įdomu. 

— Apie aukcioną? Žinau. Mane tai srmarkai nuvylė. Markas su 
Olivjė nusprendė su manimi nė nepasitarę. Žinoma, niekas jų ir 
neįpareigoja su manim tartis. 

- Ne, ne apie aukcioną. Jūs sakėte „iš Martos de Florian namų“. 
Turbūt turėjote galvoje madam Katremė, ar ne? 

- Taip, žinoma, - sutiko Eiprilė, nors pasakė tai, ką ir turėjo 
galvoje. 

— Jūs pykstat, - tarė Lukas, įsitaisė ant jaguaro kailiu apmuštos 
sofos ir sukryžiavo kojas taip, kaip geba tik itin laibi prancūzai. 

— Ką gi, čia jų padalinys, jų užsakymas ir jų komisiniai, — atsi- 
duso Eiprilė. - Jie nusprendė, kad šitaip būsią taupiau, tad mano 
nuomonė nieko nedomina. Bet aš tikrai pykstu, nes iš tiesų manau, 
kad ši moteris nusipelnė turėti atskirą aukcioną. 

- O kaip paveikslas? - paklausė Lukas. — Tas, kuriuo jūs visi 
trys taip žavėjotės? Bolinis? 

— Boldinis. Jis keliaus į impresionistinio meno kolekciją, kurią 
pristatysime rudenį. 

Eiprilė vėl atsiduso. Garsiai. 

— Sakykit, - tarė Lukas, — juk prieš skaitydama dienoraštį ne- 
manėte, kad jai reikia atskiro aukciono? 

— O kam tai dabar rūpi? - patraukė pečiais Eiprilė. - Kad ir kaip 
ten būtų, dienoraštį pradėjau skaityti jau pirmą dieną. Tad dabar 
sunku nesieti jo su čia esančiais daiktais. Mano darbe visų svar- 
biausia ir yra sujungti visumon atskirus dalykus. 

Skaudaus nusivylimo prislėgta Eiprilė prikando lūpą ir ėmė 
apžiūrinėti kelioninį domino kauliukų rinkinį, gulintį ant gre- 
timo staliuko. Brūkštelėjo savo bloknote kelis žodžius: „drožinėta 
dramblio kaulo domino dėžutė“, tikėdamasi, kad Lukas pasišalins, 
nors kažkur širdies kertelėje gal ir norėjo, kad pasiliktų. 

— Markui su Olivjė labai pasisekė, kad turi jus savo koman- 
doje, - pasilenkęs į priekį pratarė Lukas. 

- Jūs, prancūzai, tikri pataikūnai. Beje, galite nesivarginti ir ne- 
gaišti laiko. Jūs man labai padėjote, bet, atrodo, kitų dienoraščio 
dalių jau nebereikės. Ir be jo bus nesunku apibūdinti daiktus. 

Eiprilė atsistojo, įsispyrė į batelius ir apsimetė įdėmiai apžiūrinė- 
janti metalinį gėlių stovą. Daugiau jokių svajų, davė sau žodį. Jokių 
vizijų su kankano šokėjomis, drambliais ar nuo sietyno karančiais 
speneliais. Atvyko čia dėl karališkojo palisandro ir raudonmedžio 
baldų bei visos šios didybės, o tuos prabangius daiktus galima par- 
duoti ir be juos vienijančios savininko gyvenimo istorijos. 

— Avrile, - pašaukė Lukas. 

Bet ji nekreipė į jį dėmesio ir toliau dirbo savo darbą. 

— Galėčiau sukelti didelę audrą ir įrodyti, kad man būtina per- 
skaityti dienoraštį iki galo, - ėmė berti žodžius Eiprilė. - Ir iš dalies 
labai to norėčiau, bet jūs iškart suprastumėte, tiesa? Tuoj pat per- 
kąstumėte mano ketinimus. 

— Avrile, - vėl pašaukė ją Lukas. 

— Tad aš duodu jums šventą ramybę! Daugiau šita visur savo 
nosį kaišiojanti baldų ekspertė jūsų nebepersekios ir nebepra- 

šinės dienoraščio. Ouel soulagement! Be to, piniginiu požiūriu jūsų 
klientas turėtų smarkiai apsidžiaugti. Per daugelį darbo metų teko 
matyti kelis šimtus baldų kolekcijų, bet tokios kaip ši - niekada. 
Viliuosi, jums irgi bus atriektas nemažas gabalas pyrago, sviestinio 
ragelio, nugriebta putėsių ar kaip ten dar pas jus liaudiškai sakoma. 
Visame bute - nė vieno menkaverčio daikto. 

- Avrile, — trečiąkart pašaukė ją Lukas, tik šįsyk gerokai garsiau. 
Reikliau. Ir griežčiau. - Užsičiaupkit ir paklausykit manęs bent mi- 
nutėlę. 

Kilstelėjęs ranką sugriebė ją už suknelės krašto. Nors laikė švel- 
niai, Eiprilei atrodė, kad ji nebegali pajudėti. 

— Araš sakiau, kad dienoraščio paskolinimas priklausys nuo to, 
kaip jūs ketinate rengti aukcioną? — paklausė jis. 

— Nemanau, kad tas klausimas buvo švarstomas. 

— Ar jums niekas nesakė, kad supykusi kalbate kapodama žo- 
džius? 

— Ne. Niekada, - Eiprilė nedrįso pakelti į jį akių. 

— Jeigu norite, galite pasilikti dienoraštį ir skaityti, — tarė 
Lukas. - Duosiu ir kitas jo dalis. 

- Tikrai? - nustebo Eiprilė ir išpūtusi akis prisiartino prie jo. — 
Bet man... man iš esmės jų nereikia. 

- Bet argi ką tik nesakėte, kad galėtumėte sukelti tikrą audrą? 
Jeigu tik panorėtumėte? Neabejoju, kad įstengtumėte juose at- 
kapstyti vieną kitą įdomų faktą, kaip šie daiktai atsirado. 

— Teisybę sakot, - prisipažino Eiprilė. - Tai... tai iš tiesų padėtų, 
ar ne? 

- Oui. 

Eiprilė uždėjo ranką Lukui ant peties. Tai buvo didžiausias ne- 


* Koks palengvėjimas! (Pranc.) 


134 Michelle Gable + Butas Paryžiuje 


santūrumo gestas, kokį ji galėjo parodyti nesivaržydama, bet vis 
tiek pasijuto įsitempusi ir šįryt jau antrąkart susverdėjo ant savo 
aukštakulnių. 

— Nepaprastai jums dėkinga, - padėkojo. - Pažadu, tokia proga 
tikrai pasinaudosiu tinkamai. 

Gal dar yra vilties. Reikėtų suregzti kokį planą, o kai kalba pa- 
krypsta apie baldus, tai Eiprilei tokį darbą tik duok. 

- Jūs nepaprastai atsidavusi baldams, — tarsi skaitydamas jos 
mintis pareiškė Lukas, 

Pasirėmęs alkūnėmis jis sudribo ant minkštasuolio. Ant jaguaro. 
Eiprilė krūptelėjo. Dieve, tik nesugadink jaguaro kailio. 

— Atrodote labai... kaip jūs ten sakote... lyg apžavėta, kai žiūrite 
į visa tai, — tarė jis. - Bet dabar ne. Dabar jūs atrodote akivaizdžiai 
sunerimnusi. 

— Taip... matot... tas minkštasuolis... Ar galėtumėte? - ji ir vėl 
krūptelėjo. Tačiau atrodė, kad Lukas visuomet elgiasi taip, kaip 
jam geriau. 

- Žinote, šitas kambarys, šitas butas, — Lukas susiraukė, - man 
per daug rėžia akį. Kažkoks neskoningas. 

— Rėžia akį? Neskoningas? Nejuokaukit. 

— Aš ir nejuokauju, Avrile. 

— Na, kaip sakoma, dėl skonio nesiginčijama, Viešpatie šventas, 
Tėbo, šiame bute nerasite nė vieno akį rėžiančio ar neskoningo 
daikto. Pažvelkite čia. Ten. Ir dar toliau. Vien tik šiame kambaryje 
jau yra keturi Fransua Linkės' darbai. Gal yra ir daugiau, bet šituos 
jau iš karto matau! 


* Francois Linke (1855-1946) - garsus XIX a. pabaigos-XX a. pradžios Paryžiaus bal- 
dininkas. 

— Linkė? Negirdėjau tokio. Betgi ne mano darbas sekti visas 
naujausias baldų madas. 

— Fransua Linkė madų nediktavo. Jo darbai charakterizuoja visą 
Belle Epogue! Jo baldai paauksuoti, įmantrūs, mįslingi ir net agre- 
syviai optimistiški. 

- Optimistiški baldai? 

- Pažvelkite į šitą nedidelę drabužių spintą, - Eiprilė ištiesė 
ranką ir plekštelėjo delnu per jos šoną. - Kokia medžio inkrus- 
tacija, kaip kruopščiai išraižytos rožės. Argi visa tai nesako, kad 
pinigų upės neužtvenksi? Kad karų daugiau nebebus? Kad puikūs 
laikai tęsis amžinai? Čia atsispindi viskas, kas tuo metu buvo bran- 
ginama. 

— Deja, man tai nieko nesako. 

— Leiskite jums paaiškinti suprantamiau. Lygintinas su šia 
spinta daiktas prieš keletą metų buvo parduotas aukcione bemaž 
už du milijonus dolerių. O ši spinta panašios, gal net geresnės 
būklės. 

— Už du milijonus? Kas gali mokėti du milijonus už kažkokią 
spintą? 

— Veikiausiai, kai turi ne vienus namus ir kelis lėktuvus, reikia 
ieškoti būdų, kur dar iškišti savo santaupas. 

- Atrodo, lyg kas būtų šią spintą ištapęs. 

- Taip. Tai medžio inkrustacija, - Eiprilė garsiai iškvėpė. Ga- 
lėjai pamanyti, kad ji šaiposi. 

- Ant tos dėžės viršaus matyti nuoga auksinė moteris, - paste- 
bėjo Lukas. - Mane ji trikdo. | 

— Čia ne dėžė, o spinta. Drabužių spinta. Ir ten ne auksinė nuo- 
galė, o Minerva. Išminties deivė. 
 - Išminties deivė miegamajame? Kaip nuobodu. 

- Palaukit, tuoj surasiu daiktą, kuris padarys įspūdį net ir tokiam 
sveiko optimizmo stokojančiam žmogui kaip jūs. Nes, kaip matau, 
tai jūsų bėda, - Eiprilė peršoko kelias senų laikraščių krūvas. — 
Štai. Žiūrėkit. Net ir pačiam didžiausiam niurzgai advokatui šias 
valandas mušantis laikrodis turėtų vis dėlto patikti. Įspūdingas, 
tiesa? Ko taip susiraukėte? Jums nepatinka valandas mušantis laik- 
rodis? 

Eiprilė vėl peršoko senus laikraščius ir nukaukšėjo į kitą kam- 
bario pusę. Pamojavo Lukui prieš nosį keturiais peiliais ir pisto- 
letu, bet jo vis tiek nesužavėjo. Eiprilei tai buvo didžiulė staigmena, 
nes ji visuomet manė, kad vyrai turėtų nudžiugti išvydę neblogą 
ginklų kolekciją. 

Iššūkio nuotaikos pagauta, apdovanojo jį plačia šypsena ir 
nukūrė į kitą kambario galą. Ten jam parodė du beveik vienodus 
paauksuoto medžio veidrodžius („deja, veidrodžius parduoti 
brangiai yra sunku“) ir bureau de dame', kurį būtų prašiusi Tro- 
jaus nupirkti jai pačiai, jeigu būtų buvusi tikra, kad ir toliau jiedu 
gyvens kartu. Laimė, bureau de dame sulaukė šiokios tokios Luko 
reakcijos, nes jis turbūt iš karto įsivaizdavo keturiomis stovinčią 
moterį ir vyrą, kažką rašantį jai ant nugaros. Tas vaizdas jam pasi- 
rodė neįtikėtinai juokingas. 

Visą dieną Lukas buvo ramus ir susikaupęs, įdėmiai klausėsi 
Eiprilės pasakojimų apie didelės meninės vertės madam de Elo- 
rian baldus: Eiprilei buvo miela atgaiva turėti šalia savęs pašne- 
kovą, su kuriuo galima kalbėtis apie brangius meno dirbinius. Ži- 
noma, Lukas gana dažnai žvilgčiojo į laikrodį ir vis vartė į lubas 
akis, Eiprilei gal jau aštuoniasdešimt septintą kartą ištarus žodį 


* Sekreteras (pranc.). 

„prabangus , bet ji nekreipė į tai dėmesio. Svarbu, kad yra kas jos 
klauso. Kartais žmogui daugiau nieko ir nereikia. 


XXIII skyrius 


Kai Lukas prisėdo ant jaguaro kailiu mušto minkštasuolio, atrodė, 
prabėgo tik kelios minutės, o iš tiesų slinko valandos. Kelissyk (kai 
Eiprilė to nematė ir nekrūpčiojo) jis buvo pritūpęs ir ant pačios 
Martos lovos. O tuotarp Eiprilė strakinėjo po šeimininkės mie- 
gamąjį, bėgiojo į gretimus kambarius ir rodė jam įvairius daiktus, 
aprašydama juos savo bloknote. 

Eiprilė stengėsi visiems daiktams įpūsti gyvybės, čia pat pa- 
sakodama istorijas apie kiekvieną raižinį, teptuko potėpį, paauk- 
savimą ar puošmeną su brangakmeniu. Kartais kelias akimirkas 
Lukui pavykdavo sugauti jos žvilgsnį, bet dabar jos akyse matė 
džiugų spindesį ir energiją. Ir jis buvo laimingas, kad gali visa tai 
patirti. 

Kai be dešimties minučių penktą suskambėjo Eiprilės tele- 
fonas, ji buvo pamiršusi apskritai jį turinti. Netikėtai supykusi 
(Eiprilė niekada nesielgdavo ūmiai), puolė per kambarį ir išsiėmė 
iš rankinuko BlackBerry. 

TV3 - pamatė ekranėlyje. Skambina vyras - Trojus Voutas III. 

— Aš... a... - išlemėno žiūrėdama į telefoną. - Geriau tegu atsi- 
liepia balso paštas. 

- Būkit gera, atsiliepkit, nekreipkit į mane dėmesio, - Lukas 
pakilo nuo minkštasuolio. Jaguaro kailis toje vietoje, kur jis prasė- 
dėjo kone visą dieną, liko suplotas ir susiraukšlėjęs. — Kai atėjau, 
jūs dar nė sykio nebuvot paėmusi į rankas telefono. 

— Per vėlu, - atsakė Eiprilė ir apsimetė nuspaudusi atsiliepimo 
mygtuką. - Padėjo ragelį. Nieko, jis dar paskambins. 

— Aa, - šyptelėjo Lukas. - Jis. Spėju, jūsų vyras, ar ne? 

Eiprilė nejaukiai krenkštelėjo. 

— Taip, - pasakė. - Tikrai jis. 

— Garsusis vyrelis. Trojus Voutas. 

— Pala pala. Esat apie jį girdėjęs? 

- Aišku. Le grand m'ieu. 

— Didelis šulas? Nepasakyčiau. 

- O Google sako taip. 

— Na, manau, jis apie save irgi taip mano, - tyliai samurmėjo 
Eiprilė. 

— Man labai smalsu, - šyptelėjo Lukas — jis amžinai šaiposi. — 
Kaip daili baldų ekspertė susipažino su le grand msieu? Ar jūs su- 
katės tuose pačiuose sluoksniuose? 

— Vargiai. Tiesą pasakius, mes susitikome Paryžiuje. 

— Paryžiuje? Ouel choc! Du amerikiečiai suranda vienas kitą 
šiame dideliame mieste? Kiek galimybių? 

— Gana daug, kai skrendi į Ameriką tuo pačiu lėktuvu. Ką gi, 
turbūt pasimatysime rytoj, ar ne? O gal šiaip kurią dieną? 

— Neskubėkite, — sulaikė jis. - Jūs pažadinote mano smalsumą. 
Kas užkariavo Senojo žemyno baldų ekspertės širdį? Kaip tai at- 


* Čia tai bent! (Pranc.) 

sitiko? Kas užkalbino pirmas? Jis? Ar atvirkščiai? Kam klausti? 
Aišku, kad jis. Ką pasakė? 

- „Kaip vynas?“ Ar apklausa jau baigta, mesjė Tėbo? Jeigu jums 
labai smalsu susipažinti su mano vyru, galiu suorganizuoti jums 
pokalbį telefonu. 

- Aha, supratau. Mūsų dama pasiekė ribą - daugiau jokių klau- 
simų. Oki doki. 

— Oki doki? Kvailai skamba, kai tariat savuoju akcentu. 

— Ne, netiesa. Kalbant su prancūzišku akcentu viskas skamba 
daug gražiau, - Lukas ištiesė ranką. - Nesijaudinkit, šiandieną 
daugiau jūsų nebekankinsiu. Diskusiją apie Ie grand mšieu galim 
atidėti ir vėlesniam laikui. O šiuokart noriu jums padėkoti už 
įdomią paskaitą. Tikrai buvo malonu. 

- Nėra už ką, mesjė Tėbo, - pasakė Eiprilė tiesdama ranką prie 
jo ištiestų pirštų, truputį nusivylusi, kad jis nesiūlo dvigubo pran- 
cūziško bučinio. Tikriausiai tas baldų stumdymas įplieskė jai norą 
siekti ko nors daugiau. Atsisveikindama su Luku Eiprilė vogčiom 
pauostė sau kairę pažastį. 

— O dabar, - prabilo jis, nepaleisdamas iš rankos jos delno, — 
eime pavalgyti? 

— Atsiprašau, nesupratau? - Eiprilė ištraukė ranką ir skubiai nu- 
leido sau prie šono. Veidą užliejo raudonis. 

- Ar turite kokių planų dėl vakarienės? - paklausė jis. 

— Vakarienės? 

Ar jis... negali būti... jis ką? Kviečia ją vakarienės? Ne, tai ne- 
įmanoma. Šitas vyras tiesiog elgiasi draugiškai, nusprendė Eiprilė, 
bet draugiškumas, regis, kol kas ne pats stipriausias Luko charak- 
terio bruožas. | 

— Vakarienės, - patvirtino jis. 

— Pavakarieniauti? - darsyk paklausė Eiprilė. - Kartu valgyti 
vakarienės? 

— Taip, man regis, abu puikiai suprantam, kad kviečiu jus pava- 
karieniauti. Juk jums reikia pavalgyti, tiesa? 

Eiprilė šiurkščiai nusijuokė. 

- Žinot, merci beaucoup, kvietimas labai mielas, bet manęs dar 
laukia krūvos darbų. Gal atidedam?2 

— Atidedam? 

— Tai reiškia - ne šįvakar. Kada nors kitąsyk. 

Jis keistai šyptelėjo. 

— Aš žinau, ką reiškia „atidėti“. Tai sutariam pavakarieniauti 
kada nors vėliau? 

- Taip, būtinai. 

- Bet, žinot, jums vis tiek derėtų paskambinti savo vyrui, — iš- 
kart gerokai šaltesniu balsu pasakė jis. - Juk nenorėtumėt, kad jis 
imtų jaudintis. 

— Cha! - nusijuokė Eiprilė. - Taip, jūs teisus. Bet jis tikrai ne- 
sijaudina, tik, neabejoju, mirtinai trokšta išgirsti apie šeimininkės 
miegamąjį. Taigi iki kito karto, Lukai. Pavakarieniausime kada 
nors kitąsyk. 

Ir ji nusisuko nuo jo į butą, kur iš tiesų jos laukė dar kelios ilgos 
darbo valandos. Nespėjusi nė pagalvoti apie jokį baldą, Eiprilė 
staiga pajuto ant savo pečių dvi tvirtas rankas, kurios mikliai ją 
apsuko, ir ji pasijuto bespoksanti į medvilninius Luko marškinius. 

- Šitaip niekas neatsisveikina, — ištarė jis nukeldamas rankas 
jai nuo pečių. - Jeigu madam neprieštarauja, - Lukas žemai nusi- 
lenkė ir juokingai pamosavo ranka, — be didelių ceremonijų leis- 
kite šitam nevalyvam teisininkui, sugaišinusiam jums visą dieną, 
maloniai atsisveikinti. 

- Oi, Dieve, nieko jūs nesugaišinote, - Eiprilė sutriko, veidą vėl 
išpylė raudonis. - Jūsų tikrai niekas nepavadintų nevalyvu. 

- Jūs man meilikaujate. 

Lukas išsitiesė ir palinkęs prie jos pabučiavo į abu skruostus. 

— Iki greito, Avrile, - pasakė jis ir pamerkė akį. 

Lukui išslenkant iš buto, Eiprilė sugavo save besišypsant, tik gal 
kiek liūdnokai, ir nustebo. Kodėl nepriėmė jo kvietimo pavaka- 
rieniauti? Tegu pasitikėjimas Trojumi ir sušlubavęs, bet ji pati dėl 
pasitikėjimo savimi tikrai nė kiek neabejojo. Vakarienė su kolega - 
įprasta darbo santykių dalis. Bet kodėl tada jai taip spurda širdis? 
Ko ji taip bijo? 


XXIV skyrius 


Atmetusi Luko kvietimą, Eiprilė staiga pasijuto išsekusi ir labai 
vieniša. Kodėl pasakė jam ne? Kokią turi alternatyvą? Dar viena 
pasigailėjimo verta naktis su buteliu burgundiško vyno ir Vacherin 
Mont d Or sūriu lovoje? 

Nors Eiprilė ir nelabai džiaugėsi praėjusio vakaro nuotykiais, 
pagirios ir pilvo pūtimas nuo sūrio buvo ženklas, kad dar ne 
viskas prarasta. Ir vis dėlto čia Paryžius. O Paryžiuje niekas lovoje 
nevalgo. Reikia eiti į miestą, ieškoti naujų vietų ir gūrinti namo 
tokiu metu, kai paprastai visi žmonės jau miega. Dažniausiai tai 
daroma dviese, ir Eiprilė taip pat būtų taip padariusi, jeigu nebūtų 

šitaip sureagavusi, jeigu impulso pagauta nebūtų taip skubiai at- 
sisakiusi. 

Stovint ant namo laiptų, gatvėje buvo matyti penkios kavinės. 

"Eiprilė pasirinko su oranžine stogine nuo saulės, be jokio užrašo, 
su gatvėje iškabintu valgiaraščiu, ir šios informacijos jai puikiausiai 
užtektų, jei reikėtų kam nors apibūdinti kavinę. Kelios minutės 
po pusės aštuonių Eiprilė pravėrė kavinės duris. Paryžiečiams va- 
karieniauti buvo dar nesuvokiamai anksti, bet ji buvo alkana kaip 
vilkas, o nuovargis — tinkamiausias pasiteisinimas bet kokiam kuli- 
narinės etikos nusižengimui. 

Tai buvo maža, jauki dešimties staliukų užeigėlė, tokių lengvai 
rasi kiekvienoje miesto apygardoje. Eiprilė priėjo prie kavinės 
administratorės ir paprašė staliuko vienam asmeniui. Administ- 
ratorė dirstelėjo atgal per kairį petį ir giliai atsiduso, nors devyni 
iš dešimties staliukų buvo laisvi. Eiprilė burbtelėjo, kad pavalgy- 
sianti greitai, ir administratorė darsyk atsiduso, stvėrė valgiaraštį 
ir nukaukšėjo. Eiprilė nusekė įkandin jos, bet buvo akivaizdu, kad 
administratorė liko nepatenkinta, 

Moteris pasodino Eiprilę prie pat kitų dviejų lankytojų - pu- 
samžės sutuoktinių poros, nelabai panašios į turistus, bet, skubiai 
permetusi akimis jų drabužius, Eiprilė palaikė juos amerikiečiais. 
Nė nesistengdama slapčia klausytis jų pokalbio, Eiprilė veikiai išsi- 
aiškino, kad jie čia atėjo tiesiai iš Operos rūmų, o pasirinko šią ka- 
vinę dėl to, kad ją buvo rekomendavęs jų draugas, dabar jau miręs, 
bet lankęsis čia prieš dvylika metų. Porelė vis garsiai svarstė, ar čia 
ta pati kavinė, ar jau kita, atsidariusi senosios vietoje. Kad ir kaip 
ten būtų, Patei Perkins čia patiko. 

Prabėgo gal dešimt minučių, kol padavėjas teikėsi pastebėti į 
kavinę atėjusią Eiprilę. Laukdama ji nenustygo ant kėdės, muistėsi 

ir vos laikėsi nepaprašiusi savo kaimynų kąsnelio veršienos. Ar jie 
tikrai nenori baigti savo porcijos? 

Eiprilė išsiėmė telefoną, peržvelgė šios dienos įrašus, paskui pa- 
sitikrino praleistus skambučius. Vienas buvo nuo Trojaus, bet ji 
dar nesijautė pasirengusi jam atskambinti, todėl išsiėmė iš didelės 
rankinės šūsnį dokumentų aplankų ir kibo į darbą. 

— Bonjour, mademoiselle, - pasisveikino padavėjas ir nusižio- 
vavo. - Oue voulez-vous? 

- Bonjour, - atsakė Eiprilė ir plačiai nusišypsojo. 

- Oue'voulez-vous? — pakartojo padavėjas. 

- Le filet de boeuf, - taip. Jautienos. Teisingai pasirinkta. Eiprilė 
jau burnoje jautė kepsnio skonį. - A point, s'il vous plašt". 

- Pour commencer?" 

- Aaa... Taip. Oui. Le cassolette descargots"". 

- Le cassolette d escargots? - pakartojo padavėjas ir garsiai nu- 
sijuokė. Ką čia šita kvaila amerikietė paisto? Valgys sraiges? Bet 
Eiprilė tikrai ne kokia kulinarinė ištižėlė. Taip, ji valgys sraiges. Ga- 
lėtų suvalgyti ir jaučio kepenis ar galvijų vidurius, bet ką, ką tik 
prancūzai pametės jos pusėn. 

— Oui, - atsakė Eiprilė ir dar linksmiau nusišypsojo. - Cassolette 
d'escargots, sl vous plait. Ir dar... a... Vittel ou Ėvian. Et... - kiek pa- 
galvojusi greitai pridūrė: - Etdu vin"""'.2007 Georges Duboeuf Cėtės 
du Rhėne“"".Merci beaucoup. 


* Laba diena, panele. Ko pageidausite? (Pranc.) 

** Jautienos filė. Viskas, prašyčiau (pranc.). 

*** Ką nors užkąsite? (Pranc.) 

**** Virtų sraigių (pranc.). 

***** Buteliuką mineralinio vandens. Ir dar vyno (pranc.). 
****** Prancūziško vyno rūšis. 

— Trės bien", - padavėjas vos pastebimai pavartė akis. - Merci. 

Pastvėręs iš jos rankų valgiaraštį nužirgliojo į virtuvę. Eiprilė 
atsiduso ir pažvelgė į priešais gulinčią šūsnį turto aprašų, kažkodėl 
nebe taip viliojančių kaip prieš kelias dienas, kai sužinojo apie 
Martą. Deja, ant kulnų mynė ne tik Martos aukcionas, bet ir Birdė 
vis skubino ją kuo greičiau paruošti JAV medžiagą. Kad ir kur 
būtų, - Paryžiuje ar dar kur, - Eiprilė turėjo ir kitų įsipareigojimų, 
tadjeigu nori ir toliau būti vertinama darbe, privalo viską atlikti iki 
darbo dienos pabaigos Niujorko laiku ir išsiųsti į kontorą. Trojui 
galės paskambinti ir vėliau. 

Kol padavėjas prie jos staliuko atkimšo butelį Georges Duboeuf 
vyno, Eiprilė peržvelgė užrašus. Brūkštelėjo paraštėse kelis komen- 
tarus ir nusiuntė Birdei prašymą dar šį tą patikslinti. Ši atsiuntė jai 
atsakymą ir dar papildomos informacijos, kurios Eiprilė nė neprašė. 
Piteriui priminus, kad kontora turi paruošti kasdien po daugiau nei 
dešimt aprašų, Eiprilės būrys iš karto kibo į darbą. Birdė stengėsi 
labiau, nei jai buvo už tai mokama, ir niekada nesiskundė. 

„Puikiai padirbėta, — atrašė jai Eiprilė. - Kaip visada. Reikės 
paaukštinti pareigas.“ 

„Paaukštinti nereikia, - atrašė Birdė. - Labiau patinka likti nuo- 
šaly. Be to, jeigu susimausim, tai iš darbo išmes tave“ 

Eiprilė nusišypsojo. Mintyse jau kūrė šmaikštų atsakymą, bet 
atėjo naujas pranešimas. Šįkart ne iš Birdės. Telefonas vos neiš- 
krito Eiprilei iš rankų tiesiai į lėkštę su sraigėmis. 

„Ei! - perskaitė. - Ar galiu patrukdyti?“ 

- Ei, - garsiai viauktelėjo Eiprilė. - Kas per „Ei“? 

Jos kaimynai kaip tik tao metu kilo iš savo ankštos vietos. Su- 


* Labai gerai (pranc.). 

kluso, stabtelėjo palinkę virš staliuko stebėdamiesi, kad šita vie- 
niša, visų pamiršta moteris bando juos.užkalbinti, ir svarstydami, 
ką daryti: ar iš lėto nueiti sau, ar sumėčius pėdas sprukti kuo 
greičiau pro duris kaip nuo pulti pasiruošusio aligatoriaus? Kiek 
Eiprilė spėjo išsiaiškinti, jie iš Floridos, todėl turbūt gerai išmano, 
kaip išvengti susidūrimo su tais ilgais grėsmingais gyvūnais. 

— Aš nejums, - pratarė Eiprilė ir bakstelėjo pirštu į BlackBerry. 
Tai buvo skirta telefonui. 

Porelė iš Floridos nedrąsiai šyptelėjo ir iškurnėjo iš restorano. 

Ei. | 

Prakeiktas Trojus. 

Kas per Ei, po galais? Jukji žmona, kad ir pusiau atstumta, tiesa? 
Kas sveikinasi „Ei“ su žmogumi, kurį prieš Dievą prisiekei mylėti, 
kol mirtis (ar gamtosaugininkai) išskirs. Ei. Susikiša jis tegu tą savo 
Ei ten, kur nesueina. 

„Ir tu ei, - sumaigė pagauta įsiūčio. 

„Puiku. Vadinasi, dar gyva, - greitai sulaukė atsakymo. Kiek- 
vienas žodis buvo parašytas taip, kaip reikia, be jokių trumpinimų, 
bet vis tiek kažkaip atžariai. - Ar galiu patrukdyti?“ 

Eiprilė neturėjo nei noro, nei laiko būti trukdoma. 

„Aš restorane, — parašė ir susimąstė. 

Pakėlusi galvą pamatė link jos einantį padavėją su lėkšte. Nors 
boeuf porcija buvo maža, ne didesnė už sąvaržėlių dėžutę, Eiprilė 
užuodė mėsos kvapą net už kelių staliukų. Telefonas kelis kartus 
suvibravo, bet ji į jį nė nežvilgtelėjo. Padavėjas padėjo priešais ją 
lėkštę ir kreivai šyptelėjęs palinkėjo: 

— Bon appėtitf 


* Gero apetito (pranc.). 

„Dabar negaliu, - parašė. - Paskambinsiu vėliau.“ 

Įmetusi telefoną į rankinę, Eiprilė tuoj pat kibo doroti boeuf. 
Vakar lovoje sušveistas sūris buvo neblogas, bet šitai... Dėl šito 
tikrai buvo verta skristi į Paryžių. Paviršiuje apskrudęs, o viduje 
pusžalis ir toks minkštas, kad ir peilio nereikia. Tiesiog nekram- 
čius burnoje tirpsta. Mėsytė tokia gardi, kad gali valgyti kaip de- 
sertą, Kodėl jautiena ir šokoladas nepriklauso tai pačiai maisto 
produktų grupei? Pagal skonį tokie panašūs, kaip pusbroliai. Ma- 
Žiausiai. 

Įnikusi į svajingą mėsos skonių pasaulį, Eiprilė nė nepastebėjo, 
kaip laikrodis išmušė devynias, o paskui ir pusę dešimtos. Į resto- 
raną ėmė plūsti žmonės, pažįstantys ir administratorę, ir savininką. 
21.37 padavėjas numetė ant staliuko sąskaitą ir nė nepaklausė, ar 
pageidaus deserto. Akivaizdu, Eiprilė per ilgai užsisėdėjo. 

Brūkštelėjusi ant kvito pavardę ir kaip visuomet neperprasdama 
Senojo žemyno arbatpinigių palikimo tvarkos, susirinko daiktus ir 
žengė pro duris į vaiskų pavasarišką vakarą. Giliai įtraukė į plau- 
čius oro ir iškart pajuto krūtinėje kažką sukylant. Tai magiškos 
miesto valandos poveikis. Žiebėsi gatvių žibintai. Virš galvos raus- 
vėjo tamsiai mėlynas dangus. Susikibusios už rankų pro šalį slinko 
poros. 

Nors ir neturėdama kam pasiūlyti savo rankos, Eiprilė vis tiek 
pasijuto besišypsanti. Na ir kas, kad santuoka pakibo ant plauko. 
Na ir kas, kad darbe, atrodo, nuolat tavęs tyko pavojai, nors taip 
galbūt ir nėra. Užtat Kalifornijoje jos visuomet laukia šeima, 
nuolat slegiama tokio nesaugumo jausmo, kad nebeverta nė imti 
galvon. Tiek visko daug, o Eiprilei norisi garsiai šaukti iš laimės. 
Pagaliau ji čia. Vėl Paryžiuje. Nors akimirką galima apsimesti, kad 
nė nebuvo iš jo išvykusi. 


XXV skyrius 


Skubėdama laiptais į savo butą trečiame aukšte lengvai apsvaigusi 
nuo miesto šurmulio ar galbūt ir nuo maisto bei vyno, Eiprilė iš- 
girdo skambant telefoną. Neabejotinai Trojus. Žadėjo pavalgiusi 
paskambinti, bet taip ir nenusprendė, kada, kaip ir ką atsakys į jo 
žinutę. 

Ei. Ne pats blogiausias laiškelis, kurį vyras galėtų nusiųsti savo 
žmonai, bet vis tiek gerokai paglostė prieš plauką. Negi iš tiesų 
tarp jų beveik nieko neliko? O gal atvirkščiai - visko per daug? Per 
daug to, kas galėtų įsiutinti antrąją pusę? Ar tas „Ei“ nuo šiol bus 
naujas aukso vidurys? Paaitrinta vyno ir, žinoma, pykčio, Eiprilė 
atsiliepė į skambutį. 

- Alio, - tyliai sugriežusi dantimis prabilo. - Klausyk, Trojau, 
atsiprašau, kad tau... 

— Čia ne Trojus! - pasigirdo balsas. - O šis tas geresnio nei tas 
tavo nuoboda sutuoktinis! Čia aš! 

— Oi, labas. 

Eiprilė šypsodamasi atsirakino buto duris. Skambino Čelsė, 
vyresnioji įdukra - šviesiaplaukė, mėlynakė, strazdanosė. Nors 
Čelsei dabar jau šešiolika ir ji tas strazdanėles slepia po storu ma- 
kiažo sluoksniu, Eiprilė vis tiek nesiliovė regėjusi mergaitę sep- 
tynerių, kokią pirmąsyk išvydo. Be kelių labai svarių priežasčių, 
kodėl Eiprilė niekada nenorėtų turėti savo vaikų, buvo dar ir ta, 
kad ji dažnai susimąstydavo, ar naujoji Trojaus palikuonių partija 
bent jau išdrįstų konkuruoti su pirmąja. Juk, šiaip ar taip, tektų 
sudėti krūvon abiejų genų atsargas, todėl beveik neįmanoma, kad 

Eiprilės pagimdytos atžalos nebūtų tik apgailėtinai pavytusios, 
nusmurgusios Chlojos ir Čelsės kopijos. 

— Nepasižiūrėjau į ekranėlį, - prisipažino Eiprilė ir užtrenkė už 
savęs duris. — Kaip tu? Kaip ten viskas Niujorke? 

— Tu niekada nežiūri, kas skambina. Be to - kokiam Niujorke? 
Dėl Dievo meilės! Kam tuščiai aušinti burną dėl kažkokio toli- 
miausio provincijos užkampio, kai pati sėdi Prancūzijoj? Nereikia 
manęs erzinti! 

— O tu baisiai norėtum gyventi Paryžiuj, ar ne? Pamanyk, pro- 
vincija, - kreivai šyptelėjo Eiprilė, - Nesutinku su tavim, bet, kaip 
minėjau tavo tėtušiui, jeigu dar būsiu čia, kai tau baigsis mokykla, 
galėsi sprukti iš to savo provincijos užkampio ir atlėkti pas mane. 
Mielai priimsiu. 

— Patikėk, nesiliauju apie tai galvojusi nuo tos dienos, kai tėtis 
man pasakė, Bet tau reikės įtikinti S-i-u-z-a-n-ą, - Čelsė paraidžiui 
išspaudė motinos vardą. - O jai tai tikrai nepatiks. Matai, „be su- 
augusiųjų globos į Paryžių nevažiuosi, panelyte!“ 

Kraipydama į šalis galvą Eiprilė nusispyrė batelius ir numetė 
ant sofos rankinę. 

- Nė neabejoju, kad tuo globojančiu suaugusiuoju galėčiau 
pabūti ir aš, - pasakė ji eidama per kambarį. Jau tiesė ranką prie 
jungiklio uždegti šviesą, bet susilaikė. Po kojomis ir taip gerai ma- 
tėsi, nes pro stiklinę sieną į kambarį liejosi miesto šviesa. - Na, 
bet jeigu tavo mamai mano pasiūlymas nepatiks - ką gi, tuomet 
niekuo negaliu padėti. 

Eiprilė gerai suprato, kur lenkiama: šita moteris juk neturi 
vaikų! Kiek kartų Siuzana bandė tai pasakyti — ir už akių, ir tiesiai 
į akis. Kad ir turėdama ne tokį dailų genų rinkinį, Eiprilė kartais 
baisiai užsinorėdavo susilaukti palikuonių vien dėl to, kad įrodytų, 

jog Siuzana iš esmės nėra niekuo ypatinga. Žmonės kasdien gimdo 
vaikus — ir dievobaimingos moterėlės, ir narkomanės. Aišku, už- 
čiaupti savo vyro buvusiąją gal ir nėra pati geriausia priežastis iš- 
leisti į pasaulį naują gyvybę, bet kartais vis tiek labai vilioja. 

— Ar negali su ja pasikalbėti? - paprašė Celsė. — Ar su tėčiu? 

- Pamėginsiu, bet... 

- Tu nesupranti! Bus blogiau, nei nevažiuoti į Paryžių! Ji ketina 
visai vasarai išsivežti mus į tą prakeiktą Armando dykumų kraštą. 
Ta senė turbūt suras mums jaunikius ir privers ištekėti ar dar kaip. 
O Armandas lieps vilkėti burkas. 

- Tikrai? Nejaugi? 

— Aš taip spėju, - gilus atodūsis. — Tiek to. Pamirškim. Mažai 
galimybių, kad Siuzana nusileis. 

- Ką gi, pamėginsiu darsyk pasikalbėti su tėčiu, - pažadėjo Eip- 
rilė, - Iš kailio nersiuos. 

- Duok Dieve sėkmės. Kas kas, o jis tai tikrai neprivers jos ko 
nors daryti. 

— Gal pavadinkime tai kaip nors kitaip. Ne atostogomis, o kokiu 
prasmingu užsiėmimu. Pavyzdžiui, A lygio meno istorijos prak- 
tinis kursas. Juk vis dar mokaisi A lygiu, tiesa? 

— Taip! Negaliu patikėti, kad klausi! 

- Turint galvoje meno istorijos kursą ir praktiką mano konto- 
roje per pavasario atostogas, gal mums pavyks įtikinti tavo mamą, 
kad ši patirtis tau reikalinga studijoms. Regis, ji tavo interesus 
gina, - gerai, kad dar nepridūrė: „Gal net galėčiau suorganizuoti 
vieną kitą paskaitų kursą Sorbonos universitete“ 

- Dievulėliau! - suinkštė Čelsė. — Kaip žiauru! Aš tuoj apsi- 
verksiu! Būk gera, pasikalbėk su ja, betgi žinai, ko tikėtis. Siuzanos 
neperkalbėsi. Ji nepalenkiama. 

— Ne, jos tikrai neperkalbėsi, — pritarė Eiprilė. 

Aišku, Eiprilė norėtų, kad Čelsė atvažiuotų, bet ne tiek, kad 
tektų suremti ragus su Siuzana ar kokius dešimt metų klausytis 
savo vyro buvusiąją skundžiantis, kaip kažkokia bjauri, bevaikė va- 
karėlių mergšė norėjo sužlugdyti jos šeimos kelionę į Artimuosius 
Rytus. 

— Na, tai kas naujo? —- paklausė Eiprilė, mėgindama nusukti 
kalbą nuo Siuzanos kur nors kitur. Kol Celsė su Chloja iš vaikystės 
lukštenosi į paauglystę, Eiprilė iškėlė sau tikslą palaikyti su mergai- 
tėmis glaudžius ryšius, nesinaudodama Siuzanos apmaudu kaip 
jas tris vienijančia jėga. Bet, kaip ir daugelis aukštų tikslų, šitas re- 
gėjosi nepasiekiamas. 

- Kas naujo? — pakartojo Čelsė, Ir vėl atodūsis. Tik šįkart iš 
nuobodulio, o ne iš nevilties. - Ai, nieko. 

„Tu gi man pati paskambinai, mergaite“, - norėjo priminti Eip- 
rilė. 

— Aišku. Tai ko skambinai — su reikalu ar pasiplepėt? 

Sustojusi tarpdury Eiprilė nusivilko drabužius. Šiame kamba- 
ryje nebuvo lango per visą sieną, tik paprastas langas, bet vis tiek ji 
stovi prieš jį, visa nuoga ir apšviesta iš nugaros. Eiprilė susimąstė, 
ar žmonės mato ją taip stovinčią, ir nusprendė, kad jai nė kiek ne- 
rūpi. Devintojoje apygardoje anokia čia naujiena šiek tiek apsi- 
nuoginti prieš langus. 

— Ko gero, ir taip, ir taip, — atsakė Čelsė. - Bet vis dėlto daugiau 
su reikalu. Net trim, jeigu teiksiesi išklausyti. 

- Bien sūr ! - pradžiugo Eiprilė. Nuo Celsės nuotaikų svyra- 
vimo jai jau darėsi bloga. - Klok! 


* Žinoma (pranc.). 

— Gerai, Pirmiausia gavau tavo siųstas nuotraukas. Dievulėliau 
tu mano, koks portretas! — Čelsė vėl užsivedė savo greitakalbe. Jer- 
gutėliau, kas per nuotaikų kaitos to mūsų jaunimėlio. Eiprilė pamė- 
gino prisiminti, ar būdama šešiolikos irgi taip blaškėsi nuo vieno 
kraštutinumo prie kito. - Martos de Florian būta tikros gražuolės. 

— Žinau, - Eiprilė šypsojosi visa švytėdama iš laimės. - Nors 
šiaip reikėtų tarti jos vardą be galūnės. 

- Mart. Labai įdomu. Žinai, dėl to paveikslo ir numirti galima. 

- Šedevras, - pritarė Eiprilė. 

— Esu girdėjusi apie Boldinį, tik labai nedaug. Per laisvą pa- 
skaitą norėjau nulėkti į Metropolitano muziejų, bet ten Boldinio 
paveikslų nėra. Kokia nesąmonė. 

— Dauguma jo paveikslų sukaupta privačiose kolekcijose. 

— Dabar jau žinau. Velnias. Tuoj turiu eiti. Mane kviečia. Gerai. 
Antras klausimas. Pasakyk, kokį muziejų aplankei pirmiausia? Nu- 
vykusi į Paryžių. Klok viską su pikantiškiausiom smulkmenom. 
Tik trumpai, neišsiplėsk, nes man tikrai reikia eiti... 

- Na, tai labai lengva, - atsakė Eiprilė. - Kadangi niekur dau- 
giau nebuvau, tik tame bute, o jeigu atvirai — tai pats geriausias 
muziejus, kokiame man kada nors yra tekę būti. 

— Jėzau šventas. Negaliu patikėti, kad tu vieši Paryžiuje, visas 
dienas nuo ryto iki vakaro žiūri į tuos nuostabius daiktus, o aš tu- 
rėsiu vasaros atostogų trenktis į tą nelemtą Gazos Ruožą. . 

Eiprilė tyliai prunkštelėjo. 

- Jėzau, — vėl suaimanavo Čelsė. - Gerai, trečias ir paskutinis 
reikalas, dėl ko tau skambinu. Noriu, kad nueitum pas vieną 
žmogų dėl rankinės. 

— Cha, - ėmė juoktis Eiprilė. - Taip ir žinojau. Kažkodėl pra- 
dedu abejoti, ar tau iš tiesų rūpi muziejai. 

- Rūpi! Tikrai rūpi! - suspiegė Čelsė, - Garbės žodis! 

— Aha. Tai rėžk, kas tas žmogus ir kokia ten rankinė. 

— Na, gal ne vienas žmogus, o du, ir pora rankinių. Pirmiausia — 
Goyard. 

- Kas čia toks? - paklausė Eiprilė. - Kaip rašoma jo pavardė? 

- Tu ką? Niekada nesi girdėjusi apie Goyard? Dieve, tau tikrai 
reikia dažniau išeiti į žmones! Bet nesijaudink, aš jau radau jo par- 
duotuvę. Jos adresas - Sent Onorė gatvė, 233. Žinai, kur? 

- Žinau. 

Eiprilė priėjo prie rašomojo stalo. Paėmė rašiklį. Goy-yar. O gal 
tikrai Goyard? Gal Čelsė iš tiesų ištarė gerai? Eiprilė mokė pran- 
cūzų kalbos abi mergaites, bet, kaip ir visa, ko imasi paaugliai, ne- 
žinia, ar kas liko galvoje. 

— Rašoma G-O-Y... - pradėjo vardyti raides Eiprilė. 

— Klausyk. Pirmiausia man reikia Croisičre laisvalaikio rankinės. 
Na, madingos spalvos, bet ne per daug rėkiančios. Kokios Niu- 
jorke dar nėra buvę. Ir, ginkdie, be jokių nukainojimų. 

— Nesu tikra, kad aš iš tų, kurios gerai žino, kas Niujorke jau 
yra matyta. Labai nenorėčiau padaryti tau gėdos ir nupirkti ran- 
kinės už tūkstantį dolerių, kurią jau kažkas veikiausiai turi, ar, ne- 
duokdie, parvežti jos kopijos. 

- Tūkstantis dolerių! - nusikvatojo Čelsė. - Nejuokink! Tikrai 
ne tūkstantis! 

Tas juokas, pamanė Eiprilė, tikrai ne dėl įvardytos per aukštos 
kainos. 


* Garsaus Paryžiaus lagaminų meistro - Francois Goyard'o (1828-1890) - įkurta, vėliau 
kitų išplėtota prabangių rankinių ir galanterijos aksesuarų bendrovė. 

- Paskui dar norėčiau Sardaigne kosmetinio lagaminėlio, Iš Go- 
vard odos, žinai? 

— Ne. 

— Kai pamatysi, suprasi. Labai norėčiau, kad būtų su mano ini- 
cialais. Išrink pačią geriausią spalvą. Spręsk pati. Be to, jei turėsi 
laiko užsukti į Moreau, labai, labai, labai norėčiau vakarinės delni- 
nukės. Ryškios spalvos. Pavyzdžiui, turkio. Na, juk tai delninukė ir 
ji turi būti ryški, tiesa? 

Nors paprašyta visai nekaltai, Eiprilė iš patirties jau žinojo, kad 
tokia „vakarinė delninukė“, kokios prašo Čelsė, kainuoja net per 
tris tūkstančius dolerių. | 

— Bijau, kad nelabai viską supratau, - prisipažino Eiprilė, nes 
jau nebespėjo užsirašinėti, pametusi minties giją kažkur ties „sa- 
vaitgalio rankine“. 

— Smulkiau atsiųsiu žinutę telefonu. 

— Ar neužtektų tau Louis Vuitton ar dar ko? 

- Louis Vuitton? - sukriokė Čelsė. - Juk tai taip nuvalkiota, 
Eiprile. 

— Matai? Manimi negalima pasikliauti — aš net nemoku išrinkti 
madingos rankinės. 

- Aha, - numykė Čelsė. — Tavo stilius labai klasikinis. O skonis 
per daug praktiškas. 

— Na, labai tau ačiū. Jei taip reikia — pati atvažiuok. Visą savait- 
galį galėsime abi vaikščioti po Galeries Lafayette. Tau tikrai ten pa- 
tiktų. 

— Į Galeries? Kur tiek turistų? Aš pirmiausia eičiau į L'Eclaireur. 

Eiprilė nusijuokė. 

- Pernelyg gerai žinai, kur Paryžiuje apsipirkti, nors pati čia dar 
nė sykio nesi buvusi. 

— Sakai, žinau? Manai, visi mano gebėjimai - šuniui ant uo- 
degos? Ta prakeikta Siuzana. Beje, tik nesakyk jai, nes pasius kaip 
žiežula, - Chloja buvo nuėjusi į pirmąjį pasimatymą. 

— Eik sau! 

Eiprilės galvoje - mergaitei šešeri, o ne penkiolika. Nudaužy- 
tais keliais, ilgais lyg šiaudai plaukais. Kokiam pakvaišėliui galėtų 
patikti tokia panelė? Atsakymas: bet kuriam paaugliui, nes, nors 
Čelsė gerokai dailesnė už Chloją, abi panelės — tokios pat gra- 
žuolės, kaip ir jų tėveliai. 

— Nesuprantu, ir ko aš čia stebiuosi, 

— Turbūt dėl to, kad tu, kaip ir aš, manai, jog ji - lesbietė. 

- Čelse, baik! Nesąmonė! 

- Aišku, kaip vyresnė sesuo, aš ją visaip dangsčiau, nes Siuzana 
nuolat-kala: iki šešiolikos jokių pasimatymų! Dar pirštu pagraso. Ne- 
sijaudink. Pasimatymas visai nekaltas, tikrai. Nė už ką neišleisčiau 
Chlojos į kokius neaiškius vakarėlius. Aš ją labai saugau. 

— Nė kiek neabejoju, - atsakė jai Eiprilė, prisimindama, kiek 
kartų Čelsė naudojosi savo seserimi kaip alibi, kad nuslėptų savo 
pačios (įtartinai) netinkamą elgesį. 

-— Aš jį pažįstu, - toliau suokė Čelsė. - Normalus... truputį 
nerangus. Lanko Poly Prep vidurinę. Brukline, įsivaizduoji? Do- 
misi „vaizduojamuoju menu“. Ar kaip ten. Sako, labai žavu. Bet ir 
šlykštu. Ir dar - o, velnias, - luktelk. 

Eiprilė išgirdo kažką šiugždant, paskui Čelsė užspaudė delnu 
ragelį, bet garso vis tiek neprislopino. 

— Laaaabas, - nutęsė Čelsė. - Ko veržiesi į kambarį nepasi- 
beldęs? Šitaip negalima. Aš turiu teisę į asmeninį gyvenimą, nes 
dar esu lengvai pažeidžiama paauglė, bandanti priprasti prie su- 
augusiųjų pasaulio. O gal mano rankoj dėžutė tamponų?! Negi 

nesiklausai, ką tau kala galvon Siuzana? No bubeno, Padre. No 
bubeno“. 

Padre? - Eiprilei sutraukė skrandį. Nesitikėjo, kad Čelsė vieši 
pas Trojų, nors Eiprilė nelabai ir įsivaizdavo, kokia šiandien sa- 
vaitės diena ir kas šiuo metu vyksta Niujorke, kol jos nėra namie. 

Kol tėvas ginčijosi su dukra, Eiprilės pirštas kybojo virš myg- 
tuko „baigti pokalbį“. Gal iš tiesų išjungti. Gal visiems bus tik ge- 
riau, jeigu ji tuoj pat išjungs telefoną, kol niekas dar neįskaudintas, 
neatsidūrė bėdoje ar nebuvo Trojaus apšauktas. 

Kietai užmerkusi akis Eiprilė dar arčiau nuleido pirštą prie 
mygtuko. Jeigu išjungtų, pamanė sau, tikrai palengvėtų. Tegu tūno 
sau ramybėje ir laukia spėliodamas, kodėl ji jam neskambina. 


XXVI skyrius 


— Su kuo ten kalbi? - parūpo Trojui. 

Eiprilė telefono neišjungė. Apmirusi ir kamuojama baimės, vis 
tiek liko klausytis. Gal dėl to, kad, prisiminus Siuzaną, tolimam 
širdies kamputy sukirbėjo trupinėlis užuojautos tai dailiai, išsipus- 
Čiusiai aštrialiežuvei. Kažkada ir jai teko atsidurti Eiprilės vietoje, 
na, gal ne visai taip, bet turbūt vis tiek teko laukti nežinioje, svars- 
tant, ar dar ilgai pavyks išlaikyti Trojų. 


* Taip negerai, tėve. Oi, negerai (isp.). 

— Ne tavo reikalas, — atšovė jam Čelsė. 

— Laikas baigti. Girdėjau tave žvygaujant ir keikiantis. O juk 
dabar turėtum ruošti pamokas. Ką tu sau manai, Čelse. Kaip tu 
įstosi į koledžą? Vien dėl gražių akių ir dailaus veiduko? Nieko 
nebus. Ir aš tau tikrai nepadėsiu. Nelauk! 

— Dieve, tėti, nusiramink, Aš kalbuosi su Eiprile. 

- Eiprile? 

Per rankas nubėgo šiurpuliukai. 

— Ačiū už atvirumą. 

Telefone ūžtelėjo ir jis plumptelėjo į Trojaus delną. 

— Eiprile, - pakartojo Trojus. Neabejotinai susijaudinęs. Eip- 
rilei šmėstelėjo mintis, kad jis tuoj numes ragelį, ir subarė save, kad 
nepadarė to pirmoji. - Gerai, drožk mokytis fizikos. 

- Gerai. Girdžiu. Iki, Eiprile, - šūktelėjo Čelsė. - Parašysiu dėl 
rankinių! 

— Iki, Čelse, - tyliai ištarė Eiprilė, kūną persmelkė skausmas. 
Jeigu teks skirtis, ar turės Eiprilė kokių nors teisių į mergaites? Ar 
būtų protinga reikalauti leidimo susitikti? Įdomu, kada su jomis 
pasimatys, jeigu iš viso dar kada nors jas pamatys. 

— Vakarieniavai restorane? - paklausė telefonu Trojus, štai taip 
tiesiai, be jokių pasisveikinimų, net neištaręs „ei“. - Ir todėl nega- 
lėjai atsiliepti į skambučius? 

— A... taip, — atsakė Eiprilė ir tyliai atsirūgo, galugerklį maloniai 
sukuteno jautienos kepsnio ir Cėtės du Rhėne vyno skonis. 

- Ilgokai užsisėdėjai. Kitąsyk būtų gerai sulaukti skambučio 
anksčiau. 

— Atleisk. Nemaniau, kad būtų kas svarbaus. 

- Nežinojau, kad aš tau jau nebesvarbus. 

- Aš ne tai turėjau galvoje. 

— Na, tai kaip vakarienė? - jo balsas nuskambėjo keistai, atrodė 
pernelyg aukštas, trūkinėjo ir tilo. - Maniau, kad iškilmingos vaka- 
rienės rengiamos tik prieš pat aukcioną. 

— Tai paprasta vakarienė, o ne iškilminga. Eiliniame restorane. 

— Aha. O su kuo? 

Brūkštelėjo užsegamas užtrauktukas. Kažkur išvažiuoja? 

Pala pala. Pirmiausia - kodėl jis namie? Dabar Niujorke vėlyva 
popietė. Namo jis grįžta ne anksčiau nei devintą, ir tai tik tada, kai 
turi vėl kur nors lėkti, 

— Minutėlę, - sušuko Eiprilė. - Kodėl tu dabar namie? Ir koks 
ten garsas? Lagamino? Kažkur išvažiuoji? 

— Taip! Dėl to tau ir skambinau. Londone tvirtinam sandorį. 
Vakar jis buvo pristabdytas, o dabar vėl atgaivino. Nesitikėjau, kad 
tas šiknius sutiks, bet, kaip matai, pavyko. Prieš Trojų Voutą jums, 
šikniai, geriau nesipūsti. Aš turiu kantrybės, palauksiu. 

— Londone? Tvirtinat sandorį? 

Kažkaip labai jau netikėta, o gal ir ne. Jeigu sandoris tvirti- 
namas kokiame tolimame pasaulio krašte, Trojus būtinai turi ten 
lėkti pasirašyti baigiamųjų dokumentų ir dalyvauti privalomoje 
iškilmingoje vakarienėje. Stanhope bendrovė jau gal tris mėnesius 
neprasuko jokio sandorio, tad ši žinia visai nebloga. Tarkim. 

Eiprilė nelabai galėjo pasakyti, kiek jam pavyko sudaryti san- 
dorių per septynerius jų santuokos ar devynerius pažinties metus. 
Negalėtų prisiminti ir kokia procentinė dalis kliuvo tarptautinėms 
kelionėms. Žinojo tik tiek, kad pastarąjį kartą Trojus skrido į Sin- 
gapūrą. O ten sukrito į lovą su kita. 

— Taip, - atsakė Trojus. - Tvirtinam. Įsigijom devyniasdešimt 
procentų guolius*gaminančios įmonės akcijų. Rodos, jau tau sa- 


kiau. 

- Aišku, - Eiprilė nutilo, pasiklausė tuksinčios širdies. - Ir tu 
man visa tai pasakoji dėl to... 

- Žinai, aš manau, kad prieš išvykstant į kitą šalį apie tai pra- 
nešti savo sutuoktiniui yra tiesiog būtina. Paprastai žmonoms tai 
patinka. 

Jis čia kandžiojasi ar juokauja? Kartais labai sunku atspėti. 

— Tik į Londoną ar vyksi kur toliau? - paklausė ji. 

Pasitraukusi nuo stalo, kur paliko nebaigtą, paskubomis brūkš- 
telėtą raštelį apie kažkokį Goy ir visokias rankines, Eiprilė grįžo 
prie lango. Stovėdama su vienais nėriniuotais šortukais ir trumpu- 
čiais naktiniais žiūrėjo į žmones apačioje. Draugai, porelės, įsimy- 
lėjėliai - visi po du. Eiprilė pagalvojo apie savo vyrą, kuris jau rytoj 
bus Londone, lengvai pasiekiamas traukiniu. Kodėl nesusitikus 
vakarienės? Juk galėtų jis pakviesti. Romantiškas pasimatymas 
Senajame žemyne. Bet šįvakar jam liežuvis neapsivers. O ji ir ne- 
prašys. 

— Iš Londono nebetoli ir iki Paryžiaus, - vangiai ištarė Eiprilė, 
stengdamasi neparodyti balse vilties. 

Pirmą žingsnį turėtų žengti jis. Juk čia ne koks testas ar žai- 
dimas, tačiau Eiprilė negalėtų pakęsti santuokos be nors truputė- 
lio aistros, geismo ir / arba senamadiškų pastangų. O jeigu susitikti 
pasiūlytų ji, būtų sunku pasakyti, dėl ko jis sutiko, — iš gailesčio 
ar kad kaltas. Trojus privalo parodyti, kad jinai jam — ne tuščia 
vieta. 

Jeigu atvirai, Eiprilė nelabai būtų galėjusi pasakyti, ar ir anks- 
čiau Trojus būtų sutikęs lėkti pas ją į Prancūziją, ar būtų laukęs 
grįžtančios į Niujorką. Keletą pastarųjų mėnesių Eiprilei nebuvo 
lengva atskirti du Trojus - tą, kurį pamilo, nuo to, kokį norėjo ma- 
tyti. Du nesulyginami žmonės. Gaila ir turbūt labai neteisinga, kad 

vis dėlto jai buvo daug lengviau regėti Trojų kaip žmoną apgau- 
dinėjantį beširdį niekšelį nei normalų, nors ir ne be ydų, linkusį 
klysti žmogų. 

— Aha, - ištarė jis. - Tu teisi. Nereikės sukti galvos dėl laiko 
juostų skirtumo. 

- Tikrai. Laiko juostų nauda, - Eiprilė giliai atsiduso. - Tai ką 
gi. Sėkmės tau. 

- Nenori, kad skrisčiau? Kas nors negerai? 

— Kodėl turėčiau nenorėti? Skrisk! 

— Na, ilgiau kaip parą nebuvau išvykęs, žinai, nuo kada? 

— Taip, žinau, - piktai nurėžė Eiprilė. - Ir man vienodai. 

Ar tikrai vienodai? Taip, ne, ne visai. Bet koks skirtumas? Juk 
nepasakys — ne, neskrisk. Yra jųdviejų susitarimas, tiesa, nerašytas, 
bet vis tiek. Juk negali, nors ir labai norėtum, bausti žmogaus vis už 
tuos pačius nusikaltimus. Geriau žvirblis rankoj nei briedis girioj. 
Eiprilė atsidūrė kryžkelėje, o kaip pasielgti - nežinia. 

— Kad būčiau visiškai atviras, pasakysiu, - pridūrė nutaisęs 
balsą, lyg būtų pats geriausias ar pats blogiausias derybininkas, 
nelygu, kokioje vietoje už stalo sėdėtum, - turėtum žinoti, jog su 
manim keliauja ir Vilou Vaintraub. Ji taip pat plušėjo prie šio san- 
dorio. 

Eiprilė.nieko neatsakė. Trojus atsiduso. 

- Jokios reakcijos? — paklausė. - Nieko nenori man pasakyti? 

— Nea. Tikrai nieko. Nebent tik paprašysiu pasistengti šįsyk ne- 
sukristi su ja į lovą. 

- Eiprile, taip nesąžininga. 

- Tu teisus. Bet vis tiek džiaugiuosi, kad ji keliauja su tavim. 
Neabejoju, kad jai dalyvauti vakarienėje yra tiesiog būtina. 

- Ji jau susižadėjusi. Patinka tau ar ne, bet ji priklauso mūsų ko- 

mandai. Galėjau liepti jai nevažiuoti, galėjau liepti pasiieškoti kito 
darbo, bet tada būčiau turėjęs atšaukti šitą sandorį ir nemažai aiš- 
kintis kolegoms ir akcijų paketo bendrovėms, su kuriomis ji dirbo. 
Be to, dar ir į teismą mane galėtų paduoti. Tokios tokelės. 

— Tiek to, - tarė Eiprilė. - Viskas gerai. 

— Niekada tavęs nebeapgaudinėsiu. Nesuprantu, kiek dar kartų 
reikės tau tai kartoti. 

- Nenoriu, kad kartotum man „niekada, - Eiprilė pasitraukė 
nuo lango ir nuėjo į vonią jausdama, kad jos nuoga nugara atsukta 
į gatvę už lango. Jausmas buvo kone malonus, tarsi šitaip baustų 
Trojų. Mane irgi kas nors gali matyti nuogą! Tik Trojui tai nė mo- 
tais. 

- Daugiau darbų, mažiau kalbų, - mestelėjo Trojus. 

- Kažkas panašaus, - Eiprilė pakišo po čiaupu dantų šepetėlį. — 
Žmonės eina vakarieniauti su kolegomis. Su priešingos lyties at- 
stovais. Ir net labai patraukliais. Supratau. 

Jeigu Eiprilė norėtų prasitarti apie Luko kvietimą išgerti, dabar 
tam pats laikas. Trumpą akimirksnį sudvejojo. Bet ką jam pasa- 
kyti? Pasirodyti pagiežingai nesinorėjo, be to, jeigu atvirai, kaž- 
kodėl būtų labai smagu apie tai niekam neprasitarti. Žinoma, ly- 
giai taip pat turbūt Trojus anuokart galvojo apie Vilou. 

— Aha, - neryžtingai žioptelėjo vyras, — aišku. Ką gi, gerai. 

- Gerai. 

— Gerai. 

Nežinia, ko Eiprilė tikėjosi iš Trojaus, ką jis galėjo jai pasakyti, 
bet to „aišku“ (sakinio gale, po jo taškas) tikrai nepakanka. 

— Aš pagalvojau, - pasigirdo Trojaus balsas, tylus, iš labai toli. 
Eiprilė patraukė telefoną toliau nuo ausies ir ėmė valytis dantis. 
Kai grįši, gal galėtume nueiti drauge pas šeimos psichologą. 

Eiprilė išspjovė pastą į kriauklę. 

— Juk labai gerai žinai, ką aš manau apie tuos psichologus, - at- 
šovė jam. 

— Betgi blogiau nebus, tiesa? 

— Taip manai? 

— Nesuprantu, kodėl tu tokia tikra, kad tavo tėvui jokios naudos 
iš žmogaus, pas kurį jis lankosi. Tiek daug laiko pra... 

— Apie tai nediskutuojama! 

— Bet jo požiūris į mamą iš esmės pasikeitė. 

— Visų pirma, nesirengiu net klausti, iš kur tu taip gerai žinai 
apie pasikeitusį mano tėvo požiūrį — nesvarbu, į gera ar į bloga, — 
išpyškino Eiprilė. - O antra, nedrįsk man kalbėti apie mamą, juk ir 
patys ne angeliukai, aišku? Tau tai tikrai geruoju nesibaigs. 

- Ko tu taip bijai? - paklausė Trojus. Jis amžinai mina ant 
nuospaudos, beria ant žaizdos druskos. - Tau gyvenime teko tiek 
daug iškęsti. O patirtis su mama — tokia slegianti. Žmonės lekia 
pas psichologus dėl daug menkesnių bėdų. Kodėl tu taip prieši- 
niesi? 

— Ogi todėl, kad psichoterapija nepadės, ir man jos nereikia. 
Patys išsikapstysim. Vienaip ar kitaip, bet vis tiek iš tos balos iš- 
brisim. 

Kitaip tariant, tegu Eiprilės gyvenimas byra į šipulius - dėl 
sudaužytos širdies ji vis tiek nemirs. Fiziškai tai neįmanoma. Jos 
tėvas — gyvas įrodymas. 

Eiprilė nuėjo į miegamąjį. Atkėlusi lovos užklotą, palindo po 
antklode. Virpėdama pažvelgė į laikrodį, dirstelėjo į lempą, nu- 
slydo žvilgsniu per audinio gumuliukus ant antklodės. Trojus 
nieko nesako. Negirdėti net jo kvėpavimo. 


- Atrodo, jau eini pro duris, - ištarė ji, išgirdusi fone sutarškant 

spausdintuvą. Paskui pasigirdo uždaromo kompiuterio garsas ir 
duslus odinio lagaminėlio bumbtelėjimas ant stalo. 

— Taip. Tuoj turi privažiuoti automobilis. Myliu tave, Eiprile. 

— Aš irgi tave myliu. 

- Ir labai pasiilgau. Jau. 

— Tada atlėk, - nepajuto, kaip ištarė, ir pati gerokai nustebo. 
Prakeiktas vynas. — Atskrisk į Paryžių. Juk tai taip arti. Pabūsim 
kartu! Nors vienam vakarui, kartu pavakarieniausim. Surengsim 
romantišką pasimatymą. Labai jau patraukliai skamba. 

— Labai maloniai, - skubiai atsakė jis. - Tik, gaila, neturėsiu 
laiko. Nulekiu, pasirašau ir grįžtu. 

Nulekiu ir grįžtu. Kaip tik tokios sandorio baigties Eiprilė la- 
biausiai ir bijojo. Ir ne viena prasme. Trojus žino, kad ji vis dar 
pyksta, abejoja dėl jų tarpusavio santykių, tačiau nė nepasistengė 
apsvarstyti galimybės atlėkti iš Londono į Paryžių. Eiprilė pabandė 
pažvelgti į priekį, pamėgino įsivaizduoti, kaip jausis po visko. Ar 
po šios akimirkos nesupras, kad jau viskas baigta? 

— Oi! Automobilis jau apačioje. Gerai, man metas. Paskam- 
binsiu, kai būsiu kelyje. Myliu tave. 

- O gal man atlėkti pas tave į Londoną... - prabilo Eiprilė, bet 
jis jau buvo išjungęs telefoną. 

Atsidususi Eiprilė ištiesė ranką ir užgesino šviesą. Kurtinamai 
tylu. Net gaila. Nusviedusi šalin antklodę išlipo iš lovos, basomis 
nušlepsėjo prie lango ir jau trečiąsyk šį vakarą sustojo prie jo pus- 
nuogė, apšviesta mėnesienos. Pasilenkė, atstūmė sklendę ir atidarė 
langą įleisti į kambarį šviežio oro. 

Sugrįžusi į lovą ir laukdama, kol užliūliuos pro atdarą langą be- 
siveržiantys naktinio Paryžiaus garsai, Eiprilė pamėgino įsivaiz- 
duoti Martą, Žaną ir šikšnosparnių guano magnatus. Visaip sten- 

gėsi nuvyti šalin Trojaus žodžius „Neturėsiu laiko“. Pirmą kartą jis 
taip tiesmukai ją atstūmė. Kita vertus, tai pirmas kartas, kai Eiprilė 
suteikė jam tokią progą. 


XXVII skyrius 


Penktadienis. 

Eiprilei penktoji diena Paryžiuje, o Trojui antroji Londone. Pir- 
madienį jis jau turėtų grįžti namo. Kaip minėjo, laiko turi nedaug. 
Tačiau Eiprilei ėmus galvoti apie Vilou Vaintraub ir visa, kas per tą 
laiką galėtų nutikti, atrodė - visa amžinybė. 

Visą rytą Eiprilė inventorizavo daiktus, kurie buvo pervežti į 
aukcionų namų rūsį. Nors iš pradžių Olivjė ir gynėsi, vis dėlto pa- 
vyko rasti jiems vietos. Rūšiuodama daiktus Eiprilė apžiūrinėjo 
meistrų įspaudus ir signatūras, pirštais švelniai glostė lakuotą 
baldų apdailą, tyrinėjo, kurie iš jų gali būti restauruoti, visą laiką 
"jausdama, tarsi Trojus rymotų jai už nugaros. 

Po jųdviejų pokalbio Eiprilė dvi naktis negalėjo užmigti, o at- 
mestas kvietimas susitikti tik įžiebė aistrą, kurios nejautė ištisus 
trejetą mėnesių. Dieve, kaip ji jo geidžia. Kaskart pasivertusi lo- 
voje ant kito šono vylėsi jį išvysti šalia. Atrodė, užuodžia Trojaus 
kvapą, girdi jo balsą, šalia skambantį jo juoką. 

Eik šalin, Trojau, pamanė ji. O gal geriau ateik. 

Darbuotis rūsyje turėjo būti daug produktyviau nei krapštinėtis 

bute. Nebebuvo justi Martos dvasios, todėl ir dėmesio nebeblaškė 
pašaliniai dalykai apie Pietų Ameriką (šikšnosparnių guanas ar kas 
kita? ). Buvo sunku įsivaizduoti Martą šitame suodžiais apėjusiame 
blokiniame rūsyje su pramonine grindų danga ir drėgmės tvaiku. 
Deja, dirbti rūsyje - ne pyragai, ir dar Eiprilė manė, kad Martos 
esybę iš jos galvos paprasčiausiai išgujo mintys apie Trojų. Iki pietų 
mažai ką nuveikusi nusprendė šiandien daugiau nebedirbti, nes dėl 
miego ir saulės šviesos stygiaus svaigo galva ir skaudėjo nugarą. 

Užbėgusi laiptais į pastato vestibiulį Eiprilė nusprendė: jeigu 
nepavyksta nusikratyti Trojaus šmėklos, reikia susisiekti su juo 
pačiu. Mintyse vis dar aidint Au revoir, Eiprilė išsitraukė telefoną ir 
giliai atsikvėpusi sumaigė vyrui žinutę: „Atlėk į Paryžių. Būk geras. 
Labai pasiilgau.“ Ir išsiuntė. Kol nespėjo persigalvoti. 

Lauke buvo neįprastai vėjuota ir žvarbu, nors ir birželis. Vėjas 
plakė veidą ir ji, sugniaužusi kumščius, susigrūdo abi rankas į ne- 
peršlampamo apsiausto kišenes. Pusiaukelėje į namus suskambėjo 
telefonas. Ir dar kartą. Skambučio signalai vijo vienas kitą, ji ne- 
sitikėjo, kad jis atsakys taip greitai, juo labiau skambučiu, o ne ži- 
nute. Gal vis dėlto reikalai pakryps į gera. Eiprilė šmurkštelėjo į 
cukrainę ir nusivyniojo nuo burnos šaliką. 

- Tu atvažiuoji? - paklausė suktelėjusi į kampą, kad pirkėjai 
nepamanytų, jog ji stovi eilėje. - Tu skrendi į Paryžių. Kaip gerai. 
Mums šito labai reikia. 

- Tikrai reikia! Tik nežinojau, kad mane kas nors kviečia. Kada 
lėktuvas? 

Birdė. Kaip apsižioplinta. Reikėjo kaip visiems normaliems 
žmonėms pirma pasižiūrėti, kas skambina. Ką ji sau galvoja? Kvaila 
tikėtis Trojaus skambučio vidury dienos Europos laikų. Net ir pati 
nustebo, kodėl taip dažnai ji ima ir apsišauna. 

— Oi, labas, Birde, - pasisveikino. - Pamaniau, kad čia Trojus. . 

— Trojus? - pasigirdo šurmulys, tada visa virtinė keiksmų. — 
Velnias! Prisipyliau graikiško jogurto sau už liemenėles. 

— Vėliau gerai kvepėsi. | 

— Nesakyk, - atšovė Birdė. - Viduje gal šimtas penkiasdešimt 
laipsnių karščio, o drėgmė per tūkstantį procentų. 

— Kaip gerai, kad tu niekada neperdedi. 

— Kokia čia naujiena —- Trojus skrenda į Paryžių? — nusistebėjo 
Birdė. - Lekia pasimatyti su tavim? 

— Mes apie tai kalbėjom, - atsakė Eiprilė. Iš dalies, nepasakysi, 
kad sumelavo. - Jis dabar už Lamanšo. Londone. Pasirašo san- 
dorį. 

Ji ką tik pasiuntė jam žinutę. Ketinimai dėl susitikimo gali būti 
patvirtinti jau per valandą. Antrąsyk Trojus neišdrįs jos atstumti. 
Negalėtų. 

— Oho! - žiobtelėjo Birdė. - Negi jis įstengs atsisakyti vaka- 
rėlių? 

— Atsiprašau, nesupratau. 

Eiprilė nulindo dar giliau į kampą, nė kiek nepabūgusi, kad vie- 
nintelė visoje cukrainėje nemandagiai pliauškia telefonu. 

— Mano geriausia draugė irgi dabar vieši Londone, - toliau 
porino Birdė. - Pažįsti Heilę? Man regis, judvi jau buvot susiti- 
kusios. 

— Tikrai taip, - Eiprilė linktelėjo, nors iš tiesų nebuvo tuo tikra. 

— Heilė dirba kažkokio didelio Carlyle grupės šulo aplinko- 
saugos agente. Šią savaitę jie irgi pasirašė Londone svarbų sandorį, 
o kadangi jie visi nuo seno gerai pažįstami — Dieve, bene pusė iš jų 

yra dirbę abiejose įmonėse, - nusprendė po visko drauge paūžti. 
Jinai matė Trojų! Nors, manau, man nereikėtų tau šito sakyti... 

— Matė Trojų. O ką jis darė? 

Staiga kepyklėlėje pasidarė nepakeliamai karšta. Eiprilė nusi- 
traukė nuo kaklo šaliką ir ėmė vėduotis servetėle veidą. 

- Ūžė su visais, — atsakė Birdė. — Beauchamp klube. Susirinko 
visa šutvė: Stenhopas, Karlailas ir visi jiems prijaučiantys. 

— Visi jiems prijaučiantys, - pakartojo Eiprilė. Jiems prijau- 
čiantys — reiškia teisininkai. Taip pat ir aplinkosaugos konsul- 
tantai. 

- Taip. Kaip matyt, patys kiečiausi. Ūžė visą naktį, o paskui iš 
ryto — tiesiai į susitikimus. Heilė įgudo dar neišsipagiriojusi eiti į 
darbą, bet ir jai ten jau buvo visko per daug. 

Eiprilei taip pat visko jau per daug. Daug geriama — na ir kas? 
Šitaip finansininkai švenčia. Penkių tūkstančių dolerių vertės bu- 
teliai vyno, sąskaitos baruose tokios didelės, kad tampa tarptauti- 
nėmis sensacijomis ir kelia eilinių, sunkiai dirbančių amerikiečių 
pasipiktinimą. Tačiau Eiprilei svarbu ne išlaidavimas, o kur tas iš- 
laidavimas veda. 

Ji gerai žinojo, kas atsitinka, kai Trojus nutrūksta nuo pavadėlio. 
Vilou irgi žinojo, nes tą aiškiai liudija Singapūro incidentas, tačiau 
Eiprilės patirtis gerokai didesnė. 

Iš pradžių jis elgėsi bauginamai. Žmogus, kuris vėliau turėjo 
tapti jos vyru. Įvyko keturi pasimatymai, na, gal penki, jeigu skai- 
tysime tą susitikimą verslo klasės salone, o vėliau atidėtą skrydį. 
„Bet net ir po keturių su puse pasimatymų Eiprilė nebuvo tikra, ar 
dar ilgai taip tęsis. 

Jie sutarė. Puikiausiai sutarė. Apie tai nebuvo nė kalbos. Trojus 
jai buvo švelnus ir rodė dėmesį, per visą tą laiką nepasakė nė vieno 

blogo žodžio. Eiprilę truputį baugino toks tobulos asmenybės ir 
nepriekaištingos išvaizdos derinys: visi drabužiai ką tik iš po ly- 
gintuvo, žaisminga žandikaulio forma, visada tvarkingai sušukuoti 
smėlio spalvos plaukai, žilstelėję smilkiniai. Šiomis ankstyvo- 
siomis dienomis jinai stebėjo jį ir laukė, kada jis paslys. 

Baigiamoji vakarienė jiems buvo surengta ir Niujorke. Žinoma, 
Eiprilė į ją nėjo, nes su sandoriu nebuvo susijusi, o ne ką daugiau 
ir su Trojum. Jis nuėjo, o paskui nepranešęs atlėkė pas ją į namus. 
Atidariusi duris išvydo Trojų atsirėmusį į koridoriaus sieną, sutar- 
šytais plaukais, lūpose lengva, žaisminga šypsenėlė. Velnias, pa- 
galvojo tuokart Eiprilė. Jis šimtus kartų meiliau atrodo, kai toks 
susivėlęs. 

Tądien Trojus pasiliko nakvoti, ir viskas ėmė suktis tokiu 
greičiu, kokiu Eiprilė dar nebuvo gyvenusi, nors šioje srityje ji tu- 
rėjo nemažai patirties, bet visai priešingos. Tai buvo tarsi žygdarbis. 
Aišku, jie tikrai be to neapsiėjo, tačiau buvo daug juokiamasi, kal- 
bamasi ir mėgaujamasi vienas kitu, kol virš miesto patekėjo saulė. 
Saulėtekio jiedu nematė, nes ankstesnis Eiprilės butas nepasižy- 
mėjo gražiais vaizdais pro langą. Bet vis tiek abu puikiai jautė, kaip 
saulė šildo jų kūnus. Ir tuomet Eiprilė suprato, kad užkibo: kelio 
atgal nebėra, nebeįsivaizdavo gyvenimo be Trojaus, tegu nors ir 
trumpai. 

Bėda dėl Singapūro incidento buvo ta, kad Eiprilė iš esmės ne- 
galėjo kaltinti Vilou. Ji puikiai suprato, kaip viskas vyko. Ir todėl 
dabar bijojo, kad tai gali pasikartoti ir Londone. 

— Eiprile? - pašaukė Birdė. - Tu dar čia? 

— Taip. Atleisk. Aš parduotuvėj. Čia daug žmonių... 

Eiprilė sugrūdo šaliką į rankinę, bet vis tiek trūko oro, tarsi 
tas šalikas tebeveržtų kaklą. Nosį kuteno kvapai, prieš akis liejosi 

spalvos (ak, tie macarons: rausvi, oranžiniai, geltoni, balti), tarsi 
kokia haliucinacija, kai persivalgai cukraus. Balsai aidėjo griaus- 
mingai, žmonės šmirinėjo lyg cirko klounai. 

— Birde, man reikia išeiti, - pasakė. - Čia negalima kalbėti tele- 
fonu. Paskambinsiu vėliau. 

Eiprilė atsisuko lyg apdujusi. Iškart nesusigaudė, kur durys. 

— Atsiprašau, - išlemeno, braudamasi per kepyklėlę. — Par- 
donnez-moi. 

Kažkas ją pašaukė. Eiprilė nėrė pro duris. Žengdama šaligatviu 
dar girdėjo virš galvos suskambėjusio varpelio aidą. Norėdama 
atgauti kvapą Eiprilė spruko į šalį, kuo toliau nuo žmonių akių ir 
stiklinių kepyklėlės durų. Nugara atsišliejusi senovinio akmeninio 
pastato sienos susmuko ant grindinio sunkiai alsuodama, visa 
burna gaudydama orą ir vis tiek springdama nuo dusulio, nes kiek- 
vienas įkvėpimas į plaučius šniokštė lyg vanduo pro kiaurą sietą. 


XXVIII skyrius 


- Eiprile, - pasigirdo balsas. 

Eiprilė papurtė galvą. 

- Eiprile! 

Kažkas uždėjo ant peties sunkią ranką. Eiprilė žiojosi šauktis 

pagalbos ir užsimojo rankine trenkti, vildamasi apsiginti nuo už- 
puoliko. 

— Avrile! 

Ji staiga sustingo, nes apsukusi ratą ore rankinė kaukštelėjo jai 
pačiai per galvą. | 

Eiprilė susigūžė nuo smūgio. Pakėlusi galvą išvydo priešais save 
stovintį vyrą susitaršiusiais plaukais. Jis šypsojosi puse lūpų, bet 
veido Eiprilė gerai neįžiūrėjo per savo pačios ant akių užkritusius 
plaukus. O dar tas smūgis į galvą, kone sutrenkęs smegenis. 

— Oi, - vėptelėjo ji. - Lukai. Labas. 

- Atrodot visa suplukusi. Ir dar sėdit ant žemės. Nenoriu 
klausti, nes pats matau, bet vis tiek: ar gerai jaučiatės? 

Ar ji gerai jaučiasi? Klausimas be atsakymo. 

- Bonjour, - atsakė Eiprilė ir atgalia ranka nusišluostė nosį. — 
Atsiprašau. Nemačiau, kad čia jūs. Smarkiai mane išgąsdinot. 

- Atrodo, pastaruoju metu aš dažnai jus išgąsdinu. Ar tikrai 
viskas gerai? Jūs kažkokia sutrikusi. 

— Visai ne! - sušuko ji ir užsikirto. - Aš nesutrikusi! Man viskas 
gerai! Tikrai gerai! 

Eiprilė pamėgino atsistoti grakščiai, kiek galima tai padaryti 
sukniubus prie kepyklėlės sienos su dygsniuotos odos Chanel ran- 

kine vietoj pistoleto. 
+ Jeigu jau taip sakot... 

- Tikrai taip! O kaip jums sekasi? 

- Kaip sekasi? - kreivai šyptelėjęs pakartojo jis. — Na, turiu pa- 
sakyti, džiaugiuosi, kad jus sutikau. Štai čia su savimi lagaminėlyje 
turiu jum fantastiškai gerų naujienų. Ėjau pasidalyti jomis pas jus 
ir staiga pamačiau iš kepyklėlės išdumiančią jauną dailią moterį. 

— Aš niekur nedūmiau. Tiesiog išskubėjau, ir tiek. 


170 Michelle Gable » Butas Paryžiuje 


- Jūsų itin keistas požiūris į kai kuriuos dalykus. Kad ir kaip ten 
būtų, regis, Martai žada nusišypsoti laimė, - Lukas išėmė iš laga- 
minėlio, permesto per petį, šūsnį popierių. - Jinai turi naują butą! 
Kambary daugiau niekada nebeužšals vanduo. Šie dienoraščio 
lapai surišti geltonu kaspinėliu, o tai turbūt byloja apie teigiamus 
Martos de Florian gyvenimo postūmius. O gal aš skaitydamas per 
daug įsijaučiau? 

- Dienoraštis? - nusikvatojo Eiprilė, nes juoktis turbūt buvo 
lengviau nei verkti. - Atnešėte jį man? 

- Žinoma. Juk sakiau, kad galėsite paskaityti. Ar jums dar ne- 
aiškų? 

Lukas padavė jai lapus. Eiprilė be žodžių suspaudė juos saujoj. 

- Čia susipažįstama su Boldiniu, - pasakė jis ir dar plačiau nu- 
sišypsojo. 

Eiprilė priglaudė lapus prie krūtinės, smarkiai sugluminta to, 
kas nutiko per pastarąsias septynias minutes ar kas šiuo metu 
vyksta anapus Lamanšo. Bandydama nuvyti negeras mintis, Eip- 
rilė papurtė galvą. 

— Ar kas nors negerai? - jau trečią kartą paklausė Lukas. - Atro- 

dote tokia nusiminusi. 

— Nežinau, - atsiduso Eiprilė. - Aš jau nieko nebežinau. — Ta 
santuoka, šitas lyg iš dangaus nukritęs vyras, pasipriešinimas jos 
norui deramai elgtis su Marta - tiek visko susidėjo, kad nieko nuo- 
stabaus, jog Eiprilei prireikė atsiremti į sieną. Iš dalies norėjosi par- 
pulti ir nebeatsikelti. - Ką gi, ačiū jums už dienoraštį. Džiaugiuosi, 
kad taip netikėtai susitikom. Jums nereikės pėdinti viso kelio. Iki 
greito. 

Eiprilė apsisuko ir patraukė priešinga kryptimi. Jausdama Luką 
sekant įkandin, Eiprilė nesisaugodama mynė pirmyn, jei kas pasi- 

maišydavo po kojom, drąsiai lipo į gatvę, nebijodama atsidurti po 
sukumpusių ant savo motorolerių paryžiečių ratais. 

- Jus priplos gatvėje kaip blyną, - šūktelėjo Lukas, be didelių 
pastangų ją prisivijęs. - Salut! Palaukite. Paklausykite. 

Sugriebęs už žasto Lukas patraukė ją nuo gatvės ir nusivedė pro 
žalius metalinius vartelius. Eiprilė sumirksėjo akimis. Staiga nebe- 
sigirdėjo nei vėjo, nei motorolerių triukšmo, nei pro šalį skubančių 
žmonių šurmulio. 

— Kur mes? - paklausė ji, ranka Luko saujoje suglebo. Pakėlusi 
galvą pažvelgė į langus, kur vazonai tiesiog sprogo nuo gausybės 
rožinių, raudonų ir oranžinių gėlių žiedų. Juos supo gebenėmis ap- 
sivijusios sienos. Po kojomis - akmenimis grįstas takelis. Jo gale — 
suolas. Eiprilė klusniai nužingsniavo takeliu tarp augalų prie suolo. 

- Vidiniame kieme, - atsakė Lukas. — Gera vieta atsipūsti. 

- Čia labai gražu, - ištarė ji ir prisėdo ant suolo. 

Paryžius jai patiko dar dėl vieno: šiame mieste nesuskaičiuo- 
jama gausa atokių kampelių pabūti vienam, daugybė nuošalių 
kavinukių, kur gali šmurkštelėti ir pasislėpti. Paryžius — galutinė 
stotelė, taip, bet čia prasideda tūkstančiai trumpesnių kelionių jo 
labirintais. 

— Iš tiesų, — pritarė Lukas. — Čia labai gražu. 

Lukas liko stovėti, tarsi kviesdamas ją stotis, atsisakyti ato- 
kvėpio jo pasiūlytoje užuobėgoje. Juk tai kaip tik jos stilius, tiesa? 
Tačiau jo balsas skambėjo taip švelniai, kad Eiprilė apsidžiaugė ga- 
vusi progą pailsėti, gavusi progą pasimėgauti jo siūloma užuojauta. 

Ak, ta akimirka. Ji tokia maloni. 

- Ką gi, - pratarė Eiprilė, stengdamasi suvaldyti susierzinimą. — 
Tikiuosi, neįsibrovėmė į kieno nors privačią teritoriją. Nenorėčiau 
įkliūti policijai į nagus. 

— Nebijokit, neįkliūsim. Jeigu kas ir paklaus, pasakysime, kad 
atėjome pas odontologą, kurio kabinetas šiame pastate. 

Eiprilė pagalvojo apie savo odontologą, apie jo išsėdėtus lipnius 
odinius baldus, akvariumą su žuvytėmis ir medžio imitacijos stalu. 
Pamėgino įsivaizduoti siaurą koridorių ir ankštą metalinį liftą, vei- 
kiantį tik antradieniais. 

- Šiame mieste net pas odontologą eiti didžiausias malo- 
numas, - nei iš šio, nei iš to tarė ji, 

- Ilga ir sunki diena, madam Vout? Atrodote tokia nusiplūkusi. 

— Merci. „Nusiplūkusi“ Koks jūs mielas. Bet taip, diena išties 
buvo ilga. Ir savaitė. Ir mėnuo. Nei galo, nei krašto. 

Lukas nieko jai neatsakė. Eiprilė pasikasė kairę ranką. 

- Žinot, jums nebūtina mane saugoti kaip auklei, - pasakė. 

Tikėjosi, kad jis prisės šalia, ir širdies kertelėje norėjo, kad jis 
taip padarytų. Tačiau Lukas ir toliau liko stovėti, mindžikuodamas 
ištryptame plotelyje priešais suolą, įsisprendęs rankomis į šonus, 
saulės nutviekstais juodais plaukais. 

— Kodėl šita diena jums buvo tokia sunki? — paklausė jos. 

- Ai, ta mano padėjėja, - Eiprilė palingavo galvą. - Paskambino. 
Ir... na, ji puiki, Man ji labai patinka. Bet kartais būna it rakštis su- 
binėj. 

— Turbūt ji prancūzė. 

Eiprilė nepatenkinta purkštelėjo. 

— Ne, Ne prancūzė. Negerai pasakiau. Ji nuostabi mano padė- 
jėja. Tai ilga istorija, Beje, ji čia niekuo dėta. Tiek to. Visa tai kvaila. 
Visiškai viskas. 

Lukas linktelėjo. Daugiau nedrįso jos kamantinėti. 

— Gal norėtumėte pabūti viena? — paklausė. 

— Gal ne. Bet jeigu norite, galite eiti. 

Lukas parodė pirštu į dienoraštį. 

— Man, kai būnu susijaudinęs, skaitymas labai padeda atsipa- 
laiduoti. 

— Ak, koks jūs išmintingas. Visai ne prancūzas, - Eiprilė sten- 
gėsi nuslėpti šypseną. - Beje, visai neblogas pasiūlymas. 

Staiga vėl pakilo vėjas. Ėmė plaikstyti garbanas ant Luko 
kaktos, o Eiprilė pajuto žnaibant ausų galiukus. Vėl apsivyniojo 
šaliku kaklą. 

— Ką gi, tuomet iki greito pasimatymo, - pasakė Lukas. - Sma- 
gaus skaitymo. 

— Ačiū, Lukai. Ačiū už viską. 

— Nėra už ką. Man malonu, kad galiu padėti ir priversti dailią 
moterį nusišypsoti. 

Ir, kilstelėjęs ranką prie kaktos, Lukas pamerkė jai akį, apsisuko 
ant kulnio ir išskubėjo iš kiemelio, toks nerūpestingas ir papsA5 
ir nė sykio negrįžtelėjo atgal. 

Eiprilė matė, kaip jis stabteli prie vartelių prisidegti cigaretės. 
Vėjas atnešė iki jos lengvą dūmų ir jo kvepalų dvelksmą. Kad ir iš 
toli, kad ir sumišęs su vis dar medžių šakose užsilikusių žiedų aro- 
matu, tas dvelksmas priminė Luką, lyg jis dar tebebūtų čia. Eiprilė 
patogiau įsitaisė ant sueižėjusio akmeninio suolo ir laukė, kol nu- 
rims vėjas. Balandžiams lesnojant palei kojas nukritusias sėkliukes, 
Eiprilė atrišo pirmąjį ryšulėlį dienoraščio lapų. Dar neperskaitė nė 
žodžio, o jau nejučia ėmė šypsotis. 


XXIX skyrius 


Paryžius, 1891 m. spalio 15 d. 


Na va, padariau. Pasistūmėjau į priekį. Palypėjau aukštyn vienu 
laipteliu! Turiu naują butą! Je ladore! 

Turiu pasakyti: butukas nedidelis ir netoli mano senosios gyve- 
namosios vietos, daugiau nei viena prasme. Bet jis vis tiek mano, 
ten šilta ir (beveik) užtenka vietos visoms mano suknelėms. O 
svarbiausia — už jį nereikia mokėti. Pjeras nenorėjo nė girdėti, kai 
pasakiau, kad mokėsiu iš savo uždarbio. 

Pjeras, ak tas Pjeras. Mudu smagiai praleidom kelias savaitęs, 
bastėmės po Paryžių, rinkome ir pirkome dovanas, brangenybes, 
vakarieniavome prabangiausiuose restoranuose. Bet dabar jis iš- 
vykęs į Argentiną, tvarko savo šikšnosparnių guano ir kitokius 
reikalus. Kai sugrįš, mudu ketiname susituokti, bent jau jis taip 
man pareiškė. Sako, niekas manęs iš jo neatims, nebent tik mirtis. 
Niekada nenorėčiau, kad vargšelį pasiglemžtų mirtis, bet labai vi- 
liuosi, kad jis iki karsto lentos suksis savo šikšnosparnių guano 
versle. 

Supraskite mane teisingai. Pjeras - nepaprastai mielas žmo- 
gelis, bet ne tas, šalia kurio kasryt norėčiau nubusti. Man visai ne- 
sinori kas vakarą prieš miegą bučiuoti tos jo didelės gumbuotos 
nosies ar liesti plaukais apžėlusių ausų. Jis lengvai sukalbamas, bet 
aš neturiu nė aštuoniolikos, todėl dar nesu pasirengusi su kuo nors 


* Man patinka! (Pranc.) 


Michelle Gable + Butas Paryžiuje 175 


susisaistyti ir užraukti savo gyvenimo, juo labiau kai dabar jis ir 
taip mane viskuo aprūpina. 

Deja, prisižadėjau jam daugybę dalykų, todėl jam grįžus tu- 
rėsiu gerai pamąstyti, kaip išsivynioti. Labai tikiuosi, kad jis pas 
mane nesugrįš. Remdamasi tuo, ką girdėjau iš savo ankstesnės 
prieglaudos mergaičių, vyrai iš Pietų Amerikos nebegrįžta. Tačiau 
maniškis, priešingai nei jųjų, ne tenykštis, o tik ten nuvykęs. 

Ak, tos merginos iš hotel des femmes... Luiza, Gabrielė ir Eimė. 
Maniau, bus gaila jas palikti. Galvojau, prisiminsiu drauge pra- 
leistą laiką su šypsena ir ašaromis akyse. Bet susikrovusi lagaminus 
ir užsidėjusi skrybėlaitę išėjau iš tų Dievo pamirštų namų gerokai 
palengvėjusia širdimi. Kai merginos susirinko su manim atsisvei- 
kinti, pastebėjau, kokios jos suvytusios, kaip smarkiai nualintos 
šito miesto ir sunkaus darbo. Eimė man visada atrodė gražesnė 
už kitas, bet kai ji žengė blausioje koridoriaus šviesoje prie manęs 
paskutinįkart apsikabinti, išvydus jos veidą man sudiegė pašir- 
džius. Eimė atrodė tokia susenusi, susiraukšlėjusi. Makiažas veido 
rievėse suskilinėjęs lyg purvas išdžiūvusioje upės vagoje. 

Senoji šeimininkė nė kiek neklydo sakydama, kad mano kam- 
barys turi didelę paklausą. Kelias dienas prieš man išvykstant ji 
nuolat derėjosi su būsimomis gyventojomis, trypčiojančiomis ir 
krykštaujančiomis palei duris lyg apgirtę viščiukai. Aš esu pirmoji 
išsikrausčiusi savo noru, o ne išspirta lauk ar išnešta kojom į priekį 
po baisios mirties nuo sifilio. Dėl to ta sena kvėša tik dar labiau 
irzo, O aš su didžiausiu malonumu grakščiai praplaukiau pro ją 
teištarusi „Au voir“ ir padovanojusi Emilijos patentuotą mirksnį. 

Kai jau buvau beveik nulipusi laiptais ir amžiams atsisveikinusi 
su tais namais, staiga po gatvės žibintu išgirdau kažką tyliai, grau- 
džiai cyptelint. 

- Žana Hugo? - pašaukė mažutė lyg pelytė būtybė. 

Norėjau neatsisukti, pamaniau, kad man pasigirdo. 

— Žana Hugo, - vėl pasigirdo balsas. - Dodė? 

Staigiai atsisukau pasirengusi paleisti iš gerklės visą ilgiausią 
keiksmų tiradą. Ir tada pažinau ją, Margaritą, tą beglobę mergaitę, 
prieš keletą mėnesių stovėjusią šalia manęs gatvėje per Žanos ves- 
tuvių ceremoniją. Iš jos nudrengto lagaminėlio supratau, kad ji — 
tas mažas šiltas padarėlis, keliausiąs į šaltą mano kambarį. 

— Bonjour! - sušukau ir prisistačiau jai. - Malonu vėl susitikti. 

Margarita mandagiai man nusilenkė. Dieve šventas! Paskui pa- 
kėlė į mane savo švytintį veiduką. Rausvi skruostukai, smulkūs 
balti dantukai ir didelės rudos drėgnos akys. Prieš mane stovėjo 
mažučiukė moteriška būtybė: kūnelis smulkus, rankos kaip paga- 
liukai, laibas liemuo, ir visko tiek nedaug, tik krūtinė nepakluso jo- 
kiems gamtos dėsniams. Margarita atrodė lyg kažkieno pamestas 
vaikas. Kitos merginos atrodo kaip išaugusios ant kietos, šaltos 
žemės ar pradėtos fabrike pačiomis atšiauriausiomis sąlygomis. O 
Margarita visai kitokia, Ir tą akimirką pajutau norą jai padėti. Net 
neįsivaizdavau, kad šitaip man gali nutikti. 

— Nusitaikei į mano kambarį? - paklausiau. 

- Taip. Labai apsidžiaugiau, kad radau sau kampą, - pasakė 
oriai, lyg kokia karalaitė, o ne suskretusi benamė. - Dabar reikės 
susirasti darbą. 

Mergina dirstelėjo aukštyn į namo sieną. Pasekiau jos žvilgsnį ir 
pamačiau pro langą spoksančią Luizą. Širdis suspurdėjo krūtinėje. 

— Mieloji mano, - prabilau į ją lyg motina, nors esu už ją vy- 
resnė gal tik metais ar dviem. - Ar tikrai manai pasirinkusi tai, ko 
tau reikia? Šitą hėtel? Šiuos žmones? Matai, aš išsikraustau. Turiu 
tam priežastį. 

- Ar tikrai manau gerai pasirinkusi? — suraukė savo veidelį. — 
Matot, mano galimybės rinktis labai menkos. 

— Mes patys susikuriame galimybes, — atsakiau jai ir įkišau ranką 
į piniginę. - Noriu tau duoti štai ką. 

Įbrukau jai į delną pinigą. 

— Aš negaliu... 

- Gali. Ir būk gera, pagalvok, kokio gyvenimo norėtum, prieš 
imdamasi darbo ar nerdama į tą purviną profesiją, kurią siūlo šio 
pastato merginos. Tikiuosi, šių pinigų užteks pagyventi ir pamąs- 
tyti, ko nori. 

— O kuo gi jūs verčiatės, kad galite sau leisti dalyti pinigus sve- 
timiems žmonėms? — paklausė mergina. - Galit neatsakyti, aš ir 
taip žinau! 

— Visai ne! - piktai surikau ant jos. - Viskas yra ne taip. Ar esi 
girdėjusi apie Folies Bergėre? 

- Šokių salę? - paklausė ji, o veidelyje vėl įsižiebė viltis. - Ma- 
čiau plakatus. Ar ten tikrai taip yra? Ar tame pastate tikrai šoka tos 
nuostabios merginos? 

— Taip, tikrai, — atsakiau jai. - Tos merginos ir dar daug ko kito. 
Aš žinau, nes pati ten dirbu. 

- Jūs šokat kankaną? — jai vos akys neišvirto iš akiduobių. - 
Dieve, kaip nenusakomai įdomu! 

— Ne, nieko panašaus. Aš dirbu baro padavėja! - mano balsas 
nuaidėjo iki pat dangaus. - Tai pats nuostabiausias darbas. 

— Aha, - mergina akivaizdžiai nusiminė. Net jos krūtys nusviro 
žemyn. - Ką gi, ačiū už malonų pokalbį. 

— Kol nenuėjai, noriu tau pasakyti dar šį tą. Pirmiausia - labai 
daili apranga. Ten gerai moka, aš sutinku daug įdomių žmonių. O 
svarbiausia - man išnuomojo butą, kurio su šituo neverta nė lyginti. 

Jeigu atvirai, tai už butą mokės visai ne darbas, tačiau jeigu ne 
Folies Bergėre, tai nebūčiau sutikusi Pjero, o tada nebūčiau gavusi 
buto, tad iš esmės viskas labai susiję. 

— Kodėl jūs man visa tai pasakojate? - paklausė Margarita. 

— Galbūt ten atsiras vieta ir tau. 

Žodžiai išlėkė iš burnos taip, kaip dažnai tekdavo matyti 
snarglius trykštant iš Pjero nosies jam pradėjus kvatotis. Neturiu 
jokios teisės siūlyti merginai darbo. Pati su didžiausiu vargu jį 
gavau! Jeigu ten pasirodytų Margarita, tai Emilija arba mane iš- 
juoktų, arba išspirtų į gatvę. 

- Tikrai? — stebėjosi Margarita. - Jūs manote, kad ir man ten 
atsirastų darbo? 

- Žinoma. 

Melas. Visiška nesąmonė. Galiu lažintis iš mėnesio užmokesčio, 
kad mano svaičiojimai niekada neišsipildys. O jei ir išsipildytų, 
tai mano pačios nenaudai. Bien sėr, mademoiselle! Jau turime tau 
vietą. Jeigu atvirai, tai ką tik buvo atleista baro padavėja! 

— Visus vakarus praleidžiu tenai, - pasakiau Margaritai ir už- 
sivedžiau taip, kad nebegalėjau sustoti. - Ateik pas mane. Pažiū- 
rėsiu, gal kuo ir padėsiu. 

Pamaniau, jeigu ne Emilija, tai Žeraru tikrai galiu pasitikėti. 
Nors iš išorės jis ir atrodo griežtas, iš esmės jį pastumti į šalį 
lengviau nei kas vakarą po mano langu miaukiantį ligotą katiną. 

— Ačiū, - padėkojo Margarita. Akys išpūstos, ašarotos, rodos, 
praris visą pasaulį. - Labai jum dėkinga už rūpestį. 

— Ateik ir susirask mane, — paraginau. - Labai tavęs lauksiu. 

Tai įvyko prieš tris dienas. Kas vakarą sukinėjuosi prie baro 


* Žinoma (pranc.). 

tarp butelių. Šypsausi ir žaviu klientus. Stengiuosi kalbėti tai, ką 
reikia, pasisukti taip, kad šviesa ant manęs kristų pačiu tinka- 
miausiu kampu. Flirtuoju ir apsimetinėju, kad viskas kaip pasakoj, 
o iš tiesų galvoje sukasi mintys apie Margaritą. 

Nereikėjo man siūlyti, kad ateitų. Sumanymas geras, bet galiu 
prisivirti bėdos. Aš, kaip gražiausia kabareto padavėja, jau ir taip 
pranokau Emiliją. Nesu kankano šokėja, bet turiu gerą vardą, 
ką jau kalbėti apie gebėjimą atsirinkti, kam leisti kilnoti mano 
sijoną. 

Margarita apskurusi ir nevalyva, tačiau per tą skurdą šviečia 
grožis. Nuvesk ją pas tinkamą kirpėją, užtepk ant veidelio gerą por- 
ciją balinamojo kremo ir jaunoji Margarita galėtų pranokti mane 
pačią. Aš jau toli pažengiau, tačiau mano kojos, ant kurių laikausi, 
vis dar netvirtos. Vis kylu ir kylu, bet viršūnės dar nematyti. Emi- 
lija niurzga, kad aš siurbiu visų dėmesį, kad man atvykus jos atlygis 
grėsmingai mažėja. Po kelių mėnesių tą patį turbūt galėsiu pasa- 
kyti ir apie Margaritą. 

Betgi aš turėjau ją pakviesti. Turėjau pamėginti nusitempti ją 
tuo nežinomybės keliu, kurio galo ir pati dar nematau. Širdį sopa 
pagalvojus, kad ta mažulytė pelytė papildys les files soumises gretas. 
Ak, kaip ta niekinga profesija kasdien vis labiau žlugdo moterį! O 
Margarita tokia smulkutė, iki skausmo sulysusi ir sunykusi. Vyrai 
ją į kapus nuvarytų. 

Tiesą sakant, vos tik išvydusi Margaritą pajutau kažkokį gimi- 
nystės ryšį, motinišką potraukį ja rūpintis, - Dievulis mato - tai 
man pačiai buvo labai netikėta. Mus skiria vos keleri metai, tačiau 
atrodo, kad pats likimas man pasiuntė ją globoti. O kol Margarita 
įrodys savo pranašumą, mergina juk negali gyventi vien tik vyru. 
Noriu, kad ji būtų šalia manęs. 

Man atrodo, ji irgi tai jaučia — ne dėl vyrų, o tą nematomą ryšį, 
tą mus jungiančią sąsają. Juk ne be priežasties ji atėjo prašyti mano 
kambario. Ne be priežasties ji klausėsi mano mokymo, ką daryti, 
o ko ne. Ji tikrai ateis, aš tuo nė kiek neabejoju. Žerarui dar nieko 
nesakiau. Labai viliuosi, kad po šiuo Dievo sparnu vietos užteks 
mums abiem. 


XXX skyrius 


Paryžius, 1892 m. vasario 2 d. 


Nebepamenu, kada pastarąjį kartą mačiau saulę. Lauke baisus 
šaltis ir atšiaurus vėjas, atrodo, net sniegas šaltesnis, nei turėtų 
būti. Kas rytą vien tik koją iškišti iš po antklodės jau didžiausio 
ryžto reikalaujantis darbas. Ne kartą buvo kilusi mintis eiti į darbą 
prisikrovus į kišenes karštų anglių. Net Margarita vaikšto iki kaklo 
susivarsčiusi savo korsetą! 

Tikra kančia kasdien kiūtinti iš buto į darbą ir atgal. Sniegas 
limpa prie batų, šie sudrėksta ir kojos peršlampa iki pirštų galiukų. 
Nesuprantu kaip, bet daugiau sniego prikrenta į batus, nei prilimpa 
prie aulų. Mano bute šilta, bent jau palyginti su ankstesniąja bu- 
veine, bet bute laikosi drėgmė, nors nuolat užmetu į krosnį anglių, 
tad negaliu sakyti, kad man čia jauku. 

Mudvi su Margarita naktį miegam apsikabinusios, nes tik ši- 

taip galima apsisaugoti nuo šalčio. Bet dažnai tenka miegoti vienai. 
Margaritos darbo valandos nesutampa su manosiom, nes ji — šo- 
kėja, o aš tik kukli baro padavėja. Rašydama šiuos žodžius šyp- 
sausi, ir visai be pavydo, kokio galėjau tikėtis Margaritai pranešus, 
kad ją priėmė šokti pagrindinėje Folies Bergėre programoje. 

Dienos slenka, o aš džiaugiuosi patarnaudama šios įstaigos 
kankano šokėjoms ir akrobatams. Margarita dalyvauja akrobatų 
pasirodyme, ją ten priėmė dėl įspūdingos krūtinės, o ypač dėl to, 
kad gali vieną papą pakišti po pažastim ir ištraukti sau už nugaros. 
Galvą dedu, vieną dieną jis ten ir priaugs! Gaila, aš neapdovanota 
jokiais ypatingais gebėjimais ar įspūdingomis krūtimis, todėl ir 
kiurksau už baro. Ok bien! Je suis heureux! 

Pjeras ir toliau gąsdina mane greitai grįšiąs iš Pietų Amerikos, o 
aš visaip bandau jį atkalbėti. Kas norėtų leisti žiemą Paryžiuje? Ši- 
tokia nykuma! Nė kiek neperdedu. Be to, jam aiškinu nuoširdžiai 
tikinti, jog vyrui, kai jis toli nuo savo mylimosios, reikia ieškoti pa- 
guodos kitur. Sklinda gandai, kad Pietų Amerikoj perkamos mo- 
terys verčia paryžietes smarkiai rausti iš gėdos. Aš irgi laukiu, kada 
imsiu rausti iš gėdos! Labai laukiu! 

Kalbant apie gėdą (ar tikriau - jos stoką!), susidraugavau su 
Žozefu Piužoliu. Folies Bergėre lankytojai žino jį kaip Pėtomane, 
garsiausią pasaulio pirdžių. Anot jo reklaminio plakato, jis — vie- 
nintelis atlikėjas, kuriam nereikia mokėti už akompanimentą! Kai 
jis pirmą kartą prisėdo prie mano baro ir papasakojo, kaip uždirbąs 
pragyvenimui, nepatikėjau savo ausimis. Ir kas gi patikėtų? Paskui 
pamačiau jį ant scenos ir, na, man neliko jokių abejonių. O kartu 
numirė ir mano uoslės receptoriai! 


* Ir gerai. Aš laiminga (pranc.). 

Žozefas - sėkmingiausias mūsų trupės artistas. Žmonės ima 
plūsti jau prieš dvi valandas, kad nepražiopsotų jo pasirodymo ar 
neliktų be sėdimos vietos (arba teks sėdėti pirmoje eilėje — pats 
pavojingiausias dalykas!). Niekada neišgirsi tokio smarkaus juoko 
ir plojimų, kokie skiriami jam, kai pasirodo scenoje. Net kai Mar- 
garita tampo savo papus ar vulgariai ir nepagarbiai žiopčioja! Ko 
gero, širdyje mes visi dar esame vaikai. 

Man tas mūsų numylėtasis prancūzas Pirdžius labiausiai pa- 
tinka dėl to, kad jį supa įdomi draugija. Niekada nemačiau di- 
desnio būrio menininkų ir šviesuolių, kaip tuomet, kai tas Pirdžius 
pasilenkęs praskečia savo skruostus, - Emilis Zolia, Edgaras Dega 
ir šio draugelis italas dailininkas Džovanis Boldinis. Jie visi tiesiog 
dievina Pirdžių. Ir todėl jis tampa didžiausiu paskalų objektu. 

Žozefas sako, kad aš labai patinku Boldiniui, jis norįs nutapyti 
mano portretą! Nors Margarita šitomis kalbomis smarkai abejoja, 
labiau linkusi tikėti, kad „tas Pirdžius, kaip visada, varo per abu 
galus“, bet, turiu pasakyti, aš nieko prieš, jei jam patinku ar kad jis 
nori pademonstruoti savo tapytojo sugebėjimus, ar ir tai, ir tai. Vyras 
patrauklus ir garsus portretų meistras, bent jau taip žmonės kalba. 

Pasak Prusto (garsiausio pasauly paskalų nešiotojo), Boldinis 
išgarsėjo per pasaulinę 1889-ųjų parodą, kai buvo pasamdytas 
kaip Italijos meno komisijos narys. Tuomet buvau tik penkiolikos, 
ir nors sesuo Marija nusivežė mane į tą mugę, man labiausiai rū- 
pėjo pavėpsoti į taip visų peikiamą Eifelio bokštą. Rask tu man 
vaiką vienuolyne, kuris nenorėtų savo akimis pamatyti „Babelio 
bokšto“? Statinys įžiebė tiek ginčų, kad tas italiūkštis Boldinis 
turbūt nesulaukė jokio dėmesio! 

Kalbama, kad dar prieš parodos atidarymą Boldinis jau kurį 
laiką gyveno Paryžiuje, prieš keletą metų buvo išsinuomojęs 

mesjė Sardžento studiją. Dar kalbama, kad prieš atvykdamas į 
mūsų nuostabųjį miestą, Boldinis jau buvo gana garsus Londone. 
Šių gandų patvirtinimo neturiu, bet, kiek man žinoma, draugystė 
su numylėtuoju Pirdžium teikia jam didelį pranašumą! | 

Mesjė Boldinis - linksmas, žemo ūgio vyrukas, neramus ir aikš- 
tingas. Bet jis vis tiek kažkuo labai mielas - aukšti skruostikauliai ir 
plati kakta, dailūs veido bruožai ir kerinčios mėlynos akys. Jis ge- 
rokai už mane vyresnis, net už Pjerą, bet atrodo labai jaunatviškai. 
Turbūt dėl pykčio priepuolių, kuriuos taip mėgsta! Tikras bruz- 
dulis. Galvą dedu, jis ima pykti ir šaukti net tada, kai nepatinka, iš 
kurios pusės vėjas pučia! 

Boldinis pas mane į darbą ateina mažiausiai tris kartus per sa- 
vaitę. Anot Emilijos, jis dažnai pasirodo ir tada, kai aš nedirbu, bet 
jai nepalieka nė sudilusio skatiko. Cest la vie! Užuot mėgavęsis 
Emilijos srities paslaugomis, jis paknapso prie baro penkias ar de- 
šimt minučių be kąsnio burnoje ir neišgerdamas nė lašo alkoholio. 
Sakai, „perdžia per abu galus“, ar ne, Margarita? Man regis, ne. 

Bet aš turiu būti atsargi, nes mesjė Merde yra itin gerbiamas 
les Folies lankytojas. Negaliu būti tikra, ar jis nesusirašinėja su 
Žeraru ir kitais bendraminčiais, kurie gana dažnai klausinėja jo 
apie gyvenimą. Mano prievolė - gražiai elgtis su klientais, tačiau 
Žeraras nenorėtų, kad išduočiau Pjerą. O aš negaliu netekti savo 
buto, kaip ir kasmėnesinės paramos, juo labiau kad finansinė Bol- 
dinio padėtis man dar ganėtinai miglota. Aš iki šiolei nežinau, ar 
jis maudosi piniguose, ar neturi nė skatiko kišenėje. Jo tiesiog ne- 
įmanoma perkasti, ir todėl man tik dar labiau knieti jį suprasti. 


* Toks gyvenimas! (Pranc.) 


XXXI skyrius 


Eiprilė neketino grįžti į darbą. Betgi Boldinis? Pirdžius? Mesjė 
Mėšlininkas? Negalėjo sukišti jų atgal į rankinę ir laukti rytdienos, 
kol vėl galės išsitraukti, 

Martos butas vos už dviejų kvartalų nuo josios. Galėtų laisvai 
ten užsukti. Gal ras tai, ko anksčiau nebuvo pastebėjusi. Gal pa- 
matys kokį seną daiktą ir išvys jį naujoje šviesoje. Gal Eiprilei galų 
gale pavyks kuo nors užsiimti ir nebegalvoti, kada Trojus jai pa- 
skambins. Sulaukus trisdešimt penkerių jau būtų galima liautis 
laukus telefono skambučio. 

Taigi, saugiai sugrūdusi dienoraščio lapus atgal į rankinę, Eip- 
rilė patraukė į butą. Kopdama laiptais mintyse rengėsi vėl išvysti 
užgrioztą, netvarkingai sujauktą erdvę, kuri kažkodėl nustebin- 
davo ją kaskart vis naujai. Nusprendė pradėti darbą valgomajame, 
Jame riogsojo stirta kėdžių, kurias reikia išsamiau apžiūrėti. 

Buto durys buvo neužrakintos. Žengusi per slenkstį Eiprilė kiek 
sutriko, ar nebus supainiojusi durų. Kėdės kažkur buvo dingusios, 
taip pat ir devyniasdešimt penki procentai valgomojo rakandų bei 
visi daiktai iš prieškambario ir koridoriaus. Pirmutinė mintis, šo- 
vusi galvon, - skambinti į žandarmeriją. Pranešti, kad juos apvogė. 

— Olivjė? - pašaukė. Balsas nuaidėjo tuščioje erdvėje. - Markai? 
Kur jūs? 

— Mes čia! - atsiliepė Olivjė. - Šeimininkės miegamajame! 

Eiprilės batai nukaukšėjo medinėmis grindimis. Kaip ir sakė, 
rado jį Martos miegamajame, atsargiai plėšiantį nuo sienų tapetus. 

— Bonjour, Eiprile, - pasisveikino. - Kaip laikaisi? Gaila, šiandien 

darbuojuosi aš vienas. Markas susitikime. Kažkaip keistai atrodai. 
Ar jau apžiūrėjai sienų apmušalus? Tai Diufo“. Jeigu atsargiai juos 
nuplėšime, galėtume gauti po tūkstantį eurų už kiekvieną pano. 

— O kaip butas? - net žioptelėjo Eiprilė. — Jis tuščias! 

— Laisviau sukiotis, tiesa? Šiuo metu, kai kalbamės, į sandėlį va- 
žiuoja jau antras sunkvežimis. Reikėjo pramėtyti daiktų ir palais- 
vinti vietos šitam turtui. Jau greit galėsime daiktus eksponuoti ir 
fotografuoti. Nespėsim nė mirktelėti, o žiūrėk - rugsėjis jau mina 
ant kulnų. 

Eiprilė stengėsi nepasiduoti panikai. Jau ir taip viešai rodo savo 
jausmus. Būdama tik samdoma pagalbininkė, neturi jokios juri- 
dinės teisės diktuoti, kaip turi būti rengiamas aukcionas. Tačiau 
šitoks tempas per greitas. Viskas vyksta pernelyg greitai. 

- Kol daiktų katalogas iki galo dar nebaigtas, norėčiau, kad visa 
komanda perskaitytų madam de Florian dienoraštį, — pareiškė 
Eiprilė ir delnu palietė rankinę. Dar nebuvo pasirengusi pateikti 
jo platesniam ratui nei uždaras jos ir Luko. Deja, laikas - ne jos są- 
jungininkas. Kaip kad Marta pasakytų: Jai dautres d fouetter. Yra ir 
svarbesnių reikalų. Apie skaitymą paslapčiomis dabar jau nebegali 
būti nė kalbos. 

— A, dienoraštis. Argi mes jo neskaitėm? — paklausė Olivjė. 

— Tik keletą puslapių. O jų yra gana daug. Be to, turto paveldė- 
toja davė mums leidimą naudoti dienoraščio informaciją kataloge. 
Lukui pavyko įtikinti šeimą, kad tai padės tinkamiau atskleisti 
daiktų istoriją. 

- Lukas? - Olivjė kilstelėjo galvą nuo savo darbo. - Kas tas Lukas? 


* Joseph Dufour (1757-1827) - garsus prancūzų manufaktūrininkas, kartu su broliu 
Pjeru pradėjęs panoraminių ir pasikartojančio rašto sienų apmušalų verslą. 

- Mesjė Tėbo. Advokatas. 

- A, taip. Šitas. Ar tame dienoraštyje yra kas nors vertinga kul- 
tūrinių požiūriu? O gal tai tik senos moteriškės svaičiojimai? 

- Svaičiojimai? - pasipiktino Eiprilė, - Gerai žinote, kad ji ne- 
spėjo pasenti. Bet, taip, dienoraštyje iš tiesų yra vertingos kultū- 
rinės informacijos. Ji rašo apie Boldinį! Mini Zolia ir Prustą! 

Eiprilė prikando lūpą, nes Olivjė įkišo ranką į kompiuterio krepšį. 

- Ar norėsit? - paklausė jo. 

- Ko? Dienoraščių? — Olivjė išsiėmė planšetinį kompiuterį. 
Abejingai patraukė pečiais. - Kad nebūtina. Tokioms smulk- 
menoms neturiu laiko. 

- Smulkmenoms? Olivjė, man regis, bandot praleisti pro ausis 
nemažą gabalą vertingos informacijos, - Eiprilė darsyk paplekš- 
nojo per rankinę. — Nors ir labai vertinu jūsų taupumą, vis dėlto 
šitaip galima pražiopsoti nemažai naudos. Aš tvirtai tuo tikiu. 
Jeigu neįstengsime pasiūlyti daugiau, nei matyti plika akimi, tai 
laikui bėgant toks sprendimas gali pasirodyti ekonomiškai visai 
nepagrįstas. 

Net ir jos vyras Trojus, apsiginklavęs skaičiuoklėmis, finansi- 
niais modeliais ir paisantis vien nuosavo kapitalo pelningumo, — 
net ir jis stabteltų ir susimąstytų apie dienoraštį. Pirkdamas naują 
bendrovę, kai reikia atlikti tam tikrą finansinę operaciją, atplėšiančią 
gabalėlį nuo banko sąskaitos (kurioje irjo paties asmeninės lėšos), 
Trojus visada stengiasi sužinoti apie tą bendrovę kuo daugiau. Jis 
tai vadina sąžiningu informacijos rinkimu, o kitaip tariant, tai yra 
ne kas kita, kaip kilmė, istorija. 

- Hmm, - sumykė Olivjė ir darsyk patraukė pečiais. - Jūs patys 
skaitykit sau į sveikatą. Kai baigsit, galėsim vėl susėsti ir pasikal- 
bėti. O dabar man tai atrodo tuščias laiko švaistymas. 

Jis tiesiog ramina, o pažadas susėsti ir pasikalbėti - tik tam, kad 
ji greičiau nuliptų jam nuo sprando. Kol kas geriau patylėti, bet 
visai šito klausimo apleisti negalima. 

— Merci beaucoup, - burbtelėjo Eiprilė. - Nepykit, eisiu pasi- 
krapštyti prie kelių dar likusių daiktų valgomajame. 

Springdama ašaromis (varge tu mano, šiandien tikrai nesėk- 
minga diena!) Eiprilė patraukė į valgomąjį. Čia ją pasitiko nedidelė 
krūvelė menkaverčių daiktų: visa kolekcija pigių veidrodžių, ke- 
letas skrybėlių su plunksnomis ir stovas skėčiams joms į draugiją. 

Eiprilė paėmė iš krūvos vieną veidrodį. Visai dar neblogas, gal 
ir duotų kelis šimtus, o gal ir visą tūkstantį, jeigu tik būtų galima 
prie jo pridėti savininko istoriją. Eiprilė apsuko veidrodį kita puse 
ir paglostė jo užpakalinę dalį. Deja, nieko istoriškai reikšmingo čia 
nepastebėjo. Keli šimtai, ir tik tuo atveju, jeigu Martos daiktams 
bus skirtas atskiras aukcionas. Kitaip - visiškas nulis. Netiktų net 
atiduoti kitiems aukcionams. Vienas jis nieko vertas. 

Eiprilei nešant veidrodį atremti prie laisvos sienos, iš plyšelio 
tarp nugarėlės ir stiklo išlindo balto popieriaus kampelis. Moteris 
nagu iškrapštė jį iš slėptuvės. Skiautelė buvo maža, kaip vizitinė 
kortelė. Perskaičius pavardę, Eiprilei atėmė žadą. 

Žoržas Klemanso“. 

Ne vizitinė, o prisistatymo kortelė. Tuometinio Prancūzijos 
ministro pirmininko. 

Apsvaigusi iš nuostabos, Eiprilė puolė apžiūrinėti kitus veidro- 
džius ir aptiko dar kelias korteles. Visos pavrdės gerai pažįstamos: 
Marselis Prustas, Roberas de Monteskju (tas dabita su žalsvai 


* Georges Benjamin Clemenceau (1841-1929) - žymus prancūzų valstybės veikėjas, 
vadovavęs radikalų partijai Pirmojo pasaulinio karo metais. 

gelsva eilute) ir dar bent kelios to paties Žoržo Klemanso. Eiprilė 
metėsi į gretimą kambarį, paskui į kitą ir taip į visus iš eilės. Įdėmiai 
apžiūrėjo kiekvieną pastalę, kiekvieną atsiknojusią kėdės sėdynę. 
Netrukus abi jos rankos buvo pilnos kortelių, pirštais spaudė jas 
saujoje, kad neiškristų. 

- Olivjė! - garsiai surikusi nuskuodė į virtuvę, kur stovėjo 
Olivjė. - Ar matėt šituos? Radau juos užkištus už baldų. 

Ir pažėrė ant jo planšetės korteles. 

— O, taip. Gausybė vardinių kortelių, - pasakė jis ir nustūmė 
korteles į šalį. - Radom jų kelis šimtus. 

- Tikrai? 

— Oui. Vos tik pajudinom baldus, jomis tiesiog ėmė lyti. Net iš 
paveikslų. 

— Negaliu patikėti, kad nepastebėjau nė vienos kortelės. 

— Niekas nepastebėjo. Kol vienas mūsų transporto bendrovės 
vyras neapvertė rašomojo stalo aukštyn kojom... 

— Apvertė stalą aukštyn kojom? 

— Oui. Taip. Kai iškrito pirmoji kortelė, Markas puolė apžiūri- 
nėti kitų baldų. Nuplėšė šonines sieneles, atlupo dvigubus dugnus 
ir rado šimtus tokių kortelių. 

— Markas nuplėšė sieneles? - Eiprilė vos nenualpo. 

Olivjė šyptelėjo, pakraipė galvą. 

— Kaip matyti, ta sena ragana buvo itin populiari. 

- „Sena ragana“? Nieko panašaus. Kadaise ir ji buvo jauna, - at- 
šovė susikrimtusi Eiprilė, lyg ne stalus ar kėdes būtų vartę aukštyn 
kojom, o ją pačią. - Ir ką ketinate su tom kortelėm daryti? 

— Ko gero, kataloguosim, - atsakė jis. - Nors jas skaitinėti ir 
smagu, bet nemanau, kad jos nors kiek vertingos. 

- Ar matėte, kokios pavardės? Pavyzdžiui, Žoržas Klemanso. 

— Taip, mačiau, - kilstelėjęs galvą nuo planšetės suprunkštė: — 
Nesitikėjau, kad jus taip sudomins tos vardinės kortelės. Atrodo, 
mesjė Tėbo neapsiriko. 

— Mesjė Tėbo? 

— Atsiprašau, Lukas, kaip jūs sakote. Minėjau jam, kad ban-- 
dysime kataloguoti. O jis atšovė, jog jūs neleisite, kad pirmiausia 
norėsite pati jas pamatyti. Na jau ne, kur jau čia norėsit, mes gal- 
vojom, kam Eiprilei tos vardinės kortelės? Juk ji baldų ekspertė. 
Bet jis teisus. „Ji to neleis. Priešinsis tam ragais ir nagais.“ 

— Jis taip pasakė? 

— Oui. Kortelės štai čia, - Olivjė atidarė dėžutę. - Jeigu pagei- 
dausite daugiau. Koks vargas buvo jas rinkti, - Olivjė šmaukštelėjo 
ranka per planšetės dangtį. - Turiu grįžti į kontorą. Galėsite užra- 
kinti? 

— Taip, žinoma. 

— Merci beaucoup, madam Vout. - Padėkojęs oficialiai paspaudė 
jai ranką. Šįkart jokio dvigubo europietiško bučkio savo kolegei. - 
Iki rytojaus. 

Olivjė greitai apsisuko, jo lietpaltis suplevėsavo ore. Eiprilė gir- 
dėjo, kaip jam tolstant skardžius žingsnius pakeitė dažnas trepsė- 
jimas laiptais, o paskui ir visai nutilo. Per rankas perbėgo šalčio 
virpuliukai. 

Patalpoje tebedundėjo, nors niekas nė nekrustelėjo. Tik kampe 
subangavo stručio uodegos plunksnos. Gretimame bute, šoni- 
niame kambaryje, kažkas skambino pianinu. Eiprilė tyliai slinko 
iš vieno kambario į kitą, visa nepaliaujamai virpėdama. Pro sienų 
plyšius kaukė vėjas. 

- Atleisk man, Marta, - atsiprašė, nors pati nežinojo, už ką. 

Galiausiai lyg apdujusi nusliūkino į antrąjį, dar nepaliestą, 

miegamąjį. Tik tuziną eksponatų, nusprendė. Ji aprašys tik tuziną 
baldų. Jeigu pavyks susikaupti ir nesiblaškyti, galbūt ir spės viską 
surašyti iki išvykimo. Dirbti greičiau, o ne ilgiau. Toks buvo Eip- 
rilės šūkis. Tokia jos vardinė kortelė. Bet, gerai pagalvojus, Pary- 
žiuje būtų visai neblogai padirbėti ilgiau. 


XXXII skyrius 


- Alio! - sušuko Eiprilė, prispaudusi ausimi mobilųjį prie pe- 
ties ir skubėdama laiptais žemyn iš Martos buto. 

Skambina ne Trojus. Aišku kaip dieną. Ir ne Birdė, kuri gali 
tau paskambinti bet kurią akimirką, atlikusi jai pavestą ypatingos 
svarbos darbą („Surask man du panašius daiktus, parduotus už 
labai skirtingą kainą dėl jų istorinės vertės“). Ne, skambintojas 
tikrai gyvena ne Niujorke. Tai turėtų būti vietinis. 

- Eiprilė Vout 4 /appareil. 

Gal čia kas nors iš Paryžiaus biuro? Iš bendrovės, kuri nuomoja 
jai butą? O gal užkandinėje rado jos paliktus akinius? 

- Avrile, - išgirdo pažįstamą balsą - prarūkytą, žemą ir nuve- 
jantį šalin visas abejones. 

Eiprilė sustojo antro aukšto laiptų aikštelėje. Širdis daužėsi krū- 
tinėje, nors leidosi laiptais žemyn, o ne lipo į viršų. 


* Eiprilė Vout klauso (pranc. ). 

— Džiaugiuosi, kad tave radau. 

Lukas. Iš kur Lukas traukė jos numerį? Tikėtina, kad kažkuriuo 
metu galėjo jam duoti savo vizitinę kortelę, bet neprisiminė, kad tą 
būtų dariusi. Didesnė tikimybė, kad čia pasidarbavo Olivjė arba jo 
padėjėja neatsispyrė žaviems Luko kerams. Vis tiek tai įsibrovimas 
į jos asmeninį gyvenimą, nors nesakytum, kad nemalonus. 

— Bonjour, mesjė Tėbo. Nustebinot savo skambučiu. Dar kartą 
ačiū jums už dienoraštį. Noriu pasakyti, šiandien Martos bute 
įvyko įdomių pokyčių, - Eiprilė nutilo, prieš akis šmėstelėjo var- 
dinės kortelės ir Olivjė, abejingai gūžčiojantis pečiais. - Bent jau 
man taip pasirodė, 

— Nuostabu. Mielai norėčiau išgirsti apie tai daugiau. Kada bai- 
giat darbą? 

- Tiesą pasakius, jau baigiau, - atsakė ji. - Šiai dienai jau užteks. 

Daugmaž. 

- Jau baigėt? Tai bent staigmena. O atrodo, lyg ką tik būčiau 
palikęs jus kiemelyje. 

- Jums kyla abejonių dėl mano darbo etikos, advokate? Juk 
anksčiau minėjote, kad kaip tik per daug dirbu. 

— Ne abejoju, o tiesiog manau, kad prancūziška lėtapėdystė ima 
viršų prieš amerikietišką stropumą. Moteris, kurią pažįstu, turėtų 
plušėti dvylika valandų per parą, o ne... - Eiprilė įsivaizdavo Luką, 
žiūrintį į savo didžiulį titaninį Cartier laikrodį, - o ne kokias dvi. 
Jūs, ko gero, iš tiesų įdomesnė asmenybė nei jūsų tėvynainiai. 

— Ne, nesu tokia, - atsakė Eiprilė. - Nesu nei įdomesnė, nei 
nuobodesnė. Aš... šįryt darbavausi kontoroje ir dar nešuosi darbo 
namo. Vakare turėsiu pasėdėti. Ar jūs kaltinate mane lėtapėdiš- 
kumu, mesjė Tėbo? - 

Eiprilės balsas aidu atsimušė nuo mūrinių namo sienų. Ramus 

jo skambesys nustebino pačią Eiprilę, juolab kad visą dieną ji jautė 
širdyje sunkumą. 

— Non! - sušuko Lukas. - Jokių būdu, aš jūsų niekuo nekaltinu! 
Bet neštis į namus darbo? Šitaip daro tik mėlynakraujai amerikiečiai. 

— Grynakraujai. 

- Atsiprašau. Grynakraujai. Mėlynakraujai yra turčiai. O jūs - 
grynakraujė. 

— Aš nei tokia, nei kitokia, - Eiprilė pakraipė galvą. - Esu tie- 
siog amerikietė, o kraujas čia niekuo dėtas... Beje, sakėte manęs 
ieškojęs, tiesa? 

- Taip. Ar jūs dar bute? 

— Aha, - Eiprilė dirstelėjo pro laiptinės langą, tarsi norėtų įsiti- 
kinti, ar tikrai taip. - Bet jau einu pro duris. 

— Nuostabu, - apsidžiaugė jis. - O aš apačioje. Jūs laisva? 

- Laisva? Kaip suprasti? 

— Ak, ma chėrie. Nesijaudinkite. Tu viens boire une coupe avec moi? 

— Išgerti? 

— Oui. Siūlyčiau kavinėje La Terrasse. Viršutiniame Galeries La- 
fayette aukšte. Fantastiškas vaizdas. 

- Nežinau, - ėmė dvejoti Eiprilė. — Šįvakar turiu kalnus darbo. 

— Kalnus? Ak, tie amerikiečiai. Jūs mėgstate perlenkti lazdą. 
Eime. Visai netoli. Be to, jie anksti užsidaro. Tikrai nereikės ilgai 
kankintis mano draugijoje. 

— Gerai jau, — sutiko Eiprilė ir žengė kelis paskutinius laiptelius 
žemyn. — Vienai taurei gal ir atrasiu laiko. 

- Arba trim. O, aš jau matau jūsų viršugalvį. 

Eiprilė išėjo pro duris į gatvę ir pamatė jį. Marškiniai išlyginti ir 


“ Ar norėtumėte su manim išgerti? (Pranc.) 

viršuje prasegti, rusvai žalios kelnės pasmukusios, batai nušveisti 
net blizga. Eiprilė nesusilaikė ir nusišypsojo. Greičiausiai dėl to, 
kad ir Lukas jau šypsojosi. 

— Bonjour, - pasisveikino ji ir pajuto nevalingai virpant visą 
kūną. 

- Šiandien jau antrąsyk. Kokia laimė. 

Lukas nusivedė Eiprilę gatve, kurioje jiems teko laviruoti tarp 
praeivių, grįžtančių iš darbo ar išėjusių iš namų pavedžioti savo 
augintinių. Akį džiugino margaspalvė minia kontorų tarnautojų, 
šunų vedžiotojų bei skubančių apsipirkti. Čia buvo labiau panašu 
į Kalkutą nei į Paryžių. Į gatvės barnius Eiprilė nekreipė dėmesio. 
Čia nebuvo reikalo kalbinti Luko ar megzti pokalbio. Šnekėtis 
„prie taurės“ jau ir taip jai atims daug jėgų, todėl Eiprilei visai ne- 
kilo noras švaistyti energijos nereikalingiems pokalbiams, juo la- 
biau šokinėjant per garuojančias šunų išmatas. 

Galeries Lafayette ji yra buvusi ne kartą. Įsikūręs vos už kelių 
žingsnių nuo garsiosios Opėra de Paris, šis pastatas iš esmės yra 
didžiulis prekybos centras, kurį veikiausiai Čelsė ir turėjo galvoje. 
Tai tik milžiniška prekyvietė, priglaudusi po savo stogu daugybę 
smulkių parduotuvių. Tačiau tai ne eilinis užmiesčio prekybos 
centras ar Vestfildo prekybos miestelis. Galeries savo prabanga gali 
išdidžiai lygiuotis į Opėra de Paris spindesį. 

Pastatytas 1893 metais, skirta daug dėmesio auksavimui ir es- 
tetiniam vaizdui, dešimties aukštų milžinas puikuojasi jo centre 
įrengtu plieno ir vitražo kupolu, pro kurio stiklus apačioje ant pir- 
kėjų srūva įvairiaspalvių šviesų fontanai. Panašiai kaip nuo Folies 
sietyno, pamanė Eiprilė. Anot Čelsės, Galeries Lafayette - lanko- 
miausia turistų vieta, tačiau net ir šis faktas nė kiek nemenkina 
įspūdingo pastato grožio. Eiprilei šis statinys kasdien reprezen- 

tuoja šią erą, Martos gyventą laikotarpį, Belle Epogue. Kadangi 
galerijos statytos vadinamosios gražiosios epochos laikais, čia 
galima ne vien tik įsigyti Louis Vuitton rankinę ar būti maloniai 
aptarnautam nuolankių pardavėjų. | 

Nors šiaip pastatas neįtikėtinai įspūdingas, lauko terasa ant 
stogo - visai kukli. La Terrasse - paprasčiausias restoranas, pri- 
grūstas aukštų metalinių staliukų po baltais kvadratiniais skėčiais. 
Tačiau reginys į miestą nurungia bet kokias auksu tviskančias 
prabangias puošmenas apatiniuose aukštuose. Iš ten, kur Lukas ir 
Eiprilė įsitaisė, buvo matyti kone visas Paryžius, įskaitant ir geriau- 
siai matomą Eifelio bokštą bei įspūdingąją Sacrė-Caur su baltais 
kvapą gniaužiančio grožio kupolais ir bokšteliais. Šioje bazilikoje 
laikomas didžiausias Prancūzijos varpas, o tokių įspūdingų mozai- 
kinių lubų daugiau nerasi visoje šalyje. 

— Ar esi čia kada buvusi? - paklausė Lukas, įsitaisydamas ant 
savo kėdės. - Ant stogo. Galerijoje, neabejoju, esi jau buvusi. 

- Taip, - atsakė Eiprilė, užmesdama akį į valgiaraštį. - Kai čia 
gyvenau, buvau kelis kartus pakilusi į apžvalgos aikštelę. Nemanau, 
kad dar kur nors žemėje yra gražesnių vaizdų už šiuos. 

Eiprilė darkart perbėgo akimis valgiaraštį, vaidindama nerū- 
pestingą, tarsi galėtų ir užvalgyti, bet gal geriau ne, nors iš tiesų 
tikrai reikėtų užkąsti. Šiuo paros metu pietauti jau per vėlu, o va- 
karienei dar per anksti. Ir vėl visą dieną liks nieko nevalgiusi, nors 
labai abejojo, ar įstengs sulaukti įprasto paryžiečiams vakarienės 
meto. 

Lukas pakvietė padavėją. Užsakė dvi taures šampano. Nespėjus 
jam pasišalinti, Eiprilė prie užsakymo dar greitai pridūrė ir ma- 


* Švč. Jėzaus Širdies bazilika. 

caroni au fromage. Galėjo tiesiog pasakyti makaronų su sūriu, bet 
vakarieniaujant Paryžiuje lauko terasoje ant stogo būtų ne visai 
mandagu. 

— Ar tu tikrai jų nori? 

— Ko? Makaronų? - paklausė Eiprilė ir nuraudo. Kodėl šio vyro 
draugijoje ji visada rausta? - A... aš mažumėlę išalkau. Atsiprašau, 
kad nesilaikau nerašytų prancūziškų taisyklių. Juk žinai, kokie 
mes - tie amerikiečiai. Kiaurą dieną vis ką nors kišam į burną. 

— Ne, - prunkštelėjo Lukas. - Tau reikia pavalgyti. Esi labai su- 
lysus. Pasižiūrėk į savo rankinę. - Lukas mostelėjo ranka į laisvą 
kėdę tarp jų. - Ten kažkas skamba. 

— Oi. Ak! - Eiprilė stvėrė rankinę ir ėmė ieškoti telefono. 

— Keista, kad naudojiesi BlackBerry mobiliuoju. Dabar visi turi 
išmaniuosius, ar ne? 

— Aš esu senamadiška. 

TV3. 

Eiprilė išjungė telefono garsą. 

— Vėliau perskambinsiu, - pasakė šiek tiek nusivylusi savo po- 
elgiu. 

— Kaip žinai, — patraukė pečiais Lukas. 

Eiprilė ištiesė ranką prie taurės, bet ši dar nebuvo atnešta. Pa- 
traukdama ranką pastebėjo, kad ši truputį virpa. 

— Norėjai apie kažką pasitarti? - paklausė lygiai taip pat vir- 
pančiu balsu kaip ir ištiesta ranka. 

— Taip. Šiandien kalbėjausi sa madam Katremė turto paveldė- 
toja, - pradėjo pasakoti Lukas. - Apie įrašus dienoraštyje, apie 
bute paliktus daiktus ir apskritai visais tavo klausimais. Turiu žinių. 

- Žinių? - Eiprilė stengėsi neišsiduoti išsigandusi. - Kokių? Ar 
ji nori atsiimti dienoraštį? 

— Tik ne apie dienoraštį, - atšovė Lukas. - Kantrybės, madam 
Vout. Viskas savo laiku. Kol atneš šampaną, manau, turėtum per- 
skaityti štai tai. 


XXXIII skyrius 


Paryžius, 1892 m. balandžio 12 d. 


Šiandieną nuėjau pas Boldinį į jo studiją ir - skandalų skandalas! 
Mat ne tarp ketvirtos ir penktos! 

Kiekviena garbinga visuomenės dama (ar netekėjusi mergina) 
žino, kad nevalia lankytis vyro namuose kitu metu nei šią valandą. 
Ateiti į svečius pusę keturių jau nemandagu, oi ne, - tiesiog nepa- 
doru. Net ir pasirodžiusi be ketvirčio ketvirtą jau būtum visuo- 
menės pasmerkta. O lygiai ketvirtą - mielai prašom! Žingsniuok 
į sveikatą! Pusę penkių jau gali išeiti - suveltais plaukais, suglam- 
žyta suknia. Taip elgtis visai priimtina. 

Pasakysiu teisybę. Niekaip nesuprantu šito šešiasdešimties mi- 
nučių lango, bet tikriausiai tokius nepadorius prasižengimus ga- 
lima gerai paslėpti prisidengus prieblanda. O dar tikėtiniau, kad tai 
padaryti pavyksta, nes kaip tik tą valandą visi tarsi susitarę puola 
ištvirkauti ir niekas niekam neužkliūva! 

Atvykau pas Boldinį vidudienį, gerokai anksčiau nei leistina. 
Emilija mane perspėjo, kad jeigu kas pamatys, man galas, kiek- 

vienas lašelis išsikovotos reputacijos išgaruos kaip rūkas. Tikrai 
tikrai, kiekvienas lašelis. Daug pasiekiau, bet trupinėlis prie nulio 
vis tiek lieka apskritas nulis. Aišku, aš jos perspėjimą paėmiau 
domėn: lankytis pas vyrą per pietus išties nepadoru. Tegu jis ir 
nevedęs, tegu mano apsilankymo pas jį tikslas ir ne vien korseto 
išvarstymas. Deja, pamainai Folies kabarete pasibaigus, neturėjau 
kur daugiau eiti. 

Nors man visuomenės papročiai bei mandagumo taisyklės ir 
nėra paskutinėje vietoje, vis dėlto atsiranda ir kitaip mąstančių. O 
jeigu tiksliau — tai ta mažoji coliukė, savo kūno darkytoja, vardu 
Margarita, neseniai susidėjusi su viena kankano šokėja. Pirmą 
kartą tai šokėjai apsilankius mūsų bute, aš nė nespėjau pasisvei- 
kinti, nes abi merginos čia pat puolė tenkinti savo lesbinių įgei- 
džių. Prisižiūrėjau į valias. Baisu, prieš tokius dalykus juk negali 
užsimerkti, tiesa? 

Šiandieną grįžau namo po savo pamainos bare truputį vė- 
liau nei įprastai dėl anksti ryte įvykusios dvikovos, po kurios 
liko pridaužyta stiklų, o ant grindų voliojosi ilgauodegių papūgų 
galvos. Mudvi su Emilija visą rytą šlavėme nuo grindų plunksnas 
ir šluostėm pritaškytą kraują. Baisiai laukiau, kada galėsiu įlįsti į 
vonią ir atsipūsti, bet Margarita turėjo kitų planų. Vos tik įžengiau 
pro duris, man iš paskos savo palankais šluodama grindis įplaukė 
ir panelė kankano šokėja. Juk negalėjau išspirti jos lauk. Nesmagu 
būtų skaudinti Margaritą. Moteriškės kvietė ir mane prisidėti prie 
jų linksmybių. Mandagiai atsisakiau ir pasakiau, kad turiu nueiti į 
vieną vietą, nors iš tiesų nė nenumaniau, kur man patraukti. 

Eidama pro Pigalio aikštę prasilenkiau su keliomis „damomis“, 
grįžtančiomis iš naktinės tarnybos, ir staiga man galvoje šmėste- 
lėjo juokingai piktas Boldinio veidas. Po kiekvienos dvikovos jis 

vis skuba reikšti įvairias nuomones, o po šio ryto kautynių, kritus 
ne vienai plunksnuotai aukai, tikėjausi būsiant jį itin geros nuo- 
taikos, 

Užsukau į Folies pasižiūrėti, ar jis ten. Emilija nebuvo mačiusi 
jo jau dvi savaites, nes mudvi dirbam skirtingose pamainose, bet 
vis tiek pakvietė „prisėsti ir palaukti, gal pasirodys“. Kadangi laukti 
baisiai nemėgstu, ryžtingai nusprendžiau drožti tiesiai į Boldinio 
studiją. Žinau, kur gyvena, nes mėgo dažnai ir garsiai girtis nu- 
savinęs Džono Singerio Sardžento būstą. Emilija pažėrė man ne 
vieną perspėjimą, bet aš apsimečiau negirdinti. 

Eiti reikia toli, o nuėjus pusę kelio tiltu per Seną, nebesinorėjo 
grįžti. Tiesiogine prasme. Vyliausi, kad jis parveš mane savo ka- 
rieta. 

Pasivaikščiojusi Liuksemburgo sode ir bent kartą džiaugdamasi 
paryžietišku oru, išdygau ant jo slenksčio šypsodamasi (man nu- 
pešiotų plunksnų nereikia!). Boldinis pasveikino mane linksmai 
susijaudinęs. Turiu omeny - balsas skambėjo linksmai, bet akyse 
švietė baimė. Gal ir gerai, kad nuėjau pas jį ne tarp ketvirtos ir 
penktos. Kas žino, kokioj keblioj padėty būčiau jį užtikusi?! 

— Margarita nori pabūti namie viena, - paaiškinau jam. - Todėl 
nusprendžiau pasivaikščioti ir pati nepajutau, kaip atsidūriau prie 
tavo durų! 

— Nori užeiti vidun? - nepatikliai paklausė Boldinis, tarsi būčiau 
įrėmusi jam į krūtinę pistoletą ir pareikalavusi atiduoti kišeninį 
laikrodį. 

— Taip, žinoma, - atsakiau. —- Ko dar gali tikėtis atėjusi į sve- 
čius pas draugą? Beje, sukoriau ilgą kelią, tad turėsi parvežti mane 
namo. 


Atsidusęs Boldinis įleido mane pro duris ir nusivedė į studiją. 

Ką pasakyti apie jo studiją? Nevalyva - koks šeimininkas, 
tokie ir jo namai. Kaip jau minėjau, studija anksčiau priklausė Sar- 
džentui, turėjusiam ją apleisti po madam Gotro skandalo (arba 
madam X, kaip ji dabar vadinama, nors visi gerai žino, kad tai, kas 
dabar yra X, anksčiau buvo Gotro). 

Kol! Boldinis sukiojosi po virtuvę, ieškodamas puodelio arbatai 
(o suradęs neturėjo ko į jį dėti), aš pasinaudojau proga ir apžvel- 
giau būstą, stengdamasi pajusti nors kokią dvasią to, kas čia ka- 
daise vyko. Kai užvirė ta košė, man buvo tik vienuolika, bet jau 
tada, didžiam mano vienuolių nusivylimui, ištempusi ausis klau- 
siausi visokiausių gandų. | 

Dabar aš stovėjau lygiai toje pačioje vietoje, kur kažkada gražioji 
madam Gotro nusmaukė nuo peties petnešėlę. Nekaltas veiksmas, 
įžiebęs gaisrą visoje Europoje. Giliai širdyje labai norėjau apsisukti 
ir išvysti tą begėdišką portretą. 

Pati studija nėra jau tokia baisi. Visai padori, jeigu nekreipsi dė- 
mesio į dažus, įrėmintas drobes ir dailininko reikmenis. Būstas gali 
drąsiai didžiuotis savo karališkais gipso lipdiniais, dailiais medžio 
raižiniais ir puikiausio ąžuolo grindimis. Buto lubos tokios aukštos, 
kad kiekvienas kvėptelėjimas aidu atsimuša į jas. Iš pagrindinės 
studijos patalpos pro sunkias medžiagines užuolaidas galima pa- 
tekti į tris kambarius. Man prie vienų stabtelėjus ir ranka palietus 
burgundiško vyno spalvos aksomą, Boldinis piktai suurzgė: 

— Lankytojams ten negalima. 

Įsivaizduoju, kokie nepadorūs dalykai vyksta už tos užuolaidos! 

Palei visą šiaurinę sieną driekiasi ilga atbraila. Ant jos drybso 
visa virtinė susmegusių murzinų lėlių, baisesnių net už Folies šo- 
kėją su stikline akimi'ir išgeltusiais dantimis. Anot Boldinio, šitos 
lėlės priklausė Sardžentui, bet po savo žygdarbio jis taip ir nesu- 

grįžo jų pasiimti. Boldiniui nekyla ranka jų išmesti, o ir Sardžentas 
dar gali kada nors sugrįžti. Kvailys. Prabėgo septyneri metai, ir bet 
kokio padoraus laiko ribos jau seniai peržengtos. Kad ir kaip ten 
būtų, po mėnesio šių bjaurių lėlių neliks nė kvapo! Galvą dedu! 

Jeigu anksčiau ir turėjau kokių dvejonių dėl vaisingos jo, kaip 
portretisto, veiklos, tai dabar pamačiau, kad Boldinio butas tiesiog 
užverstas drobėmis, iš kurių man labiausiai patinka jo autopor- 
tretas. Jame jis su plačiu juodu kaklaryšiu ir šviesiai rudu apsiaustu, 
nutaisęs įprastinę niūrią miną, aukštyn užriestais ūsų galiukais ir 
apsimestinai besišypsąs. Vien tik į jį pažvelgus man ima spurdėti 
širdis. Kaip matyti, mano širdis labiau linksta prie rūgštaus nei prie 
saldaus. 

Už jo portreto aptikau dar du paveikslus, beveik užbaigtus 
portretus. Motina su dukra, paaiškino Boldinis, pajutęs mano ne- 
bylų klausimą. Išgirdus žodį „dukra“, man kažkodėl suspaudė širdį. 
O gal išgirdus žodį „motina“. 

— Čia Žozefina de Alvara de Erazuris, — atsakė jis, kai aš ir toliau 
atkakliai stovėjau kaip įkalta. - Tas kitas portretas — jos dukters, 
Džovinetos. Mergytė vikri kaip voverytė. 

— Nesu apie ją girdėjusi, - pasakiau. 

- Nieko nesi girdėjusi apie Žozefiną? Garsiąją emigrantę iš 
Čilės? 

Prunkštelėjau. Emigrantė iš Čilės? Gal ji pažįsta tą guano 
magnatą iš Pietų pusrutulio? 

— Apgailestauju, - atsakiau. - Vienintelis mano pažįstamas iš 
Pietų Amerikos tai Pjeras. 

- Taip, visi gerai žinom, kokie judu artimi. Jeigu verta su kuo 
nors susipažinti iš Pietų Amerikos, tai tik su Pjeru! 

Ar čia man tik taip pasirodė, ar jis iš tiesų bandė pasišaipyti iš 

mūsų draugystės? Taip, pamaniau, jis tikrai pašiaušė plauką. Mane 
tai pradžiugino. 

- Na, - prabilau, - kad ir kas ta moteris būtų, ji gana daili, Pa- 
veikslas įspūdingas. 

— Ačiū, - burbtelėjo jis ir smarkiai nuraudo. 

Nenorėjau pridurti, jog madam de Erazuris yra tokia daili, kad 
vien žiūrint į jos portretą jau atrodo, jog jos akių žvilgsnis žmogų 
nuginkluoja. Ta moteris, toji Žozefina, spoksojo į mane iš drobės 
pakėlusi antakius, suraukusi lūpas ir nutaisiusi patenkintos savimi 
šypseną. Net ir dabar, sėdėdama čia, savo bute, regiu jos suknelę 
iš storo auksinio atlaso su tamsiai žaliomis juostelėmis, tokiu pat 
žaliu kaspinu sujuostą liemenį. Negana to, moteris sėdėjo ant auk- 
sinės sofutės. Madam de Erazuris - tikrų tikriausias šviesos ir spin- 
desio įsikūnijimas. Aš tuojau pat pareiškiau, kad man ji nepatinka. 

— Joms labai pasisekė, kad turi savo žinioje tokį garsų portretų 
meistrą, - ėmiau suokti, nes su Boldiniu, kai giri, visada lengviau 
susišnekėti. — Bet kam čia ta maža mergaitė? 

Savo grožiu nuo mamos nė per plauką neatsiliekanti smulki it 
voverytė Džovineta sėdėjo atsirėmusi į ryškiai violetiniu aksomu 
muštą sofutę ir žvelgė tiesiog akiplėšiškai. O kaip išsipuošusi! Jos 
drabužis man buvo nesuprantamas. Dešimtmetei tikrai toks ne- 
tinka, nors, tiesą sakant, kokiam amžiui jis tinka, irgi negali pasa- 
kyti! Ant galvos Džovineta turėjo užsidėjusi keturmetės kepuraitę, 
turbūt ištrauktą iš grand-mėre spintos, o į šlaunį buvo atremtas 
prašmatnus skėtis. 

Į šlaunį! Dieve šventas! Net juokas ima, kai taip sakau. Tame 
portrete jos kojos apmautos ilgomis juodomis kojinėmis, labiau 

tinkančiomis aštuoniolikmetei, o ne dešimtmetei pyplei. Bet čia 
dar ne viskas! Iš po vienos kojinės matyti ruoželis pliko kūno. Mon 
Dieu! Boldinis dar blogesnis už Sardžentą! 

- Ką turi galvoje? - paklausė Boldinis. - Tau nepatinka port- 
retas? 

— Tiesą sakant, atlikta puikiai. Bet ar nepastebėjai... - bakste- 
lėjau pirštu į mergaitės koją, - pliko kūno? 

— Taip, mačiau, - šyptelėjo jis. - Juk čia mano paveikslas, kaip 
galėčiau nepastebėti. Ar tau tai nepatinka? 

— Patikti tai patinka, bet ar nebijai, kad ir tu gali įsivelti į di- 
delį skandalą... kaip su ta madam Gotro, madam X ar kaip tik nori! 
Koks dailininkas norės Sardžentui ir Boldiniui priklausiusios stu- 
dijos, kai tapsi socialine atmata ir negalėsi susimokėti už nuomą? 

— Ak, Marta, - sušuko jis. - Nemaniau, kad tu tokia subtili! Po 
penkiolikos minučių pamatysi dar ne tiek nuogo kūno. 

— Bet niekas nenori žiūrėti į pliką vaiko šlaunį, Džovani. Tai 
visai kas kita! 

Mano pasipiktinimas buvo nuoširdus, lygiai kaip ir baimė, kad 
dėl kilsiančio skandalo Boldinis gali būti išvytas iš Paryžiaus. At- 
plėštas nuo manęs! 

O Boldinis tik nusijuokė. 

Negalėdama ilgiau nė minutės spoksoti į šiek tiek apnuogintą 
mergaitės kūną, ėmiau vaikštinėti po studiją ir žiūrinėti, kokių jis 
dar turi pradėjęs tapyti portretų. Smalsaudama po visus jo stu- 
dijos kampus vis dėlto negalėjau pasakyti, ar šitas būstas priklauso 
turtingam, ar vos galą su galu suduriančiam dailininkui. Turbūt su 
menininkais visada šitaip. Niekas nepasakys, turi jie pinigų ar ne! 

Kuo ilgiau šniukštinėjau po jo studiją, tuo labiau Boldinis su- 
trikęs gūžėsi. Atrodo, mano pastabos jam rūpėjo - jis kelis kartus 

atsiprašė dėl vieno kito nevykusio paveikslo, o kelissyk net dieva- 
gojosi nutapysiąs mano portretą, kuris būsiąs pats didingiausias 
jo meno šedevras. Nors pasiūlymas mane ir sujaudino, žinojau, 
kad Boldinis dėl mano portreto tik svaičioja. Tiesiog neišmanė, ką 
daugiau pasakyti. 

- Nebūtina tapyti mano portreto, kad man įsiteiktum, - tariau 
jam ir paėmiau už rankos. Sunėriau pirštus su jojo. 

Boldinis stryktelėjo iš vietos. 

— Aš džentelmenas... - burbtelėjo, - nežinau, ką tu... 

Akimis bandžiau pasiųsti jam žinutę. Kad tikrai laikau jį džen- 
telmenu, bet šiuo metu nebūtina elgtis džentelmeniškai. Nepla- 
navau jo suvilioti, tačiau tądien mano ketinimai buvo kitokie! 

Kol abu klaidžiojom po savo jausmus, nusivedžiau už rankos 
virpantį Boldinį į kitą kambarį, vildamasi rasti kokį kampelį, kur 
galėtume pailsinti savo nuvargusias kojas. Ir mums pasisekė. Nu- 
stumta prie sienos stovėjo geltonoji madam de Erazuris sofntė, 

Kol Boldinis raivėsi ir muistėsi, aš pasisodinau jį šalia. Jo akyse 
žybtelėjo kibirkštėlė. Per kelias sekundes jis nuvilko man suknelę, 
atvarstė korsetą. Sumirksėjau, kai jis pirštais ėmė glostyti man spe- 
nelius. Mirktelėjau darsyk ir jis prigludo prie jų burna, o rankomis 
ėmė mėšlungiškai darbuotis po mano sijonu. 

Leiskite man čia sustoti ir pasakyti, kad Džovanis Boldinis yra 
ne tik talentingas menininkas, bet ir gabus meistras kai kuriose ki- 
tose srityse. Vyras garsus genialiu savo rankų darbu, bet aš jaučiu, 
kad šioms dviem jo kūno ataugoms skiriama per daug šlovės. Kad 
ir kaip būtų, jis išties tikras menininkas! 


XXXIV skyrius 


— Gražiosios epochos pornografija, - atsiduso Eiprilė ir padėjo 
ant stalo dienoraštį. - Įdomi naujiena. 

— O, varge, - tarė Lukas ir jie abu susidaužė taurėmis. 

— Tai dabar jau prasidės seksualinis priekabiavimas. 

Eiprilė gurkštelėjo šampano, kad prisidengusi taure neišsi- 
duotų per daug besijuokianti. Sauso šampano burbuliukai aštriai 
sukuteno gomurį. 

— Nežinojau, kad Boldinis gyveno Sardžento studijoje. Tikrai 
šito nežinojau. Dienoraštis, Sardžento studija - visa tai taip neti- 
kėta, tarsi man vienai būtų skirta skaityti šias eilutes. 

Dabar jau žūtbūt reikia stengtis, kad aukcionas įvyktų. Ir taip, 
kaip priklauso. Būtų skirtas tik Martai. Eiprilė gerbė Olivjė nuo- 
statą šiuo klausimu, tačiau pateisinti jo negalėjo. 

- Suprantu, skamba pasipūtėliškai ir neprotingai, - toliau kal- 
bėjo Eiprilė, kai Lukas nieko jai neatsakė, tik pusiau pašaipiai kils- 
telėjo vieną antakį. - Dieve, Sardžentas - mano numylėtinis. 

— Tavo numylėtinis. 

— Mano vyr... mano draugai ir artimieji man amžinai prikaišioja, 
kad esu šio menininko apsėsta. Na, jeigu tiksliai, tai tos Madam X. 
Jos paveikslas kabo Metropolitano muziejuje. 

— „Madam X“? Kas ji tokia? Porno žvaigždė ar dar kas? 

— Metropolitano muziejuje? Kas tau čia dabar? - nustebusi pra- 
juko Eiprilė, nors stengėsi kalbėti pyktelėjusiu balsu. - Madam 
X- iš tiesų taip anksčiau buvo vadinama madam Gotro, - Eiprilė 
paplekšnojo delnu per dienoraščio lapus. - Paskui ją pavadino 

Madam X, kad apsaugotų nekaltą damą. Argi aš tau nepasakojau? 
Tikrai pasakojau. Kartais man atrodo, kad visai nesiklausai, ką tau 
sakau. 

Ir Eiprilė juokais plekštelėjo jam per ranką. Nenorėjo, kad 
Lukas palaikytų ją per daug rimta pusamže furija, atidžiai skai- 
čiuojančia visus įžeidimus ir užgaules. 

— Avrile, - prabilo Lukas rimtu ir tvirtu balsu, - aš puikiausiai 
pamenu kiekvieną tavo ištartą žodį. Kiekvieną. 

Jo veidas rimtas, be jokios užuominos į pašaipėlę. Eiprilė už- 
kaito kaip ugnis, kai jis įrėmė į ją aštrų žvilgsnį. 

- Aš visai rimtai, - sutriko Eiprilė ir pastvėrusi, kas pakliuvo — 
valgymo įrankį ir rašiklį, - ėmė su jais žaisti. - Mačiau Madam X 
šimtus, tūkstančius kartų. Tas portretas - mano mėgstamiausias 
paveikslas visame muziejuje. Mano vyras... - ištarusi šitą žodį 
Eiprilė neapsakomai nuraudo. - Trojus niekaip nesupranta, kaip 
galima ištisomis savaitėmis, mėnesiais ir net metais spoksoti į tą 
patį paveikslą. Mes dažnai einame į Metropolitano muziejų. Jo se- 
nelė ten svarbi veikėja. Be to, juk tai Metropolitanas. Trojui smalsu 
apžiūrėti naujausias meno kūrinių kolekcijas: Klė paveikslus, an- 
gliškus sidabro dirbinius, Kilimų ir ritualų Tibeto budistų kultū- 
roje salę ir dar ko tik nori. O aš visuomet pradedu nuo jos, nuo 
Madam X. 

- Ak, - atsiduso Lukas. - Pasirodo, be stalų ir spintelių, yra ir 
daugiau tave dominančių dalykų. 

— Žinoma, mano sritis —- Europos šalių baldai, tačiau kai mo- 
kiausi magistrantūroje, dėl Madam X vos nepakeičiau studijų. Bet 


* Paul Klee (1879-1940) - šveicarų dailininkas, gimęs vokiečių emigrantų šeimoje. Jo 
meninio stiliaus formavimuisi įtakos turėjo ekspresionizmas, kubizmas ir siurrealizmas. 

Džono Singerio Sardžento kūryba būtų buvusi per daug siaura 
sritis. Be to, Dievas mato, negalėjau leisti sau gaišti laiko spokso- 
dama į Fransua Bušė', - Eiprilė susiraukė. - Ar į Žano Onorė Fra- 
gonaro“ darbus. Fe. 

- Taip. Išties būtų siaubinga. Tai patys baisiausi dailininkai. 

— Vien angeliukai, amūrai ir cherubinai. Visai ne mano skonio. 

— Kokia tu žavi romantikė. Šiaip ar taip, remdamasis tavo, taip 
pat ir madam de Florian stulbinamais liudijimais, turėsiu pasiieš- 
koti internete šio paveikslo ir pažiūrėti, dėl ko buvo kilęs toks s3- 
myšis. 

— Man sunku patikėti, kad tu nežinai to paveikslo, - Eiprilė gar- 
siai taukštelėjo taure į stalą. - Argi tai įmanoma? 

— Ak, juk ne visi gali būti gyvi vien paveikslais ir baldais, - Lukas 
pabaigė šampaną ir pamojo padavėjui atnešti dar. - Taigi. Ar nori 
išgirsti naujieną? O gal tau labiau prie širdies liaupsinti moterį iš 
kito paveikslo, o ne mūsų mieląją madam de Florian? 

— Ne! Aišku, kad ne! Juk susitikome dėl Martos. Pasakok, — 
Eiprilė susiraukė. - Tik prisiek, kad naujiena nebus bloga. 

— Nusiramink, Avrile. Naujiena tikrai gera. Kokia tu nervinga. 
Nenustygsti kaip voverė! Lygiai kaip ta jaunoji nenuorama Džovi- 
neta Erazuris iš Boldinio paveikslo. 

— Beje, tuos abu Martos aprašytus paveikslus aš puikiai žinau. 
Boldinis pardavė juos baronui de Rotšildui, o tas maždaug prieš du 
dešimtmečius perpardavė privačiam kolekcininkui. Aš tuo metu 
šiame versle dar nedirbau. Tačiau magistrantūroje mes mokėmės 


* Francois Boucher (1703-1770) - XVIII a. prancūzų tapytojas, grafikas, dekoratorius, 
vienas iš žymiausių ir populiariausių rokoko dailininkų. 

** Tean-Honorė Eragonard (1732-1806) - XVIII a. prancūzų tapytojas, grafikas, taip pat 
vienas žymiausių rokoko dailininkų. 

apie didžiuosius meno darbų pardavimo sandorius. Šį sandorį su- 
darė ir įvykdė, kaip čia pasakius, mūsų konkurentai. Akivaizdu, 
barono de Rotšildo skonis - gana ginčytinas. 

— Neįtikėtina, - pagyrė Lukas ir užvertė akis į lubas. - Apie auk- 
cionų įnorius galėtum pasakoti ir pasakoti. Beje, ji nori su tavim 
susitikti, 

— Kas? Džovineta Alvera de Erazuris? Bijau, kad ji jau seniai 
mirusi. 

— Ne. Ne ta smailianosė mergiūkštė, o Agnesė Vanjė. Madam 
Katremė įpėdinė. 

Eiprilė prikando liežuvį. Įpėdinė. Pagaliau jis įvardijo Lizetės 
Katremė turto paveldėtoją. 

— Lukai, - prabilo ji, netekusi amo. 

Agnesės Vanjė pavardė Eiprilei nebuvo girdėta, bent jau niekuo 
nesusijusi su meno vertybių kilmės aiškinimu. Bet dėl to, kaip 
„Eiprilė šią žinią priėmė, buvo galima pamanyti, Lukas ketina pa- 
dovanoti jai atminimui kokį nors daiktą iš to buto. Eiprilė išvertė 
į jį akis, tarsi būtų gavusi neįtikėtinai brangią dovaną, gerokai ver- 
tingesnę už Trojaus pirmą kartą įdėtą jai į rankas dailiai supakuotą 
mažą dėžutę. 

Tuokart gauti dovanų papuošalų buvo malonu, bet nebūtina, 
nes draugauta vos pora mėnesių, tačiau Eiprilė nelaikė to neman- 
dagiu poelgiu, nes tokiems kaip 'Trojus tai būdinga. Bet atidariusi 
dėžutę rado joje auskarus su perlais ir deimantais — jie buvo par- 
duoti aukcione Paryžiuje pristatant „Vienos damos nuosavybę“. 
Aukcioną rengė Sothebys kompanija, tad Eiprilė buvo mačiusi jų 
katalogą. Toji dama turėjo daugybę įspūdingų deimantais ir rubi- 
nais puoštų brangenybių, bet Trojus išrinko tas, kurias būtų nu- 
sižiūrėjusi Eiprilė. Auskarai gan paprasti, bet ne prasti, bent jau 


208 Michelle Gable + Butas Paryžiuje 


palyginti su kitais papuošalais. Ir dar neginčijamai brangūs. Eiprilė 
specialiai stengėsi nesužinoti aukciono pardavimo kainos, bet vis 
tiek nujautė, kad turėjo kainuoti daugiau, nei ji uždirba per metus, 
dvejus ar net trejus. 

"Tuokart Eiprilė ėmė bambėti, jautėsi tokios dovanos neverta 
ir, jeigu būtų buvę galima, būtų paprašiusi grąžinti auskarus auk- 
cionui. Vis dėlto buvo priversta priimti dovaną, nors ne sykį jam 
dievagojosi kada nors vis tiek tuos auskarus grąžinsianti. Geriau 
tegu jis palaiko savo dukroms, tegu jos pasipuošia jais per savo ves- 
tuves. 

"Tai sena istorija, o dabar Eiprilė jau išmoko priimti dovanas. 
Šiaip jau nederėtų lyginti jos žinių su dovanojamo daikto kaina 
etiketėje, užtektų tik mandagiai padėkoti. Tačiau, jei tokia taisyklė 
taikoma dovanojant deimantus ir perlus, tai Luko siūloma do- 
vana Eiprilei reiškė gerokai daugiau, nei ji galėjo įvertinti. Vargšelė 
įstengė tik išveblenti „ačiū“ ir ištraukti servetėlę iš po lėkštės su 
makaronais ir sūrių. 

— Negi verki? - paklausė Lukas, išgirdęs jos gargždžią padėką. 

— Bien sūr gue non", - sucypė Eiprilė. - Būtų labai kvaila. Tie- 
siog pasijutau truputį priblokšta. Maniau, kad madam Vanjė, — 
pavardė! Eiprilė žino jos pavardę! - Maniau, kad madam Vanjė 
nieko nenorės girdėti apie kažkokią smalsianosę aukcionų namų 
pardavėją. 

— Turbūt persigalvojo. O tu nesi eilinė aukciono darbuotoja. 
Jau spėjau jai tą įrodyti. 

— Kasji? — paklausė Eiprilė, šluostydamasi akių kampučius. Kas 
ta Agnesė Vanjė? Gal Lizetės duktė? 


* Žinoma, ne (pranc.). 

— Ne, madam Katremė vaikų neturėjo. 

— Tai gal Agnesė jos sesuo? — paklausė Eiprilė. Rankinuke su- 
vibravo mobilusis. Moteris nesivargino pažiūrėti, kas skambina. 
Teprasmenga tas Trojus, pagalvojo. Žinoma, perkeltine prasme, 
liaudiškai tariant, nes mintyse vis šmėžavo Vilou veidas. - Gal 
kokia giminaitė? Ar dar kas? 

- Aš nieko tau neaiškinsiu. Ji pati viską pasakys. Argi ne geriau 
išgirsti visą daiktų istoriją iš pačios senolės lūpų? - pamerkė akį 
Lukas. 

- Taip, žinoma, geriau. Susitikusi su ja galėsiu iškvosti viską, kas 
man rūpi. 

- Neskubėk. Jeigu susitiksit, - pataisė ją Lukas. - Jeigu. Nes dar 
niekas nenuspręsta. 

— Kaip suprasti? Kodėl „niekas nenuspręsta“? Juk pats sakei, 
kad ji nori susitikti! 

— Avrile... 

- Cest merdigue, Lukai. Eiprilė nurijo paskutinį šampano 
lašą. - Tiesą pasakius, gryniausias šūdas. Man tavo žaidimai visai 
neįdomūs. Arba ji nori su manim susitikti, arba nenori. Nesu- 
prantu, kam užsiminei, jeigu tuoj pat puoli neigti. Sakyk, taip ar 
ne, Tėbo. Rinkis. Nėra čia ko išsisukinėti. 

— Aš ir neišsisukinėju, - atšovė jis. - Ji tikrai nori susitikti, Bet, 
gerai pagalvojus, ne viskas jos rankose. Nors ir labai vertinu tavo 
skambų „gryniausias šūdas“, madam Vanjė vis dėlto truputį jau- 
nesnė už Lizetę Katremė, kai šioji mirė, bet vis tiek yra ganėtinai 
sena. Jeigu tiksliai — aštuoniasdešimties. Sveikata irgi ne pati ge- 
riausia, o dabartinė sveikatos būklė itin prasta. 


* Nesąmonė (pranc.). 

— Nesmagu girdėti. 

Lukas patraukė pečiais. . 

- Toks gyvenimas. Čia dar jauni, o jau, žiū, seni, sukriošę ir prie 
mirties. 

- Jeigu tik taip būtų, - burbtelėjo Eiprilė. 

— Vakar vakare madam Vanjė paguldė į ligoninę, - pasakė Lukas, 
nupildamas pusę savo šampano į Eiprilės taurę. - O kai išleis ir grįš 
namo, jeigu dar grįš namo... 

— Gerai, užteks. Per daug žiauru. 

— Tokia jau ta tiesa. Nei žiauri, nei miela, tiesa ir tiek. Nieko 
daugiau. Jeigu madam Vanjė grįš namo, labai norėtų su tavim susi- 
tikti, Žinoma, jeigu atgaus jėgas. Ne anksčiau. 

— Kodėl iškart nesakei? Aišku, kad palauksim, kol sustiprės. 
Apie nieką daugiau ir nesvajoju. Visai nenoriu kelti kojos į ligo- 
ninę. Tiek ten prisivaikščiojau, kad ir nebesuskaičiuosi, - pasiėmė 
duonos kriaukšlį. - O kol lauksim, baigsiu skaityti dienoraštį. 
Jeigu atvirai, mudvi su mano padėjėja turim parengusios planą, 
ir, turiu pripažinti, velniškai genialų. Finansų versle tai vadinama 
lyginamuoju pardavimu - niekas nedraudžia, remiantis dieno- 
raščiais, tą patį taikyti ir Martos nuosavybei. Čia bus mūsų slapta 
informacija. 

— Dienoraštis. 

Lukas pasimuistė ant kėdės. Susiraukė, tarsi būtų ką suskaudėę. 
Pirmą kartą Eiprilė pamatė jį akivaizdžiai sutrikusį. Jis pirmąsyk 
pasirodė nesąs padėties šeimininkas. 

— Dieve mano, - prabilo Eiprilė. - Kas yra? 

— A. Taip. Dienoraštis. Būtinai reikia apie tai pasikalbėti. Bijau, 
kad gerą naujieną gali sugadinti truputėlį blogesnė. Pasistengsių 
gauti tau tai, ko nori, bet kol kas man reikia... 

- Ne! - suriko Eiprilė. Kaip jis šitaip gali. Negi pakišęs vieną do- 
vaną atims kitą? - Žinau, ką nori man pasakyti. O aš atsakau - ne. 

Moteris nori atsiimti dienoraščius. Eiprilė nė kiek neabejojo, 
kad Agnesė Vanjė - puiki moteris ir miela pašnekovė, tačiau leistis 
į tokias derybas ji tikrai neketina. 

- Je suis sincėrement dėsolė , Avrile. 

- Ne, - pakartojo Eiprilė. - Jokiu būdu. 

- Mieloji Avrile, ma chėrie. Nenoriu klausti, bet teks. Matau, jau 
atspėjai, kad madam Vanjė nori atsiimti dienoraštį. Tad aš turiu 
paprašyti tavęs man jį grąžinti. Viliuosi, kada nors tu man už tai 
atleisi. 


XXXV skyrius 


Ši žinia kirto Eiprilei it antausis, bet šio smūgio jinai jau laukė. At- 
leisti Lukui? Nė už ką. 
- Avrile, - kreipėsi jis. - Kas yra? Juk nepradėsi verkti, tiesa? 
Tai reikia kaip nors spręsti. Juk turi būti koks nors sprendimas. 
Galvoje ėmė suktis sumanymo apmatai. 
— Gerai, - atsikosėjusi tarė. - Atiduosiu jai tuos dienoraščius. 
— Tikrai? Imsi ir atiduosi? - Luko antakiai šoko kone iki lubų. — 
Į mano Avrilę tai visai nepanašu. 


* Man labai gaila (pranc.). 

- Seniai galvojau juos tau grąžinti, bien sūr“. Po kelių dienų ji 
galės juos pasiimti. Nesijaudink, aš moku skaityti labai greitai. 

Lukas liūdnai palingavo galvą. 

— Neabejoju, kad leki per puslapius kaip vėjas, bet madam 
Vanjė gyvenimo saulė jau leidžiasi. Jinai nori juos atsiimti, kol 
dar gyva. 

— Suprantu. Betgi mes dar turime laiko, ar ne taip? 

— Visi turim laiko, - atsakė Lukas. - Tačiau nei madam Vanjė, 
nei tu, nei aš nežinom, kiek jo mums dar liko. 

— Taip, taip, rytoj bet kurį iš mūsų gali partrenkti motociklas. 
Bet sakyk atvirai, ar madam Vanjė jau visai prie mirties slenksčio? 
Juk ji pati turėtų nujausti. O ir gydytojai turbūt spėja, kiek ji dar 
patemps. 

— Patemps? Prie mirties slenksčio? Mon dieu, madam Vout! 

— Aš ne tai norėjau pasakyti. 

— Bet aš kaip tik tai išgirdau. 

— Liaukis, Lukai. Duok man truputėlį daugiau laiko perskaityti 
dienoraščius. S'il vous plait 

— Madam Vanjė - mano klientė. Toks jos prašymas, kad ir ko- 
kios dailios būtų aukciono darbuotojos. Ji man moka už tai, kad 
tvarkau jos reikalus. 

Dar vienas antausis. Jam moka už tai, kad tarnauja jai, kaip 
Martai Pjeras, tik šiuo atveju iki kelių įklimpusi į mėšlą yra ji, Eip- 
rilė. Kažkas moka Lukui už tai, kad su ja vargsta. Pats garsiai to 
nepasakė, bet Eiprilė visą laiką tą jautė. 

— Lukai... 


* Žinai (pranc.). 
** Labai prašau (pranc.). 

- Avrile... 

— Gerai, tiek to. Ar bent jau galima pasidaryti dienoraščio ko- 
piją?! Leisk man tai padaryti! | 

— Na, matau, tau labai rūpi madam Vanjė gerovė. Bet toks mirš- 
tančios moters noras, - Lukas caktelėjo liežuviu. - Dieve mano! 

— Atsiprašau, — išlemeno Eiprilė, pasijutusi tinkamai pabarta, 
bet ne atstumta. 

Giliai atsidususi įbedė akis į tolį, į violetinį dangų, plytintį už Ei- 
felio bokšto. Ką pasakyti, kad atrodytum pasielgusi išmintingai, - 
pagalvojo ji. Kad atrodytų, jog žmogaus gyvenimas tau rūpi labiau 
nei baldai ar kažkokios pamėklės užrašai? 

— Kalbėjau labai neatsakingai, - prisipažino Eiprilė. - Nuošir- 
džiai atsiprašau. Apgailestauju, kad tavo klientės būklė tokia prasta. 

— Melagė, - nusijuokė Lukas. - Nieko tu neapgailestauji. Bent 
jau ne dėljos sveikatos. 

Eiprilei būtinai reikia pasidaryti dienoraščių kopiją. Tik tada 
galės patenkinti merdėjančios moters reikalavimą. Paryžiaus pa- 
dalinio būstinėje yra kažkoks iškleręs senų dokumentų kopija- 
vimo aparatas. Jai tik reikia sugalvoti dingstį juo pasinaudoti. 

— Jeigu duotum man bent pusdienį... 

- Gana, - Lukas giliai atsiduso. - Tu tiesiog nepalenkiama. 
Neištversiu daugiau nė minutės. Turėkis tuo dienoraščius dar tris 
dienas. Čia dar ne visi. Vakare atnešiu tau ir likusius. O tada, po 
septyniasdešimt dviejų valandų, vėl visus atsiimsiu, - pasakęs dirs- 
telėjo į laikrodį. - Suprantama, jeigu madam Vanjė sveikata spėriai 
prastės, turėsiu atsiimti juos anksčiau. 

Sulaikiusi kvapą Eiprilė linktelėjo galvą. 

— O kol kas pasidaryk kopiją, skaityk ir elkis su jais, kaip iš- 
manai. 

- Ačiū, - padėkojo linksėdama galvą. - Atsiprašau, kad elgiausi 
kaip beprotė. 

- Et, man tai ne naujiena, - pasakė Lukas ir spustelėjo jai 
kelį. - Jau spėjau priprasti. Nors, turiu pasakyti, tavo tikrasis pa- 
šaukimas — guosti netekusius artimųjų. Nesuprantu, ko trypčioji 
baldų versle. 

— Visai nejuokinga, - atšovė jam Eiprilė ir pabandė nusišyp- 
soti, nors Luko ištartas „baldai“ lyg peiliu rėžė į paširdžius. Prieš 
akis iškilo ištuštėjęs Martos butas, likęs ir be baldų, ir be jos gy- 
vasties. 

— Ca va? — paklausė Lukas, antrąsyk paliesdamas jai kelį. 

— Nieko, viskas gerai, - pamelavo Eiprilė. - Pagalvojau apie 
butą. Dabar tu jo nebepažintum. Beveik tuščias. Net sienų apmu- 
šalus pradėjo lupti. Viskas vyksta taip greitai. Taip staiga. Nespėsiu 
nė apsidairyti, ir reikės grįžti į Niujorką, aukcionai ateis ir praeis, o 
mes imsimės kitų darbų. 

Tarsi tuos kitus darbus būtų galima lyginti su šituo. Kad ir koks 
bus kitas aukcionas, kad ir koks didelis turtas bus parduodamas, 
vis tiek nebus vertas šio. 

— Aš kažko nesuprantu. Ar tavo darbo tikslas nėra kuo bran- 
giau prastumti baldus? - paklausė Lukas. - Su kiekviena minute tu 
mane vis labiau stebini. 

— Taip, žinoma, man rūpi, kad ir pardavėjas, ir aukcionas už- 
dirbtų kuo daugiau pinigų, bet iš tikrųjų man labai rūpi menas. Čia 
svarbiausia yra menas. Juk, vienaip ar kitaip, jis atsirado anksčiau 
nei pinigai. Buvo piešiama jau ant urvų sienų. Menas yra amžinas. 
O Martos palikimas... Mes skubame atsikratyti jos daiktų, lyg jie 


* Kas yra? (Pranc.) 

būtų bereikšmės smulkmenos, mažai kam matyti niekniekiai ar 
dar kas, - užgniaužus kvapą, Eiprilė nutilo. - Atsiprašau. Nenoriu 
pasirodyti per daug emocinga, bet jos daiktai išties vertingi. 

Lukas linktelėjo. 

— Suprantama. Pasakyk man vieną dalyką, - tęsė jis, kai pa- 
davėjas neprašytas atnešė dar dvi taures šampano. - Kodėl taip 
atkakliai sieki, kad aukcionas būtų surengtas taip, kaip tu nori? 
Kodėl Martos daiktai tau tokie brangūs? 

Prieš atsakydama Eiprilė nurijo tris didelius gurkšnius šam- 
pano. Galvoje jau ėmė spengti. Nors ir nedaug gerianti, Eiprilė 
gerokai nustebo, kad kritinis Paryžiuje suvartojamo vyno kiekis 
nė kiek nekilstelėjo alkoholio tolerancijos kartelės. Kam prisigerti 
dabar, jei vėliau negalėsi nė į burną paimti? 

- Matai, - prabilo Eiprilė labai stengdamasi, kad nesipintų 
liežuvis. - Čia turime puikią progą gerai prasisukti. Paprastai di- 
džiausias uždarbis gaunamas iš paveikslų ir papuošalų. Ir dar iš 
šiuolaikinio meno. Dėl man nesuvokiamų priežasčių šitas menas 
perkamas labiausiai. Deja, mano darbo sritis ne iš tų, kurios, kaip 
sakoma, duoda didžiausią pelną. Aukcionų komisinių ir pirkėjų 
priemokų už senovinius baldus ir atsitiktinius niekučius vos už- 
tenka sumokėti už darbą mano padėjėjoms. Trūksta pinigų mano 
kelionėms ir prabangiems katalogams. O čia viskas galėtų būti ki- 
taip. Pateikus dar ir madam de Florian gyvenimo istoriją, už šiuos 
daiktus gautos sumos pasiektų rekordinės aukštumas. 

— Nors tu ir esi aukcionatorė... 

- Europos šalių baldų ekspertė. 

— Nors tu ir aukcionatorė, nemanau, kad tau labiausiai rūpi 
priemokos. 

— Kodėl? Kad gyvenu su Trojum? Netiesa. Aš turiu banke savo 

sąskaitą, o mūsų vedybinė sutartis man visai nepalanki. Netgi, sa- 
kyčiau, smarkiai supančiojanti, jei gerai pamenu... 

"Tuokart tai atrodė visai priimtina - Eiprilės apsisprendimo pa- 
tvirtinimas. Tas patvirtinimas buvo reikalingas tik teisininkams ir 
šeimos nariams, kurių po vestuvių ji daugiau nė nematė, bet vis 
tiek rimta. Per dokumento pasirašymo vakarienę, tąkart visiems 
susirinkusiems geriau žinomą kaip generalinė vestuvių repeticija, 
Eiprilė įteikė savo pajamų deklaraciją ir pasirašė dokumentą, liudi- 
jantį, kad santuokos nutraukimo atveju ji įsipareigoja pasiimti tik 
tiek, kiek nurodyta deklaracijoje ir kiek bus įplaukę į jos asmeninę 
sąskaitą Nr. 99844201 bei verslo sąskaitą, kurios Nr. 5601-4324. 
Dabar tai atrodo kvaila, bet bent jau trečioji Trojaus žmona ne- 
galės jai priekaištauti susigrobus visus jo pinigus. 

— Araš ką sakiau apie le grand msieu? - šyptelėjo Lukas. - Manęs 
jis nė kiek nedomina. Nedomina ir tavo finansinė padėtis ar komi- 
siniai už baldus, nei kiek kainuoja parengti ir išleisti katalogą. Ne. 
Nieko panašaus aš tavęs neklausiu. Man visai neįdomu, kodėl tie 
baldai ypatingi jūsų aukcionui ar kiek jie papildys kieno nors banko 
sąskaitą. Aš klausiu, kodėl Martos daiktai tokie brangūs tau pačiai? 
tymus, kad ji net ėmė muistytis ant kėdės. Iš dalies norėjo šokti ir 
bėgti. Kita vertus, norėjo, kad jis vėlją paliestų. 

— Man pačiai? — atsikosėjusi paklausė Eiprilė. 

- Tau, - pakartojo jis ir nė nemirktelėjo. 

Eiprilė susimąstė. Galvoje sukosi šimtai įvairiausių atsakymų, 
tačiau visus juos būtų galima apibūdinti keliais žodžiais. Kiek pa- 
sakyti tiesos, kad per daug neišsiduotum? 

- Sakyčiau, čia esminis klausimas, - bijodama, kad neatsirūgtų, 
prabilo Eiprilė, — yra ne tai, kodėl jie tokie brangūs man, o kodėl 

jie visai nerūpėjo Lizetei Katremė? Kodėl jie visai nereikalingi 
madam Vanjė? Juk tai šeimos palikimas, vieno gyvenimo liudi- 
jimas. Man sunku suvokti, kodėl Lizetė užrakino butą ir išvyko, o 
madam Vanjė net jo neapžiūrėjusi nori viską parduoti. Nemanyk, 
kad užgaulioju tavo klientę. Neabejoju, kad ji turi tam savų prie- 
žasčių. Bet aš nesugalvoju nė vienos bent kiek pagrįstos. 

— Gal toms moterims į praeitį tiesiog nusispjauti? — garsiai 
svarstė Lukas. —- Gal joms jokie svetimo gyvenimo liudijimai ne- 
reikalingi? Ar negirdėjai posakio „Gyvenk šia akimirka“? 

— Nesąmonė. Visiems praeitis yra brangi, - užginčijo Eiprilė. — 
Visiems. Ar dar užsisakysi? Aš jau savo baigiu. Kiek dabar valandų? 
Turbūt tuoj uždarys? Gal užsisakom dar po vieną, kad neišvarytų? 

— Gal apsiramink, gerai? Nors tu smulkutė, bet gana aukšta, tad 
bijau, kad namo tavęs tikrai neparnešiu. 

Ir Lukas darsyk šelmiškai pamerkė akį. Eiprilė vėl nuraudo kaip 
ugnis. 

Šitas vyras — velniškai patrauklus, kaip europietis, pernelyg su- 
lysęs, bet vis tiek labai žavus. Teisybė, šiek tiek pataikūnas, o iš pra- 
segtos marškinių apykaklės lauk besiveržiantys krūtinės plaukai 
bylojo, kad jam reikia priežiūros. Be to, turi bjaurų tabako po- 
traukį, kurį akivaizdžiai liudija nuo cigarečių dūmų pageltę nagai 
ir, veikiausiai, pajuodę plaučiai. 

Nesuprantu, kas man darosi, - mąstė Eiprilė. Veidelis - nors 
dėk į padūmavusį nespalvotą reklaminį plakatą, galbūt reklamuo- 
jantį vyriškus kvepalus, prezervatyvus ar brangius gėrimus. Vis 
dėlto Lukas ne jos skonio, net jei būtų vieniša ir galėtų rinktis. 
Eiprilei patiko aukšti, stambūs amerikiečiai smėlio spalvos lygiais 
plaukais. Švariomis panagėmis, tiesiais dantimis. 

Bet jeigu šis pusiau nevalyvas prancūzas visai ne jos skonio, 

kodėl jį išvydus širdis ima plakti greičiau? Kodėl geria šampaną (ir 
gana daug) Paryžiuje su mažai pažįstamu žmogumi terasoje ant 
stogo ir pasakoja dalykus, kuriais drįstų pasidalyti tik su Trojum? 

— Manai, galiu nusmigti? - paklausė Eiprilė baimindamasi, kad 
garsiai neatsirūgtų, nes gerkle jau kilo dar viena porcija raugulio. — 
Ot imsiu ir padarysiu tau staigmeną. 

— Jau padarei, — tarė Lukas ir ištiesęs ranką įpylė šampano į jos 
taurę. - Kokių įdomybių gali papasakoti iš savo praeities, madam 
Vout? Gal tavo namai pilni iš kartos į kartą paveldėtų giminės re- 
likvijų? 

- Nepasakyčiau, - prunkštelėjo Eiprilė. - Kai mama susirgo, 
tėvas beveik viską pardavė. 

- Kuo susirgo? 

— Gerai paklausei. Mes, - Eiprilė suklapsėjo pirštais, rodydama 
kabutes, - apie tai nekalbam. Bet ir nesvarbu, tikrai, - Dieve, na ir 
meluoja! Dar ir kaip svarbu. Šimtai menkiausių priežastėlių ir net 
kelios didžiulės, dėl ko tai itin svarbu. - O buvo taip. Vieną dieną 
jai pasidarė blogai. Nuvežė į ligoninę. Ir tada - viskas. Nieko ne- 
beliko. Jeigu būčiau buvusi mažesnė tada, kai taip atsitiko, būčiau 
maniusi, kad žmonės prisiriša prie savo daiktų visiems laikams ir 
jiems pasitraukus iš šio pasaulio daiktai iškeliauja kartu su jais. 

— Kur dingo jos daiktai? 

— Tėvas viską pardavė. Kad apmokėtų gydymo išlaidas. Arba 
kad atsikratytų prisiminimų. O gal ir viena, ir kita, - Eiprilė gūž- 
telėjo pečiais. - Mielai būčiau ką nors pasiėmusi. Bet nespėjau nė 
mirktelėti — ir nieko nebeliko. 

— Tai likai be jokių šeimos relikvijų? 

- Be relikvijų, be malonių niekučių, net be išeiginių papuošalų. 
O lyg to dar būtų negana, netekau ir tėvo. Gal tau nuskambės ir 

melodramatiškai, bet aš per vieną naktį pasijutau visiška našlaitė. 
Kaip Marta de Florian, aš irgi buvau paauglė, stovėjau gatvėje ir 
žiūrėjau į pro šalį skubančias šeimas, galvodama, ar man kada nu- 
švis tokia laimė. 

— Užjaučiu tave, Avrile, - švelniu lyg medus balsu tyliai ištarė 
Lukas. Sėdėjo smarkiai suraukta kakta ir visai neatrodė pasirengęs 
šaipytis ar mestelėti užgaulią pastabą. - Tau turėjo būti velniškai 
sunku. 

— Sušiktai tada jaučiausi, - paatviravo Eiprilė ir susigriebusi už- 
sidengė ranka burną. - Atsiprašau, negražiai pasakiau. 

— Ca fait rien". Šįvakar iš tavęs išgirdau ne vieną riebų žodį. 

— "Taip, tikrai. 

Eiprilė susmaigė šakute paskutinius makaronus lėkštėje. Jie 
buvo atšalę ir sulipę, bet jai reikia pavalgyt. 

— Esmė ta... kad kai jis taip padarė, kai visko nepastebimai atsi- 
kratė, gal išpardavė išnešęs į kiemą ar kam atidavė, nebeliko nieko 
apčiuopiamo. Liko tik kiautas kažkada buvusio gyvenimo. Gaila, 
kad nieko iš tų laikų neturiu. Kokio nors konkretaus daikto, kurį 
galėčiau laikyti savo namuose, į kurį galėčiau žiūrėti ir džiaugtis - va, 
čia mano mamos. Baldai yra baldai. Aš suprantu. Bet ir jie saugo atsi- 
minimus apie žmogų. Suprask mane teisingai. Turiu butą, nuostabų 
būstą, apstatytą įspūdingais daiktais. Trojus tam negailėjo pinigų. 

— Negailėjo? | 

— Negaili. Jeigu man aukcione kas nors krinta į akį, jis niekada 
neatsisako nupirkti. Kokie mūsų daiktai? Įspūdingi. Neįtikėtinai 
brangūs. Bet pagaminti per pastaruosius penketą metų ir nupirkti 
mano vyro. Aš net žmogaus, kuris juos išrinko, nepažįstu. 


* Nieko baisaus (pranc.). 

- Tu taip kalbi apie savo vyrą? Tu jo gerai nepažįsti? 

— Aš ne tai norėjau pasakyti! —- skubiai sušuko Eiprilė, o paskui 
susimąstė. - Mums buvo paprasčiau nusamdyti interjero dizainerį 
ir tiesiog leisti jam pirkti išrinktus daiktus. Mano išsilavinimas ir 
žinios mūsų butui apstatyti netinkamos, lygiai kaip ir mudviejų 
skoniai — visai nesuderinami. Trojui tai reiškė naują santuoką, o 
man - naują gyvenimą išvykus iš Paryžiaus. Abu viską pradėjome 
nuo nulio. 

— Grįžkime prie daiktų iš tavo vaikystės namų, - paragino 
Lukas. - Prie mamos palikimo. Man kyla klausimas. Ar tau užtektų 
tik tų daiktų? Juk tai ne mama. 

— Taip, suprantu, kad tai ne mama. Bet vis tiek būtų geriau nei 
dabar, kai iš jos liko tik didelis apskritas nulis. Turiu susitaikyti. 
Susitaikyti ir nieko negalvoti. 

Eiprilė nugramdė nuo lėkštės krašto paskutinį dryželį sukie- 
tėjusio sūrio ir padėjo šakutę, bet vis tiek jautėsi tuščia ir alkana. 
Visada taip būna, kai pagalvoja apie mamą. Skrandyje, rodos, atsi- 
veria nepasotinama bedugnė, kurios niekuo negali užpildyti. 

— O kaip tavo tėvas, - paklausė Lukas, — Ar jis dar šiame pasau- 
lyje? 

— Turi galvoje — ar dar gyvas? Taip, gyvas. Tik labai abejočiau, 
ar „dar šiame pasaulyje“. 

— Kaip matau, po tragedijos judu taip ir nesuartėjote? 

— Nemanau, kad ta tragedija jau baigėsi, - tarė Eiprilė, - Tačiau 
mes dažnai pasikalbam. Jis didžiausias elektroninių laiškų rašymo 
meistras —- nors laiko mane per atstumą, jau dvidešimt metų per 
arti neprisileidžia. Be to, gyvena Kalifornijoje, o aš - Niujorke. Kas 
porą mėnesių vis stengiuosi ištrūkti iš namų ir aplankyti, bet jį la- 
biau globoja mano brolis. Iš dalies jaučiuosi kalta, bet, kita vertus, 

kam to reikia? Brajanas su tuo tvarkosi šimtąkart geriau nei aš. 
Džiaugiuosi, kad Kalifornijoje liko jis, o ne aš. 

— Turi brolį? 

Eiprilė linktelėjo. 

— Brajanas nuostabus. Ketveriais metais jaunesnis už mane. 
Gyvena San Fransiske, jo žmona - medicinos sesuo. 

— Ar Brajanas irgi sukasi baldų versle? 

— Cha! Ne. Jis dirba Google bendrovėje programuotoju, - ir 
Eiprilė pabarškino pirštais, lyg maigytų klaviatūrą. - Geras darbas 
mėgstantiems kompiuterius. Ieškai ko nors internete ir staiga iš- 
lenda koks nors nekaltas pranešimas. Sakykim, nori sužinoti dau- 
giau apie dinozaurus - sumaigai vos kelias raides dino..., ir Google 
sistema tau jau siūlo: „Dinozaurai — Kristaus arkliukai.“ 

— „Dinozaurai - Kristaus arkliukai“, - pakartojo Lukas ir su- 
raukė nosį. - Nieko nesuprantų. Kodėl jie Kristaus arkliukai? 

- Tiek to, galbūt šitas pokštas nelabai suprantamas. Esmė ta, 
kad brolis ten dirba. Prisideda bent jau maža dalimi. Jis progra- 
muoja tokius posakius, kurie kelia žmonėms juoką, kai jie naršo 
internete. 

— Taijis linksmų plaučių. Humoristas. 

- Taip. Labai linksmas. Ir truputį keistas. Bet labiau juokingas. 

— Kaip tu, - šyptelėjo Lukas. 

— Aš nė kiek nejuokinga. 

— O galaš turėjau galvoje „keista“. 

— Tavo kalba tokia netaisyklinga, kad manęs net nežeidžia. Yra 
už mane ir daug keistesnių. Aš viso labo tik eilinė vidutiniokė. 

— Aha, vis dėlto pripažįsti, kad esi linksma, - pasakė Lukas, 
plekšnodamas jai per ranką. — Aš taip ir numaniau. 

Eiprilė šyptelėjo, pakraipė galvą. Nuotaika pasitaisė. Apie mo- 

tiną papasakojo jam daugiau, nei galėjo, ir tik todėl, kad išgėrė per 
daug šampano, tačiau pati dėl to neapgailestavo. O dabar kalba 
pasisuko apie Kristaus arkliukus ir tai, kokia ji juokinga ar linksma. 
Eiprilė vėl pasijuto saugi. Lukas išgirdo tik apibendrintą versiją, 
bet giliau kišti nosies neketino. 

— Galjau paprašom sąskaitos? — paklausė Eiprilė siekdama ran- 
kinės. 

— Darsyk užjaučiu dėl mamos. Suprantu, kaip tau buvo sunku. 

— Ir dabar dar sunku, - prisipažino ji. 

Lukas atsilošė į kėdę ir pamojo ranka padavėjui. Paprašė atnešti 
puodelį ekspreso kavos ir sąskaitą. Eiprilė apsidairė, pamatė, kad 
restorane likę tik jiedu. 

- Ačiū, kad papasakojai apie mamą, - padėkojo Lukas. - Kai man 
uždavus klausimą nenuvažiuoji į lankas, esi nuostabi pašnekovė. 

— Nenuvažiuoju į lankas? Nelabai suprantu, ką turi galvoje. Ir 
ką reiškia „įdomi pašnekovė“. Esu paprasta, o ne kokia Marta de 
Florian. 

Eiprilė apie savo mamą papasakojo Lukui itin mažai, nė 
pusės tiek, kiek žinojo. Marta veikiausiai būtų išklojusi viską iki 
menkiausių ir pikantiškiausių smulkmenų, dar būtų pridėjusi ir 
šmaikščių pastabėlių apie žmones be kaulų ar klizmas, 

— Tokių drąsių kaip ji yra nedaug, - pridūrė. 

— Verta pamėginti. 

Lukas paėmė iš padavėjos kredito kortelę. 

- Beje, sakei, kad šįsyk galėsiu aš sumokėti. 

— Kitąkart. Eime? Jiems jau baigėsi darbas. 

— Eime. Ačiū už vakarienę. Ir šampaną. Buvo labai skanu. 

Atstūrnusi kėdę Eiprilė užsimetė ant peties rankinę ir kurį laiką 
krapštėsi, bandydama ištraukti tarp rankenų įsipynusius plaukus. 

Šie jau labai ilgi, nebesuvaldomi, beveik siekia liemenėlę. Prancū- 
zijoje kažkodėl plaukai auga greičiau. 

— Gal palydėti iki namų? — paklausė Lukas. — Šitas rajonas 
saugus, bet koks būčiau džentelmenas, jeigu nepalydėčiau damos? 

- Jeigu atvirai, - suskubo atsakyti Eiprilė, — tai dar norėčiau pa- 
slampinėti po Galerijas. Noriu paieškoti dovanų savo įdukroms... 

Nors Čelsės prašymas buvo parvežti jai dovaną kaip tik ne iš 
Galerijų, Eiprilė kažkodėl staiga panūdo ištrūkti iš Luko draugijos, 
pabėgti nuo to skvarbaus jo žvilgsnio. Truputėlį padaugino šam- 
pano, o ir liežuvis per daug atsirišo, žodžiai (ir jausmai) ėmė lietis iš 
krūtinės. Kaip ten Trojus mėgo sakyti prieš užbaigdamas sandorį? 
Aba. Per aukštai pakėlė sijoną, ir Lukas spoksojo į ją varvindamas seilę. 

Be to, Eiprilė jau jautė, kad ir protas, ir jausmai nebelabai jos 
klauso. Tylus balselis galvoje kuždėjo, ar tik Lukas, siūlydamasis 
palydėti, neturi kokių nors slaptų motyvų? Tačiau dar kažkas - jau 
nebe balselis, o kažkoks gilesnis instinktas - budino viltį, kad mo- 
tyvai jo gali būti ne per skaisčiausi. Šio potraukio galia ją baugino. 

— Galiu palaukti, - pasiūlė Lukas ir patraukė pečiais. - Kol ap- 
sipirksi. 

- Ne, ne! Nereikia! Galiu ilgai užtrukti, - pasakė Eiprilė ir sku- 
biai pridūrė: — Labai tau ačiū. Išties. 

— Ką gi, kaip nori. 

Lukas pasilenkė prie jos ir pakštelėjo į abu skruostus. Paryžie- 
tišku stiliumi. Šįsyk be jokių gudrybių. 

- Au voir, Lukai, - ištarė Eiprilė ir prikando lūpą, kad nelep- 
teltų to, dėl ko paskui tektų gailėtis. - Viso. Iki. 

Ir apsisukusi nudūmė priešinga kryptimi degančiais skruos- 
tais tose vietose, kur lietėsi jo barzdos šeriai. Lukas nespėjo jai net 
sudie pasakyti. 


XXXVI skyrius 


Paryžius, 1892 m. liepos 20 d. 


Nair karštis šią vasarą Paryžiuje! Kartais labai ilgiuosi vienuolyno 
drėgmės, nors dažniausiai nuo jos man ištisus metus plaučius ku- 
tendavo gilus drėgnas kosulys. O vasarą būdavo vėsiau ir geriau. 

Nors Paryžiaus gatvės smarkiai aptuštėjo, kilmingieji išsi- 
slapstė po savo protėvių dvarus, Folies kabarete vis tiek kaip vi- 
sada pilna žmonių. O man tai tik geriau. Man reikia pinigų. Pjeras 
vis dar kiurkso Pietų Amerikoje, siunčia man kaskart vis ma- 
žesnes išmokas ir nuolat grasina sugrįžti namo visiems laikams. Jo 
grasinimai man išties kelia baimę. Iš neįvardytų šaltinių girdėjęs 
(labas, Emilija!), kad visą savaitę vakarais Roberas Monteskju 
sėdi priešais mane prie baro. Pjeras tuo nepatenkintas. Jo šaltiniai 
neklysta. 

Ak, tas Le Comte de Monteskju. Dabitų dabita su savo mer- 
gaitiškais paprunkštavimais ir gėlytėmis. Gražuoliukas tvirtina 
esąs poetas, bet tikrasis jo pašaukimas — mėgautis turčiaus prigim- 
timi. Teisybė, jis labai daug laiko praleidžia mano priebėgoje, bet 
nelaiko manęs savo romantiškos meilės objektu. Aš jam tik kieta 
lenta, į kurią atsimuša jo svetimtautiški kėslai. Jo nesulaiko net tai, 
kad kartais nuo jo žodžių man iki žemės atvimpa žandikaulis. Prie- 
šingai. Kuo smarkiau reaguoju, tuo plačiau jis paskleidžia gandą 
visuotiniam suvirškinimui. 


* Grafas (pranc.). 

Pasakysiu teisybę, kartais aš iš tiesų pamąstau, kad Monteskju 
man būtų puikus meilės partneris. Kvailas ir aptekęs pinigais. Auk- 
sinės monetos su kiekvienu žingsniu jam žyra iš kišenių. Tačiau, 
nors ir galėtų parūpinti moteriai gražiausių papuošalų ir apgyven- 
dinti prabangiausiame bute, Roberas, deja, turi ir atgrasančių sa- 
vybių. Jis gali dulkintis su kuo tik nori, ir tą mieliausiai daro su kuo 
tik pakliūva. 

Keista, kad Pjeras taip įtariai žiūri į Roberą de Monteskju, nors 
apie Boldinį neužsimena nė pusės žodžio, o kaip tik šis turėtų 
kelti jam daugiau nerimo. Jeigu man pavyktų ką nors tiksliau su- 
žinoti apie tikras Džovanio pajamas, tai galbūt mesjė Mėšlininkui 
visiems laikams pasakyčiau sudie! Bet, ko gero, tai nebūtų taip 
paprasta, kaip atrodo. Boldinio socialinė padėtis, lygiai kaip ir jo 
turtai, tesiog nenuspėjama. 

Tas vyrukas kelia audras vandens stiklinėje. Kartais jis įsisiau- 
tėja, o kartais prieš audrą būna tylus kaip žuvis. Šitoks jis mane 
nervina. Užklumpa nepasirengusią. Tada negaliu jo pakęsti! Jau ne 
vieną kartą pasiunčiau jį po velnių, nes baisiai įsiutino. Bet, vos iš- 
siskiriam, tuoj pat imu ilgėtis ir galvoti, kada jį vėl pamatysiu, kada 
vėl kartu vakarieniausime. 

Labiausiai mėgstam eiti į Tortoni kavinę. Čia renkasi patys gud- 
riausi ir mylintys literatūrą žmonės. Dažnai sėdime su Emiliu Zolia, 
kartais prie mūsų prisėda Diuma. Patys šauniausi boulevardiers , vi- 
sada pasirengę mestelėti šmaikščią pastabą ar kokį mot juste. 

Siurbčiojam alų ar juodųjų serbentų likerį, skiestą gazuotu van- 
deniu ar absentu. Šnekamės apie politiką ir literatūrą. Šaipomės 


* Miestiečiai (pranc.). 
** Tinkamą žodį (pranc.). 

iš respublikonų politikierių, jeigu jų nėra mūsų draugijoje, o kitu 
atveju šlovinam jų žygdarbius. Po tokių vakarienių išeinu gerokai 
apsišvietusi ir labiau nutolusi nuo tos vienuolyno mergaitės, kuri 
atvyko į Paryžių prieš pusantrų metų. Kai apima liūdesys pagal- 
vojus, kad per mažai nuveikiau, bandau jo nusikratyti prisimin- 
dama tą vaikišką moterį, kuri stovėjo ant šaligatvio ir stebėjo 
Žanos Hugo vestuvių procesiją. Ojoj, kaip toli mano nueita, Deja, 
po kiekvienos prašmatnios ir švietėjiškos vakarienės būna dar ko- 
kios trys, per kurias vis duodu sau žodį nutraukti su juo bet kokius 
santykius! 

Prieš porą dienų nuvykau į jo studiją iš anksto nepranešusi. 
Niekada nežinau, kokį jį rasiu peržengusi slenkstį. Tą dieną Bol- 
dinis atidarė duris su vienais naktiniais marškiniais, o reti susi- 
taršę plaukai buvo išmarginti bent septyniomis aliejinių dažų 
spalvomis. 

— Sveikas, Džovani, - pasilabinau ir jau ketinau smukti vidun. 

Jis užtvėrė man kelią, akys stulpu, spokso į mane taip, lyg būtų 
pirmąkart išvydęs. 

— Ar nenori manęs įsileisti? - paklausiau. - Tokį kelią sukoriau. 

— Tau negalima užeiti, - piktai burbtelėjo jis. 

Pamaniau atėjusi kiek per anksti, bet jau tuoj tuoj ketvirta va- 
landa. Jo studijoje tikriausiai kita moteris. Neteko girdėti, kad jis 
smagintųsi su kitomis, ir buvau nuoširdžiai įsitikinusi, kad tik aš 
viena galiu pakęsti jo nuotaikų kaitą. Betgi jis vyras, o vyrai turi 
savo poreikių, šiuo požiūriu gal net didesnių. 

- Šit kaip, - atsakiau ir prikandau lūpą, kad nepravirkčiau. — 
Matyt, esi užsiėmęs. Na, tuomet pasveikink nuo manęs tą, kas 
dabar ten viduje. 

Ir šniurkščiodama pasisukau eiti. 

— Pasaulio pabaiga! - sušuko jis. - Aš apgavikas! 

Sustojau, bet neatsisukau. 

— Kodėl laikai save apgaviku? 

Gal jis turi žmoną? Šeimą? Visą pulką jaunų eržilų? Dievulė- 
liau, ir kokių dalykų tą akimirką neprisigalvojau! Galėjau susi- 
prasti. Galėjau susivokti, kad visa esmė - pats Boldinis. 

— Negaliu patikėti, kad kas nors paprašys manęs nutapyti pa- 
veikslą ir už tai sumokės, — šūkavo jis. — Aš begėdis, apsišaukėlis, 
niekingas tepliorius. Nesu vertas dirbti garbingoje Sardžento stu- 
dijoje! Užteks! Gana! Gal Folies kabarete yra laisva baro padavėjo 
vieta? Padėk man ten įsidarbinti! 

Giliai atsidususi atsigręžiau į jį. 

— Kas dabar negerai? - paklausiau. 

- Grafas. Jis ir vėl prašo nutapyti jo portretą. Aš negaliu! Man 
nepasiseks! fam nepatinka nė vienas mano eskizas! 

— Le Comte? Monteskju? Viešpatie, Boldini! Tam žmogui nie- 
kada nepatiks jo portretas, nes jis įsivaizduoja save esant gerokai 
gražesnį! 

— Ne, bėda ne dėl grafo. Dėl manęs, - aimanavo jis, kaip vi- 
suomet nesistengdamas išgirsti nors kruopelytės sveiko proto. — 
Viskas baigta. Gana tų meninių kvailysčių. Verčiau būsiu prastas 
poetas! Arba girtuoklis! O gal prasigėręs poetas! 

— Na, tuomet, - tariau neketindama dalyvauti jo dvejonių 
audroje, - pranešk, kai sumanysi atsikratyti savo dažų ir tuščių 
drobių atsargomis. Ir aš mielai imčiausi portretų tapybos. Saky- 
čiau, visai nesudėtingas pomėgis. 

Boldinis piktai suurzgė, paskui kažką murmėdamas stvėrė 
apsiaustą, skrybėlę ir'pareiškė einąs į lavoninę nusiraminti ir pa- 
mąstyti. Tikrai, tai vienintelė vieta, kur jis šiek tiek pralinksmėja. 

Norėjau priminti, kad jis tik su naktiniais marškiniais, bet paskui 
pagalvojau, kad numirėliams vis tiek tai nerūpi. Kita vertus, pasta- 
ruoju metu girdėjau apie gausų siaubingų mirčių protrūkį. Dažnai 
susimąstau, ar tik į tuos namus nenukeliauja daugiau žmonių nei į 
Folies kabaretą. | 

Džovanis Boldinis. Tas keistas beprotis. Rašau jo vardą ir imų 
jo ilgėtis, gailiuosi dėl nevykusio susitikimo. Gal šįvakar jis ateis į 
Folies. Gal linksmai atžirglios prie mano baro prasiskaidrinęs nuo- 
taiką lavonų draugijoje ir praneš apie naują susibūrimą Tortoni ka- 
vinėje. Šiam mažam bepročiui geriausias vaistas — šalti lavonai ir 
šlakelis absento. | 


XXXVII skyrius 


Begėdiškai įbedusi nosį į Martos dienoraštį Eiprilė susikūprinusi 
pėdino Kliši gatve. Paprastai informaciją apie daiktų kilmę (vis 
dėlto ji laikėsi įsikibusi Martos gyvenimo istorijos) ji rinkdavo 
sėdėdama darbo kabinete ar kokioje kitoje profesinėje aplinkoje. 
Tačiau dabar ji Paryžiuje. Čia prie kiekvieno kampo tave pasitinka 
istorija, lydima kilmės. Be to, šįkart ji buvo truputį padauginusi 
šampano. 

Tik per stebuklą ji išgirdo skambant telefoną. Iki ausų panirusi 
į Martos pasaulį lyg pusiaumiegom griebė telefoną ir - dar vienas 
stebuklas — nepagalvojo, kas galėtų skambinti. 

- Trojus? - nustebo žvelgdama į ekranėlį. 

Visai pamiršo, kad jis gali jai skambinti, kad Trojus turėjo jai 
paskambinti ir nepaskambino. Susitinkame Paryžiuje. Į kvietimą 
jis neatsakė. Eiprilė pajuto krūtinėje užkunkuliuojant pyktį ir nuo- 
skaudą. 

— Trojau Edvardai Voutai Trečiasis! - sušuko į telefoną. - Na, 
na, na. Šimtas metų. Kaip malonu, kad paskambinai! 

- Sveiki, ar galiu kalbėti su Eiprile Vout? 

Ar čia jis juokauja, ar kalba rimtai, Eiprilė negalėjo pasakyti, 
kita vertus, Trojui nebuvo būdinga nei pokštauti, nei juokauti. 
Sykį Birdė jį pavadino „ne draugijos žmogumi", o Eiprilės anyta 
čia pat pareiškė, kad vos sulaukęs pilnametystės jis iškart įžengė į 
keturiasdešimtmečių pasaulį. 

— Neįtikėtina! - suspiegė Eiprilė. - Mano vyras tiesiog nepa- 
kartojamas. Čia juk mano vyras skambina, ar ne? Pradedu abe- 
joti. 

Pasukusi už kampo Eiprilė prasilenkė su trimis porelėmis, ne- 
atrodė, kad jie gyvenime būtų susipykę nors vieną minutę. O gal 
ir nebuvo tam pagrindo. Gal jie laikosi taisyklės „tarp ketvirtos ir 
penktos“ ir suteikia vienas kitam laisvę flirtuoti tik griežtai sutartu 
laiku. Jeigu pora susitaria truputį nukrypti į šoną, tuomet abu 
gauna lygias teises. 

— Eiprile? Čia tu? 

Sutuoktinio balsas išdavė jį nuoširdžiai susirūpinusį, visai ne 
erzinantį, ir Eiprilė akimirksnį sutriko prisiminusi, kad kalba su 
Trojum, o ne su Luku. 

— O kas? Tikėjaisi išgirsti kitooos žmonos balsą? - paklausė nu- 
tęsdama balsius, kad būtų panašiau į britišką akcentą, bet iki tikros 
Masterpiece Theatre vaidybos dar trūko kelių taurių šampano. 

— Kas tau darosi? - nustebo Trojus. — Per pastarąsias penkias 
valandas skambinau tau net septynis kartus. Atrodo, tau nepa- 
tinka, bet pykti turėčiau aš, nes tu neatsakai į mano skambučius. 

— Na, matai, neturėjau laiko, - atsakė Eiprilė. Atsitrenkusi į 
gatvės apšvietimo stulpą, apėjo jį ratu ir vėl bumbtelėjo į kitą. Už 
nugaros sukikeno keletas vyriškių. 

— Ką veikei? 

— Oi, atleisk, ar mano darbas nėra toks svarbus kaip le grand 
msieu? 

— Būk gera, kalbėk angliškai, - paprašė Trojus. 

- Matai, ne laiku paskambinai. Buvau lavoninėj. Žiūrėjau į nu- 
mirėlius. Yra žmonių, kuriuos tai ramina. 

— Į numirėlius? Tu čia taip mane gąsdini? 

— Paryžiuje tai mėgstama. Žinai, „pastaruoju metu girdėjau 
apie gausų siaubingų mirčių protrūkį, - atsakė Eiprilė, pažodžiui 
cituodama Martos dienoraštį. - Žiūrėti į lavonus dabar itin popu- 
liarus hobis! 

— Tu girta? 

— Ne! - suriko Eiprilė ir pamatė, kad jau praėjo pro savo namą. 
Apsisukusi grįžo. 

— Gal man vėliau paskambinti? Kai išsimiegosi? Nes dabar aš 
tavęs visai nesuprantu. 

— Mais gue tu es bėte! — pro duris į gatvę išgarmėjus pulkeliui dvi- 
dešimtmečių, Eiprilė šmurkštelėjo į vidų. - Koks gali būti miegas! 
Verčiau pasakok, ką pats tokią gražią dieną nuveikei? Daug dirbai? 
Spėju, jokios nelaimės neužgriuvo? 


* Na, tu visai kvailas! (Pranc.) 

— Ne, ne. Ir dėl viena, ir dėl kita. Visą dieną praleidau atliekų 
tvarkymo stotyje, - atsakė Trojus ir prunkštelėjo. - Gal ir galima 
tai vadinti darbu, kad ir sąvartyne... 

— Dabar suprantu, kodėl tau taip linksma, - .Eiprilė niekaip ne- 
pataikė į rakto skylutę. O gal čia visai ne jos butas? Dirstelėjo į nu- 
rnerį, tada gal šeštą ar septintą kartą pamėgino įkišti raktą. - Nieko 
nėra maloniau, kaip apsilankyti ten, kur tau ir vieta. Cha! Ban- 
kininkai, teisininkai... ir Vilou. Visa šutvė sąvartyne. Nuostabu. 
Puikus vaizdelis. Turbūt fantazuoji. 

— Nesuprantu, kodėl turėčiau fantazuoti apie atliekas, bet jeigu 
tau ši tema įdomi, tai pasakysiu, kad mūsų naujai įsigyta bendrovė 
gauna oro taršos kvotas atnaujindama atliekų perdirbimo stotis, 
todėl mums buvo būtina tai pamatyti. 

- Neabejoju, pamatėt, - pagaliau Eiprilei pavyko įgrūsti raktą ir 
ji taip smarkai jį pasuko, kad pamanė, jog nulūš. - Beje, girdėjau, 
Beauchamp klube vyko neblogas vakarėlis. Prieš apsilankymą są- 
vartyne ar po? Nesuprantu, kaip tu visur ir spėji? Tu tikras ste- 
buklas, Trojau Voutai. 

— A... tiesą pasakius, prieš. O kas tau pasakojo apie vakarėlį? 

— Vienas mano šaltinis. 

— Tuoj atspėsiu. Birdė, taip? 

— Tau ji visada skersai kelio, - Eiprilė petimi pastūmė duris ir 
suklupusi išsitiesė visu ūgiu koridoriuje ant grindų. 

— Ar tik nepargriuvai? 

- Ne, Numečiau vieną antikvarinį daiktą. Dvidešimto am- 
žiaus, - atsistojusi susiklostė sijoną. - Supratau. Tau Birdė nepa- 
tinka, nes tave seka. Ji turi tavo numerį. 

- Nieko ji neturi: Ir aš nesakau, kad ji man nepatinka. Ir nesa- 
kyčiau, kad patinka. Jeigu tiksliai, tai mano jausmai Birdei ir nuo- 

monė apie ją yra nuliniai. Nors man labai nesmagu girdėti, kad 
labiau tiki jos žodžiu, o ne mano. 

— Na taip. 

- Ir ką ji tau pasakojo? Ką konkrečiai? 

— Kad buvo vakarėlis. Kiaurą naktį. Ir kad tu ten dalyvavai. 

— Vienas nulis tos šunuodegės naudai, - atkirto Trojus. — Taip, 
tikrai buvo vakarėlis ir aš jame dalyvavau. Faktas kaip blynas. Ir dabar 
mano Brioni kostiumas nepataisomai sugadintas, nes baisiai dvokia. 

— Kaip gaila! Sakyk, man smalsu, ar Vilou irgi ten buvo? 

— Keista. Nuolat prašai neminėti jos vardo, bet pačiai jis nenu- 
eina nuo liežuvio. 

- Atsakyk į klausimą, Voutai. 

- "Taip, buvo. Ir baigiamojoje vakarienėje. Kartu skridom tuo 
pačiu lėktuvu. Gal pageidausi dar ir visos dienotvarkės? 

— O kodėl? - nustebo Eiprilė. - Ko ji ten trenkėsi? Kaip pats 
sakei, jos darbas — tikrinti įmonės finansų apskaitą, bet tai atlie- 
kama iki dokumentų pasirašymo. 

- Sutarčių pasirašymas — tai vienas procentas darbo ir devy- 
niasdešimt devyni procentai šventimo, - paaiškino Trojus. - Tu 
gi pati žinai. Ten susirinko visi pagrindiniai investuotojai ir akci- 
ninkai. Tas renginys skirtas pagerbti daug dirbusius: teisininkus, 
bankininkus - visus. Kodėl man atrodo, kad esu be jokios kaltės 
čirškinamas ant laužo? 

- Vadinasi, keliavai į Londoną tik dėl vakarienės? 

- Ko gero, taip. 

— Ir dėl vakarėlio. 

— Taip, žinoma. 

- O paskui visą dieną maleisi sąvartyne? — paklausė Eiprilė. — 
Visą dieną? 

— Taip. Ten mūsų buvo keletas. Vilou - viena iš mano... 

— Liaukis pagaliau kartojęs tą prakeiktą vardą. 

— Mano kolegų, - garsiai atsiduso jis. 

— Nemanau, kad tai bent kiek taiso padėtį. 

- Štai kaip? Tau nepatinka mano kolegos? Betgi ir tu turi ko- 
legų, tiesa? Markas, Olivjė... 

- Lukas. Nevalia pamiršti ir jo. Mon dieu! 

— Kas, po velnių, tas Lukas? 

- Štai ką tau pasakysiu, - kiek atslūgdama tarė Eiprilė. - Turiu 
išrėžti tiesiai šviesiai, kad suprastum. Tu kiaurą naktį lėbavai. 
Paskui visą dieną kiurksojai sąvartyne. Bet neradai kelių valandų 
atlėkti pas mane į Paryžių. Ir dar gaili net kelių minučių viską dorai 
man paaiškinti. Neturi net kelių sekundžių atsakyti į mano žinutę, 
pranešti, kad neatskrisi. 

— Atleisk, bet tau tikrai reikia pasitikrinti klausą. Aš gi tau sa- 
kiau, kad taip patvirtinamas sandoris. Tai privaloma procedūra. 

— Atleisk, bet ar aš ne tavo žmona? 

— Lygiai tokį patį klausimą galėčiau užduoti ir tau, Eiprile, - at- 
šovė jis. - Kodėl neradai bent šešių valandų per visą savo - kiek? — 
mėnesio viešnagę Paryžiuje atlėkti pas mane į Londoną? 

— Man reikia dirbti. 

— O man tai ne. 

Eiprilė nuspūdino prie lovos. Atsitrenkė kaip į sieną, aklavietė 
tokia gili, kad nežinia, kaip iš jos išsikapstyti. Jis teisus. Taškas jo 
naudai, bet ir ji iki šiol turėjo keletą taškų. O abiejų kartu sudėjus 
jų būtų ir labai daug. Skirtingai nei Vimbldono turnyruose, san- 
tuokoje taškai labai skausmingai lemia pasirinkimą likti ar pasi- 
traukti. 


— Tu vėl bėgi, - tarė jis. - Tu visada šitaip: kai užklumpa bėda, 

sprunki, nes nenori jos spręsti. Pabėgai į Niujorką, nes nenorėjai 
padėti savo šeimai, kai ją ištiko bėda. Kai tau Niujorke pasidarė 
per ankšta, išlėkei į Paryžių. O kai ten nepasisekė, vėl grįžai į Niu- 
jorką. 

— Aš praradau darbą. Muziejų uždarė, - Eiprilė sustojo prie 
lovos kaip įbesta. - Jeigu būčiau galėjusi, tikrai būčiau pasilikusi. 
Patikėk manim. Bet migracijos tarnybai nepatinka, kai užsisėdi il- 
giau, nei dera. Šiuo požiūriu jie baisiai keisti. 

— Aš daugiau nebegaliu taip, Eiprile. Apsispręsk pagaliau, ko iš 
tikro nori. Ar gali man atleisti. Ar negali. Matau, kad negali. Esi ne 
iš tų, kurie atleidžia. 

— Ką tai reiškia? 

— Prisimink savo tėvą. 

— Aš tėvui atleidau. Jis juk nesistengė tyčia man kenkti. 

- Tiesa, - Trojus karčiai nusijuokė. - Ne taip kaip aš. Ir tai man 
labiausiai nepatinka - tavo santykiai su tėvu. 

— Mes vėl pradedam dainelę apie tėtį? 

— Tu negali pakęsti, kaip tau atrodo, jo keistai nepaaiškinamo 
poelgio su susirgus motinai, ir dar tempi mane ant tėvo kurpalio. 
Tas žmogus toks ištikimas. Šiuo atžvilgiu jis tiesiog neprilygs- 
tamas. 

- Nenorėčiau, kad toks būtum! Tau Čelsė su Chloja turėtų būti 
svarbiau už viską, — iš visos širdies pasakė Eiprilė. - Jos. O ne aš. 
Dėl to negali būti jokių diskusijų, tad kodėl manai... 

— Reikalas tas, - Trojus nutraukė jos tiradą lyg koks įsiutęs bu- 
lius, - kad kaskart pažvelgusi į mane, tu vis matai jį. Net tavo balse 
tai girdėti. Aš niekada nebūsiu tobulas ir niekada nesielgsiu taip, 
kaip tu trokšti, nes nesu tobulybė. Atleisk, kad toks nesu, bet nie- 
kada ir nesistengiau toks būti. Pasistenk mane suprasti. 

— Aš ir neprašau, kad būtum tobulas, - atsakė Eiprilė. - Tik 
prašau elgtis padoriai. 

Jis teisus, iš dalies. Eiprilė jam neatleido. Labai norėtų atleisti, 
velniškai norėtų. Ji myli Trojų ir jo mergaites, myli savo puikius 
namus Niujorke. Per visą tą skandalą jis elgėsi sąžiningai, atvirai, 
nuoširdžiai prisipažino viską, kiek tik leido Trojaus Edvardo 
Vouto III išdidumas. Aš tau buvau neištikimas, nesu tobulybė, 
bet atleisk ir gyvenam toliau. Tam reikia drąsos, taip, bet Eiprilei 
reikia kažko daugiau, o ne tik apsispręsti - „arba taip, arba taip“. Ji 
nori žygių, karštų pažadų, tegu jis ir neįstengs jų tesėti visu šimtu 
procentų. 

— Ar galiu paklausti? — po kiek laiko prabilo ji. 

Jau dešimt metų Eiprilė vengė šito klausimo, o pastaruosius 
tris mėnesius visaip stengėsi apie jį negalvoti. Bet dabar, po vaka- 
rykštės nakties skaitant Martos dienoraštį, po tiek šampano ir net 
po pažinties su Luku, ji buvo pasirengusi išrėžti tą klausimą visam 
pasauliui girdint. 

— Ar tu buvai neištikimas ir Siuzanai? 

Ilga tyla. Širdis tuksi. Dar keli tvinksniai. 

- Aš laukiu, - paragino ji. 

— Stebiuosi, kad užduodi tokį klausimą, - tyliai ir ramiai atsakė 
Trojus. - Man atrodo, šį klausimą reikėjo spręsti ankstyvojoje 
mūsų draugystės stadijoje. 

— Renkant vienas apie kitą faktus, taip? Supratau. Kaip gaila. 
Bet vis tiek atsakyk. 

— Priežastis, dėl kurių iširo mūsų santuoka, seniausiai aptarėm — 
niekas nepasikeitė. Siuzana buvo užmezgusi romaną su mano ge- 
riausiu draugu, ir nė'vienas iš jų neketino jo nutraukti. Be to, kaip 
žinai, ji ketina pasilikti su juo visiems laikams. 

- Aš neklausiu, kodėl iširo jūsų santuoka. Atsakymą žinau. Aš 
klausiu, ar tu ją apgaudinėjai su kita? 

— Taip, - pagaliau prisipažino jis. - Apgaudinėjau. 

Eiprilė sukūkčiojo ir susmuko ant grindų. Sėdėjo taip kelias se- 
kundes nepratardama nė žodžio, tyli jos rauda be garso virpino 
šimtametes paryžietiško buto grindis. Tokia reakcija į kito žmo- 
gaus bėdą, sakytum, pernelyg jausminga, bet jai atrodė, kad tai dar 
viena jos pačios, ne Siuzanos, santuokos išdavystė. 

— Tu vėl ant manęs varai, ką? - suurzgė Trojus. - Pyksti dėl Siu- 
zanos? Nepamiršk, kad ir ji man įstatė ragus. 

— Ar tuosyk jau apie tai žinojai? - paklausė Eiprilė. Ne, tai ne 
pasiteisinimas. Bet kuriomis aplinkybėmis seksas iš keršto - ne 
pats geriausias dalykas. Verčiau tegu taip elgiasi kiti, o ne žmogus, 
kuriuo tu nori tikėti. 

— Įtariau, bet nebuvau tikras iki galo. Mūsų santykiai buvo 
pašliję. Nederėjo man tau to pasakoti, bet tu prašei, o aš nenoriu 
tau meluoti. Tas reikalas neturėtų liesti mūsų. Aplinkybės visai ki- 
tokios. Toji santuoka jau nuo pat pradžių buvo nevykusi. Supratau, 
kad nesugyvensime, jau tą akimirką, kai pamačiau ją žengiant baž- 
nyčioje prie manęs. Buvau jaunas, nesubrendęs, krėčiau kvailystes, 
tai ir sužlugdė mūsų santykius. 

— Gal tada aplinkybės ir buvo kitokios, bet sukūręs normalią 
šeimą tu irgi nerodei per daug entuziazmo. Tokia jau gyvenimo 
semantika. Jei apiplėšei banką, ištuštinai kieno nors sąskaitą, tave 
iškart apkaltina ir siunčia už grotų. 

— Oho. Šito dar negirdėjau. Nežinojau, kad santuokinės išti- 
kimybės laužymas laikomas teisiniu nusižengimu, - Trojus gar- 
siai nusijuokė, paskui giliai ir pratisai atsiduso. - Mano prasižen- 
gimas baisus, bet tu irgi su manim elgiesi nesąžiningai. Tad rinkis: 

arba susitaikai ir gyvenam toliau, arba viskam galas. Ką renkiesi? 
Spręsti tau. 

Eiprilė užsimerkė, įsitvėrusi lovos krašto sunkiai atsiplėšė nuo 
grindų. Ir tada suprato, kad iš Trojaus vis tiek negaus to, ko nori. 
Jis ne iš tų, kurie gražbyliauja, meilikauja ar žarsto pažadus dau- 
giau taip nesielgti, kad už praeities klaidas būtų atleista. Deja, net 
ir menkiausi jo pažadai padėties nė kiek netaiso, tik blogina. 

Ne, pirmiausia Eiprilė turi atleisti sau, kad ir kokiu būdu tą tu- 
rėtų padaryti, vis tiek reikia atleisti. Trojus teisus. Ji išties nemoka 
dovanoti. 

- Eiprile! - kimiai pašaukė Trojus. - Ar tu dar čia? 

— Nežinau, Trojau. Tikrai nežinau. Nebegaliu kalbėti. 

Eiprilė iš tiesų nebegalėjo kalbėti. 

Numetusi telefoną, pati susmuko ant lovos šalia jo. Įsikniau- 
busi veidu į patalus nusvarino kojas virš baltais ir mėlynais siūlais 
austo kilimėlio. Į grindis dunkstelėjo nuo dešinės kojos nusmukęs 
batelis. Kairysis pakibo pusiau nuautas, pakybojo atsiknojęs ore ir 
galiausiai taip pat bumbtelėjo ant žemės. 

Grimzdama į miegą Eiprilė vis dar girdėjo minkštą odinio ba- 
telio dunkstelėjimą į grindis, ir tas garsas, regis, suvirpino butą, 
nuaidėjo per visą Paryžių, skelbdamas, kad atėjo galas. Kiekviena 
moteris žino, kad nusiavus batelius tavo diena baigiasi, viskam 
galas, taškas, baigta. Kada nors turi taip atsitikti. Viskam turi at- 
eiti galas. Jeigu nepamatei, kad šaukštai popiet, vadinasi, blogai 
žiūrėjai. 


XXXVIII skyrius 


Paryžius, 1893 m. liepos 4 d. 


Nieko nebeliko! Tortoni kavinei atėjo galas, kaip kad ir buvo pra- 
našauta. Kaip sakoma, balius baigtas. 

Šiandien man sunku patikėti, nors laikraščiai jau keletą mė- 
nesių pranašavo liūdną pabaigą. Šįryt pasivertusi lovoje ant šono 
pamačiau Džovanį sėdintį šalia manęs ir piešiantį Le Comte de 
Montesguiou (mylimiausio mūsų miesto dabitos) portretą. Šįkart 
su papūga. Pasilabinau. O jis man: „Tortoni kavinės jau nebėra“ 

- Nemeluok, begėdi, - tarstelėjau jam ir atsisėdusi lovoje pasi- 
taisiau naktinius, kurie per naktį buvo apsiviję klubus. 

— Paskaityk laikraštį, - atsakė jis linkteldamas galva į kojūgalį. - 
Parašyta juodu ant balto. 

Šįkart Džovanis neapsiriko. Pranešimas perspausdintas iš vaka- 
rykščio laikraščio Paris Herald: „Šiandieną Tortoni kavinės Pary- 
žiuje nebeliko. Gyvavusi Italų bulvaro ir Tetbu gatvių sankirtoje, 
visą šimtmetį garsėjusi kaip mėgstamiausias literatų, menininkų ir 
aristokratų poilsio kampelis, pastaruoju metu savo populiarumu 
lygiavusis į restoraną Brėbant ir išgarsėjusi visame pasaulyje. Šeš- 
tadienį prasidės pastato griovimo darbai ir bus sunaikintas dar 
vienas išskirtinis senojo Paryžiaus ypatumas.“ 

— „Išgarsėjusi visame pasaulyje“! Net verkti norisi. 

Kažkodėl man tai kelia siaubingą baimę. Visai sugadino nuo- 
taiką. 

- Čia juk tik kavinė, - be paliovos kartojo Džovanis. - Dar yra 

tavo mėgstama Maksimo kavinė. Patikėk manim, dar nėra taip 
blogai. 

Tačiau Tortoni kavinė man ypač svarbi! Merginai, kuri nebuvo 
viešai pristatyta Paryžiaus visuomenei, nes šioje įstaigoje, galima 
sakyti, įvyko mano debiutas - tegu ne iš karto, tegu Le Belle Otero 
raitantis prie mūsų staliuko prakaitu žliaugiančiomis kojomis ir 
viena krūtimi, sprūstančia iš po palaidinės. Kartais koks kavinės 
darbuotojas ten pasimosuodavo kardu ar užvoždavo lankytojui, 
bet vis tiek būdavo nuostabu... nes ir aš ten būdavau! Ak, Tortoni, 
kaip aš tavęs ilgėsiuos! 

Dabar visi puls grumtis, kas užims Tortoni vietą. Pasklidus gan- 
dams apie kavinės vadovybės nesutarimus, aplink lyg grybai po 
lietaus ėmė dygti naujos kavinukės, siekiančios privilioti kuo dau- 
giau boulevardiers. Ne pati prasčiausia iš jų - Maksimo Gajaro, 
arba tiesiog Maksimo, kavinė, mat jam vieninteliam sekasi iš visų 
geriausiai. Sėkmės priežastis — reklaminė kampanija. Jo restorano 
fasadinėje pusėje - keturi langai, prie kiekvieno lango - plati pa- 
langė, o ant kiekvienos iš jų - po dailią gražuolę! Išties genialus 
sumanymas, o juk šią mintį jam pakišau aš, kai jis ištisas valandas 
sėdėdavo mano bare. 

Oi, pamiršau pasigirti? Viena iš tų gražuolių - aš! 

Labai greitai tai tapo garbės reikalu. Keletas pačių garsiausių 
kankano šokėjų pareiškė norą afišuotis Maksimo kavinės lan- 
guose, bet tik vienai iš visų Folies merginų jis moka už tai, kad tupi 
ten kaip paukštelis (su visomis plunksnomis!). Mano dailus vei- 
delis pasitinka svečius prie pagrindinių durų, o apvalios kūno li- 
nijos meta pro langą ilgą šešėlį ant šaligatvio. Aišku, ilgai kiurksoti 

ant palangės nėra lengva. Vidun sugužėję gaidžiukai mane tiesiog 
dusina! 

— Kokie plaukai! — šaukia jie. - Tavo plaukų spalvai nėra lygių! 

— Kokia oda! Baltesnė ir lygesnė už kūdikio užpakaliuką! 

Taip, ačiū jums už viską. Reikia dėkoti chna dažams ir stebuk- 
lingam balinamajam veido kremui. Aišku, man jis nėra labai reika- 
lingas. Mon dieu! Jis tik paryškina tai, ką davė Dievas. Nors vieną 
gerą dalyką paveldėjau iš tėvų. Mano mamos gyvenimas buvo 
trumpas, bet jos grožis - nenusakomas. 

Deja, turiu saugotis, kad per ilgai neužsisėdėčiau apsvaigusi 
nuo susižavėjusių miestiečių žvilgsnių. Per ilgai palaikius ant veido 
to brangaus kremo, mano oda pagelsta. Žinoma, visada galima 
kremo užtepti daugiau ir tą trūkumą paslėpti! Ko tik nepadarysi, 
„kad būtum graži. Vien klasta ir apgaulė, sako Boldinis, nors ir jam 
pačiam būtų ne pro šalį truputis kremo ir chna dažų! 

Maksimo kavinė - ne vienintelis mano pajamų šaltinis, nors jis 
man moka dvigubai tiek, kiek gaunu Folies kabarete. Jeigu atvirai, 
tai jis tik mano, kad moka man dvigubai, - iš tiesų kloja beveik 
trigubai! Žeraras griežtai reikalauja dėvėti tik Folies aprangą, o pas 
Maksimą aš galiu sau leisti puoštis, nes vienintelis jo reikalavimas — 
rengtis kuo prabangiau, kad per savaitę nuvaryčiau į bankrotą ne 
mažiau kaip tris klientus. Negali atsistebėti, kaip mikliai šie taria- 
mieji ponai iškrato savo kišenes, kad mane pavaišintų ir apipiltų 
dovanomis! Šiais laikais vyrai - les paniers percės'. Jų kišenės — 
kiauros kaip rėčiai. 

Paprastai Maksimo kavinės lange aš sėdžiu pasidabinusi šinšilų 
kailiniais, garkšnoju šampaną, užsikandu ikrais ir kitais gardumy- 

nais, kuriuos užsakę man atsiunčia vyrai. Mano galvą dažniausiai 
puošia kepuraitė su baltojo garnio plunksna. Tai įspūdingas, bet 
labai nepatogus galvos apdangalas. Nuolat kyla pavojus, kad ta ilga 
balta paukščio plunksna gali pagauti virš galvų kybančių šviestuvų 
liepsną. Tačiau aš į tai nelabai kreipiu dėmesio. Svarbiausia, kad 
atrodo įspūdingai! 

Kol kas Maksimo kavinė turi ypatingą pasisekimą (ačiū ačiū, 
mesjė Gajarai!). Galbūt ilgainiui ji bus tokia kaip Tortoni. Šioje 
įstaigoje kartkartėm apsilanko ir garsiausia iš garsiausių miesto 
damų. Taip, aš kalbu apie Žaną Hugo Dodė. Tiesą pasakius, ji ga- 
lėtų čia ir rečiau smaksoti. Kone kas vakarą nusigeria kaip šliurė. 
Sykį padauginusi užšoko ant scenos ir ėmė diriguoti orkestrui 
smidro koteliu. 

Prustas man aiškino, kad jos santuoka su vyru pasmerkta žlugti. 
Nors šis gandas ir labai mielas ausiai, man vis tiek sunku juo pati- 
kėti. Visi žino, kad Prusto galvoje pilna visokiausio šlamšto, bet... 
Skyrybos? Toje šeimoje? Po tokių vestuvių ir šitiek dovanų? Negi 
galima į visa tai nusispjauti? Būtų neprotinga dėl kažkokio vieno 
kito vaido paleisti perniek šitiek gėrybių. Mudu su Boldiniu nuolat 
pešamės ir vėl taikomės. Cest la vie! 

Keletą kartų nutaikiau progą prieiti prie Žanos. Sprendžiant iš 
to, kaip pabrėžtinai ji vengia artintis prie mano lango, darau išvadą, 
kad mane prisimena, ir, kaip įtariu, dėl to manęs šalinasi. Kartais 
sugaunu jos žvilgsnį, nukreiptą mano pusėn ir kviečiantį parodyti 
iniciatyvą. Kai taip nutinka, pirmiausia pasitikrinu, kur sukiojasi 
Maksimas (jam labai nepatinka, kai aš pasišalinu iš savo vitrinos), 
ir pamačiusi, kad jis kuo nors užsiėmęs, patraukiu prie jos. O tada 
būtinai turi kas nors įvykti. 

Sykį, kai jau bandžiau žiotis ir tarti Bonjour, į kavinę staiga, kaip 

dažnai nutinka, suvirto rusai. Žanai atsirišo liežuvis, ji užšoko ant 
baro ir garsiai suriko: Kazokai atėjo! Pabudo tikroji Žana Hugo 
Dodė. Nepraustaburnė. Storžievė. Naudojasi savo pavarde, nors 
nė piršto nepajudina, kad išlaikytų gerą vardą. 

Tą vakarą Žanai staipantis ant baro aš nuspūdinau į savo kam- 
pelį ir iš tenai stebėjau kavinėn sugužėjusius rusus, žarstančius į 
visas puses auksinius. Aš irgi galėčiau nekreipti dėmesio į bjaurų 
tų vyrų ar Maksimo elgesį, jeigu saujom žerčiau sau į kišenę 
louis dor , kuriais tie stabmeldžiai švaistosi kavinėje. Kai niekas 
nemato, aš taip pat kelis nugvelbiu. Jaučiu, kad man jų gali labai 
prireikti, 

Matot, uždarius Tortoni kavinę ir atlaisvinus kelią kitai, didin- 
gesnei, mano kadencijai su Pjeru irgi atėjo pabaiga. Prieš savaitę 
gavau iš jo telegramą. Pjeras rašo, kad šį mėnesį manęs nebefinan- 
suos. Nelabai žinau, ar jis nebeturi pinigų, ar tiesiog nebenori man 
jų duoti. Labai jau buvau pripratusi prie tų kas mėnesį gaunamų 
išmokų iš Pietų Amerikos. Nors ir gerai žinau, kad jo kantrybė 
mano atžvilgiu seniai peržengė ribą, vis dėlto nesitikėjau, kad jo 
dosnumui taip staiga ateis galas. 

Supraskite mane teisingai. Maksimas ir net Žeraras moka man 
su kaupu, aš tikrai nesiskundžiu uždarbiu. Bet reikia pirktis dra- 
bužių, stengtis, kad namie būtų šilta, tai tiesiog privalu, o kur dar 
plunksnos, šinšilų kailiniai, kuriuos irgi būtinai turiu dėvėti, nors 
ir dėl kitų priežasčių. 

"Taigi dar kartą pamėginau išsaugoti savo mėnesinės pajamas. 
Šįryt, grįžusi namo po ilgos naktinės pamainos pas Maksimą, o 
paskui pas Džovanį, sėdau ir parašiau laišką ant savo gražiausio 

rausvo šilkinio popieriaus. Savo laiške gyriau Pjero vyriškumą ir 
jo gebėjimus verslauti. Paskui pamirkiau kairę krūtį į balinamąją 
pudrą ir laiško apačioje padariau jos atspaudą. Labai viliuosi, kad 
šitas priminimas apie mano kūną nukeliaus už Atlanto ir padės 
man iškovoti šiek tiek laiko. 


XXXIX skyrius 


Butas atrodė tuštesnis nei prieš dešimt valandų. 

Eiprilė manė, kad ji bus išėjusi paskutinė, bet veikiausiai kažkas 
per tą laiką nuo pasisėdėjimo terasoje iki šios akimirkos spėjo pa- 
buvoti čia ir pajudino iš vietos mažiausiai dešimtį daiktų, tarp jų ir 
poną Peliuką Mikį. Dabar jis gulėjo aukštielninkas ant kartoninės 
dėžės su senomis knygomis, o ant veidelio buvo užklijuotas lip- 
dukas „Grąžinti siuntėjui“. 

Žargydama per krūvas daiktų Eiprilė pasilenkė ir pakėlė nuo 
dėžės vargšą gyvūnėlį. 

— Ak, Miki, - atsidususi priglaudė prie krūtinės apdulkėjusį 
apskritaausį. — Jie nori tave kažkur išsiųsti. 

Per rankinės dirželį perrišto šaliko kampu ji švelniai nuvalė jam 
viršugalvį. Prie mėlyno su aukso raštais šilko prikibo juodų pūkelių. 

- Viešpatie! Atleisk, drauguži. Matau, tavo būklė nepavydėtina. 

Priglaudė žaisliuką prie nosies. Nuo jo iš tiesų trenkė dulkėmis 
ir praeitimi, tačiau buvo dar kažkas. Kažkas malonaus. Gėlių 

kvapas. Gal Martos kvepalai? Ar Lizetės Katremė:? Eiprilei širdį 
sukuteno malonus jausmas, kad, pasitraukus iš šio pasaulio, žmo- 
nėms, vis tiek lieka kruopelytė tavęs. Žinoma, jeigu kas nors pasi- 
rūpina palaisvinti tau vietos. 

Eiprilė pasidėjo žaislą ant Napoleono III laikų konsolės, kurią 
vakar buvo pradėjusi aprašinėti. 

— Pažiūrėk, į ką pavirto tavo namučiai, Miki, - tarė Eiprilė ir 
išsiėmė bloknotą. - Kokia parodija. 

Ir pradėjo rašyti. 

Napoleono III laikų auksuoto juodmedžio veidrodis ir konsolė. Ant 
jo nugarinės pusės užrašyta: Nr. 2. 

Devyniolikto amžiaus trečiasis ketvirtis? 

Veidrodis su C raidės raštais, gėlytėmis ir kriauklėmis. 

Pusmėnulis, trys žvaigždės, o po jomis balandžių pora. 

Rausvo karališkojo marmuro stalviršis rantytais krašteliais, lenktos 
kojelės. | | 

Eiprilė žvilgtelėjo į užpakalinę sienelę. Ten buvo užrašas: De 
la grand antichambre / de Kiosgue de Gezira / Console or et čbėne. 
Nustebusi šyptelėjo. Kaip pas Martą de Florian galėjo atsirasti 
baldas, kadaise puošęs rūmus Kaire? 

„Geziros rūmų didysis vestibiulis, — užrašė ir net du kartus pa- 
braukė. Nelabai tinka Europos šalių nereikšmingų daiktų aukcionui. 

Staiga Eiprilė išgirdo duryse pasukant raktą. Šastelėjusi už kon- 
solės pastvėrė dekoratyvinį kardą. Neaštrus, bet, gerai užsimojus, 
puikiai tiks suknežinti įsibrovėliui makaulę. 

— Sveiki! — prieš atsiveriant durims, Eiprilė pritūpė prie žemės. — 
Bonjour! 

Prieškambaryje pasirodė Lukas. 

— Avrile, čia tu? | 


Michelle Gable » Butas Paryžiuje 245 


— O Viešpatie, - su palengvėjimu atsiduso Eiprilė. Nedrąsiai 
dirstelėjo iš savo slėptuvės. — Ir vėl mane išgąsdinai. 

- Šimtąkart atsiprašau, — ištarė Lukas dėdamas ant grindų me- 
džiaginį krepšį. - Nesitikėjau, kad šeštadienį čia kas nors bus. Ką 
Čia veiki? 

- Noriu truputį padirbėti. 

Pravėdinti smegenis. Negalvoti apie vyrą, kuris šiuo metu yra 
kitapus Lamanšo, ar su juo esančią moterį. 

— Paryžiuje savaitgalis, o tu sėdi prie darbo. Kokia nuobodybė. 

— Tu irgi čia atėjai, - atšovė Eiprilė apeidama juodmedžio ko- 
modą. - Tau irgi turėtų būti baisiai nuobodu. 

- Taip, taip. Bet aš madam Vanjė pavedimu atėjau paieškoti 
vieno ypatingo paveikslo. O paskui trauksiu švęsti savaitgalio ir 
apie darbą negalvosiu iki pirmadienio. 

- Jeigu atėjai dėl paveikslo, tau nepasisekė. Visi meno kūriniai 
išvežti. Olivjė su Marku leis tau juos pamatyti sandėlyje tik pir- 
madienį. Šiandieną jų turbūt nė nerasi. Deja, tavo kelionė - veltui, 

— Ne veltui, - atsakė jis ir patraukęs pečiais atsirėmė į lakuotą 
komodą, Riznero darbo vieno iš pačių garsiausių prancūzų kara- 
liškųjų baldų kopiją. Žodis „kopija“ truputį menkina baldo vertę, 
bet, gerai pagalvojus, ji galėtų būti parduota mažiausiai už tris 
šimtus tūkstančių dolerių. 

— Ar galėtum nesiremti į svetimą daiktą? — paklausė Eiprilė. — 
Štai, žiūrėk. Turiu tau kai ką. Turėdama omeny tavo pomėgį į 
ką nors ramstytis, specialiai tau atnešiau keletą sulankstomų kė- 
džių, - ir bakstelėjo pirštu į kampą. - Būk geras. 

— Ak, ta mūsų Avrilė. Amžinai ką nors sugalvoja, kad tik išgel- 
bėtų savo stalus.ir visokius niekučius. 

Nuduodamas gerokai įsižeidęs, Lukas pastvėrė kėdę ir garsiai 

vilkdamas grindimis atsitempė iki jos. Eiprilė tuoj pat puolė ant 
kelių ir ėmė trinti kėdės paliktus dryžius. 

- Kad ir kokių imtumeisi atsargumo priemonių, aš vis tiek, 
regis, viską tik laužau ir gadinu, - šypsodamasis tarė Lukas. - Kas 
čia? Linkė? Šita komoda jo? Matai, aš vis dėlto girdžiu, ką tu man 
pamokslauji apie baldus. 

— Net iš tolo į jį nepanašu, — taip pat šypsodamasi atrėžė jam 
Eiprilė. - Prašovei pro šalį net pusantro šimtmečio. Ne, čia Žano 
Anri Riznero darbas. Jis buvo oficialiai pripažintas ėbėniste du roi. 
Karališkasis baldžius. Čia yra karališkosios šeimos komodos ko- 
pija. Matai čia? Ant priekio Marijos Antuanetės monograma. 

Šnairuodamas į ją Lukas lėtai atsisėdo ant kėdės. Atrodė susi- 
mąstęs, o gal truputį pavargęs. 

— Tiek to, nevarginsiu tavęs savo pamokslais, bet ar matei štai 
šitą? — tai pasakiusi Eiprilė grįžtelėjo atgal ir paėmė anksčiau ran- 
koje laikytą kardą. Užsimojo, apsuko juo ratą, bet neįvertino savo 
jėgų ir sunkus kardas netyčia šmaukštelėjo Lukui per kelį. Dar kiek 
į šalį ir būtų šniojusi jam tiesiai į tarpkojį. 

— Mon dieu! - sukliko tas. 

— Oi, atsiprašau. Ar labai užgavau kelį? 

- Išsigandau ne tiek dėl kelio, kiek dėl kitos kūno dalies. Vos 
nenurėžei, Avrile. Būsimi mano vaikai tau dėkoja. 

— Laimė, kad dar nesu visiška nevėkšla, - prisipažino Eiprilė ir 
nuraudo kaip ugnis. — Bet argi šitas kardas ne nuostabus? Tu juk 
vyras. Tau ginklai turėtų patikti, ar ne? 

— Aš vyras, bet, ko gero, ne pagal griežčiausius amerikietiškus 
standartus. 

- Šiuo atžvilgiu tu visiškai teisus, — pritarė jam Eiprilė ir per- 
braukė pirštu kardo ašmenimis. - Nežinau, kiek jį reiktų įvertinti, 

ir apskritai, ar jis turi kokią vertę. Marta turbūt juo naudojosi norė- 
dama pagąsdinti pernelyg įkyrius gerbėjus. O gal varžovus? 

Eiprilė maktelėjo į priekį, lyg smeigtų durklą Žanai Hugo į 
pilvą, nors iš tiesų jos vaizduotė neapsiribojo tik ja viena. Įdomu, 
ar kas nors yra pasikėsinęs į aplinkosaugininką, rizikos kapitalo 
fondo valdytoją? 

— Tiek to, - tarė Eiprilė ir sugrūdo kardą atgal į makštį. - Užteks 
žaisti. 

- Avrile, ko raukaisi? 

— Kaip suprasti - ko raukausi? 

— Vos tik įžengiau į butą, tu ant manęs ėmei kažko griežti 
dantį, - Lukas pabraukė pirštu tarp antakių. - Kas nutiko? Mus 
užgriuvo dar kokia nors bėda dėl baldų? 

— Ne, nieko panašaus. 

Eiprilė paėmė kėdę ir išskleidusi pasistatė priešais Luką. Kaž- 
kodėl jai staiga ėmė linkti keliai. Aišku, jau nebe dvidešimt pen- 
keri. Ir ji nebegali gyventi nuolatinėje nervinėje įtampoje, o paskui 
dar tikėtis, kad užsimojusi kardu ko nors fiziškai nesužalos. 

- Šįryt daug galvojau apie Martą, - prisipažino. Pasakyta iš šir- 
dies, bet atverta ne visa tiesa. 

- Šįryt? O aš maniau, kad tu apie madam de Florian galvoji 
kiekvieną minutę, - prunkštelėjo Lukas. Eiprilei nieko neatsakius, 
jis švelniai palietė jai kelį. - Aš gi erzinuos, ma chėri. Nagi, papa- 
sakok, apie ką šįryt mąstei? 

— Galvojau apie lankymo valandą tarp ketvirtos ir penktos. 

Martai ir jos aplinkai ši valanda buvo žinoma kaip leistino iš- 
tvirkavimo metas. 

— A, aišku. Santuokinė neištikimybė žeidžia tavo puritoniškus 
įsitikinimus. 

- Ne! Nieko panašaus, - šoko gintis Eiprilė. Paskui pabandė 
savo mintis paversti žodžiais, bet nelabai sekėsi. - Jeigu atvirai, tai 
ta valandžiukė verta dėmesio. Visi su ja taikstosi ir nesileidžia į jo- 
kias diskusijas. Ir niekas nepyksta. Šis nukrypimas visiškai neskan- 
dalingas. Tiesiog taip yra. Lyg savo paaugliui vaikui leistum per 
sekmadienio pietus paragauti vyno. Ir jokios mistikos. 

- Nori atgaivinti seną „tarp ketvirtos ir penktos“ tradiciją? — pa- 
klausė Lukas. - Nė kiek neabejoju, kad tavo idėja sulauktų plataus 
ir visapusiško palaikymo. Na, gal tik iš vyrų pusės. 

— Taip, tokia naujovė nelabai prigytų, - atsakė Eiprilė, - Klau- 
simas ne į temą. Norėtum žinoti, ar tavo žmona suka į kairę? 

— Aš neturiu žmonos. 

— Tarkime, turi. Ar tau tai rūpėtų? 

— Kaip ir visa kita, tai priklausytų nuo aplinkybių, - atsakė 
Lukas. - O jeigu apskritai, tai ne. Man tai, kaip tu sakai, „nerū- 
pėtų“. Juk tai dar ne pasaulio pabaiga. Kažkodėl man atrodo, kad į 
šitą klausimą neprivalau atsakyti. 

Eiprilė giliai atsiduso, akies krašteliu sekė Luką. 

- Mano vyras, - po kiek laiko prabilo, — na, jis... 

Papurtė galvą. 

— Mudu vis nesutariam, - skubiai pridūrė. - Viena mūsų draugų 
pora... jos vyras sykį pasuko į šoną. 

- Jūsų draugų, - Lukas supratingai linktelėjo galvą. Be jokios 
abejonės, šią vienintelę amerikietišką vingrybę jis tikrai moka in- 
terpretuoti tinkamai. 

- Oui, - nusukusi akis į šalį ištarė Eiprilė, nes puikiai jautė, kad 
tinkamai suvokta potekstė nereikalauja tolesnio aiškinimo. — Jos 
vyras prisipažino turėjęs vienos nakties nuotykį su kita. Tiksliau, 
tai nebuvo romanas, tik netinkamas poelgis. 

Eiprilė galėtų pateikti ir daugiau smulkmenų apie nemalonią 
draugės padėtį. Galėjo paaiškinti, kad vyras buvo išvykęs koman- 
diruotėn į Singapūrą. Pasirašyti svarbios sutarties. O ten po visko 
laukė vakarienė ir gausybė alkoholio, kurio jis paprastai negeria. 
Ten darbuvo viena konsultantė. Ir jie kažkaip atsidūrė jo viešbučio 
kambary. Po dešimties minučių jis paskambino žmonai ir prisipa- 
žino nusikaltęs. O po šimto dienų tas pokalbis vėl atgimė draugės 
galvoje. 

— Ar labai jis nusikalto? - paklausė Lukas. - Sutuoktinių at- 
žvilgiu, nes turi rūpėti jiems, o ne pašaliniams? 

- Jie mylėjosi. Ir ne tik, tiesa? 

Eiprilė įsivaizdavo savo vyrą, glostantį svetimos moters krūtis, 
slystantį delnais jos šlaunimis, lendantį po kelnaitėmis. Regėjo Tro- 
jaus lūpas, apžiojusias moters spenelius. Ir dar vieną smulkmeną, 
kurios Eiprilė nenorėjo nei įsivaizduoti, nei apie ją ką nors žinoti, 

— Kaip suprasti — ir ne tik? - paklausė Lukas. 

— Na, pakeliui į palaimą, būna dar daug tarpinių stotelių. 

— A, - žioptelėjo Lukas. - Tai tarp ko tie nesutarimai? Tarp 
judviejų su vyru? Sakyčiau, ginčytis dėl draugų poros santykių, 
mano galva, nėra pagrindo. 

Ir laukdamas atsakymo išrietė antakius. 

— Ne, ji nepyksta, - burbtelėjo Eiprilė. - O ginčas toks: mano 
"galva, jam nederėjo nieko sakyti žmonai. O Trojus mano, kad pri- 
sipažindamas vyrukas nusipelnė pagyrimo. 

— O ką mano tavo draugė? 

- Ji įsitikinusi, kad geriau būtų apie tai nieko nežinoti. 

Eiprilė jau gana seniai liūliavo šią mintį, bet tik dabar išreiškė 
ją garsiai. Nors tai garbės ir nedaro, vis tiek buvo gera išsakyti savo 
mintis garsiai, užuot svaičiojus abstrakčiai. Lukas - ne pirmas 

žmogus, išgirdęs apie tą pramanytą draugę. Eiprilė irgi klaidino 
save melu. 

- Kodėl? — nustebo Lukas. - Kodėl ji nieko nenori apie tai ži- 
noti? 

- Jai nuo to tik blogiau. Jeigu daugiau tai nebepasikartos, kam 
tuomet prisipažinti? Kad išpirktų savo kaltę? Palengvintų sau 
širdį, perkeldamas skausmą jai? Kam tas prisipažinimas padėjo? 
Tik ne jai. 

— Taip, iš esmės labiausiai padėjo jam, bet kai kas galėtų gin- 
čytis, kad „svarbiausia čia teisingumas“. Argi draugė, tekėdama už 
jo, nesitikėjo atvirumo ir sąžiningumo? 

- Be abejo. Bet dabar jai neramu. Ir tas nerimas ją nuolat 
graužia. O jos vyras. Jis vaikšto pasipūtęs kaip gaidys, nes jaučiasi 
esąs teisus, kad prisipažino. Jo galva, atleisti - neišvengiamas pa- 
darinys, tai, ko ir reikėjo tikėtis. Tarsi: Oi, atleisk, prasikaltau, betgi 
nesu tobulybė, tad... suprask mane tinkamai. 

— Ji baiminasi, kad tai gali vėl pasikartoti? 

— Taip, - patvirtino Eiprilė. - O laukti baiminantis, kad tai 
įvyks, yra baisiausia. Gal jai reikėtų pasinaudoti Martos taisykle 
„tarp ketvirtos ir penktos? Gal net įtraukti į kitus nerašytus so- 
cialinius susitarimus. Vyresnio amžiaus damoms atsiveria keliai. 
Atsikratai nereikalingų šiukšlių. Tau leidžiama kartais nekaltai 
susitikti su mylimu žmogumi, jeigu tai nekliudo tavo nuolati- 
niam darbui. Nieko tai nestebina. Ir niekas nesijaučia .apkvai- 
lintas. 

- Tujuk visu tuo netiki. 

— Netikiu? 

- Jeigu atvirai, samanymas būtų tobulas, - tarė Lukas, - bet 
tiesą sakant... 


Michelle Gable + Butas Puryžiuje 251 


Staiga suskambėjo jo mobilusis. Lukas pažvelgė į ekranėlį ir su- 
siraukė. 

- Šūdas, - sumurmėjo. - Turiu eiti. Ar galėsime šitą pokalbį 
užbaigti vėliau? 

— Ne. Tai yra — taip. Bet nebūtina. 

- Norėčiau nesutikti, - Lukas pakilo nuo kėdės. Jam stojantis 
sugirgždėjo kelio sąnariai. - Atsiprašau, kad turiu taip greitai iš- 
lėkti. Jeigu nebūtų skubu, tikrai nelėkčiau. Ar nepyksi, kad palieku 
tave čia vieną? 

— Nė kiek. Juk viena čia ir pradėjau. 

Lukas suskleidė kėdę ir atsargiai pastatė į kampą, stengdamasis 
antrąsyk nesubraižyti grindų. Maloniai šypsodamasis grįžo prie 
Eiprilės ir švelniai ištarė „au 'voir, Avrile“, Šiuos žodžius ji mielai 
girdėtų ir sapne. 

— Žiūrėk, saugok save, - pasakė. 

-Eiprilė jam vos šyptelėjo, bet nuo kėdės nepakilo. Tiesiog ne- 
įstengė. Neturėjo jėgų nei galvoje, nei kojose, nei visame kūne. 
Nors pastaruoju metu labai laukė kūniško atsisveikinimo, šįsyk 
Eiprilė neįstengė nė krustelėti, | 

- Iki, Lukai, - teištarė kaip Celsė, Chloja ar kokia kita paauglė 
amerikietė. - Iki pasimatymo. 

- Šitaip nieko nebus, Duokš ranką, — jis ištiesė savąją. — 
Lėve-toi". 

— Lukai, eik, sakau. Aš pavargau. Kam tau terliotis su kažkokia 
paniurėle... 

Nieko nesakęs Lukas pasilenkė, pakėlė Eiprilę nuo kėdės ir pri- 
siglaudęs apkabino, o ji stovėjo apsvaigusi iš nuostabos ir mirk- 

sėdama. Lukas palenkė galvą ir švelniai, bet ryžtingai pabučiavo 
pirma į vieną skruostą: - Lik sveika, - paskui į kitą, - mano miela 
Avrile. 

Tada apsisuko ir dingo pro duris. Eiprilė kelias minutes stovėjo 
lyg suakmenėjusi ir pati stebėjosi, kad vis dar turi jėgų stovėti. 


M 


Trečia dalis 


i 


* 


XL skyrius 


Eiprilė stengėsi negalvoti apie sparčiai besikeičiančius kalendo- 
riaus lapelius, apie Martos baldus, kurių bute spėriai mažėjo. Gerai 
tai, kad su kiekvienu baldeliu darbo radosi vis daugiau. Eiprilė pa- 
stebėjo anomalijų. Atsirado vis daugiau klausimų, reikalaujančių 
nuodugnaus tyrimo. Ir laiko. Jai reikia daugiau laiko. 


Komoda puošta buksmedžio ir juodmedžio juostelių inkrustacijomis, 
pusmėnulio formos viršus iš vyšnių spalvos gyslotojo marmuro už- 
dėtas ant plokštės frizo. Komodoje yra trys stalčiai: du šoniniai iš- 
traukiami stalčiukai ant vyrių su lauro lapų ornamentais ir pagrin- 
dinis stalčius, papuoštas heraldine Prancūzijos lelija. Dviejų didelių 
stalčių plokštės puoštos medžio inkrustacija (perdažyta?), kurioje 
pavaizduotas pintas krepšys su persikais ir gėlėmis. Iš abiejų pusių 
juos gaubia atverčiamos durelės, savo forma primenančios du mažuo- 
sius stalčiukus. Komoda stovi ant akantinių kojelių (restauruotų?), 
užsibaigiančių gauruotomis liūto pėdomis. Visos keturios kojos re- 
miasi į cokolį. 

Nesibaigianti virtinė klausimų, dar daugiau priežasčių pasinerti 
į darbą, pasilikti Paryžiuje. Gal pavyks dar kelias dienas pratęsti 
viešnagę? Tiriamasis darbas yra geras tuo, kad jam negalioja laiko 
ribos. Ir, kaip pranešė Piteriui, Olivjė ir visiems, kam rūpi jos nuo- 
monė, Eiprilė laukė pokalbio su Agnese, su madam Vanjė, kuri ga- 
lėtų būti pats svarbiausias ir labiausiai intriguojantis informacijos 
šaltinis. Visa laimė, kad ji dar nemirė. 

Trečiadienio popietę, įsitaisiusi ant sulankstomos kėdės, Eip- 
rilė apžiūrinėjo bronzinę Emė Žiulio Dalu skulptūrėlę. Ji jau buvo 
mačiusi jo skulptūrų muziejuose ir Liuksemburgo sodo rūmuose, 
bet rankoje laikyti dar neteko. Paprastai jo darbai eksponuojami 
ant pjedestalų lyg monumentai, o ne kaip namų puošmena. Iš kur 
Marta galėjo gauti šį meno kūrinį, spėliojo Eiprilė. Kas padova- 
nojo - Boldinis, Monteskju ar tas mėšlo magnatas? O gal net pats 
Dalu? Marta tikriausiai vienintelė moteris pasaulio istorijoje, dėl 
kurios šios spėlionės galėtų pasitvirtinti. 

Ši skulptūrėlė, kaip ir daugelis Dalu darbų - nuogos moters, 
sėdinčios sulenktomis kojomis, prie krūtinės priglaustais keliais, 
aktas, paryškinantis jos putlią nugarą ir apvalainą užpakaliuką. 
Moteris sėdi ant akmens, nuoga, parėmusi smakrą ant peties ir 
žiūri į palei kojas tekantį upelį. Šią akimirką Eiprilė irgi jautėsi 
plika, lyg Dalu skulptūrėlė: susigūžusi, užsisklendusi, visų akyse, 
bet nerodanti savo jausmų, tarsi prieš kelias minutes lyg niekam 
nereikalingas daiktas būtų įmesta į šaltą, sraunią upės tėkmę. 

Eiprilė telefonu nufotografavo statulėlę. Paprastai darbe nau- 
dodavosi fotoaparatu, bet šią nuotrauką ji nusiųs Trojui kartu su 
šmaikščiu prierašu, kaip ji puikiai atrodytų jų bute. Gal galėtum 
aukcione nupirkti? Tiek to, pajuokavau. (Ne visai.) 

Bet Eiprilė prisiminė, kad nevertėtų šito aptarinėti su Trojumi, 

Aišku, galėtų, bet jam kiltų klausimas, kodėl ji rūpinasi namų in- 
terjeru, jei dar visai neseniai svarstė, ar apskritai norėtų likti gy- 
venti kartu. 

Jiedu nesikalba telefonu jau keturios dienos, susirašo elek- 
troniniais laiškais ar trumposiomis žinutėmis, atsiprašinėdami 
vienas kito dėl begalės darbų ir laiko skirtumo, trukdančio jiems 
bendrauti mobiliuoju ryšiu. Je vais tomber dans les vapes! Aš tokia 
pavargusi, kad tuoj krisiu kaip lapas. Abu puikiai suprato šitą gu- 
dravimą, keliantį Eiprilei klausimą, kodėl apskritai jie dar gaišta 
tam laiką. 

— Zut! - šūktelėjo Eiprilė į BlackBerry ekranėlį. - Nereikia man 
to Dalu. 

Rankoje lyg kokia barškuolė suvibravo telefonas, Išsigandusi 
Eiprilė numetė jį ant grindų, lyg jis iš tiesų galėtų įgelti. Telefonas 
ir toliau skambėjo. Pasilenkusi pakėlė nuo žemės. 

— Oi, Birde, labas. 

Palengvėjo? Nusiminė? Aprašinėti baldus galėtų visą dieną, o 
įvardyti jausmus, žiūrint į skambintojo numerį, - neįmanoma. 

- Ar gavai užrašus, kuriuos vakar tau pasiunčiau? —- paklausė 
Eiprilė. 

— Gavau, - patvirtino Birdė. - Ačiū. Guli ant Piterio stalo. Beje, 
vyrukas labai laukia tavęs sugrįžtančios. Nuolat klausinėja, kada 
parskrisi. 

— Malonu girdėti. Jis manęs pasiilgo. Deja, mano lėktuvo bi- 
lietas tik liepos vienuoliktą. 

- Žinau, sakiau jam tai gal milijoną kartų, bet jis kažkodėl po 
dešimties minučių vėl viską pamiršta. Be tavęs tarytum negali nė 

žingsnio žengti. Apgailėtina. Prašo paklausti, ar negalėtum grįžti 
anksčiau. 

— Anksčiau? - amtelėjo Eiprilė, prisiminusi madam Vanjė. 
Paskui pagalvojo apie Trojų. - Ne, niekaip negalėsiu. 

- Taip, žinau, suku uodegą kaip įmanydama, bet nėra paprasta. 
"Ta moteris dar gyva, tiesa? Ta paveldėtoja? 

— Taip. Dar gyva. Kol kas. 

— Puiku. Turiu įdomios lyginamosios informacijos, kurios 
prašei. Apie daiktus, parduodamus atskiruose teminiuose aukcio- 
nuose, ir tuos, kurie pateikiami didesnėmis grupėmis. Na, jų ne tiek 
ir daug, bet vis tiek turėsi už ko užsikabinti, Atsiųsiu, ką surinkau. 

- Ačiū, - padėkojo Eiprilė ir atsiduso. 

— Aukščiau galvą! Piteris visapusiškai tave palaiko. 

— Nuostabu, bet abejoju, ar jis turi čia nors kiek įtakos. 

— Kada galėsi susisiekti su ta nepasiekiamąja senute? - paklausė 
Birdė. - Galjai pavyks palenkti Paryžiaus padalinį savo pusėn? 

— Labai to tikiuosi, bet ji tokia nenuspėjama. Be to, silpnos svei- 
katos ir dar ligoninėj. Tad laiko klausimas lieka atviras. 

— Kas bus, jei turėsi išskristi nepavykus pasikalbėti su ja? Ar 
galėsi, pavyzdžiui, jai vėliau paskambinti? 

- Nebijok, pavyks. Pasikalbėsiu, - patikino Eiprilė. - Pasiliksiu 
čia dar savaitę. Gal dvi. Visą mėnesį. Jeigu reikės, stovėsiu prie jos 
ir mirties valandą. 

Net pati nustebo išgirdusi save tariant šiuos žodžius. Grįžimo 
namo dienai artėjant (po dviejų savaičių, liepos vienuoliktą), 
Eiprilė atsibusdavo kasryt vis neramesnė, vis labiau susirūpinusi. 
Bilietas užsakytas, kad spėtų grįžti iki savo gimtadienio. Jeigu teks 
pasilikti ilgiau, turės gimtadienį švęsti viena, nors, kita vertus, 
kad ir grįš namo į Niujorką, labai galimas dalykas, jog vis tiek per 

gimtadienį bus viena. Dievas mato, jau geriau vienai Paryžiuje nei 
savuose namuose Niujorke. Tikrai. Reikės pratęsti viešnagę Pary- 
žiuje. Piteris sakė, būk, kiek reikės. O reikalas iš tiesų rimtas. 

- Prasitęsi komandiruotę? — paklausė Birdė ir garsiai nųsi- 
juokė. - Nekabink makaronų. Piteris numirs belaukdamas. 

— Ne pirmas kartas. 

- Kažkodėl jaučiu, kad gali ten pasilikti visam laikui. Gal ketini 
įsidarbinti Paryžiaus padaliny? 

- Skamba viliojamai, bet Niujorke manęs laukia mylimas 
darbas ir asmeninis gyvenimas, — nors iš dalies grįžti į Niujorką 
šiek tiek baugu. Nes grįžus viskas jau bus kitaip nei tą minutę, kai 
iš ten išskrido. — Vis tiek kada nors turėsiu grįžti. 

— Gerai, kad tai supranti. Nes tau tikrai reikės grįžti, — Birdės 
balsas nuskambėjo liūdnai, tarsi ketintų pranešti nemalonią nau- 
jieną. - Juk čia tavo namai. 

- Žinau, - ištarė Eiprilė. - Pažiūrėsim, kiek pasistūmėsiu darbe 
per kitą savaitę. Primink Piteriui apie būsimą pokalbį. Pasakyk, 
kad aš jo labai laukiu. 

Ragelyje stojo trumputė tyla, tarsi Birdė, pasirengusi išrėžti 
savo įprastinį „būtinai, būtų nusprendusi susilaikyti. Gal nujautė, 
kas bus toliau. Gal suprato, kad Eiprilei kaip tik šios tylos ir reikia, 
O kita vertus, gal ji šiuo metu užspringo karšta bandele, kuria pa- 
prastai užkandžiauja per pusryčius. Juk taip ne sykį yra buvę. 

Kad ir kaip ten būtų, Birdės tyla užtruko įtartinai ilgai. Pasinau- 
dojusi proga Eiprilė suskubo ją nutraukti: 

- Žinai ką? Velniop tą Piterį. Pratęsk mano bilieto galiojimą dar 
dviem savaitėms. Kol kas tiek. 


XLI skyrius 


Paryžius, 1893 m. lapkričio 30 d. 


Jau daug mėnesių nerašiau dienoraščio. Tiek daug turėčiau papa- 
sakoti, bet ne viską galiu rašyti! 

Na, pagaliau tai įvyko. Vakar gavau paskutinį Pjero laišką. Mano 
guanas sužinojo, ką aš čia išdarinėju, ir pareiškė nebefinansuosiąs 
mano žygių. O kokius konkrečiai žygius jis turi galvoje - man ne- 
aišku. Liepė įjo laišką neatsakyti, neatsiprašinėti, nemaldauti ir ne- 
besiųsti daugiau jam savo kūno atspaudų. Viskas baigta. Sumokėjo 
už butą iki metų pabaigos, o tada jau turiu susirasti kitą pastogę. 
Man reikės išsikraustyti! Jau kitą mėnesį! Negaliu sau to leisti. Kur 
ištirpo mano pinigėliai? Ko gero, ištaškiau suknelėms, bateliams ir 
šampanui. O maniau prikaupusi iki valios! 

Nuėjau pas Boldinį. Žinojau, kad jis man padės. Mūsų drau- 
gystė išsirutuliojo į rimtesnius santykius, nei iš pradžių tikėjausi. 
Mus sieja sielų bendrystė, o ne daiktai ar kasdienė būtinybė, Įsi- 
vaizduokit, jis man nėra nupirkęs nė vieno daikčiuko, o už vaka- 
rienę pas Maksimą dažniau moku aš nei jis! 

Pastaraisiais mėnesiais buvau geranoriška. Stengiausi jam būti 
pati pigiausia meilužė, kokios jis dar gyvenime neturėjo. Taigi jis 
turėtų padėti man ištverti šį sunkmetį. Na, ir aš linksmai nusitei- 
kusi patraukiau pas jį į namus, galvoje dėliodama skaičiukus. Džo- 
vanis man tikrai padės, aš tuo nė kiek neabejojau! 

Kai įplaukiau į jo studiją, jis buvo ką tik grįžęs iš lavoninės. Apsi- 
džiaugiau puikia jo nuotaika, kurią jam visados suteikia žiūrėjimas 

į numirėlius. Tai buvo įstabus aplinkybių samplūdis. Akimirką net 
nudžiugau, kad Pjeras nutraukė su manimi ryšius. Nebeverš iš tolo 
kilpos man ant kaklo! Galėsiu kiek noriu skirti laiko Boldiniui, 
būsiu laisva ir nebekankins jokia kaltė! Na, paprastai aš niekada 
nesijaučiu kalta, bet kartais šis jausmas užklysta ir net nustebina. 

— Turiu tau naujieną! - įsmukdama pro duris pranešiau Boldi- 
niui ir, kad būtų įtikimiau, apsisukau ratu, sijonu šluodama grin- 
dimis. — Aš tave įsimylėjau. Nutraukiau santykius su Pjeru, kad be 
jokios sąžinės graužaties galėtume būti kartu, o kabareto merginos 
ir vaikinai užčiauptų burnas ir nebelaidytų paskalų! 

— Tu mane įsimylėjai? 

Jis taip susiraukė, lyg būtų paragavęs piktavališkai nusūdyto 
Margaritos kokteilio. Ta vargšelė manosi, kad, padirbėjusi Folies 
bare, galės įsitaisyti virtuvės šefe pačiame geriausiame restorane 
Paryžiuje. (Moteris - virtuvės šefė!) Ji gamina siaubingai, o savo 
gyvenimą galiausiai baigs kalėjime už tai, kad savo maistu nuodija 
žmones. Ji netinka nei valgiui gaminti, nei rodytis scenoje, nes nuo 
ragavimno baisiausiai nutuko! 

— Tu mane myli, - pakartojo jis. 

Ir vėl ta rūgšti mina. 

— Tikrai taip! - pripuoliau prie jo ir rankomis apsivijau jam 
kaklą. - Galėsime būti kartu! Amžinai! Ir Pjeras nebestos mums 
skersai kelio. 

Tada Džovanis pažvelgė man į akis ir suraukęs nosį tarė: 

— Marta, aš dievinu tave, bet nesu toks turtingas, kad tave my- 
lėčiau. 

— Kaip gali šitaip kalbėti? - sušukau. Ak, man širdis plyšta! Tuoj 
ims ir iššoks iš krūtinės! - Kaip tu gali atstumti mano meilę? Aš 
noriu už tavęs tekėti! 

— Ne, ne, nieko nebus, - atšovė jis. - Tau tiesiog viskas nusi- 
bodo. 

- Ašjuk myliu tave, Boldini. Kvaileli tu! Visa širdimi myliu tave! 

Pridėjau ranką prie kaktos ir apsimečiau alpstanti. Jis sugriebė 
mane nespėjus parkristi. 

— Manęs laukia šimtai darbų, — pareiškė jis. - Baik čia vaidinti. 
Vėliau ateisiu pas tave. 

— Tu neturi laiko meilei? 

— Turiu, tik sakau, kad negaliu finansiškai sau to leisti. O labiau- 
siai neturiu laiko tavo emociniams protrūkiams, bet tai jau kitas 
klausimas. Būk gera, išeik. Vėliau aš pats pas tave užsuksiu. 

Ir ką aš galėjau jam atsakyti? Jausdamasi pažeminta iki plaukų 
pašaknų, išsliūkinau iš jo studijos. Nepaisiau sesers Marijos mo- 
kymų ir, išėjusi į gatvę, neslėpdama jausmų nuo viso pasaulio, 
leidau sau garsiai išsiraudoti. 

O tada griebiausi vienintelės išeities: tuoj pat patraukiau pas 
Margaritą, į jos naująjį butą. Mane glumino, kad ji gyvena naujame 
bute, o aš likau vargo prispausta. Margarita turi šimtus meilužių, 
gal tūkstančius, bet jos visos - moterys! 

Iš pradžių maniau, kad jos domėjimasis silpnąja lytimi tik 
laikina gudrybė, kad priviliotų tam tikros rūšies vyrus. Tačiau 
jos polinkis iki šiol nesikeičia. Sakosi nejaučianti vyrams jokios 
aistros. Ar galit patikėti? Ji tikisi, kad moterys ją išlaikys? Viešpatie 
šventas! Greičiau jau pragaras ledu užsitrauks! Šitas mitologinis 
posakis labai tinkamai apibūdina Margaritos mąstymą, mat ji tikisi 
galėsianti virti valgius didiems literatams bei menininkams ir dar 
gauti už tai pinigų. 

Kai atvykau į paslaptingai įsigytą Margaritos butą, radau ją su- 
sirangiusią į aštuoniukę. Šitokia poza atrėpliojusi ji atidarė man 

duris. Išrietusi užpakalį sau virš galvos ir tursendama lyg kalakutė, 
ieškanti kalakuto. Akimirksniu pamiršusi savo bėdas paklausiau, 
kodėl ji negali pasitikti svečių normalia poza, prasmukau pro ją ir 
patraukiau į stebėtinai prabangią svetainę. Šlepsėdama grindimis 
Margarita atsekė iš paskos ir toliau geidulingai maivėsi. 

— Kas atsitiko? - paklausė nenatūraliu gomuriniu balsu, suteik- 
dama posakiui „kalba per užpakalį“ naują reikšmę. 

— Man galas! - suvaitojau ir susmukau ant sofos. Priešingai nei 
Boldinis, ji nesuskubo manęs gelbėti, kad nenugriūčiau. 

Raudodama lyg už pinigus, laisva ranka glosčiau sofos audinį. 
Aksomas buvo toks švelnus ir minkštas, kokio savo namuose dar 
neturėjau. 

— Iš kur gavai šitą sofą? - nesusilaikiau nepaklaususi. Pašokau 
ant kojų ir paglosčiau kniedėmis apkaltą viršutinę atlošo dalį. — 
Neapsakomai gražu. | 

— Nusipirkau. Iš kur daugiau? Sakyk, Marta, tau reikia pinigų, 
ar ne? Juk dėl to atėjai pas mane, tiesa? 

— Kodėl taip manai? 

— Nes šitaip lieji ašaras tik tada, kai pristingi frankų ar luidorų! 

— Gerai jau, - nusileidau, - atspėjai. Turiu finansinių bėdų. 
Pjeras manęs nebešelpia. 

— Stebiuosi, kaip iki šiol ištvėrė. O kur tavo atlygis už darbą? 

— Ištirpo! Gyvenimo malonumai per daug brangūs. Matai, aš 
neuždirbu tiek, kiek scenos atlikėjai. 

- Tu tiek neuždirbi? Cha! — Margarita prunkštelėjo ir atsistojo 
tiesiai. Krūtys visu svoriu šleptelėjo ant krūtinės. Speneliai rudi, 
stori ir styrantys. - Seniai sakiau, kad Folies tavo atlygį tiesiai mo- 
kėtų Maksimui ir nereikėtų niekam gaišti laiko! 

— Margarita, būk gera, maldauju, padėk savo geriausiai draugei. 

— Gerai jau, gerai, - atsiduso ji. - Daug tau duoti neturiu iš ko. 
Bet duosiu, kiek galiu. 

— Oi, ačiū tau, - padėkojau ir pamėginau nusišypsoti. - Lieku 
tau skolinga. 

— Išleisk tik maistui ir būtiniausioms reikmėms. Tik ne šinšilų 
kailiniams ar abejotinos kilmės grožio prekėms. 

— Abejotinos kilmės? 

- Marta... 

— Trės bien, - purkštelėjau. - Kaip pasakysi. 

Susižėrusi gautą pašalpą ir pasigrožėjusi naująja Margaritos 
kūno darkymo poza atsisveikinau su savo drauge ir išėjau į gatvę. 
Lauke jau buvo sutemę. Danguje virš miesto tvenkėsi žemi de- 
besys, oras buvo prisisunkęs drėgmės. Eidama suskaičiavau pi- 
nigus ir iš baimės man užgniaužė kvapą. Margaritos pašalpos man 
užteks tik mėnesiui ar dviem. O laikas prabėgs labai greitai. 

Pabūgusi grįžti į savo butą, kad netyčia nesusidurčiau su gar- 
biais savo namo šeimininkais, patraukiau pas Maksimą greito- 
siomis ko nors išgerti. Deja, kaip dažniausiai nutinka, vieno kok- 
teilio neužteko, išlenkiau tris, keturis ir dar daugiau. Nespėjau nė 
apsidairyti, kai po kelių valandų jau šokau su La Belle Otero tarp 
staliukų, vaikydama po salę ir po svečių kėdėmis visą būrį jos raus- 
vųjų triušiukų. Vieną netyčia numyniau. 

Vakarą praleidom puikiai. Bent kartą. Paskui, kai, La Belle pa- 
mokyta, vyniojau sau ant galvos ir tarp kojų šaliką, pakėliau akis 
ir priešais save išvydau ją. Žaną Hugo. Ji visai atvirai spoksojo į 
mane. Tinkamiausia akimirka užkalbinti tą moterį. 

Nustūmusi La Belle Otero į šalį, nužygiavau per visą restoraną 
tiesiai prie Žanos. Ji sėdėjo įsitaisiusi ant pianino, užmetusi koją 
ant kojos, įžūliai pasikėlusi suknelės sijoną. "Turiu pasakyti: mote- 

riškė ne iš kelmo spirta. Gelbėdama savo reputaciją, galėtų būti ir 
šiek tiek santūresnė. 

Pasak Maksimo, skuosdama prie jos, pakeliui nustūmiau net 
du po kojom pasipainiojusius padavėjus. Priėjusi prie Žanos, at- 
sirėmiau abiem rankomis į pianiną jai iš šonų ir kone įbedžiau 
nosį jai į veidą. Ji buvo išgėrusi šampano. Užuodžiau tai iš burnos 
kvapo. 

— Kaip jautiesi, - užsipuoliau ašaroms riedant skruostais, — ga- 
lėdama sėdėti sau ramiai ant pianino ir negalvoti apie rytojų? Kaip 
jautiesi, žinodama tai, ko nežino kiti? Žinodama, ką atėmei iš kitų? 

— Kodėl manai, kad man nerūpi, kaip aš. gyvensiu rytoj? - pa- 
klausė ji ir gurkštelėjo šampano tiesiai iš butelio. - Gal man net 
labai rūpi. Gal net labiau nei tau. 

— Tau juk nereikia sukti galvos, kaip prasimatyti duonos kąsnį, * 
tiesa? Ar kur prisiglausi rytoj? Už ką nusipirksi dar vieną pačią ma- 
dingiausią suknelę ar skrybėlaitę? Tu jau viską turi! 

— Viskas dar nėra laimė, - atsakė ji. 

Viskas dar nėra laimė? Viskas kaip tik ir yra laimė. O tai jau 
labai daug. Man tai - išsigelbėjimas. 

Žanai juk nereikia gyventi su atgrasiu vyru, nuo kurio trenkia 
mėšlų iš šikšnosparnių urvų. Jai nereikia stypsoti tam prakeiktam 
restorano lange skaudančia nugara, kad susimokėtum siuvėjui už 
naują suknelę, ir dar šypsotis šimtams vyrų, prieš kuriuos kaimo 
mėšlininkas atrodytų lyg princas. 

Jai nereikia stovėti už baro, ilgesingai žvelgiant į sceną ir svajo- 
jant, kaip gera būtų atsidurti po tomis šviesomis. Jai nereikia sko- 
lintis pinigų iš draugės, kurią pati turėtumei globoti, ar maldauti 
vyro meilės, kad galėtum susimokėti už butą, nors širdyje iš tiesų 
rusena vien meilė jam. Ir vis dėlto! Kaip tik čia, o ne kur kitur, galiu 

drąsiai iškelta galva pasigirti, jog kažką gyvenime pasiekiau! Mon 
dieu! Koks pažeminimas. 

— Nėra laimė? - nustebau, iš pykčio peržengdama visas pado- 
raus elgesio ribas. Santuoka, dovanos, keturi namai — ir čia dar ne 
laimė? Visa tai tarsi iš dangaus, ir tai dėl mažos gudrybės. - Nejįsi- 
vaizduoju, kaip gali šitaip kalbėti, žinodama, kas pati esi ir kas aš 
tokia! 

— Kas tu? Ogi eilinė beprotė! Kokia buvai, tokia ir likai. 

Apspangusi iš pykčio stvėriau jai iš rankos butelį šampano ir 
sviedžiau į sieną, tik per plauką nepataikiau į būrelį Maksimo ne- 
ūžaugų. Salėje stojo mirtina tyla. Pianistas liovėsi skambinęs. Man 
irgi užėmė kvapą. 

- Kazokai atėjo! - kažkas sušuko iš salės, Visi sužiuro į duris, 
pro kurias lyg iš gardo paleistos vištos, vienas paskui kitą kūliais 
virto kazokai. Rusai. 

— Kazokai! — vienu balsu ėmė skanduoti salė. 

— Saugokitės, kazokai atėjo! 

Šūksnis, vertas Vaterlo mūšio, bet jis nutraukė visas įsisiūba- 
vusias aistras. Laikas antram raundui, laikas rinkti nuo žemės jų 
pažertas auksines monetas. 

Kaip tik tuo metu pianistas ėmė garsiai barškinti klavišus, o 
žmonės visa gerkle šaukti. Mane pagavo minia, nunešė prie durų, 
ir aš nepajutau, kaip atsidūriau lauke. Plumptelėjau ant šaligatvio 
suplėšyta suknele ir visai be nuotaikos. Niekam aš nereikalinga, 
gal ir gerai, o gal baisiau ir būti negali. 

Pėdindama Karališkąja gatve ir graudžiai liedama ašaras, man 
už nugaros linksmai aidint Maksimo kavinės lankytojų šūksniams, 
netikėtai prieš save išvydau seną savo draugą Piužolį, garsiausią ir 
mylimiausią mūsų miesto pirdžių. Niekada negalvojau, kad bezda- 

lius gali pažadinti tokius romantiškus jausmus, bet tikrai taip atsi- 
tiko. Išsipustęs, linksmai sau švilpiniuodamas, jis ėjo tiesiai į mane. 

— Žozefai! - sušukau ir puoliau jam į glėbį. - Man galas! Aš dau- 
giau nebeištversiu! 

— Ma chėrie, - prabilo jis, glostydamas man plaukus. — Kas at- 
sitiko? 

Kūkčiodama išklojau jam savo bėdas. Jis linkčiojo galvą, sto- 
vėjo nudelbęs akis, kol jam pasakojau, vienintelis atjautus mano 
nelaimėms. 

— Ak, mano mieloji Marta, apgailestauju, kad atsidūrei tokioje 
bėdoje, - guodė jis. - Ar tau per mažai moka Folies bare? 

— Ne, moka gan dosniai, - atsakiau jam. Pakėlusi galvą pažvel- 
giau į jį tikėdamasi, kad net ir raudodama atrodau jam patraukli, 
kad mano balinamasis kremas ir plaukų dažai padėjo pasiekti rei- 
kiamą rezultatą. - Pakliuvau į baisią bėdą! 

— Na, aš tau padėsiu. 

— Tikrai? - sumirksėjau, stengdamasi žiūrėti į jį didelėmis, aša- 
rotomis akimis kaip Margarita. - Tikrai man padėsi? Ak, kokia aš 
tau dėkinga! Garbės žodis, atsilyginsiu, kuo tik tu panorėsi... 

Piužolis žingtelėjo atgal. 

- Būk gera, nieko nežadėk. Džiaugiuosi galėdamas tau pagel- 
bėti. Nors ir pats nelabai suduriu galą su galu, bet vis tiek ką nors 
sugalvosiu, kaip tau padėti. Reikės pasukti galvą, šiokio tokio išra- 
dingumo, bet aš pasistengsiu. 

Apsipylusi krokodilo ašaromis vėl puoliau jam į glėbį. Jis ne- 
minėjo sumos, nieko negarantavo, tik davė žodį, kuris buvo lygiai 
toks pat vertingas kaip kazokų auksas. O man nieko daugiau ir ne- 
reikia — tik pažado padėti, tegu ir nekonkretaus, bet suteikiančio 
vilties išgyventi. 


XLII skyrius 


- Eiprile? — telefono ragelyje pasigirdo šiurkštus, suirzęs balsas. 

Prabėgo daugiau nei savaitė. Eiprilė džiaugėsi, kad pratęsusi 
bilieto galiojimą iš Niujorko nesulaukė nė cypt. Paprastai Piteris 
mėgsta tą pačią akimirką paleisti į darbą savo tiradas, bet šįkart 
būta blogiau. Kaitindamas savyje pyktį, ilgokai uždelsė. 

- Piteri, čia tu? - ramiai atsiliepė Eiprilė. - Kaip laikaisi? 

— Tai visiškai nepriimtina! 

Įkaitusiame delne spausdama prie ausies telefoną, Eiprilė 
priėjo prie lango. Kadangi lauke pagaliau sušilo, per pietus Martos 
bute tapo trošku, oras prisisunkęs alergenų ir debesimis kylančių 
dulkių. 

— Ko taip pyksti? - paklausė, nors gerai žinojo, dėl ko jis taip 
niršta. - Nemanau, jog yra taip blogai, kad reikėtų šitaip pykti. 

— Nelaikyk manęs kvaileliu, Vout. Kalbu apie tavo laišką ir pro- 
gramos pakeitimą, kuriuos man Birdė nutėškė ant stalo. 

— Tą planą mes pakeitėme prieš gerą savaitę. 

— Mes pakeitėme? Cha! Neblogai pavarei! Nepamenu, kad būtų 
kas derinęs su manim. Ką turi galvoje, sakydama mes? 

— Gerai jau. Aš pati pakeičiau. O Birdė tik vykdė mano nuro- 
dymus. Be to, tai buvo padaryta prieš aštuonias ar devynias dienas. 
O tu tik dabar pradėjai pykti? 

— Aš tiek laiko bandžiau nusiraminti! Turėčiau tuojau pat tave 
atleisti iš darbo. Ko gero, taip ir padarysiu. 

Piteris visada toks: siunta, rėkia, rodos, tuoj nutrūks nuo gran- 
dinės. Jis kas mėnesį mažiausiai po kartą grasina atleisti Eiprilę iš 

darbo, nors jos veiklos rezultatų analizėje vien pagyrimai ir ilgiau- 
sios jos talento ir profesinės patirties liaupsės. 

— Pirmadienį gyva ar mirusi turi prisistatyti į darbą, - toliau 
siautėjo Piteris, su kiekvienu žodžiu šaukdamas vis garsiau. - Ne- 
manyk, kad mes čia sėdim ir krapštom sau užpakalius spėliodami, 
ką dar sugalvos mūsų šaunioji Eiprilė. Laukia šimtai darbų. Dau- 
gybė aukcionų. Aš pats turėjau vykti į Long Ailandą apsižiūrėti 
kažkokio namo. 

— Kaip baisu, - paguodė Eiprilė. - Gaila, kad niekuo negaliu tau 
padėti. Tačiau, jeigu nebūtų taip svarbu, tikrai nebūčiau prasitęsusi 
komandiruotės. Juk pats sakei, kad galėsiu, pameni? Kai siuntei į 
Paryžių. Sakei, būk, kiek reikės. O man reikia pabūti čia dar šiek tiek. 

Piteris atsiduso, įniršis priešintis pagaliau ėmė slūgti. 

— Birdė minėjo, kad tu pritari tam, ką mes čia darome, - pri- 
minė jam Eiprilė. — Ir kad tu mus visapusiškai palaikai. Nagi, Pitai. 
Juk žinai, kad aš teisi. 

Ir vėl atodūsis. Garsus, kad Eiprilė būtinai išgirstų. 

— Nevadink manęs Pitu. 

— Nagi, viršininke. Juk žinai, kad man dar reikia čia šiek tiek 
pabūti, 

— Ar nesupranti, kad mums tai kainuoja, ką? - viauktelėjo jis. — 
Aukcionų įkarštis jau visai ant nosies. Tu man reikalinga Niujorke. 
Ir Karen laukia nesulaukia, kada sugrįši. Kaip matyti, kai tavęs nėra 
darbe, manęs niekas neklauso. Žmonai nepatinka, kai skambinu 
dieną, o juo labiau darbo reikalais. Dėl tavęs mums abiem gyve- 
nimas apkarto! Per tave iširs mūsų santuoka! 

— Perduok žmonai nuoširdžiausią mano atsiprašymą, - gniauž- 
dama juoką paprašė Eiprilė, nes Piteris kalbėjo labai nusiminęs, — 
Labai apgailestauju, kad negaliu pasiūlyti peties išsiverkti dėl 

nuolatinės darbe tvyrančios įtampos. Vis dėlto, kai viskas baigsis, 
pamatysi, tos kelios dienos Paryžiuje tikrai atsimokės su kaupu. 
Kuo daugiau surinksiu informacijos apie eksponatus, kuo labiau 
pakelsime kainą, tuo didesnius gausime komisinius. Juk pats mane 
šito mokei, Piteri. Pats irgi ne kitaip pasielgtum. Mielas geras Pi- 
teri, Toks jaunas ir visko geidžiantis. 

Piteris sučepsėjo lūpomis, o Eiprilė laukė, ką jis atsakys. 

- Tau nederėtų šaipytis iš mano amžiaus, — atšovė, - Gerai jau. 
Duodu tau dar dvi savaites. 

— Valio! - suspigo Eiprilė, - Pasitikslinu: dvi savaites nuo šian- 
dien, taip? Nes... 

- Dvi. Nuo šiandien. 

Eiprilė darsyk sucypė. 

— Sutarta, - pridūrė jis. - Daugiau jokių sušiktų pratęsimų. 

— Supratau. Nuostabu. 

- Nesuprantu, kodėl leidžiu tau šitaip vedžioti mane už no- 
sies, - burbtelėjo Piteris. 

- Paskui pats džiaugsies, pamatysi! — džiugiai atitarė jam Eip- 
rilė, - Garbės žodis! Na, man jau metas grįžti prie darbo. 

— Taip, tikrai. 

Ir ragelyje stojo tyla. 

Uždususi, išpilta prakaito, bet kartu ir džiaugdamasi pergale, 
Eiprilė zujo po Martos butą, pildydama aprašus ir katalogo kor- 
teles. Šiandien penktadienis ir Olivjė su Marku dar vakar išvyko 
savaitgaliui į užmiesčio sodybas. Eiprilė nematė reikalo ilgiau čia 
kiūtoti ir springti dulkėmis. Verčiau likusią dienos dalį praleis Vo- 
gėzų aikštėje, darbuodamasi saulutėje. 

Pirmą valandą dienos karštis mieste stojo tiesiog nepakeliamas. 
Kelias savaites marinęs miestą įkyriu purškiančiu lietumi ir vi- 

dutine dešimties-penkiolikos laipsnių temperatūra, oras staiga 
sušilo, karštis šoktelėjo iki trisdešimt penkių, it miestą apgaubė 
tiršta, drėgna karščio marška. Skaičiuojant pagal Celsijaus skalę, 
per kelias dienas temperatūra pašoko net trigubai. 

Vogėzų aikštė nusidriekusi net per dvi apygardas - trečiąją ir 
ketvirtąją, - todėl nukeliauti iki jos pėsčiomis, o dar per tokį karštį, 
kai visa suprakaitavusi turi temptis ir nešiojamąjį kompiuterį, susi- 
daro netrumpas kelio gabalas, tačiau ši aikštė Eiprilei — pati mėgs- 
tamiausia vieta Paryžiuje. Baldų muziejus, kuriame ji dirbo, buvo 
vos už kelių kvartalų, tad retai pasitaikydavo dienų, kad ji neišeitų 
pasivaikščioti po arkomis ar pasėdėti ant žolės. 

Daug metų prabėgo, kai ji pastarąjį kartą vaikštinėjo Vogėzų 
aikšte, bet ir šiandien jos atminty dar gyvi prisiminimai apie rau- 
donų plytų ir balto akmens statinius, stačiai besileidžiančius mė- 
lynus šiferio stogus ir dviejų aukštų fontaną su vandenį spjaudan- 
čiais liūtais. Daugiau nei prieš keturis šimtmečius šią Vogėzų aikštę, 
kaip karališkąjį paviljoną, įrengė Henrikas IV. Dabar šiuose pasta- 
„tuose įsikūrusios parduotuvės, restoranai ir prabangiausi renesanso 
stiliaus butai. Tačiau iki to keletą šimtmečių ši aikštė buvo labiau ži- 
noma kaip mėgstamiausia dvikovų vieta. Eiprilė pagalvojo: įdomu, 
ar kuriems nors Martos gerbėjams irgi teko stoti į dvikovą šios 
aikštės pievelėse? Sunku įsivaizduoti, kad šioje vietoje, kur dabar 
gulinėja ir saulėje kaitinasi įsimylėjėlių porelės, ropinėja mažyliai, 
anksčiau šmėžavo kardai ir poškėjo pistoletų šūviai. 

Po viena iš daugelio arkų Eiprilė susirado laisvą staliuką. Pa- 
sidėjusi nešiojamąjį kompiuterį iš karto kibo į darbą. Jai atėjus, 
su kiekviena minute parke rinkosi vis daugiau žmonių. Stilingai 
išsipuošusios mamytės skubėjo čion su savo švelniaplaukiais ma- 
žyliais ir tūpė prie pavėsyje įrengtų smėlio dėžių. Šalia vaikšti- 

nėjo dailiai apsirengusios, už rankų susikibusios porelės, vienos 
linksmai tarpusavy čiauškėdamos, kitos nepratardamos nė žodžio. 
Ant žolės ilsėjosi sugulę turistai ir žygeiviai. 

Eiprilei irgi norėjosi prigulti ant žolės. Piteris jai mina ant 
kulnų, betgi kas gali pasakyti, kiek darbo dar reikės nudirbti, kol 
viskas baigsis? O šiandien jau prasideda savaitgalis. Visi normalūs 
paryžiečiai jau seniai išlėkę iš miesto ir džiaugiasi prasidėjusiu ato- 
kvėpiu. Tokioms mintims sukantis galvoje, Eiprilė tarsi jautė Pi- 
terio įtūžį per visą Atlantą. 

Atsakymas aiškus. Padaryti reikės viską. Ir kuo greičiau. 

Ilgesingai žvelgdama į žygeivius (Mon dieu, koks nuostabus 
gyvenimas - jokios atsakomybės!), Eiprilė paėmė telefoną. Birdė 
buvo žadėjusi atsiųsti nuotraukų, kertinius jų būsimų planų 
apmatus. Nors iš Birdės nebuvo jokių žinių, ekranėlyje mirksėjo 
kažkoks pranešimas. Eiprilei nudiegė širdį. 

„Turiu žinių apie Martą, — prieš septynias ar aštuonias minutes 
atsiuntė Lukas. - Kur galėčiau tave rasti? Ar niekur neišvažiavai?“ 

„Valio! - atrašė Eiprilė, lekiodama pirštais per klaviatūrą. - Aš 
Carette kavinėje, prie Vogėzų aikštės. Staliukas lauke. Būsiu čia dar 
valandą ar dvi“ 

Ji tikėjosi, kad Lukas, kaip ir Olivjė ar Markas, tokį vėlyvą penk- 
tadienio metą jau seniai ilsėsis kokioje akmeninėje užmiesčio so- 
dyboje. O Kad jis tūnos Paryžiuje ir dar galvos apie Martą (o gal ir 
apie ją), privertė Eiprilę nusišypsoti kiek plačiau, nei priimta vie- 
šoje vietoje ir dar sėdint prie staliuko vienai. Koks nors praeivis, 
kaip ana tos dvi rausvai apsirengusios moteriškės, galėtų pama- 
nyti, kad jai ne visi namie. Bet niekas nekreipė į ją jokio dėmesio, 
net nepastebėjo, kad ji čia sėdi, na ir kas, bet jeigu būtų kitaip ir 
koks nors pažįstamas pamatytų ją taip besišypsant, pagalvotų: 

„Vajetau, kas dabar daros mūsų Eiprilei? Turbūt jai vienas šulas 
iškrito.“ 

Bet veikiai ji jau nebesėdės viena. Nors ir toliau plačiai šypsosis, 
praeiviai greitai pamatys Luką. Ir tada jiems viskas taps aišku. 


XLII skyrius 


Lukas atsisėdo priešais ją ir apdovanojo plačia kreivadante šypsena. 
— Bonjour, Avrile, - pasilabino. - Atlėkiau net paknopstom. 
Eiprilė pastebėjo, kad šiandien jis nesiskutęs, gal net nuo vakar 

ar užvakar. Ir todėl atrodė, lyg būtų užsiauginęs barzdą, nuo kurios 

atrodė dar netvarkingiau, bet kartu ir patraukliau. Net tos rusvai 
apsitaisiusios moteriškės, kurios iki šiol sėdėjo jai abejingos, dabar 
vogčiom dėbčiojo į juodu. 

- Galėjai ir neskubėti, - atsakė ji, nors širdyje džiaugėsi, kad 
atlėkė. 

Lukas gūžtelėjo pečiais. Išsitraukė iš kišenės pakelį cigarečių. 
Juokingai patuksenęs pakeliu į delną, kaip daro visi užkietėję rūka- 
liai, išsiėmė vieną ir prisidegė. 

— Nieko baisaus, nenumiriau, — atsakė jis. - Ačiū tau, kad visada 
būni lengvai surandama. 

Laukdamas, kaip Eiprilė interpretuos jo pastabą, Lukas krypte- 
lėjo galvą į šoną ir nudūręs akis žiūrėjo jai į pėdas. Paskui lėtai, valiū- 
kiškai jo žvilgsnis ėmė kilti jos blauzdomis aukštyn. Staiga Eiprilė 

prisiminė vilkinti tik paprastą vasarinę suknelę. Apranga ne itin 
tinkama darbui, betgi diena karšta, o ji darbuojasi „ne kontoroj“. 
Moteris nesitikėjo sutikti čia ką nors, kas imtų apžiūrinėti jos kojas, 
o juo labiau norėtų ką nors apie jas pasakyti. 

— Daili suknelė, - šyptelėjo Lukas. - Man patinka. 

— Neabejoju, - burbtelėjo ji. - Atsiprašau. Karšta. Nei Martos 
bute, nei manajam nėra oro kondicionierių. Nesitikėjau sutikti pa- 
žįstamų. 

- Tu visados teisiniesi, ma chėrie, - Lukas išpūtė per petį debesį 
dūmų. - Žodis „daili“ angliškai reiškia komplimentą, taip? 

- Kartais taip. Negi ėjai čia tam, kad pažiūrėtum, kaip aš apsi- 
rengusi? O gal turėjai svaresnę priežastį? 

— Moters drabužiai irgi gera priežastis, - patenkintas garsiai nu- 
sišaipė. Akyse lyg du velniūkščiai plykstelėjo kibirkštėlės. - Deja, 
visai ne dėl to. Turiu tau naujienų. Madam Vanjė išleido iš ligo- 
ninės. Jos sveikata taisosi. 

- Tikrai? - Eiprilė net pašoko nuo kėdės. - Kokia nuostabi žinia! 
Koks puikus sveikatos pagerėjimas per tokį stebėtinai trumpą laiką. 

— Neabejoju, kad čia prisidėjo tavo nuoširdžios maldos per pas- 
tarąsias porą savaičių. Žinau, kad dėl to naktimis nemiegojai. Per- 
duosiu jai nuo tavęs labų dienų. 

— Būtinai. O mano norai, skirtingai negu tavo, visiškai rimti. 
Reėžk, kada galim su ja susitikti? 

— Sakai, mano norai nerimti? 

— O jeigu rytoj? Ar galim jau rytoj važiuoti aplankyti madam 
Vanjė? Puikus laikas, nes Olivjė šį savaitgalį išvykęs už miesto. 

— Rytoj? Nežinau, Avrile, ar verta taip ilgai laukti? Gal geriau 
važiuojam tuoj pat? Nudumsim greičiau už ją! - Lukas užgesino 
nuorūką ir pamnerkė jai akį. - Kas gali būti maloniau nei teisininko 

ir aukcionatorės draugija, pasitinkanti grįžtančią ją iš ligoninės. 
Bijau, kad tik paskui jos vėl neišgabentų atgal. 

— Gėrai jau, gerai. Supratau, - Eiprilė užvertė akis aukštyn. — 
Nesakyčiau, kad šis savaitgalis netinkamas ligonei lankyti, bet pri- 
tarių tau. 

— Ak, mano mieloji amerikietė. Amžinai ieško priekabių. 

- Otuvis ką nors man prikiši, - Eiprilė palingavo galvą. - Čia 
kalba entuziazmas. Aš degu entuziazmu. 

— Entuziazmas. Gerai. Trės bien. Entuziazmas man patinka. 

— Dieve šventas. 

Eiprilė pabandė surimtėti, Sėdėjo nudūrusi akis į stalą, o krū- 
tinę kuteno slopinamas juokas. 

— Gal kas negerai, madam Vout? 

— Ne, ne, viskas gerai. Mesjė Tėbo, jeigu ne šį savaitgalį, tai 
kada, jūsų galva, galėtume susitikti sa madam Vanjė? Čia mano 
entuziazmas niekuo dėtas, - ir, neleisdama jam atsakyti, suskubo 
pridurti: - Man reikia pasiderinti planus. 

- Gal po kelių savaičių? 

— Po kelių savaičių? - Eiprilė pakėlė į jį akis. 

— Gal dviejų, o gal trijų. Aš trumpam ketinu išvykti iš miesto... 

— Lukai, laukti tris savaites aš negaliu. Po dviejų savaičių iš- 
skrendu į Niujorką. Ir tai geriausiu atveju. Jeigu sugalvosiu pratęsti 
viešnagę bent vieną dieną, mane išmes iš darbo. 

— Ketini išvažiuoti? — paklausė Lukas. Keliskart sumirksėjo di- 
delėmis, nustebusiomis akimis. — Po dviejų savaičių? — Išimta antra 
cigaretė sustingo ore nepridegta. Šiaip atleidimas iš darbo Luko nė 
kiek negąsdino, bet šįkart... šįkart mesjė Tėbo smarkai sunerimo. 

- Oui, - patikino Eiprilė. - Toks įsakymas - dvi savaitės. Dedu 
galvą, kad lauki nesulauki tos dienos. Dings iš horizonto ta įkyri 

amerikietė, amžinai zyzianti dėl dienoraščių, laiškų ir pasiligoju- 
sios senutės. 

— Taip, - Lukas atsikrenkštė, paskui kostelėjo dar kartą. Su- 
trynęs cigaretę, kurios taip ir nesurūkė, į peleninę, tarė: - Man pa- 
sisekė. Ką gi, tuomet turime suktis, ir kuo greičiau. 

— Labai būčiau tau dėkinga, - ramiai atsakė jam Eiprilė. Argi tai 
įmanoma? Ar ir jam jos išvykimas kelia šiokią tokią nuoskaudą? 

Staiga Lukas pakilo nuo savo kėdės. Atrodė sutrikęs ir susijau- 
dinęs, tokio anksčiau ji dar nebuvo mačiusi. Eiprilė pasekė jo pa- 
vyzdžiu, taip pat pašoko nuo kėdės ir pasitaisė suknelę. Dabar ji 
atrodė puse sprindžio trumpesnė nei šįryt, kai apsivilko. 

— Na, man jau metas, - tariamai linksmai pareiškė, vis dar tam- 
pydama suknelę už palankų. 

— Kur tau metas? — Lukas žengė kelis žingsnius prie jos. Kelnių 
audiniu ties keliu palietė jai koją. 

- Eisių truputėlį prigulti, - kinktelėjo galvą pievelės pusėn. — 
Susirasiu ramią vietelę, paskaitysiu dienoraštį ir pailsėsiu. Tingi- 
niauti nelabai mėgstu, bet diena tam labai tinkama, o mėgautis 
Paryžiaus saule laiko man liko nebe tiek jau ir daug. 

— Tai jau tikrai, - Lukas perbraukė abiem rankom sau per 
plaukus, timptelėjo aukštyn kelnes. - Palydėsiu tave iki pievutės. 

— Merci. 

— Eime, miela drauge, pasimėgaukime saule. 

Lukas maloniai ją apkabino. Žengiant arkų galerija, Eiprilei 
kilo noras susigūžti, numesti nuo pečių jo ranką. Du žingsneliai į 
šalį, ir ji bus nepasiekiama. Tačiau kažkas Eiprilei neleido to pa- 
daryti. 

— Ar dažnai čia ateini? — paklausė ji vildamasi, kad nebus su- 
prasta netinkamai. 

— Kartais. 

Eiprilė juto malonų jo kūno prisilietimą, stengdamasi nesu- 
reikšminti ką tik pasakytos užuominos. 

- O tu? 

- Kai dirbau muziejuje, ateidavau čia nuolat, - atsakė ji. - Užuo- 
bėga nuo kasdienybės. 

- Labai graži aikštė, - pritarė jis. Suktelėję į kairę abu žengė į 
saulę. - Kažkada Viktoro Hugo namas ribojosi su šia pievele, Bet, 
neabejoju, tu tai jau Žinai, 

— Tikrai? — Eiprilė atsisuko į jį išsišiepusi iki ausų. - Ne, neži- 
nojau. To Viktoro Hugo? Žanos, didžiausios Martos priešininkės, 
senelio? 

Lukas juokdamasis patapšnojo jai per viršugalvį. 

— Na, visiems jis labiau žinomas kaip garsiausias visų laikų ra- 
šytojas ar humanistas. Bet „didžiausios priešininkės“ senelis — taip 
pat vertintinas požiūris, - bedė pirštu tolyn į pievelę. - Jis gyveno 
ana tame name. Anksčiau ten buvo privati rezidencija, o dabar jo 
garbei įsteigtas muziejus. 

— Ten yra Viktoro Hugo muziejus? 

— Juk jūs Amerikoje turite Montičelą, tiesa? Argi ne tas pat? 

 — Oho! Vaikščiojau čia gal penkis šimtus kartų ir nė sykio ne- 
toptelėjo mintis, kad jis galėjo čia gyventi. 

Eiprilė stabtelėjo ant žolytės, kur vos už kelių žingsnių driekėsi 
pavėsis. Bus gerai pasislėpti, jeigu pasidarys per karšta. Kai Lukas 
stovi taip arti, tai ir dabar jau baisiai šilta. 

— Na va, - tarė ji. - Atrodo, čia bus geriausia. Ką manai? Pati 
karščiausia Paryžiaus saulė. 

Ištraukusi iš rankinės platų šaliką, patiesė ant žemės. Pasistengė 
atsisėsti kaip dama, kad nepasirodytų vulgari. 

— Gali palaikyti man draugiją, - pakvietė Eiprilė ir staiga susi- 
griebė. Visai nenorėjo šito sakyti. - Na, jeigu turi laisvą popietę. 

- Ar turiu? Ne. Deja, manęs laukia susitikimas. 

— Aha. Aišku, - Eiprilė susiraukė. - Turbūt kas nors iš mūsų 
juk turi dirbti. Net ir šeštadieniais. Ačiū, kad padėjai man susirasti 
puikų nuošalų kampelį. 

— Man irgi buvo malonu. Madam Vout, - atsisveikino kilste- 
lėjęs prie kaktos ranką. - Au “voir. Iki greito. 

Tylomis ir truputį susiraukusi ji nulydėjo nueinantį Luką. Jis 
atrodė sunerimęs, kažkas čia negerai. Lukas niekada neišlekia tin- 
kamai neatsisveikinęs. Eiprilė palietė delnu sau skruostą spėlio- 
dama, ar kuo jo neužgavo. 

— Avrile! 

Moteris krūptelėjo. Lukas užklupo ją užsigalvojusią. Apsisukęs 
jis ėjo jos link. Kaip atrodė jos veidas taip užsigalvojus? Turbūt 
kaip kokios įsimylėjusios paauglės. Ar serijinės žudikės. 

- Ca va? - paklausė jis. 

— Taip, oui! Jai la banane! 

Negi ji nieko neišmoko? Jai la banane! Apgailėtinas kasdienis 
posakis: viskas gerai ar kuo puikiausiai. O išvertus skamba klaikiai: 
Aš turiu bananą. 

— Nuostabu, - nusijuokė Lukas. - Bananų visada reikia turėti 
prie savęs. Norėjau paklausti. Ar turi kokių nors planų Fėte Nationale 
proga? 

- Bastilijos dieną? Turi galvoje pačią šventę? Ar išvakarės? 

Nors Eiprilė ir gerai žinojo, kad ta diena švenčiama liepos 14-ąją, 
o didžiausios linksmybės vyksta išvakarėse, vis tiek ėmė ir paklausė, 


* Viskas gerai? (Pranc.) 

Didelių planų neturėjo nei tą, nei kitą dieną, o jeigu atvirai, tai Eip- 
rilė nebuvo numačiusi, kaip praleis nei šią savaitę, nei kitą ar jau pra- 
ėjusią. Visi jos planai liepos mėnesį - knaisiotis po daiktų istorijas ir 
skristi namo į nežinomą ateitį. 

— Ir vieną, ir kitą, - Lukas patraukė pečiais. 

- Liepos trylikta - mano gimtadienis, - netyčia garsiai lepte- 
lėjo. - Pala. Ne, ne gimtadienis. 

Išraudo kaip ugnis. O Dieve, kaip gaila, kad neturi ką tik pami- 
nėto banano. Būtų susikišusi burnon, kad netaukštų nesąmonių! 

— Nieko nesuprantu. Tai gimtadienis ar ne? 

— Taip, gimtadienis, — giliai atsiduso. - Mano gimtadienis. Sų- 
kaks trisdešimt penkeri. Oficialiai jau tapsiu pusamže, dėlto ir ne- 
norėjau sakyti. 

— Ketini gyventi tik iki septyniasdešimties? 

- Jeigu pasiseks. | 

— Na, juk tai nuostabu. Manau, tau reikia atšvęsti amžiaus vi- 
durio sukaktį per esmingiausią šventę - Bastilijos dieną. Le bal des 
pompiers . Ką pasakysi? - jo akyse vėl sužibo ugnelės. 

— Le bal des pompiers? Na, nežinau, Lukai. 

Eiprilė keletą metų pragyveno Paryžiuje, sulaukė kelių Basti- 
lijos paėmimo dienos švenčių, bet niekada neteko dalyvauti ugnia- 
gesių pokylyje. Ketino dalyvauti paskutinę vasarą, kai gyveno šiame 
mieste, bet uždarius muziejų spruko iš Paryžiaus, nenorėdama 
išsivežti jokių prisiminimų apie savo nesėkmę. Buvo davusi žodį 
sugrįžti čia po kelių savaičių, kai susiras kitą darbą ir išdrįs rodytis 
žmonėms į akis. Bet Eiprilė sutiko Trojų ir jos planai pasikeitė. Bet ir 
vėlgi, sutikus Trojų, pasikeitė ne tik planai. Pasikeitė visiškai viskas. 


* Ugniagesių šventėje (pranc.). 

— Ko tu nežinai? - paklausė Lukas. - Juk tai nuostabiausias 
būdas atšvęsti tavo gimtadienį. 

Eiprilė norėjo atsisakyti jo pasiūlymo, bet paskui persigalvojo. 
Jeigu dar yra tai, ko ji šiuo metu labiausiai trokšta, tai tebūnie noras 
pašokti ir skaniai pasijuokti... ir dar - kaip visada - truputėlis šampano. 

- Žinai? — tarė ji. - Mielai. Taip. Eime į ugniagesių pokylį. Tu- 
rėtų būti žiauriai linksma. 

— Žiauriai? 

— Oui. Tik tau teks pasirūpinti, kad aš nepadauginčiau šam- 
pano, kitaip pernelyg įsijausiu į revoliucinę nuotaiką ir priversiu 
tave klausytis mano atliekamų arijų. Aš labai gražiai traukiu „Ža- 
viąsias damas“. 

— „Žaviąsias damas“? 

— Negi nežinai? Iš Viktoro Hugo „Vargdienių“, - parodė pirštu 
namą, kur kažkada gyveno Žanos senelis. - Gal sudainuoti keletą 
taktų, kad įsitikintum? 

— Nemaniau, kad tu dar ir aktorė. Kažkodėl man labai sunku 
įsivaizduoti tave scenoje. 

— Kad gerai dainuotum, nebūtina lipti į sceną. 

— Supratau. 

Lukas palingavo galvą. Susirangė ant Eiprilės patiesalo, suėmė 
delnais jos ranką. Ji pažvelgė žemyn, atkreipė dėmesį, kokia švelni 
ir lygi jos oda, palyginti su jojo, tarsi kūdikio. 

- Tada sutarta, mieloji ponia. Eisi į ugniagesių šventę kartu su 
savo teisininku, - pabučiavęs jai ranką nuleido ant patiesalo. - Te- 
būnie... kaip ten jūs sakote? „Užsakyta iš anksto“? 

— Taip. „Užsakyta iš anksto.“ 

Eiprilė negalėjo patikėti, kad šie žodžiai iš tiesų išsprūdo jai iš 
burnos. | 

Lukas linktelėjo, Ir vėl jo lūpose susirangė linksma pašaipėlė. 
Ant kaktos užkrito šviesių plaukų kuokštas. 

- Nuostabu, - pasakė švelniai braukdamas pirštais per jos žastą, 
o tada pakilo. - Labai lauksiu. Tai darsyk au 'voir, ma chėrie. Greitai 
ir vėl pasimatysime. 


XLIV skyrius 


Paryžius, 1894 m. gegužės 10 d. 


Net ir po tiekos mėnesių aš vis dar bijau žengti į Maksimo resto- 
raną, kad nesutikčiau ten Žozefo Piužolio. Dieve, kaip greitai ap- 
karto mūsų draugystė. Kaip spėriai smuko jo reputacija kilmingų 
miestelėnų akyse! O juk jis - garsiausias pasaulyje pirdžius, kaž- 
kada turėjęs „Mulenruže“ pagrindinį pasirodymo numerį, dabar 
ryškiausias Paryžiaus visuomenės parijas. Dėl visko jis kaltina 
mane, tačiau tas sumanymas šovė galvon ne kam kitam, o jam! 

Aš tik paprašiau jo pagalbos. Nieko konkretaus neįvardijau. 
Neprašiau persti ekspromtu už patį didžiausią atlygį, kokį imdavo 
iki šiolei. Pranešdamas apie savo ketinimus, Piužolis nė neužsi- 
minė apie tai, kad pasirodymas gali pakenkti jo nuolatinei sutarčiai 
su „Mulenružu“. Nė žodelio apie tai, kad gali būti paduotas į teismą 
už padarytą žalą! 

Mesjė Piužoliui dabar liūdnos dienos. „Mulenružas“ iš jo atėmė 

viską, ką galėjo, o advokatai susišlavė tai, kas liko po jų. Aš atida- 
viau jam viską, kas buvo uždirbta per pasirodymą, bet negalėjau 
prašyti buvusio namo šeimininko grąžinti sumokėtų pinigų už 
nuomą. Jam juk vienodai, kaip tie pinigai gauti, - už darbą bare, iš 
sandėlio ar už neteisėtą pirdžiaus pasirodymą. Pinigėliai gauti, ir 
baigta. Aš pas jį jau net nebegyvenu! 

Dabar bandau taisyti padėtį. Kiekvieną dieną prašau Žeraro 

leisti Piužoliui surengti pasirodymą Folies restorane. Jis čia jau yra 
dirbęs. Betgi kas norės samdyti žmogų, kuris nuvylė savo anks- 
tesnį darbdavį? Žmogų, kuris išėjo iš tavo darbovietės, ieškodamas 
geresnio atlygio? Čia jis ir taip gaudavo didžiausius honorarus. 
O dabar padėtis tapo tiesiog nepavydėtina. Bijau, kad Piužoliui 
greitai reikės rengti perdimo pasirodymus tiesiog gatvėje. Koks 
pažeminimas ir kokia gėda. 
“Bet čia dar ne viskas. Staiga Boldinis liovėsi manimi žavėjęsis. 
Jis manęs net nepastebi! Beldžiuosi į jo duris. Neatsako. Palieku 
raštelius su prašymais užsukti pas mane į namus ar į Folies, ir vėl 
nieko. Bandžiau patykoti jo gatvėje prie studijos, - baigėsi tuo, kad 
jis atitempė žandarą, neva, aš jį persekiojanti. 

- Šita moteris norėjo mane apvogti! — šaukė jis. - Jinai vagilė, 
rūko opijų, jūs turite ją tuojau pat uždaryti į karcerį! 

Spėkit, kuri visų mylima baro padavėja, užuot ėjusi į darbą 
Folies restorane, norėtų fermentuotis Paryžiaus kalėjime? Turėsiu 
pateikti Boldiniui ieškinį, kad atlygintų nuostolius. Gerai, kad 
kažkas (turbūt pats Boldinis) pagarsino Monteskju apie mano 
ketinimus. O juk Le Comte patinka bėdon įkliuvusios mergaitės, 
berniukai, ožkos ar kas tik nori, todėl su džiaugsmu ištiesė man 
pagalbos ranką. Man net nereikėjo puoštis auksais ar barstyti ant 
blakstienų deimantų, tas Paryžiaus numylėtas puošeiva ir taip at- 

skubėjęs į žandarmeriją puikuodamasis savo aksominiu šviesiai 
žaliu fraku sumokėjo už mane išpirką, bien sūr. 

Manau, atėjo laikas pažvelgti tiesai į akis. Prieitas liepto galas. 
Nebematysiu Boldinio. Nebesivoliosiu rytais lovoje jo studijoje. 
Nebevaikštinėsiu vakarais jo namo kieme ar Liuksemburgo sode. 
Gerai tik tai, kad kasdien nebeuostysiu akvarelės smarvės ir ne- 
begirdėsiu jo pykčio priepuolių. Graudu ir liūdna, bet taip jau 
turės būti. Meilė, kurią puoselėjome mėnesių mėnesiais, užgeso, 
tarsi jos niekada ir nebuvo. Margarita sako, kad aš viską perlenkiu, 
kad galiausiai vis tiek viskas susitvarkys. Betgi ko galima tikėtis iš 
ateities, jei tavo mylimas žmogus iškviečia žandarą ir įkiša tave už 
grotų? 

Labai ilgiuosi Džovanio draugijos. Ilgiuosi jo keisto, irzlaus 
būdo. Jaučiuosi tarsi apvogta — netekau draugystės, kuri man buvo 
itin brangi. Ir dar - kad nesulaukiau paaiškinimo. Šitiek prarasta... 
Turbūt ir aš turėčiau iškviesti žandarus, kad jį saimtų! Boldinis 
man nesakė, kad jam atsibodau, kad jį siutinu, kad ketina su manim 
skirtis. Pjeras bent jau pasielgė garbingai. Paklausiau Džovanio, gal 
jis pyksta dėl Piužolio incidento ar kas nors nepatiko dėl Mon- 
teskju, bet jis nesiteikė man atsakyti, barė, kam to apskritai klausi- 
nėju. O kad jis galėjo išgelbėti mane iš vienos ar net abiejų bėdų, 
tai nė kiek nesupranta. 

Kadangi jis nesiteikia man nieko paaiškinti, lieka manyti, jog 
visa tai dėl Monteskju, o Piužolio reikalas asmeniškai jo beveik 
neliečia ir nereikalauja jokių neteisėtų žygių (jau nekalbant apie 
perdimo seansus). Boldinis pavydi mūsų draugystės, tik aš nesu- 
prantu kodėl. Siūliausi tam kvailam portretų meistrui į žmonas, 
bet jis atsisakė mane imti! Jo atstumta ir dar įsivėlusi į bėdą su Piu- 
žoliu, neturėjau kitos išeities. Sandoris įvyko grynai iš reikalo, juk 

bet kuri moteris galėtų pasielgti gerokai blogiau nei pulti Le Comte 
į glėbį! Juk ne aš kalta, kad Boldinis net kelissyk atsisakė tapyti to 
vyro portretą. 

— Maniau, kad esi padori, - niurzgavo Džovanis, išgirdęs apie 
mano bendrystę su mesjė de Monteskju. — Ar jau pamiršai, kaip 
mes koneveikdavom tą žmogų? 

„Koneveikdavom“? Mes niekada taip žiauriai su juo nesielgėm! 
Sutinku, kartais iš tiesų pasišaipydavom iš Le Comte, bet tik juokais 
ir tik dėl to, kad tam žmogeliui patinka, kai jį žmonės apkalba. Tei- 
sybė, Roberas — baisus nuoboda, ir niekada nemylės ko nors labiau 
už save patį. Bet jis tą žino ir pats iš savęs šaiposi. Tai kas čia blogo, 
kad pasišaipiusi galiu tęsti reikalą jo lovoje? Juk aš turiu kažkaip pra- 
simanyti gyvenimui. Gaila, kad Džovanis šito niekaip nesupranta. 


XLV skyrius 


Paryžius, 1894 m. liepos 2 d. 


Le Comte nėra blogas. 

Boldinis: 

- Jeigu tu atkakliai kartoji, kad jis nėra blogas, vadinasi, jis tikrai 
blogas. 

Boldinis pagaliau pradėjo su manim kalbėtis, bet tik ginčijasi 
dėl mano sprendimų, o išeities iš padėties nesiūlo. 

Visi vienbalsiai gali man pritarti, kad Monteskju - gana prastas 
pašnekovas. Iš kailio neriasi, kad pasirodytų išmanąs ir literatūrą, 
ir meną, tačiau jo pastangas dabartiniai kritikai labai taikliai api- 
būdina kaip „gremėzdišką visai nesuprantamų eilėraščių kratinį“. 
Laimė, žmogelis Dievo apdovanotas kitomis dorybėmis. Jis moka 
pradžiuginti moterį, ir nieko čia nuostabaus, kai jo šitokia pa- 
tirtis, be to, vyrukas puikiai atrodo per vakarienes už vaišių stalo 
ar bendraudamas aukštuomenės svetainėse su apsišvietusiais ir 
tituluotais žmonėmis. Jis neginčytinai geriau atrodo už Džovanį, 
bet tai mažai ką gelbsti. 

Monteskju - pats dailiausias vyriškosios giminės atstovas, jo 
išvaizda tiesiog nepriekaištinga. Liesas, bet raumeningas, tvar- 
kingai sušukuotais juodais garbanotais plaukais ir tobulais ūsais 
(ne tokiais šiurkščiais kaip Boldinio). O Le Comte nosis - Džo- 
vanis velniškai jam pavydi tos nosies. Robero nosis kaip kikilio, o 
Boldinio - kaip papūgos. Kita vertus, Roberas savo dantimis irgi 
primena paukštuką, jo dantys - lyg grūdai paukšteliams, tokie ma- 
Žučiai ir juodi juodi. Dėl to jis šypsosi tik susičiaupęs. 

Pasipuošęs tokia tobula grafo šypsena jis pasirašė mano naujojo 
būsto Devintojoje apygardoje sutartį. Butas nuostabus - net sep- 
tynių kambarių. Dabar aš turiu ir vestibiulį, ir svečių priimamąjį. 
Kartais susimąstau, kad man jis per didelis. Betgi apetitas atsiranda 
bevalgant. Be to, turėsiu ką veikti, kol apstatysiu visas erdves! 

Mesjau dabar ėmėmės šios veiklos. Kiekvieną dieną atkeliauja vis 
naujų suknelių ir papuošalų. Monteskju siunčia man meno dirbinių 
ir vazų, paties nuostabiausio tapyto porceliano indų, kuriuos man 
pristato išskirtines teises turintys prekeiviai ar net vienas kitas įtar- 
tinos reputacijos kontrabandininkas. Bandžiau keletą daiktų kaip 
kompensaciją pasiūlyti Piužoliui, bet jis mano labdaros atsisako. 

Anot didžiausių miesto liežuvautojų, išgirdęs apie mano ge- 
radarį ir naująjį butą, Boldinis surinko visus pradėtus ir neuž- 
baigtus tapyti Le Comte portretus, nunešė prie Operos pastato ir 
susmaigstė ant skulptūrų. Drįstu sakyti, toks Robero Monteskju 
portretų išniekinimas turėjo suteikti Džovaniui dar iki šiol nepa- 
tirtą malonumą. Dieve, koks kvailas sumanymas. Atleisk man, Ro- 
berai! Kartais tu būni tiesiog nepakenčiamas, kai matai, kad tavo 
grožis tinkamai neįvertinamas! 

Man labai smagu, kad tas žavusis Monteskju siunčia man tokius 
nuostabius daiktus, o jo grožis nelieka nepastebėtas! Vyrui trisde- 
šimt devyneri, o jis vis dar gyvena su tėvais, atskirame bute tėčiui 
priklausančiuose Orsė rūmuose. Nors patys rūmai išties įspūdingi, 
virš jų esančios patalpos — tiesiog klaikios. Kad patektum į butą, 
turi kopti išklerusiais laiptais, o paskui pėdinti tuneliu, prigrūstu 
egiptietiškų gobelenų. Bet čia dar ne viskas! Už kiekvieno kampo 
tau gresia prarasti visus penkis pojūčius, gal net šešis, jeigu priskai- 
čiuosi ir sveiką protą. 

Le Comte gyvena raudonajame ir oranžiniame kambariuose, 
na, dar kartais ir šviesiai violetiniame. O kai būna prastos humeur 
(ačiū Dievui, ne taip dažnai kaip Boldinis), pėdina į pilkąjį kam- 
barį, kur įsitaiso ant pilkų baldų ir uosto savo pilkąsias rožes, kurias 
jam specialiai augina vienas kaimo ūkininkas, 

Čia gali pamatyti meškos kailių ir rusiškas roges (žiūrėkit, ka- 
zokai ateina!). Ir dar nereikia pamiršti Monteskju augintinio — 
gyvo vėžlio! - kuris po persiškus kilimus tampo savo deimantais 
inkrustuotą kiautą ir dergia, kur nori. 

Jeigu jo valdose apsilanko kokia patraukli moteris, tai Le Comte 


* Nuotaikos (pranc.). 

būtinai turi nusitempti ją į savo nuances les plus tendres kambarį, 
prie įspūdingos kaklaraiščių kolekcijos, ir užimti savo viešnią pa- 
sakojimais apie kiekvieną eksponatą. Ar žinot, kad kaklaryšiai gali 
turėti savo istoriją? Jeigu jie priklauso Monteskju, tai neabejotinai 
turi daug ką papasakoti. Vis dėlto kaklaryšiai dar negali lygintis su 
jo nuotraukų kolekcija. Joje net šimtas devyniasdešimt devynios 
fotografijos tik tema viena: Le Comte. 

Kartais aš imu būgštauti, kad mano butas įrengtas pernelyg 
skoningai ir Roberas kada nors susipras, kokioj bjaurasty jis 
pats gyvena. Anaiptol, šiuo atžvilgiu aš tikrai neieškau sau būsto 
draugo ir neketinu glausti naktimis Le Comte po savo stogu! Deja, 
Monteskju butas - puikiausias jo asmenybės atspindys, tad man ir 
toliau reikia stengtis likti niekieno nevaržomai. 

Be to, logiškai kalbant, Roberas, priešingai nei aš, savo bute 
mėgaujasi moterų teikiamais malonumais. Su gyvais įkalčiais ne- 
susidūriau, bet žinau, kad tikrai jų yra: turtingos nuotakos ameri- 
kietės, Folies aktorės, jau gerokai nusenusi Sara Bernar ir gal dar 
kartais vienas kitas berniukas. Bet garsiai mes apie tai nekalbam. 
Kaip tikra sutuoktinių pora! Man malonu žinoti, kad kažkas pri- 
siima vargą jį linksminti. 

Nors kartais Roberas būna ir visiškai neįdomus, bet drauge 
leisti laiką nėra kankinamai sunku, nes mudu sieja keletas bendrų 
dalykų. Pavyzdžiui, mums abiem labai patinka važinėtis po 
miestą mano naująja karieta! Tas daikčiukas — tikra grožybė. Aš- 
tuonių spyruoklių lando išmušta mėlynu aksomu ir traukiama 
keturių juodų eržilų. Ši karieta man itin tinka, nes daugelis man 
klijuoja les demimondaines statusą: „Prabangūs aštuonių spyruo- 


* Minkštesnių atspalvių (pranc.). 

klių modeliai“ Tik pagalvokit, „prabangūs modeliai“! Geriau nė 
nesugalvosi. 

Penktadieniais pasiimam vieną kitą draugą ir šokam į karietą. 
Aš pasipuošiu jaguaro kailiu muštu apsiaustu, užsidedu rožėmis ir 
paukščių plunksnomis puoštą skrybėlaitę, o Monteskju pagal nuo- 
taiką užsivelka savo geriausią šilkinę eilutę ir visi kartu traukiame į 
kavines pasipuikuoti prieš miestelėnus. 

Nors man ir toliau labiau prie širdies Maksimo kavinė (tegu ir 
po incidento su Piužoliu ar kad galim ten sutikti Boldinį), Roberui 
vis dėlto labiau patinka Pajaro restoranas, kurį labai mėgsta Velso 
princas. "Tas vadinamasis princas — tikras niurzglys, vis bamba ir 
niūroja. Jeigu jis darsyk vers mane klausytis savo išvedžiojimų, pri- 
siekiu, aš karštu žarstekliu prasidursiu ausis. 

— Visi mane pažįsta, bet niekas nežino, koks aš viduje, - be galo, 
be krašto sriūbauja princas. 

"Taip, tai tiesa. Niekas nieko nenori apie tave žinoti, nes esi di- 
džiausias nuoboda! Šalia tavęs Monteskju atrodo kaip aukščiau- 
sios klasės intelektualas! 

Man labiau patinka važinėtis viršutine Senos pakrante, o ne 
apatine. Folies, Maksimo kavinė, „Mulenružas“... Ko trenktis į 
Penktąją, Šeštąją ar Septintąją apygardas, kai visko yra Devinto- 
joje? Šitą, beje, aš nuolat kartoju Monteskju. 

Deja, kartais būnu priversta leistis ir paupiu žemyn, nes Le 
Comte - didelis Le Procope kavinės gerbėjas. Nors ši užeigėlė ir ne 
mano stiliaus (klientūra čia tokia skurdi, kaip ir Margaritos petit 
poulet en cocotte fermičre ), užtat jos istorija turtinga, nuspalvinta 
išliaupsintų buvusių čia lankytis mėgusių svečių asmenybių. Prieš 

pusantro amžiaus čia buvojo Volteras - viešai pašiepdamas Kata- 
likų bažnyčią, per dieną išmaukdavo po keturias dešimtis kavos 
puodelių. Viktoras Hugo šioje užeigėlėje irgi yra praleidęs nemažai 
laiko. Kai būnu ten, įsivaizduoju, kad jis sėdi šalia manęs. 

Atlikę savo visuomeninę pareigą Le Procope kavinėje ir ne to- 
kiose įspūdingose gretimose užeigėlėse, abu su Monteskju patrau- 
kiame mano karieta Dievo Motinos katedros gatve aukštyn. Ke- 
lias ne pats artimiausias ir, turiu pripažinti, nėra rimtos priežasties 
rinktis būtent šitą maršrutą. Manau, Roberas tą daro dėl manęs, 
bet, žinoma, veikiausiai ir dėl savęs. 

Vis dėlto, kad ir kokia būčiau ištvirkusi ar kad ir kaip gerai jaus- 
čiausi dėl pasitaisiusios padėties, karietai įsakus į Boldinio gatvę, 
aš jau iš toli pamatau baltų plytų namą ir gatvės žibintų šviesoje 
spindinčius juodus metalinius vartus. Važiuodama pro Boldinio 
studiją, akimis ieškau švieselės lange. Pasukus į Raspalio bulvarą, 
mano galva vis tiek lieka nusukta į šoną, į Dievo Motinos katedros 
gatvę, o mes toliau riedam Karališkuoju tiltu ir grįžtam į Devintąją 
apygardą. Monteskju visada tyli kaip žuvis, niekada nepriekaiš- 
tauja dėl mano žiopsojimo. 

Kartais kitą dieną atsikeliu slogios nuotaikos, galva pilna vaka- 
rykščių prisiminimų, o mintys sukasi vien tik apie mano paniurėlį 
portretų meistrą. Labai trokštu jį pamatyti. Noriu juoktis iš to, kas 
vakar, prieš devynias valandas, dėjosi Maksimo restorane. Bandau 
kalbėtis apie tai su Roberu, bet netrukus suprantu, kad jis vaka- 
rykščių nuotykių nė nepastebėjo, nes visą laiką spoksojo į save 
veidrodyje ar šukavosi barzdą. 

Tačiau turiu pripažinti, kai imu priekaištauti, kad jis nieko ne- 
mato ar per mažai rodo man dėmesio, Monteskju žino, kaip patai- 
syti man nuotaiką. Tereikia atsiversti Le Figaro ir mados skiltyje 

parodyti mano pavardę, o ji kažkodėl visuomet ten atsiduria. O juk 
prieš trejus metus atsidanginau į šitą miestą su pačiais baisiausiais, 
vos ant kūno besilaikančiais drabužėliais. Dabar paryžietės triukš- 
mingai aptarinėja mano aprangą. Bando kopijuoti mano suknias! 
Mano šukuosenas! Jeigu visur pamatysi ant galvų plunksnas, tai 
žinok - pirmoji jomis pasipuošiau aš. 

Anot Monteskju, aš dabar populiaresnė ir už Žaną Hugo. Tiesa 
ar ne, bet jis gana mitriai ėmė žavėtis mano bjaurėjimusi ta mo- 
terim. Tačiau aš vis dėlto įtariu - jis taip elgiasi tik norėdamas 
pakurstyti mano įtūžį. Laikraščiai išties dažniau aprašinėja mano 
sukneles, šukuosenas ir brangenybes nei Žanos. Kita vertus, vi- 
siems labiau rūpi ji, o ne aš. Kam aušinti burną dėl kažkokių Žanos 
apdarų, jei galima paliežuvauti apie jos skyrybas? 

Taip, tai tiesa. Pagaliau Žana paliko tą savo niekšą Leoną Dodė. 
Šitiek pralošta kortom, pragerta, pralakstyta paskui svetimas mo- 
teris, ką jau kalbėti apie tuščiai švaistomą laiką be atvangos kri- 
tikuojant partijas. Kad ir koks niekingas Leonas būtų, niekada 
nemaniau, kad jų santuoka sulauks tokio galo. Kai šiais laikais 
visko tiek daug ir taip viskas gražu, sunku patikėti, kad buvo val- 
kiojamasi tamsiais užkaboriais, voliojamasi nutriušusių viešbučių 
lovose, niurkomasi pačiomis bjauriausiomis ir šlykščiausiomis po- 
zomis, Maža širdies dalele jaučiu Žanai užuojautą. Bet, žinoma, kai 
tik taip atsitinka, stengiuosi tą užuojautą ginti šalin. 

Kad jau prakalbom apie tamsius užkaborius, tai noriu pasakyti, 
kad Roberas šįvakar irgi išlėkė į kažkokį savo klubą. O aš vakarosiu 
sų Margarita. Mieloji mano Margarita. Dėl Monteskju dosnumo 
puikiai prasisukau ir jau ketinu mesti padavėjos darbą Folies res- 
torane, o ji netrukus užims mano vietą. Tačiau ta vargšelė be jokių 
išlygų ir toliau neatsisako mylėti scenos šokėjas, ir jokia klasta ar 

apgaulė neįtikins jos elgtis kitaip! Kalbu ne apie seksą - bandau ją 
protinti. Juk ne seksas svarbiausia! | 

Vis dėlto Margaritai sekasi puikiai. Jos akrobatinis numeris ir 
toliau nepraranda populiarumo. Mergina sulaukė kvietimo net iš 
„Mulenružo“! Manau, Margarita susirado puikią nišelę, Bet argi 
ne tokia ta mano Margarita? Amžinai viską daro savaip. Aišku, 
dažniausiai taip elgiamasi draugų ar kultūringosios visuomenės 
nenaudai. Jeigu jau sumanė nesisegti korseto, tai ir nesisegs. Jeigu 
sumanė įdaryti karvelį, tai būtinai prakiš jį už keptą fazaną! 

Už durų manęs jau laukia vadeliotojas, po langais kanopomis 
į grindinį trypia žirgai. Ko gero, laikas baigti rašyti ir traukti pas 
Margaritą neskanios vakarienės. Šįvakar jaučiuosi nusiminusi, 
visai neturiu noro bendrauti su kankano šokėjomis ar akroba- 
tais. Turbūt reikia imti pavyzdį iš Robero. Jis niekada nesiskun- 
džia vakarieniaujančiųjų draugija ir nuolat kartoja: gera ten, kur 
aš esu. Kadangi Monteskju maloniausia būti pačiam su savimi, jis 
visada būna laimingiausias žmogus užstalėje. Kad ir kaip kvailai tai 
skamba, manau, mums visiems reikėtų iš jo pasimokyti. 


XLVI skyrius 


Stalas virtuvėje buvo nukrautas popieriaus lapais su užrašais, kurie 
netrukus bus sukelti į aukciono katalogą. Eiprilė pakilo nuo stalo 
ir dėbtelėjo į telefoną. Beveik šešios, prabėgo vos penkiolika mi- 

nučių nuo pastarojo karto, kai žvilgtelėjo, ar neatėjo gimtadienio 
sveikinimas iš Trojaus, o prieš tai irgi buvo žvilgtelėta lygiai prieš 
penkiolika minučių. 

Eiprilė jau turėjo būti nusipraususi po dušu ir besiruošianti 
gimtadienio pokyliui sa Luku. Tačiau ji ir toliau vis žvilgčiojo į 
priešais gulinčius popierius ir nebylų telefoną, neturėdama jokio 
noro švęsti, kad ir su itin patraukliu kompanionu prancūzu. At- 
vyko į Paryžių dirbti, o ne linksmintis ugniagesių fiestoje su advo- 
katu. Iki trisdešimt penktojo gimtadienio liko vos kelios valandos, 
bet Eiprilė jau dabar jautė, kad jubiliejus jai atsirūgs. 

Paskambino Lukui. 

— Bonjour! 

- Labas. Čia aš, Eiprilė. 

— Sveika, mano Avrile. Ar labai lauki šio vakaro šventės? 

— Kaip tik dėl to ir skambinu. Klausyk, labai tau dėkinga, kad 
pakvietei eiti švęsti, bet, deja, turiu tavo kvietimo atsisakyti. 

- Atsisakyti? Nesąmonė! 

— Je suis dėsolėe'. Suprantu, labai nemandagu atsisakyti pas- 
kutinę minutę, bet šįvakar švęsti aš tikrai nenusiteikusi. 

Balsas ragelyje ilgai tylėjo. Kažkur fone plyšavo automobilio 
signalai, riaumojo prošal švilpiantys motoroleriai. Lukas nepratarė 
nė žodžio. 

— Lukai? Tu dar čia? 

— Sakai, nenusiteikusi? — paklausė jis. - Ką reiškia nenusiteikusi? 

— Ogi tai, kad neturiu nei noro, nei jėgų, - purkštelėjo Eiprilė. — 
Atrodo, kalbu kaip gerokai vyresnė nei trisdešimt penkerių. It 
kokia senė. 


* Labai atsiprašau (pranc.). 

— Dabar neturi jėgų? Nieko nesuprantu. Jeigu iki vakaro taip 
galvosi, tai vėliau tikrai jėgų neturėsi. Apskritai nieko nebe- 
norėsi. 

— Tiesą sakai, - pritarė Eiprilė. - Tiek to, čia labiau dėl mano 
nuotaikos nei dėl sumažėjusios jėgų atsargos. Prisipažinsiu, man 
liūdna, neturiu nuotaikos. 

— Ir ketini su tuo liūdesiu kovoti viena? Namie? Per savo trisde- 
šimt penktąjį gimtadienį? 

Kodėl jis visada kalba daug logiškiau nei ji? 

— Manęs laukia kalnai darbų, - gynėsi Eiprilė, nors širdyje jautė, 
kad jis teisus. - Paskui turbūt išlenksiu taurę kitą vyno, užkąsiu 
sūrio ir anksti eisiu gulti. Rytą visada viskas atrodo mieliau. Net ir 
trisdešimt penkerių sulaukusioms aukcionatorėms. 

— Gimtadienio vakarą ketini sėdėti prie darbo? - pasibaisėjo 
Lukas. — Avrile, gali dirbti kada tik nori, bet šiandien tavo gim- 
tadienis ir Bastilijos paėmimo diena. Negi nenori linksmintis ir 
negalvoti apie vakar dieną ar rytojų? 

— Aš rimtai, Lukai, neturiu ūpo, - Eiprilė labai stengėsi kalbėti 
tvirtu balsu. 

- „Rimtai“? Tu visada rimta. Pernelyg rimta, - sučepsėjo lūpom 
apžiodamas cigaretę. — Deja, ne. Atsisakymo nepriimu, nes, kaip 
ir bet kuris teisininkas, puikiai žinau, kas ir kada žmogui yra ge- 
riausia. Man jau aišku, kad pradėti švęsti reikia tuojau pat. Proga 
svarbi ir negalim laukti, kol prasidės ugniagesių fiesta. Turim iš 
anksto pasiruošti sukaktuvių linksmybėms ir išgerti kokteilių. 

— Išgerti kokteilių? Amerikoje tai vadinama apšilimu prieš va- 
karėlį. Be to, tai ne pats geriausias sumanymas, kai aš visai neturiu 
nuotaikos ir dar daugybė darbo. 

— Deja, neturi iš ko rinktis. Kai baigsim kalbėti, iškart atsiųsiu 

tau žinute savo adresą. Atvažiuok pas mane, išgersime aperityvo, o 
tada lėksime į ugniagesių puotą. 

— Lukai... 

- Nebijokite, madam. Į namus tikrai nesitempsiu, - kreivai šyp- 
telėjo. - Nueisime į kavinę po mano butu. Linksminsimės viešai. 
Nepriekabiausiu, prisiekiu. 

Eiprilė atsiduso. Nesinorėjo niekur eiti. Per vieną vakarą bus 
išeikvota labai daug jėgų, paskui teks raudonuoti ir kelias dienas 
be perstojo graužtis. | 

Tačiau dar blogiau buvo laukti vėluojančio Trojaus sveikinimo 
su gimtadieniu. Kiek galima spoksoti į telefoną. Mėgautis taure 
gero raudonojo prancūziško vyno teoriškai skamba patraukliau, 
nei kiurksoti kiaurą vakarą namie ir klausytis už lango šventės 
linksmybių šurmulio. 

— Gerai jau, - pagaliau nusileido Eiprilė. - Įtikinai. Linkiu tau 
sėkmės. Mano lūkesčiai gan dideli. 

— Nuostabu. Ketinu visus juos pranokti. 

Eiprilė nenorom nusijuokė. 

— Kada atvažiuoti? - paklausė. - Devintą? Pusę dešimtos? 

Lukas prunkštelėjo. 

— Aišku, dabar. Tuojau pat. 

Eiprilė pažvelgė į jogos kelnes ir trisdešimt penkerių moters 
krūtinę. Prireiks daug laiko, ko! išeis į gatvę paryžietišku stiliumi. 

— Sutariam tarp pusės septintos ir septintos, gerai? — pasiūlė 
eidama į miegamąjį. - Aš visai nepasiruošusi. 

— Neskubėk, lauksiu, kiek reikės. Iki, ma petite. 

— „Ma petite“? Aš ne mažutė. Au voir, Lukai. 

Išjungusi telefoną, numetė jį ant lovos ir tuoj pat nėrė į spintą 
svarstydama, ar užteks laiko nulėkti į Galeries Lafayette ir nusi- 

pirkti ką nors šventiškesnio už savo įprastinius amerikietiškus pre- 
kybos centrų drabužius. Ugniagesių puota Paryžiuje - iš esmės tik 
miesto vakarėlis, bet vis tiek paryžietiškas. 

Užsisegusi ryškių spalvų sijoną (Le Comte tikrai pagirtų), pride- 
rinusi prie jo juodus medvilninius marškinėlius, Eiprilė pastvėrė 
rankinuką ir išlėkė į gatvę. Nusprendė mauti pas Luką pėsčiomis, 
nors metro ar taksi būtų buvę greičiau. Eiprilė labai norėjo pama- 
tyti vieną dalyką, ir tai nebūtinai turėjo būti gabalėlis Paryžiaus. 


XLVII skyrius 


Išėjusi iš namų Eiprilė patraukė Aštuntąja apygarda Senos link. 

Maršrutas pasirinktas gana tiksliai: tiesiai į Karališkąją gatvę, 
keli žingsniai trumpa atkarpėle tarp Šv. Magdalenos ir Santarvės 
aikščių, o tada jau ir visai netoli itin brangių Čelsės rankinių par- 
duotuvė. Artėjant prie jos Eiprilė vis labiau spartino žingsnį. Lūpas 
papuošė šypsena. 

Suktelėjo už kampo ir štai ji - Maksimo kavinė. Eiprilė sustojo, 
apmetė žvilgsniu raudoną stoginę, medžiu apkaltą fasadą, dailiai 
išraitytas auksines pavadinimo raides. Pabandė įsivaizduoti lange 
sėdinčią Martą. Į vidų sugriūvančius ir pasklindančius po visą salę 
rusų kazokus, Paskui ji regėjo Martą, pėdinančią gatve ir puolančią 
Piužoliui į glėbį. 


— Aš būčiau davusi tau pinigų, - ištarė ji. 

Kažkoks praeivis, dvidešimtmetis paryžietis hipsteris, stabte- 
lėjo ir nustebęs pažvelgė į ją. Rankos mostu Eiprilė nuvijo jį šalin. 

Nenorom pasitraukusi nuo taip dažnai Martos dienoraš- 
čiuosę minimo pastato, Eiprilė vėl skubiai suktelėjo už kampo ir 
patraukė didžiausia Paryžiuje Santarvės aikšte. Jos vidury buvo 
sumontuota Bastilijos dienos minėjimui skirta laikina žiūrovų 
tribūna, pridengta mėlynos, baltos ir raudonos spalvų stogine. 
Visur tvyrojo ramybė, aikštė beveik visiškai tuščia, ir Eiprilei 
buvo sunku įsivaizduoti, kaip jau rytoj čia šurmuliuos minios 
žmonių. Riedės tankai, gaisrinės automobiliai, praskris sraigtas- 
parniai, praūš lėktuvai, žygiuos kariai. Visame mieste aidės links- 
mybės ir fejerverkai. 

Eiprilė lėtai žingsniavo Senos pakrante, ganydama akis į prošal 
slenkančias baržas ir vėjyje plevėsuojančias vėliavas, iškabintas 
Bastilijos dienai. Užsuko į kelis bouguinistes , pavartė romanus ir 
apžiūrėjo keletą paveikslų, kurių nė neketino pirkti. Laikas ir jau- 
dulys tirpo itin lėtai. 

Jai beklaidžiojant, Lukas atsiuntė kelias žinutes klausdamas, 
kada ketinanti atvykti. Bent vienas žmogus rodo norą bendrauti su 
ja per gimtadienį. Nekreipdama dėmesio į žinutes, Eiprilė kreivai 
šyptelėjo (šito išmoko iš Luko). Tegu palaukia. 

Viename knygynėlyje vartydama graviūrų su Triumfo arkos 
vaizdais rinkinį, Eiprilė kūrė mintyse planus, kaip pagėdyti Luką 
už tokį jo nekantrumą. Vyras jai priekaištauja, kad ji į viską žiūri 
pernelyg rimtai, o dabar dar niurzga, kad gaišuoja. Maigydama 
telefone šmaikščius atsakymus į jo žinutes, kitos rankos pirštais 
Eiprilė nejučia sugriebė nedidelę, penkiolikos centimetrų pločio 


* Knygynėlius (pranc.). 

ir tokio pat ilgio akvarelę, pasislėpusią tarp didesnių, dvidešimt ir 
dvidešimt penkių centimetrų, darbų. Išėmusi iš dėžutės tikėjosi iš- 
vysti dar vieną į akis krintantį Paryžiaus objektą, bet ten buvo hori- 
zonte stūksančio Niujorko vaizdas. Eiprilė net pašoko. Paveikslėlis 
iškrito jai iš rankų. 

— Ouest-ce gue vous faites? — sugriaudėjo pardavėjo su išpam- 
pusiom iš pykčio gyslom kakle balsas. 

— Aš čia gyvenu, - lenkdamasi pakelti paveikslėlio atsakė Eip- 
rilė šiurkščia, nemalonia anglų kalba. 

Vyras porąkart nešvankiai nusikeikė. 

— Aš čia gyvenu, - pakartojo pati sau. Kažkaip netikra. Tas 
miestas, kurį ji taip myli, atrodė labai toli. 

Sumokėjusi dvidešimt eurų, aišku, gerokai permokėjo, bet 
neturėdama jėgų derėtis, Eiprilė susuko paveikslėlį ritinėlin ir įsi- 
metė į rankinę. Su rankinėje prie šono nepatogiai kadaruojančiu 
Niujorku patraukė tiesiai pas Luką. 

Luko butą rado nesunkiai. Turint galvoje jo darbą ir buto vietą 
prašmatnioje Šešioliktojoje apygardoje, Eiprilė įsivaizdavo patek- 
sianti į prabangų, tradiciškai Hosmano stiliumi įrengtą ir skoningai 
bei brangiais minimalistiniais baltais apstatytą būstą. Lukui pasku- 
bomis aprodant kambarius, Eiprilė nepastebėjo nieko netikėta, 
nebent tik kelis amžiaus vidurio baldelius, kuriuos ji iškart įvertino 
aukciono kaina. 

- Ėtes-vous prėt?" - paklausė Lukas pastebėjęs ją slapčia foto- 
grafuojant jo kavos staliuką. - O gal pasisavinusi kai kuriuos mano 
baldus ketini sprukti? 


" Kąjūs darote? (Pranc.) 
** Arjau pasiruošus? (Pranc.) 

- Jeigu kada sugalvosi septyniasdešimčiai metų užrakinti savo 
butą, labai prašyčiau pagalvoti apie mane kaip apie potencialią šio 
turto paveldėtoją. Arba mažų mažiausiai palikti savo būsimiems 
paveldėtojams tikslius nurodymus susisiekti su Sothebys aukcionų 
namais. 

— Jūs, aukcionatoriai, tikri grobuonys, - prunkštelėjo Lukas ir 
stvėrė telefoną. Eiprilė atsispyrė norui dirstelėti į savąjį. - Allons-y! 
Keliaujam! 

„Atsisveikinusi su žaviuoju kavos staliuku Eiprilė nusekė paskui 
Luką laiptais į apačią, į kavinę pirmame gyvenamojo namo aukšte. 
Įsitaisę lauko terasoje šalia žemos tvorelės, skiriančios juos nuo 
šaligatvio, iš karto užsisakė butelį šampano ir fromage rinkinį. 

Nesušveisk visko viena, - priminė sau Eiprilė žiūrėdama į gęs- 
tančios saulės šviesoje žvilgančius sūrių gabaliukus. - Turi šiomis 
gėrybėmis dalytis su draugu. 

Po keliolikos gabalėlių sūrio ir dviejų taurių šampano lyg ko- 
kios besirangančios lervos viena po kitos Eiprilei iš galvos pamažu 
išsinešdino įkyrios nerimo kupinos mintys. Ji klausėsi Luko pa- 
sakojimo apie vaikystę, prabėgusią Dižone, apie mokslo metus 
Lozanos internatinėje mokykloje, apie gyvenimą Amerikoje, kur 
Džordžtauno universitete įgijo antrąjį iš trijų teisininko diplomą. 
Netrukus jie jau linksmai ginčijosi, katras iš jų labiau moksliškai 
išprusęs, ir Eiprilė staiga suvokė, kad pralėkė pusantros valandos, 
oji nė sykio nedirstelėjo į savo BlackBerry. 

Lukui apmokant sąskaitą, ji išsitraukė iš rankinės mobilųjį, ti- 
kėdamasi išvysti bent porą praleistų skambučių. Trojus neabejo- 
tinai turėjo paskambinti apie pietus Niujorko laiku. Deja, Eiprilės 
telefonas buvo negyvas: nei elektroninio laiško, nei žinutės, nei 
balso pašto pranešimo. 

- Atsiprašau, ar man pasigirdo, ar tu ką tik ištarei žodį „gal- 
vijas'? - iš nuostabos pakeltais antakiais paklausė Lukas, 

— Ne, ne, ką tu. Aš tikrai nieko nesakiau. 

Eiprilė dar giliau nugrūdo telefoną į rankinę. Pirštai užkliuvo 
už paveikslėlio su Manhatano vaizdais. Susigūžė, lyg būtų palietusi 
pliką elektros laidą. 

— Kas ten? Gyvatė? - šyptelėjo Lukas. 

- Geriau neklausk, - užversdama aukštyn akis pasakė Eiprilė 
ir ištraukė piešinį. - Niujorkas. Radau kažkokiam knygynėly. Ne- 
kenčiu šito piešinio. Nesuprantu, kokio velnio aš jį pirkau. 

— Nusipirkai piešinį, kuris tau visai nepatinka? 

- Žinau, kvailai padariau. 

— Taip, taip, išties. 

- Vis dėlto manau, kad man buvo lemta jį nusipirkti. Tarsi par- 
davėjas man specialiai būtų jį pakišęs. Skardinės dėžės buvo pri- 
grūstos visokiausių piešinių su Paryžiaus vaizdais, bet vos įkėlusi 
koją į knygyną, iškart užkliuvau už šito piešinio. 

— Panašu į atsitiktinumą, - patraukė pėčiais Lukas. 

— Nežinau. Tiek visokių prekyviečių, o užkibau už šitos. Ten pa- 
veikslai niekuo nesiskyrė nuo kitų. Be to, juk aš dirbu aukcione. Ir 
mano meno vertybių skalė gan aukšta. Sakytum, Niujorkas mane 
persekioja. 

Lukas tyliai sukikeno. 

— Tai jau tikrai. Tik ne tokiais keliais, kaip šita netikusi akvarelė. 

Paėmęs nuo stalo sąskaitą, apvyniojo ja savo kredito kortelę. 

- Galėjai leisti man sumokėti, - tarė Eiprilė. - Vis kartoji ir kar- 
toji „kitąkart“. 

— Šiandien tavo gimtadienis. Tau mokėti negalima. Be to, moku 
iš verslo lėšų. 


300 Michelle Gable «» Butas Paryžiuje 


— Verslo lėšų? - Eiprilė nenorėjo, kad jis pastebėtų jos nusivy- 
limą. - Ką gi, aišku. 

Atstūmusi nuo staliuko rotanginę kėdę Eiprilė atsistojo, truputį 
siūbuodama į šalis. Ranka atsirėmė į lauko terasos šildytuvą, kad 
nepargriūtų. Pastebėjęs taip ją svirdinėjant, Lukas pamerkė akį. O 
ji bedė jo pusėn vidurinį pirštą. 

— Versti nereikia, — pasakė jis, plekšnodamas jai per nugarą. — 
Ėtes-vous prėt, mademoiselle? 

— Oui. Gaila, bet taip. 

— Ak, Avrile, tu mane juokini. 

Lukas lengvai perlipo žemą metalinę tvorelę ir žengė ant ša- 
ligatvio. Nespėjus Eiprilei susiorientuoti, kur dabar pasukti (o tai 
neabejotinai būtų sukėlę Lukui dar daugiau juoko), jis pasilenkė, 
apkabino ranka Eiprilei liemenį taip tvirtai, lyg ji būtų atsirėmusi į 
sieną. Kita ranka suėmęs per pakinklius staigiai pakėlė ją nuo žemės 
ir pastatė kitapus tvorelės. Eiprilė nė nespėjo jam paprieštarauti. 

— Esi daug stipresnis, nei atrodo, - ištarė ji, Lukui pasilenkus ir 
pastačius ją ant trinkelių. 

— O tu, miela drauge, irgi lengvesnė, nei atrodo, - atšovė jis, 
tvirtai laikydamas ranką jai ant nugaros. - Gerokai lengvesnė. 

- Stebiuosi, kaip dar neturi žmonos, - Eiprilė stengėsi nežiūrėti 
jam į akis, kurios buvo vos už kelių centimetrų nuo josios. - Labai 
jau moki meilintis moterims. 

— Merci beaucoup! Stengiuosi, — ir pasilenkęs gnybtelėjo nuo 
šampano įraudusį jos skruostą. 

Eiprilė neįstengė nuslėpti šypsenos. Lukas nuėmė ranką ir suk- 
telėjo galvą artimiausios perėjos pusėn. 

- Allons-y, - pasakė. 

Ir jie nuėjo. 


XLVIII skyrius 


Stumdydamiesi, grumdydamiesi ir garsiai šūkaudami gatvėse jau 
zujo šventinių linksmybių dalyviai. Tvyrojo visuotinis sąmyšis, lyg 
per mergvakarį Las Vegase. Pėstieji nepaisė automobilių, mopedai 
lakstė šaligatviais, pusnuogės merginos ant užpakalinių sėdynių 
švysčiojo lyg vėliavos. Nieko negalvodama, nesvarstydama ir net 
nenorėdama Eiprilė įsikibo Lukui į ranką, kad būtų saugiau. Jis ėjo 
pora žingsnių prieky jos, bet vis gręžiojosi atgal ir šypsojosi, aplink 
akis raizgantis daugybei raukšlelių. 

Pasiekė caserne kelios minutės po dešimtos. Lauke išsirikiavę 
ugniagesiai sveikino atvykstančius svečius, jiems už nugarų ryškiai 
raudonai švietė pompiers žibintas, gatvėje visu grožiu mirgėjo at- 
riedėjusios gaisrinės mašinos. 

Pirmajame kiemelyje brazilų su perukais pučiamųjų instru- 
mentų orkestras taip garsiai triūbijo melodijas, kad net žemė po 
kojom drebėjo. Virš galvų žybčiojo margaspalvės girliandos ir 
vėliavėlės. Viena eile driekėsi virtinė kioskų su užkandžiais. Net 
ir tokį ankstyvą metą žmonių buvo kaip silkių statinėje. Porelės 
šoko, vienišos kūmutės slampinėjo palei stalus, taikydamos progą 
užkalbinti ugniagesius, kai šie bent kiek atsitraukdavo nuo savo 
prekystalių. 

— Oho! - sušuko Eiprilė, muzikos ritmu kraujui mušant į 
galvą. - Atrodo, lyg būčiau atsidūrusi geriausiame pasaulyje stu- 
dentų vakarėlyje. O kur alaus sodas? 


* Gaisrinę (pranc.). 
** Ugniagesių (pranc.). 

- Ten toliau yra šampano baras, - pasakė Lukas. 

Dėl garsaus triukšmo kalbėdamas jis turėjo pasilenkti Eiprilei 
prie ausies ir nuo jo karšto alsavimo jai per nugarą bėgo šiurpu- 
liukai. 

- Šampano? - loštelėjo Eiprilė. - Daug geriau nei alus. Rodyk 
kelią. 

Ir vėl įsikibusi jam į ranką Eiprilė nusekė paskui Luką į šam- 
pano ir diskotekų barą. Čia viskas buvo taip gražiai įrengta, kad nė 
iš tolo nepanėšėjo į jokį Eiprilės regėtą valdišką pastatą. Savaime 
suprantama, šitas valdiškas pastatas išdygo daugiau nei prieš ke- 
turis dešimtmečius didžiausiame pasaulio mieste, tad čia ne koks 
transporto departamentas ar paprastutė miesto rotušė. Tvyrojo 
rimta atmosfera, nors aplink šmirinėjo ugniagesiai-padavėjai, vil- 
kintys prie kūno prigludusiais marškiniais. 

Su šampano taure rankoje Lukas mostelėjo galva į žemą ilgą 
atviros ugnies kepsninę, ant kurios keliomis eilėmis kepė apetitą 
žadinančios dešrelės. Maistas turbūt toks pat kaip ir bet kuriame 
futbolo stadione Amerikoje, bet pats pastatas, linksmybės, šam- 
pano upės - taip žavu, kad net galva svaigo. 

— Dešrelės! - žioptelėjo Eiprilė. - Dievulėliau, kaip aš jų noriu. 

Išrietęs vieną antakį Lukas grįžtelėjo į ją. 

— Ką pasakei? 

- Ai, nieko, - papurtė galvą. - Atrodo, čia viskas labai gardu. 

Lukas sugriebė ją už rankos. 

- Allons manger . 

Jie atsistojo į eilę prie kepsninės, kur jaunas, dailus, raume- 
ningas jaunuolis vartė ant anglių kepamą kiaulieną. 


* Eime užkąsti (pranc.), 

— Un comme ca, s'ilvous plait , - tarė Eiprilė, stengdamasi kalbėti 
mandagiai, o ne kaip išbadėjusi pusamžė žiežula. 

— Comme vous voulez „- atsakė jai ugniagesys, nuėmė vieną nuo 
grotelių, užmetė ant kietos plastikinės lėkštutės ir padavė Eiprilei. 
Vargšė dešrelė atrodė tokia vieniša. 

— Ir dar šitą, — skubiai pridūrė. 

— Kaip ten Amerikoje sakoma? - šypsojosi Lukas, rodydamas 
savo aštrius dantis. - Akys didesnės už skrandį? 

Eiprilė jau žiojosi atsikirsti, bet pamatė, kad ir jis turi įsidė- 
jęs dvi. 

- Jai faim", - bandė gintis. - Tiek šampano ir tiek nukulniuota 
pėsčiomis. | 

— O taip, tiek šampano. Žinoma. Eime ten, - pakvietė. - Regis, 
aname kiemelyje yra laisvų vietų. 

Eiprilė linktelėjo. Sulenktoje per alkūnę rankoje spausdama 
šampano taurę, dešinėje nešdamasi lėkštę su dešrelėmis, nusekė 
paskui Luką į gretimą kiemelį, tyliai sau svarstydama, kad nieko 
nėra gardžiau už tai, kas dabar guli jos rankose. 

Antrasis kiemelis buvo mažiausiai keturiskart didesnis už pir- 
mąjį, iš keturių pusių apsuptas valdiškų pastatų. Aplink sceną pri- 
smaigstyta mėlynos, baltos ir raudonos spalvų vėliavėlių. Šokių 
aikštelėje šurmuliavo kaip gyvačių lizde. Moteris baltomis plunks- 
nomis apkarstyta suknele visa gerkle plyšavo į mikrofoną tragiškai 
iškraipytą populiarią amerikietišką dainą. 

Prasibrovę pro stovinčių ir klausančių būrį, jie susirado kie- 


* Man prašom šitą (pranc!). 
** Kaip pageidausite (pranc.). 
*** Aš išalkau (pranc.). 

melio pakraštyje metalinį suolą ir atsisėdo. Vos tik Eiprilė pasi- 
dėjo ant stalo rankinę, ji tuoj pat suvibravo nuo muzikos, o gal nuo 
skambančio telefono — sunku pasakyti. 

Dėl visa pikta (kada ji pagaliau išmoks) išsiėmė iš rankinės te- 
lefoną, nė akimirkos nesusimąstydama, kad dėl to gali nukentėti 
dešrelės ir šampanas. Muzika garsiai plyšavo, bet prie jos prisi- 
dėjo dar ir telefono skambėjimas. Eiprilė spoksojo sau į delną, o 
plunksnuotoji dainininkė tuo metu pranešė, kad muzikantai daro 
trumpą pertraukėlę. 

— Ca va? - suraukęs kaktą paklausė Lukas. 

— Oui, - atsakė Eiprilė nepakeldama akių nuo mobiliojo. - Tėtis 
skambina. Pagaliau prisiruošė pasveikinti su gimtadieniu! Jau 
buvau pradėjusi nerimauti. 

Telefonas dar kelis kartus suskambėjo ir nutilo. Įsijungus balso 
paštui, Eiprilė pamatė dar vieną praleistą skambutį. Šitas iš Tro- 
jaus. 

— Seniai laikas, - burbtelėjo po nosim. 

— Tau būtina su juo pasikalbėti? — paklausė Lukas. 

- Ne, Čia per daug triukšminga, - raukydamasi atsakė ji. 

Bet tuo metu tikrai nebuvo triukšminga. Nors kažkas prie gar- 
siakalbių jau buvo prijungęs iPod grotuvą, didžioji dalis šokėjų 
persimetė į gretimą kiemelį, kur toliau sukosi ratu ir šėlo. 

— Kaip nori, - tarė Lukas, - bet dėl manęs gali atsiliepti. 

- Vėliau jiems atskambinsiu, - pagaliau išstenėjo Eiprilė ir iš- 
jungė telefono garsą. - Nenorėčiau praleisti linksmybių! — pakėlė 
savo taurę. 


* Viskas gerai? (Pranc.) 


Michelle Gable » Butas Paryžiuje 305 


— A ta santė!" 

— Ir į tavo. 

Susidaužę plastikinėmis taurėmis abu gurkštelėjo šampano. 

Vienkartinės šakutės kraštu Eiprilė atgnybo didelį kąsnį deš- 
relės ir įsidėjo į burną. Dantys susmigo į traškią, apskrudusią odelę 
ir pasiekė riebų gėrį viduje. 

— Dievulėliau tu mano, - sušuko ji ir, įsidėjusi burnon kitą 
kąsnį, nė kiek nesigėdydama, kad pilna burna, kalbėjo toliau: — 
Kaip nuostabu! Neįtikėtina! 

— Tikrai gardu. Pritariu. 

Lukas kramtė mažais paryžietiškais kąsneliais, o Eiprilė rijo kaip 
vilkas abi dešreles iš karto ir svarstė, ar nereikėtų pasiimti trečios. 

— Tai sakyk, Avrile, - prabilo jis, pradėdamas antrą dešrelę. Eip- 
rilė pavydėjo, kad jo lėkštėje maisto daugiau nei josios. Gaila, kad 
jie nesusituokę, kitaip stvertų jo dešrelę ir vienu kąsniu prarytų. — 
Kaip jautiesi, sulaukusi trisdešimt penkerių? 

- Kol kas labai gerai! - linksmai sušuko ji, nelabai susigaudy- 
dama kodėl, nors nuotaika per pastarąsias kelias valandas iš esmės 
pasitaisė, - Bet vis tiek tai didžiulis įvykis! Jaučiuosi gerokai soli- 
džiau nei trisdešimties. 

— Tik dėl to, kad amerikiečiai gąsdina artėjančius prie trisde- 
šimt penkerių, - šluostydamasis lūpas atsakė Lukas. Eiprilė žvilg- 
telėjo į savo servetėlę, kurios dar nebuvo net palietusi. Gražioms 
manieroms nėra laiko. 

— Kaip suprasti - gąsdina? - nustebo ji. - Kokie amerikiečiai? 

— Gydytojai. Televizijos programos, laikraščiai. 


* Į tavo sveikatą! (Pranc.) 

— Nieko nesuprantu. 

— Juk, anot jų, sulaukusi trisdešimt penkerių moteris jau turėtų 
nebenorėti gimdyti vaikų, ar ne? 

Eiprilę suėmė juokas. Kad ir kas tie „jie“ būtų, vis tiek niekas 
nereikalauja nebenorėti gimdyti. Moterys susilaukia vaikų net ir 
perkopusios keturiasdešimt! Ar net penkiasdešimt! 

— Argi pas jus nerašoma apie išsigimusius palikuonis ir pana- 
šiai? Aš esu tą girdėjęs. Sėkmingai išnešioti kūdikį vyresnei nei 
trisdešimt penkerių galima tik vartojant milžiniškus kiekius vaistų, 
nuo kurių nutunkama ir sukvailėjama. 

— O aš manau, kad storėjama ne nuo vaistų, 0 tiesiog besilau- 
kiant, - garsiai prunkštelėjusi atšovė jam Eiprilė. - Neišmanau, 
kaip tinkamiau atremti tavo... argumentus. Turbūt turėčiau smar- 
kiai supykti, kad laikai mane sene, nors pats esi už mane vyresnis — 
kiek? Penkeriais? Septyneriais metais? 

Na ir kas, kad jis vyresnis, metai vyrams apskritai nesvarbūs. 
Lukas teisus. Moteriai medicininiu požiūrių trisdešimt penkeri — 
lūžio taškas. O vyrams tik dar vieni metai - metais daugiau už tris- 
dešimt ketverius ir metais mažiau už trisdešimt šešerius. 

— Čia ne įžeidimas, - pasakė Lukas, atsipjaudamas dešrelės 
galą. - Mano galva, negalima šitaip siaubingai gąsdinti moterų. 
Negimdyk vaikų! Esi tam per sena! Mano sesuo pasigimdė vaikus 
perkopusi keturiasdešimt, ir niekas apie tai neužsiminė nė žo- 
deliu. 

— Tą patvirtina mokslas, - atsakė Eiprilė. - Nuo trisdešimt 
penkerių vaisingumas smarkiai mažėja, o apsigimimų rizika atitin- 
kamai išauga. Tai faktas. 

— Taip teigiama, - Lukas užvertė aukštyn akis. 

— Aš linkusi tikėti profesionalais, - atsakė ji. - Turiu griežtą 

savo nuomonę. Be to, man tai nelabai rūpi. Taip, man trisdešimt 
penkeri, bet vaikų nesirengiu turėti. 

— Kodėl? 

- Atsiprašau, nesupratau. Nemanai, kad klausimas pernelyg as- 
meniškas? 

— Normaliam žmogui ir klausimas užduodamas normalus, 
taigi... - patraukė pečiais. - Man tiesiog smalsu. Kodėl nenori tu- 
rėti vaikų? 

— Na, aš nesakau, kad visiškai nenoriu... 

— Ar dėl patirties su savo motina? — paklausė Lukas. Jo žodžiai 
lyg peilis smigo Eiprilei į širdį. - Nes anksti jos netekai? 

— Oho. Tu išties moki per gimtadienį apsukti merginai galvą. 

Lyg susigėdęs Lukas nudelbė akis, o Eiprilė giliai įtraukė į plau- 
čius oro. 

— Dėl to, kad mes ją praradom? Ne. Iš tiesų viskas yra truputį 
kitaip. | 

Anaiptol, ji nė akimirkos nebuvo prarasta. Esmė gerokai ki- 
tokia. 

— Kalbu ne apie mirtį. Ko gero, iš dalies tai tikrai susiję su 
jos liga. Tačiau visų pirma man lengviau apie vaikus negalvoti, - 
Eiprilė tvirtai sugniaužė saujoje iki šiol nepaliestą servetėlę. - 
Matau, muzikantai jau grįžta į sceną. Pašokim? Man užėjo noras 
pašokti. 

Jokio noro šokti nebuvo, bet Eiprilei taip pasirodė tinkamiau 
nutraukti įsibėgėjusį pokalbį. 

— Tikrai nori? - paklausė Lukas, palinkdamas į priekį, lyg dve- 
jotų - stotis ar dar pasėdėti. 

— Šokti? Nejūokauk. Aš gi profesionalė. Argi nematyti iš £- 
gūros, kad šita mergina sukurta šokiui? 

Ir Eiprilė garsiai nusijuokė. Akyse tvenkėsi ašaros, bet ji 
bandė jas paslėpti šypsena. Dieve mano, mama. Kaip jos pasi- 
ilgo. Sandra Poter buvo nuostabi moteris, tegu ir visai paprasta, 
tradicinių pažiūrų mama. Nedideliam Kalifornijos mieste prie 
vandenyno saulėje suskrudę draugų tėvai buvo labai šiuolaikiški, 
mėgstantys virtuvėje ant stalo laikyti ką tik iškeptą meduolinį 
pyragą. Ir nors Sendė Poter buvo šaltoka, Eiprilė vis tiek labai 
mylėjo savo mamą. 

— Atleisk, - pratarė Eiprilė, servetėle šluostydamasi akis. - Per 
gimtadienį ją prisiminus visada labai susijaudinu. Imu svarstyti, 
kuo jai nusidėjau, kodėl negalėjau būti jai geresnė. Dieve, aš ir 
dabar galėčiau dar pasitaisyti, jeigu tik ji tą suvoktų. 

— Galim stotis ir eiti, - prabilo Lukas. - Galim nueiti kur nors 
kitur. Kur ne tiek daug žmonių. Galėsim nuodugniau pasikalbėti. 
Aš... a... — abiem rankom persibraukė plaukus, nagais pasikasė 
galvą. - Aš nesu itin geras pašnekovas, bet vis tiek galim kur nors 
prisėsti ir pasikalbėti. Mūsų čia niekas nelaiko. 

— Nereikia, — nutraukė Eiprilė ir dar treptelėjo koja. - Noriu 
šokti ir džiaugtis savo gimtadieniu. Juk žadėjai, kad per gimtadienį 
bus linksma, mesjė Tėbo, - ašaroms nudžiūvus, Eiprilė kilstelėjo 
aukštyn vieną antakį. - Man žadėjai. 

— Kaip žadėjau, taip ir bus. 

Lukas paėmė jos ranką ir tvirtai suspaudė delnuose. Vedama 
į šokių aikštelę Eiprilė stengėsi nuvyti šalin negeras mintis apie 
motiną, savo gimtadienį, motinystę ir Trojų. Tegu Lukas veda, kur 
nori. 


XLIX skyrius 


Vakaras praslinko lyg per miglą. 

Abu šoko, gėrė, šveitė dešreles, užsigerdami šampanu, ir Eiprilė 
maisto suvartojo daugiau už Luką, bet abu buvo pernelyg man- 
dagūs ir garsiai to nepasakė. 

Moterys rijo akimis Luką, o šis didvyriškai apsimetinėjo žiūrįs 
pro jas kažkur į tolį. Vos tik Eiprilė bent per žingsnį pasitraukdavo 
nuo jo, iškart prie jos prisistatydavo apšepę vyrukai ir imdavo kal- 
binti. Ne stilingai apšepę kaip Lukas, kaip ji ne kartą gan nesėk- 
mingai bandė jį pati sau apibūdinti, o tikrai nevalyvi ir suskretę. O 
šitas visiškai kitoks prancūzas, sugrįžęs iš tualeto ar nuo šampano 
baro, imdavo vaikyti priekabiautojus, ko jie lenda prie ma femme. 
Žodis femme reiškia moteris, o ma femme — žmona. Eiprilė džiau- 
gėsi tokiu Luko elgesiu, nors šį jausmą kėlė ne vien jo siekis nuvyti 
šalin nepageidaujamus vyrus. 

Jiedu kalbėjosi apie Martą. Lukas buvo skaitęs jos dienoraščių 
daugiau, nei Eiprilė tikėjosi. O turint galvoje, kaip jis šaipėsi, kad 
ji apie nieką kitą negalvoja, tik apie Martą, tai gerokai ją stebino. Ir . 
dar tai, kad jis taip pat galvoja apie la demimondaine. 

Eiprilė papasakojo, ką ji įžvelgė Martos dienoraštyje, per daug 
nesiedama jo su daiktų istorijomis. Dar jie kalbėjo apie Žaną Hugo, 
apie Margaritą. Šaipėsi iš Monteskju ir pasipūtėliško jo elgesio, 
šokių aikštelėje bandė surasti tokį, kuris tinkamiausiai atspindėtų 
jo išvaizdą. Pasirodo, gaisrinėje knibždėjo daugybė Les Comtes, 
tačiau nebuvo matyti nė vieno bent kiek panašaus į Boldinį. 

Artėjant į naktį, Eiprilė stebėjosi, kodėl prisigėrusi tiek daug 

šampano jaučiasi nė kiek ne girtesnė nei tuomet, kai atėjo čia, į 
caserne de pompiers, ir savo akimis išvydo linksmybes. Neapėmė 
būgštavimas dėl bendravimo, ko labiausiai bijojo, nebuvo ir nė 
kruopelytės drovėjimosi. Kalbant septynmetės lūpomis, tai buvo 
pats nuostabiausias gimtadienis. O ir ji pati jautėsi lyg septyn- 
metė - jauna ir nerūpestinga. 

Šventei pasibaigus ugniagesiams teko geranoriškai (bet gana 
reikliai) stumti žmones iš šokių aikštelių ir kiemelių. Lukas su Eip- 
rile žengė į gatvę po balkšvai mėlynu brėkštančio ryto dangumi. 
Stabtelėjo ant šaligatvio, Lukas žvilgtelėjo į laikrodį. Buvo beveik 
penkios. Eiprilė ne iš tų, kurios naktinėja iki penktos ryto, 

— Buvo tiesiog... - prabilo ji ir nutilo, nes nerado žodžių, ku- 
riais būtų galima tinkamai įvertinti praėjusią naktį. Paėjusi kelis 
žingsnius, tęsė: - Tiesiog nuostabu. Tokio šaunaus gimtadienio 
dar niekada neturėjau. Ačiū, kad ištraukei iš namų. 

- Džiaugiuosi, kad pagaliau supratai, jog tikrai bus smagu, — 
tarė Lukas, derindamasis prie jos žingsnio. Visą naktį prašokę 
dabar jautėsi taip, tarsi jų kūnai ir toliau judėtų tuo pačiu ritmu. — 
O jei kalbėtume apie Bastilijos dienos šventes, tai šioji man irgi 
buvo pati nuostabiausia. 

Eiprilė linktelėjo. Širdis plastėjo, ir jai tai nepatiko, kūnas 
buvo aptirpęs iš jaudulio ir nuovargio. Vos laikėsi ant kojų, kaktą 
pylė prakaitas. Žvarbokam Paryžiaus vėjeliui pūstelėjus, Eiprilė 
sudrebėjo. Abu ėjo draugiškai tylėdami, kol priėjo sankryžą, kur 
reikėjo apsispręsti. Lukas gyveno vienoje jos pusėje, Eiprilė — 
kitoje. 

Moteris atsikosėjo. 

- Ką gi, - prabilo. - Man reikia sukti čia. Labanakt. Darkart 
ačiū tau už viską. Naktis išties buvo ypatinga. 

— Ne. Aš eisiu su tavim. 

— Baik, nekvailiok. Tavo namai visai kitoje pusėje. 

— Ne ne, - nutraukė jis, neleisdamas įsižiebti ginčui. - Koks 
džentelmenas gali leisti damai tokį vėlyvą metą eiti namo iš pasi- 
matymo vienai. 

— Jau beveik rytas, - pastebėjo Eiprilė. „Iš pasimatymo“. — 
Greitai ir visai bus šviesu. Klausyk, Lukai, nenoriu tavęs trukdyti. 
Pareisiu ir viena. Paryžius didelis, bet aš jį gerai pažįstu. Čia sau- 
giau grįžti namo vienai nei Niujorke, - kalbėdama Eiprilė min- 
džikavo nuo vienos kojos ant kitos. Eiti. Pasilikti. Nežinia, ko pati 
iš jo labiau norėtų. - Keista, ar ne? Niujorkas - savas miestas, o 
saugesnė jaučiuosi Paryžiuje. 

- Kuo puikiausiai tave suprantu, - Lukas paėmė ją už rankos. — 
Kad ir kaip ten būtų, vis tiek palydėsiu. 

Eiprilė vėl jam nusišypsojo. 

— Ačiū. 

Verčiau nesipriešinti, 

Kelias iki namų atrodė tolimas, o kartu ir labai trumpas. Eiprilė 
jautė savo ranka kiekvieną Luko delno kauliuką. Jo širdies tvinks- 
niai per odą atsikartojo jos kūne. Ji mėgavosi dviem prieštaringais . 
jausmais: neišgyventu laikymosi susikibus už rankų potyriu ir jau- 
duliu, ką tai galėtų reikšti ir ar apskritai tai ką nors reiškia. Pasta- 
rasis jausmas — blogiausias iš visų. 

Apžavėta kerinčio svetimo vyro pirštų prisilietimo Eiprilė visai 
neteko vietos nuovokos ir, Lukui stryktelėjus ant šaligatvio bor- 
telio ir sušukus: „Štai ir atėjom!“, turėjo pakelti aukštyn galvą ir 
žvilgtelėjusi jam per petį įsitikinti, kad tikrai taip. 

— Taip, - patvirtino nustebusi, paskui tyliai pridūrė: - Tikrai 
atėjom. 


312 Michelle Gable » Butas Paryžiuje 


Lukas paleido jos ranką ir įsisprendė į šonus. Šelmiškai šypso- 
damasis pamerkė akį, užkišo nykštį už gražiai nublukintų džinsų 
juosmens kilpelės ir tarė: 

— Išties, madam Vout, ši naktis tikrai buvo nuostabi. 

- Sutinku, - drėkstančiomis akimis patvirtino ji. - Ačiū tau, 
Lukai. Nesu didelė gimtadienių mėgėja, bet šitas tikrai praėjo ne 
visai šūdinai. 

Lukas plačiai nusišypsojo. 

— Per daug skambiai pasakyta. Tik man labiau patiko, kai sakei, 
kad tokio šaunaus gimtadienio dar niekada neturėjai. Nors ir „ne 
visai šūdinai“ irgi gerai. Galiu įsirašyti į savo CV? 

Eiprilė tylėjo kelias sekundes, minutę. 

— Tik tiek? - paklausė. 

— Kas - tiek? - Lukas nudavė nesuprantąs. 

— Neapsimesk, Tėbo! Manęs neapgausi. Abu viena ar kita 
prasme pavartojome žodį „šūdinai“. Kur tavo nepadori replika? 

— Susidarė įspūdis, kad tau mano nepadorios replikos jau atsi- 
bodo. | 

Sunku pasakyti, jis čia rimtai ar juokais. Esmė ta, kad jai jo rep- 
likos tikrai neatsibodo. Jos tikrai nėra nepadorios. 

— Gal šiek tiek, - pamelavo ji. - Bet jos — tarsi dalelė tavęs, o 
dabar mūsų pokalbis be jų darosi kažkoks plikas. 

— Plikas? - šyptelėjo jis. 

. — Taip, - atsakė Eiprilė. — Visai nuogas. Nudistinis. A poil. 

Ji taip pat užšoko ant bortelio ir susilyginusi veidu su juo pa- 
žvelgė jam tiesiai į akis. Paskui nieko negalvodama pasilenkė ir vos 
liesdamasi prigludo prie jo lūpomis. Glustelėjo tik akimirką ir tuoj 
pat atsitraukė. 

Tačiau per tą akimirką Eiprilė daug ką suprato. Ji pamatė, kaip 

lengva buvo Martai šokinėti nuo vieno gerbėjo prie kito, kaip ne- 
sunku įsivelti į naujas ilgalaikes draugystes, lovos ar piniginius san- 
dėrius, bet kartu ir laiku pamatyti, kada įsižiebia tikroji meilė. Su 
Boldiniu nejuokauta ir laiko tuščiai nešvaistyta. 

Per tą akimirksnį Eiprilė pajuto taip seniai trokštą ir svajotą 
meilę ir saugumą. Išgyveno nuoširdų jausmą. O juk Marta visą 
gyvenimą šito ieškojo, siekė. Ir surado susipažinusi su Boldiniu. 
Eiprilė taip pat rado šitą jausmą čia, Paryžiuje. 

Eiprilė pabučiavo Luką dar kartą. Šįsyk bučinį nutraukė Lukas. 

— Truputį padauginai šampano, tiesa? — paklausė lyg ir juokais, 
tačiau veide buvo matyti nuoskauda ir sumišimas. Atšlydamas net 
truputį susvyravo. 

— Ne, - atsakė Eiprilė. - Jaučiuosi visai blaivi. Tokios šviesios 
galvos jau seniai neturėjau. 

Lukas sukosėjo. Bandė nueiti, bet tik todėl, kad taip reikėjo. 

- Galėtum palydėti mane bent iki laiptų, - pasiūlė ji. - Niekada 
nežinai, ar neiššoks iš tarpuvartės koks manęs tykantis valkata ar 
tariamas geradarys. 

— Eiprile, - kimiu balsu prabilo Lukas. - Nenorėčiau pridaryti 
tau nemalonumų. 

— Oi, patikėk, „nemalonumai“ man irgi nepatinka. Atsargesnio 
žmogaus už Eiprilę Vout tikrai niekur daugiau nesurasi. Bet aš 
viską suprantu. Dabar jau suprantu Martą. 

— Tu kalbi apie Martą? - prisimerkęs paklausė Lukas. 

- Taip. Ne. Ir taip, ir ne. Tiesiog... pagalvojau, kaip gerai, kad ji 
nepamilo tų, kurie traukė ją iš bėdos. Per daugelį metų ją globojo 
ne vienas vyras, bet meilės siekė tik Boldinio. Jo pinigų jai nerei- 
kėjo. Jai reikėjo tik jausmo. Lukai, aš... 


Elgiasi prieš savo valią. Eiprilė niekada nebuvo tokia tiesmuka, 

tokia nekukli, tokia atlapaširdė. Bet jausmas puikus. Kartais visai 
neblogai atsidurti kito žmogaus kailyje. 

- Eiprile, - prabilo Lukas, staiga nutraukdamas ją ir kreip- 
damasis anglišku, o ne prancūzišku vardu, kaip darė iki šiolei. 
Žengė kelis žingsnius artyn ir atsidūrė visai šalia, taip arti, kad 
Eiprilė užuodė jo kvapą. Lukas suėmė ją už rankų. Truputį nu- 
stebo, kad jo rankos drėgnos ir mažumėlę virpa. — Tu turbūt pa- 
metei galvą. Ar dėl taisyklės „tarp ketvirtos ir penktos“ pamynei 
savo amerikietišką prigimtį? Tiesą pasakius, dabar irgi jau po ke- 
turių, bet dar nėra penkių. Nors dabar ir rytas, vis tiek negaliu 
patikėti, kad tu per tokį trumpą laiką sugebėjai padaryti tokį di- 
delį socialinį šuolį. 

Juokeliai, kurie anksčiau lyg upeliu liejosi Lukui iš burnos, 
dabar staiga ėmė strigti ir visai liovėsi. 

- Mums nereikia laikytis tos taisyklės, — tarė Eiprilė. - Ji reika- 
linga tiems, kurie yra nuolat stebimi, o mes galim daryti, ką norim. 

Ištraukusi rankas iš Luko delnų, apkabino jį per liemenį. Visą 
vakarą abu buvo labai artimi, tačiau dabar, net sunku patikėti, jis 
buvo nesuvokiamai arti. Beveik tikėjosi, kad jis nustebs ir atšlis, 
tačiau taip neatsitiko. Priešingai, jis dar labiau prisiglaudė prie jos. 

— Maniau, tu ištekėjusi, - pasakė. Šįkart be jokios pašaipėlės. - 
Už le grand mSieu ar kokio ten. 

— Ne, - tarė ji. - Nėra jokio le grand msieu. Buvo, bet nebeliko. 


L skyrius 


Paryžius, 1896 m. gegužės 3 d. 


Šiandieną pirmą kartą nuėjau į Bazar de la Charitė.. 

Tai pats laukiamiausias šio mėnesio, o gal net ir viso pavasario 
renginys! Labai viliuosi, kad rytoj apie mane rašys visi laikraščiai. 
Tiek stengiausi dėl savo suknelės ir papuošalų... Šitiek pastangų 
įdėjau sukiodamasi tarp Figaro paskalų skleidėjų! 

Apie Bazar de la Charitė žinojau dar gyvendama vienuolyne. 
Šį kasmetinį labdaros renginį organizuoja Paryžiaus katalikiškoji 
aukštuomenė, o turint galvoje, kad vienuolyno ir mergaitės, ir mo- 
terys - katalikės, kurioms reikalinga labdaringa parama, lengva su- 
prasti, kodėl jis mums toks svarbus! 

Sesuo Marija veždavosi mane į miestą pažiūrėti Eliziejaus Lau- 
kuose iš medžio ir brezento suręstų didžiulių statinių. Kartais ją 
kviesdavo kaip vienuolę palaiminti prasidėjusios šventės. Kad ir 
kaip ten būtų, po pašventinimo visi kartu stovėdavome apstulbę 
nuo pompastiškos didybės ir žvelgdavome į vėjyje besiplaikstan- 
čias raudonos ir baltos spalvų vėliavas. Dažnai susėsdavome ant 
suolų prie įėjimo, stebėdavome prošal žingsniuojančius žmones ir 
kurdavome apie juos pramanytas istorijas. 

"Tada svajojau, kada galėsiu įžengti į bent vieną palapinę ne kaip 
suaugusiojo lydima varguolė, o kaip išdidi dama, skurstantiems au- 
kojanti savo laiką ir pinigus. Sesuo Marija patarė per daug neriesti 
nosies. Tenkintis tuo, ką turi. Džiaugtis šiltu patalu (kche kche), 

kasdieniu duonos kąsniu ir per daug nesitikėti malonės iš kitų. Ne- 
abejoju, kad sesuo Marija puoselėjo viltis, kad aš seksiu jos gyve- 
nimo pavyzdžiu, tačiau likti gyventi vienuolyne aš niekada nesva- 
jojau. Mane traukė palapinės, aukštuomenės salonai, Paryžius. 

Daugeliui Bazar de la Charitė yra eilinis kasmetinis renginys, 
ateinantis su kalendoriniu lapeliu, kaip Kalėdos, Naujieji metai ar 
kitos datos, kuriomis matuojami žmogaus gyvenimo tarpsniai ar 
pasitinkamos šventės. Gal ir aš kada nors taip darysiu. Bet šian- 
dieną. Šiandieną. Šiandien, po vienuolikos metų atskirties vienuo- 
lyne (o gal net ir, gerai pagalvojus, visų dvidešimt dvejų), aš pra- 
skleidžiau palapinės uždangą. Praėjau pro sukamuosius vartelius. 
Spoksojau išsproginusi akis į šimtus svečių, į būrelius dailių mo- 
terų, stovinčių už staliukų ir siūlančių pirkti visokias smulkmenas, 
už kurias gautos pajamos keliaus tokioms mergaitėms, kokia ka- 
daise buvau aš pati, remti. 

— Man čia neįdomu, - vos tik įkėlęs koją į palapinę pragydo 
Monteskju, o aš dar nespėjau nė kvapo atgauti ar susivokti, kur 
atsidūriau. — Eime, susirasime veidrodžių salę. Man reikia patobu- 
linti techniką. 

Techniką. Mon dieu, technika. Šiame turguje siūlomos parduoti 
ne tik įvairios prekės, bet ir demonstruojami pasirodymai tokių 
damučių, kurios dar netinka į Folies ar jau nebetinka kaip atmes- 
tinės iš „Mulenružo“. Čia aukščiausio socialinio rango piliečiai be 
baimės apsijuokti gauna progą parodyti savo teatrinius gebėjimus. 
Šiaip niekada gyvenime joks baronas, grafas ar kilminga dama ne- 
lips į sceną ko nors atlikti, bet labdaros tikslais - viskas galima, c est 
dautre chose! 


* Tai kažkas ypatinga (pranc.). 

Roberas tikrai neketino nei kraipytis, nei demonstruoti nuogų 
kojų, — nors niekam tai nebūtų staigmena, - vis dėlto turėjo tikslą 
pamaloninti lankytojus keliais savo garsiosios pantomimos vaiz- 
deliais. Kai pastarąjį kartą jis užlipo į sceną, kelis mėnesius visi 
miesto laikraščiai rašė apie jį kaip apie „Le Comte, žodžio ir šiokį 
tokį pantomimos meistrą“. Žiūrėti buvo siaubinga, bet, kalbant 
apie Monteskju, baisėjimosi juo spektras gana platus, o panto- 
mima nėra paskutinėje vietoje. Blogiausi prisiminimai apie vadi- 
namąjį jo kvapų orkestrą. Perdimo menas gerokai žemesnio lygio 
nei Petomano. 

Neskaitant grasinimų imtis pantomimos, dažniausiai Roberas 
elgiasi mandagiai, bet tik dėl to, kad nori sužavėti Prustą, savo nau- 
jąjį protėgė. Prustas skelbiasi esąs rašytojas, tačiau iš esmės jis tik 
menkiausias miesto paskalų maišas ir sekioja paskui Roberą, kaip 
kadaise būriai paleistuvių lakstė paskui Žoržą Hugo. Mėgdžioja 
kiekvieną Le Comte posakį, manieras, apdarus, netgi, baigęs kokį 
pasakojimą, mergaitiškai sukrizena. Kita vertus, Prustas elgiasi 
kaip moteris, net įtikimiau už kai kurias merginas. Jam Dievas davė 
ne tuos lytinius organus! 

Rašydama apie lytinius organus, negaliu nepaminėti Boldinio. 
Turių pripažinti, aprašomų dalykų būklė apgailėtina. Bet jeigu. 
negalima net savo dienoraštyje padiskutuoti skandalingomis te- 
momis, tai kur tada? Taigi, žingsniuodama po Bazar aš vis dai- 
riausi, ar nepamatysiu kur Boldinio, nors gerai žinau, kad tokion 
vieton jo ir surišto nenuvarysi. Na, aš ne tiek norėjau pamatyti jį, 
kiek troškau, kad jis pamatytų mane taip puošniai apsitaisiusią. 
Tačiau svarbiausia - man reikėjo suvesti su juo sąskaitas. Po ke- 
lerių skausmingos kančios metų ir šimtų priešokių prie molberto, 
mesjė Boldinis pagaliau baigė Le Comte portretą. Kaip gerai! Kai 

susidėjau su šiuo žmogumi, Boldiniui staiga pakilo ranka jį tapyti. 
Ko gero, ne visi jo darbai buvo susmaigyti ant Opėra statulų. 

„Romanas su lazdele“ — šitaip pavadino (ir tebevadina) jo pa- 
veikslą spauda. Anot paties Monteskju, Boldinis primygtinai prašė 
leisti nutapyti Le Comte portretą su jo mėgstamiausia turkiais 
puošta lazdele. Liepė Roberui laikyti ją arti burnos ir geidulingai 
žiūrėti, tarsi džiaugtųsi staiga išvydęs savo seną mylimąją. Ar, kaip 
ta nešvankuolė Margarita sako, taip, lyg žavėtųsi savo atidengtu 
vyriškumu! 

— Sutik, - šaipėsi Margarita, — portrete jis laiko lazdelę taip, 
kaip viešnamy laiko suėmęs savo daikčiuką. 

— Iš kur man žinoti, - piktai atšoviau jai. - Kai aš šalia, jam dar- 
buotis ranka nereikia! 

Tokius pokštus laido ne vien Margarita. Būna dar geriau! Tas 
nelemtas portretas sukėlė tokią patyčių audrą, kad jau manau, jog 
ji niekada nesibaigs. „Sakykite, mesjė Monteskju, kur ketinate kišti 
tą savo lazdelę?“ Ir taip toliau. 

Nors Roberas tiki, kad Boldinis neturėjo jokių piktų kėslų, aš 
nė kiek neabejoju, kad tas nenaudėlis tiesiog norėjo parodyti Le 
Comte iš pačios blogiausios pusės: dešimteriopai išdidintą vargšo 
žmogelio dabitišką esybę. Padėtį pablogino dar ir pastaruoju metu 
išaugęs Boldinio populiarumas. Dabar, visuotinai priimta nuo- 
mone, bet kuris jo sukurtas paveikslas - genialus ir itin tikroviškas. 
Vadinasi, jeigu atrodo, kad ta lazdelė turėtų keliauti jam į derričre,, 
tai taip ir bus! 

Kad ir kokios gėdos prisidaręs, Roberas nė neketina niekur 
slėptis. Ir toliau vedasi mane pas Maksimą, į Opėra ir net į mano 

senąją darbovietę. Kiekvieną mūsų žingsnį lydi visas choras prislo- 
pinto juoko! Gerai, kad Le Comte supranta, jog man reikia kom- 
pensuoti už moralinę skriaudą. Dar niekada nebuvau apipilta šito- 
kios gausybės nuostabiausių dovanų. Mano butas jau nebeatrodo 
toks tuščias kaip anksčiau! 

Tai tiek apie dovanas. Valandžiukę pasistaipius palapinėje su 
šalia besimaivančiu Monteskju ir ta jo nelemta lazdele, man užėjo 
baisus noras tuojau pat susirasti Boldinį ir išlieti jam savo pyktį. 
Bandžiau kaltinti Roberą dėl kilusio triukšmo, kam tas kvailys lei- 
dosi Boldinio nurodinėjamas, bet šiam nė motais. 

Vaikštinėdama po Bazar, ėjau prie kiekvieno Boldinį pažįs- 
tančio žmogaus ir klausinėjau, kur jis. Kalbinau Gogeną, Buržė 
ir net tą neūžaugą. Visi sakė, kad jis turėtų čia būti, bet niekas ne- 
matė. Buvau taip užsigalvojusi, kad nė nepajutau nosis į nosį susi- 
dūrusi su suvargusia moterim. Iškart net jos nepažinau. 

- Žiūrėk, kur eini, - sušukau jai užmynus man ant kojos. - Čia 
pilna žmonių, nelakstyk kaip akis išdegusi. 

Pamaniau, kokia varguolė ar beturtė senmergė, atėjusi padėti 
prie stalų ar skaičiuoti pinigų. Bet paskui geriau įsižiūrėjusi į moters 
veidą pamačiau, kad tai Žana Hugo Dodė stirkso man prieš akis su 
savo bjauriais vaikais, įsikibusiais į sijoną lyg dresuotos beždžionės. 

— Pati žiūrėk, — piktai drėbtelėjo ji. 

- Oi, madam Dodė, bonjour, - nugara nuvilnijo malonūs šiur- 
puliukai. - Nepažinau jūsų. Keista - kur tik nueinu, vis piniesi man 
po kojom! Sakyčiau, gan keista, ar ne, madam Dodė? 

Specialiai kreipiausi į ją buvusia pavarde, kad pabrėžčiau, ko 
verta jos antroji santuoka. Margarita man atraportavo, kad po 
neseniai įvykusių naujų vestuvių madam Dodė atlėkė į Folies ir 
plestelėjo prie mėgstamo savo brolio staliuko, dabar jau niekieno 

neužimamo, nes Žoržas su žmonos giminaite išvyko į Italiją. Iš- 
maukusi dvi taures Pernod, Žana visą vakarą sriūbavo į nosinę. 
Keikė savo antrąją santuoką. Pyko, kad turi dėvėti rudą suknelę, 
užuot dabinusis balta. 

Deja, turiu pripažinti: jos naujasis vyras Žanas Batistas Šarko, 
regis, visai padorus žmogus. Gerai tai ar blogai, bet jam labiau rūpi 
nuotykiai kalnų viršūnėse nei miegamajame ar viešnamyje. Dar 
tuomet, kai dirbau Folies, teko girdėti jį nuolat giriantis, į kokias 
viršukalnės užkopęs ir kokias dar norėtų užkariauti bei kokiais 
žemės traukai nepaklūstančiais objektais norėtų paskraidyti. Gal 
kur ir nusisuks sprandą, bet sifilio tikrai nepasigaus. 

- Nesuprantu, kodėl tu amžinai kreipiesi į mane buvusia pa- 
varde, — priekaištavo Žana iškėlusi aukštai galvą, nes aplink mus 
grūdosi turgun sugužėję žmonės. - Apskritai nesuprantu, ko tu 
mane kalbini. Nemanau, kad mus kas oficialiai supažindino. O jei 
ir supažindino, tai turėtum žinoti, kaip mane vadinti. Gaila, bet aš 
neprisimenu kiekvieno likimo nuskriausto varguolio, kuriam per 
savo gyvenimą esu dosniai padėjusi. 

- Otjuokdarė, - sušukau bandydama nuslėpti pyktį. - Žinai, tu 
atsargiau. Sklinda gandai, kad vėl ištekėjai. Visiems atšaunu, kad 
tai neįmanoma, juk dar taip neseniai atsikratei vedybinių saitų su 
Leonu. Nežinau, kas tokį bjaurų melą skleidžia, bet turėtum kuo 
skubiau išsiaiškinti ir užčiaupti jiems burnas! 

Žana Hugo Dodė Šarko kreivai šyptelėjo ir išrietė antakius. 

— Tiesą pasakius, visai neseniai ištekėjau už paties nuosta- 
biausio vyro visame Paryžiuje... gal net visoje Europoje! Betgi tu 
juk ir pati žinai, tiesa? Tavo gražuoliukas iš kailio nėrėsi, kad tik 
gautų kvietimą į mūsų pobūvį, - caktelėjo liežuviu. - Gaila, mes 
galėjome pakviesti tik svarbiausius Paryžiaus žmones. 

Suskubau pasidžiaugti, kad nors prieš kelias akimirkas apsi- 
metė nežinanti, kas aš tokia, vis dėlto ką tik prisipažino mane ir Le 
Comte pažįstanti. Tačiau ši pergalė nebuvo saldi. 

Tą akimirką prie mūsų priėjo Roberas. Pasinaudojau proga ir 
neva „išsigandusi netyčia“ apliejau Žanos suknelę ką tik nusipirk- 
tais kvepalais. Moteris suspigo iš siaubo ir užsidengusi rankomis 
akis griuvo ant žemės, nors kvepalų ant veido nė neužtiško. Juk ne 
verdantis vanduo. 

— Ak, Le Comte! Išgąsdinai mane. O išsigandusi aš būnu baisiai 
nerangi. Vargšelė madam Hugo Dodė... 

— Madam Šarko! - iškošė pro dantis Žana. Monteskju norėjo 
padėti jai atsikelti, bet ši nustūmė jo ranką. 

— Labai atsiprašau už sugadintą suknelę. 

— Bjauri bobšė! - išsiviepė trindama sumnuštą šoną. 

— Na, abi vieno lizdo. 

— Neturiu laiko aušinti su tokiom burnos! - spygavo ji. - Ne- 
galiu patikėti, kad Monteskju taip apsikvailino! Žioplesnio už jį 
nėra visam pasauly, bet ir čia jis pranoko pats save! 

Tai ištarusi Žana pasikėlė sijono palankus ir, lydima savo viš- 
tyčių, nuspūdino priešinga kryptimi. Pasisukau į Roberą ketin- 
dama atsiprašyti, bet Le Comte nieko negirdėjo, nes įdėmiai apžiū- 
rinėjo savo šviežiai nudailintus nagučius ir neturėjo laiko klausytis 
mano pasiaiškinimo dėl nepagarbaus elgesio. 

Kitą dienos dalį žirgliojom po šieną ir apžiūrinėjom moteriškių 
parduodamus niekučius. Jau sutemus abu su Roberu grįžom pas 
mane. Koljis pylė mums išgerti, aš nusispyriau batelius ir nusivilkau 
suknelę. Staiga pasijutau pavargusi, išsekusi ir velniškai suirzusi. 

Kažką niūniųuodamas Roberas įpylė į taures aukso spalvos 
skysčio. Aš sėdėjau ir mąsčiau, kaip keista, kad mudu drauge jau 

dveji metai, iš jų vieni Žanai prabėgo gyvenant su Dodė, o kiti - su 
Šarko. Mano pasaulyje tai būtų gana ilgas laiko tarpas, nugyventas 
su tuo pačiu žmogumi, ir nors manau, kad Le Comte pažįstu gerai, 
iš tiesų jo visai nepažįstu. Tokioms mintims sukantis galvoje žiū- 
rėjau į jį ir stebėjau, kaip jis pila man išgerti. Buvau baisiai sutri- 
kusi. Iki šiol taip jaučiuosi. 

Pirmą kartą per visą laiką, kai atvykau į Paryžių, jaučiu, kad 
mano padėtis, mano ateitis... labai neaiški ir miglota. Dabar turiu 
butą. Daug suknelių. Gražius baldus ir meno kūrinių. Už Mon- 
teskju neištekėjau, tad negi turiu trūnyti su juo visą gyvenimą? 

— Ką pirma - geriam ar griūvam į lovą? - paklausė Le Comte, 
pirštu makaluodamas ledukus. Gerklėje sukilo šleikštulys. 

Man dar nebuvo taip, kad jo nenorėčiau. Tiesa, ne visada būnu 
pasiruošusi jo gundymams, o kartais net tenka pačiai save įau- 
drinti. Tačiau tąsyk vien nuo minties, kad jis glaustysis prie manęs, 
darėsi bloga. Bandžiau įtikinti save, kad taip elgtis negražu, kad tai 
tik pasivaikščiojimo po Bazar padarinys. Aplinka kartais gali turėti 
didesnę įtaką mūsų nuotaikai ir aistroms, nei mes patys leidžiame 
sau pripažinti. Pasakysiu teisybę, nuotaika man visai krito. Keista, 
kaip kartais tai, apie ką svajojai visą gyvenimą, pasiekus atrodo 
visai kitaip. 

Kaip ten sakoma? Gyvenimas per akimirką gali apsiversti aukštyn 
kojom. Man taip ir atsitiko. Tarsi kibirkšties paliesta drobė, viskas 
užsiliepsnojo ir sudegė, liko stirksoti tik griaučiai ir prisiminimai, 
kaip visa tai atrodė anksčiau. Čia ir metafora, ir tikslus apibūdi- 
nimas to, kas įvyko. 

Prieš penkias dienas Paryžiuje vyko kasmetinis Bazar de la 
Charitė. Išeinant iš mano namų kartu su Roberu, mane apėmė 
keistas, labai stiprus dėjė vu jausmas. Juk ką tik ten buvom. Ką tik 
ten vaikščiojom. Prabėgo vieni metai, ir beveik niekas nepasikeitė. 
Ši mintis man surakino rankas ir kojas, aš negalėjau pajudėti, o 
Monteskju teko bemaž valandą įkalbinėti mane greičiau eiti iš 
namų. Deja, daugeliu požiūrių geriau jau būtume pasilikę. Betgi 
tada nebūčiau buvusi liudininkė to, kas ten įvyko. Reikėjo, kad tai 
įvyktų, kitaip nebūčiau atsidūrusi ten, kur dabar esu. 

Šiemet Bazar vyko ne Eliziejaus Laukuose, o netoli Vogėzų 
aikštės Žano Gožono gatvėje. Artėjant prie šurmuliuojančių bre- 

zento ir faneros statinių man kažkas ėmė spausti krūtinę. Pasaky- 
site, kad aš tik dabar taip sakau, bet tada tikrai pasijutau taip keistai, 
kad net Monteskju susidomėjo, kas man yra. Le Comte susirūpino 
kitais? Dar niekada to nebuvo. Kartą jis gatvėje vos neužlipo ant 
kraujais paplūdusio peiliu nudurto žmogaus. Atsisukęs į mane pa- 
klausė, ar man patinka jo kostiumas. 
Aš nei plūdau kraujais, nei mane kas nudūrė, bet su Roberu 
geriau nešmaikštauti, todėl pamelavau, kad man viskas gerai. 
Neramiu skrandžiu prasmukau paskui Roberą pro sukamuosius 
vartelius ir žengiau Norvegijos pušų lentomis, o ne šienu ir šiaudais 
kaip pernai. Dekoracijos irgi kitokios. Kad patektum į pagrindinę 
salę, kiekvienam svečiui teko praeiti pro ištisą labirintą prastai nuta- 
pyto gamtovaizdžio. Kalnai čia buvo per daug žali, karvės panašios į 
dėmėtus raganosius, o gėlės išmargintos tokiomis spalvomis, kokių 
galima pamatyti tik specialiai Le Comte auginamuose soduose. La- 
birinto išvengti nebuvo galima, turėjai praeiti juo ir įeidamas, ir 
išeidarnas iš mugės. O viso to tikslas - sudominti ir pralinksminti 
žmones, kartu reguliuoti minios judėjimą. Man tai pasirodė per 
daug griozdiška ir nepatogu, nes kuo toliau, tuo buvo blogiau. 
Praėję labirintą, žmonės lyg kiaulės buvo nukreipiami į kelias 
eiles, kuriomis slinkdami jie grūdosi pro siauras žemas duris į 
parodų salę. Pagaliau laisvė! Patalpoje viena šalia kitos rikiavosi 
trisdešimt parodos ekspozicijų. Nors smalsuolių buvo bene lygiai 
tiek pat kaip ir pernai, centrinė salės dalis buvo apytuštė, nes dau- 
guma svečių spietėsi viename kampe - prie kino filmų eksponatų. 
Ten Žoržas Meljė pristatinėjo savo naująjį filmą „Moters burtai 
Robero Udeno teatre“. Kaip ir tikėjausi, Le Comte įsitrynė į bū- 
relį žioplių, kad galėtų iš arčiau jį pamatyti. Šitą vyrą lyg magnetas 
traukia visa, kas nauja ar kitokio. O aš stabtelėjau prie išėjimo iš la- 

birinto paganyti akių į kažkokios čigonės siūlomus niekučius. Man 
irgi buvo įdomu pažiūrėti filmą, bet nuo eterinio spirito, kuriuo 
buvo varomas kino aparatas, man svaigo galva. Ko gero, kaip tik 
dėl tos priežasties prie aparato ir grūdosi tiek daug žmonių. 

Tuoj po antros priėjęs prie manęs Roberas pareiškė, kad jam 
neįdomu. Pačiu laiku. Jis norėjo eiti pas Maksimą. Aš tuo metu 
derėjausi su sena ūsuota moteriške dėl juodųjų perlų vėrinio, todėl 
liepiau jam eiti vienam. Mačiau, kaip jis nueina. Mačiau, kaip pra- 
dingsta labirinte. Mačiau tai savo akimis! Niekas manimi netiki. 
Juk visada šitaip, tiesa? Žmonės tiki tik tuo, ką patys prikuria. 

Dešimt minučių prasiginčijusi su ta ūsuota pardavėja ir nė kiek 
nenusiderėjusi išgirdau, kaip kino aparatas ėmė garsiai klerkti. Ap- 
sivyniojusi apie riešą nusipirktą kaklo vėrinį pasisukau į tą pusę, 
kur burzgė kino projektorius. 

— Va dėl to kinas niekada ir nebus populiarus, - pasakiau mote- 
riai. — Kaip gali susikaupti žiūrėti filmą, kai tas aparatas kelia tokį 
triukšmą? 

Staiga iš aparato plykstelėjo kibirkštis ir užkrito ant eterinės 
lempos, stovinčios ant stalo. Ši sprogo ir pažiro po visą patalpą. 
Žmonėms nespėjus susivokti, kas atsitiko, ugnies kamuolys at- 
simušė į palapinės sieną ir brezentas akimirksniu užsiliepsnojo. 
Mano galvoje liko tuščia kaip kibire. Kai atsitokėjau, mane kojos 
jau nešė tolyn nuo gaisro. 

Liepsnos pasivijo mane labirinte, pusiaukelėje iki išėjimo. Man 
už nugaros klykė žmonės. Jaunesni vyrai lipo per senyvas moteris, 
Žmonės grūdosi siaurais praėjimais, dusdami gaudė orą, kabinosi 
į gyvenimą. Aš įsitvėriau vienam vyrui į apsiaustą ir mus išnešė į 
gatvę, visi klykė ir lyg išprotėję, lyg kokie apačiai puolė bėgti į šalis. 
Bet ne visiems pavyko ištrūkti, daug kas liko viduje. 

Trumpai tariant, žuvo šimtas keturiasdešimt žmonių, dau- 
guma — iš garsiausių Paryžiaus šeimų, tarp jų ir hercogienė 
dAleson. Netekau kelių savo pažįstamų. Laimė, nė vieno man 
brangaus. Bet vis tiek jaučiuosi taip, lyg būčiau kažko netekusi. 

Kai truputį vėliau pamačiau Monteskju pas Maksimą, mano 
veidą išvagojo suodinos džiaugsmo ašaros. O jis pasišaipė iš mano 
išvaizdos ir paklausė, ar tik nevaidinu arabės. Net ir paaiškinus, 
kas ten atsitiko, jis nesiliovė iš manęs šaipytis. Supykusi palikau Le 
Comte kavinėje, parėjau namo ir visą vakarą praraudojau įsikniau- 
busi į pagalvę. 

Tas senyvo amžiaus vyras su ramentais - ar jam pavyko ištrūkti 
į gatvę? O toms dviem žavioms mergytėms su melsvomis kepurai- 
tėmis ir šilkiniais kaspinais? Čigonei išsigelbėti turbūt nepavyko. 
Užuot lėkusi prie išėjimo, ji nubėgo ugnies pusėn. Kai rytą nu- 
budau skaudančia nuo ašarų galva, pamačiau ant rankos užvyniotą 
jos perlų vėrinį. 

Robero nelaimei, tas „reikalas su lazdele“ ir toliau mina jam ant 
kulnų, tik dabar dar skaudžiau. Laikraščiai pilni komentarų apie 
tuos, kurie netinkamai elgėsi per įsiliepsnojusį gaisrą, kasdien pa- 
sakoja vis naujas tragiškai pasibaigusias žmonių istorijas. Anot jų, 
kiekvienas stengėsi tik dėl savęs, moterys su vaikais užtvindė per- 
ėjimus. Bet niekas nesulaukė tokių baisių ir skaudžių replikų kaip 
Monteskju. 

Anot spaudos pranešimų, įsiplieskus gaisrui, Roberas dar buvo 
palapinėje ir savo lazdele skynėsi pro žmones kelią, kad ištrūktų į 
gatvę. Rašė, kad, be kitų blogybių, jis „mojavo ja lyg vėzdu prieš 
gyvas moteris ir stūmė šalin jau neberodančias gyvybės ženklų“. 
Paskalų žurnalo rašeiva Žanas Loranas paleido šitą gandą keliskart 
pavadindamas spaudoje Roberą „vargšeliu Monteskju“. Ir spau- 

doje, ir viešai jis ne kartą perkrikštijo Monteskju į „Groteskju“, kad 
niekam nekiltų klausimo, ar tik tai ne iš pavydo. | 

Kelissyk bandžiau ginti Le Comte, bet, kad ir kiek kartojau, jog jo 
ten nebuvo, kad jis išėjo dar prieš gaisrą ir tądien net nebuvo pasi- 
ėmęs lazdelės, į mano protestus buvo žiūrima kaip į įkalčių slėpimą. 

Deja, tas kvailys tik dar labiau apsikvailino tą pačią dieną už- 
sukęs prie Pramonės rūmų pasidairyti į žuvusiųjų kūnus, o dau- 
guma jų buvo neatpažįstamai apanglėję. Šokinėdamas ir žirglio- 
damas per lavonus kilnojo (savo lazdele!) paklodes, žvilgčiojo į 
sudegėlių veidus. 

O jeigu aš būčiau sudegusi gaisre? Aš, trejus metus pragyve- 
nusi su šiuo dabita, kuriam nė motais, kad visas Paryžius įsitikinęs, 
jog jis, gelbėdamas savo kailį, gali lipti paliegėliams ir vaikams per 
galvas? Blogiausia, kad dabar supratau, kaip greitai žmonės patiki 
gandais. Bet kaltinimai ne iš piršto laužti! Jis tikrai būtų taip pa- 
sielgęs. Nepasielgė, bet būtų galėjęs. 

Treji metai su Le Comte! Treji metai praleisti su žmogumi, kurį 
spauda pravardžiuoja „garsiausiu pasauly pliuškiu“. Jis tikrai neapsa- 
komai dosnus. Išnuomojo man butą ir apipylė dovanomis tiek, kad 
galėčiau apkarstyti papuošalais visą Paryžiaus aukštuomenę. Tik jo 
dėka galėjau mesti darbą Folies bare. Vis dėlto jaučiu, Džovanis man 
suteikė gerokai daugiau, nors iš tikro nepadovanojo nė šapelio. 

Kai kas sako, kad gaisras kilo pelnytai, tai likimo pirštas, nu- 
sileidęs ant turtingųjų galvų. Vienas garsus kunigas pamokslavo, 
kad taip Dievas išliejo pyktį už mokslines ir socialines naujosios 
kartos idėjas. Pavadinęs gaisrą „visa naikinančiu angelu“, kone 
viltingai patikino žmones, kad žuvusieji gaisre savo gyvybe su- 
mokėjo už tautos nuodėmes. Aš nieku gyvu nepritariu tokiam 
teiginiui, nes vaikai nepadarė nuodėmių, už kurias reikėtų bausti, 

bet mintis, kad gaisras buvo kaip kaltės išpirkimas, man vis dėlto 
įsmigo į širdį. 

Kai šįryt Monteskju atėjo pas mane, oficialiai jam pareiškiau 
nutraukianti nerašytą mūsų susitarimą. Daugiau jokių vakarienių 
pas Maksimą ir jokio miegojimo su manim. Pavojingas žingsnis, 
nes visa, ką turiu, yra jo. 

— Viską suprantu, — atsakė Roberas. - Pats stebiuosi, kaip ilgai 
tempėme. 

— Aš niekur iš čia nesikelsiu, - virpančiu balsu pareiškiau. Ne- 
drįsau klausti, kas bus su butu. Nenorėjau klausti, kas bus su manim. 

— Ir nesikelk, - patraukė pečiais. 

— Mėginsiu pati susimokėti nuomą... 

— Ša, - pirštu užspaudė man lūpas. Buvo neskanu, lyg pridegusi 
druska. Labai vyliausi, kad paleisti gandai būtų pasitvirtinę; kad jis 
vartė apanglėjusius lavonus tik savo lazdele. - Gyvenk čia. Ką aš su 
šituo butu veiksiu? Susitarsime, kaip abiem bus naudingiau. 

— Betgi sakiau, kad daugiau jokių... 

— Turiu galvoje kitą susitarimą. 

— Pasistengsiu grįžti į senąjį darbą Folies bare. Gal šįkart man 
leis ir į sceną išeiti! Juk susikūriau neblogą įvaizdį. Gal žmonės 
norės mokėti pinigus už tai, kad pakilnočiau prieš juos sijoną. 

— Nebent pati to labai nori, - pasakė jis. - Bet dėl buto gali ne- 
sijaudinti. 

— Aš negaliu... 

— Ma chėrie, - nutildė jis ir pakštelėjo man į nosį. - Nebijok. 
Pinigų aš turiu iki soties. 

Tai pasakęs stvėrė savo lazdelę, dukart bilstelėjo ja į grindis ir 
iškurnėjo pro duris. Jeigu ir būčiau tikėjusis barnio ar kokio vaido, 
tai jis nesuteikė man tokios progos. Turbūt toks jau Robero būdas. 

O gal gandai pagrįsti, gal jis iš tiesų anapus Atlanto turi turtingą 
nuotaką. Žmonės kalba, neva jis norįs ją vesti. O aš galiu jiedviem 
tik palinkėti laimės. 

Monteskju išėjus, kol nepersigalvojau, užrakinau buto duris ir 
patraukiau pas Boldinį. Nežinau, kodėl. Neįsivaizdavau, ką jam 
pasakysiu. Tik jaučiau, kad turiu pas jį eiti. Jeigu jis-vis dar neturi 
kitos, sumnąstysiu, kaip man pasielgti. 

Sustojusi prie jo studijos durų giliai atsikvėpiau, pakėliau ranką 
ir kumščiu triskart pabeldžiau. Pasigirdo žingsniai. Dideli, skubūs, 
mano širdis džiaugėsi išgirdus artinantis Boldinį. 

Durys atsidarė. 

- Džovani! - sušukau. - Būk geras, neužtrenk prieš nosį. Negaliu 
ilgiau gyventi be tavęs. Nežinau, kaip čia atsitiko ir kas kaltas, gal 
Monteskju ar Piužolis. Negaliu atleisti sau dėl to perdimo pasiro- 
dymo, o dėl Monteskju, tai tarp mūsų viskas baigta. Tuščiai sugaišau 
trejus metus, daugiau nei tūkstantį dienų. Bet žinok, visą tą laiką, 
žvelgdama į kailius ir deimantus, stengiausi negalvoti apie tave! 

Boldinis nieko man neatsakė. Parkritau ant kelių ir apsivijau 
rankomis jam kelius, ėmiau raudoti įsikniaubusi jam į kelnes. Jis 
pakrutino kojas, bandydamas manęs nusikratyti. Aš dar tvirčiau 
ji apsivijau. Galiausiai nustūmė mane už galvos ir išsilaisvino iš 
mano gniaužtų. Apsisukęs nuėjo į vidų. 

Bet duris paliko praviras. 

Nustebusi ir išsigandusi, apgailėtinai klūpodama ant grindų, 
pakėliau galvą. Boldinis patraukė prie molberto. Ir atkakliai tylėjo 
kaip žuvis. Sučiaupęs lūpas paėmė teptuką. Nesiteikė nei paguosti, 
nei užjausti. Bet leido užeiti vidun. 

Lėtai atsistojau'nuo žemės. Tyliai nuslinkau grindimis būgštau- 
dama, kad praviras duris jis paliko apsižioplinęs, o ne kviesdamas 

užeiti. Visi žinojo, kad Boldinis gali palikti neišjungtą viryklę, var- 
vančius dažus, ištisus metus neatsiimti iš siuvėjo gatavų drabužių. 

Vis dėlto man slenkant per kambarį, Džovanis kilstelėjo į mane 
akis. Pastebėjau jį vos vos linktelint galvą. Prisėdau ant sofutės, 
užsimečiau koją ant kojos ir pasilyginau susiglamžiusį sijoną. Bol- 
dinis toliau tapė. Nieko nekalbėjo. Dėkinga žiūrėjau į jį ir jaučiau, 
kad prasideda naujas gyvenimas. 


LII skyrius 


Kai Eiprilė atsibudo, Luko jau nebebuvo, bet bute nebuvo matyti 
jokios netvarkos. Jo čia tikrai būta. Paliktas raštelis („Ma chėrie, 
puikiai praleidom laiką“ ) ir sujaukta kita pusė lovos. Bet Eiprilei ir 
nereikėjo įkalčių, įrodančių, kas įvyko. 

Eiprilė nežinojo, kaip jaustis. Permiegojo su kitu, ne su Trojum. 
Visada buvo priešiška santuokinės priesaikos laužymui, bet kas šiuo 
metu jų santuoka? Tik popieriaus lapas. Tiksliau, krūva popierių, 
jeigu dar pridėsi ikivedybinę sutartį ir velniaižin ko, jeigu teks skirtis. 

„Jeigu teks skirtis“ Nustebo, kad šitas žodelis „jeigu“ šiame 
kontekste dar turi vietos. Negana to, Eiprilė stebėjosi, kad galvoja 
apie tai veiksmažodine (skirtis), o ne daiktavardine (skyrybos), 
kaip dažniausiai būdavo, forma. 

Teisinius dokumentus atmetus į šalį, dėl Eiprilės flirto Fėte Na- 
tionale šventėje Trojus nieko negalėtų jai prikišti. Pats ne sykį ap- 

gaudinėjo ir ją, ir savo buvusią žmoną, ir, be jokios abejonės, visas 
kitas iki Siuzanos ar dar gerokai anksčiau. 

Bet esmė ne čia. Tai ne skolą grąžinti ar priešininką nurungti. 
Su Luku viskas yra kitaip. Eiprilė negalėtų to pavadinti nei meile, 
nei laikinu susižavėjimu. Tačiau aistra suteikė progą bent trumpam 
atitrūkti nuo problemų dėl Trojaus. Kas įvyko naktį, tai ne dėl to, 
kad Lukas vienintelis jos bute buvęs vyras su tinkamais vyriškais 
organais. Na ir kas, kad padaugino išgerti, juk darė tai tyčia. Taip 
elgėsi ir Marta, po gaisro lėkdama pas Boldinį į jo studiją. 

Eiprilė šypsojosi. „Marta grįžo pas Boldinį“, norėjo pasiųsti ži- 
nutę savo žaviajam advokatui, naktį mačiusiam ją nuogą, ir vienin- 
teliam, kuris — o Dieve! - patenkino visus jos lūkesčius, kokius tik 
ji galėjo kelti šiam vyrui. Vienintelė bėda, kad jeigu Eiprilė papa- 
sakotų Lukui apie Boldinį, reikėtų sugalvoti, kaip užbaigti pokalbį, 
o ji dar nebuvo pasirengusi užsikrauti tokios sunkios bendravimo 
naštos. Todėl specialiai nelietė nei telefono, nei kompiuterio, kol 
ateis laikas ir ji sugalvos, kaip sklandžiai grįžti prie ankstesnių san- 
tykių, jeigu tokių apskritai būta. 

Visą dieną Eiprilė prasivoliojo lovoje, skaitinėjo ir darbavosi, 
bet daugiausia miegojo. Sukaupusi jėgų atsikelti, pavaikščiojo ba- 
somis ir vienais apatiniais po butą, kol pro užuolaidas pučiantis 
drėgnas liepos vėjelis atvėsino vis dar įkaitusį kūną. 

Bastilijos paėmimo šventė dar tęsėsi, po visą Paryžių šurmu- 
liavo paradai, griaudėjo fejerverkai, tvino minios žmonių. Dėl 
tokio triukšmo buvo sunku susikaupti, tačiau Eiprilei protą jaukė 
ne vien šventinės dienos garsai. | 

Sudarinėjant aukciono sąmatą ir skrebinant paskutinius daiktų 
aprašymus, Eiprilei prieš akis vis išgąstingai išnirdavo Luko vaiz- 
dinių nuotrupos, naikinančios gerų ketinimų likučius. Pradėjęs 

aistringais bučiniais, iš pradžių švelniais, paskui vis atkaklesniais, 
dusdamas sumurmėjo: „Putain, cest pas trop tot!“ Pažodžiui iš- 
vertus reikštų: „Velnias, ne per anksti!“, o angliškas atitikmuo: 
„Laikas pasidulkint!“ 

Sverdinėdama per koridorių Eiprilė jautė jį spaudžiantis prie 
jos kūno, jautė bendrą jųdviejų svaigulį, lipdama laiptais klupi- 
nėjo, o kai Lukas geidulingai prirėmė ją prie buto durų, ji ir vėl 
vargo su ta nelemta durų spyna. Eiprilė netvėrė savam kaily. Manė, 
kad mirs iš nekantrumo. 

Abu greitai išsinėrė iš drabužių, šlapių ir gličių nuo ilgų valandų 
šokių aikštelėje. Neprisiminė, kaip ir kada nusikasė iki lovos, tik 
pamatė, kad jau ten. Regėjo šmėžuojant prieš akis jo besišypsantį 
veidą, vis gniaužė savyje siaubą ir artėjančios nakties svaigulį. 

O kai atsibudo - iškart viską prisiminė. Kai rytą dar neatsitokė- 
jusi atsimerkė, pamatė virš lovos rymantį Luką. Jis švelniai pabu- 
čiavo jai į kaktą. Iš burnos jam dvelkė vakarykščia diena. 

Staiga Eiprilė krūptelėjo. Žvilgtelėjo pro atdarą langą, į kurio 
stiklus teškeno stambūs lietaus lašai. Gerai, kad netrukus teks skristi 
namo, bandė save guosti. Šiame mieste ką nors atlikti iki galo kas- 
dien vis sunkiau. Toks jau tas dėmesį blaškantis Paryžius. 


LIII skyrius 


Tik vėlyvą kitos dienos rytą Eiprilė pagaliau susiruošė išeiti iš 
namų. Sprendžiant iš šiukšlių krūvų ant šaligatvių, iš suplėšytų, su- 

glamžytų ir į krūmus sumestų Prancūzijos vėliavėlių, vakarykštis 
lietus nuo linksminimosi atbaidė gal tik kelis paryžiečius. 

Eiprilė patraukė į Cafė du Mogador, nedidelę užeigėlę Devinto- 
joje apygardoje priešais įspūdingąją Švenčiausiosios Trejybės baž- 
nyčią. Užrašas ant raudonos stoginės skelbė „Sumuštininė“, ir iš 
pradžių Eiprilės ausiai skambėjo visai nieko, kol nepajuto tariamai 
po vakarykščių linksmybių užsilikusio nerimą keliančio jaudulio. 
Mintis apie valgymą tą nerimą dar labiau sustiprino. 

Vis dėlto pavalgyti reikia. Pastarąjį kartą užkando prieš pus- 
antros paros, kai išeidami iš ugniagesių šventės pasičiupo nuo pa- 
dėklo tris pyragaičius. Kai susiradusi paskutinį laisvą (mažulytį, 
apskritą, marmurinį) staliuką ir prisėdusi bandė sutalpinti ant jo 
nešiojamąjį kompiuterį ir rašiklį, prie jos priėjo padavėjas. Nelabai 
noriai kažko užsisakiusi, Eiprilė išsidėliojo ant-staliuko korteles, o 
šūsnį popierių pasidėjo sau ant kelių. Darbui su kompiuteriu dar 
teks palaukti. Neprisilietė prie jo keletą dienų, tad pora valandų 
jau nieko nebepakeis. 

Pagaliau išaiškinusi ir patvirtinusi Boldinio ir kitų „reikšmingų“ 
daiktų kilmę ir istoriją, Eiprilė ketino sutvarkyti galutinį katalogo 
variantą ir suderinti paskutines pataisas. Katalogo, kuriame suguls 
visas Martos užgyventas turtas. Liko nebaigti keli aprašai, trūko 
vienos kitos, o gal dešimties nuotraukų, bet Eiprilė tikėjosi, kad šias 
spragas užpildys Birdė. Ji visada taip - užpildo tuščias vietas, kad 
darbas vyktų sparčiau. 

Prisiminusi, kad Birdė buvo suradusi informacijos apie abejo- 
tinos ir sunkiai nuspėjamos kilmės kėdes, Eiprilė sumanė pasitik- 
rinti elektroninį paštą ir labai nustebo pamačiusi, kad telefonas be 
gyvybės ženklų. Ar seniai jis negyvas? Parą? Dvi paras? Prisiminė 
išjungusi dar gaisrinėje, negi pamiršo įjungti? 

Telefonas budo, regis, visą valandą. Lygiai dar tiek užtruko, kol 
įsijungė visos programos ir buvo įdiegti jų atnaujinimai. Pagaliau 
pasirodė balso pašto pranešimai. Iš viso net aštuoni. Trojus turbūt 
pasiuto. O dar blogiau — tėvas turbūt supanikavo. Eiprilė net su- 
sigūžė prisiminusi, kaip smagiai leisdama laiką su Luku nekreipė 
dėmesio į vienas po kito aidinčius skambučius. 

— Atleisk man, tėti, - garsiai ištarė, iš susijaudinimo virpančiais 
pirštais bandydama nuspausti balso pašto paslaugos mygtuką. — 
Būk geras, nekviesk dar žandarų. 

Nespėjus išklausyti balso pranešimų, telefonas suvibravo Eip- 
rilės rankose. Žvilgtelėjo į skambinančiojo numerį. Brolis. Nieko 
nuostabaus, juk visą parą buvo nepasiekiama, nors ir ne savo noru. 

— Oi, labas, Brajanai, - išpyškino pasisveikinimą. — Ar tėtis 
manęs neieškojo? Atleisk, buvau incommunicado'. Nė nepaste- 
bėjau, kad telefonas dvi paras buvo išjungtas. Pasakyk jam, kad 
manęs metro stotyje niekas neužpuolė ir nesusprogdino. Jaučiuosi 
bjauriai. Žinau, esu pati blogiausia duktė pasaulyje. 

- Eiprile, 

Brajano balsas buvo griežtas. Jis niekada taip su ja nekalba. 
Staiga Eiprilė suprato, kad kažkas atsitiko. Galėjo susiprasti vos tik 
išvydusi telefone jo vardą. Paryžiuje beveik vidudienis, vadinasi, 
Niujorke - šešta, o Kalifornijoje — trečia valanda. Trečia nakties: 
metas, kai visi miega, pelėdos jau sumigusios, o vieversiai dar ne- 
atsibudę. Tokiu metu įvyksta nelaimės. 

— Kuri dabar valanda? - Eiprilę išpylė šaltas prakaitas. - Kodėl 
skambini taip vėlai? Kas atsitiko? Ar tau viskas gerai? Kaip Elė? 


* Nepasiekiama (isp.). 

- Arjau kalbėjaisi su tėčiu? Pasakyk, kad kalbėjai. | 

- Jis man skambino, bet aš tuo metu švenčiau gimtadienį. Ža- 
dėjau jam atskambinti. Neketinau nieko gąsdinti. 

— Pasakyk, kad jam jau paskambinai. 

— Nemačiau, kad mano telefonas išjungtas. Atsiprašau. Pa- 
skambinsiu iškart, kai tik baigsim kalbėti. 

- Šūdas, - nusikeikė Brajanas, o paskui dar keliskart pakartojo, 
kad būtų svariau. Visai ne brolio būdui. Ne geranoriško banglen- 
tininko kompiuterininko būdui. Jis čiuožia ant bangų, bet jų ne- 
kuria. Niekada nesijaudina. Niekada nesinervina. 

- Brajanai. Labai prašau. Tik pasakyk, kad nieko blogo neatsi- 
tiko, 

— Cha, - karčiai nusijuokė. - Ot ir ne. Velnias. Ko gero, teks 
tau pasakyti dabar, telefonu, nors man tai labai nepatinka. Betgi ar 
įmanoma kitaip? 

— Brajanai, tu mane gąsdini. 

Brolis giliai atsikvėpė, paskui liūdnai ir piktai nusijuokė. O tada 
ėmė kalbėti. 


LIV skyrius 


Būna akimirkų, kurias, žinai, prisiminsi visą gyvenimą. Tai su- 
žieduotuvės; kai stovi prie altoriaus ir tari „taip“; kai sužinai, kad 
sutuoktinis tave išdavė, ar darbe pasako: „Laisva, gali eiti“ Visos 

šios žavios ir skausmingos akimirkos, lyg asmeninės kino juostos 
fragmentai, nuolat sukasi tau prieš akis iki pat gyvenimo pabaigos. 

Deja, Eiprilė labai stebėjosi, kad pastarosios akimirkos ji nie- 
kaip negali prisiminti. Vos tik Brajanas ištarė tuos žodžius, ji iškart 
pamiršo, kaip jie buvo pasakyti. Aišku, esmę, kas buvo pasakyta ir 
kaip ji staiga pasijuto, prisimena. Bet sunkiai prisimins tai, ką tada 
darė. 

Vos tik baigė su Brajanu kalbėti (ar katras nors iš jų atsisvei- 
kino?), Eiprilė puolė skambinti Lukui, o kodėl - ir pati gerai ne- 
žinojo. Suprato tik viena - jai reikia šalia žmogaus, o skambinti 
Trojui visai nesinorėjo. Dabar toks poelgis atrodo neapgalvotas, 
bet tuo metu tai buvo visai normalu. 

— Bonjour, Avrile! - ragelyje pasigirdo Luko balsas. Paskui 
kažkas bumbtelėjo, sukrebždėjo. Virstelėjo durys. - Arjau atsigavai 
po gimtadienio linksmybių? Ar matei žinias? Tą naktį supleškėjo 
vienas iš gaisrinės pastatų. Keista, ar ne? Sudegė gaisrinės pastatas. 
Galima pagalvot, šalia nebuvo nė vieno ugniagesių automobilio. 

- Supleškėjo gaisrinės pastatas? - Eiprilė iškart prisiminė Martą 
ir iš Bazar de la Charitė labirinto į gatvę virstančius žmones. Kone 
užuodė dūmų kvapą, girdėjo jų klyksmus. Vieną akimirką net 
pamiršo Brajano praneštą žinią ir kurį laiką nė negalvojo apie su 
Luku praleistą naktį. - Ar niekas nenukentėjo? Nebuvo sužeistų? 

— Ačiū Dievui, visiems pavyko išnešti sveiką kailį. Nuostolių 
daug, bet gerai, kad žmonės liko sveiki. 

— Ak, - atsiduso Eiprilė. - Net palengvėjo. Klausyk, man reikia 
su tavim pasikalbėti. 

— Pasikalbėti? 

— Taip, - pasakė Eiprilė, visiškai pamiršusi, kad turėtų būti su- 
sidrovėjusi dėl drauge praleistos nakties, dėl to, kad jis lietė ir čiu- 

pinėjo jos kūną, o ji norėjo, kad jis tą darytų. Dabar jis pažinojo ją 
gana artimai, ir ne tik kūniškai. Turbūt turėtų jaustis nesaugiai, bet 
būtų kvaila, tarsi jaudintųsi dėl lagamino, skrydžiui lėktuvu artė- 
jant į pabaigą. - Pagalvojau, gal galėtume susitikti? Ar nenorėtum 
kur nors mieste? 

— Avrile, tau nesmagu dėl praėjusios nakties, tiesa? 

— Tiesą pasakius, ne... 

— Būk gera, nežiūrėk į tai per daug rimtai ir baik jaudintis. Aš 
gi tave pažįstu. Mėgaukis tuo, ką gavai. O aiškintis ir knaisiotis po 
praeitį tikrai nėra reikalo. 

— Ne ne, - sušuko Eiprilė. - Aš ne dėl to. Įvyko tai įvyko. 

- Aha. 

— Buvo puiku. 

— Taip. 

— O susitikti reikia visai ne dėl to. Ir tu čia tikrai niekuo dėtas. 
Pati nesuprantu, kodėl tau skambinu. Tiesiog... Na... 

— Avrile, kas yra? Dabar tu tikrai mane gąsdini. O man tai ne- 
patinka. | 

- Aš negaliu... negaliu... - nutilo, nes krūtinę užgulė akmuo, 
gerklę taip užgniaužė rauda, kad nebegalėjo prakvėpuoti. 

— Ar dėl Martos? - paklausė jis. - Dėl buto? 

— Ne, dėl manęs. Šią minutę. Šis tas nutiko. 

— Kur tu dabar? - paklausė. - Namie? Aš tuoj lekiu pas tave. 

Namie? Eiprilė išblyško. Atrodo, vakarykštė naktis ne taip greit 
pasimirš, kaip norėtų. Pagalvojus, kad jis tuoj tuoj gali atsirasti ant 
jos slenksčio, kūną sukaustė paniška baimė. Prisiminė savo nesu- 
tvarkytą kambarį, sujauktą lovą, ant grindų išmėtytus drabužius ir 
dar visą šimtą įvairiausių įkalčių, liudijančių apie tai, ką jie tąnakt 
darė. Ne, šiandieną Luko į namus įsileisti nevalia, 

— Aš... aš dabar kavinėje, - ištarė ji. - Ne namie. Tiek to, Lukai, 
neimk į galvą. Nereikėjo man tau skambinti. Kvailai pasielgiau. 

— Lekiu pas tave. 

— Nereikia. Butas nesutvarkytas. O aš... 

— Tada tu ateik pas mane. Ar prisimeni mano adresą? 

- Tavo adresą? - pamėgino prisiminti. Žinoma, jis yra tele- 
fone. Neketino specialiai jo ten išsaugoti, tiesiog neištrynė Luko 
atsiųstos Žinutės. — Regis, turiu. 

— Puiku, - pasakė jis. — O kur tu dabar? Labai toli? Devintojoj? 

- Taip, - lyg apdujusi atsakė jam Eiprilė. Ar tikrai tam ryšis? Ar 
lėks pas jį ir išklos jam visas savo bėdas? — Tikrai nori, kad ateičiau 
pas tave? Suprantu, kad taip daryti neetiška, ir visai nenoriu sukelti 
tau... 

— Ateik, sakau. Neatsiprašinėk ir nesiteisink. Ateik, ir tiek. 

— Gerai jau, - nusileido Eiprilė ir prikando lūpą. — A bientėt. 
Iki greito. 


LV skyrius 


Spurdančia širdimi Eiprilė įsimetė telefoną į kišenę. Bijojo paju- 
dėti, pasikelti iš vietos, o juo labiau nežinojo, kaip nusigauti į Še- 
šioliktąją apygardą, kad nesubyrėtų į šimtus nesurenkamų dalelių. 


* Iki pasimatymo (pranc. ). 

Vos tik padavėjas atnešė užsakytąjį Crogue Madame sumuštinį, 
Eiprilė iš karto pažėrė ant stalo saują eurų, išlėkė iš kavinės ir su- 
sistabdė taksi. Įšokusi į automobilį perskaitė iš telefono vairuo- 
tojui Luko adresą. Užtrenkė dureles, ir taksi nurūko į Šešioliktąją 
apygardą. 

Reikėjo kažką daryti. Reikėjo kažkuo užsiimti, kad netektų 
spoksoti pro langą ir leisti niūrioms mintims jaukti protą. Balso 
pašto pranešimai. Reikia pasitikrinti balso pašto pranešimus. Blo- 
gesnių už ką tik išgirstą jau nebebus. 

Jų iš viso buvo aštuoni. Eiprilė teisi. Nė vienas nebuvo toks 
skaudus kaip Brajano žinia, nes visi bylojo tą patį, tik skirtingais 
žodžiais. Palengva kilo įtampa, lėtai tvenkėsi nerimas, mintys 
sukosi apie tai, kas atsitiko. Trojus neatsiuntė nė vienos sveiki- 
nimo žinutės, bet net ir jis piktu balsu buvo užrikęs: „Tuoj pat pa- 
skambink! Labai svarbu!“ 

Eiprilė džiaugėsi, kad žinią išgirdo pirmiausia iš brolio lūpų. 
Niekas kitas taip nemokėjo pranešti blogų naujienų kaip Brajanas. 
Gaila, kad Trojus prieš tuos kelis mėnesius pranešdamas blogą 
žinią nepasitelkė jo pagalbon! Bet dabar tos naujienos, palyginti su 
ką tik išgirsta, atrodė tokios menkos, tegu Trojaus prisipažinimas 
ir buvo netikėtas, bet pastaroji žinia, anot brolio, neišvengiama, vis 
tiek Eiprilę perliejo kaip elektros iškrova. 

— Madam, - pašaukė per petį grįžtelėjęs taksistas. 

- Atsiprašau, - ištarė Eiprilė, trindama iš telefono paskutinį 
balso pranešimą. Skruostais liejosi ašaros. 

— Nous sommes ici 


“ Ant grotelių keptas sumuštinis su kumpiu, sūriu ir kartais kiaušiniu ant viršaus. 


** Jau atvykom (pranc.). 

— Oi, - Eiprilė pakėlė galvą. - Tikrai atvykom. Merci beaucoup. 

Padavusi vairuotojui pinigus išlipo iš automobilio aiškiai jaus- 
dama, kad yra stebima. 

Išvydusi Luko namą truputį nusiramino, o pajutusi po kojomis 
pažįstamus laiptus, žagsėdama ir visa išpilta prakaito, Eiprilė už- 
lėkė jais aukštyn, Pasiekusi duris pabeldė viena ranka, o kita atsi- 
rėmė į staktą, kad nepargriūtų. 

- Entre donc - išgirdo Luko balsą. - Neužrakinta! 

Visa drebėdama Eiprilė paklebeno senovinę maskatuojančią 
durų rankeną, traukė ir stūmė nuo savęs, kol galiausiai durys at- 
sidarė ir ji patraukė tiesiai į jo svetainę. Sustojo vidury kambario 
ašaromis pasruvusiu veidu, šlapiu nuo jų kaklu ir raudos iškreipta 
burna. Tylėdama gaudė orą. 

— Lukai! - pašaukė visa įsitempusi. Rankove nusišluostė akis. — 
Ar tu namie? 

Jis atėjo iš virtuvės, įsisprendė rankomis į šonus. Eiprilė pagal- 
vojo: įdomu, ar jis žino, kaip dažnai šitaip stovi? 

— Atvykai greičiau, nei tikėjausi, - pasakė ir keliskart sumirk- 
sėjo. Atrodė sutrikęs, ir Eiprilė suprato, kodėl. Jeigu ne Brajano 
žinia, ji irgi dabar stovėtų sutrikusi. 

— Lukai, labai džiaugiuosi tave matydama, - ištarė Eiprilė ir 
prisiglaudė jam prie krūtinės. - Atsiprašau, kad trukdau, bet man 
būtinai reikėjo tave pamatyti. | 

— Au "voir, Lukai! — iš tolimojo miegamojo pasigirdo balsas. — 
Acesoir!" 

Ten moteris. Balsas moters. Eiprilę taip supykino, kad net kliūs- 
telėjo galugerkly, ir ji skubiai atšlijo nuo Luko. 


* Užeikit (pranc.). 
** Iki vakaro (pranc.). 

— Kas... ten?.. - sunkiai išlemeno atsisukdama į balso pusę. 

Į kambarį įplaukė paryžietiškai liauna moteris, nuo galvos iki 
kojų apsitaisiusi Chanel, Hermės. Plaukai ilgi. Tiesūs. Vešlūs. Tikrų 
tikriausios karamelės spalvos. Gal modelis? Balerina? Iš esmės ga- 
lėtų būti ir modelis, ir balerina. 

— Ma belle, - tarė jai Lukas ir truputį maivydamasis apkabino 
liemenį. — Cest mon ami Eipril Vout. 

Lukas labai keistai ištarė jos vardą. EIP-rilė. Ir Eiprilė iš tiesų 
pasijuto kaip tingi gauruota beždžionė. 

— O! Avrilė! - moters veidas suspindo iš džiaugsmo. - Man 
liabai malionu susipažinti su jumis! 

Jis turi merginą. Kaip Lukas gali neturėti merginos. Kvaila ki- 
taip ir galvoti. Neprotinga. Visai neįžvalgu. Bet Eiprilei vis tiek 
uždavė širdį. Manė, kad tą akimirką subyrės į šipulius, bet tik ma- 
žumėlę įskilo. 

- Bonjour, - Eiprilė susverdėjo. Sugavo save piktai dėbtelint į 
Luką, nors taip daryti neturėjo jokios teisės. 

- Ak! — vėl suspigo moteris. — Trės bien! Allė! Allo!“ 

Eiprilė vėl dėbtelėjo į Luką. 

— Visi klausinėja... - atsisukusi į moterį išgirdo jį burbtelint. 

- Visi klausinėja? Ko klausinėja? 

— Ravi de faire votre connaissance ", - springdama išstenėjo Eip- 
rilė, tikėtina - mandagiai. 

— Susipažink, čia Delfna Vidal, - mostelėjęs ranka į moterį pri- 
statė Lukas. - Genialioji bankininkė. 


* Čia mano draugė Eiprilė Vout (pranc.). 
** Ape - angliškai „beždžionė“. Tariama eip. 
*** Sveika. Labas (pranc.). 

**** Malonu susipažinti (pranc.). 

- Bankininkė, kuri mėgsta... kaip ten jūs sakote? Simulinti? 
- Simuliuoti, — pataisė ją Lukas. - Bankininkė simuliantė. 
„Nieko, tuoj išmoksi, mon amour. 

Delfina apsimetė timptelinti jį už ausies. 

- Šytas mano vyras yra liabai baisius, - kraipydama galvą mo- 
teris skaniai nusijuokė. Jos dantys — akinamai balti ir stebėtinai 
tiesūs. Dėl to ji buvo truputėlį panaši į arklį, gerąja prasme. Visokių 
yra žmonių, vieni panašūs į arklius, kiti į jojikus. Delfhna Vidal pri- 
klausė antriesiems. - Man liabai miela, Avrile! Kaip dažnai ir kiek 
daug apiejus girdžiu! | 

— Stebiuosi, kad Lukas apskritai apie mane jums užsiminė, — 
išlemeno Eiprilė. 

— Lukas nuolat apie jus tik ir kalba, — visa tebešvytinti ulbėjo 
Delfina. —- Man liabai malionu susipažinti! 

- Man irgi malonu, - atsakė Eiprilė, nors jai nebuvo taip ma- 
lonu kaip anai. Neįsivaizdavo, kad taip baisiai darkoma anglų kalba 
gali skambėti taip maloniai ausiai. - Ačiū. 

Ką ji čia sau galvoja? Kaip Lukas gali neturėti merginos? Aišku, 
kad turi. Bet koks skirtumas? Negi ji iš tiesų įsivaizduoja save susi- 
dėjus su prancūzu ilgesniam nei vienos nakties (kad ir labai malo- 
niam) romanui? Įsivaizduoja save kaip Martą, o jį - kaip Boldinį? 
Kad įžygiuos į jo butą ir jis leis jai stebėti, kaip jis ją tapo, kol pa- 
sijus geriau? O paskui gal dar drauge patrauks į lavoninę. 

Moteris turbūt viską žino apie jų drauge praleistą naktį. Pasi- 
dulkino iš gailesčio, jokios abejonės. O Delfina perleidžia jai savo 
meilužį, kad padėtų jos sielai išgyti. Ta moteris - labai šiuolaikiška 
ir lygiai tiek pat dosni. 

— Lukas sakė, kad esi iš Niujorko, - žybtelėjo žaliomis akimis 
Delfina. 

- Elle parle frangais, - tarė Lukas savo draugei matydamas, kad 
ji be reikalo laužo liežuvį angliškai. - Ca va? 

- Žinau. Man niorisi pasimokyti angliškai! - nesupratusi užuo- 
minos Delfina apdovanojo juos tokia plačia šypsena, kad lūpų 
krašteliai kone siekė ausų spenelius. 

— Trės bien, mon amour!" - nusišypsojo jai Lukas. 

Prieš pusantros minutės Lukas atrodė sutrikęs ir susijaudinęs, 
o dabar Eiprilė pamatė jį besikeičiantį, tokį, kokį pažinojo anks- 
čiau, ar bent jau dėjosi pažįstanti. Keliskart paerzino Delfiną dėl 
nemokšiškos anglų kalbos, paskui grybštelėjo jai užpakaliuką. 
Eiprilė taip greit nusuko galvą kiton pusėn, kad vos kaklo nenu- 
silaužė. 

Luko rankos. Jos dar taip neseniai glostė jos kūną. Eiprilės 
veidas liepsnojo iš gėdos ir pykčio. 

— Man. Reikia. Eiti, - pasakė Delfina, aiškiai tardama kiekvieną 
žodį. - Liabai malonu buvo su jumis siusi-pažinti! 

Pasilenkusi prie Eiprilės pakštelėjo jai į abu skruostus. 

— Man taip pat buvo malonu, - viauktelėjo šioji. 

- Au voir! - ir Delfina šokio žingsneliu nuplaukė tolyn, išei- 
dama pamojo per petį. Ant rankos sutilindžiavo platininės apy- 
rankės sų deimantų akimis. — A bientėt!“ 

Tarsi lengvam dykumų vėjeliui papūtus, Delfina Vidal per- 
skriejo per kambarį ir dingo už durų, palikdama Eiprilę su Luku 
stovinčius ant kašmyrinio kilimo be amo ir išdžiūvusiom bur- 
nom. 


* Ji kalba prancūziškai. Aišku? (Pranc.) 
** Puiku, mano meile (pranc.). 
*** Iki greito (pranc.). 

- Ji labai prastai kalba angliškai, - prabilo Lukas. 

- Ji stengiasi. O tai juk svarbiausia. Ar Delfina tavo mergina? 

Lukas prieš atsakydamas pagalvojo. 

— Taip, - pagaliau ištarė, - Mano mergina. Bet suprask mane, 
ne tu vienintelė... 

- Ar ji Čia gyvena? 

— Atėjai pakamantinėti manęs apie mano asmeninį gyvenimą? 

Lukas kalbėjo irzliai, tarsi Eiprilė neturėtų pagrindo užduoti 
jam klausimų. Kita vertus, gal iš tiesų neturėjo. Papurtė galvą. 

— Norėčiau žinoti, - prabilo droviai ir nusisuko į langą. - Man 
reikia žinoti. 

— Ne, - atsiduso jis. - Negyvena. 

— Kur ji buvo Bastilijos dienos švenčių išvakarėse? 

- Baigė verslo sandorį Liuksemburge, - atsakė jis. — Avrile, ko 
atėjai pas mane? Sakei, kažkas atsitiko. Verčiau pasikalbėkim apie 
tave, 0 ne apie mano gyvenimą. Bet jeigu nori tęsti pokalbį šia 
tema, tuomet ir aš tau norėčiau užduoti keletą klausimų. 

— Supratau, - burbtelėjo Eiprilė. 

— Avrile, - vėl kreipėsi Lukas, šįkart švelniai paliesdamas jai 
ranką. 

— Nežinau, Lukai. Gal man geriau išeiti. Ilga istorija. Bjauri. 

Eiprilė giliai atsikvėpė ir įdėmiai pažvelgė į Luką. Pagalvojo, ar 
dar pasitiki juo taip, kad galėtų pasidalyti savo žinia. Kažkodėl at- 
sakymas buvo: taip. 

— Pasakok, - paragino Lukas. 

— Matai, - atsiduso Eiprilė, - sukoriau tokį kelią. Sutrukdžiau 
tave vidury dienos, — pamačiau tai, ko neturėjau pamatyti. Žinai... 
Pameni, kai anąsyk buvome susitikę ir mano telefonas keliskart 
suskambėjo? Tu liepei man atsiliepti, o aš nenorėjau? 

— Taip. Skambino tavo tėtis. Norėjo pasveikinti su gimtadieniu. 

— Taip. Iš dalies. Skambino tėtis, bet ne dėl gimtadienio. 

Eiprilė stipriai užmerkė akis. Kelis kartus giliai įkvėpė. Ėmė 
sukti vidurius. 

— Avrile, - pajuto Luką perkeliant svorį ant kitos kojos. Pirštai 
palietė jos ranką. - Kas atsitiko? Kas negerai? 

— Tai dėl mamos, - ištarė ji ir greitai atsimerkė. - Ji... na... ji mirė, 
Mano mama numirė. 


LVI skyrius 


Kai ištarė šiuos žodžius ir jie pasklido po kambarį, atsimušė į 
baldus, į grindis, Eiprilė susmuko ant Luko sofutės ir užsidengė 
rankomis veidą. 

— Kaip suprasti - „numirė“? - nustebo Lukas. - Kai buvai pa- 
auglė? 

— Ne, - atsakė Eiprilė nė kiek nesigėdydama įraudusio, akių 
tušu išteplioto veido. — Ji mirė naktį per mano gimtadienį, kai mes 
sėdėjome gaisrinėje. Kalifornijoje tuo metu buvo rytas. Kad ir 
kaip ten būtų, kai mes valgėme dešreles, mano mamą ištiko lem- 
tingas širdies smūgis. | | 

Lukas tylėjo, nieko neatsakė. Stovėjo kitam kambario gale, juos 
skyrė ištisa beribė erdvė. Eiprilei buvo skaudu, kad jis taip toli. Fi- 
ziškai skaudu. 

— Nieko nesuprantu, - prabilo jis. - Tu gi man sakei, kad ji mi- 
rusi. 

— Ne, nesakiau. 

— Sakei. 

— Pasakyk, kada bent sykį tau sakiau, kad ji mirusi. Bent sykį. 

— Na, tiksliai neprisimenu, bet tu tikrai man minėjai. 

— Tu ne taip mane supratai, - atsakė jam Eiprilė. - Suprantu, ne 
viską apie ją pasakojau, bet tikrai negalėjau pasakyti, kad ji mirė, 
kai dar buvo gyva. Būtų visai neprotinga. 

— Vis tiek nesuprantu, — vėl prabilo Lukas, dar labiau toldamas 
nuojos. Tuoj nueis į virtuvę, ir Eiprilei teks šaukti. O ji taip norėtų, 
kad jis prieitų, paguostų ir pasakytų, kad viskas bus gerai. 

— Tiek to, - tarė Eiprilė. - Labai tavęs atsiprašau, Lukai, Nerei- 
kėjo man čia eiti. Visai palūžau, o dar Delfina... - nenoriai mos- 
telėjo ranka į duris, tarsi ant jų vis dar būtų matyti „genialiosios 
bankininkės“ atvaizdas, - Tiek to, pamirškim, 

Ir mintyse Eiprilė save pakeiksnojo. Per daug iš Luko norėjo, 
per daug tikėjosi iš jų abiejų, tarsi tarp jųdviejų būtų buvę kas 
nors bendra, o juk juodu sieja tik rašytinė sutartis tarp Agnesės 
Vanjė ir Sotheby 5 aukcionų namų, kurioje Vout ar Tėbo pavardžių 
net nėra. 

— Avrile, - tarė Lukas. - Pasakyk man aiškiai. Tavo mama... 
išėjo. Jos nebėra. Bet iki šiolei ji vis dėlto buvo. Tu man melavai. 

— Nemelavau! — piktai užriko Eiprilė. — Ji tikrai nebuvo „su 
mumis“. Ji buvo išėjusi jau tada, kai vykau į koledžą mokytis. Iš 
esmės jos nebebuvo. Tik jos kūnas, daugiau nieko. Kad ir kaip žiū- 
rėtum - ta moteris, kurią pažinojau, jau buvo iš mūsų šeimos pa- 
sitraukusi. 

Lukas susiraukė. Bandė atrodyti griežtas ar net supykęs dėl 

to, kad neatskleidė jam visos tiesos. Bet net ir sėdėdama taip toli 
nuo jo ant sofos Eiprilė matė jo veide atsispindintį tikrą rūpestį 
ir nerimą. | 

— Mano mama serga - sirgo - ankstyvąja Alcheimerio forma, - 
pagaliau ėmė pasakoti Eiprilė. - Ar žinai, kokia tai liga? Gal pran- 
cūziškai jūs ją kitaip vadinate? | 

— Žinau, žinau, — atliepė Lukas, jo veidas rūstus, bet jau pra- 
dedas šilti. 

— Požymiai pasireiškė dar jaunystėje, - toliau pasakojo Eiprilė. — 
Ankstyvoje jaunystėje. Man buvo keturiolika, kai jai staiga sušluba- 
vo sveikata. O gal tiksliau — man buvo keturiolika, kai pradėjau 
pastebėti šios ligos požymius. Mamai tada buvo keturiasdešimt 
dveji. 

— Kas atsitiko? - paklausė Lukas. - Kaip pasireiškė tas sveikatos 
pablogėjimas? 

— Na, kaip ir visiems. Tai raktus pameta, tai pamiršta paimti 
mus iš mokyklos, tai pasiklysta maisto prekių parduotuvėje, tai ne- 
bepažįsta savo automobilio. Į tokias smulkmenas iš pradžių galima 
nekreipti dėmesio. | 

— Bet ateina laikas, kai jau nebegali, - užbaigė mintį Lukas 
šiurkščiu lyg žvyras balsu. 

— Taip. Bet šis tas nutiko, - Eiprilė trenkė kumščiu sau į delną. — 
Tada turėjom atsimerkti ir pažvelgti tiesai į akis. 

— Tai kas ten buvo? - vėl paklausė Lukas, žengdamas kelis žings- 
nelius artyn. Dabar jo kojų pirštai beveik lietė kilimo kraštą, - Kas 
atsitiko? 

— Ar tikrai nori išgirsti? - paklausė Eiprilė. - Matai, ta istorija 
gana liūdna. | 

— Taip. Noriu. Papasakok man. 

Eiprilė linktelėjo ir tik trečią kartą per visą gyvenimą papasa- 
kojo istoriją, kuri nutiko zoologijos sode. 


LVII skyrius 


Buvo dešimtasis brolio gimtadienis. Dėl neseniai mamą ištikusio 
atminties praradimo priepuolio, kurio priežastimi buvo laikomas 
miego stygius ir per didelė nervinė įtampa, tėtis nusprendė Bra- 
jano gimtadienio iškilmingai nešvęsti. Per daug vargo. Todėl ge- 
riau tegu mama su savo dviem vaikais praleidžia tą dieną zoolo- 
gijos sode. 

Eiprilei tuo metu buvo keturiolika, todėl dėl tokio sprendimo 
labai susierzino. Vasara, į mokyklą nebereikia. Visi draugai prie 
jūros, tepasi kūnus aliejukais nuo saulės ir guli išvirtę ant didžiulių 
folijos kilimėlių. Eiprilė irgi labai norėjo būti su jais, bet teko makli- 
nėti po karščiu alsuojantį kalvotą zoologijos sodą ir kvėpuoti nuo 
prakaito sušutusio beždžionių kailio ir dramblių išmatų dvoku, ir 
dar su mažamečiu broliu prie šono, su kuriuo apskritai būti visai 
neįdomu. 

Rytas prabėgo, kaip ir tikėjosi — ilgiausiai stoviniuojant prie gy- 
vačių narvų ir stebint, kaip jos ryja gyvus mažus baltus triušiukus. 
Viena vertus, žiūrėti buvo bjauru, bet kita vertus, gyvačių skyriuje 
bent jau buvo galima pasislėpti nuo karščio. 

Kai Brajanui pagaliau nusibodo žiūrėti, kaip galabijami vargšai 

pūkuoti padarėliai, visi trys patraukė prie dešrainių kiosko. Eilės 
ilgiausios, bet netrukus nuobodus lūkuriavimas eilėje išvirto į ne- 
numatytą nuotykį. Atstovėjus pusę eilės mama staiga ėmė pani- 
kuoti, 

— Kur jūsų tėvai? — užsipuolė Eiprilę, paskui metėsi prie Bra- 
jano. - Ar jūs čia atėjote vieni? 

— Mes su tavim, - sutrikęs atsakė jai Brajanas. 

- Mama, ką čia paistai? - Eiprilė apsidairė, kad nepamatytų ko 
nors iš pažįstamų. 

—Jukaplinkvien pikti žmonės! - prislopinusi balsą šūkavo mama, 
tarsi tie „pikti žmonės“ klausytųsi pašaliuose ir ketintų pulti. - Eime! 
Eime su manim! 

— Kas čia darosi, po galais? — sušuko Eiprilė, mamai pamojus 
prižiūrėtojui ir paklausus, kaip nueiti prie apsaugos būdelės. 

— Aš noriu valgyti, - unkštė Brajanas. 

- Nuvesiu jus į policiją! - spygavo mama, pastvėrusi abu už 
rankų ir termpdama per parką. 

Brajanas pažvelgė į savo vyresnę seserį ir nusijuokė, vildamasis, 
kad ji jam atsakys tuo pačiu. Čia toks pokštas, pagalvojo jis, mama 
tiesiog kvailioja. Eiprilė jam šyptelėjo, nors puikiai suprato, kad šią 
akimirką jų gyvenimas iš esmės pasikeitė, kad daugiau jau niekada 
nebebus taip, kaip iki šiol. Kai pametami raktai, gali užsimerkti, 
gali nematyti, kaip į šaldytuvą dedamos indaplovės tabletės, bet 
nepažinti savo vaikų? Čia jau tikrai ne juokai, 

- Labas, ponia. Kuo galiu padėti? - paklausė apsaugininkas 
jiems susigrūdus į ankštą apsaugos būdelę. 

— Kažkas paliko šiuos nepilnamečius zoologijos sode! - suriko 
mama ir pastūmė vaikus į priekį. Jų riešai buvo jos rankų nuspausti 
iki raudonumo. - Suraskite jų tėvus! Vaikai man nieko nesako! 

- Tuojau, — tarė vyras baigdamas per šiaudelį šliurpti savo gai- 
vųjį gėrimą. Paskui pasiėmė bloknotą kietu viršeliu ir žvelgdamas į 
Eiprilę tarė: - Tu jau nebe vaikas. Kur tavo tėvai? 

— Man sunku paaiškinti, - nervindamasi atsakė jam Eiprilė. Bra- 
janas stovėjo šalia jos ir pramaišiui tai krizeno, tai šniurkščiojo. - Ji 
ir yra Mūsų Mama. 

— Atsiprašau, nesupratau, - vyras perbraukė ranka sau per ūsus, 
paskui mėlynu liežuviu lyžtelėjo lūpas. Eiprilė niekada nepamirš 
to mėlyno valgomojo dažo atspalvio. 

— Čia mūsų mama, - pakartojo ji. - Kartais jai taip nutinka. Ima 
ir sutrinka. Jos pavardė — Sandra Greisė Poter. Gimusi 1951-ųjų 
gruodžio antrą. O mes - Brajanas ir Eiprilė Poteriai. Tėtis - Ri- 
čardas. Jis dirba jūrų laivyno bazėje Koronade. Mes irgi gyvenam 
Koronade. 

— Dievulėliau tu mano! — staiga suriko mama taip garsiai, kad 
visi išsigando. Net orą vėsinantis ventiliatorius pašoko nuo stalo. 

Pagaliau, pamanė Eiprilė, ji suvokė, kas vyksta. 

— Mano rankinukas! Kažkas pavogė mano rankinuką, - atsi- 
suko į Eiprilę. - Ar ne jūs, maži velniūkščiai, nušvilpėte mano ran- 
kinuką? 

- Mama... 

— Aš nerandu savo rankinuko, - ir ėmė tapšnoti sau per šonus, 
pilvą ir krūtinę. 

— Nesijaudinkite, ponia, - ramino ją apsaugininkas. Pasiėmė 
radijo stotelę. - Paskelbsiu jo paiešką. Gal kas nors rado. Kaip jis 
atrodo? 

- Hmmm, - mama įrėmė pirštą sau į smakrą. - Žinot, labai 
keista. Aš nepamenu! 

— Tamsiai rudas, - tarė Eiprilė. —- Odinis. Viršuje su užtrauk- 

tuku. Jame turi būti Oldsmobile rakteliai. Ir dar kelios dešimtys 
suglamžytų rausvų kvapnių vienkartinių nosinaičių. Taip pat juo- 
dųjų serbentų ir vyšnių skonio lūpų vazelinas. 

Vardijant šiuos daiktus keturiolikmetės Eiprilės akyse sužibo 
ašaros. Ji pati nesuprato, kodėl. 

— Vadinasi, tu pavogei mano rankinuką! - suspigo mama. 

— Mama, aš nevogiau. Na, žinot, tikra nesąmonė. 

— Eiprile, - pro ašaras sumikčiojo Brajanas, įsikandęs marški- 
nėlių apykaklės kraštą. Jam sukako dešimt, bet tą akimirką atrodė, 
lyg būtų trejų. 

Nenuleisdamas akių nuo tariamai vienos šeimos narių, apsau- 
gininkas kažką sumurmėjo į radijo stotelę. Jam reikėjo pagalbos, 
tik negalėjo konkrečiai įvardyti, kokios. 

Didžiulį išsigelbėjimą, kurio taip reikėjo Eiprilei (o kartu ir 
apsaugininkui), netrukus pamėtėjo gerasis zoologijos sodo sa- 
marietis, radęs Sendės rankinuką paukščių voljere. Iš piniginėje 
rastų moters ir mokyklinių jos vaikų nuotraukų pavyko nustatyti 
ir patvirtinti visų tapatybes. Kol atvyko tėvas, mama jau beveik 
buvo atgavusi normalią būseną. Deja, ji dar nesuvokė, kaip atsi- 
dūrusi zoologijos sode, nors šiek tiek prisiminė bandžiusi padėti 
kažkieno vaikams. 

— Štai taip, — tarė Eiprilė, pakeldama galvą ir pirmą kartą per 
savo ilgą pasakojimą pažvelgdama Lukui į akis. - Tai buvo pa- 
baigos pradžia. 

— Oho, - žioptelėjo Lukas ir delnu pasitrynė smakrą. - Tai bent 
istorija. 

— Taip. Baisi istorija. O baisiausia, kad visa tai nutiko garsiau- 
siame pasauly San Diego zoologijos sode, sutraukiančiame galybes 
turistų ir reklamuojamame keturiasdešimt septyniose valstijos 

greitkelių švieslentėse bei nuolat primenamame radijo ir televi- 
zijos reklamose. 

— Žinai, kaip tu sakai, tai tiesiog žiauru. 

— Tikra tiesa —- žiauru. Kai įstojau į koledžą ir išvykau į Niu- 
jorką, visi man sakė, kad elgiuosi neprotingai, išvažiuodama iš San 
Diego. Bet jeigu būčiau pasilikusi, būčiau turbūt išprotėjusi. 

— O paskui patraukei į Paryžių, - pusiau lūpų šyptelėjo Lukas. — 
Dar toliau nuo namų. 

— Ne toks buvo mano tikslas, - Eiprilė papurtė galvą. - Bet nuo 
tos dienos viskas ėmė tik blogėti. Tiksliau, nepalyginamai sparčiai 
blogėti. Tėtis manė galėsiąs ją prižiūrėti, bet man sulaukus penkio- 
likos ji jau buvo apgyvendinta globos namuose. Nesulaukiau nei 
smagaus šešioliktojo gimtadienio šventės ar automobilio dovanų. 
Turėjau prašyti savo kaimyno, kad nuvežtų ir padėtų man gauti 
vairuotojo pažymėjimą. Nuo to laiko, galima sakyti, tėvo mano 
gyvenime nebeliko. Lygiai kaip ir mamos. Gal net labiau. Na, jis 
bent jau turėjo galimybę rinktis. Per savo penkioliktąjį gimtadienį 
jaučiausi taip, lyg būčiau netekusi abiejų tėvų, nors dar iki užvakar 
turėjau gyvus juos abu. 

Eiprilė čiupo rankinuką ir išsiėmė piniginę. 

— Pala. Parodysiu. Juk geriau vieną kartą pamatyti, nei šimtą 
kartų išgirsti, ar ne? 

Sukišo pirštus į tarpelį už kreditinių kortelių. Ten, pasislėpusi 
už čekių knygelės, trijų vizitinių kortelių ir kelių nuolaidų kuponų, 
gulėjo nuotrauka. Eiprilė išėmė ją ir ištiesė Lukui. Pamačiusi, kad 
jis jau spėjo įsitaisyti šalia jos ant sofos, smarkiai nustebo. Dirstelė- 
jusi žemyn pastebėjo, kad jų šlaunys beveik liečiasi. 

— Čia tavo tėvai, - tarė Lukas, įdėmiai žvelgdamas į fotografiją. 
Jo žvilgsnis lėtai nuslinko praplikusia tėvo galva, palinkusia virš 

ligoninės lovos. Šalia jo - bereikšmio veido moteris, atsirėmusi į 
dvi pagalves. Tėvo akys užmerktos, mamos - plačiai atmerktos ir 
negyvos. Abu susikibę už rankų. Tiksliau, vyras laiko suėmęs del- 
nuose moters rankas, jos pirštai guli suglebę jo saujoj. 

— Taip, čia jie, - linktelėjo Eiprilė. - Neklausk, kada ta nuo- 
trauka daryta, nes aš tikrai nežinau. Tokia poza jis sėdi jau devy- 
niolika metų. Ar bent jau sėdėjo iki užvakar. Vargšelis. Kaip, po 
galais, jis dabar gyvens? 

- Cest incroyable', — tarė Lukas. - Štai kur tikroji meilė. 

- Na, toks požiūris, ko gero, labai šališkas, - burbtelėjo Eip- 
rilė, 

— Bet vis tiek labai gražu, tiesa? Visi norėtume pajausti tokią 
meilę, - Lukas tiesė ranką, galbūt norėjo apkabinti Eiprilei liemenį 
ar dar kaip, bet staiga — visai jam nebūdingai - atšlijo. - Tik ne vi- 
siems šitai lemta. Tam kliudo daugybė dalykų — žmonės, svetimi 
gyvenimai. 

— Niekada negalvojau, kad tu toks romantikas, - tarė Eiprilė. 
Iš dalies sumelavo. - Sutinku, jis mylėjo ją be išlygų, tačiau, nors 
ir bijodama pakartoti paauglės Eiprilės žodžius, klausiu: o kaip 
mes? Juk jam reikėjo rūpintis savo šeima, o jis paliko mus Dievo 
valiai. 

— Man kažkodėl nesinori tuo tikėti. 

— Trojus, mano vyras, mano... buvęs... 

— Le grand mšieu, - kreivai šyptelėjo Lukas. — Taip, aš žinau. 

— Le grand mšsieu mano, kad aš reikalauju to paties ir iš jo, kad 
mano, taip sakant, nepasitikėjimo žmogumi problemos kyla iš to, 
kad nesu tikra, ar Trojus galės kada nors būti man toks atsidavęs. 


* Neįtikėtina (pranc.). 

Bet man to nė nereikia. Jis turėtų besąlygiškai mylėti Čelsę su 
Chloja, stipriau nei mane. Supykčiau, jei būtų kitaip! Va čia ir yra 
didžiausia mano tėvo klaida. Trojui dukros turėtų rūpėti labiausiai, 
tada - žmona. 

— Avrile, - susiraukė Lukas, - mane tavo žodžiai liūdina. Kaip 
tik tu turėtumei būti jam svarbiausia, Ir neturėtumei vadinti savęs 
„Žmona“. 

— Cha! Tu teisus. 

— Na, aš turėjau galvoje kitką... 

— Mergaitės — jo dukros, Lukai! Ir liks amžinai. O aš galiu su- 
sirgti ar tiesiog spjauti ir išeiti. 

— Galėtum išeiti, — ištarė jis. Kas čia? Klausimas ar patvirti- 
nimas? O gal tik Eiprilės žodžių pakartojimas? 

— Tėvas žinojo, kad mama niekada nebepasveiks. Kad ji nie- 
kada nebeatgaus sveiko proto, kad nebebus taip, kaip buvo, kad 
kitą dieną jau nebepažins net jo. O jis kiauras dienas nesitraukė 
nuo jos, net ir tada, kai sveikata ėmė spėriai šlyti. Tėvas metė 
darbą. Viską išpardavė, visą mūsų vertingą turtą ir baldus, net au- 
tomobilį, kad sumokėtų už gydymą ir jos priežiūrą, kad turėtų už 
ką nusipirkti pavalgyti, nes iš darbo pajamų nebegavo. Žinau, jis 
kartais nueidavo kam nors patalkinti mūsų saloje, atlikdavo kai- 
mynams padienius darbus, tačiau mums teko smarkiai susiveržti 
diržus. Neturėjom nė surūdijusio cento, 

— Vertingas šeimos turtas, — pratarė Lukas. - Ir tie daiktai 
Martos bute. Tavo darbas. Dabar man jau darosi aišku. 

— Viskas daug sudėtingiau, - atsakė Eiprilė. - Man tų daiktų ne- 
reikia. Tai tik daiktai. Dievas mato, aš neturiu tokio erdvaus buto 
kaip Devintojoj apygardoj, kad galėčiau viską sutalpinti, - Eiprilė 
pabandė nusišypsoti, Lukas atsakė jai ilgesingu šypsniu. - Man 

tiesiog norėjosi turėti ką nors brangaus, tai, kas priklausė tik jai ir 
kas būtų vertinga, liktų net ir po manęs. 

Lukas vėl šyptelėjo, šįkart linksmiau. 

- Turi galvoje kokį bent vieną daiktą, tiesa? 

— Oui, - linktelėjo Eiprilė. Kaip čia yra, kad Lukas beveik visada 
žino visus atsakymus? - Mama turėjo tokią gražią vyšnios medžio 
komodą, gautą palikimu iš savo senelės. Įspūdingas baldas. Inkrus- 
tuotas įmantriais žvilgančiais raštais. Karalienės Onos stiliaus, bet 
ne visai toks. Žinai, su tokiomis žalvarinėmis rankenėlėmis. 

— Na, nelabai... 

— Tiek to. Tai buvo tarsi dalelė mamos. Galėčiau užsimerkti ir 
išvardyti, kas buvo kiekviename stalčiuje, nupasakoti net ir bai- 
siausią kūno spalvos liemenėlių ir kelnaičių kolekciją, — Eiprilė 
nejučia užsimerkė. - Matau ant komodos servetėlės ir ant jų su- 
statytus rausvus ir oranžinius kvepalų buteliukus, matau mamą, 
prie blausaus veidrodžio besišukuojančią plaukus, o jo kamputyje 
įspraustą mano nuotrauką, kai buvau skautė. 

Eiprilė vėl atsimerkė. Nustebo išvydusi Luko akyse ašaras. 

— Daug metų ieškojau tos komodos, - prisipažino ji. - Ma- 
čiau keletą panašių aukcionuose, bet tokios kaip ta - niekada. Net 
buvau nuėjusi į komiso parduotuvę, kur tėvas buvo ją atidavęs. Pa- 
sirodo, komoda buvo parduota kažkokiai Kerolei už šimtą dvide- 
šimt penkis dolerius! Gali įsivaizduoti? Už šimtą dvidešimt penkis 
dolerius! Įdėjau į laikraštį skelbimą, kviesdama atsiliepti Kerolę, 
nusipirkusią tą komodą, pažadėjau sumokėti penkiskart tiek, pen- 
kias dešimtis kartų daugiau. Šimtą! Skelbimas buvo spausdinamas 
ištisus metus. Bet - nieko. 

— Apgailestauju, Avrile. Nežinau, nė ką tau ir pasakyti. 

— Štai dėl ko man taip rūpi Martos butas. Kaip galėjo jos vaikai, 

kad ir kiek jų būtų, ar vaikaitė palikti butą nežinomybėje? Negi 
nenorėjo pasiimti ko nors, kas ją primintų? Apie baldus aš nė ne- 
kalbu, - tai pasakiusi Eiprilė gižiai nusijuokė. - Niekada nemaniau, 
kad kada nors taip kalbėsiu, Nors mane labiausiai sužavėjo baldai, 
vis dėlto grįžusi namo pirmiausia imu galvoti apie dienoraščius. 
Lizete dėta, pirmiausia būčiau pasilikusi juos. O gal man tos ko- 
modos nė nereikia? Gal man svarbiau mamos gyvenimas ir jos at- 
siminimai? Žinoma, atsižvelgiant į jos ligos istoriją, pirmiausia ji 
prarado kaip tik atmintį, — Eiprilė liūdnai palingavo galvą. 

— Tu esi neįtikėtinai stipri moteris, - pasislinkdarnas arčiau iš- 
tarė Lukas. - Pastebėjau tai jau per pirmą mūsų susitikimą, bet tik 
dabar pamačiau, kokia stipri. 

"Lukas prisislinko visai prie pat jos. Vis dar dvejojo, nesiryžo 
jos paliesti — gal dėl išgirsto pasakojimo, gal dėl praėjusios nakties 
nuotykio jos bute, gal dėl Delfinos, o gal dėl visko kartu. Eiprilė 
užuodė jo kvepalus, cigarečių dūmų kvapą iš burnos, ir nors jis vis 
dar nesiryžo jos paliesti, atrodė, tarsi jaustų jo prisilietimą. 

- Nieko aš nestipri, - atsakė nuleisdama pečius. - Ką tada 
dariau? Ogi pabėgau. Mama manęs nebeatpažino. Tėvui nebe- 
rūpėjau. Nusprendžiau pradėti gyvenimą iš naujo kur nors kitur, 
nes Kalifornijoje netekau visko, ką turėjau. Kaip pareiginga duktė 
važiuodavau jų aplankyti, bet vis tiek stengiausi pradėti viską iš 
naujo. Įstojau į koledžą, baigiau mokslus. Paskui dar mokiausi ke- 
liose aukštosiose mokyklose, kol mokslas įkyrėjo iki gyvo kaulo. 
Tikėjausi, kad Paryžiuje atversiu naują savo gyvenimo puslapį. 
Taip ir buvo. Iš dalies. Trumpą laiko tarpsnį viskas atrodė tobula. 

— Ak tie amerikiečiai ir jų siekiamas tobulumas, - tarstelėjo 
Lukas. - Kada nors imsi ir suprasi, kad tai nepasiekiama. Gal net 
visai ne to sieki. Štai, ma chėri, kokį noriu užduoti tau klausimą. Ką 

dabar darysi? Nebegalima galvoti apie tai, ko nepadarei. Ką reikia 
daryti, kad žengtum į priekį? Nes tik šitaip rasi atsakymus į savo 
klausimus. 

— Kaip toliau gyvensiu? Neįsivaizduoju. Bet nors trumpam ke- 
tinu sugrįžti į San Diegą, - pasakė ji. - Keliausiu namo atsisvei- 


kinti. 


LVIII skyrius 


Paryžius, 1898 m. balandžio 17 d. 


Ketinimai! Kad juos kur velnias! 

Galima jų turėti. Jie gali būti tyri ir geri. Mintyse galima juos 
įgyvendinti pačiais tiksliausiais ir nuoširdžiausiais būdais, kokiais 
tik išgali širdis. Bet staiga kas nors atsitinka, ir viskas nueina šuniui 
ant uodegos. Bet argi dėl to žmogus tampa nors kiek blogesnis? 
Nemanau. 

Po to gaisro palapinėje aš beveik nė vieno vakaro neatsitraukiau 
nuo Boldinio šono. Išskyrus tik jo ilgalaikes kelių savaičių keliones 
į Monte Karlą pasidaryti charakirio. Nors ir kaip jis mane erzina, 
aš vis tiek myliu tą savo ūmųjį, nekalbųjį vyrą. 

Ta temperamentinga draugystė vis dėlto mus abu labai vargina. 
Matai, jis niekada nesistengia užglostyti nesantaikos brangiais pa- 
puošalais ar baldais. Kol kas aš vis dar naudojuosi Le Comte dos- 

numu, bet labai nerimauju dėl rytojaus, dėl ateities. Dievas mato, iš 
Boldinio didelės pagalbos nesitikėk. Tiek metų prabėgo, o aš vis dar 
negaliu pasakyti, ar jis turtingas, ar vargšas, ar nuskurdęs turčius. 

Trečiąkart tokio iš kojų verčiančio skurdžios ateities jausmo aš 
jau nebepakelsiu. Gali būti, kad mano gyvenime jau nebeatsiras nei 
šikšnosparnių mėšlo karaliaus, nei liūdnai pagarsėjusio pirdžiaus, 
nei lengvai įsimylinčio grafo, galėsiančių ištiesti pagalbos ranką. 
Tad ėmiau ir padariau taip, kaip privalėjau. Nusliūkinau į Folies 
ir pasiprašiau priimama į ankstesnį darbą. Mano mielasis Žeraras 
patikino, kad jeigu ir toliau stengsiuosi išlikti tokia graži, tai man 
darbo visada atsiras. Dėl grožio labai daug garantuoti negaliu, bet 
stengsiuosi iš visų jėgų. Tad ir toliau mano geriausi sąjungininkai 
bus chna plaukų dažai ir balinamosios emalio kaukės! 

Į darbą Folies bare grįžau kitą dieną, kai Boldinis parsirado 
namo po šešių savaičių viešnagės Monte Karle, Vos tik baigiau 
savo pamainą, iš karto nulėkiau į jo studiją, nes buvau labai pasiil- 
gusi ir norėjau pasidalyti su juo geromis naujienomis, kad Žeraras 
priėmė mane į darbą. Kad Boldiniui daugiau nebereikės rūpintis 
mano išlaikymu. Na, jis ir taip manimi nesirūpino! 

Pasukusi į jo gatvę, jau iš tolo pamačiau įspūdingo grožio aš- 
tuonių spyruoklių karietą auksiniais ratais. Iš jos išvirto žalio ak- 
somo suknia, labai jau panaši į vėmalus. Bet kas gi ten tokia į ją 
įsibraškinusi? Nagi ne kas kitas, o Žana Hugo! O šalia jos, įsikibęs 
jai į sijoną, inkščiantis ir pūškuojantis, tas prakeiktas velnio išpera 
jos sūnus iš pirmosios santuokos. 

- Žanutė bandutė, - net vėptelėjau iš nuostabos. Visu savo gra- 
žumų. 

O paskui ta moteris lyg tikra šio namo šeimininkė drąsiai žengė į 
Boldinio būstą! Man sustojo širdis. Ne, negali būti. Negi ji eina pas 

Boldinį?! Priėjau arčiau prie jo namo. Ir tada pamačiau jo svetainėje 
užsidegant šviesą, o lange - tą siaubingąją Žanos Hugo ševeliūrą. 

Kekšė! Paleistuvė! Tik tokia kaip ji žemai puolusi moteris gali 
vestis į slaptą pasimatymą ir savo vaiką. Pirmoji galvon šovusi 
mintis — įsiveržti į studiją, pareikalauti pasiaiškinti ir gal dar per- 
verti tą nedorėlę skėčio smaigaliu. Bet paskui - gerai tai ar blogai — 
aš ėmiau ir persigalvojau. Apsisukusi nužingsniavau priešinga 
kryptimi. 

Nuėjusi pas Žaną, namuose radau jos vyrą. Tikras stebuklas, tai 
padėjo įsitikinti, kad mano sumanymas šio to vertas. Nors Žanas 
Batistas Šarko iš profesijos chirurgas, ir gana sumanus, o jo tėvas 
kadaise buvo vienas garsiausių neurologų Europoje, vis dėlto jam 
labiau prie širdies Arkties ledynų platybės, o ne uždaros opera- 
cinės. Tėvui pasimirus, Žanas Batistas įgijo finansinę laisvę, todėl 
spjovė į chirurgo karjerą, nusipirko flotilę laivų ir samanė plaukti 
aplink pasaulį. Paprastai jo reikia ieškoti Šetlando salose, Islandi- 
joje ar Grenlandijoje, taigi man labai pasisekė, kad tuo metu, kai 
nulėkiau į jų namus, jis kaip tik viešėjo Paryžiuje. 

Liokajui atidarius duris, prisistačiau esanti (garsioji Folies šo- 
kėja - kche, kche) La Belle Otero ir pasakiau turinti skubiai pasi- 
matyti su mesjė Šarko. Iki santuokos su Žana vyrukas su ta dama 
artimai draugavo, todėl gerai žinojau, kad jis sutiks priimti mane, 
prisidengusią jos vardu. 

Žano Batisto liokajus patikėjo mano melu, nors pats turbūt ne 
kartą yra matęs La Belle. Dar vienas ženklas, kad likimas pats man 
tiesia ranką. Žanui Batistui įžengus į kambarį, liokajus pamerkė 
man akį ir mandagiai pasišalinęs uždarė duris. 

- Jūs ne La Belle, ž kreivai šypsodamasis tarė Žanas Batistas, 
nors šiaip neatrodė, kad būtų nepatenkintas. 

— Taip, jūs teisus. Bet turėtumėte džiaugtis - aš už ją geresnė. 

Ištariau tai išsiblaškiusi, dairydamasi po kambarį ir smarkiai 
nustebinta mus supančių rožinių sienų apmušalų iš damasto ir pa- 
auksuotų paviršių. Žana, ta bjauri ragana, vis dėlto turi skonį. Štai 
tokį butą ir aš norėčiau turėti. O maniškis, palyginti su šiuo, toks 
nykus. 

- Sakykite, non La Belle, ko čia atėjote? - paklausė Žanas Ba- 
tistas. 

- Jūsų žmona rezga meilės romaną su dailininku Džovaniu Bol- 
diniu, - išpyškinau. 

- Jūs tuo tikra? 

— Taip, netgi labai. 

— Hmmm, - vyras, atrodo, sutriko, bet nenusiminė. — Matote, 
jis tapo jos portretą. Jūs tikriausiai pozavimą supainiojote su tru- 
putį skandalingesniu elgesiu. 

Iš nuostabos išbalau visa kaip popierius. Jis tapo jos portretą? 
Džovanis teplioja aliejumi ant drobės tą snukį? Čia jau blogiau nei 
meilės romanas! Kad jis švaisto jai savo seksualinę energiją — dar 
pusė bėdos, bet tik ne talentą! 

— Ne, - atsakiau jam ir susiėmiau už pilvo, pajutusi, kad galiu 
išvemti pietus. - Tikrai nesupainiojau. 

- Supainiojot. Ji nori portreto su savo sūnumi. Sakykite, ar 
Šarlis buvo kartu, kai matėte ją flirtuojant su dailininku? 

— Aišku, kad ne! - pamelavau. 

Boldinis. Negaliu patikėti, kad jis šitaip mane išdavė. Sugalvojo 
nutapyti Žanos Hugo Dodė Šarko - ar kokios ten dar - portretą! 
Blogiau, nei būčiau užtikusi juos in flagrante delicto' studijoje ant 

grindų. Blogiau, nei būtų nuo jo pastojusi! Ar jis šitaip nori mane 
įskaudinti? Tą akimirką tai buvo vienintelis tinkamas paaiški- 
nimas. 

- Sakyčiau, jie smarkiai įsimylėję, - pridūriau, kad būtų svariau. 

Mano pakaušis degė lyg nuo žarijų. Kad ir kokios nuostabios 
tos balinamosios kaukės, vis dėlto jos neleidžia veidui nei prakai- 
tuoti, nei kvėpuoti, todėl visas karštis sukyla prie plaukų. Kartais 
imu būgštauti, kad kaukė nuo mano veido ims luptis gabalais. 
Deja, kad išsaugočiau grožį, privalau taikstytis su daliniais nepa- 
togumais. 

- Meilės romaną, - gan rimtai linktelėjo Žanas Batistas. - Saky- 
kite, non La Belle... 

— Mano vardas Marta. Marta de Florian. 

Išgirdęs pavardę, Žanas Batistas nė nemirktelėjo. Neparodė nė 
menkiausio ženklo, kad yra apie mane girdėjęs. Aš taip nusimi- 
niau, kad, maniau, mano veidas nepataisomai suskilinės. 

— Sakykite, Marta, ar jūs visada visiems pranešate apie aukštuo- 
menės narių paklydimus? 

— Ne, - atsakiau jam suraukusi lūpas, - bet pagalvojus, kad jūs 
dar taip neseniai vedę, o jūsų Žmona vis dėlto viena dailiausių mo- 
terų Prancūzijoje, - Dieve mano, kaip norėjosi po šių žodžių gerai 
atsikrenkšti, - pamaniau, kad turėtumėte tai žinoti! 

Vyras kreivai šyptelėjo ir žengė kelis žingsnius prie manęs. 

— Matote, - tarė jis ir suėmė man už rankos, - ji išties daili, bet 
su jūsų grožiu nėra ko nė lyginti. 

Man pakirto kojas! Nors ir jaučiausi pažeminta, kad Boldinis 
tapo kitos moters portretą ar kad mano vardas nei Žanui Batistui, 
nei Žanai, nei jų namams nieko nereiškia, vis dėlto maloniai pri- 
ėmiau tai, ką jis man siūlė. O būtent - visą savo vyriškumą! 

Mudu atlikome tai greitai ir čia pat svetainėje ant grindų. Aš 
daugiau spoksojau į veidrodines lubas nei į jo veidą. Nesakyčiau, 
kad potyris buvo baisus, o per visą tą niurkymąsi pajutau net gerą 
minutę palaimos. Drąsiai pareiškiu — kerštas įvykdytas tobulai: ir 
Boldiniui, ir Žanai, ir apskritai visiems, netikėjusiems, kad galiu 
pasigerinti socialinę padėtį. O aš štai guliu garsiausios Prancūzi- 
joje moters svetainėje ant grindų ir niurkausi ne su bet kuo, o su 
jos vyru! 

Kerštas. Kiek daug žmonių trokšta jį patirti. Kiek daug žmonių 
jam ryžtasi. Bet niekas nesigiria, kaip paskui būna tuščia širdy. Visą 
laiką maniau, kad, atsikeršijus Žanai, man palengvės krūtinėje. 
Argi gali būti taip, kad dabar jausiuosi dar blogiau? 


LIX skyrius 


Paryžius, 1898 m. gegužės 7 d. 


Apie kai kuriuos dalykus galima kalbėti ir švelniai, ir nelabai. Rašau 
į savo dienoraštį, tad galiu būti ir ne visai mandagi. 

Aš laukiuosi. 

Rašau šiuos žodžius, ir vis tiek jie man skamba lyg svetima 
kalba, nors vakar juos kartojau gal šimtą kartų. Niekada nemaniau, 
kad man taip nutiks. Niekada nenorėjau vaikų. Bet ir vėlgi, nie- 
kada apie tai nė nesusimąstydavau. 

Tačiau yra kaip yra. Sulaukus penkiolikos, mano mėnesinių 
ciklas buvo reguliarus kaip laikrodukas. Kai antradienio rytą nu- 
budau tikėdamasi jas prasidėsiant ir nieko nesulaukiau, pama- 
niau, kad supainiojau dienas. Bet kai nieko nebuvo nei kitą, nei 
dar kitą dieną, supratau, kad čia kažkas negerai. Nuėjau pas gy- 
dytoją. Gimdos ir gimdos kaklelio būklė patvirtino prielaidą - aš 
laukiuosi, 

Be abejo, tuojau griebiausi emmėnagogies', kad prasidėtų ciklas. 
Folies merginos žino šimtus receptų, kaip sureguliuoti sutrikusį 
ciklo ritmą, bet maniškis vis tiek nesusitvarkė, nors tu ką. Netgi 
buvau nuėjusi pas tariamą daktarėlį, kuris dar uždarbiauja ir vais- 
tinėje Monmartre. Jis mane pamokė, kaip paspartinti menstrua- 
cijas, ir dar parodė, kokie tam bus reikalingi įrankiai. 

— Ar jūs man statysite klizmą? - suklykiau. — Nes man tai pa- 
našu į klizmą! | 

— Įrankiai beveik tokie patys, - atsakė jis, bet paskui, pamatęs 
mano veide siaubą, skubiai paklausė: — Ar jums negera? 

— Nežinau, - atsakiau. 

- Tai ką manot? 

— Manau, kad aš tą vaikelį gimdysiu. 

Štai taip buvo nuspręstas mano likimas. 

Dieve švenčiausias, manyje pradės augti žmogiukas! Bejėgis 
padarėlis, pareikalausiantis iš manęs nuolatinio dėmesio! Dalytis 
vienu stogu su klykiančiu kūdikiu bus beveik tas pat, kas gyventi 
su Margarita, tik mažai galimybių, kad tas mažas žmogeliukas 
užaugęs, taps bekauliu akrobatu ir išsinešdins į atskirą butą! 

Margarita taip apsidžiaugė žinia, kad pažadėjo kaip tik įmany- 


* Skatinti menstruacijas (pranc.). 

sianti man padėti. Pasakysiu tiesiai, man regis, jai norisi su kuo 
nors žaisti. Anot jos, mudviem reikės taip sustyguoti darbo gra- 
fiką, kad katra nors visada galėtų likti su kūdikiu. Be to, dar yra ir 
vaiko tėvas. Vyrai paprastai vaikų globos kratosi, bet Boldinis, bent 
jau anot Margaritos, galėtų šiek tiek prisidėti. 

Margarita nežino vieno — aš nesimylėjau su Boldiniu nuo tos 
dienos, kai sužinojau, kad jis tapo Žanos portretą, - šito jis man 
dar neprisipažino! Tai buvo seksualinis nusišalinimas, dvikova. 
Gaila, kad aš jam nenusileidau. Gaila, kad jis tiek daug laiko pra- 
leido Monte Karle! Šįvakar turiu ištaisyti susiklosčiusią padėtį. 
Turiu prisivilioti Boldinį į lovą. Tegu jis ir ne mano vaiko tėvas. 
Labai norėčiau, kad taip būtų. 

Argi tai ne likimo pirštas? Šitiek metų naudojau redingotes an- 
glaises - vadinamąsias angliškas sukneles, - net ir tada, kai mano 
partneris atsisakydavo, o štai kas išėjo. Vieną vienintelį kartą 
nepasinaudojau apsauginėmis priemonėmis — ir še tau — aš lau- 
kiuosi! 

Dabar jau nėra ko saugotis, šaukštai po pietų. Baigta! Įkliuvau! 
Tai atsitiko, ir dabar mano pilvas (taip pat ir krūtys!) ims pampti 
ir viskas tuoj bus matyti. Atėjo laikas griebtis praktinių veiksmų, o 
tai reiškia — sukristi į lovą su Boldiniu. Ką sakysiu apie vaiko tėvą, 
bus matyti vėliau. Galbūt prisipažinsiu, paaiškinsiu jam, kada ir 
kaip tai atsitiko. Jis žino, kaip nekenčiu Žanos. Ir dar slepia nuo 
manęs mažiausiai vieną paslaptį! Be to, Boldinio ilgai nebuvo 
namie. Per tą laiką permiegojau tik su vienu vyru, ir tik vieną kartą! 
Jeigu atvirai, iš manęs tai pareikalavo milžiniškų pastangų. 

Bet vėlgi - visai nenoriu rizikuoti, kad Džovanis mane at- 
stumtų. Ir taip jau pyksta dėl Le Comte, o dabar, kai prisidėjo dar 
ir kūdikis, jis pasius dukart tiek. Todėl būtinai turiu šiąnakt su juo 

permiegoti. Galbūt atskleisiu jam tiesą. O gal ir ne. Man tiesiog 
reikės jam ką nors pasakyti. Nors moteriai svarbiausia pinigai, 
nė kiek ne mažiau svarbu turėti pasirinkimą. Moteris turi teisę 
rinktis. 


LX skyrius 


Skrisdama namo Eiprilė nesumerkė akių nė viename lėktuve, 
nors, kaip Trojus reikalavo, skrido pirmąja klase, - skrydžiui per 
Atlantą pasirinko lėktuvą su žemai atlenkiamais sėdynių atlošais, 
mažais, atskirais lyg kokone gultais ir tyla, kuria mėgavosi visi, 
išskyrus ją. 

Visą kelią ji prasėdėjo tiesia nugara, gurkšnojo vyną, skaitė 
Martos dienoraštį ir nieko nematančiomis akimis žiūrėjo pro iliu- 
minatorių į tuštumą apačioje. Lipant iš paskutinio lėktuvo San 
Diege skrydžio palydovas palietė jai ranką ir tyliai pratarė, kad 
viskas bus gerai. 

Eiprilė lėtai nužengė trapu ir patraukė prie oro uosto apsaugos 
posto, mintyse spėliodama, kas ją pasitiks prie išėjimo. Tikrai ne 
Trojus. „Pasistengsiu atskristi į laidotuves, bet dabar turiu užbaigti 
vieną sandorį“ Eiprilė prisiminė tuos daugybę kartų, kai grįždama 
iš koledžo, iš Paryžiaus ar Niujorko, kur tuomet gyveno, turėdavo 
brautis pro būrius besiglėbesčiuojančių pasitinkančių artimųjų ir 
pati sau viena traukti į taksi aikštelę bei kantriai laukti eilėje kartu 

su atskridusiais turistais, verslininkais, o ne kaip grįžęs namo savas 
Žmogus. 

Prie eskalatorių keleivių šurmulys tapo gerokai garsesnis. Stab- 
telėjusi ant tiltelio Eiprilė pažvelgė į apačioje kabantį ženklą „vie- 
tinis transportas“. Prie bagažo konvejerių laukdami savo lagaminų 
žmonės stovėjo apsikabinę, bučiavosi, juokėsi, o kai kas verkė. Visi 
džiaugėsi saugiai nusileidę ant žemės ir sutikę savo mylimus arti- 
muosius. 

Giliai atsidususi Eiprilė žengė ant eskalatoriaus. Dirstelėjusi į 
šoną pamatė vienišą figūrą, lūkuriuojančią prie antrosios bagažo 
juostos. Vyras buvo apsivilkęs medvilniniais marškinėliais, bang- 
lentininko šortais ir šykščiai šypsojosi. 

— Brajanai! - pašaukė Eiprilė. 

Jis pamojo jai ranka. Eiprilės akyse sužibo ašaros ir ji pasileido 
eskalatoriumi žemyn, pastumdama sau iš kelio mažiausiai du 
vaikus, jų mamą ir kažkieno deguonies balioną. (Kur ta Monteskju 
lazdelė?) Pasiekusi apatinį laiptelį, puolė broliui į glėbį. Vyras jis 
neaukštas, bet labai stiprus, dabar gerokai tvirtesnis nei anksčiau. 
Jis kvepėjo vandenynu. 

— Oho, čia tai pasisveikinimas! - apsidžiaugė Brajanas ir tvirtai 
apkabino Eiprilę. Štai jis, mažasis broliukas. - Arba tu beprotiškai 
džiaugiesi mane pamačiusi, arba tavo reikalai jau visai šūdini. 

Lengvai šyptelėjusi Eiprilė atšlijo nuo jo. 

- Šūdini? 

Taip, taip, tikrai šūdini. Bakstelėjo pirštu į juodas akių tušo 
dėmes ant jo baltų marškinėlių. 

— Dabar tu pažymėtas, - pajuokavo. - Atleisk, ištepliojau. 

— Nieko baisaus, - brolis patraukė pečiais. — Eiprilės Poter 
ašaros. Nežinojau, kad moki verkti. 

— Cha. Dar ir kaip moku. Ašarų man nestinga. 

Kašmyrinio šaliko krašteliu nusišluostė nosį. Stovėdama prie- 
šais nublukusiais šortais vilkintį brolį su šlepetėm per pirštą ir aki- 
niais nuo saulės Eiprilė staiga pasijuto kvailai išsipusčiusi. Šiame 
krašte geriausiai jautiesi su bikinio liemenėle ir paplūdimio šortu- 
kais, o ji atskrido avėdama aukštakulnius ir skrupulingai parinkusi 
aksesuarus. 

— Puikiai atrodai, - pagyrė brolį. - Tikras kalifornietis. 

Brajanas iš tiesų atrodė šauniai. Turbūt dėl to, kad jis niekada 
nesikeičia: visada įdegęs, sveikas, ties smilkiniais pridžiūvę jūros 
druskos smilčių. 

- Ačiū, sesute, - padėkojo. - O tu labai sulysus. 

- Ačiū, 

- Čia ne komplimentas. 

- Na, vis tiek ačiū. Nesijaudink, Aš puikiai maitinuosi. Šveičiu 
daugiau, nei reikia. 

Eiprilė prisiminė, kaip godžiai rijo pas ugniagesius. Ir dar dau- 
giau po to vakaro. Išties viršijo savo leistinas normas. 

— Tu tikrai labai sulysusi, — tvirtino Brajanas. - Tiesiog išsekusi. 
Tavo bruožai ir taip aštrūs, o dabar atrodai tokia ištįsusi, kampuota 
ir atšiauri. 

- Atšiauri. Ačiū. Anot tavęs, panaši į nukaršusią senę, - Eiprilė 
prisiminė Delfiną Vidal, kuri išties klaikiai liesa. — Žinai, tarp pary- 
žiečių aš dar ganėtinai stora. 

- Džiaugiuosi, kad neteko viešėti Paryžiuje. Tie vargšeliai neži- 
notų, kaip mane tokį drimbą ir pavadinti, - tarė Brajanas ir pakėlęs 
koją įtempė blauzdos raumenį. 

- Tau ten labai patiktų, - atsakė jam Eiprilė. - Tik nėra kur 
plaukioti su lenta. Tai eime? 

- Tavo bagažas? - Brajanas mostelėjo ranka į šalia besisukančią 
bagažo juostą, nuo kurios apsaugininkas bandė nuvaryti šalin tri- 
metį rubuiliuką, kol jo nenutėškė atlekiantys juodi lagaminai ant. 
ratukų. 

- Bagažas? Štai jis, ar nematai? — Eiprilė paplekšnojo per Louis 
Vuitton kelioninį krepšį, kabantį jai ant peties. - Ir dar rankinukas. 
Viskas. Išmokau keliauti neapsikrovusi daiktais. 

Brolis kilstelėjo antakį. 

- Spėju, čia ilgai nepasiliksi, tiesa? 

— Negaliu. Reikia baigti darbus Paryžiuje. Bet tada tikrai grįšiu. 
Garbės žodis. 

— Tau geriau žinoti, Eiprile, - Brajanas ištiesė ranką ir paėmė jos 
kelioninį krepšį. - Nagi, eime, Louis Vuitton. Traukiam namučių. 


LXI skyrius 


Pro automatines oro uosto duris Eiprilė kartu su Brajanu išėjo į 
lauką, į saulėtą Kalifornijos gatvę. Ryški šviesa erzino tinklainę, 
degino akis iki pat smegenų. Čia saulė kitokia - gerokai ryškesnė, 
kaitresnė. 

— Jėzau šventas, - sumurmėjo ieškodama rankinuke akinių. - 
Kaip čia akinamai šviesu. 

— Galėtum dirbti Prekybos rūmuose, — nusijuokė Brajanas. — 
Atvykite į San Diegą. „Kaip čia akinamai šviesu!“ 

— Aš rimtai. Atrodo, čia visi ištvirkauja ar gyvena susidėję su 
velniu. 

- Taip kalba iš Paryžiaus atskridusi moteris. 

Paryžius. Eiprilė iškart pagalvojo apie Luką. Bet ir vėlgi turbūt 
tik dėl to, kad tuo metu kaip tik ėjo pro rūkančiųjų būrelį, su- 
sispietusį aplink cementinę šiukšliadėžę. Nepaisydama visur gar- 
sinamos kvėpavimo rūkalių dūmais žalos, eidama pro juos Eiprilė 
giliai įtraukė į plaučius oro. Buvo pasiilgusi gerai pažįstamo kvapo. 

- Viešpatie šventas, kaip čia neapsakomai karšta! - sudejavo 
Eiprilė išėjusi į automobilių aikštelę, kur saulė kepinte kepino jai 
pakaušį. — Ar dar toliau negalėjai pasistatyti? 0 

— Nebetoli, neinkšk. 

- Ei, aš su aukštakulniais ir mano plaukai palaidi lyg kokia sun- 
ki ruda paklodė, užmesta ant viršugalvio. Aš tuoj suskrusiu. Ar 
dar toli? Nematau Betės automobilio, Gal atmynei senuoju kle- 
daru, ką? 

Jeigu per pastaruosius dvidešimt metų tėvui su kuo nors ir 
sekėsi, tai su kaimynais. Jie jam mokėjo už taisymą daiktų, kurie 
jiems buvo visai nereikalingi. Skolino jam žoliapjoves, krūma- 
pjoves ir galbūt (Eiprilė būgštavo) kartais net pinigų. O pirmą 
trečio kurso studijų dieną grįžusi iš koledžo rado ant savo lovos 
maišą drabužių - Betės Vedbuš, dosniausios iš dosniausiųjų, ma- 
lonią dovaną. 

Ponia Vedbuš (liežuvis neapsiverčia vadinti ją Bete) gyvena ki- 
toje gatvės pusėje. O kad padoriau apsirengusi Eiprilė dar ir soli- 
džiau atrodytų, lengva ranka paskolino jai visai nudrengtą, aukso 
spalvos rūdžių suėstą kadilaką, kuris šiaip jau senokai riogsojo jos 
priekiniame kiemė. Su šiuo automobiliu Eiprilė gavo vairuotojo 
pažymėjimą. Su juo ji buvo atvežta į oro uostą, kai baigė koledžą 

ir kone visiems laikams atsisveikino su savo namais. Eiprilė visada 
galvojo, kad Betė labai tiktų jų šeimoje ir galėtų pavaduoti mamą. 
Ir jai buvo liūdna, kad ponia Vedbuš taip ir nesulaukė savosios 
progos. 

— Ką? - nusijuokė per petį Brajanas. - Na, nesibaimink, prin- 
cese. Tau tikrai nereikės kratytis Betės automobiliu. Jį jau suvaži- 
nėjom. Tikiuosi, mano Subaru tau bus tinkama transporto prie- 
monė. 

Juk galėjo susiprasti, kad jis atvažiuos savuoju Subaru. Kelias iš 
Šiaurės Kalifornijos tolimas, o pakely daug idealių vietelių sustoti 
ir pačiuožinėti bangomis. Netrukus Eiprilė nusišypsojo pama- 
čiusi, kad jo automobilis vienintelis visoje aikštelėje su ant stogo 
pririšta banglente. 

— O kur Elė? - įlipusi į mašiną paklausė Eiprilė. Atsirėmusi į 
įkaitusią juodą vinilo sėdynę nusidegino ranką. Brajanas užmetė 
jos kelionkrepšį ant banglentininko kostiumo, Eiprilė tikėjosi, kad 
jis nelabai šlapias. 

- Liko namie su tėvu. 

— Jis nenorėjo važiuoti su tavim? 

Brajanas užvedė automobilį. 

— Oro uostai, - ištarė jis ir paburzgino variklį, - ne tėvo būdui. 

Netrukus jie išvažiavo pro oro uosto vartus ir nukūrė jūrų uosto 
pakrante. Saulėje žvilgėjo vandenynas. Tolumoje Eiprilė pamatė 
kruizinį laivą, lėktuvnešį ir keletą mažesnių žvejybinių laivų. Sunku 
buvo patikėti, kad užaugus per kelias gatveles nuo vandenyno, ji 
dabar ištisus mėnesius prie vandens nė neprisiartino. Brajanas jau 
seniai būtų numiręs. 

Važiuojant tiltu į Koronadą Eiprilė dirsčiojo žemyn į apačioje 
po jais plaukiojančius laivelius, paskui į krantą, į siaurutes stačia- 

kampiais nusidriekusias salos gatveles, mažus namukus. Ten jos 
vaikystės namai, kaip visada, niekuo nepasikeitę: rausvos spalvos, 
stačių formų su lopais nurudusia pievele priekiniame kieme. Tai 
tarsi laiko kapsulė, palyginti su milijoninės vertės vardinėmis len- 
telėmis nukabinėtais, milžiniškus žemės plotus apkėtusiais ir spar- 
čiai vienas po kito aplink juos dygstančiais gigantais. Per trisde- 
šimt metų Poterių rezidencija liko nė kiek nepasikeitusi. Ne tiek 
ilgai kaip Martos butas, bet vis tiek rimtas anos moters varžovas. 

Automobilis lengvai nusliuogė nuo tilto ir pasuko į Koronadą. 
Atsivėrė senas utopinis vaizdelis. Dailūs namukai, amerikietiško 
stiliaus gatvelės, ir visa tai atokiai nuo plieninių stiklo statinių, 
stūksančių anapus įlankos. 

- Kaip laikosi Elė? - paklausė Eiprilė jiems sustojus prie seno 
šviesoforo Apelsinų prospekte. 

— Puikiai, puikiai. Darbo per akis, bet jai patinka. Tiesiog mė- 
gaujasi juo. 

- Aš visada ja stebėjausi. Keista, ar ne? — paklausė Eiprilė. - Gy- 
venime tiek prisikentėjęs su mama vis tiek vedei medicinos seserį. 

— Nė kiek, - piktai nukirto jis. - Ir kas čia keisto? O tau ar ne 
keista, kad ištekėjai už pinigų maišo? 

— O kuojis čia dėtas? 

— Ištekėjai už to, kuris gali tavimi pasirūpinti. Kuris visko turi 
tiek daug, kad gali nesibaiminti likti be nieko. Antrąsyk. 

Eiprilė nepatenkinta purkštelėjo. 

— Nepainiok turtų su rūpestingumu. 

— Iš mano varpinės žiūrint tai tas pats. Taigi. Turbūt turėčiau 
tau pasakyti, - Brajanas atsisuko į ją. - Kad jau prakalbom apie 
rūpestingumą ir Elę, tai ji jau ketvirtą mėnesį nėščia. 

— Tikrai? - Eiprilės veidas nušvito. Akimirksnį iš širdies dingo 

susirūpinimas. — Nors viena gera žinia! Mano broliukas greitai bus 
tėtis! 

Pasilenkusi apkabino brolį. Pavarų svirtis įsibedė į šonkaulius. 

- Taip, baisiai smagu, - visas švytėdamas pritarė jai Brajanas. 

— Neįtikėtinai smagu, - atšlijusi Eiprilė pažvelgė į brolį. Tėtis. 
Jis greitai bus tėtis. — Ir nuostabu. Tu būsi puikus tėvelis. O Elė 
švytės iš laimės. Jai pasisekė. Tau irgi. Ir jūsų vaikeliui. Nepaprastai 
dėl jūsų džiaugiuosi. 

— Taip, mes irgi tirpstam iš laimės, - tarė jis ir pasuko į Dži pro- 
spektą, į savo vaikystės gatvę. 

Eiprilė sulaikė kvapą. Kaskart čia atvykusi pamatydavo nedi- 
delių pokyčių kaimynystėje. Kažkur nugriovė namą. Jo vietoj iš- 
dygo naujas. Tačiau senosios palmės ir magnolijos vis tiek atsi- 
laikė prieš daugybę ambicingų statybos bendrovių ir priminė, kaip 
viskas atrodė anksčiau. 

— Žinai, tau labai pasisekė, — virpančiu balsu tarė ji Brajanui, — 
Šiuo atžvilgiu tavo gyvenimas susiklostė sėkmingiau. 

- Eiprile... 

— Ne, aš rimtai. Tu vienintelis atsikratei naštos. Vienas iš dviejų, 
ar ne? Ką gi, laimingai pataikei. Tau tikrai nereikės dvidešimt metų 
gulėti lovoje neprisimenant artimų žmonių vardų ar daiktų pava- 
dinimų. Tu tos ligos neperduosi savo vaikams. 

Mama sirgo Alcheimeriu, bet Brajanas nesirgs. Ačiū Dievui, ne 
Brajanas, ne tas, kuriam lemta būti tėčiu, seneliu. Ir dėl to jo vaikai, 
būsimi Eiprilės sūnėnai ir dukterėčios, taip pat šia liga nesirgs. 
Galbūt Visagalis vis dėlto žino, kaip kurti pasaulį. 

- Žinau, kad tu jau seniausiai pasitikrinai, - tęsė Eiprilė. - Ir 
kiekvienąkart apie tai pagalvojus man palengvėja krūtinėje. Tarsi 
vėl girdėčiau naujieną. Tu oficialiai išbridai iš šito liūno. 

Automobilis palengva sustojo. Atvažiavo prie savo namų. 

— Pagalvok, kaip tau palengvėtų, — tarė Brajanas, - jeigu tas 
žmogus, išbridęs iš liūno, būtum tu. 

Įbedęs akis jis žiūrėjo į ją. Gimtojo namo langai irgi spitrijo į ją. 

- Taip, turbūt, - burbtelėjo Eiprilė stengdamasi nežiūrėti niekur, 
tik žemyn. - Galiu tame liūne ir įklimpti. Gali būti ir taip, ir ne. 

- Tau reikia susiimti ir pasitikrinti. Ta bėda kybo tau virš galvos 
kaip kirvis. 

— Kybo virš galvos kaip kirvis? - Eiprilė pažvelgė jam į akis. Jai 
už nugaros stūksojo namas - stebintis ją, žiūrintis, grėsmingas. — 
Tas kvailas suknistas genas veikia vieną iš dviejų, Brajanai. Tau jo 
teko nulis, tad didelė tikimybė, kad man klius visas šimtas. 

- Žinau, kad tu niekada nemėgai skaičiuoti, bet juk galima iš- 
mesti monetą ir dukart sugauti herbu į viršų. 

- Kam rizikuoti? — tarė ji. - Aš niekada nenorėjau vaikų, tad 
kam tikrintis? Kad sužinočiau, ar sirgsiu baisia liga, nuo kurios dar 
nesukurta vaistų? 

— Gal dar persigalvosi? - paklausė jis. - Dėlvaikų. Juk vis dar esi 
jauna. Palyginti. 

- Labai juokinga. Bet vaikų tikrai nebus, — net jeigu ir norėtų 
surizikuoti, kas būtų ta antroji šio sandorio pusė? Ne Trojus. Dar 
galėtų pridurti: „Ir joks kitas vyras su prancūzišku akcentu“, tačiau 
net Eiprilė negalėjo taip kvailai juokauti vertindama tokią gali- 
mybę. - Visiškai jokių galimybių. 

— Baik, mano vaikeliui reikės pusbrolio. O aš taip tikėjausi, kad 
judu šios galimybės dar neatmetėte. 

- Galimybė jau palaidota. Man net nereikia jokių medicininių 
tyrimų, kad tą paliudytų. 

— Eiprile, — vėl prabilo Brajanas. - Kas vyksta tarp tavęs ir Tro- 

jaus? Atleisk, nenoriu pasirodyti pernelyg smalsus, bet knieti pa- 
klausti. Kas negerai? 

- Keistas klausimas, - Eiprilė nieko nebuvo sakiusi nei tėvui, 
nei broliui. Niekam nė mur mur. — Kodėl manai, kad tarp mūsų 
kas nors negerai? 

- Pirmiausia, jis man dažnai skambina. Ir vis klausinėja apie 
tave, Man keista. Kažkaip labai ne Trojaus būdui. 

Eiprilė nieko neatsakė, tik pirmyn atgal brūžino kelioninio 
krepšio užtrauktuką. Brajanas pasimuistė ant sėdynės. Skimbte- 
lėjo į kišenę įmesti raktai. 

— Jis mane išdavė su kita, - pagaliau prabilo Eiprilė. O paskui 
pridūrė: - Negaliu patikėti, kad ėmiau ir pasakiau. 

“= Šūdas. Tu čia rimtai? 

— Taip. Kad ir kaip linksma būtų, vis dėlto tai tiesa. 

- Šūdas, - pakartojo Brajanas. - Ar tikrai? 

— O taip. Ne aš atspėjau. Trojus pats prisipažino. Vienos nakties 
nuotykis, daugiau taip nebus ir panašiai. 

- Velnias. Apgailestauju, Eiprile. Kaip kuolu per galvą. 

— Tai jau tikrai. Nors jis dabar neapsakomai atgailauja, man 
būtų geriau, jeigu jis nebūtų prisipažinęs. Viskas apvirto aukštyn 
kojom. Jeigu neketina daugiau sukti į kairę, tai kam tada prisipa- 
žinti? Kažkaip labai jau pataikūniška, O aš dabar gyvenu nuolati- 
nėje baimėje, nes vėl laukiu blogų žinių. Atrodo, lyg visą gyvenimą 
tik ir laukčiau prastų naujienų. 

- Dėl mamos. Ar dėl genetinės ligos, kurios negalima išgy- 
dyti. 

— Būtent. Dar viena spira į rhėšlo krūvą. 

— Kaip apmaudu, - tarė Brajanas. - Atleisk. Gal nori, kad jį 
gerai apkulčiau? 

— Būtų juokinga. Ir kartu gera. Bet ne. Nereikia. Nors ačiū už 
pasiūlymą. Visai neblogas. 

— Gerai, jeigu persigalvosi, pranešk, — ir Brajanas trumpam nu- 
tilo. Ėmė pešioti atirusius šortų kraštus. - Noriu tavęs paklausti. 
Ar tu tikrai niekada nenorėjai vaikų? O gal tiesiog bijai jų turėti? 

Eiprilė gūžtelėjo pečiais. 

— Argi tai svarbu? Verčiau jau visai neturėti vaikų, nei pasidarius 
tyrimą sužinoti, kad negali jų turėti ar kad susilaukusi palikuonių 
galiu perduoti jiems tuos suknistus ligos genus. Atmetus vaikų 
temą, vis tiek negalėčiau gyventi žinodama, kad senatvėje liksiu be 
orientacijos ir prikaustyta prie lovos. 

- Bet... 

- Aš viską suprantu. Tau irgi taip buvo. Bet tu - banglentininkas 
dzenbudistas. Tau viskas sekasi. Ko tik imiesi, tas pavyksta. O man 
nereikia tikrintis, kad sužinočiau, jog kaip tik tokio geno aš ir ne- 
turiu, - Eiprilė atsiduso. - Tiesiog negaliu, ir tiek. Negaliu gyventi 
tokioje baimėje ir amžinai laukti, kada nukris ir antras batas. 

Brajanas kažką suniurnėjo ir palingavo galvą. 

— Man nesmagu pranešti tau vieną blogą žinią po kitos, — tarė 
jis ir atidaręs dureles pastūmė jas koja, - bet tu jau seniai gyveni 
ant vienos kojos. 

Pastvėręs jos kelionkrepšį Brajanas patraukė į namą. Eiprilė ne- 
sijudino, sėdėjo ir spoksojo į smėlio smilteles prie pavarų svirties, 
svarstydama, ar užteks drąsos įžengti vidun. 

Pagaliau Eiprilė atsisuko į rausvąjį namą, kuris šiuo metu, nu- 
gairintas saulės ir druskos, atrodė blyškus, gelsvai rusvas. Kūną 
užliejo per du dešimtmečius susikaupusios emocijos. Akimirką 
sudvejojo, ar tik nemiršta, nes pro akis ėmė skrieti visas jos gyve- 
nimas. 

Mama ravi gėlių lysvėje kamelijas (dabar jų nebėra). 

Brolis ropinėja po kiemą (kur dabar riogso purvynė) tik su 
sauskelnėmis, visas įdegęs saulėje. 

Tėvas žengia pro vartelius (dabar prilaikomus grandine), įsi- 
kandęs į dantis pypkę, po pažastimi pasispaudęs laikraštį San 
Diego Tribune. 

Eiprilė rikiuoja ant laiptų (dabar jau suskilinėjusių) žaislinius 
žmogeliukus, versdama juos kraipytis pagal miuziklo „Rokeriai“ 
melodiją. 

Viskas dar gyva - ir namas, ir jos čia prabėgęs gyvenimas. Nors 
ateitis su namais nesiejama, nors neliko brangių daiktų, išliko pri- 
siminimai, atminties dienoraščiai, kuriuos galima skaityti kada 
panorėjus. Aišku, juose nėra profesionalių pirdžių ar nuo sietynų 
svyrančių spenelių, tačiau nuo to jų vertė nė kiek nesumenko. Ir 
nėra jokios priežasties, galinčios sukliudyti jai imtis plunksnos ir 
viską užrašyti. 

Vos vos šyptelėjusi, Eiprilė drąsiai atlapojo automobilio du- 
relės ir nuėjo į namą. 


pi 


LXII skyrius 


Kitą rytą Eiprilė rado tėvą virtuvėje sklaidantį laikraštį. Nuo seno 
įpratęs keltis anksti, jis ir šįryt jau buvo pakirdęs turbūt prieš tris, 
o gal net prieš keturias valandas. Laukdamas jos, jis turbūt at- 
mintinai išmoko visą laikraštį nuo pirmo iki paskutinio puslapio, 

įsidėjo galvon kiekvieną Padres beisbolo komandos metimą, ku- 
riuos vėliau šnekučiuojantis prisimins ir pakartos. Liūdna. Mamai 
mirus, jis nebeturi jokios veiklos. 

— Labas, tėti, - pasisveikino ji ir pakštelėjo beveik jau pliką, se- 
natvinėmis dėmėmis nusėtą pakaušį. - Kaip vakar sekėsi Padres 
komandai? 

- Žvaigždžių valanda, - burbtelėjo jis. - O tai reiškia, kad jie 
nežaidė. Puiki diena Padres gerbėjams. 

Eiprilė prisivertė nusišypsoti. Vakar įžengus pro duris ją sukrėtė 
paliegusi tėvo išvaizda. Nebejaunas, žmona ką tik pasimirė, bet 
vis tiek Eiprilė nesitikėjo išvysti jį tokį sulysusį, susimetusį į kuprą 
ir liūdną. Nuo vaikystės jos atminty tėvas buvo likęs tvirtai su- 
dėtas, stiprus jūrų laivyno karininkas. O dabar Ričardas Poteris — 
visai susenęs, verčiantis būgštauti, kad neužlips nė į antrą namo 
aukštą. Jam tik šešiasdešimt treji, o atrodo, lyg būtų devyniasde- 
šimties. 

— Na, mano mieloji, - prabilo jis stodamasis, - gal įpilti kavos? 

Nors ir labai troško išgerti kavos, deja, šiuose namuose galėjai 
rasti tik tirpios Sanka kavos su nugriebto pieno milteliais, kuriuos 
čia bene prieš dešimt metų atnešė ir padėjo Betė Vedbuš. Palyginti 
su kava Paryžiuje - vandenėlis, kurio Eiprilė nemėgo net ir prieš 
išvykdama į Paryžių. 

— Ne, ačiū, - atsakė Eiprilė. - Nenoriu. Tėti, sėsk, aš ir pati galiu 
pasiimti. 

— Gerai, — tėvas susiraukė ir vėl lėtai sasmuko ant kėdės meta- 
liniu karkasu ir plastikiniu tinkleliu, kuris 1978 metais puošė kaž- 
kieno terasą. 

- O kur Brajanas? - paklausė Eiprilė ir atsirėmė į oranžinėmis 
plytelėmis klotą stalviršį. - Pabandysiu spėti. Plaukioja su lenta? 

- Žinoma. Kurgi dar? 

- O Elė? 

- Nuėjo paspoksoti. 

Eiprilė prunkštelėjo. Pabandė įsivaizduoti save stebinčią, kaip 
Trojus žaidžia golfą ar mojuoja rakete. Tokia net mintis nebuvo 
šovusi galvon. Net ir tada, kai jis sumokėjo šimtą gabalų labdaros 
renginyje, kad galėtų sulošti setą su Taigeriu Vudsu. 

- Ak, ta mieloji Elė, - ištarė Eiprilė ir palingavo galvą. - Kokie 
jie abu mieli. 

Nusisukusi į spinteles pamėgino surasti jose puodelį, bet aptiko 
tik firminę, gal 1980-ųjų stiklinę su užrašu Dairy Oueen. Prisiminė, 
kaip vaikystėje maukdavo iš jos pieną ar Hersheys sirupą. Tokių ir 
panašių stiklinių buvo keletas, gal bent pustuzinis, tačiau sveika 
liko tik viena. 

— Ar galima gerti iš čiaupo? - paklausė ji. 

— Taip. Kodėl ne? Atleisk, šiuose namuose vandens buteliuose 
neperkam. 

— Tiesiog paklausiau... - Eiprilė atsuko čiaupą kone tikėdamasi 
išvysti tamsų nuo rūdžių skystį. 

- Ar ilgai ketini pasibūti? - paklausė tėvas. 

— Na,a... - Eiprilė nurijo tris didelius gurkšnius vandens. Skonis 
kaip metalo, bet buvo ištroškusi, burna išdžiūvusi, todėl gurkšte- 
lėjo dar tris. - Turbūt, kol palaidosim. 

Tėvas nieko neatsakė. Tik susiraukė. O gal dabar jis visada taip 
atrodo. Sunku pasakyti. 

— Bet aš dar atvažiuosiu vėliau, - skubiai pridūrė ji. - Kai tik 
baigsiu projektą Paryžiuje ir parskrisiu į Ameriką. 

— Kaip nori, - pratarė tėvas. — Niekas neverčia. 

Eiprilė linktelėjo, nežinojo, ką jam atsakyti. Kalbantis su Ri- 

čardu Poteriu, tai visai normalu. Sunku būdavo nuspręsti, kas blo- 
giau: tylėti ar leistis į audringus dialogus. Jie daug bendraudavo, 
bet menkai vienas kitą pažinojo. 

- Žinai, — tarė jis, - man labai sunku. 

Eiprilei labiau sekdavosi įvardyti tai, kas akivaizdu. | 

— Aš labai mylėjau tavo mamą, - prisipažino tėvas. Paraudu- 
siose akyse sužibo ašaros. - Tikiuosi, tai supranti. 

- Dieve mano, tėti. Žinoma, kad suprantu. Visi, kas tave pažįsta, 
puikiai tą supranta. Tu mylėjai ją labiausiai už viską pasaulyje. 

— Taip, tikrai, - pritarė tėvas. — Ją ir savo vaikus. 

Eiprilė vos susilaikė nekostelėjusi. 

— Mamai pasisekė, kad turėjo tave, - pasakė. - Tegu ji to ir ne- 
žinojo, bet vis tiek turėjo jausti. Aš tuo nė kiek neabejoju. Tikrai 
jautė. 

— Ar aš tau nesakiau, kad ji kartais mane pažindavo? 

Eiprilė keliskart suklapsėjo akimis. Tikrai? Į gyvenimo pabaigą 
mamai grįžo pažinimo refleksas? Eiprilė nė nežinojo, kad per du 
dešimtmečius Sendei Poter kada nors būtų atgijusi atmintis. Jeigu 
taip būtų atsitikę, ar Eiprilė būtų elgusis su ja kitaip? Būtų kitaip su 
ja kalbėjusi? | 

— Tikrai? — nustebusi paklausė. - Nežinojau. 

— Taip. Labai retai, bet pažindavo. Taip būdavo. Įeinu į kambarį, 
o ji, žiūrėk, šypsosi iki ausų, duobutės skruostuose, ir taria mano 
vardą. Žinoma, aš to tikėdavausi kiekvieną kartą. 

— Tau turbūt būdavo labai sunku, — pasakė Eiprilė ir atsisėdo 
priešais jį. Uždėjo delnus jam. ant rankų. Jo pirštai buvo šalti, 
šiurkštūs ir sausi. 

- Neturėjo šitaip baigtis, - pro ašaras ištarė tėvas. - Maniau, kad 
tai laikina. Kad mama pasveiks. Tikėjau iki paskutinės akimirkos. 

Net ir dabar dar taip galvoju. Sakau, pala, kaip ji galėjo mirti? Juk 
tu turėjai padėti jai pasveikti! 

- Betgi, tėti, — net juokas ima. Išties. Pasveikti? Nuo Alchei- 
merio? Eiprilė įsikando žandą, kad nesusijuoktų, ir nulydėjo 
akimis jų patvoriu nuslenkančią grupelę paauglių, nešinų banglen- 
tėmis ant pečių. — Juk gerai žinojai, kad nei padėsi, nei pagydysi. 

— Protu - taip, žinojau, - atsakė jis. - Suprantu, skamba kvailai. 
Bet vis tiek iki paskutinės akimirkos maniau, kad dar galima ją iš- 
„gydyti. Galima kažką padaryti. Gydytojai, mokslas, kas tik nori. 
Kai tavo mamą atidavėm į slaugos namus, sergantieji AIDS bū- 
davo pasmerkiami myriop, o dabar išgyja. 

- Žinau, betgi ji sirgo ne AIDS. Gaila, ar ne? Visai netinkamai 
pasakiau. Jai buvo pažeistos smegenys, tėti... 

— Pats žinau, - piktai atšovė jis, atsilošė į kėdę. Norėjo paplekš- 
noti jai per riešus, bet neišdrįso jų paliesti, tad tik pamojavo pirš- 
tais ore. — Aš viską suprantu, aišku? Suvokiau paskutinę minutę, 
bet niekam nuo to nė kiek ne geriau. Bet aš suprantu. Aš stengiausi 
nematyti ir negirdėti daugybės dalykų. O dabar, kai jos nebėra, 
kai ir tu gyveni kitur, ir Brajanas, nors šis dažniau mane aplanko, 
aš pagaliau supratau, kad per šitiek metų laikas bėgo kaip smėlis 
tarp pirštų, o aš vis galvojau, kad rytoj bus geriau. Tačiau laikas 
nelaukia. Rytojui aš nė kiek nerūpiu. 

— Taip, laikas išties negailestingas, - Eiprilė apvedė pirštu stik- 
linės kraštą. — Lekia kaip vėjas. 

- Atleisk man, Eiprile. Atleisk, kad nesirūpinau tavimi. Ste- 
biuosi, kokie nuostabūs žmonės judu su broliu užaugot. Patys pra- 
simušėt. 

— Ne visai taip. Ir neatsiprašinėk. Tu tiesiog neįtikėtinai rūpi- 
naisi mama. Niekas taip negalėtų ar nenorėtų. Jūsų meilė verta 

romano, - tarė Eiprilė, prisiminusi Luko žodžius. - Gaila, kad ne 
visiems taip pasiseka. 

— Kas? Kad rūpinausi jūsų mama? — suraukęs nosį paklausė 
tėvas. - Ne, Eiprile. Tu smarkiai klysti. Aš viską dariau tik dėl tavęs. 
Ir tavo brolio. Dėl jūsų abiejų. 

Eiprilė nesumojo, ką jam atsakyti. Galėjo priekaištauti, kad 
palikti likimo valiai savo vaikus nėra jau toks nesavanaudiškas 
tėvystės poelgis. Dar galėtų pridurti, kad nuo tos akimirkos, kai 
mama atsidūrė ligoninėje, Eiprilė nė trumpą laiko blyksnį nepa- 
sijuto mylima, norima ar reikalinga. Aišku, ji niekada taip nepa- 
sakys, nes šitas žmogus buvo, tebėra ir visada bus jos tėvas. 

- Ačiū, tėti, — vargais negalais išstenėjo padėką. - Žinau, kad 
tau tada svarbiausia buvo mūsų interesai, 

- Ne, Nieko tu nežinai, - tėvas papurtė galvą. - Būk gera, neme- 
luok man. Tu galvoji visai kitaip, ir aš puikiai suprantu, kodėl nuo 
mūsų atsiribojai. 

— Nieko aš nuo jūsų neatsiribojau. Visada stengiausi, kada tik 
leisdavo galimybės, grįžti namo. Kas savaitę tau skambinu dau- 
gybę kartų! Ir su mama būčiau galėjusi pasikalbėti telefonu, nors 
tai man būtų buvęs pats šūdiniausias... 

- Eiprile... | 

— Pats šūdiniausias dalykas pasauly. 

- Tai kam tu visa tai darei? - paklausė jis ir kilstelėjo antakį. — 
Kaip visa tai paaiškina tavo atsiribojimą? Kada tu jautiesi lai- 
minga, Eiprile? Kas tave liūdina? Va dėl ko aš naktimis negaliu 
užmigti. 

- Dieve, tėti. Kam tau dabar dėl manęs sukti galvą? Man viskas 
gerai. 

- Žinoma, gerai. Užsidarei švytinčiame laimės kiaute ir įsivaiz- 

duoji, kad tau viskas gerai. Užduodi milijonus klausimų, bet nė į 
vieną pati neatsakai. 

— Daiktų istorijos, - burbtelėjo ji. - Atleisk man, tėve. Labai 
atsiprašau. Nenorėjau, kad tu pamanytum... 

— Neatsiprašinėk. Dabar aš atsiprašau tavęs. Suprantu, kodėl 
taip atsitiko. Čia aš dėl visko kaltas. Žvelgdamas į praeitį regiu, kad 
daug kur pridariau klaidų. 

— Visi mes klystam. Ir tu, ir Brajanas, ir, žinoma, aš. Juk mes 
žmonės. Mes susimaunam. Toks jau gyvenimas, 

- Aš maniau, kad darau tai, kas geriausia jums, — kalbėjo jis. 
Virš lūpos susitelkė iš nosies ištekėjusios išskyros. 

— Oi, tėti, tik nepradėk raudoti. Aš neištversiu. 

— Vaikams baisiausia, kai miršta jų motina, tiesa? Jinai kasdien 
jumis rūpinosi. Jūs abu ją dievinot. O aš galvojau: jeigu labai labai 
ją mylėsiu ir kantriai lauksiu, ji sugrįš. Kol ji gulėjo ligoninėje, 
mokslininkai klonavo avį, — tėvas liūdnai palingavo galvą. - O nuo 
Alcheimerio vaistų taip ir neišrado. 

Tėvas šypsojosi: retai taip būna. Ir, aišku, pirmas kartas jai 
įžengus pro šitas skurdžias aliuminines duris. 

— Maniau, palauksiu ir sulauksiu, - vėl prabilo jis. - Be to, vi- 
sada norėjau, kad jūs suprastumėte, jog mes esam ir visada būsim 
keturi, kad ir kas nutiktų. Jinai - mano žmona, mūsų šeima. Tokią 
žinią norėjau visiems pasiųsti laukdamas, kol gydytojai padarys 
stebuklą. 

Eiprilė vos laikėsi kreivai nešyptelėjusi. Laukė, kol gydytojai 
padarys stebuklą. Štai koks Ričardo Poterio planas. Dvidešimt 
pirmo amžiaus žmogui tai pernelyg naivu, betgi jos tėvas pri- 
klauso tai kartai, kuri vis dar mano, kad gydytojai visagaliai. Visai 
kitaip nei Eiprilės metų žmonės: mamos, neleidžiančios skiepyti 

savo vaikų, ar moterys, sergančios krūties vėžiu, labiau tikinčios 
holistine medicina Meksikoje nei radiologiniu gydymu Majo kli- 
nikoje. 

— Ak, tėti, - atsiduso Eiprilė, pajutusi nuo pečių nuslenkant de- 
vyniolikos metų naštą. - O aš visąlaik jaučiausi... 

Nutilo nebaigusi sakinio. Visą šį laiką jautėsi - kaip? Palikta. 
"Taip, palikta ir vieniša. Bet dabar tai nebesvarbu. 

— Kaip tu jauteisi, Eiprile? 

— Maniau, kad tu labai stengiesi, - Eiprilė iki šios akimirkos tuo 
netikėjo, bet vis tiek tai buvo šiokia tokia pažanga. Niekada nejįsi- 
vaizdavo, kad apims tokie jausmai. - Tu darei taip, kad tik būtų 
geriau mūsų šeimai, 

Pasakė tai dar kartą, daugiau pati sau nei tėvui. Įsimink tai, 
Eiprile. Prisimink šitą jausmą. Sunku pasakyti, ar per tiek metų 
bent kiek nusikratė atstumto žmogaus jausmo, bet dabar pirmąsyk 
pamatė išeitį. Dabar suprato, kodėl tėvas taip elgėsi. Tik labai gaila, 
kad anksčiau šito nesuvokė. 

— Suprantu, tėti, - pasakė. Vėl suėmė jo rankas. - Visu šimtu 
procentų. Tu rūpinaisi mama, vadinasi, ir mumis. Ir toliau mylėjai 
ją taip, kaip niekas nebūtų pajėgęs. Džiaugiuosi, kad ji ištekėjo už 
tavęs. 

Tėvas vėl nusišypsojo. Sėdėjo kone apsvaigęs iš laimės, bent jau 
Ričardo Poterio supratimu. Eiprilė baisiai nekantravo kuo grei- 
čiau papasakoti Brajanui. Ir, žinoma, labai labai nedaug - Trojui. 
Jis tikrai maloniai nustebs — ir dėl jų pokalbio, ir dėl tėvo šypsoji- 
mosi, ir dėl viso kito. | 

Eiprilė prisistūmė kėdę arčiau prie tėvo ir abiem rankom apka- 
bino jį per pečius. Jos glėbyje smailūs tėvo kaulai dūrė. Jis vis dar šyp- 
sojosi. Eiprilę iškart užplūdo tūkstančiai prisiminimų - ir linksmų, 

ir liūdnų, - tačiau jie visi darsyk priminė, kad ji namie. Kad ir kur 
važiuotų — į Niujorką ar į Paryžių, — vis tiek širdimi liks čia. 

— Myliu tave, - ištarė ji, pagaliau sukaupusi jėgų paleisti tėvą 
iš glėbio. - Ir ačiū tau. Už visa tai, - apvedė ranka virtuvę, nors 
omeny turėjo visai ne namus. - Už viską. 

— Ką gi, gerai, - nuraudo Ričardas, nes jautė didžiulę emocinę 
įtampą. Iš marškinių kišenėlės išsitraukė seną, pageltusią nosinę ir 
mostelėjo ja Eiprilės pusėn. - Kai dabar taip atvirai ir nuoširdžiai 
pasikalbėjom, gal galėsi atsakyti ir į mano klausimą? Sakyk, mie- 
loji, kodėl tau nepatinka mano siūlomos kavos asortimentas? 

— Kas? - žioptelėjo Eiprilė ir pratrūko kvatotis. — Na, aš ne- 
sakau, kad nepatinka, tiesiog... 

- Eiprile. 

- Gerai gerai. Žinai, ką? Kaip man gali nepatikti tavo kavos 
asortimentas — tu juk jos apskritai neturi! Aš rimtai, tėti. Sanka? 
Net oro uoste galių atsigerti gardesnės. 

- Ajajai, mano išpuikėlė dukrytė, - tėvas mirktelėjo akį. - Ne- 
toliese yra Starbucks kavinė. Eime? Ar tiks išrankiai paryžietei? 

— Varge tu mano, - ištarė Eiprilė ir atsistojo. - Ir tu kaip Bra- 
janas. 

- Jam pasisekė. Eime, - kinktelėjo galvą durų pusėn. 

- Tuoj, pasiimsiu pinigų. 

Eiprilė nuėjo prie savo kelionkrepšio, kurį buvo užmetusi ant 
viryklės, nenaudojamos jau du dešimtmečius. Pastūmusi į šalį ap- 
lanką su Martos dienoraščiais, susirado piniginę. 

Ūmai stabtelėjo. 

- Žinai, tėti, - tarė ji ir iš kelionkrepšio ištraukė ne piniginę, o 
dienoraštį. - Kol dar neišėjom, noriu tau parodyti vieną dalyką, 
prie kurio dabar dirbu. Žinoma, jeigu tik tau įdomu. 

- Dar ir kaip įdomu! Tu niekada nė žodeliu neužsimeni apie 
savo darbą, nors jis pats nuostabiausias. Aš labai tavimi didžiuo- 
juosi; Eiprile. Nepaprastai didžiuojuosi. 

— Ačiū. Deja, mano darbas daugiausia susijęs su senienomis. 
Tačiau šitas projektas Paryžiuje visai kitoks. Jis tiesiog mane 
užbūrė, — Eiprilė paėmė į rankas pirmą dienoraščio dalį. - Ta 
moteris. Žinai, ji kažkuo man primena mūsų mamą. Iš anksto 
įspėju — kartais ji būna velnioniškai nešvanki, bet... - Eiprilė pla- 
čiai nusišypsojo. Sakytum, juokėsi jos visas kūnas. —- Neabejoju, 
tau ji irgi patiks. 


LXIIJ skyrius 


Paryžius, 1898 m. gruodžio 31 d. 


Metai artėja į pabaigą, per juos tiek daug blogo nutiko, bet šis tas 
pasikeitė ir į gera. 

Kai pranešiau Boldiniui, kad greitai taps tėvu, jis tiesiog pa- 
siuto. Ėmė svaidyti daiktus, keiktis. Sakė, aš apgaule užkraunanti 
jam tėvystę. Stovėjau priešais jį, romiai šypsojausi ir stengiausi ne- 
pravirkti, o jis vis grasė sunaikinsiąs mano paveikslą, kurį neseniai 
baigė tapyti. Aišku, kai pasakiau, jog aš nieko prieš, tegu naikina 
(ta suknelė! Dieve mano, ta bjaurioji suknia!), jis tuoj pat man at- 
rėžė ketinąs jį eksponuoti viešai. 

Deja, aš negaliu stovėti ir tylėti, kai į mane laidomos strėlės. 
Turiu atsakyti tuo pačiu. Todėl užsipuoliau jį dėl Žanos. Pasa- 
kiau, kad jaučiuosi jo išduota, nes jis tapė didžiausią mano priešę. 
Manęs nė neatsiklausęs. Ir man neprisipažinęs! 

O Boldinio mano ašaros, švelniai tariant, nė kiek nesugraudino. 
Užuot puolęs prie manęs ir meldęs atleidimo, tik sušnarpštė, per- 
braukė delnu šiurkščius, susitaršiusius plaukus ir uždavė man klau- 
simą. 

- Ką aš vakar tapiau? 

— Iš kur man žinoti? - atšoviau jam ir, kad būtų efektingiau, 
susiėmiau už pilvo, lyg būčiau sunegalavusi. 

— O kąaš tapiau šiandien? Ką tapysiu rytoj? 

— Aš tau ne sekretorė! Išties, Boldini, galėtum būti bent kiek 
tvarkingesnis. Tada ir gyventi būtų lengviau... 

— Ar aš tau raportuoju apie kiekvieną užsakymą? Ar žinai, kokie 
žmonės mūsų mieste ar Londone apmoka mano sąskaitas? 

— Na, ne... 

- Iš kur tada žinai, kad tapau Žaną Hugo? Tai tik vienas iš mano 
užsakymų. Nei daugiau, nei mažiau. 

— Ne tai svarbiausia! - surikau. - Ne čia esmė! Pats gerai žinai, 
kad Žana Hugo Dodė Šarko nėra eilinis užsakymas. Tai visai kita 
istorija. 

— Marta, tu ir pati įsivėlusi į tiek istorijų, kad net skaičių pa- 
metei, - ir nusisuko į molbertą. 

Nieko negalvojusi pastvėriau pieštuką ir paleidau jam į pakaušį. 

— Būk gera, išeik, - tarė jis nė neatsisukdamas. - Man reikia 
gerai apsvarstyti tavo žinią. Vienumoje. 

Pažeminta, su ašaromis akyse pasukau prie durų. Pagalvojau, 
reikia jam pasakyti apie Žaną Baptistą. Blogesnės Boldinio reak- 

cijos nebegali būti. Stabtelėjau tarpdury ir prasižiojau pasirengusi 
išlieti tulžį. 

- Boldini, - prabilau perdžiūvusia burna. - Dėl to vaiko. 

— Eik, sakau, - pakartojo jis. - Nebenoriu girdėti nė vieno tavo 
žodžio. 


—— 


a 


"Taigi aš išėjau. O vėliau supratau: ir gerai, kad išėjau. Dabar aš vėl 
jo malonėje (kol kas! Man visada taip - kol kas!). Svarbiausia, 
kad jis pasiryžęs būti pareigingas mano dukrytės, mano mielosios 
Beatričės, tėvas! 

Ak, manoji Bėja... Nuo ko pradėti? Jos atėjimas į šį pasaulį buvo 
labai sunkus. Niekada nemaniau, kad kils ranka visa tai aprašyti ar 
kaip kitaip papasakoti. Bet štai aš sėdžiu ir bandau viską išdėstyti 
popieriaus lape. Ir tik dėl to, kad ta mergytė - tikra uogytė. Tokia 
miela ir tobula, kad užmarštin nugrimzta visos kančios, kurias pa- 
tyriau ją gimdydama. 

Pasibeldusi į šį pasaulį vos prieš savaitę, per Kūčias, Bėja gimė 
pačiu grėsmingiausiu būdu. Iš tiesų didelis stebuklas, kad ji dabar 
čia, su mumis - juk tiek dienų vartojau emmėnagogues, mėgindama 
su krauju išstumti jos užuomazgą. Kai prieš gimdymą išgirdau ga- 
linti jos netekti, iš tiesų pamaniau, kad ir pati pakratysiu kojas. 

Likus dviem dienoms iki Kūčių man prasidėjo sąrėmiai. 
Jeigu gimdymo eiga turėtų būti lėta, prasidėti lengvu skausmu 
ir galiausiai pasiekti crescendo, tai man visa tai vyko kitaip. Kan- 
kinamas skausmas užgriuvo staiga. Sąrėmiai prasidėjo su tokia 
jėga, tarytum per mane būtų praūžęs traukinys ir sutraiškęs vidu- 

rius, stuburą, o kiekvieną susitraukimą palydėdavo karštligiškas 
skausmas. 

"Margarita išvadino mane silpnavale. Jai teko priimti ne vieną 
gimdymą, o pastaruosius keletą metų ji kažkokiu būdu tapo Fo- 
lies merginų pribuvėja de facto. Anot jos, jai dar nebuvo tekę gir- 
dėti šitaip garsiai klykiant ir taip bjauriai keikiantis. Dabar, kai 
viskas praėjo, galiu pasakyti, kad jai niekada neteko girdėti tokio 
klyksmo, nes dar neteko matyti tokio stipraus skausmo kamuo- 
jamo žmogaus. 

Boldinio studijoje gimdymo skausmuose išgulėjau kone dvi 
dienas. Jis vaikščiojo aplink mane ir nervinosi. Bet netrukus mums 
abiem visa tai nusibodo ir Margarita išgrūdo jį į kitą kambarį. 

Gydytojas Pocis atvyko antrą dieną apie pietus. Aš tuo metu 
jau buvau praradusi laiko nuovoką. Kai patikrino vaikelio padėtį 
pilve, jo veidas apsiniaukė. Pasakė, kad jis eina kojytėmis. Dėl to 
mano sąrėmiai tokie skausmingi. Dėl to vaikelis negali gimti. 

Skausmas vis stiprėjo. Man sugirdė morfijaus, kad apsiramin- 
čiau. Margarita džiaugėsi, kad aš iškart nurimau, bet pati nejaučiau 
jokių pokyčių. Sąrėmiai nė kiek neatlėgo. O gydytojui Pociui nė 
kiek nebuvo lengviau ištraukti kūdikį. 

Kai atėjo laikas gimdyti, nebeturėjau jėgų stangintis. Nors 
Margarita su Boldiniu stovėjo prie mano galvos ir kantriai mane 
įkalbinėjo, aš visai nusilpau ir praradau nuovoką. Gydytojas Paocis 
ragino stumti. Aš stengiausi, bet raumenys manęs neklausė. Nieko 
nebejaučiau. 

— Teks man pačiam traukti kūdikį, - pranešė Pocis. - Motina 
visai išseko ir smarkiai nukraujavo. 

- Darykit, kaip išmanot, - paragino Boldinis. 

Pažadėjau dar pasistengti. Margarita davė man dar morfijaus. 

Pagaliau skausmas nuslopo. Dabar jaučiau tik spaudimą. Kažkas 
apačioje plėšė ir skėtė, mano klubai buvo tarsi guminiai. Galva taip 
svaigo, kad, maniau, pakilsiu ir nuskrisiu padebesiais. Vienu metu 
pamačiau Margaritą, nešančią iš kambario nešvarias paklodes. Nu- 
stebau, kad jos permirkusios krauju. 

Lyg per sapną išgirdau gydytojo Pocio balsą. 

— Arba vaikas, arba motina, - pasakė jis. - Galim išgelbėti tik 
vieną. 

— Motiną! - sušuko Boldinis. 

— Taip! - pritarė jam Margarita. — Juk visada pirmiausia gelbė- 
jama motina! Kas jums dar neaišku? Visi gydytojai tą žino! Vaikų 
ji dar susilauks. 

Aš suklykiau. 

- Gelbėkite kūdikį! — kimiai surikau. - Labai prašau, išgelbė- 
kite kūdikį! 

Pocis uždėjo man ant veido eterio spiritu suvilgytą skepetą. Aš 
po jo delnu gyniausi ir muisčiausi. 

— Reikia ją išjungti, - tarė jis kažkam. — Negalima leisti jai taip 
blaškytis. 

Netrukus aš užmigau ir atsibudau kaip tik tą akimirką, kai Pocis 
jau baigė traukti iš mano kūno suglebusią, pamėlusią mergytę. 
Pamaniau, kad ji negyva. Supratau, kad mirusi. Iš siaubo net sus- 
tūgau. 

— Ne! - surikau. - Tik ne mano mergytė! Maldauju, tik ne 
mano dukrytė! 

"Ir tada kažkas sujudėjo. 

Kūdikis pajudino kojos pirštelį ar sulenkė kojytę. Kažkas su- 
krutėjo, ir tai buvo ženklas, kad dar ne viskas prarasta. Staiga kilo 
baisus sujudimas. Vienu metu suklego Pocis, Boldinis ir Margarita. 

Visi garsiai šaukė, o tada išgirdau plumptelėjimą. Kažkas man ant 
krūtinės padėjo kūdikį. Gyvą naujagimį. Mergytė žiūrėjo į mane. 
Sumirksėjo akytėmis. 

Dieve, dabar tai prisiminus man rieda ašaros! 

Tai mano Beatričė. Nugalėjusi mirtį. Dievas padarė stebuklą, 
nors nė kiek ne menkesnį vaidmenį čia atliko ir gydytojas. Jeigu 
Pacis nebūtų plekštelėjęs Bėjai ir įpūtęs gyvybės, tai šiandien jos 
nebūtų su mumis. Aš labai jam dėkinga už tai, kad išgelbėjo ir 
mane, ir kūdikį, kad dabar galiu ja džiaugtis. 

Praėjo kelios dienos, kol mes - kartu ir Boldinis - atsigavom! 
Jis ištisomis valandomis murksojo lavoninėje, apžiūrinėjo numi- 
rėlius, kad pasikeltų nuotaiką. Kartais pagalvoju, kaip būtų pasi- 
sukęs mano likimas, jeigu Bėja nebūtų išgyvenusi. Ar Boldinis ir 
toliau būtų švaistęs vėjais savo laiką? Labai norėčiau, kad atsa- 
kymas būtų ne. 

Bėja labai mielas vaikutis. Tiesiog tobulas kūdikis, išties. Beveik 
niekada neverkia, ir apetitas jos nėra toks žvėriškas, kad nugraužtų 
man spenelius. Mergytė mane jau pažįsta. Žino, kad aš jos maman, 
ir jai patinka žiūrėti į mane savo įdėmiom rudom akytėm. Keista. 
Sako, kad kūdikiai gimsta mėlynakiai. Bet maniškis ne, mano Bėja 
ne mėlynakė. 

Sunku patikėti, kaip aš bijojau tapti motina, kaip bijojau šito 
didžiulio šuolio į kitokį gyvenimą. Jai gimus, viskas pasikeitė. Aš 
ją myliu, Boldinis irgi ją myli, mes dievinam vienas kitą. Tai, kas 
prasidėjo kaip numanoma nesėkmė, baigėsi tiesiog įspūdingai. 
Pasitikdama Naujuosius metus, kuriais užbaigsime šį šimtmetį, 
pirmą kartą per ilgą ilgą laiką jaučiuosi optimistiškai. Turiu daug 
ko išmokti apie vaikų auginimą. Neverta nė sakyti, kad Boldinis 
irgi turi mokytis! Bet, manau, mums visiems seksis puikiai. 


LXIV skyrius 


Paryžius, 1900 m. liepos 1 d. 


Žmonės kalba, kad Žanas Batistas Šarko ištisus šiuos metus plau- 
kiojo Indijos vandenyne ir dabar bet kurią dieną turi grįžti namo. 
Jeigu tai tiesa, drįstu teigti, kad sugrįžęs jis nepažins savojo miesto. 
Paryžiuje viskas sukasi tik apie pasaulinę parodą. Aš ir pati vargiai 
jį beatpažįstu. 

Be abejonės, kaip ir visi išdidūs paryžiečiai, mes stengėmės pra- 
nokti ankstesniąją, 1889-ųjų, parodą, kuri padovanojo mums abe- 
jotinos vertės Eifelio bokštą, tą baisųjį geležinį monstrą. O dabar - 
1900-ieji. Naujas amžius! Kur geriau galima pademonstruoti visas 
iki vienos Žmogaus proto sukurtas naujoves, jei ne L Exposition? 
Kartoju, visas iki vienos. Jeigu nori pamatyti kokį eksperimentą ar 
mokslo laimėjimą, viską gali rasti parodoje! Ten stovi rentgeno 
aparatai ir belaidis telegrafas, rodomi net garsiniai filmai (šįkart 
čia nesproginėja eterio bombos). O kur dar didžiulė automobilių 
gausa. 

Aišku, šalia daugybės pagrindinių ir labai svarbių ekspozicijų, 
galėsiančių pakeisti pasaulį, yra ir penketas visai beverčių. Iš šimto 
tūkstančių pristatomų mokslo atradimų mažiausiai pusė verčiau 
būtų taip ir likusi jų kūrėjų galvose. Mano protu, „Amerikos negrų 
stendas“ galėjo būti nepristatytas. O dar tie kvaili „skraidantys 
aparatai ?! Dieve mano! 

Dabar Paryžius nė iš tolo neprimena senojo miesto. Jį galima 
lyginti su be saiko prisidažiusia dama. Valdžia, Kšd ir kokia ji būtų, 

nepaliko ramybėje ir mūsų garsiųjų pastatų. Vargšelis Hosmanas! 
Genialus architektas, o jo pastatų fasadai visaip apdangstyti! Mes 
atrodome kaip išpampusi, pernelyg išsidažiusi ir išsipusčiusi Ve- 
necija. Le Comte buvo net du kartus nusivežęs mane į Veneciją. Ir 
nieko ten įspūdingo. 

Komitetas metų metais sprendė, kas bus šios parodos clou', 
pagrindinis statinys, galėsiantis konkuruoti su La Tour Eiffel. Kai 
kas siūlė perstatyti patį bokštą. Viena frakcija siūlė transformuoti 
jį į trijų šimtų dvidešimt penkių metrų aukščio moters figūrą su 
dviem prožeėktoriais vietoj akių. Per mugę prožektorių spinduliai 
nuo jos galvos galėtų apšviesti žmones. Galiausiai komitetas atsi- 
tokėjo, nudažė bokštą aukso spalva ir ėmėsi statyti naujus namus, 
tiltus ir rūmus. 

Šiandieną mudvi su Bėja ir mano draugu Leonu Blumu lan- 
kėmės parodos iškilmėse. Boldinis atsisakė eiti sa mumis. Jam 
įdomu tik olimpinės žaidynės. Ko gero, tai patraukliau, nei žiop- 
soti į numirėlius, bet ir tai ne kažin kiek. Jis sako, kad šiemet bus 
leista rungtis ir moterims. Ar esate girdėję ką nors panašaus? Juk 
tai sportininkų reikalas! Boldinio mėgstamiausia moterų sporto 
šaka — virvės traukimo rungtis. O vyrų - tenisas. 

Žinodamas priešišką Boldinio nusiteikimą pasaulinei parodai, 
Leonas Blumas pasisiūlė palydėti mudvi su Bėja. Nors man ir 
labai miela buvo tokio apsiskaičiusio ir išsimokslinusio žmogaus 
draugija, vis dėlto rodytis viešumoje su mesjė Blumu - didžiulis 
iššūkis jausmams. Jis - žydas, nacionalistas ir Dreifuso judėjimo 
šalininkas. Na, aš nesu didelė dreifusininkų priešė, Iš tiesų Zolia 
laiškas prezidentui mane smarkai sujaudino. Vargšelis mesjė Drei- 

fusas! Neteisėtai ištremtas dėl to, kad yra žydas! Sako, žydai - me- 
lagiai, bet šiuo atveju geras vardas nepagelbėjo. 

Man nelabai rūpi, ar kas palaikys mane Dreifuso šalininke. 
Man tiesiog labai nepatinka, kai esu laikoma kažkuo kitu. Mano 
darbe labai svarbu likti budriai ir nerodyti politinių pažiūrų. Ne- 
galiu leisti, kad nuo manęs nusisuktų gerbėjai. Šiaip Blumas labai 
mielas žmogus ir noriai sutiko nusivesti mane ten, kur Boldinis 
nė kojos nekeltų, o aš kaip tik šį vyrų bruožą labiausiai ir vertinu. 
Aha! 

Nors Bėjai jau pusantrų metukų, ji vis dar nemoka vaikščioti. 
Puikus charakterio bruožas! Jai labai patinka sėdėti vienoje vietoje 
ir spoksoti į žmones. Aš mėgstu atsakyti jiems tuo pačiu! Ji tokia 
gražutė. Tokia romi. Dievas mums padovanojo kūdikį, kuris nie- 
kada neverkia. Boldiniui kelia nerimą, kad ji dar nekalba. O aš jam 
atkertu: pažvelk į tėvą! Jis gali dvi savaites slampinėti po namus ir 
nė vienai iš mūsų nepratarti nė žodžio. Kartais net pamirštu, kad 
jie ne vieno kraujo, nes yra baisiai panašūs. 

Taigi šiandieną įsitvėrusi Blumui į parankę, o kita ranka stum- 
dama panelės Bėjos vežimėlį, praėjau pro sukamuosius vartelius 
ir patraukiau į pagrindinę aikštę pažiūrėti, ką naujo turi mums pa- 
rodyti Paryžius. Spauda nė kiek neperlenkė, aprašinėdama minias 
žmonių, visuotinę sumaištį ir pasirodymus. Viena miesto dalis 
buvo skirta Viktoro Hugo veikalų pastatymui. 

Didžiausia spūstis buvo prie „Žmonių žvėryno“. Niekaip ne- 
galėjau suprasti, kam reikėjo net dviejų negrų ekspozicijų. Aišku, 
tas reginys iškart sujaudino Leoną. Jis toks geraširdis, todėl sukėlė 
nemažą sceną, garsiai šaukdamas apie nedorą elgesį su „gyvūnais“. 
Stovėjau suglumusi ir nežinojau, ką man daryti: ar tvirtai palaikyti 
jo poziciją, ar tyliai sprukti priešinga kryptimi. 

Ir tada kitapus tako išvydau ją — Žaną Hugo Dodė Šarko. Nuo 
pastarosios iš visų trijų jos pavardžių man per nugarą nubėgo 
šiurpas. Pažvelgiau į Bėją ir vėl pakėliau akis į Žaną. 

— Aš tuoj, - pasakiau Leonui, nors jis manęs nė nesiteikė iš- 
girsti,. Nusistūmiau su vežimėliu prie Žanos. 

— O, madam Šarko! — sušukau Bėjos vežimėlio ratu netyčia 
bumbtelėjusi jai į koją. - Taip ir maniau, kad ateisite pasižiūrėti 
Viktoro Hugo parodos. 

— Aš gyvenau su Viktoru Hugo, - išpyškino ji, žvelgdama tiesiai 
prieš save ir nedrįsdama pažiūrėti man į akis. - Šimtus kartų skai- 
čiau jo kūrinius. 

— Na, jums labai pasisekė. Visai neblogai, kad likote našlaitė ir 
jus užaugino toks nuostabus senelis. 

— Taip, man pasisekė. Labai pasisekė. 

Jos žodžiai užvirino man kraują, kaip dar niekada iki šiolei. Pa- 
prastai Žana žiūri į mane iš aukšto arba apsimeta nepažįstanti. O 
dabar ji man kėlė įniršį. Ta moteris mane siutino! 

— Na, tai kaip tavo vyrelis? - paklausiau. — Girdėjau, jo nebuvo 
Paryžiuje gerus dvejus metus su viršum. 

Vėl bakstelėjau vežimėliu jai į koją, priversdama pažvelgti 
žemyn. 

— Tikiuosi, jam viskas gerai, - toliau variau savo. - Kada aš 
jį paskutinįkart mačiau? Tuoj pasakysiu... Mano dukrytė gimė 
gruodį, tai maždaug kovą. O gal balandį? Panašiai tuo metu, kai 
Boldinis tapė tavo portretą. Tada tavęs dažnai nebūdavo namie. 
O jau kokie gražūs tavo namučiai! Ypač svetainė. Kokie minkšti 
kilimai. 

Žana atsisuko į mane, akyse — žaibai, šnervės virpa. 

— Ar čia tavo vaikas? — paklausė. 

— Taip, mano, - atsakiau didžiuodamasi visa širdimi. 

Akimirksnį visai nenorėjau atskleisti mūsų ryšio, nes mano 
čiuptuvai buvo įsisiurbę į Žanos gyvenimą, jos namus. Bėja — 
daili, nuostabi mergytė, o ne kokia pastumdėlė. Jos tėvystė mane 
mažiausiai jaudina. Dėl to ir ilgai svarsčiau, ar man verta ją at- 
skleisti. Margarita sako, kad pastaruoju metu esu labai išsiblaš- 
kiusi, užmarši, nenuovoki. Į jos replikas nereaguoju, bet dabar 
susimąsčiau. 

— Galėjau susiprasti, - tarė Žana. — Tikrai nuostabi mergytė, 
sans doute“. 

— Tu teisi. Ji tikrai nuostabi. Pats gražiausias kūdikis visame Pa- 
ryžiuje. 

— Mačiau tave vaikštinėjant su Leonu Blumu. - Žanos veide 
nušvito plati, klastinga šypsena. - Gaila, kad tavo kūdikis pavel- 
dėjo jo bruožus. Tamsios akys, nosis, tamsus gymis — aiškiai byloja 
apie žydišką prigimtį. 

Man atvipo žandikaulis. Nežinojau, kurio įžeidimo būta bai- 
sesnio. | 

— Mano kūdikis nuostabus, - pakartojau. - Bet ji visai ne mesjė 
Blumo. Nors, aišku, kiekvienai moteriai gali nutikti ir blogiau! 

- Kurjau ne Blumo! Tik pažvelk į ją! Kaip iš akies traukta žydė! 
O žydą iškart iš veido pažinsi! 

Nieko nelaukusi, nieko negalvojusi ištiesiau ranką ir kad stū- 
miau Žaną Hugo Dodė Šarko į Madagaskaro duobę, tą žmogaus 
rankomis sukurtą klampynę, kurioje, tykodami grobio, mirko prie 
medžių grandinėmis prirakinti nuogi negrai. 


* Be abejonės (pranc.). 

Kilo baisus sąmyšis. Žana klykė, šaukėsi policijos. Dar apie de- 
šimt žmonių sušoko į liūną jos traukti. O aš nukūriau priešinga 
kryptimi. 

Sugriebusi Leoną už rankos nusitempiau jį su dukrele ant šali- 
gatvio ir išsivedžiau iš parodos. Visą kelią Blumas postringavo apie 
žmoniškumo stoką. Ir tik išėjęs pro vartus atsitokėjęs pamatė, kad 
nėra kam jo klausytis. 

Stabtelėjau ant šaligatvio atsipūsti. Bėja įdėmiai žiūrėjo į mane 
ir prisimerkusi patenkinta šypsojosi, nes jai patiko tas triukšmas 
ir greitas lėkimas iš parodos. Leonas irgi šnairavo į mane, tik ne 
patenkintas, o sutrikęs. 

— Madam de Florian, - prabilo jis, - koks čia sambrūzdis? Ko 
taip greit išėjom? 

— Aš nustūmiau Žaną Hugo į „Žmonių žvėryną“. 

Leonas ėmė juoktis. 

- Žinai, — tarė jis, - kaip tik ten jai ir vieta. Ar galiu paklausti, 
kodėl? 

— Aš jos nekenčiu. Baisiai nekenčiu. Sugadino man gyvenimą 
dar jam nė neprasidėjus. 

Stabtelėjusi įdėmiai nužvelgiau jį nuo galvos iki kojų. Kas jau 
kas, bet Leonas Blumas tikrai turėtų suprasti, ko taip išlėkiau lyg 
akis išdegusi. Boldinis sužinojo visą istoriją. Ir nenorėjo manimi 
tikėti. Pasipasakojau Le Corte, ir jis palaikė tai pokštu. Margarita 
visa tai žinojo jau anksčiau, bet nėsyk nepravėrė burnos. Dar ži- 
nojo vienuolės. Aišku, kad jos žinojo. Juk jos man tai ir pasakė. 

— Viktoras Hugo buvo mano tėvas, - pranešiau. 

Leonas prunkštelėjo. Tik pamanykit, Leonas prunkštelėjo. 

— Tau juokinga? — paklausiau ir bakstelėjau skėčio galu jam į 
koją. - Bet tai tiesa. 

— Atleisk man, madam de Florian, bet aš maniau, kad jūs naš- 
laitė, kad augote vienuolyne? 

— Taip, aš likau našlaitė, kaip ir Žana Hugo. Tik skirtumas tas, 
kad Viktoras Hugo galėjo pasiimti auginti tik vieną iš mūsų. Jis 
pasirinko ją. 

Ir aš jam papasakojau savo istoriją. Papasakojau apie tarnaite 
dirbusią savo motiną, prisiglaudusią Hugo sodyboje Gernsyje. Ji 
buvo daili, tamsių rudų plaukų ir dar tamsesnių akių. Vos tik Vik- 
toras Hugo išvydo ją saulės šviesoje, iš karto įsimylėjo. Kone iš- 
tisus metus drąsinosi ją užkalbinti. Popieriaus lape kloti žodžius 
jam buvo vienas juokas, o va pasakyti akis į akį - neįveikiamas da- 
lykas. | 

Apakintas meilės merginai, Viktoras galiausiai išdrįso ją už- 
kalbinti. Bendravo jie visai banalia tema: apie orą, sviesto kainas. 
Mamai jis pasirodė malonus, ir taip užsimezgė draugystė. Nors 
sklandė gandai, kad jis jau seniai turi meilužę, visi akivaizdžiai 
matė, jog po žmonos Adelės mirties Hugo liovėsi šypsotis, bet 
dabar jis šypsojosi tik mano mamai. Jie draugavo labai ilgai, gal 
keletą metų, kol galiausiai savo meilės ryšį įteisino visiems įprastu 
būdu. Akimirka buvo tokia nuostabi, kad mano mama iškart pa- 
juto, jog joje užsimezgė gyvybė. 

Nors jųdviejų socialinė padėtis buvo gana neįprasta, sužinoję 
šią naujieną abu labai apsidžiaugė. Nusprendė susituokti, kai 
tik Viktoras susitvarkys kai kuriuos teisinius reikalus. Po anks- 
tyvos žmonos mirties jis atsidūrė itin nepalankioje padėtyje. Jo 
mylima dukrelė - taip pat Adelė - buvo atiduota į nevispročių 
prieglaudą. Neseniai pasimirė ir abu sūnūs, todėl vaikaičiai liko 
gyventi su juo. Juk po visų šių netekčių mylimiausiam Prancū- 
zijos sūnui būtų nepadoru pulti į naują santuoką. Be to, dar buvo 

iškilęs anūkų klausimas. Jiems reikėjo laiko priprasti prie naujų 
gyvenimo sąlygų. 

Viktorui išvažiavus į Paryžių tvarkyti įtemptų šeimos reikalų, 
mano mama su naujagime liko viena. Deja, kuo ilgiau Viktoras 
viešėjo Paryžiuje, tuo sudėtingesnė darėsi jo padėtis ir tuo sunkiau 
jam buvo grįžti į salą, į kurią jis buvo ištremtas. Prie visų sunkumų 
prisidėjo dar ir jo aikštingoji anūkė Žana, tuo metu dar tik pradė- 
jusi vaikščioti, 

Netrukus mano mama, Viktoro mylimoji, susirgo džiova. Vik- 
toro liepimu į dvarą buvo pakviesti visi tuo metu saloje gyvenę 
gydytojai. Bet čia gi ne Paryžius, todėl medikai nebuvo labai kvali- 
fhikuoti, Mano mama mirė, o aš likau kitų tarnų globai. 

Hugo ketino parsivežti mane iš Gernsio į Paryžių ir auginti kaip 
savo dukrą. Bet jo ketinimus kaip visada sužlugdė jo anūkė Žana, 
kuri nuolat kėlė jam nesibaigiančių rūpesčių. Netrukus Viktorą 
ištiko širdies smūgis. Likimo gniuždomas nepakėlė jo negandų, 
o kadangi buvau nesantuokinė, tai lengviausia buvo manęs atsi- 
kratyti. Be to, buvau gyvas savo motinos, kurios jis skausmingai 
ilgėjosi, priminimas. 

Vis dėlto į Paryžių aš išvažiavau. Tačiau, užuot nusivežęs mane į 
savo dvarą, Viktoras Hugo atidavė mane į vienuolyną, kur kažkada 
sau užuovėjos ieškojo ir jo motina. Jis taip pasielgė, nors viešai 
deklaravo esąs prieš Katalikų bažnyčią. Manau, kad iš nevilties 
žmogus imasi to, ko jį pirmiausia buvo išmokiusi motina. Gaila, 
kad man šios prabangos neteko patirti, 

Viktoras Hugo paliko mane vienuolėms, kurios turėjo pakan- 
kamai pinigų manimi pasirūpinti. Pažadėjo sugrįžti, kai paaugsiu, 
kai susitvarkys santykiai su anūke. Žana buvo labai klastinga, tikra 
pasiutėlė, o sužinojusi apie mane, pabėgo iš namų ir negrįžo, kol 

Viktoras pažadėjo niekada neleisti mums susitikti. Pažadas pa- 
žadu, bet jis nepagalvojo, kad tai laikina. Vis tiek jai kada nors būtų 
tekę su manimi susidurti. 

Deja, jis to jau nebesulaukė. Po kelerių metų Hugo numirė. 

— Štai tokia mano gyvenimo istorija, - užbaigiau. Skruostai už- 
kaitę, balsas strigo gerklėje. 

— Oho, koks įspūdingas pasakojimas, - Blumas išsitraukė iš ki- 
šenės šilkinę skepetaitę ir nusišluostė nuo kaktos prakaitą. - Vi- 
sada jaučiau, Marta, kadesi kažkuo ypatinga. O dabar žinau, kodėl. 

— Ak, Leonai, - sušukau nudžiugusi, kad nors vienas žmogus 
nesijuokia iš mano pasakojimo. — Ačiū tau už palaikymą! 

Puoliau prie jo ir apsikabinau. Jis paglostė man plaukus ir pabu- 
čiavo į viršugalvį. 

— Na, na, - vis kartojo. - Gana, neverk. 

Kai galų gale pakėliau į jį akis, Leonas suėmė mano ranką ir 
švelniai priglaudė lūpas prie mano pirštų. - 

— Hugo labai tavimi didžiuotųsi, - pasakė. - Tu tiek daug pa- 
siekei. Esi nuostabi — ir kūnu, ir siela. 

— Ak, Leonai, ačiū tau! Man tavo žodžiai labai brangūs. 

Staiga pajutau, kad į mane kažkas žiūri. Tas žvilgsnis iš kitapus 
gatvės man degino veidą. Pakėlusi galvą pamačiau purvais apskre- 
tusią ir kreivai besišypsančią Žaną. Ji stovėjo vos už kelių metrų 
nuo Leono ir viską matė. Sunku buvo spėti, ką išgirdo, o ko ne. 
Mačiau tik tai, kad ji klastingai šaipėsi iš manęs lūpų kampučiais, 
užsirietusiais lyg velnio ragai. 


LXV skyrius 


Sandros Poter laidotuvės praėjo gražiai; tiek gražiai, kiek tokios 
apeigos gali būti: ramios, santūrios, nekrintančios į akis. Jose už- 
teko ir gėlių, ir raudų, ir kalbų apie tai, kad Jėzus pasišaukė namo 
dar vieną savo avelę. 

Diena buvo lietinga. Miestą, kuris paprastai garsėja „kepinančia 
saulę“, apgaubė drėgnas ūkas. Eiprilė atliko tai, kas būtina, pasi- 
meldė mišiose, pakalbėjo ir padarė tai, kas pridera. Perskaitė atsi- 
sveikinimo kalbą nė sykio nepakeldama akių nuo užrašų. 

Mišioms pasibaigus, su tėvu ir broliu išėjo į lauką ir sustojo prie 
bažnyčios. Pasikalbėjo su seselėmis ir gydytojais, atėjusiais ati- 
duoti velionei paskutinės pagarbos. Lyg robotas dėkojo žmonėms, 
išsirikiavusiems eilutėje ir skubantiems pareikšti jai užuojautą. 
Vos šypsodamasi ir glausdama prie savęs nepažįstamus žmones ar 
tuos, kuriuos buvo mačiusi tik kartą, pagalvojo apie Martą, Eiprilė 
bent jau pažinojo savo mamą. Ir tėvą. Su jais praleido tūkstančius 
įsimintinų akimirkų, kurios ilgai išliks atminty, nors anų jau seniai 
nebebus gyvų. 

Žana Hugo. Tikra bukagalvė. 

Eiprilė pasijuto truputėlį kalta. Šitiek anapilin išėjusių jai ar- 
timų moterų, o ji štai tokią liūdną dieną galvoja apie Martą ir 
Žaną - tiesiog nelogiška. Bet mintys apie Exposition Universelle 
tiesiog neleido galvoti apie blogus dalykus. Pavyzdžiui, kas guli 
tame sidabriniame karste bažnyčios priekyje? Galvoje šmėžuojant 
mintims apie „Žmonių žvėryną“, nebeliko vietos kitoms — apie 
motinas. Nereikėjo galvoti apie dukras. Nereikėjo svarstyti, kodėl 

skaitant apie Bėjos gimimą taip suspaudė širdį, kad net suėmė 
naujas, dar nepažintas skausmas. 

O svarbiausia — Eiprilei nereikėjo užduoti sau klausimo, kodėl 
jos vyras vienintelis iš gedinčiųjų nesugebėjo pasirodyti pamal- 
dose. Pasirodo, tikrai viskas baigta. Nebeliko jokių „jeigu“. Eiprilė 
antjo pyksta jau taip ilgai ir taip smarkiai, kad nebesitikėjo, jog bus 
šitaip skaudu. 

Gedinčiųjų eilutei, rodės, nebus galo. Nesibaigianti virtinė 
gėra linkinčių ar siūlančių nenuoširdžią užuojautą. Kiekvienam 
priėjus ir pasidžiaugus, kokia miela buvo jos motina, kokia romi 
ir paklusni ligonė, Eiprilė vis labiau irzo. Aišku, kad ji buvo romi! 
Dėl ligos Sendės Poter protelis buvo tapęs kaip vaiko. Paskutines 
dienas ji praleido lovoje kitų žmonių maitinama ir nekėlė jokių 
bėdų, tokia miela ir paklusni, visai kaip mažoji Martos Bėja. 

Nuėjus paskutiniam gedėtojui, migla ėmė sklaidytis. Brajanas 
dirstelėjo į laikrodį. Net jam jau buvo nusibodę. Nors rytas prabėgo 
greitai, atrodė, buvo gana ilgas. Potvyniui kylant, bangos ritosi kaskart 
vis aukštesnės. Išpešti iš šios dienos naudos jau beveik nebeliko laiko. 

- Tai kas toliau? - paklausė Eiprilė, gedėtojų eilutei pagaliau 
išsisklaidžius. - Tėtis nenori važiuoti į kapines. Sakyk, ką dabar 
turėtume daryti? 

- Bala žino, — atšovė Brajanas. — Gal eime pietauti? Juk visiems 
reikia ko nors užkąsti. 

— Bijau, aš dar negreit pasijusiu alkana. 

Eiprilė susisiautė ilgą storą megztinį. Kūnu perbėgo pagaugai. 
Akies krašteliu matė karstą. Liesi, prakaito išpilti vyrai kėlė jį į ka- 
tafalką. 

— Ceremonija buvo visai graži, - pasakė Eiprilė. - Bet viskas 
atrodo taip tuščia ir beprasmiška. Supranti, ką turiu galvoje? 

— Eiprile... 

— Gerai jau. Pasakiau per daug atžariai. Turbūt aš pati esu tuščia 
ir niekam nereikalinga. 

- Ei, Eiprile... 

— Tarsi... Tai ką mums dabar daryti? Kalbu ne apie pietus. 
Mamos liga pastaruosius dvidešimt metų mūsų gyvenime buvo 
tarsi fonas, tarsi amžinas lydintis garsas. Kaip gyvensime toliau? 

Brajanas susiraukė, uždėjęs ranką stipriai suspaudė jai petį. 

- Nemanau, kad jau viskas baigėsi, - tarė jis ir parodė jai už 
nugaros. - Turim dar svečių. 

Nutaisiusi liūdną šypseną Eiprilė atsisuko. Oi, labas gydytojau, 
ačiū jums, kad pasirūpinote mano mama du tūkstančiai trečiųjų pa- 
vasarį. 

Tačiau atsigręžusi pamatė ne dar vieną medicinos darbuotoją, 
atėjusį čia savo viršininko pavedimu, o Trojų Edvardą Voutą III, 
gyvą ir sveiką, lydimą dviejų savo dukterų. Sunku buvo patikėti, 
kad čia tikrai jis, ir Eiprilė atsisuko į Brajaną, kad šis tai patvirtintų. 
Brolis linktelėjo, paskui taip nusišypsojo, lyg sakytų: „Aš visada 
tikėjau Trojum. Tikėjau jumis abiem“ Brajanas visada toks. Am- 
žinai mato tik tai, kas gera. | 

Iš nuostabos išsižiojusi Eiprilė stovėjo ir žiūrėjo į jį. Brajanas 
niuktelėjo jai į nugarą. Moteris gunktelėjo į priekį. Brajanas stūmė 
ją, kol ji prisiglaudė Trojui prie krūtinės, prakaituotu veidu ištep- 
liodama dviejų tūkstančių dolerių vertės eilutę. 

— Chloja, Čelse, - sušniurkščiojo atsitraukdama. Mergaitės. 
Štai nuo ko reikia pradėti. Juk su jomis kalbėti lengviau nei su jų 
tėvu. — Ačiū, kad atvykot. Žinau, jums teko įveikti tolimą kelią. 

"Trojus švelniai uždėjo ranką ant jos megztinio. 

- Negalėjome neatvažiuoti, - atsakė Čelsė, kaip visada kalbė- 


Michelle Gable » Butas Paryžiuje 405 


dama už abi seseris. Chloja beveik nekreipė į juos dėmesio, nes, 
kaip ir visos jaunos moterys, spoksojo į Brajaną. - Mes mylim tave, 
Eiprile. 

Apsikabinusi su Čelse, Eiprilė pajuto kažką kietą dunkstelint jai 
į klubą. Pamačiusi, kas tai, nusišypsojo. 

- Atpažįstu šitą rankinuką, — tarė ji. - Tau jis labai tinka, 

- Visos net miršta iš pavydo! Kai tik gavau, nepaleidžiu iš 
rankų! - Čelsė šypsojosi, paskui staiga susiraukė. —- Turbūt ne- 
gražu per laidotuves kalbėti apie rankinukus, tiesa? 

— Na jau, - vėptelėjo Chloja, tik šitaip sugebėdama įsitraukti į 
pokalbį. Bet Eiprilė apkabino ir ją. 

— Ačiū, kad atskridot, — tarė ji. - Man labai svarbu, kad jūs su 
manim. | 

— Ei, brol, kaip laikaisi? - paklausė Brajanas. Eiprilė matė tik 
tvirtą Trojaus plaštaką, gniaužiančią saujoje Brajano delną. — 
Džiaugiuosi, kad atlėkei. 

- Apgailestauju, Brajanai. Labai jau liūdnas reikalas. 

Eiprilė klausėsi, kaip jai už nugaros vyrai apsikabindami, plekš- 
noja vienas kitam per nugarą. 

- Ačiū, Trojau, - Brajanas žingtelėjo atgal ir dėbtelėjo į Eiprilę. 
Jai sunku buvo suprasti jo žvilgsnį. - Žinot, eisių pažiūrėti, kur nu- 
cimpino tėtis su Ele. Čelse, Chloja, norit su manim? 

Mergaitės draugiškai linktelėjo, viena nelabai noriai, kita atsi- 
dūsėdama. 

— Ką gi, - tarė Brajanas. — Trojau, Eiprile, pasimatysime truputį 
vėliau, gerai? Restorane. Eiprilė stovėjo tyli kaip kuolas ir klausėsi 
tolstančio Chlojos ir Čelsės klegėjimo, jos viena kitą kaltino numin- 
džiojus „mylimiausius batelius“. Eiprilė užsimerkė ir sutelkė dėmesį 
į kvėpavimą. Įkvėpt, iškvėpt, įkvėpt, iškvėpt. Juk tai taip paprasta. 

- Ar neketini pažiūrėti man į akis? — paklausė Trojus, kai ji 
traukė į plaučius gal jau dešimtą oro gurkšnį. - Ar ir toliau stovėsi 
atsukusi man nugarą? Galiu palaukti. Nors ir amžinai, 

Tikras iššūkis, bet tuomet Eiprilė prisiminė savo mamą. Pagal- 
vojo apie tėvą, apie tai, kiek laiko lyg smėlis prabėgo pro pirštus. 
Aišku, galėtų ir neatsisukti. Bet kam nuo to bus geriau? 

Kietai užmerkusi akis Eiprilė įtraukė į plaučius didžiulį gurkšnį 
oro, apsisuko ant kulnies ir susidūrė akis į akį su savo vyru. 


LXVI skyrius 


— Eime, - tarė Trojus, — pasivaikščiokim. 

— A, ką sakai? 

Eiprilė tikėjosi bent šiek tiek švelnumo, kelių užuojautos žo- 
džių. 

- Judinkis. Eime. 

 Nelaukdamas, ar ji eis kartu, Trojus patraukė šaligatviu vakarų 

kryptimi Koronado viešbučio link, kur virš artimiausių namų stie- 
bėsi raudoni viešbučio stogų kūgiai. Jeigu Koronado miestelis kuo 
nors ir ypatingas, tai tik šituo viešbučiu. Tai šio gamtovaizdžio 
pasididžiavimas, miesto puošmena, ir tokia reikšminga, kad kitos 
miestelio grožybės tiesiog per menkos rungtis su ja. 

— Eini? — grįžtelėjęs per petį paklausė Trojus. 

Eiprilė pažiūrėjo į bažnyčią. Paskui į savo vyro nugarą. Vėl į baž- 


Michelle Gable » Butas Paryžiuje 407 


nyčią, o tada, tarsi kojos pačios būtų pradėjusios ją nešti, pasileido 
paskui sutuoktinį. 

- Kaip atskridot? — paklausė prisigretinusi. 

— Nuostabiai, - burbtelėjo jis, paspartindamas žingsnį. Priėjus 
gatvę, Trojus paspaudė perėjos šviesoforo mygtuką. Eiprilė laukė, 
kol jis paims ją už rankos. Deja, nepaėmė. 

— Ko čia širsti, kai ne kas kitas, o tu pats... 

- Taip, buvau tau neištikimas. Žinau. Negaliu pamiršti, nors ir 
kaip stengčiausi. 

Eiprilė sustojo. Kitapus gatvės įsižiebusi žalia akis su žmoge- 
liuku ėmė mirkčioti, kviesdama juos eiti per gatvę. Pro šalį sku- 
bantis turistų būrelis ištempęs ausis klausėsi bręstančio barnio. Va 
va, eina svetimautojas. Su kostiumu, o visi aplinkiniai šlepsi įsi- 
spyrę į paplūdimio šlepetes. Nieko nauja. 

— Trojau! - gurktelėjo Eiprilė. - Palauk! Nebėk nuo manęs! 

Jis jau buvo įveikęs pusę gatvės. 

Eiprilė leidosi bėgti paskui jį kone kaip sprinterė, kaukšėdama 
kulniukais per asfaltą. Pasivijo jau prie paplūdimio, jis stovėjo ir 
siminė brolį. Bangos mažos, aršios, netinkamos čiuožti. Brajanui 
šiandien iš jų jokios naudos. 

— Kodėl tu taip ant manęs pyksti? - paklausė Eiprilė. - Juk pats 
atskridai. Aš tavęs nekviečiau. Net nesitikėjau, kad atskrisi. 

— Tai darsyk liudija, kaip tu manimi netiki ir nepasitiki. Ne- 
manei, kad atskrisiu į laidotuves? Labai norėčiau tikėtis, kad, tu 
irgi atskristum į mano mamos laidotuves. 

— Taip, žinoma, atskrisčiau, — truputį sutrikusi atsakė Eiprilė. 
Jai nė mintis tokia netoptelėjo, kad Trojaus motina, ta Vestčesterio 
apygardos gyvačių karalienė, galėtų kada nors numirti. Gyvybinga 

kaip tarakonas. Pergyveno septynis vyrus ir ištvėrė branduolinį 
sielos atšalimą. — Tu sakei, kad pasistengsi atskristi, tad aš, žinoma... 

— Noriu išgirsti iš tavo pačios lūpų, Eiprile, - nutraukė ją Trojus, 
nusiaudamas išeiginius Gucci batus ir numesdamas vos už kelių 
žingsnių nuo drybsančio benamio. - Pasakyk man tiesiai šviesiai, 
kad nori skirtis. 

— Manau, kad iki šito mes dar nepriėjome. Bet jeigu tu nori, 
nelabai suprantu, kodėl tai turėtų nuskambėti iš mano lūpų. 

— Aš visai to nenoriu! - sušuko jis užvertęs galvą į dangų. - Aš 
tikrai šito visai nenoriu. 

- Man toks įspūdis, kad viskuo kaltini mane. 

"Trojus piktai ir šaižiai nusijuokė. 

— Ne, etikečių aš neklijuoju, — atšovė jis. - O ką man galvoti? 
Juk pasiūliau tau rinktis. Arba pamiršti, kas buvo, ir gyvenam to- 
liau, arba ne. O kadangi iš tavęs nė žodelio ilgiau kaip - kiek? — 
keletas savaičių?.. 

- Najau ne tiek daug. 

— Sutuoktinių porai tai prilygsta ištisiems metams. Pagalvojau, 
jeigu mūsų santuokai atėjo galas, tai bent jau turėtum turėti šiek 
tiek orumo ir pranešti iš anksto, užuot vertusi pačiam susiprasti iš 
tavo tylėjimo ir slapstymosi svečiose šalyse. 

Trojus žengė ant smėlio ir patraukė paplūdimiu. Eiprilė pažiū- 
rėjo į savo prabangius batelius, paskui į benamį. Keliskart tyliai 
nusikeikusi nusispyrė juos ir patraukė per smėlį paskui savo vyrą, 
beveik buvusį. 

— Labai gražu, - pratarė galiausiai pasivijusi. Trojus sėdėjo atsi- 
sukęs veidu į jūrą. - Po mamos laidotuvių praėjo tik valanda, o tu jau 
kalbi apie skyrybas. Perkūnai trenktų, ačiū tau už sugadintą dieną. 

- Paminėjau skyrybas, nes pati užvedei tą kalbą. Labai jau sa- 

votiškai. O tavo mama? Tik nevaidink, kad čia tau didelė netektis? 
Tau ji buvo mirusi jau pirmą mūsų pažinties dieną. O kad ji dar 
gyva ir greitai iškeliaus anapilin dėl kažkokios neįvardytos ligos, aš 
jau per penktą mūsų pasimatymą išgirdau kaip didžiausią išpažintį. 

— Taip nesąžininga, - papriekaištavo Eiprilė. Paskui prisiminė 
Luko žodžius. „Tu man sakei, kad ji mirusi.“ Galbūt Trojus teisus. 
Gal jie abu teisūs. 

— Negaliu su tavim nesutikti, - tarė jis. - Iš dalies aš tikrai el- 
giuosi nesąžiningai. Bet lygiai taip pat elgiesi ir tu. 

Trojus palingavo galvą, o Eiprilė ir toliau stovėjo jam už nu- 
garos. Vėjo taršomais plaukais, rankomis apsiglėbusi liemenį. 

— Ką turėčiau manyti? - paklausė. - Iš pradžių apgauni mane su 
kita, paskui vaidini, koks šaunuolis, kad prisipažinai, o tada išleki 
į Londoną ir sėdi ten vos už kelių valandų traukiniu nuo manęs su 
jau žinoma meiluže... 

— Jokia ji man ne meilužė. 

- Sugulovė. Ar dar kas. Sėdėjai su ja Londone ir nenorėjai ap- 
lankyti manęs. Kaip dar galėtų normalus žmogus traktuoti mūsų 
padėtį? 

— Tiesa, aš nesistengiau. Nesiginčiju. Bet kas kaltas, juk ir tu 
buvai viena? Sėsk į traukinį ir lėk. Abiem vienodai. Bet tu irgi ne- 
norėjai atvažiuoti pas mane į Londoną. Tu irgi buvai visai netoli, 
bet likai Paryžiuje. 

— O ko tu tikėjaisi? Po tokios grandiozinės išpažinties man kilo 
klausimas, ar aš apskritai tave pažįstu. Ne, kiek žinau, mano vyras 
mielas, ištikimas ir niekada taip nepasielgtų. Tu neišdrįsai man to 
pasakyti į akis. Paėmei telefoną ir išpyškinai, išpylei visą purvą ne- 
spėjus man nė kvėptelėti. 


— Sutinku. Reikėjo pasikalbėti akis į akį... 

— Taigi, - o gal ir ne. - Paskui prie viso to dar priduri, kad ap- 
gaudinėjai ir savo pirmąją žmoną! O tai, žinoma, manęs neturėtų 
liesti. Bet ne. Dar ir kaip liečia. Nes tai jau įprotis. O įprotis blogiau 
už prigimtį. 

— Man nereikėjo tau pasakoti apie Siuzaną. 

— Neskiesk, - burbtelėjo Eiprilė. Jos žodžius prarijo vėjo 
kauksmas ir bangų mūša. 

— Betgi tu pati paklausei. Be to, anie santykiai su mūsiškiais ne- 
lyginami. Mano pirmoji santuoka nutrūko nė neprasidėjusi. Pa- 
menu, stoviu prie altoriaus, per veidą žliaugia prakaitas ir galvoju: 
įdomu, per kiek laiko šita gangsteriams prijaučianti šeimynėlė 
mane nukneckintų, jeigu staiga imčiau ir pabėgčiau? Turbūt žinai, 
kad mudviejų su Siuzana santuoka truko trumpiau nei draugystė 
iki vestuvių? 

— Tikrai? — paklausė Eiprilė, suleisdama kojų pirštus į šaltą, 
drėgną smėlį. - Aš šito nežinojau. 

— Mes su Siuzana gyvenom drauge, kol susilaukėme dviejų 
dukrų su penkiolikos mėnesių pertrauka tarp gimdymų. Kai 
pirmą kartą Siuzana man pakišo pasirašyti skyrybų dokumentus - 
pirmą kartą iš keturių, - jau buvo septintą mėnesį nėščia su Čelse. 
Keturis kartus ji pirmoji nešė man popierius, neabejotinai būtų 
buvęs ir penktas, jeigu aš pats nebūčiau susiėmęs ir užbėgęs jai 
už akių. 

— Padavė tave skyryboms būdama nėščia? Laukdamasi Čelsės? 

- Taip. Kaip ir Chlojos. Tad apie jokius įpročius negali būti nė 
kalbos. Tai visai kas kita. O dabar tu ir tai, kas įvyko... pasijutau 
velniškai vienišas. Neapsigauk, aš tavęs nekaltinu. Bet kai grįžai iš 
Teksaso, to didžiojo aukciono, kažkas atsitiko tavo mamai ar tė- 
čiui, ar dar kam, tu man nieko nesakei. Grįžai susikrimtusi, nusi- 

minusi, bet atkakliai tvirtinai, kad tau viskas gerai. Mes buvom taip 
toli vienas nuo kito. 

— Iš Teksaso? - Eiprilė susimąstė. Taip, buvo išvykusi į Teksasą, 
bet čia dar niekis. Negi tikrai grįžo tokia nusiminus? 

— Oiraš prisidėjau, — tęsė Trojus, - vis nuo tavęs tolau. Turbūt 
šitaip nutinka visoms santuokoms po dvejų ar daugiau metų, bet 
ką gi aš tuomet išmaniau? Tau juk niekada nieko nereikia aiškinti, 
ar ne? Santykiai rutuliojasi ciklais. Dabar aš tą jau žinau. Santuokos 
gludinasi. Jų būna laimingų, nelaimingų arba iš viso nebūna. San- 
tuokinis gyvenimas turi ir potvynių, ir atoslūgių. 

— O kada geriau? - paklausė Eiprilė. - Kaip geriau, kai potvynis 
ar atoslūgis? Nes aš galėčiau ginčyti ir viena, ir kita. 

Augdama prie vandenyno, Eiprilė išmoko viską planuoti pagal 
potvynių ir atoslūgių ciklus. Kada eiti pasivaikščioti, kada mau- 
dytis, kada kaitintis saulėje, o kada, nugvelbus iš kiosko skardinę 
alaus, grožėtis saulėlydžių. Užėjus potvyniui, bangos muša arti 
kranto, jos būna didelės, įspūdingos. O kai vanduo nuslūgsta, smė- 
lėta pakrante galima bėgioti, vaikštinėti, grožėtis neaprėpiamomis 
paplūdimio platybėmis. 

- Jeigu atvirai, - prunkštelėjo Trojus, - aš nežinau. Net ir pats 
nelabai suprantu, ką pasakiau. 

— Teksase nieko neįvyko, - atsakė jam Eiprilė. - Tikrai nieko, 
Tame aukcione buvo parduodamas baldas, kuris, kaip vėliau paaiš- 
kėjo, buvo mano mamos komodos kopija. Ne ta komoda. Supai- 
niojo datas. Paskui paskambino tėtis, pasakė turįs svarbų reikalą. 
Jei pameni, nuskridau pas jį. Bet nieko svarbaus ten nebuvo. Tad 
kai tau pasakiau, kad viskas gerai, tai iš tiesų taip ir buvo. Pasakiau 
taip, kaip buvo, nieko nenuslėpiau. Keista, kad paprasti dalykai gali 
sukelti tiek emocijų. 

Trojus linktelėjo. 

— Na, - tarė Eiprilė. - Jeigu tau pasirodė, kad dėl manęs atšalo 
mūsų santykiai, atsiprašau. Bet tavo atsakymas mane irgi neapsa- 
komai įskaudino. 

Juk visiems žinoma, kad mylimasi bėgant nuo vienatvės. Eip- 
rilė juk irgi taip pasielgė. 

- Sutinku, — atsakė Trojus. - Aš tiesiog norėjau paaiškinti, ką 
patyriau, o tai tikrai ne tas pats, kas teisintis. Blogiausia, kad pasi- 
jutau atstumtas. Tada nuskridau į Singapūrą, o ten - moteris, tokia 
atvira ir gebanti išklausyti. | 

— Visos jos tokios. 

— Buvo siaubinga. Kai buvau neištikimas Siuzanai, nieko nejau- 
čiau. Nieko. O vos tik prasikaltau tau, iš karto pasijutau lyg mėšlu 
apdrėbtas. | 

- Aišku. 

— Puiku, kad vienas kitą supratom. 

- Bet geriau jau būtum neprisipažinęs, — burbtelėjo Eiprilė. 

- Atsiprašau, ką sakei? 

— Dėl Singapūro. Kodėl negalėjai pasakyti, kad taip nutiko tik 
vienąkart? Jeigu jauteisi visiškai kitaip nei tuokart, kai išdavei Siu- 
zaną, - tai kodėl man norisi vieną išdavystę sieti su kita? 

— Nes aš tikiu, jog santuokoje abi pusės nieko neturi slėpti, — 
atsakė Trojus. - Man neramu, kad tu to nesupranti. 

— Tai švelnina tavo kaltę, bet man nuo to nė kiek ne lengviau. 
Nė trupučio. Dabar tiesiog laukiu ir spėlioju, kada vėl išgirsiu 
blogą naujieną. 

- Žinai, nejuokauk... 

— Suprantu, tau taip neatrodo, bet taip yra. Aš dabar, kai pasi- 
sakei, labiau pykstu nei tuomet, kai tai atsitiko, nes tikėjau, kad 


Michelle Gable +» Butas Paryžiuje 413 


tas kartas — vienintelis. Sutuoktiniams nebūtina vienam apie kitą 
žinoti viską. Tai, kas įvyko, neturės mums tokio didelio poveikio, 
jeigu patys to poveikio nesureikšminsime. 

- Šūdas, - nusikeikė Trojus ir nunarino galvą ant sulenktų ran- 
kų. - Niekada taip negalvojau. Aš tikiu visišku ir atviru nuoširdumu 
dviejų žmonių santuokoje, ypač mūsų santuokoje, nes mano tėvai 
to nepaisė, nepaisiau ir aš savo pirmojoje. Aš norėjau, kad mūsų 
santuoka būtų kitokia, nes mes abu buvom - esam — kitokie. Tiek 
to. Nelabai su tavim sutinku, bet puikiai suprantu, kur lenki. Tikrai. 

Eiprilė ištisus mėnesius suko galvą, užduodama sau klausimą, 
ar po septynerių bendro gyvenimo metų gerai pažįsta šitą žmogų. 
Bet dabar staiga, vienu akies mirktelėjimu, suvokė, kad ūmus Tro- 
jaus nuklydimo į šalį prisipažinimas tik patvirtina tai, ką ji žino apie 
savo vyrą. Trojus gyvenime mato tik juoda arba balta, nelaužo tai- 
syklių, o kadangi paprastai tobulų žmonių nebūna, tai, nusižengęs 
kokiai taisyklei, iš karto puola taisyti padėties, nesuvokdamas, kad 
gali pridaryti kitiems dar daugiau žalos. 

— Aš gerai suprantu, kodėl tu man pasisakei, - tarė ji. - Kaip ir 
dėl ko tai padarei. Labai pykau, bet tai neišvengiama. Niekada tau 
nepasakojau, kaip jaučiausi, turbūt dėl to, kad gerai savęs nepaži- 
nojau. Bet vos tik atsitinka kas bloga, sakytum, jau matai išeitį, bet 
ji tik dar labiau tave skandina. Įsivaizduoji patį blogiausią scena- 
rijų, juodžiausiom spalvom ir niūriausiais padariniais. 

Blogiausia ne tai, kad vyras kartą tave apgavo. Šitą galima atleisti. 
Bet ar ištversi, jei tai pasikartos antrą, trečią ar daugiau kartų? Jeigu 
po vieno karto užsimegs romanas ir jis baigsis antros šeimos sukū- 
rimu kažkur Konektikute? Eiprilei santuokinė neištikimybė prilygo 
ilgalaikei nepagydomai ligai, kuri galiausiai vis tiek baigsis mirtimi. 

— Mamos mirties laukiau dvidešimt metų, - tarė Eiprilė. - 

Iš pradžių viskas ėjosi puikiai, mano gyvenimas ir visa kita, bet 
paskui staiga sužinojom, kad ji serga, kad ta liga tik progresuos. 
Mums sakė, kad ji suės mamos smegenis, iš jų liks tik šveicariško 
sūrio masė, o galiausiai ir visai nieko. Aš laukiau, nekantriai lau- 
kiau, kada baigsis ta kankynė. Atleisk, jei panašiai elgiausi ir su 
tavimi. Atsiprašau, kad iš mudviejų tikėjausi paties blogiausio. 

— Viešpatie, Eiprile, - sušuko Trojus ir pakėlė galvą. Nuo laik- 
rodžio jam ant kaktos buvo įsispaudęs raudonas ratas. - Negalima 
šitaip galvoti. Negalima gyventi nuolat laukiant, kada nutiks blo- 
giausia. Juk tai apgailėtina. 

Eiprilė gūžtelėjo pečiais. Trojus teisus. Iš tiesų apgailėtina. 

- Čia dar ne viskas, — atsiduso Eiprilė. - Pameni, prieš keletą 
metų, maždaug apie penktąsias mūsų sutuoktuvių metines, pasi- 
slėpusi drabužinėje kalbėjausi telefonu su broliu... 

- Ir verkei, - tai prisiminęs Trojus prisimerkęs pažiūrėjo į 
vandenyną. - Buvai su kokteilių vakarėlio suknele, deimantais ir 
verkei. Bet dar ir kažko ant jo šaukei. O paprastai būni tokia rami. 
Niekada negirdėjau tavęs šaukiančios, juo labiau ant įspūdingojo 
Brajano Poterio, kuris niekam nedaro nieko blogo. 

Paskui pažvelgė į Eiprilę ir pamerkė jai akį, tarsi erzindamas 
dėl glaudaus brolio ir sesers ryšio. Ar rastum dar kitą tokią artimą 
brolio ir sesers porą, kurie taip gerbtų vienas kitą ir niekada vienas 
kitu nesiskųstų? Tiesiog nenatūralu. 

- Taip, - prisipažino Eiprilė, - aš tada ant jo šaukiau. Tikrai. 

- Aš negaliu, Brajanai. Džiaugiuosi, kad tu už mane stipresnis. Bet 
aš to padaryti negaliu ir nenoriu. 

- Brajanas buvo pasidaręs tyrimą, - ėmė pasakoti Eiprilė. - No- 
rėjo išsiaiškinti, ar neturi paveldėjęs iš motinos to geno. Liga juk 
genetiškai paveldima. Bijau, tau to nesu sakiusi. 

— Tikrai nesakei, - pritarė Trojus. - Man vis rūpėjo paklausti, 
bet tu tylėjai, todėl pamaniau... 

— Tėvas pasakė tik man su broliu. Brajanas ėmė ir nužygiavo 
išsitirti. O aš? Na, aš nenorėjau žinoti, kokia sušikta, kaip sakoma 
mūsų versle, mano kilmės istorija. Kitaip tariant, kiek sugadintas 
: mano turtas. 

- O kaip Brajano? - paklausė Trojus. - Kaip jo turtas? 

— Sveikut sveikutėlis. 

- Otu? Ar ketini kada nors išsitirti? Pala. Man regis, aš jau žinau 
tavo atsakymą, - ir jis liūdnai šyptelėjo. 

— Anksčiau maniau - „niekada“, bet dabar jau imu dvejoti. Kar- 
tais laukti prastų naujienų yra blogiau, nei išsiaiškinti, kaip yra iš 
tikrųjų. Proto kankynė, kurią išgyvenau pastaruosius keletą mė- 
nesių, man buvo keliskart skaudesnė nei sukrėtimas sužinojus, kas 
iš tiesų įvyko. Laukti motinos mirties man buvo gerokai skausmin- 
giau nei pati mirtis. Tai va. Gal. Gal aš irgi išsitirsiu. 

Liko neišsakyta dar šis tas. Tomis pirmosiomis šlovingomis 
jų santuokos dienomis, kol dar nebuvo iškilęs santuokos griūties 
klausimas, Eiprilė manė ištekėjusi ne pagal save. Trojus irgi dieva- 
gojosi jaučiąsis taip pat, o Eiprilės brolis atkakliai tvirtino, esą jų 
santuoka tobula, ir visi manė, kad iš jųdviejų jungties bus naudos 
abiem pusėms. 

Tačiau Trojui tikrai nebūtų jokios naudos, jeigu ji sužinotų, kad 
teks paskutines gyvenimo dienas praleisti prikaustytai prie lovos 
ir nesuvokiančiai aplinkos. Jeigu jam tada būtų žinoma šita sušikta 
kilmės istorija, jis nesakytų vedęs ne pagal save. O dabar niekam 
tai nebesvarbu. Niekas neištirta, nepatvirtinta, niekaip kitaip ne- 
įteisinta, be to, labai aišku, kad jis tikrai nesėdės prie niekieno 
„lovos ir nešokinės apie ligonį. 

— Neketinu sakyti, ką dabar turėtum padaryti, - tarė Trojus. - 
Bet, kad būtų aiškiau, pasakysiu, jog man į visa tai nusispjauti. 
Aišku? Man vienodai, turi tu tą geną ar ne. O tu turbūt galvoji apie 
klaikiąją genetiką ir visa kita... 

Eiprilė nusišypsojo. Ją stebino, kad jis taip puikiai geba skaityti 
jos mintis. 

- Sakau tiesiai - man vienodai, kokiomis ligomis gali susirgti, — 
atsakė jis. 

— Ačiū tau, - veide nušvito dar platesnė šypsena. — Įdomiai pa- 
sakei. 

— Kada kas nutiks, tada ir spręsime, nesvarbu, kas. Aš sakau — 
mes abu. Tu vertei mane pasakyti, kad noriu skirtis. Bet aš to ne- 
pasakysiu, nes skirtis tikrai nenoriu, - Trojaus balsas, visada toks 
tvirtas, griežtas ir vienodas, dabar ėmė virpėti. 

Eiprilę tai pribloškė. Dar niekada nebuvo mačiusi jo tokio nusi- 
minusio, pažeidžiamo, net ir tada, kai pasakojo apie Vilou. Bet tada 
jis kalbėjo telefonu, jam buvo lengviau, bet vėliau kalbantis tokio 
palūžusio Eiprilei matyti neteko. Taip, Trojus visąlaik stengėsi save 
sumenkinti. Niekas iš paplūdimyje vaikštinėjančių žmonių nepa- 
sakytų, kad ši scena ne bona fide'. Tačiau Trojus į visa tai žvelgė 
perdėtai reikšmingai. Itin reikšmingai. 

- Ačiū, —- padėkojo Eiprilė. - Ačiū, kad išsikalbėjai. 

Aš irgi nenoriu skirtis. 

Žodžiai kabėjo ant liežuvio galo, bet ji garsiai jų neištarė, Ar 
tikrai taip mano? O gal tai tik skubota reakcija į tai, ką išgirdo? 
Vyras ką nors pasako, žmona jam neprieštarauja. 


* Sąžininga, nuoširdi, tikra (Iot.). 

Eiprilei toliau tylint, Trojus, prikandęs lūpą, linktelėjo. Jo akyse 
sužibo ašaros. 

— Eime? - paklausė linkteldamas į gatvę. - Pokalbis nebaigtas, 
bet kol kas neturiu ko daugiau tau pasakyti. 

Eiprilė irgi linktelėjo. Ji irgi beveik neturėjo ko pasakyti, tik no- 
rėjo užduoti paskutinį vis dar kirbantį klausimą. Trojus pagarbiai 
priėmė jos atsaką į jo prisipažinimą dėl paklydimo su Vilou. Eip- 
rilei derėtų padaryti tą patį. 

- Noriu tavęs kai ko paklausti, — prabilo ji abiem jau žengiant 
gatve. - Tik nepagalvok, kad aitrinu senas nuoskaudas, tikrai ne. 
Tiesiog noriu paklausti. | 

— Gerai, klausk, - ir jis nervingai nusijuokė. - Jau bandau įsi-. 
vaizduoti, į kokią bėdą įpulsiu šįkart. 

— Nebus jokios bėdos, pažadu, - Eiprilė giliai atsikvėpė. - Kas, 
jeigu ir aš su kuo nors permiegočiau? Tik vieną kartą? Ar norėtum 
apie tai žinoti? 

— Kas čia per klausimas? Žinoma... - Trojus nutilo. Pažvelgė įją, 
pakreipė galvą į šoną. 

— Prieš atsakydamas, gerai pagalvok, - pasakė Eiprilė, nenuleis- 
dama nuo jo akių. 

— Žinoma... 

— Pagalvok. 

— Žinoma, tai priklausytų nuo aplinkybių, - galiausiai užbaigė jis. 

- Jeigu, tarkime, šįvakar tu išskrendi namo... 

— Aš niekur šįvakar neskrisiu. 

- Jeigu tu šįvakar išskrendi namo, o aš pasilieku su broliu, einu 
su juo į barą išgerti ir sutinku seną mokyklos laikų draugą? 

— Seną mokyklos laikų draugą? - truputį išmuštas iš vėžių atsar- 
giai paklausė Trojus. 

— Na, sakykime, Migelį Gutjerezą. Jis puikiai žaidė futbolą. 

— Ar turėčiau dar ką nors žinoti apie tą tavo Migelį? 

— Ne! Tikrai ne. Jau penkiolika metų nebuvau su juo susitikusi. 
Net nesibučiavom. Tiesiog atsitiktinai jį pasirinkau. | 

- Ir dar užsienietį, - pastebėjo Trojus. 

— Taip. 

— Tavo šio vakaro meilės nuotykis. Pulsi jam į glėbį, nes esi 
nuliūdusi, vieniša ir galbūt smarkiai ant manęs pyksti? O Migelis 
žavus, įdomus pašnekovas, galbūt dar ir aistringas? 

— Panašiai. 

Trojus atsiduso. 

— Ne, - pasakė. - Sutinku su tuo, ką anksčiau kalbėjai. Stebiuosi, 
kad pats tau tai sakau, bet tikrai pritariu. Tikrai nenorėčiau nieko 
žinoti. Gali pasilaikyti tai sau. 

Nors abejodama, Eiprilė vis tiek pagalvojo, kad Trojus suprato, 
ką ji norėjo pasakyti savo klausimu. Daugiau apie tai nebebus 
kalbos. 

— Aš jau visai baigiu savo darbą Paryžiuje, - pranešė ji, kai 
pagaliau jiedu susirado savo išmėtytus batus. Gerai, kad niekas 
neišmainė jų į butelį degtinės. - Namo turėčiau grįžti po sa- 
vaitės. 

— Namo, - balsas nuskambėjo šiurkščiai. - Ketini grįžti gyventi 
į mūsų butą? 

— Taip, - Eiprilė stengėsi pernelyg nedaugžodžiauti. - Kol kas. 
Jeigu, žinoma, priimsi. 

Trojus gunktelėjo galvą taip, kad sunku buvo suprasti: linkteli 
ar purto. Abu nusivalė nuo kojų smėlį. Įsispyrusi į savo aukšta- 
kulnius Eiprilė pakėlė galvą ir išvydo Trojų, žiūrintį į ją sunkiai 
nusakoma išraiška. 

— Ar čia tavo sprendimas? — paklausė jis. - Galutinis spren- 
dimas? Ar tik žingsnis į apsigalvojimą? 

- Žingsnis. Nežinau, kas iš to bus toliau, bet vis tiek šiokia tokia 
pažanga. 

— Kokios galimybės, Vout? 

— Turbūt per pusę, - atsakė ji ir pamerkė jam akį. Aišku, Eiprilė 
pajuokavo, bet viena iš dviejų visai arti tiesos. Kuo baigsis, neaišku, 
bet neprošal pamėginti. 

- Žinai, tu mane pribaigsi, - šyptelėjo jai Trojus. - Metam mo- 
netą? | 

— Dabar? Kam ta nieko neįpareigojanti statistika? 

Trojaus veidą nušvietė šypsena. 

— Na, - tarė jis, - bent jau žinosiu, ko tikėtis. Kol kas. 

Ištiesė ranką. Eiprilė padavė savąją. 

Sunėrę pirštus jiedu žengė per perėją. Širdyje Eiprilei pa- 
lengvėjo, įsižiebė viltis. Keistai viskas pakrypo, juo labiau turint 
omeny, jog, tapusi sugniuždyto motinos gyvenimo liudininke, pati 
atsidūrė ant begriūvančios savo santuokos slenksčio. Bet čia ir visa 
esmė atsidūrus ant dugno: reikia pakelti galvą ir žvelgti aukštyn. 


LXVII skyrius 


Eiprilė grįžo į Paryžių suirzusi, įtemptais nervais. Vos tik išėjus iš 
buto ją iš karto pasitiko pernelyg aštrūs miesto kvapai ir garsai. Ar 

motoroleriai ir anksčiau plerpė taip garsiai? Ir gretimame name 
kepamos vištienos kvapas buvo toks aštrus? 

Į Paryžių atskrido prieš tris dienas ir dabar Eiprilės galvoje 
laikrodukas tiksėjo itin garsiai. Su kiekviena sekunde vis labiau 
artėjo prie pabaigos, viešnagei Paryžiuje liko vis mažiau laiko, o 
pastangos ką nors daryti su Martos palikimu ir toliau neduoda 
jokių vaisių. Sunku įsivaizduoti, kaip atrodys katalogas, ar bus 
jame išspausdinti žodžiai „privati kolekcija“ ir Martos pavardė. Ką 
čia kalbėti apie katalogą, kai sunku įsivaizduoti, kaip grįžus namo 
pasisuks jos pačios gyvenimas. Anksčiau Niujorkas atrodė taip toli, 
o dabar kelionė į namus artėjo nenumaldomu greičiu. 

Eiprilė smarkiai nustebo šeštadienį sulaukusi Luko skambučio. 
Kai grįžo iš San Diego, jiedu matėsi tik pasitarimuose arba Martos 
bute. Visi pokalbiai vyko griežtai profesiniuose rėmuose, ir Eiprilė 
visai nesitikėjo išgirsti jo balso nedarbinėje aplinkoje, todėl tai su- 
vokusi pajuto šiokią tokią melancholiją ir ilgesį. 

Nors elgėsi, galima sakyti, pabrėžtinai padoriai (kur dingo sek- 
sualinės užuominos?), atsiliepti į telefono skambutį buvo lygu 
išdavystei. Jiedu mylėjosi, bet Trojui ji neprisipažino (bent jau 
tiesiogiai), ir tai neatitiko jokių žinomų taisyklių. Atsiliepti -— vadi- 
nasi, veikti už nugaros, slapčia, nusikalstamai, tegu ir tiesiogiai ne- 
nusižengiant. Deja, Eiprilė neturėjo jokių iliuzijų, kad Lukas žiūri 
į ją daugiau nei į kolegę. Tokia nelaukta mintis ją išgąsdino labiau 
nei pats skambutis. 

— Mesjė Tėbo, - sušuko Eiprilė, staiga apsidžiaugusi, kad girdi 
jo balsą, tarsi kalbėtųsi su senu, bet pamirštu draugu. Nors jų drau- 
gystė tęsėsi neilgai, vis dėlto Lukas tikrai buvo senas ir brangus 
draugas, koks gali būti tik Tėbo. Artimiausias draugas Paryžiuje, 
padėjęs atrasti Martą, ir ne tik ją. 

— Turiu vieną plainte, - pranešė Lukas. Jo žodžiai vėl skambėjo 
įprastai žaismingai. 

— Skundą? O, varge, kalbėk aiškiau. 

- Tau grįžus iš Kalifornijos mes nebemokam smagiai leisti 
laiko. Tik darbas ir darbas. Jaučiuosi taip, lyg bandytum įsprausti 
mane į savo agresyvius amerikoniškus bendravimo rėmus. 

Eiprilei širdis suspurdėjo krūtinėje. Ką jam dabar atsakyti? Pra- 
dėti ką nors aiškinti? Reikalai su Trojum ne kažin kiek tepasikeitė, 
nebent pavyko šiek tiek išsikalbėti ir susitarti, pamėginti susitai- 
kyti — galbūt pavyks, o gal ne. Be to, dar, žinoma, yra ir ta Delfina 
Vidal. Ko Lukas vargsta su ja, kai šalia sukiojasi Delfina? Eiprilei 
norėjosi išsipasakoti, išlieti širdį, bet gal geriau patylėti. 

- Amerikoniškus rėmus? Niekada to nedaryčiau, - spyrėsi Eip- 
rilė. — Žinau, kad paryžiečių nepakeisi. 

— Mhm. O man atrodo, kad aš tą paneigiau, ką? Eiprile, sakyk, 
ar esi kada buvusi „Giljotinoj“? 

Eiprilė nervingai susijuokė. 

— Ne, tokioj vietoj dar nebuvau. Bet tam tikra prasme pasta- 
ruoju metu jaučiuosi, lyg būčiau joje pabuvojusi. 

- Tai džiazo klubas, - paaiškino jis. - Penktojoj apygardoj. Šį- 
vakar ten bus grojama gyva muzika. Nusprendžiau, kad mes tu- 
rime ten nueiti. 

- Tu nusprendei. 

— Puikus sumanymas. O tau paskutinė proga pasidžiaugti 
miesto malonumais. Išvyksti pirmadienį, tiesa? 

— Puiki atmintis, 

- Tik, - pertraukė jis, - noriu patikinti. Būtinai eisime. Šįvakar. 
Jokių atsisakymų nepriimu. 

Eiprilė nieko neatsakė, gurkštelėjo kavos. Taip, labai norėtų nu- 

eiti į „Giljotinos“ klubą, bet dabar jos galvoje dūko neišsakytos 
mintys apie jųdviejų santykius. Kai pastarąjį kartą Lukas ištempė 
ją vėlų vakarą į miestą, viskas baigėsi seksu. 

— Nežinau... - galiausiai išlemeno ji. Nors Bastilijos paėmimo 
dieną Eiprilė pati inicijavo flirtą, dabar reikėtų aiškiai duoti jam 
suprasti, kad daugiau taip nebenutiks, ir padaryti tai be žodžių, 
išsaugant paskutinius orumo trupinius. —- Gal ir galėtume. Jeigu 
eisime tik į klubą... 

- Bien sūr! Aš juk nieko kita ir nesiūlau. 

- Gerai, tada sutinku, - atsakė Eiprilė ir pagalvojo, ar Lukas 
labai neįsižeis. Jis tikriausiai kiekvieną vakarą turi kokios nors 
veiklos ir nieko neįpareigojančių renginių. Bent jau tuo galima 
būtų paaiškinti jo šaipymąsi. Apie meistriškumą miegamajame 
verčiau jau nekalbėti. 

- Atvažiuosiu tavęs pasiimti lygiai dešimtą, - pasakė. - Apsiauk 
patogius batus. 

Ir padėjo ragelį. 

Visą rytą Eiprilė prisiversdama dailino aukciono katalogą. 
Per pietus nuėjo į gretimą fromagerie , nusipirko patį didžiausią, 
bjauriausiai dvokiantį sūrio gabalą ir sušveitė jį užsigerdama taure 
Pouilly-Fumė vyno. Pietūs — tiesiog tobuli, nors dar kelias valandas 
po jų teko gausiai raugėti. 

Lukas atvažiavo pavėlavęs penkiolika minučių, bet net visu 
pusvalandžiu anksčiau, nei įprastai vėluodavo. Kol jis stovėjo 
prieškambaryje su juodais džinsais, nukarusiu megztiniu ir su- 
velta garbanotų, seniai kirptų plaukų ševeliūra, Eiprilę vėl užliejo 
ilgesys. Jis priminė jai paikus koledžo laikų vaikėzus, iš prigimties 


* Sūrių parduotuvę (pranc.). 

privilegijuotus, bet niekada to nepripažįstančius. Tuos, kurie įti- 
kindavo Eiprilę, jog jos laukia didelė, nuostabi ateitis, ir visai ne- 
svarbu, kurioj to „viena iš dviejų pusėje ji atsidurs. 

— Bonjour, - nusišypsojo Eiprilė. Užėjo baisus, nepaaiškinamas 
noras paplekšnoti jam per galvą. 

- Tues belle.. 

- Merci, - Eiprilė apsimestinai droviai nusilenkė. Keistai čia 
jiedu kalbasi. Amerikoje visi paprastai sako: gražiai atrodai. O 
Prancūzijoje skelia tiesiai: tu esi graži. Nei atrodai, nei stengiesi — 
jokių laikinumo požymių. 

— Tues prėt? - Lukas ištiesė ranką. 

— Oui, - Eiprilė nusišypsojo ir įsikibo jam į parankę. 

Išėję į gatvę jie pasuko Pirmosios apygardos pusėn. Lukas klau- 
sinėjo jos apie laidotuves, apie tėvą, Brajaną. Eiprilė atsakinėjo į jo 
klausimus nė nemėgindama slėpti, kad buvo tikra kankynė. Net 
pati nustebo. 

— Aha, vadinasi, - prabilo Lukas jai baigus pasakoti, - aš neapsi- 
rikau. Tai buvo tikra meilė. Tarp tavo tėvų ir tarp tėvų ir vaikų. Tau 
pasisekė, kad turėjai tokią nuostabią šeimą. 

— Žodis „nuostabi“ nelabai dera su Alcheimerio liga. Bet tikrai 
taip... mes iš tiesų buvome... esame kažkuo ypatingi. Didžiuojuosi 
tuo, ką tėvas dėl jos padarė. 

Eiprilė stabtelėjo. 

— Ar gali patikėti? - bedė pirštu į priekyje stūksantį pastatą — 
nakčiai ryškiai apšviestą garsiąją piramidę. - Ar gali patikėti, kad 
per šią viešnagę nebuvau dar ten įkėlusi kojos? 


* Tu labai graži (pranc.). 
** Pasiruošus? (Pranc.) 

— Mon dieu! Kokia tu turistė, jeigu neužsukai į Luvrą? Laikas 
atimti pasą. Man gėda dėl visos tavo tautos. 

- Tau turėtų būti gėda pamačius visus mano turimus meno ir 
istorijos mokslų diplomus. Kai čia gyvenau, eidavau kone kasdien. 
Bent jau po kelis kartus per savaitę. Čia buvo mano kelio galas. O 
šįkart? Nė kojos neįkėliau. 

- Na, pastaruoju metu labai jau neturėjai laiko, - bandė užtarti 
Lukas. - Kita vertus, gyvenant Paryžiuje, geriausia yra išbandyti 
tai, ko dar nesi regėjusi. 

- Ką gi, tuomet ši kelionė man buvo labai sėkminga. Šįkart iš- 
mėginau daugybę dalykų, kurių anksčiau niekada nedariau, - po 
šių žodžių Eiprilė nuraudo kaip žarija. Taip, Paryžiuje išmėginta 
daug naujų dalykų, ką jau kalbėti apie Luką. - Deja, šįvakar jokio 
Luvro! Mesjė, mes drožiam į giljotiną! Kirsti man galvos! 

Eiprilė mostelėjo ranka sau per kaklą ir nužygiavo pirmyn. 
Lukas pavartė akimis, nusijuokė ir nusivijo ją skubančią prie Senos. 

Užkėlusi koją ant Karuselės tilto Eiprilė staiga sustojo, norė- 
dama kažką pasakyti Lukui, bet šio šalia nebuvo. 

— Lukai! - pašaukė pamačiusi jį ramiai sau žirgliojantį paupiu 
Luvro prieplaukos link. - Kur droži? Mums reikia čia. 

- Ne, ne, kelionei pėsčiomis yra geresnių maršrutų. 

— Betgi čia arčiau, - burbtelėjo Eiprilė. Jos padai jau ir taip buvo 
nutrinti iki pūslių. Apsisukusi pasivijo Luką. - Nieko nesakau, 
Luvro prieplauka įspūdinga ir tikra Paryžiaus puošmena, bet ar čia 
tikrai pats patogiausias kelias? 

— „Patogiausias ? Luvro prieplaukai nėra lygių, mano miela. Į 
kitą krantą galima patekti daugybe tiltų. Pavyzdžiui, Menų tiltu. 
Ar žinai tokį? 

— Bien sūr! Kas jo nežino! 

Menų tiltas — tai pėsčiųjų perėja per Seną, jungianti Luvrą su 
Prancūzijos institutu. Tenka eiti medinėmis lentomis, bet tilto tu- 
rėklai metaliniai, tarsi aukšta, iš tolo matoma koriuku pinta tvora. 
Tiltas nuo seno garsėja savo išskirtiniais vaizdais į abu krantus 
ir romantiškų, menišku polėkiu. Pirmasis jį nutapė Renuaras, o 
dabar jis yra tapomas nuolat. Vidudienį negali žengti nė poros 
žingsnių, kad neužkliūtum už molberto. 

Vis dėlto, be viso to, tiltas labiau yra žinomas dėl jo metalinius 
turėklus puošiančių spynų. Pagal seną tradiciją poros kabina ant 
turėklų grandžių savo „meilės spynas“, simbolizuojančias amžiną 
jausmą. Vienos spynos labai didelės, kitos - skaitmeninės, pana- 
šios į persirengimo spintelių užraktus mokyklose. Dar kitos išmar- 
gintos dažais ar pagražintos graviruotomis poezijos eilutėmis. O 
kai kur galima pamatyti ir pririštą plaukų sruogą. 

— Džiaugiuosi, kad žinai šitą tiltą, - atsakė Lukas, abiem žen- 
giant juo. - Kitaip man būtų kebloka. Madam Vout, turiu tau do- 
vaną. 

Lukas sustojo, išėmė iš kišenės aukso spalvos spynutę. 

— Meilės spyna? - nustebo Eiprilė. Širdis daužėsi krūtinėje. Čia 
jau gerokai klastingiau nei seksas. 

— Iš esmės, taip, - tarė Lukas. - Bet ne ta prasme, kuria galvoji. 
Matai, spyna nebūtinai turi simbolizuoti meilę. Ir taip, ir ne. 

Ir įdėjo spyną į jos truputėlį virpantį delną. 

- Išgraviravau ant jos tavo inicialus, - pridūrė. - Tik tavo. Žinok, 
aš nesu seksualinis priekabiautojas. 

Eiprilė pabandė nuleisti tai juokais, bet juokas įstrigo kažkur 
giliai gerklėje. 

— Tu tuoj skrisi į Niujorką, - tęsė jis. - Atnaujinsi savo santykius 
su le grand mšieu. Būsi laiminga. Daug laimingesnė nei iki šiol. 

- Kažkodėl man nesinori tuo tikėti, — tyliai ištarė Eiprilė. 

- Trumpam išlėkei į Kaliforniją. Grįžusi pasakei, kad esi lai- 
minga. Na, žodžiais gal to ir neištarei, bet aš supratau, - ir jis ilge- 
singai nusišypsojo. Aplink akis susimetė raukšlelės. — Neliūdėk, 
ma belle! Tai geras ženklas. Ne kiekvienam pasiseka pasiekti tai, 
apie ką svajoja. 

- Aš neliūdžiu, - atsakė Eiprilė. - Tik... negaliu tau paaiškinti, 

- Ir nereikia man nieko aiškinti. Aš viską suprantu. Kuo pui- 
kiausiai, - uždėjo delną ant jos rankos su spyna. - Dovanoju tau 
tai kaip priminimą. Nors netrukus grįši namo, į Niujorką, Paryžius 
vis tiek liks tavo širdyje, - Lukas prirakino spyną prie tvoros gran- 
dies. - O tavo širdis visada liks Paryžiuje. 

— Dieve, kaip neapsakomai nuostabu, - apsidžiaugė Eiprilė. 
Ji buvo taip susijaudinusi, kad neįstengė nieko daugiau pasakyti, 
todėl tik pajuokavo: - Betgi tu žinai, kad miesto tvarkdariai kart- 
kartėm tas spynas nupjausto, tiesa? Mano širdis gyvuos Paryžiuje 
ne ilgiau kaip dešimt dienų. 

Lukas atlošė galvą ir garsiai nusijuokė. 

— Kokia tu praktiška, madam Vout. Bet argi tai svarbu? Mūsų 
gyvenimas toks trumpas, greit pralėks ir nepamatysi. Jeigu jis 
trumpas, dar nereiškia, kad nieko reikšminga neįvyko. 

— Ačiū, Lukai, - Eiprilė nusišypsojo ir prisiglaudusi pabučiavo 
jį į abu skruostus. - Man tavo žodžiai labai brangūs. 

— Tu man irgi labai brangi. 

Eiprilė neišmanė, ką jam atsakyti. Stovėjo ir žiūrėjo į gatvės 
žibintų šviesoje spindinčią spyną. Lukas bakstelėjo į šoną ragin- 
damas žengti tolyn. 

Lyg apsvaigusi Eiprilė nusekė jam įkandin. Perėję tiltą jie žengė 
į Penktąją apygardą ir patraukė į „Giljotiną , į vadinamąjį le Caveau 

des Oubliettes - „Užmirštųjų urvą, nors niekas, kas tuosyk nutiko 
Paryžiuje ar su Luku, niekada nebus pamiršta. 


LXVIII skyrius 


— Štai ir atėjom, — tarė Lukas, peržengdamas su Eiprile klubo 
slenkstį. - La Guillotine. 

- Čia gražu. Puikus baras. 

— Aha, bet mes čia nepasiliksime, - linktelėjo galvą į salės 
gilumą. - Le Caveau des Oubliettes. Leiskimės žemyn. Į „Užmirš- 
tųjų urvą. 

Jiedu nulipo žemyn siauru, drėgnu ir šaltu menkai apšviestų 
laiptų tuneliu, kurio sienos buvo nukabinėtos surūdijusiais antran- 
kiais ir grandinėmis, ir pateko į patalpą su plūktos žemės grindimis, 
primenančią tikrą urvą. Anot Luko, kažkada čia buvo laikomi mir- 
ties bausmės laukiantys kaliniai, todėl klubo pavadinimas iš esmės 
atitinka buvusią šios vietos paskirtį. Eiprilė galėjo kone užuosti ore 
tvyrančią mirtį. Čia atsiduoda šlapimu ir vėmalais, ar ne? 

Urve tilpo tik dvylika staliukų, ir dauguma iš jų jau buvo 
užimti. Eiprilė susirado, kur atsisėsti, o Lukas tuo metu nuėjo 
atnešti dviejų taurių vyno. Atsisėdęs ant kėdės prisistūmė ją ar- 
čiau Eiprilės. O ši susirūpino dėl per pietus sušveisto dvokiančio 
sūrio. 


— Na, - prabilo Lukas, muzikantams ant scenos ruošiant inst- 

rumentus. — Kol nepradėjo groti ir dar galime susišnekėti ir girdėti 
vienas kitą, noriu tau pranešti džiugią naujieną. Agnesė Vanjė jau 
pasirengusi. 

- Kaip suprasti - pasirengusi? - ramiai paklausė Eiprilė. Šįkart 
jinai jau tikrai nepuls griebti jaučio už ragų. - Kam? Prigulti po- 
gulio? Eiti į šokius? 

— Į šokius? De guoi parles tu? Sakau, „pasirengusi“. Galim bet 
kada važiuoti jos aplankyti. 

Eiprilė nusijuokė, bet tas juokas buvo nelinksmas, pusiau iste- 
riškas ir pro ašaras. Dabar, kai jinai jau viena koja išlėkusi iš miesto, 
ta moteris pagaliau susiruošė pasikalbėti. Lukas sako - „džiugi 
naujiena“. Ji iš tiesų būtų džiugi, jeigu visas šis reikalas nebūtų iki 
skausmo neaiškus. Eiprilė Paryžiuje pasilikti nebegali ilgiau nė mi- 
nutės. Be to, kad ant katalogo atsiras užrašas „Privati kolekcija“, o 
madam Vanjė gaus pelno iš Martos ir jos turto, yra tik senos mo- 
teriškės paistalai. 

— Kas yra? Atrodai taip, lyg tuoj pulsi į /hystėrie“. 

— Nepasisekė. Kai turiu išvažiuoti, ji ima ir susiruošia kalbėtis. 
Ir prašau nesišaipyti iš manęs, kad man nerūpi madam Vanjė svei- 
kata. Ir taip žinau, jog esu tik savimi besirūpinanti kietaširdė auk- 
cionatorė. 

— Je ne comprends pas?" "Tu turbūt negirdi, ką tau sakau. Mes ga- 
lime važiuoti pas ją. Kartu. Tu ir aš. 

— Betgi aš po trijų dienų išskrendu, - Eiprilė dirstelėjo į 
laikrodį. - Po dviejų. 


* Ką tu kalbi? (Pranc.) 
** Listeriją (pranc.). 
*** Aš kažko nesuprantu? (Pranc.) 

— Žinau. Aplankysime ją prieš tau išskrendant. 

— Ar tai įmanoma? - Eiprilė pašnairavo į jį. - Jau savaitgalis. Aš 
išskrendu pirmadienį. Anksti rytą. 

— Aš gi tau sakau, kad galim nuvažiuoti pas ją. Kiek dar tau kar- 
tosiu. Ar tu jau visai nieko nebesuvoki? 

- „Galim nuvažiuoti pas ją, - pakartojo Eiprilė. 

— Oui. 

— Tikrai? 

— Oui. 

— Tikrai, tikrai? 

- Oui. Oui. Gal tu neprigirdi? Man jau darosi neramu. 

Eiprilė susimąstė. Madam Vanjė. Jie važiuos pasimatyti su 
madam Vanjė, Lizetės įpėdine, visų materialiųjų Martos gyvenimo 
vertybių paveldėtoja ir prižiūrėtoja. Pagaliau Eiprilė sulauks atsa- 
kymų. Tegu tie atsakymai Sothebys aukcionui ar pavieniam pir- 
kėjui ir nieko nereiškia, bet jai - dar ir kaip. 

— Aš negaliu... - lyg apgirtusi ar apsvaigusi išlemeno Eiprilė. - 
Nežinau nė ką ir pasakyti. Aš jau nuleidau rankas. Pamaniau, kad 
nieko nebeišeis. 

- Žinodamas tavo grafiką, turėjau madam Vanjė mažumėlę pa- 
spausti, — prisipažino Lukas. - Ją labai sužavėjo tavo domėjimasis 
šiuo reikalu. 

- Oi, kur čia nesužavės, - Eiprilė pabaltakiavo į lubas. - Tik- 
riausiai laiko mane aukščiausio lygio beprote. Bet man į tai nusi- 
spjauti. Šito susitikimo aš nepaprastai laukiau. 

— Siekdama savo tikslų tu iš tiesų galvoji tik apie save, - šypso- 
damasis patvirtino Lukas. 

- Ir dar apie kai ką, - atsakė Eiprilė ir taip pat nusišypsojo. — 
Bet madam Vanjė — aukščiau už viską. Pasakysiu atvirai — auk- 

cionui susitikimas jau gali nebeduoti jokios naudos. Kad ir kaip 
stengiausi, aukcionų namai nepajudins nė piršto, o esant tokiai 
padėčiai tiesiog beprasmiška juos spausti. Galiu sau karksėti apie 
daiktų istorijas, kiek tik noriu, bet iš to - šūdas. Darau tai ne dėl 
Sothebys, o tik dėl savęs. 

- Tu jau atsisakai spausti juos ir reikalauti atskiro aukciono? 
Skirto tik Martai? 

— Ne, - Eiprilė gurkštelėjo vyno. - Tiesiog nuleidau rankas. 

— „Nuleidai rankas“? Mano mieliausioji amerikietė šitaip nesi- 
elgia. 

— Et, — patraukė pečiais Eiprilė. Vaikinas scenoje sugrojo sak- 
sofonu kelis taktus. — Labai stengiausi, bet nepavyko. Gali daužyti 
kakta sieną, kiek tik nori. 

- O kas, jeigu tos sienos nebėra? Jeigu kas nors per tą sieną 
perėjo? 

— Man regis, tu ir vėl supainiojai posakius. 

— Nėra čia jokių posakių. Noriu pranešti tau gerą žinią. Žinią 
apie tą nelemtą aukcioną. 

- Nepamiršk vieno: tame nelemtame aukcione gali atsidurti 
ir muzikos albumai, ir flakonai nuo plaukų lako. Betgi, būk geras. 
Pasakyk, apie kokį aukcioną čia man suoki? Martos? 

— Iš dalies taip. 

- Kurį tiksliau? Baldų, paveikslų ar antikvarinio sidabro, aukso 
ir smulkiųjų dirbinių? 

- Nė vieno iš išvardytų. O visų kartu. Spalį. Viso madam de 
Elorian turto. 

— Ką čia paistai... 

— Jai bus surengtas atskiras aukcionas, Eiprile. Taip, kaip tu ir 
norėjai. 

Eiprilė žiūrėjo Lukui į veidą laukdama kreivos šypsenos, akies 
mirktelėjimo ar kokios kitos grimasos, įspėjančios, kad jis juo- 
kauja. Jis tikrai juokauja. Jis mėgsta bjauriai juokauti. 

— Nė kiek nejuokinga, - pasakė ji. 

— Aš ir nejuokauju. 

Sudžeržgė kažkoks instrumentas. Eiprilė papurtė galvą, lyg no- 
rėtų atsipeikėti. 

— Prieš kelias savaites man vienas paukštukas pačiulbėjo... - 
prabilo Lukas. 

— Būk geras, apsieik be tų kvailų amerikietiškų posakių. Koks 
paukštukas? Kas ką sakė ir ką sužinojai? 

- Birdė, - patikslino jis. — Ir joks čia ne posakis, taip? — Lukas 
sučiaupė lūpas, susimąstė. — Sakė, toks jos vardas. Bent jau aš taip 
supratau. 

- Birdė! — žioptelėjo nustebusi Eiprilė. Negali būti! Ar Lukas 
nutuokia, ką paisto? - Mano padėjėja! Tu su ja kalbėjai? 

— Taip, taip. Sakė esanti tavo padėjėja. 

— Kada? Kaip? Kas atsitiko? Kaip ji galėjo?.. 

— Tu pasiuntei jai Martos dienoraščius, taip? - Luko balse nu- 
skambėjo šioks toks priekaištas. - Nežinojau, kad su kažkuo pasi- 
dalijai. 

— Taip, - Eiprilė atsikrenkštė. - Pasidalijau. Bet tik dėl mūsų 
registro. Ir tiriamojo darbo. Birdė man padeda rinkti medžiagą. 
Apie daiktų istoriją. 

- Ir vėl ta istorija? 

— Beje, nesijaudink. Nuskenuota pagal visus senų dokumentų 
kopijavimo reikalavimus. 

— Avrile... 

— Gerai jau, gerai. Aš pati jai pasiunčiau. Atšviestas kopijas. Tie- 

siog mūsų archyvui, taip, bet dar ir dėl savo pačios beribio intereso. 
Parodžiau juos dar ir savo tėčiui, broliui ir vienai iš savo įdukrų. Ir 
nė kiek nesigailiu. Atleisk, tikrai nė trupučio. 

— Ką gi, - prabilo Lukas ir nurijo gurkšnį vyno. - Gerai, kad esi 
tokia plepi. 

—-Matau, kad Lukas Tėbo paleido savo kerus... 
padėjėja, pasirodo, labai tave palaiko. Dėl aukciono. 

— Bien sūr! Žinoma! Ji turi gerą galvą ant pečių! Bet aš vis tiek 
nesuprantu, kodėl ji tau skambino. 

Lukas patraukė pečiais. 

- Ji man paskambino. Ir pasakė, ką turėčiau daryti. 

— Kaip tai? 

— Kai kažkas tau nori nūgvelbti iš panosės verslą, tai gali ir kū- 
liais persiversti. Ir tada surengi tokį aukcioną, kokio trokšti. 

— Tu bandei perkelti aukcioną į kitą įstaigą? - paklausė Eiprilė 
ir ėmė kvatotis. 

— Patartas Birdės, taip, pasiūliau kitiems. Ji man pasufleravo, 
kiek tas turtas galėtų kainuoti, o aš pasirūpinau suskaičiuoti, kiek 
komisinių ir premijų būtų prarasta, jeigu turtas būtų išsklaidytas 
po atskirus aukcionus. Boldinis, aišku, čia svarbiausias koziris. Gal 
Olivjė ir atiduočiau kelis smulkius daikčiukus, bet tik ne Boldinį. 

— Sužaista pavojingai, bet, Dieve mano, tiesiog nuostabiai. 

Eiprilė palengvėjusia širdimi atsiduso. Panašus jausmas apima, 
kai tik per plauką išvengi susidūrimo su kitu automobiliu ar tave 
kone partrenkia taksi. 

— Madam Vanjė labai apsidžiaugė, - tęsė Lukas, — kai Birdė pa- 
aiškino, kiek būtų galima išpešti iš aukciono, jeigu visas turtas būtų 
parduodamas nedalomai. O juk dienoraščiai liudija daiktų istoriją, 

tiesa? Kaip tu ir sakei. Mes iš jų sužinojome, kad tie daiktai pri- 
klausė nežinomai Viktoro Hugo dukrai. 

- Teisybė, - pritarė jam Eiprilė, įnirtingai kinksėdama galva. - 
Žinau, tu visada manei, kad kilmė — tai tik dingstis, iš dalies taip ir 
buvo, bet aukcione ji yra pats svarbiausias dalykas. O Martos de 
Florian daiktų kilmė tokia įstabi, kokios dar nebuvau regėjusi per 
visą savo karjerą. 

- Jeigu ne tavo pastangos, jeigu ne tavo atkaklus noras išsiaiš- 
kinti daiktų kilmę, atskiro Martos aukciono tikrai nebūtų, - tarė 
šypsodamasis Lukas. - Atsidėkodama už tavo triūsą, madam Vanjė 
paprašė manęs perduoti tau štai šitą. 

Kol Lukas rausėsi savo dideliame odiniame krepšyje, Eiprilė 
bandė suvirškinti išgirstą informaciją. Vien Martai skirtas auk- 
cionas: dėmesys, spauda, asmeniniai atsiliepimai. Kiek užtarnauto 
jaudulio. 

— Čia tau, - tarė Lukas ir plestelėjo ant stalo Peliuką Mikį. 

Iš nuostabos Eiprilei atvipo žandikaulis. 

— Kažkada šitą žaislą Boldinis padovanojo Lizetei Katremė. 
Madam Vanjė nori, kad tu jį turėtum. 

Nieko negalvodama Eiprilė ištiesė ranką, čiupo peliuką ir pri- 
glaudė prie krūtinės. Nors nuo jo vis dar trenkė dulkėmis ir senu 
žmogumi, Mikis buvo labai mielas. | 

— Tu čia rimtai? - negalėjo patikėti Eiprilė. - Juk tai relikvija, 
šeimos dovana, pakliuvusi į tinkamo kolekcininko rankas galėtų 
atnešti kelis tūkstančius dolerių pelno. 

— Kas ta šeimos relikvija, jeigu ji nieko nereiškia tam, kas ją turi? 

Eiprilės akyse sužibo ašaros. Ilgai laikė peliuką rankose ir nega- 
lėjo paleisti iš glėbio. Net ir tada, kai į sceną pakilo kažkoks vyras 
ir pasveikino susirinkusiuosius, Eiprilė tebelaikė žaislą tarp delnų. 

Pasigirdus pirmiesiems instrumentų garsams, Lukas dar arčiau 
prisitraukė kėdę prie Eiprilės ir uždėjo delną jai ant šlaunies, o ji 
nuleido ranką ir suėmė jo pirštus. Gestas, sakytum, malonus, bet 
turintis gilią prasmę to, kas neseniai tarp jų įvyko. Vieną akimirką 
Eiprilė prisiminė, kaip pirmą kartą pamatė Luką, papsintį cigaretę 
dulkių nuklotame bute, kaip pati suko galvą, kaip reikės susidoroti 
su tokia gausybe daiktų, tokia netvarka bute ir savo pačios gyve- 
nime. 

Prisiminė jųdviejų pirmąją vakarienę kavinėje „Zefyras“, iš 
kurios išėjusi vos nepargriuvo užkliuvusi už žemutės tvorelės. 
Prisiminė terasą ant Galeries Lafayette stogo ir tą akimirką, kai 
pagaliau suprato, kad Lukas tikrai nėra eilinis pašaipūnas ar są- 
mojingas teisininkas su itin išpūsta savimeile. O kur dar dau- 
gybė restoranų, nesibaigiančių pokalbių, ilgų valandų, praleistų 
Martos bute, aiškinant Lukui, koks vertingas kiekvienas ten 
esantis daiktas. Ir dar, žinoma, Bastilijos paėmimo diena, gais- 
rinė, miegamasis - neabejotina klaida, dėl kurios Eiprilė nieku 
gyvu nelinkusi gailėtis. 

Staiga ji pasilenkė prie Luko. Triukšmas didelis, sunku ką iš- 
girsti. 

„- Ačiū, - padėkojo. - Už viską. Už kiekvieną didelę ir mažą 
smulkmeną. 

— Oi, kad aš nieko nepadariau, - gynėsi Lukas. - Mums abiem 
buvo smagu, tiesa? 

Eiprilė linktelėjo. Sukando lūpą, veidu ėmė riedėti ašaros. 

— Ak, mano mieloji Avrile. Neverk. Juk čia dar ne pabaiga. Dar 
niekas nesibaigė. Rytoj mūsų laukia linksmiausia dalis, - paty- 
lėjęs stipriai suspaudė jai ranką. - Rytoj... rytoj pasimatysime su 
Agnese. 


LXIX skyrius 


New York Times 


MADAM ŠARKO NUTRAUKIA SANTUOKĄ 
Viktoro Hugo anūkė kaltina savo vyrą palikus šeimą 


Paryžius, vasario 15 d. Žana Šarko, mergautinė pa- 
varde Hugo, Viktoro Hugo vaikaitė, Paryžiaus teismo 
rūmams pateikė prašymą nutraukti santuoką su su- 
tuoktiniu dr. Žanu Šarko, garsaus nervų gydytojo 
sūnumi bei Prancūzijos ekspedicijos į Antarktidą va- 
dovu, kaltindama jį apleidus šeimą. 

Prašymas sukėlė didžiulį susidomėjimą Paryžiaus 
aukštuomenės sluoksniuose, kur abu sutuoktiniai yra 
gerai žinomi. 

Madam tai jau nebe pirmos skyrybos. Iki san- 
tuokos su dr. Šarko ji buvo susituokusi su Leonu 
Dodė, vyriausiuoju velionio Alfonso Dodė sūnumi. 
Netrukus po vedybų su Šarko, naujasis jos sutuoktinis 
susiginčijo teatre su Leonu Dodė ir buvo iškviestas į 
dvikovą, kurioje Šarko buvo nesunkiai sužeistas. 

Maždaug prieš metus Šarko išvyko iš Prancūzijos, 
ketindamas nukeliauti į Pietų ašigalį. Neseniai visus 
pasiekė išgąstinga žinia, kad jo ekspediciją galėjo iš- 
tikti nesėkmė. Dabar rengiamasi ten siųsti gelbėtojų 
komandą. 


LXX skyrius 


Paryžius, 1905 m. birželio 4 d. 


Dieve mano, kodėl taip viskas bjauriai susiklostė? Šiandieną pada- 
riau baisų dalyką, tiesiog siaubingą. Nežinau, ar pajėgsiu kada nors 
sau už tai atleisti. Viskas prasidėjo nuo Boldinio ir tos jo prastos 
nuotaikos. Argi ne visada taip? Man skauda širdį aprašant tą sceną, 
bet vis tiek turiu tą padaryti. Mintis gena mintį, žodžiai tiesiog lie- 
jasi iš burnos. Reikia kažkur juos suguldyti. 

Kaip paaiškinti tą jo surūgėlišką nuotaiką? Matai, paryžiečiams 
garsusis Džovanis Boldinis, didysis potėpio meistras, jau nusibodo. 
Lyg avių banda jie ėmė sekti Amerikos kolekcininkų užgaidomis. 
Kokia juokinga padėtis, ką ir sakyti. Man sunku įsivaizduoti, iš 
kokio šėtono pakaliko supuvusių vidurių kilo mintis, kad amerikie- 
čiai turi meninį skonį. Labai tiksliai pasakiau — „supuvusių vidurių. 
Jo įžvalgumas — šūdo vertas. Deja, vieną rytą atsibudo kažkoks 
amerikietis ir pareiškė, kad Boldinis ir jo darbai jau nebemadingi. 
Ojuk dartaip neseniai buvai nieko vertas, jeigu tavęs nenutapė Bol- 
dinis. O nūnai niekas nebenori būti Boldinio tapomas. 

Visi tie išsigimėliai dabar žavisi Pablu Pikasu, tuo išprotėjusiu 
kvaišena ispanu, kuriam pavyko prikalbinti amerikietę Gertrūdą 
Stain nusipirkti jo paveikslų. To žmogelio pavardė ilgesnė ir už 
Žanos Hugo Dodė Šarko, net jeigu dar prirašytum ir būsimą jos pa- 
vardę, kuria pasivadins išsiskyrusi su Žanu Batistu ir ištekėjusi už 
kito nelaimingojo, atsidūrusio ant jos namų ar miegamojo slenksčio. 

O ponas Pikasas, savo ruožtu, oficialiai skelbiasi esąs Pablas 

Diegas Chosė Fransiskas de Paula Chuanas Nepamucenas Marija de 
los Remedjos Ciprianas de la Santisima Trinidadas Ruizas Pikasas. 

Daugiau jau nieko apie tą žmogų nebenorėtum žinoti! Kažkoks 
nupušęs, pavardėmis apsikarstęs beprotis. Negana to, kad madmu- 
azelė Stain yra jo geradarė, - Boldiniui taip ir nepavyko to patirti, 
jis be jokios amerikietiškos pagalbos susikūrė šlovę, — tai mesjė 
Pikasas dar nusisamdė ir žurnalistą! Ir ne ką kitą, o tą tuščiagalvį 
puošeivą Apolinarą, garbanotaplaukį su rubino akim ant mažojo 
kultūringas ir turtingas. Bet jis tik taip atrodo, nes mamaitė jį 
rengia. Aš tą gerai žinau! | 

Vakar Boldinis atėjo pas mane vakarienės. Buvo per daug nusi- 
minęs ir nenorėjo vienas valgyti studijoje, apsuptas savo paveikslų, 
kažkada atrodžiusių tokių gražių, o dabar staiga laikomų visiška 
nesėkme. Žinodama, ko galima laukti iš jo prastos nuotaikos prie- 
puolių, kai vakarienė jau buvo paruošta, išleidau virėją namo. 
Pasakiau, susitvarkanti pati. Nemėgstu plauti indų, o pastaruoju 
metu taip keistai ėmė tirpti rankos nuo riešų iki alkūnių, taigi man 
tas darbas tapo dar sunkesnis, bet aš stengiausi neimti į galvą. Iš- 
leidau ją namo gerai žinodama, kad tą vakarą teks kuopti iš lėkščių 
ne tik maisto likučius. 

Boldinis įsitaisė prie stalo ir atsisakė valgyti. Sėdėjo suniuręs, 
kaip ožys, pasigavęs gripą. Pasiūliau atsipalaiduoti, liautis dejavus 
ir pamėginti paieškoti išeities. Gal būtų galima pakeisti tapybos 
stilių. Gal vertėtų nuvažiuoti į Londoną ir atlikti keletą užsakymų. 
Dievas mato, anglams prireiks gero dešimtmečio, kol pasigaus tas 
Pikaso nesąmones, o per tą laiką Boldinis Paryžiuje vėl taps my- 
limas ir gerbiamas! 

Taigi jis ir toliau bambėjo ir gurkšnojo vyną. Gretimame kam- 

baryje Beatričė nesėkmingai bandė surinkti dėlionę. Bambėdamas 
ir aimanuodamas Boldinis vis šnairomis dirsčiojo jos pusėn. Aš jau 
žinojau, ko tikėtis, košei dar neužvirus. 

— Ojos būklė taip ir negerėja, - pratarė jis, ištuštinęs paskutinį 
mano namuose rastą butelį vyno. Svarus argumentas linkusiam į 
alkoholizmą, nes pas mane alkoholio niekada nepristingama. 

— Ką nori tuo pasakyti? — paklausiau servetėle šluostydamasi 
lūpas. 

— Tu sakei, kad ji vėliau pradės vaikščioti, kalbėti ir skaityti. Jai 
jau šešeri su puse, o tas „vėliau“ dar taip ir neatėjo. Ji atrodo jau visa 
mergina, o protelis - kaip kūdikio! 

- Boldini! — piktai surikau. - Prašau tyliau! Gal Bėja ir lėtoka, 
bet ji nepaprastai mielas vaikas. Džiaugiuosi jos susilaukusi. Mes 
visi džiaugiamės. 

— Taip sakai tik todėl, kad ji sukalbama ir daro viską, kas jai lie- 
piama. Ji mano, kad tu - tobula. Tau, sakyčiau, labai pasisekė. Ji taip 
ir nesužinos, kokia tu iš tikrųjų. 

— To jau per daug! - piktai sušukau ir tėškiau į lėkštę šakutę 
silpniau nei norėjau, nes mano rankos ir sąnariai jau nebe tokie 
stiprūs. - Nenoriu daugiau kalbėti šita bjauria tema. 

— Sakyk, Marta, kodėl ji tokia lėta? 

- Ji labai sunkiai ėjo į šį pasaulį, - virpančiu balsu atsakiau 
jam. — Pats matei. 

- Taip, gimdymas buvo sunkus, tikrai. Bet man keista. 

- Ji ėjo kojytėmis į priekį. Nesuprantu, kodėl tu man dėl jos 
priekaištauji. 

Betgi aš žinojau. Dar ir kaip žinojau. 

- Taip, bet nesvarbu, kokia vaisiaus padėtis, neišnešiotą kūdikį 
gimdyti visada būna lengviau. 

— Na, aš ne gydytoja, - atšoviau jam ir pašokusi nuo kėdės 
ėmiau nurinkinėti lėkštes. — Tu irgi. 

— Taip, nesu, bet gydytojas Pocis man sakė, kad Beatričė gimė 
per daug didelė, jeigu turėsime galvoje jos pradėjimo laiką. 

Nusisukau nuo jo. Mano lūpa virpėjo. 

— Ji ne mano vaikas, ar ne, Marta? 

Nieko jam neatsakiusi nudūmiau į virtuvę ir ėmiau plauti indus. 
Gremžiau ir barškinau lėkštes, o Boldinis vis šaukė: „Ji ne mano 
vaikas!“ Taip įsisiautėjo, kad net Bėją pravirkdė. Mergaitė nulėkė į 
savo kambarį ir trenkė durimis. 

— Dabar tu patenkintas? — sušukau grįždama į valgomąjį. - Nu- 
liūdinai vienintelį žmogų pasaulyje, kuris šiaip niekada neliūdi! 

- Sakyk man tiesą, Marta! Aš noriu išgirsti tiesą. 

— Gerai! - išrėžiau jam ir pati nustebau. Tikrai nenorėjau atvi- 
rauti. — Ne tu vienintelis sėjai manyje sėklą. Tik prašau neapsi- 
rikti — tu tikrai esi jos tėvas. 

— Tik tiek? 

Boldinis piktai atstūmė nuo stalo kėdę, ši apvirto ir su didžiausiu 
trenksmu bumbtelėjo į sieną. O jis stvėrė paltą ir lyg įgeltas metėsi 
prie durų. 

Bandžiau jį vytis, bet jis mane sulaikė. Sakė, tarp mūsų viskas 
baigta ir jis daugiau mūsų neberems. Prireikė kelerių metų ir dar 
Beatričės gimimo, kad įkalbinčiau Boldinį numesti mums kas 
mėnesį po kelis frankus. Žmogelis - ne vienintelis mano pajamų 
šaltinis. Turiu dar kelis geradarius, ir iš jų ne pats prasčiausias — 
Klemas, valstybės veikėjas, pravardžiuojamas jūrų vėpliu. Kad 
ir kaip ten būtų, Boldinis įstūmė mus į gilią ne tik finansinę, bet 
ir emocinę duobę. Šiąnakt akių nesumerkiau, kūriau tolesnių 
veiksmų planą. 

Galėčiau susirasti Žaną Batistą ir pagrasinti paviešinti Beatričės 
tėvystę, bet ar bus iš tokio sprendimo kokios naudos? Pirmiausia 
reikėtų jį kažkaip susirasti. Pasaulinio garso „poliarinis vyrukas“ pas- 
taruosius dvejetą metų praleido Antarktidoje ir žmonės kalba, neva 
pradingęs jūroje. Jeigu ir nebūtų pradingęs, jam turėtų tai rūpėti. Bet 
kurią dieną turi būti užbaigtas skyrybų su Žana procesas. Jį visi die- 
vina kaip keliautoją, todėl miestelėnai bus linkę jam atleisti bet kokį 
neapdairų poelgį. Todėl išgirdęs mano kaltinimus jis ne tiek daug ir 
praras. Ko gero, taip dažnai nutinka tiems, kas gyvena laive. 

Prasikankinusi iki aušros ir nieko nesugalvojusi, padariau vieną 
dalyką. Dieve, man gėda apie tai dabar ir prisiminti! Sukroviau 
Beatričės mėgstamiausias suknelęs ir lėles į jos rausvąjį lagaminą, 
pasamdžiau vežimaitį ir abi leidomės į ilgą, tolimą kelionę už miesto. 

Prieš pat pirmą atidardėjom į atsilikėlių ir silpnapročių prie- 
glaudą. Mano veidas buvo šlapias nuo ašarų, skruostais per balina- 
mąją kaukę vinguriavo upeliai ir aš pro raudas negalėjau ištarti nė 
žodžio. O Bėja, ta mano nuostabioji Bėja, žiūrėjo pakėlusi galvytę 
į mane savo tamsiomis, skaidriomis ir viskuo tikinčiomis akimis. 
Nusišypsojo, suspaudė man ranką. 

— Mieloji, - tariau jai prieš išlipant iš karietaitės. - Šita mokykla 
nuostabi. Mamytė labai tavęs pasiilgs, bet čia tu daug ko išmoksi! 
Čia tave išmokys kalbėti, rašyti ir skaityti, o galiausiai tu čia iš- 
moksi amato. Gal batsiuvio, staliaus ar sodininko. Kai užaugsi, grįši 
pas mamą ir dirbsi kokioje įstaigoje tarnautoja, o gal paprasta dar- 
bininke. Mes gyvensime kartu, kol mirtis mus išskirs. Ką manai, 
mano meile? 

Mergaitė kaip visada linksmai sumirksėjo akimis. Ak, mano 
širdie! 

Išlipusios iš vežimaičio patraukėme į pagrindinę kontorą, kur 

man teko užpildyti daugybę anketų. Direktorius aprodė man gy- 
venamąsias patalpas. Akis žilpino šalta, atšiauri aplinka, metalas, 
šlapimo dėmių išmarginti čiužiniai. Mano apsisprendimas iškart 
sušlubavo. 

Paskutinė stotelė - žaidimų kiemas. Čia aš turėjau paleisti Bėjos 
ranką ir palikti ją svetimame pasaulyje vieną, be manęs. Turėjau 
pajausti nusiraminimą, nes aplink turėtų būti vien besišypsantys, 
patenkinti, krykščiantys, saulėje žaidžiantys vaikai. Bet aš vos ne- 
apsivėmiau. 

Vaikai kabarojosi po karstynes, kliuvinėjo už savo pačių kojų, 
pro lūpų kampučius jiems upeliais tįso seilės. Jie stengėsi kartoti 
judesius po kelis kartus - du, tris, keturis ar net daugiau, bet jiems 
nesisekė, niekada nepataikydavo taip, kaip reikia. Ir niekas nesi- 
teikė jiems padėti, parodyti. 

Man tai buvo nepakeliama. | 

— Ką gi, madam de Elorian, - tarė direktorius. - Laikas atsisvei- 
kinti su dukrele. Leiskite jai pasijusti laisvai ir mokytis kartu su 
kitais vaikais. 

Trumpam atleidau Bėjos ranką. 

Paskui vėl stipriai suspaudžiau. 

Pastvėrusi Bėją į glėbį apsisukau ir nulėkiau prie karietos, palik- 
dama viską - ir žmones, ir rausvąjį dukros lagaminėlį. Po teisybei, 
negalėčiau į jį dabar nė pažiūrėti. Jis man kaskart primintų mano 
baisų poelgį. 

Į Paryžių grįžom jau sutemus, aš visą kelią nepaleidau savo duk- 
rytės iš glėbio, laikiau apkabinusi per kiekvieną ratų krestelėjimą, 
per kiekvieną suktelėjimą į šoną. Tada negalvojau, kaip susiklostys 
gyvenimas. Ir dabar dar nežinau. Bet man aišku viena - privalau 
visąlaik regėti Bėją šalia savęs. O visa kita - laikas parodys. 


LXXI skyrius 


Paryžius, 1914 m. rugpjūčio 14 d. 


Atrodo, visa įtampa, susikaupusi per pastaruosius mėnesius, o gal 
net visus metus, pagaliau sprogo lyg muilo burbulas ir tas garsas 
nuaidėjo per visą pasaulį. Taip, tas sprogimas bjaurus, triukš- 
mingas ir truputį baugus, tačiau po jo visas Paryžius lengviau 
atsikvėpė. 

Galų gale Vokietija paskelbė karą. Ir tai gera žinia, nes karas, 
kaip jau visi žinom, buvo neišvengiamas. Vokiečių kariuomenė 
jau net du kartus buvo įsiveržusi į Prancūzijos teritoriją. Anot 
laikraščių, deklaracija privertė juos oficialiai imtis agresyvių 
veiksmų. Mūsų šalys kaimynės ar užjūrių valstybės į tai pažiūrės 
nepalankiai. 

Negana to, viltis ateina prisidengusi pelnytu atpildu. Galų gale 
bus atkeršyta už Prancūzijos-Prūsijos karą! Vos tik pasklido žinia, 
žmonės išpuolė į gatves ir ėmė šokti iš džiaugsmo. Kavinėse, šokių 
salėse ir kone visose miesto aikštėse žmonės viešai linksminosi. 
Susirinko minios miestelėnų. Vieni važinėjosi karietose, kiti jojo 
žirgais, treti verkė iš džiaugsmo. Bučiavo praeivius ir šeimynykš- 
čius, su kuriais ilgą laiką nesikalbėjo. Ant kiekvieno gatvės kampo 
buvo pardavinėjamos gėlės. Tai buvo tarsi vestuvių puota, kur mes 
visi vaidinom jaunuosius. 

Džovanis Boldinis irgi šėlo gerų jausmų sūkuryje. Kai nebūna 
pernelyg smarkiai užsiėmęs portretų, tarp kurių ir nemaža dalis 
turtingos italės donos Frankos Florio, tapymu, ateina aplankyti 

mūsų. Nors ir nepripažindamas Beatričės tėvystės, vis tiek neiš- 
tveria be jos ilgiau kaip porą savaičių. Per tiek metų mums gyve- 
nant kartu, (beveik) kaip vyras ir žmona, jis pagaliau mergaitę pa- 
milo. 

Gerai, kad Boldinis pats prisipažįsta pasiilgstąs Beatričės. Deja, 
man tokio atvirumo jis neparodo. Ko gero, mus skiria daug dalykų. 
O ką čia bepadarysi? Nors kaskart jo ir atsiprašinėju, vis tiek šir- 
dyje dėl nieko nesigailiu. 

Mano Beatričė - tikra gražuolė. Mergina neseniai pati išmoko 
skaityti ir rašyti! Koks įstabus žygdarbis! Nors jos pastangos skai- 
tyti labiau primena šešiametės nei šešiolikmetės damos, aš, pri- 
sipažinsiu, niekada negalvojau, kad bus pasiekta tokia pažanga. 
Tegu iš jos mokslininkė niekada ir nebus, bet ji visada liks manoji 
Beatričė. 

Dar daug ką norėčiau aprašyti, bet nebeprisimenu žodžių, ku- 
riuos norėčiau pasakyti. Be to, mano rankos! Jų būklė vis prastėja, 
o tas tirpimas jau pradeda kaustyti ir veidą. Kažkoks gydytojas 
apsišaukėlis diagnozavo man fosforinio žandikaulio ligą, kuria pa- 
prastai serga moterys, dirbančios fabrikuose. Kadangi aš niekada 
jokiame fabrike nedirbau, tai vienintelė logiška išvada, kad tam 
gydytojui ne visi namie. 

Boldinis sako, kad kartais tas tirpimas paveikia ir mano sme- 
genis. Prieš dvi savaites, pagautas nepasitenkinimo įsiūčio, jis 
peiliu supjaustė keletą pastarųjų Donos Frankos Florio portretų, 
o apkaltino dėl to mane. Sako, įpuoliau pas jį į butą, ėmiau šaukti, 
kad tuose portretuose Žana Hugo. Koks įžūlumas šitaip mane kal- 
tinti! Argi galėčiau taip pasielgti? Argi galėčiau supainioti tas dvi 
moteris? Jos nė iš tolo viena į kitą nepanašios! Gal pačiam Boldi- 
niui nuo dažų suminkštėjo smegenėlės. 

Kad ir kaip ten būtų, jaučiu, kaip metų našta slegia man pečius. 
Nesu dar sena, bet ir nebe jauna (cha!). Šiemet man sukako ketu- 
riasdešimt, todėl laikas padidinti chna ir balinamojo veido kremo 
dozes. Juk reikia kažkaip sužavėti vyrus, kad apmokėčiau sąskaitas. 
Kartais pasijuntu be galo pavargusi, išsekusi. 


LXXII skyrius 


Paryžius, 1919 m. vasario 10 d. 


Lauke šalta ir drėgna. Šiandien negaliu sau leisti įsimesti į židinį 
anglių ir sušildyti savo buto, užgriozto mano daiktais. Skrebinu 
šiuos žodžius, o mano ranką traukia mėšlungis. Bijau, kad pirštai 
sugniauš plunksną ir nebepaleis jos. 

Miestas apmiręs. Negyvi stūkso medžiai, gyvūnai, net karas, 
kuris anksčiau teikė tiek vilčių, dabar ir tas nurimo, namo keliauja 
tūkstančiai negyvų kūnų, o artimieji viliasi bent paskutinį kartą 
išvysti savo brangiausius žmones, tapusius lavonais. Kas atsitiko 
Paryžiui, kurį kažkada beprotiškai mylėjau? Kuris žvilgėjo auksu ir 
atlasais. Paryžius miręs ne tik savo išore, bet ir siela. 

Nebėra ir mano brangiausiosios dukrelės, mano Beatričės. Ji 
irgi numirė. Gal ironiška, gal taip turi būti, o gal visiškai nedora, 
kad mergina, su tokiu vargu atėjusi į šį pasaulį, lygiai taip pat sun- 
kiai iš jo ir iškeliavo. Mačiau jos kraują, daug kraujo, bet galiausiai 

vis tiek jos išgelbėti nepavyko. Jeigu gydytojas Pocis būtų gyvas, 
gal mano Beatričė, mano vienintelis džiaugsmas, šiandien dar būtų 
su manim. Bet jos nebėra, o aš likau su kitu kūdikiu ant rankų. Su 
Elizabeta. Lizetė - šitaip ją norėjo pavadinti Beatričė, nes žinojo — 
buvo visiškai tikra! - kad įsčiose nešioja mergaitę. 

Auginau savo vaiką. Bet dabar nesu pasirengusi būti motina 
antram. Neturiu nei jėgų, nei išgalių jo užauginti. Negana to, kad 
viskas šiame pasaulyje ritasi žemyn, dar ir mano išvaizda ėmė by- 
rėti. Teks nuleisti žemiau savivertės kartelę arba pradėti pardavi- 
nėti savo grožybes, padovanotas Klemanso, Le Comte ar Džovanio 
Boldinio. 

Boldinis. Kaip sunku rašyti jo vardą. Tai vyras, kurį mylėjau visą 
gyvenimą, kuris įsiveržė į mano svajonių pasaulį, sukurtą mano pa- 
čios ir Beatričės. Sykį jis mane išgelbėjo, bet vėliau sugriovė man 
gyvenimą. Maniau, kai Džovanis sugrįš pas mane, abiem bus tik 
geriau. Deja, Džovaniui buvo reikalinga Bėja, o ne aš. Jam jos rei- 
kėjo pačiu nedoriausiu būdu. Boldinis užtaisė jai vaiką. Jis ją pra- 
žudė. 

Sakė, tai nesusipratimas. Margarita burba, kad aš prisigalvoju. 
Betgi ko čia nesuprasti? Ką čia prisigalvoti? Jokie pasiteisinimai 
man jos nebesugrąžins. Jis bandė išpirkti savo kaltę padovano- : 
damas mano portretą, kurį kažkada (prieš kelis dešimtmečius!) 
nutapė. Tai buvo jo paskutinė išsiskyrimo dovana, kurią aš iškart 
pasistengiau pasiūlyti Prancūzijos valdžiai. Bet ji man nieko už ją 
nepažadėjo. Štai ko vertas tapo Boldinis. 

Taigi trumpai po to niekšo likau su trim bėdom: niekam nerei- 
kalingu paveikslu, dukters netektimi ir kūdikiu, kurio visai nenoriu 
ir negalėsiu užauginti. Todėl privalau padaryti tai, ko širdis neleido 
padaryti anksčiau. Rytoj mes keliausime į silpnapročių prieglaudą. 

Nuosprendis šiam vaikeliui pernelyg griežtas, bet aš negaliu jos pa- 
silikti. Mano jausmai šiam kūdikiui nykesni ir tamsesni už abejin- 
gumą. Vaikas nekaltas, bet ji, kaip ir Boldinis, pražudė mano Bėją. 

Silpnapročių namų direktorius, jeigu jis dar ten dirba, labai ma- 
lonus žmogus. Ten vaikai mokomi amato ir tapti naudingi visuo- 
menei. Šito aš tam kūdikiui duoti negaliu. Kita vertus, jeigu būčiau 
ten palikusi savo Bėją, ji šiandien būtų gyva. 

O šiandieną kraunu Lizetės daiktus ir man skruostais rieda ašaros. 
Ne, sakau sau, nereikia verkti. Dabar ne laikas gailėtis. Margarita jau 
tuoj bus čia. Ji padės man įveikti šią kelionę. Jos padedama, aš būsiu 
drąsi ir įstengsiu palikti kūdikį. Šįkart nebepersigalvosiu. 


LXXIII skyrius 


Kelias į Sarla la Kanedą buvo tolimas. Jie važiavo Luko automo- 
biliu BMW MG, nuleistais langais, vėjui plaikstant ir neiššukuo- 
jamai taršant Eiprilės plaukus. Ne kartą toptelėjo galvon mintis, 
kad Amerikoje ji tikrai būtų skridusi lėktuvu. Vis dėlto Eiprilė 
džiaugėsi, kad buvo pasirinktas automobilis. 

Pagaliau tapo aišku, kodėl Lizetė paliko butą likimo valiai. Jeigu 
Eiprilės senelė būtų palikusi ją silpnapročių prieglaudoje, ji irgi 
nebūtų norėjusi turėti reikalų nei su moters niekučiais, nei jos pa- 
veikslais. Nors buvo pasielgta itin žiauriai, Eiprilei vis dėlto buvo 
gaila Martos. Ji taip karštai mylėjo savo dukterį, jog veikiausiai 

turėjo susirgti sunkiausia depresija, kad įstengtų atiduoti Lizetę 
į svetimas rankas. Vienintelis žmogus, kuriuo Marta aklai pasiti- 
kėjo, išdavė ją pačiu baisiausiu būdu - nuo jo rankos ji neteko savo 
mylimiausios dukters. 

— Net ir automobilyje tu dirbi kaip užsukta, - pastebėjo Lukas, 
išsukdamas iš greitkelio ir riedėdamas vingiuotu keliu, kurio pa- 
kelės žalsvai mėlyno dangaus fone mirgėjo ryškiai raudona, gel- 
tona ir žalia augalija. Net ir palyginus su Kalifornija, čia ryškios 
spalvos tiesiog rėžė Eiprilei akis. 

— Bandau susidėlioti pokalbio klausimus, - tarė Eiprilė. - Bet 
man niekaip nesiseka. 

— O kodėl tau - kaip ten sakoma - netekėti pasroviui? 

— Plaukti. Reikia sakyti — plaukti pasroviui. O turint galvoje tai, 
kad aš kone prievartavau pasiligojusią moterį sutikti mus priimti, 
turiu būti tam gerai pasirengusi. Bet neišmanau nė kaip pradėti. Iš 
pradžių man rūpėjo tik baldai, paveikslai, visi tie nuostabūs daiktai 
bute. Norėjau išsiaiškinti, kodėl madam Katremė spjovė į viską ir 
paliko, kaip yra. O dabar man tai jau neberūpi. 

Ir patapšnojo per dienoraščius, gulinčius ant savo kelių. 

— Dabar man svarbiausia yra čia, - tarė ji. - Likusi Martos gy- 
venimo istorija. Iš dienoraščių aš daug ką sužinojau, bet pabaigoje 
įrašai tokie reti ir šykštūs, su tokiais dideliais laiko tarpais. Man 
reikia išsiaiškinti, kas buvo tarp tų įrašų. Tikiuosi, madam Vanjė 
padės man juos užpildyti. 

— Na, - šyptelėjo Lukas, - tikiuosi, kaip visada, gausi tai, ko 
trokšti. 

Toliau riedant užmiesčio keliu, Eiprilė užsimerkė ir atsilošė į sė- 
dynę. Lygiai kaip ir kaimo keliukas, jos mintys suko vingius ir klydo 
į tolius. Nejučia prisiminė mamą. Pabandė prisiminti jos veidą: 

žalias akis, plačią plokščią nosį ir strazdanėlių nubertus skruostus. 
Artėjant prie mirties, tos strazdanėlės pradingo, dirbtinis gydymo 
įstaigos apšvietimas išblukino Kalifornijos saulės žymes. 

Užsisvajojusi Eiprilė vos neužmigo. 

— Ko šypsaisi? - staiga paklausė Lukas. Ištiesęs ranką, paplekš- 
nojo jai per žastą, išsklaidydamas lengvo miego sapnus. - Kas čia 
tau taip juokinga? 

— Nieko, - Eiprilė pasuko galvą į jo pusę ir vangiai nusišyp- 
sojo. - Užsigalvojau, užsisvajojau. Apie mamą. 

— Ir ką galvojai? 

- Prisiminiau gyvūnus. 

— Gyvūnus? Kodėl? Vaikystėje turėjai daug augintinių? 

- Ne, Poterių namuose nebuvo jokių plunksnuotų ar kailinių 
žvėrelių. Net jokių pelekinių! Kartą iš kaimo mugės Brajanas par- 
sinešė nusipirkęs auksinę žuvelę, bet mama privertė jį nešti atgal. Į 
mugę! Žinai, niekam nepavydžiu, jei mugininkai mano, kad tau ne 
visi namie, - Eiprilė nusijuokė. - Bet mano mama mylėjo gyvūnus. 
Jeigu mūsų gatvėje atsirasdavo koks paliegęs šuo ar katinas, mama 
ji pagydydavo. Ne kartą mačiau, kaip ji lipnia juosta gipsavo katei 
uodegą ar iš sulūžusios liniuotės ir lipnaus vamzdelio konstravo 
šuniui kojos įtvarą. O vieną kartą paukšteliui, atsitrenkusiam į sve- 
tainės langą, bandė daryti dirbtinį kvėpavimą. 

— Pavyko? 

— Manau, jam trūko plaučiai. Pamenu, kaip raudojau prie ve- 
randos durų. 

— Vargšelė Avrilė, - paguodė Lukas. 

- Tai jau tikrai! Ir dar ji buvo žiauri stačiokė. Kaimynystėje viena 
moteris patyrė persileidimą, o mama sekmadienį per vakarienę vis 
neužsičiaupdama mums pasakojo, kad ta kaimynė pagimdžiusi ne 

kūdikį, o milžinišką plaukų kamuolį su baisiais dantimis. Maniau, 
kad tėtį ištiks širdies smūgis. 

- Atrodo, tavo mamos būta linksmų plaučių. Man ji turbūt pa- 
tiktų ne ką mažiau nei tu, - ir mirktelėjo akį. 

- Šitas istorijas, šituos prisiminimus bandžiau užsirašyti. Jau 
buvau ir pamiršusi, kokia ji buvo nuostabi. Ji įstrigo man atmintin 
kaip griežta, šalto proto, griežtų taisyklių namų šeimininkė, Bet 
dabar mano požiūris keičiasi. Manau, jeigu būtų gimusi vėliau, tai 
tikriausiai būtų buvusi laisvamanė hipė. Arba jeigu nebūtų ištekė- 
jusi už jūrų karininko. 

— O jeigu tu nebūtum ištekėjusi už finansininko? - paklausė 
Lukas. 

— Mano charakteris jau seniai buvo susiformavęs, dar iki pažin- 
ties su juo. Ai, gana! Ar šitoje mašinoje nėra radijo? iPod grotuvo? 

Eiprilė pasilenkė ir bakstelėjo pirštu pirmą pasitaikiusį mygtuką. 

— Čia oro kondicionierius, — paaiškino Lukas, vėjo gūsiui pliūp- 
telėjus jai į veidą. 

— Būk geras, paleisk kokią nors muziką, - paprašė Eiprilė ir 
atlošusi galvą į atramą užsimerkė. — Man reikia pagalvoti. 

Po kelių akimirkų Eiprilė ir vėl nugrimzdo į tą būseną, kai jau- 
tiesi nei miegas, nei būdraująs, kai tikrovė maišosi su vidiniais iš- 
gyvenimais. Uosdama Luko cigaretės dūmus, galvojo apie mamą, 
o Marta tuo metu stumtelėjo per barą taurę absento vyrui, labai 
panašiam į Trojų. 

Kai Eiprilė vėl atmerkė akis, įsivaizduodama, kad snūstelėjo 
tik dešimt minučių, laikrodis rodė, jog arti geros valandos. Lukas 
purtė ją už kojos. 

— Mes jau Sarle, - pranešė. - Gal nori atsigaivinti, kol neįva- 
žiavom į kiemą? 

— O kam? - Eiprilė greitai atsisėdo tiesiai. Liežuvis vėlėsi tarp 
dantų. - Ar būtina atsigaivinti? 

Nuleidusi skydelį su veidrodėliu bandė sužvejoti rankinėje 
kažką panašaus į pudrinę. Gaila, Marta negali atkeliauti iš praeities 
ir pasiūlyti savo rankinuko, nes šitame Eiprilės nešmenyje gali rasti 
tik palaidų popieriaus lapų ir daugybę rašiklių. 

— Štai! Prieš aštuonerius metus neaiškių būdu įsigytas lūpų 
blizgis! - sušuko Eiprilė rodydama aptrintą rausvo lūpdažio tū- 
belę. - Meldžiu Dievą, kad tik ta, kuri jį man čia įmetė, nebūtų 
sirgusi herpiu. 

— Ar tu ką tik pasakei „herpiu“?! 

Nespėjus suregzti ko nors šmaikštaus, Eiprilę apstulbino pro 
langą slenkantys vaizdai. 

- Vajetau! Čia Sarlas? - stebėjosi ji. — Ar aš nesapnuojų? 

Kaimelis išties atrodė įspūdingai. Tarsi laiko kapsulė, ištraukta 
iš viduramžių: geltono smiltakmenio namai, smailūs stogai ir 
akmenimis grįstos gatvelės. Vietovė tokia savotiška, tarsi kokiame 
atrakcionų parke. 

- Čia viskas perstatyta ar kaip? - priblokšta šio vaizdo paklausė 
Eiprilė. - Ar čia visada taip buvo? 

— Ko gero, visada. 

Lukas pasuko už kampo į siaurą gatvelę, tinkamesnę lakstyti nu- 
drengtais motoroleriais. Eiprilė įsitvėrė durelių rankenos, nes Lukas 
automobiliu lyg vijurkas nardė tarp šiukšliadėžių, žmonių ir ožkų. 

Netrukus jie pralėkė dar viena siaura gatvele ir išlėkė į vieškelį. 
Tiesus kelias, iš abiejų pusių supamas žaliuojančių laukų, drie- 
kėsi toli link horizonto. Jo gale stūksojo stačiakampis akmeninis 
namas. Eiprilė nejučia aiktelėjo. Čia gyvena Agnesė Vanjė. Nes čia 
kelias baigėsi, 


LXXIV skyrius 


Nors lauke buvo šilta, Agnesė Vanjė sėdėjo priešais spragsintį ži- 
dinį, kelius užsiklojusi švelniu aksominiu apklotėliu. Jai prie kojų 
stovėjo nemaža kaustyta skrynia. 

Dėl solidaus moters amžiaus ir neseniai pašlijusios sveikatos 
nekilo jokių abejonių. Smulkių pečių, iš po megztuko lyg laibi 
pirštai išsikišusių aštrių kaulų, sulysusios rankos lyg žiogo kojos 
sunertos sterblėje. Galvą dengė kuokštelis retų žilų plaukų, iš po 
kurių švietė senatvinėmis dėmėmis nusėta rausva oda. Akys švie- 
siai mėlynos, lyg ledynai, ir beveik perregimos. 

— Sveiki atvykę, — pasilabino prancūziškai, kai tarnaitė, namų 
šeimininkė ar dar kokia padėjėja įleido juos pro duris. 

— Ačiū, kad sutikote priimti, - atsakė Eiprilė, svarstydama, 
ar eiti prie moters, sėdinčios palisandro kėdėje, ar likti ten, kur 
stovi. - Mums didelė garbė. 

Madam Vanjė įdėmiai pažvelgė jai į akis. 

— Neketinu kalbėti angliškai, - atrėžė ji. 

— Ce nest pas un problėme, - Eiprilė pasislinko arčiau Luko, 
staiga suėmė baisus noras į ką nors įsitverti: jo rankovės, diržo, 
užpakalinės kišenės kraštelio. Jautėsi sutrikusi, lyg žemė slystų iš 
po kojų. 

— Ar galima prisėsti? - atsiklausė Lukas prancūziškai ir moste- 
lėjo ranka į siaurą balto gobeleno dvisuolį, pagamintą tais laikais, 
kai žmonės dar nebuvo tokie dideli. 


* Jokių problemų (pranc.). 

— Prašau prašau. 

Agnesė suktelėjo galvą į šoną, lūpų kampučiuose susirangė vos 
pastebima šypsena. 

— Darsyk dėkoju, kad sutikote skirti mums laiko su jumis pasi- 
kalbėti, - padėkojo Eiprilė ir mintyse davė sau žodį kalbėti lėtai, 
laiku daryti pauzes ir neskubėti. Nes paprastai susijaudinusi taip 
užsivesdavo kalbėdama prancūziškai, kad net pamiršdavo atsi- 
kvėpti. - Aš esu Eiprilė Vout, o mesjė Tėbo jūs, be abejo, jau pa- 
žįstate. 

— Taip. Lukas, - moteris palietė nedidelį safyro akmenuką gi- 
liame krūtinės dubury tuoj po kaklu. - Mano žavusis teisininkas. 
Na, tai sakykite, madam Vout, kas jus privertė sukarti tokį tolimą 
kelią? 

— Pirmiausia... - Eiprilė atsikosėjo. Išėmė iš rankinės dieno- 
raščio lapus. - Norėčiau pati jurns juos atiduoti. Ačiū, kad sutikote 
paskolinti juos mūsų aukcionui. Jie mums labai pagelbėjo nusta- 
tant daiktų istoriją. 

Eiprilė padavė dienoraščius madam Vanjė. Ši nusviedė juos ant 
kavos staliuko ir prunkštelėjo. Garsas atsklido ne iš gerklės, o iš 
krūtinės gilumos, toks kimus, drėgnas, turbūt iš pleurito apimtų 
plaučių. 

- Lukas man sakė, kad jūs taip pasakysit, - tarė madam Vanjė. — 
Apie daiktų istoriją. 

— A, taip, - Eiprilė nusibraukė nuo veido užkritusią sruogą. — 
Tai tiesa. Darkart jums labai ačiū, 

— Jūs labai daug dėkojat, - moteris pirštais palietė sau smilki- 
nius. — Liaukitės, gerai? 

— Taip, ponia. Tiesiog norėjau išreikšti jums... 

— Kokia jūsų nuomonė apie dienoraščius? 


Michelle Gable + Butas Paryžiuje 453 


— Man... a... man jie patiko, - atsakė Eiprilė. - Labai patiko. No- 
rėčiau, kad būtų daugiau įrašų. Marta de Florian - stulbinama as- 
menybė. 

— „Stulbinama“. Taikliai pasakyta, — madam Vanjė vėl prunkš- 
telėjo. Nuo to garso Eiprilė net sudrebėjo. Pasislinko arčiau prie 
židinio. - Nedaug man liko laiko... ir šiandien, ir šioje žemėje. 
Tad eime prie reikalo, gerai? Ką norėtumėte sužinoti? Kad būtų 
lengviau nustatyti tą jūsų... daiktų kilmę. 

Eiprilė vėl šmurkštelėjo ranką į rankinę ir sužvejojo rašiklį. Ant 
geltono firminio bloknoto išbandė net tris, kol galiausiai rado ra- 
šantį. 

— Klausimų turiu daug, - pasakė ir laukdama pagalbos pažiū- 
rėjo į Luką. Jos žvilgsnis bylojo: čia mano spektaklis. O tu tik nu- 
pirkai bilietą. - Pirmasis - koks jūsų ryšys su šita istorija? 

— Madam Vout, jūs atvažiavot kamantinėti manęs ar sužinoti 
daugiau apie Martą ir Lizetę? 

— Jeigu atvirai, tai atvažiavau išsiaiškinti apie jus visas. 

— Apie mane vėliau. Kol kas į jūsų klausimą atsakyti dar ne- 
noriu. 

— A... gerai, — atsakė Eiprilė ir mikliai persijungė į anglų kalbą, 
nes galvoje užvirė minčių verpetas. Ko iš tiesų ji norėtų paklausti? 
Ar bent žino? 

— Madam Vout? 

— Atleiskite, - sutriko Eiprilė. - Bandau surikiuoti mintis. 
Matote, iš dienoraščių man pavyko kai ką išsiaiškinti, — linkte- 
lėjo staliuko pusėn. - O dabar pamėginsiu užpildyti atsiradusias 
spragas. 

Lukas sukosėjo. Eiprilė greitai grįžtelėjo į jį. Siunčia jai įspėja- 
mąjį signalą? Ar čia tik erzinantis rūkalių įprotis? 


454 Michelle Gable « Butas Paryžiuje 


- Man labai įdomu, - prabilo madam Vanjė, - ką jūs supratote 
iš dienoraščių? 

- Žinoma, nedaug ką. Bet man tapo gerokai aiškesni dviejų 
žmonių tarpusavio santykiai, Martos meilė Džovaniui Boldiniui 
ir kodėl ji taip pykosi su Žana Hugo. Ir dar aš supratau, kodėl Li- 
zetė - atsiprašau, madam Katremė, - užrakino butą ir paliko, 

— Ir kodėl ji taip padarė? - paklausė madam Vanjė. 

— Matot, nė kiek neabejoju, jog nepaisant nieko, kad ir kaip 
stipriai Marta mylėjo savo Beatričę, madam Katremė iš dalies pa- 
sijuto atstumnta, kai tokia jaunutė buvo atiduota svetimiems. 

Atiduota svetimiems. Skamba gerokai maloniau nei „palikta 
atsilikėlių ir nevispročių prieglaudoje“. Gerai bent jau tai, kad prieš 
mirtį Marta pripažino Lizetę savo šeimos nariu. Pajuto jai kažkokią 
pareigą. Kitaip Marta nieku gyvu nebūtų palikusi Lizetei Katremė 
to buto su visais jo turtais. 

— „Atiduota svetimiems'? — pakartojo madam Vanjė. - Netiesa. 

- Betgi dienoraštyje... - Eiprilė parodė į staliuką, paskui dirstelėjo 
į Luką. Jis ir vėl patraukė pečiais. Moteris atsisuko į madam Vanjė, 
spitrijančią į ją savo šiurpiu, fluorescenciniu žvilgsniu. - Marta rašo 
nuvežusi anūkėlę į prieglaudą. Pati neišgalėjo jos auginti. 

— Na, antras sakinys - gryna tiesa, - kreivai šyptelėjo madam 
Vanjė. - Bet ne, į prieglaudą ji mergaitės nenuvežė. Ketino taip 
padaryti, bet jos geroji draugė atkalbėjo. 

— „Geroji draugė ? Turite galvoje Margaritą? 

Madam Vanjė linktelėjo. Eiprilės veidą nušvietė plati šypsena. 

- Žinoma. Kaipgi Margarita galėjo neįkišti savo trigrašio, - pra- 
tarė Eiprilė, nuo tokios minties apkvaitusi iš laimės. Margaritai tik 
duok valią ištiesti Martai pagalbos ranką. 

— Išeina, jūs labai palankiai vertinat tą mielą Margaritą? 

- Taip! Žinoma. Juk ji buvo puiki draugė, ar ne? 

— Taip, buvo. Jeigu atvirai, tai nelabai suprantu, ko ji susidėjo 
su ta garsiąja madam de Elorian, — garsiai svarstė madam Vanjė, 
teatrališkai sukiodama burnoje liežuvį. - Laimė, pasisekė ir Bėjai, 
ir Lizetei, nes Margarita ėmėsi misijos ja pasirūpinti. 

— Kuo? Lizete ar Bėja? 

— Savotiškai jomis abiem. Bet aš turiu omeny Martą. 

- Kodėl Martą? Juk ja niekas nesirūpino. Žinoma, ji turėjo 
keletą „klientų“, aprūpinančių ją materialiais dalykais, bet Marta 
buvo labai savarankiška, tiesa? Atvyko į Paryžių be grašio kišenėje, 
nieko nepažinodama, ir pati atsistojo ant kojų. Tik pažvelkite, kiek 
visokiausių daiktų prikaupta jos bute! Tai labai turtingos moters 
butas. Ji vertėsi puikiai, ar ne tiesa? 

Eiprilė gal jau dešimtą kartą dirstelėjo į Luką. Kiek dar reikės 
kartoti „ar ne tiesa', kol kas nors jai pritars? 

- Jeigu būtų galima spręsti apie žmogaus laimę iš turimų daiktų, 
tada taip, jūs teisi, - pagaliau patvirtino madam Vanjė. - Bet aš ver- 
tinu tai kitaip. Marta buvo siaubingai bloga motina. Baisi savanaudė. 

— Atsiprašau! — Eiprilės skruostus išpylė raudonis. — Ar ne per 
šiurkščiai pasakyta? 

— O gal per švelniai? Šiandieniniais standartais ją laikytų pikt- 
naudžiautoja, geriausių atveju — aplaidžia. Ypač jūsų, amerikiečių, 
požiūriu. 

— Nesąmonė! - sušuko Eiprilė ir pašoko nuo sofutės. 

Lukas bandė sugriebti ją už rankos, bet nespėjo. Eiprilė pa- 
stvėrė nuo stalo dienoraščius. 

— Aš juos perskaičiau, — tarė purtydama rankose lapus. - Čia 
trūksta dienų, netgi metų, bet aš tą moterį pažįstu. Gal jums pasi- 
rodys keista, bet aš tikrai jaučiuosi, lyg ją pažinočiau. 

- Tikrai? - madam Vanjė balsas nuskambėjo šiurkščiai, lyg švit- 
rinis popierius. Eiprilė sukluso it išbartas vaikas. - Sakykit, kaip 
manote, kodėl bute buvo rasta tik keletas dienoraščio lapų? Kur 
dingo kiti? 

Eiprilė patraukė pečiais. 

- Turbūt juos ištiko toks pats likimas kaip ir kitus prieš šimtą 
metų rašytus dokumentus. Gal kas išmetė, sunaikino ar sude- 
gino? 

Madam Vanjė veide ištįso šėtoniška šypsena. 

— Taip, sunaikino. Kitus lapus sunaikino. Lizetė. Po Martos 
mirties. 

— Kodėl? - kone springdama paklausė Eiprilė. - Aš maniau, kad 
visus septynis dešimtmečius ji nė kojos į butą nekėlė. 

— Tikrai nekėlė. Marta de Florian mirė 1935-aisiais. Lizetė iš- 
vyko iš Paryžiaus 1940-aisiais. To laiko visiškai užteko perkrėsti 
visus Martos daiktus, atsikratyti to, kas primintų apie ją pačią. 
Manot, kad tie laiškai ir dienoraščio lapai jums labai svarbūs? Li- 
zetei jie buvo neįkainojami. Lygiai kaip ir jūs, ji bandė iš dalelių 
suklijuoti savo gyvenimo istoriją, sudėlioti taip, kad suprastų. 

— Argi ji ko nors nežinojo? Juk ją supo tiek žmonių - močiutė, 
Margarita. Argi ji nežinojo savo gyvenimo istorijos? 

— Ak, madam Vout, - nusikvatojo Agnesė. 

Juoką pakeitė kosulys, vėliau švokštimas, kuriam pasigirdus 
sulėkė visi keturi iki tol nematyti tarnai. Kažkas atnešė paruošęs 
arbatos su medumi. Eiprilė sėdėjo netekusi amo, o Lukas glostė jai 
nugarą. Namiškiai tūpčiojo ir trepinėjo apie savo šeimininkę. 

— Prašau man atleisti, - tarė madam Vanjė kosuliui nurimus ir 
padėjėjams vėl kažkur nepastebimai pradingus. - Man jau artinasi 
paskutinioji. Tai apie ką mes ten? 

— Aš kažką pasakiau ir jūs pratrūkote isteriškai kvatotis. Bet aš 
nesupyksiu, jeigu jūs atsisakysite toliau su mumis kalbėtis. 

- A, taip. „Isteriškai“ Madam Vout, tikriausiai žinote, kad žmo- 
guje slypi daugiau, nei matom iš išorės ar jis pats nori mums paro- 
dyti. 

- Bet... 

- Ša. Gana. Atvažiavote išgirsti tai, ko nežinote? Tai žinokit — 
ta trūkstama grandis yra Lizetė. Ar dar jums neaišku? Ji irgi turi 
savo gyvenimo istoriją. 


LXXV skyrius 


Agnesė Vanjė, prieškario Paryžius 


Elizabeta de Florian buvo kaip iš akies traukta močiutė. Abi tamsių 
garbanotų plaukų, tokių pat juodų akių, abiejų panašiai ilga, išdidi 
nosis, Lizetei ji labai nepatiko. | 

Ji nenorėjo būti panaši į ją užauginusią moterį amžinai išvers- 
tomis akimis ir beviltiškai nusivylusią. Grand-mėre ją baugino, 
buvo nenuspėjama, vieną akimirką švelnus ramus katinėlis, o 
kitą - pikta laukinė katė. Bet labiau už tą nuotaikų kaitą Lizetei 
nepatiko nesibaigiančios virtinės vyrų, minančių močiutės buto 
slenkstį. Tie tariami džentelmenai dažniausiai būdavo neman- 
dagūs, pikti ir visada išgėrę. Kai tik kuris ateidavo, kai senelės ne- 

būdavo namie, Lizetė užkišdavo svečio kortelę už kokio paveikslo 
ar po rašomojo stalo dangčiu. 

— Ar niekas nebuvo atėjęs, kol manęs nebuvo? - klausdavo se- 
nelė, 

— Ne, - atsakydavo Lizetė. - Buvo tylu kaip lavoninėj. 

Gyveno jos pusbadžiu. Grand-mėre vakarieniaudavo restorane 
su vyrais, su tais prisiplakėliais, ir grįždavo kvepianti kepta vištiena 
ir dar kažkuo aštriu. Metams bėgant senelės pilvas pasidarė nebe 
plokščias, o apvalus, paskui išpampęs. Rytais ji ilgai kamuodavosi, 
kol apsirengdavo, kol įsprausdavo savo rankas lyg dešras į seniai iš 
mados išėjusių suknelių rankoves. 

— Aš labai noriu valgyti, — ne kartą skundėsi Lizetė. 

- Pažiūrėsiu, gal ką ir parnešiu, - atsakydavo senelė, - Šiais lai- 
kais labai sunku prasimanyti pinigų. Reikia tenkintis tuo, ką tu- 
rime, ir ruoštis blogiausiam. 

Kai senelės nebūdavo namie, Lizetė apžiūrinėdavo jos daiktus. 
Vartydavo rankose ir pavydėdavo jiems, kad niekas jų neišskiria, 
kad kiekvienas turi savo patikimą vietą po saule, Čia buvo pilna 
vazų, šviestuvų, paveikslų, šimtai nusipirktų, padovanotų ar kitaip 
įgytų brangių niekučių. Jie visi bylojo apie perteklių, todėl jaunajai 
Lizetei kildavo klausimas, kodėl jos neturi ko valgyti. 

Sykį, kai senelė net kelias dienas negrįžo namo, Lizetė paėmė 
vieną žvakidę, nunešė į netoliese esantį lombardą ir pardavė už 
kelis skatikus. Žinojo, kad žvakidė verta mažiausiai penkiskart 
tiek, nei davė tas nusmurgęs pardavėjas, bet, kai alkanas skrandis, 
ji džiaugėsi ir tuo, ką gavo. 

Grįždama namo Grand-mėre pamatė lombardo lange žvakidę, 
panašią į savąją. Lizetei buvo niekaip neaišku, kaip ji galėjo pažinti 
savo žvakidę iš kone keturiasdešimties panašių į ją. Atvanojusi 

lombardo pardavėją pasivaikščiojimo lazdele (kažkada priklau- 
siusia ministrui pirmininkui, o dabar jai) ir apšaukusi jį vagimi bei 
išvadinusi „nevalyvu, murzinu žydu, iš jo paties sužinojo, kad žva- 
kidę atnešė jos anūkė. 

Grand-mėre lyg viesulas parlėkė namo, šaukdama užmušianti 
Lizetę. O šioji, žinodama, kad senelė po butą jos vaikytis neįstengs, 
pasislėpė už baldų. Vienintelis užgriozto buto pranašumas: čia 
buvo aibė vietelių, kur galėjai pasislėpti. 

— Čia dar ne pabaiga, bus dar blogiau! - plyšavo Grand-mėre, — 
Reikia taupyti kiekvieną skatiką! Rėikia ruoštis blogiausiam! O tai 
jau nebe už kalnų! 

Lizetė nieko nesuprato. Senelė viską taupo juodai dienai, nors 
jau ir dabar striuka. 

Ilgainiui senelės aistros ir šviesus protas spėriai blėso. Dažnai 
be jokios priežasties apšaukdavo Lizetę, neva ši kažko prišnekė- 
jusi, ko ji tikrai nepadarė, ar permiegojusi su vyru, kurio ji nė ne- 
pažįsta. Nepaisant senelės gyvenimo būdo, kai šioji imdavo barti 
Lizetę su kuo nors miegojus, mergaitė tiesiog nesuprasdavo, apie 
ką Marta kalba. Žinojo tik tiek, kad ji to tikrai nepadariusi. 

Senelė šaukdavo, kiek tik turėdavo jėgų, o Lizetė išmoko tuo- 
tarp pasislėpti už komodos ar įlįsti į spintą ir išlaukti, kol praūš 
audra. Pastūgavusi kelias minutes, Grand-mėre, žiūrėk, staiga nu- 
tyla nebaigusi žodžio, tarsi kas būtų nutraukęs jai balso stygas. 
Pusė veido sustingsta, o kita pusė nukąra lyg sušilęs vaškas. 

Sulaukusi dešimties Lizetė jau žinojo, kad gyvenime galima pa- 
sikliauti tik dviem žmonėmis: senuoju Grand-mėre draugu Džo- 
vaniu Boldiniu ir dar senesne jos drauge Margarita. Grand-mėre 
su Boldiniu visiškai nebendravo, nes tarp jų jau daug metų vyko 
karas, o Margarita dažnai nusivesdavo mergaitę pas tą vyrą. Ji 

mokė Lizetę, kad, bėdai ištikus, visada gali kreiptis pagalbos arba 
į ją, į Margaritą, arba į tą vyrą, dailininką Boldinį. Tad metams bė- 
gant, pasijutusi alkana, vieniša ar nuliūdusi, Lizetė traukdavo pas 
katrą nors iš jų. Kiek naktų pramiegota jų namuose, kiek smagių 
valandų praleista vakarieniaujant prie jų stalo. 

Boldinis mirė, kai Lizetei buvo dvylika, bet Margarita gyveno 
dar ilgai. Ji parūpindavo Lizetei maisto, kai ši badavo, lopė jos suk- 
neles, išmokė skaityti. Ne kas kitas, o Margarita išmokė mergaitę 
būti savimi, o ne tuo, kokią ją žmonės norėtų matyti. O Grand- 
mėre šios pamokos taip ir neišmoko. 

Lizetei smarkiai palengvėjo 1935-aisiais, kai mirė senelė. Ne- 
bereikėjo daugiau klausytis jos stūgavimų, galėjo laisvai naudotis 
bute sukauptais daiktais. Lizetė nebuvo tiek išprususi, kad galėtų 
tinkamai nustatyti baldų vertę, bet ji žinojo viena — kad tų daiktų 
vertė reiškia jai laisvę. 

Per kelis mėnesius po senelės mirties Lizetė ėmė atsikratyti 
daiktų, turinčių didžiausią vertę ir mažiausias gabenimo išlaidas. 
Margarita parekomendavo jai Sotheby's aukcionų namus. Pasak 
jos, ši įstaiga pati susirinks Martos daiktus ir parduos už ganėtinai 
didelę kainą. O Lizetei tereikia atrinkti daiktus. Visa tai atrodė taip 
paprasta, bet Lizetė šito padaryti neskubėjo. 

Ji pradėjo nuo pačių sunkiausių baldų - nuo spintos. Už jos 
mergaitei teko slėptis taip dažnai, kad ji nusprendė pirmiausia 
atsikratyti jos. Deja, pravėrusi spintos duris, Lizetė rado senelės 
dienoraščius. Jų buvo daugybė, kelios dešimtys, gal net keli šimtai 
ar dar daugiau. Visi gražiai sudėti krūvelėmis, perrišti spalvotais 
kaspinėliais ir sveikut sveikutėliai. Bent jau iki tol. 

Moteris, kuri rašė tuos dienoraščius, visai ne ta senelė, kurią 
Lizetė pažinojo. Šioji buvo linksma, ypač jaunystėje, ir tokia žavi, 

kokios Lizetė nė neįsivaizdavo. Tuometinė Marta nebuvo rėksnė ir 
verksnė, be priežasties priekabi. Grand-mėre mokėjo mylėti. Ji my- 
lėjo Boldinį. Mylėjo Margaritą. Mylėjo Beatričę. Ji net Lizetę mylėjo. 

Sklaidydama dienoraščius, ne tik ašarodama ir susikrimtusi, Li- 
zetė plėšė lapą po lapo, pasilikdama tuos, kurie vertė ją šypsotis ar 
kažką suprasti, o kitus metė į židinį, kur jie čia pat užsiliepsnodavo 
ir spragsėdami virto pelenais. 

Lizetė vis atidėliojo rytdienai senelės daiktų peržiūrą. Vis manė 
atiduosianti juos aukcionui rytoj. Bet keista, kaip greitai rytojus 
tampa vakardiena, prabėga savaitės, o tada žiūri, kad jau nebeturi 
laiko. Nespėjo mirktelėti ir atėjo 1940-ieji, dabar Lizetei dar ma- 
žiau rūpėjo atsikratyti Martos daiktais nei prieš penkerius metus. 
Kaip ir jos tėvynainiams, dabar buvo svarbesnių dalykų nei Liud- 
viko XVI krėslai. 

Tais metais naciai okupavo Prancūziją. Žaibo karas prasidėjo 
gegužę, netrukus Paryžius kapituliavo. Veikiai spaudoje pasirodė 
prie Eifelio bokšto pozuojančio Hitlerio nuotraukos. Birželio 
14-ąją Lizetė kartu su savo tėvynainiais stovėjo ant šaligatvio ir 
stebėjo į miestą atžygiuojančius karius. Vieni žiūrėjo iš siaubo 
perkreiptais veidais, kiti verkė, ir visi kartu spėliojo, kas laukia jų 
šalies, kas laukia jų šeimų. 

Ir visai atsitiktinai Lizetė pasijuto bestovinti šalia pagyvenusios 
moters su ilgais juodais audinių kailiniais. Visai atsitiktinai ji žvilg- 
telėjo į tą moterį ir pažino ją esant Žaną Hugo. Išvydusi jos veidą 
Lizetė net krūptelėjo. Senelės bute buvo gal daugiau nei šimtas 
Žanos nuotraukų. Staiga tai, kas kažkada buvo tik nuotraukoje, 
dabar ėmė ir atgijo. 

- Atsiprašau, - užkalbino Lizetė Žaną Hugo. Ji nebuvo iš drą- 
siųjų, bet, karui prasidėjus, mergina pamažu ėmė keistis. - Neno- 

rėčiau tokią įsimintiną akimirką jūsų trukdyti, bet vis dėlto manau, 
kad turiu jums šį tą pasakyti - mes esame giminės. 

Žanaatsisukoįją. Akys didelės, kakta išvagota milijono raukšlių. 

— Atsiprašau, nesupratau. 

- Tikrai taip. Matote, visai neseniai sužinojau, kad mano prose- 
nelis buvo Viktoras Hugo, jūsų senelis! Ir štai mes stovime viena 
šalia kitos, 

Lizetė nedrįso prisipažinti, kad jos pačios senelis - buvęs 
Žanos vyras. Įtarė, kad tokia žinia gali būti priimta ne visai pa- 
lankiai. 

Deja, jeigu Lizetė tikėjosi išvysti šypseną ar bent jau džiugesį, 
tai jai teko smarkiai nusivilti. 

— Aš maniau, kad tu jau kapuose! - suspigo kailiniuotoji. Ke- 
letas žmonių sužiuro į jas, įskaitant ir porą vokiečių kareivių, rū- 
kančių po gatvės žibintu. 

— Kur kur? - Lizetė net žingtelėjo atatupsta, bet gausios minios 
žmonių vėl buvo nustumta prie jos. - Kapuose? Ką čia paistot? 

— Tu ta kekšė iš Folies! Marta de Florian! Kuri pardavė sielą vel- 
niui, kad būtų amžinai jauna! 

Senelės žvilgsnis kartais būdavo tiesiog paklaikęs, o Žanos akys 
tuosyk buvo ramios, lyg du tvenkiniai saulėtą vasaros dieną. Bal- 
tymai paraudę, o vyzdžiai tokie išsiplėtę, kad, atrodė, įkrisi kaip į 
juodą gilią duobę. 

- Oi, atsiprašau, - atšovė Lizetė ir karčiai nusijuokė. - Ne, aš ne 
Marta de Florian. Aš jos anūkė. Mano tėvas buvo Džovanis Bol- 
dinis, — šitai ji sužinojo prieš trejus metus, bet iki šiol patiko klau- 
sytis, kaip skamba jos pačios lūpomis tariami žodžiai. Juk tai taip 
šviežia ir nauja. - Man regis, jis tapė jūsų su sūnumi portretą, tiesa? 
O mano senelį jūs taip pat turėjote pažinoti... 

— Kur čia nepažinosi! - suspiegė moteris. - Juk tai Leonas 
Blumas! Žydas! Amžinai paniuręs, arogantiškas, piktavališkas, su- 
sivėlęs, išsidraikęs, negrabus žydas! 

Kol Lizetė stovėjo ir apstulbusi klausėsi, Žana iškrėtė nenusa- 
komą dalyką. Nubėgo prie dviejų vokiečių karininkų, rūkančių po 
žibintu ir stebinčių jų barnį. 

— Ana ta mergiotė - žydė! Jinai mane apvogė! Aš esu Viktoro 
Hugo anūkė. Reikalauju tuoj pat ją uždaryti į karcerį! 

Nors nepanašu, kad vyrams būtų rūpėjusi Žanos giminystė su 
Viktoru Hugo — gal jie net nebuvo apie jį girdėję, - bet vis tiek 
pasitraukė nuo stulpo ir ėmė atsargiai, pagauti smalsumo, artintis 
prie Lizetės. Ar jie norėjo tik pasikalbėti su ja, ar uždaryti kar- 
cerin, ar dar ką nors jai padaryti (juk sklido tiek gandų - Dieve, 
ir dar kokių baisių), Lizetė nežinojo ir nieko nelaukdama dėjo į 
kojas. 

Plūstelėjus nežinia iš kur atsiradusioms jėgoms, Lizetė metėsi 
į minią, lyg sliekas praslydo pro žmones ir nudūmė siaura gatvele, 
dar nespėjusia priplūsti žioplių. Nusispyrusi batus Lizetė skuodė 
siaurais skersgatviais, glaudėsi už pastatų, kol galiausiai pasiekė 
namus, nė sykio neatsigręždama pasižiūrėti, ar kas nesiveja. 

Besikilnojančia krūtine Lizetė atsirėmė į užrakintas buto duris 
ir bandė save raminti, kad čia jai saugu. Kai po penkių, dešimties, 
dvidešimties minučių niekas į duris nepabeldė, mergina nusira- 
mino, lengviau atsikvėpė, bet jautė, kad ramybės jau nebebus. Li- 
zetė suprato, kad likti čia, Paryžiuje, reiškia visą laiką laukti, kol 
kažkas pabels į duris. Ji negyvens taip, kaip jos senelė, amžinoje 
baimėje ir laukdama paties blogiausio. 

Pasiėmusi nedidelį krepšį su daiktais Lizetė pirmiausia atėjo 
pas mus, o tada kartu su mano mama visos trys patraukėme pas 

Margaritą, nes po mano tėvo mirties mes irgi gyvenome skurdžiai. 
Paryžius buvo be ateities. Girdėjom, žmonės bėgo į kaimus, tad ir 
mes norėjome sprukti kartu su jais. 

Bet mus išgelbėjo Margarita, kaip kad anksčiau ne kartą gel- 
bėjo Martą. Ji išsiuntė mus į savo tėvų namus Prancūzijos pietuose. 
Matot, ji nebuvo tokia vargana našlaitėlė, kokią Marta pamatė ją 
Žanos vestuvių dieną. Ne, ji tiesiog buvo maža mergaitė, pabėgusi 
iš turtingos šeimos ir trokštanti gyventi savarankiškai. 

Greičiau nei po savaitės Prancūzija pasirašė su Vokietija pa- 
liaubų sutartį tame pačiame traukinio vagone, kuriame 1918 me- 
tais Vokietija pasirašė kapituliacijos sutartį. Šalis buvo parklup- 
dyta vos per šešias savaites. Ketinome pas Margaritą pagyventi 
tik kelis mėnesius, ilgiausiai - metus. Bet taip ir likom visiems 
laikams. Lizetė nebeišdrįso grįžti į Paryžių. Martos daiktų jai ne- 
reikėjo. 

Ar pastebėjote ant durų lentelę? Kurioje užrašyta Katremė pa- 
vardė? Tai Margaritos tėvų pavardė, ir Lizetė pasiėmė ją kaip savą. 
Sakė mums bijanti, kad kas nors gali apkaltinti ją esant žydę. Li- 
zetės bruožai atitiko tuos smerktinus, kurie buvo aprašomi po visą 
Paryžių platinamuose atsišaukimuose. 

Bet mes visi žinojome tikrąją tiesą. Iš tiesų Lizetė prisiėmė tą 
pavardę, nes Margarita jai buvo artimesnė ir už motiną, kurios ji 
neturėjo. Ir dar Lizetė prisiėmė šią pavardę dėl to, kad tik Mar- 
garita žinojo, ką reiškia mylėti baro padavėją iš Folies, tą nesukal- 
bamą, žaviąją Grand-mėre. 


LXXVI skyrius 


Lukas su Eiprile neatsivežė nei naktinių drabužių, nei dantų še- 
petėlių. Aiškiai ketino išvykti vėlų vakarą ir visai nesitikėjo, kad 
madam Vanjė pasakojimas taip smarkiai visus paveiks. Nepagal- 
vojo, kad pasakodama moteris taip pavargs, jog jau po pirmo klau- 
simo turės eiti pamiegoti. 

Todėl Eiprilei su moters teisininku teko visą naktį nenusi- 
rengus prasivartyti ant kieto lyg plytų siena čiužinio. Eiprilė gu- 
lėjo ant nugaros, susidėjusi rankas ant krūtinės, o Lukas tyliai 
šnarpštė šalia jos. Eiprilė skaičiavo minutes, valandas ir vis žvilg- 
čiojo į telefoną, nekantriai laukdama, kada vėl galės susėsti su 
madam Vanjė. 

Vos tik pirmasis saulės spindulys palietė lovą, Eiprilė iškart pa- 
šoko ant kojų. Papurčiusi už peties pažadino savo kompanioną. 
Šis kimiai su ja pasilabino ir paklausė, kuri valanda. Eiprilė jam 
priminė, kad vienas geriausių senyvų žmonių bruožas - keltis su 
gaidžiais. 

Nors buvo dar tik šešta valanda, kai Eiprilė su Luku nusileido į 
virtuvę, madam Vanjė jau sėdėjo už apskrito raudono stalo ir laukė 
savo svečių. 

—- Bonjour, — pasilabino Eiprilė kiek nustebusi, kad j jos balsas 
skamba aštriai, lyg dūžtantis stiklas. 

- Kaip šįryt jaučiatės? — paklausė madam Vanjė merkdama į 
puodelį arbatos maišelį. - Ko norėsite? Kavos ar arbatos? 

— Aš mielai išgerčiau kavos, - atsakė Eiprilė. — Pati įsipilsiu. 

— Aš paduosiu, - pasigirdo balsas jai už nugaros. 

Eiprilė krūptelėjo. Pamatė dar vieną madam Vanjė padėjėją. 
Ji stovėjo prie paruošto kavinuko. Eiprilė dirstelėjo į Luką, stovi- 
niuojantį tarpdury ir trinantį akis. Jo plaukai buvo išsitaršę į visas 
puses. 

— Merci, - padėkojo Eiprilė ir kiek susinervinusi atsisėdo prie 

stalo. Pastebėjo, kad dėžė, kuri vakar stovėjo prie madam Vanjė 
kojų, dabar guli užkelta ant stalo. 

- Ar į visus jūsų klausimus jau atsakyta? - tyliai prunkštelėjusi 
paklausė madam Vanjė. - Lizetės gyvenimo istoriją jūs jau.žinote, 
tiesa? 

— Ne. Dar turiu keletą. 

— Taip ir maniau. 

Lukas pasistatė kėdę tarp abiejų moterų. Išsitraukė cigaretę, 
norėjo prisidegti. Eiprilė ištiesė ranką ir suspaudė ją delne. 

- Čia nerūkoma! - sušuko. 

— Kažkur tą jau girdėjau. 

— Nieko tokio, - sukikeno madam Vanjė. - Tikra amerikietė, 
ar ne? | 

- Oui. Tikra, - palingavo galvą Lukas. Eiprilė bakstelėjo keliu 
jam į koją po stalu. 

— Sakykite, madam Vout, kokių dar klausimų turite? —- moteris 
gurkštelėjo arbatos. Ši nugurguliavo į skrandį lyg vanduo kanaliza- 
cijos vamzdžiais. 

- Aš labai norėčiau sužinoti, kokia buvo Martos psichikos 
būklė prieš mirtį? 

Eiprilė pagalvojo apie mamą, Sendė Poter taip pat galėjo būti 
nesuprasta, jeigu anuo laiku būtų gyvenusi tame bute, o ne San 
Diege, apsupta begalinės vyro globos. 

- Žinau, kad Lizetės jausmų jai būta įvairių, - toliau kalbėjo 

Eiprilė, — O tai, atsižvelgiant į jos sudėtingą vaikystę, visai supran- 
tama. Bet man vis tiek įdomu. Skaitydama dienoraščius Martą 
įsivaizdavau visai kitokią, ypač jaunystėje, nei jūs man papasako- 
jote. Bet vėlesniuose įrašuose - tarkime, dabar jau įžvelgiu tai, ko 
nemačiau anksčiau. Ko gero, Boldinis teisus, jai iš tiesų ėmė šlyti 
protelis. Todėl galvoju, ar jums neatrodo, kad Marta galėjo sirgti 
Alcheimeriu? 

- Alcheimeriu? - visos madam Vanjė veido visos raukšlės susi- 
liejo į vieną didelį gniužulą. 

- Mano mama sirgo šia liga, - paaiškino Eiprilė, — Jeigu atvirai, 
tai pirmąsyk pamačius Martos portretą, man ji iš karto priminė 
mamą. O dabar dar vienas priminimas. Itin ryškiai nuotaikos 
mamai nekisdavo, bent jau aš nepastebėjau, tačiau liga smarkiai 
paveikia žmogaus psichiką, sutrinka orientacija. Mano galva, jai 
tikriausiai... 

- Jokiu Alcheimeriu ji nesirgo, - tarsi gydytoja ar skrodimą at- 
likusi medikė nukirto ją madam Vanjė. 

- Ligos požymius pastebėti labai sunku, bet visai galimas da- 
lykas... 

Agnesė įkišo į dėžę ranką ir ištraukė iš jos mažą baltą metalinę 
dėžutę, kurioje galėtų būti apie aštuoniasdešimt gramų du šimtus 
dolerių kainuojančio veido kremo. Dėžutė buvo sena, aptrinta, 
palei kraštelius aplipusi kažkokia balta, lyg gipsas, plėvele. Madam 
Vanjė padavė skardinukę Eiprilei, 

— Kas čia? — paklausė šioji vartydama ją rankose. 

— Garsusis Martos veido kremas. 

— A, balinamoji veido kaukė, - šyptelėjo Eiprilė. - Norėčiau 
pabandyti, kaip ji veikia. Turbūt Marta juokingai atrodė juo tep- 
damasi, ypač senatvėje. Tepė juk be jokios atvangos. 


468 Michelle Gable « Butas Paryžiuje 


— Paskaitykit kitoje pusėje. 

— Atsiprašau. 

— Sudedamąsias dalis, kitoje pusėje. 

Eiprilė apsuko skardinėlę. Perskaitė pirmą ingredientą ir dau- 
giau skaityti nebereikėjo. De plomb. | 

- Švinas? Ji tepėsi veidą kremu su švinu? 

— Taip, kiekvieną dieną. Net po kelis kartus perdien. Tai ją ga- 
liausiai ir pražudė. Pirmiausia paralyžiavo veidą, paskui paveikė 
protą. Nuodijosi švinu dėl grožio. Fabrikuose merginos nuodijosi 
dėl netinkamų darbo sąlygų. Neverta nė ginčytis, kad taip pat at- 
sitiko ir Martai. 

— Kadją kur, - Eiprilė sviedė ant stalo skardinėlę ir nusišluostė 
abi rankas į džinsus. - Vargšė Marta. 

- Visos jos vargšės, - atsiduso madam Vanjė. Lukas ir toliau 
knapsėjo įsitaisęs tarp dviejų moterų ir lyg pagiringas papsėjo ci- 
garetę. Kaip matyti, jis ne iš tų, kurie anksti keliasi. 

— Ar Lizetė kada nors grįžo į Hugo šeimą? - paklausė Eiprilė. — 
Tarkime, po karo? 

— Žana Hugo mirė 1941-aisiais, 

— O kaip kiti? Juk ji turėjo ir daugiau artimųjų. Sakyčiau, gi- 
minės linija gana svarbi. Bent jau Martai. 

- Išvykusi iš Paryžiaus Lizetė į jį daugiau nebegrįžo. Jai visai 
nerūpėjo, kas dėjosi vaikų elgetyne prieš šešias dešimtis metų. O 
turint galvoje jos susitikimą su Žana, Lizetė per daug didelių vilčių 
su Hugo šeima tikrai nesiejo. 

— Nekaltinu jos už tai, - atsakė Eiprilė. - Vienuolės Martai 
padarė meškos paslaugą, atskleisdamos jos giminystės liniją, 
išplepėdamos tai, ko ji neturėjo žinoti. Martai tai varė panišką 
baimę. 

— Giminės linija — tarsi dviašmenis kardas, tiesa? Kartais per 
ją sužinai daugiau, nei reikia. Ta vadinamoji giminės istorija ne 
visada pagelbsti. Per daug metų pati tai patyriau savo kailiu. 

— Su Hugo šeima? 

— Su savąja. 

- Atsiprašau, - Eiprilė sutrikusi prisimerkė. - Man Vanjė pa- 
vardė nėra girdėta. 

— Ir neturėtų būti. Tai mano mamos mergautinė pavardė ir 
ji nieko nereiškia paprastiems drąsiems aukcionų namų istori- 
kams, — madam Vanjė kreivai šyptelėjo. — O jos vyro pavardė jums 
gal bus ir girdėta. Pamenate bute regėtą paveikslą? Tą, kuris, jūsų 
galva, itin vertingas? 

— O Dieve, tik nesakykite, kad tai ne Boldinio darbas! - suvai- 
tojo Eiprilė ir kaukštelėjo kakta į stalą. — Aš neištversiu. 

— Nesijaudinkit, ten tikrai Boldinis, - patvirtino madam Vanjė 
ir darsyk lyg hiena prunkštelėjo. - Na jau, madam Vout, negi neno- 
rite žiūrėti man į akis užduodama savo klausimus? 

Eiprilė pakėlė nuo stalo galvą. 

— Ačiū Dievui, - išlemeno pridususi. - Jeigu būtumėte pasa- 
kiusi, kad ne, būčiau turėjusi daugybę nemalonumų. 

— Viešpatie! - madam Vanjė pliaukštelėjo delnu sau per krū- 
tinę. —- Nieku gyvu nenorėčiau pridaryti jums dar daugiau rū- 
pesčių. Nesijaudinkite, ma chčrie. Ten tikrai Boldinis. Pareiškiu tai 
su visa atsakomybe, nes ir pati esu iš Boldinių giminės. 

Atskleidusi ryšį su Boldiniu, madam Vanjė ėmė dar sunkiau kvė- 
puoti, tad į virtuvę sulėkė dar didesnis būrys namų slaugytojų. Šį- 
kart jie sugužėjo apsiginklavę sunkiąja medicinos artilerija, įskai- 
tant ir nešiojamąjį deguonies balioną. Stebint, kaip madam Vanjė 
pro kaukę godžiai traukia į plaučius deguonį, Eiprilei užsinorėjo 
irgi padaryti tą patį. Išgirdus tokią žinią, jos pačios alsavimas ge- 
rokai padažnėjo. 

Madam Vanjė - teisėta Boldinio duktė. Sulaukęs aštuoniasde- 
šimt septynerių įnoringasis Boldinis pagaliau nusprendė pradėti 
gyventi sėsliai. Samanė vesti ir susilaukti vaikų, nors kalendorius 
rodė solidų amžių. Per iškilmingus sutuoktuvių pietus Boldinis 
atsiprašė svečių dėl savo garbaus amžiaus ir ryžtingai pranešė: 
„Aš nekaltas, kad esu toks senas, man tiesiog tai atsitiko staiga ir 
iš karto.“ Po vestuvių praėjus vos pusantrų metų, lengvo potėpio 
meistras prieš mirtį sugebėjo sumeistrauti dar vieną vaiką. 

- Gal jums ką paduoti? - paklausė Eiprilė, kai į lotynų ameri- 
kietį panašus vyrukas išstūmė iš virtuvės deguonies balioną. - Gal 
vandens? O gal išeikim į lauką? 

— Ne, nereikia, - atsakė madam Vanjė ir atsilošė į kėdę. Rankoje 
jau kitas arbatos puodelis, o veide šalta, abejinga šypsena, tarsi 
nieko nebūtų nutikę. - Dabar jums aiškus mano vaidmuo šioje 
istorijoje, Ir kuo aš čia dėta. 

— Koks nuostabus palikimas, - tarė Eiprilė. - Turbūt labai di- 
džiuojatės savo tėvu. 

— Ašjo nė akyse nemačiau, - patraukė pečiais madam Vanjė. - 

Jis mirė, kai buvau dar maža, o vaikystėje jo meniniais pomėgiais 
nė kiek nesižavėjau. Kaip ir daugelis vaikų, aš jų tiesiog nesupratau. 
Todėl žodis „didžiuotis“ čia turbūt netinka. Nors, laikui bėgant, jis 
man ėmė patikti. Turiu prisipažinti, jaučiu didžiulį pasitenkinimą, 
kai aukcione už kosminę kainą parduodamas koks nors jo kūrinys. 
Anot mano mamos, amžiną jai atilsį, jis visą gyvenimą troško būti 
dievinamas dėl savo talento. 

- O jūsų mama, - prabilo Eiprilė, prisiminusi tai, ką pasakojo 
jai Markas ir Olivjė. - Ji rašė apie paveikslą, kuris buvo bute, 
tiesa? 

- Taip, - patvirtino madam Vanjė. - Jis padėjo jums išsiaiškinti 
šeimos istoriją, ar ne? 

— Kalbant apie Boldinio paveikslą, tikrai taip, - atsakė Eiprilė. 

- Ji būtų džiaugusis galėdama jums padėti. Mama mylėjo tą 
vyrą, nors jis buvo jai gana atšiaurus. 

— Bet turėjo gerą širdį, - pastebėjo Eiprilė. - Jis turbūt būtų 
labai džiaugęsis, jeigu būtų žinojęs, kad jo dukros gyvena po vienu 
stogu ir rūpinasi viena kita. Jo giminė, jo kraujas, stumiasi per gy- 
venimą vienos, be jo. 

Madam Vanjė šyptelėjo. Ne nuolankiai ar kreivai, bet šykščiai, 
kietai sučiaupusi lūpas. Šypsena liūdna, su atgaila. 

— Jis galbūt mylėjo mus abi, — tarė ji, - bet tik viena buvo jo 
kraujo. 

— Juk sakėte, kad jis - jūsų tėvas. 

— Taip, sakiau. 

— Ak, — žioptelėjo Eiprilė, lyg būtų gavusi smūgį į paširdžius. - 
Arjūs... Ar jūs manote, kad Lizetė nebuvo jo tikra duktė? Maniau, 
kad judvi - seserys. Dėl to tokios artimos. 

- Taip, seserys, - linktelėjo madam Vanjė. - Bet ne vieno kraujo. 

Moteris giliai atsiduso. Akies kraštelyje sužibo ašara. Nuriedė- 
jusi pakibo ant skruosto tarsi lietaus lašelis ant rausvo rožės žied- 
lapio. 

— Kodėl tada Marta rašo, kad jis buvo jos tėvas? — nesuprato 
Eiprilė, 

— Nežinau, iš kur atsirado tokia mintis, bet ji pati tuo aklai 
tikėjo. Net ir Lizetė tuo įtikėjo perskaičiusi Grand-mėre dieno- 
raščius, Dėl to, sumaniusi bėgti iš Paryžiaus, ir atlėkė pas mus. 
Matot, aš buvau gerokai už ją jaunesnė. Lizetė laikė savo pareiga 
manimi rūpintis, lygiai taip pat kaip kadaise Marta jautė pareigą 
rūpintis Margarita. O Margarita sergėjo Martą. Galiausiai man tik 
geriau, kad ji tuo patikėjo. Džiaugiuosi, kad šeimos paklydimai 
man ją sugrąžino. 

Madam Vanjė nusisuko į langą. Dideliame lygiame stikle atsi- 
spindėjo pailgas plokščias veidas. Eiprilė baksnojo pirštais išdilu- 
sios medžiagos lopinėlį savo džinsuose. Kaip jau ne kartą kalbė- 
damasi su madam Vanjė sėdėjo ir laukė, kada ji sukaups jėgų ir tęs 
pokalbį. 

— Sakyčiau, Lizetė norėjo tuo patikėti, - prabilo madam Vanjė, 
įsmeigusi akis į langą. - Jinai irgi, kaip Marta, norėjo turėti šeimą, 
savo giminės istoriją. Argi ne visi to nori? Deja, DNR tyrimas buvo 
atliktas tik po mirties. Galėjau į šį reikalą nesikišti, - madam Vanjė 
patraukė nosim. Skruostais nusirito dar kelios ašaros. - Mano 
mama visą laiką dievagojosi, kad tai netiesa, kad mano tėvas pri- 
siekinėjo niekada nenuskriaudęs mergaitės. Beatričės. 

— Tai kas buvo Lizetės tėvas? — paklausė Eiprilė. - Jeigu ne Bol- 
dinis, tai kas? 

— Beatričė augo Folies restorane. Palindusi po baru žaidė su savo 
žaisliukais. Vėliau, jau paaugusi, šokėjų kambariuose tepliojosi jų 

dažais ir šukavosi jų šukomis. Lizetės tėvas galėjo būti bet kas. 
Sakau tiesiai, be užuolankų. Daili pusprotė mergina, šokių salė. Ar 
dar galėjo būti koks kitas scenarijus? 

— Galėjo, - Eiprilė nunarino galvą. — Ir ne vienas. 

— O dabar prašau man atleisti, - staiga tarė madam Vanjė ir at- 
sistūmė nuo stalo. - Man reikia prigulti. Jaučiuosi labai pavargusi. 

Nei atsisveikinusi, nei davusi suprasti, ar dar sugrįš, madam 
Vanjė padėjo į plautuvę puodelį ir nuklibikščiavo per koridorių. 

— Nemažai čia ji mums pažėrė informacijos, - prabilo Lukas, 
pagaliau nutilus senos moters kojų šlepsėjimui. - Tikrai nemažai. 

Eiprilė pritariamai suniurzgė. Galva ir skrandis buvo sustirę. 
Madam Vanjė papasakojai tai, ko ji prašė, bet visai ne tai, ko norėjo. 

— Man sunku patikėti, kad Martą ištiko toks likimas, — tarė 
ji. - Ją supo tiek žmonių, o mirė būdama nesveiko proto visiškoje 
nežinioje. 

— Mes visi mirštame visiškoje nežinioje, — atitarė jai Lukas. — 
Iškeliaujam anapilin vieni. Sakyk, Avrile, ką tikėjaisi išgirsti? 

— Net nežinau. Kažkokios pabaigos. 
 —- Kam? Sauar Martai? Ca faitrien . Tokio dalyko apskritai nėra. 
Gyvenimas bėga, pasaulis sukasi, mūsų pasėta sėkla išdygsta ir už- 
auga. O Martai de Florian labai pasisekė, ar ne? Jei nekalbėsim 
apie pamišimą. Juk nedaug kam iš mūsų lemta, kad po mirties, 
prabėgus šimtmečiui, mūsų asmeninius žygius aptarinėtų tokios 
jaunos ir žavios mokslo galvos. Marta sulauks savo didžiojo auk- 
ciono. Jos portretas bus parduotas kokiam nors senam turtingam 
puošeivai už daugiau nei milijoną eurų. Spėju, jai pasisekė labiau 
nei kitiems. 


* Tiekto, nesvarbu (pranc.). 

Lukas užgesino nuorūką. 

— Būk geras, nesimėtyk septynženkliais skaičiais, gerai? - burb- 
telėjo Eiprilė. - Nežinau, ką pasidarysiu, jeigu to paveikslo nepar- 
duos už tiek, kiek jis vertas. 

— Kilmė, ma belle, daiktų kilmė. 

Tuo metu kažkas tyliai įslinko į virtuvę. Azijietė moteris su ki- 
mono. Pranešė, kad šiandien su madam Vanjė daugiau nebebus 
galimybės pasimatyti. Ji perdavė jos žodžius, kad galime grįžti į 
Paryžių. Moteris itin pabrėžė žodžius „grįžti į Paryžių“. 

— Kaip nemandagu, - tyliai ištarė Eiprilė moteriai vėl pasiša- 
linus iš virtuvės. - Žiūrėkit, išeidama neužsigaukit su durimis už- 
pakalio. 

— „Išeidama neužsigaukit su durimis užpakalio“ Gerai pasa- 
kyta, man patinka. Užsirašysiu prie amerikietiškų posakių! | 

Abu pakilo. Eiprilė paskutinį kartą apmetė akimis madam Vanjė 
virtuvę (Lizetės, Margaritos virtuvę) ir tyliai ištipeno į koridorių. 

— Turbūt galime jau ir važiuoti, - pasiūlė Lukas abiem išėjus į 
vestibiulį. Atlapojo sunkias ąžuolines duris ir stabtelėjo ant viršu- 
tinio laiptelio. Jo plaukai blizgėjo rytmečio saulėje. O rudos akys 
atrodė beveik žalios. - Laiko ne per daugiausia. Maunam iš Sarlo? 

— Velniop tą Sarlą, - Eiprilė kilstelėjo krepšį ir užsimetė ant 
dešinio peties. - Mano lėktuvas išskrenda po dvylikos valandų. 
Reikia pasiruošti kelionei. 

— Neskubėk, spėsi. 

Eiprilė šyptelėjo ir nuskubėjo laiptais žemyn. Atsikračius 
nuolat nešiojamų Martos dienoraščių dabar jos rankinė buvo 
gerokai lengvesnė. Keista, galvojo ji, kad dabar rankinė tuščia. 
Keista, kad darbas atliktas ir po dvidešimt keturių valandų ji jau 
bus Amerikoje. 

Eiprilė pamėgino įsivaizduoti, kaip važiuos iš madam Vanjė 
namų, kaip sugrįš į Paryžių, Lukas stabtels prie gatvės ir iškėlęs ranką 
sustabdys jai taksi, Ji įsitaisys ant užpakalinės sėdynės ir žiūrės, kaip 
vairuotojas skubės ištrūkti iš miesto, o Paryžius ims tolti, tolti. 

Ausyse, regis, jau girdėti lėktuvo variklių gausmas, po kojom 
justi plonos lyg iš kartono lėktuvo salono grindys. Nosyje ir bur- 
noje troškus lėktuvo salono kvapas. Pasirinks vietą prie lango, bū- 
tinai prie iliuminatoriaus. Užriaumos varikliai ir lėktuvas pakils 
virš Paryžiaus, po jo sparnais sumirgės milijonai mažų žiburėlių. 

Galiausiai lėktuvas nusileis Niujorke. Visa tai atrodė taip nejti- 
kėtina, net jei pagrindinis tikslas būtų saugiai nusileisti oro uoste. 
Eiprilė įsivaizdavo lipanti iš lėktuvo ir plaukianti kartu su minia 
keleivių. Įsivaizdavo laukianti ilgoje, vingiuojančioje eilėje. O kas 
paskui? 

Jeigu tesės pažadą, Trojus lauks jos prie apsaugos vartų. Jeigu jis 
ten bus, tai čiups jos krepšį (šįkart Eiprilė leis jam tą padaryti) ir 
apkabins pečius. Kartu jie patrauks siaurais naujais senosios drau- 
gystės koridoriais. 

— Viena iš dviejų, - sakė jie Koronado paplūdimy. Niekas nenu- 
spręsta, bet vis tiek geriau, nei Eiprilė galėjo įsivaizduoti. O svar- 
biausia - dviem žmonėms, kurie duoną užsidirba nustatinėdami 
daiktų vertę - finansų ar baldų srityje, - paprastai tai, kas kitiems 
atrodo menkavertiška, jiedviem - gerokai aukščiau už normą. Tai 
ne lošimas kauliukais, o penkiasdešimt sunkiai išplėštų taškų, po 
begalės pastangų. Gera pradžia. 

Eiprilė prisiminė savo neryžtingumą, kai pirmą kartą įžengė 
į Martos butą ir išvydo storai dulkių užklotus baldus, sustumtus 
krūvelėmis ir uždengtus nuo svetimų akių. Tuokart įvertinti ši- 
tokią daugybę daiktų jai atrodė tiesiog beviltiškai neįmanoma, o 

ką jau kalbėti apie tai, kaip reikės visus juos padaryti reikšmingus 
ir vertingus. Bet Eiprilė stačia galva nėrė į darbą ir rado tai, ko 
reikia. Čia svarbiausia — daiktų istorija. Jų kilmės istorija. Tačiau 
visa tai dar nelemia to, kas gali nutikti vėliau. 

Jos santuoka irgi įtempta ir nė kiek ne mažiau užgriozta. Laimė, 
šįkart Eiprilė žinojo, kiek ir kokios drąsos, kiek nuoširdumo pri- 
reiks jai susitvarkyti — teks kapstyti, kol paskaus rankos ir iki 
kraujo nulūžinės nagai. Įveikus Martos chaosą, jau ir savas nebe- 
atrodė toks baisus. Čia irgi yra vertingų dalykų. Ir, priešingai nei 
Martos de Florian, juos gali matyti tik du žmonės. 


LXXVIII skyrius 


ASMENINIAI DAIKTAI IŠ 
MADAM DE FLORIAN KOLEKCIJOS 
Reikšmingi Europos šalių baldai, vaizduojamojo 
ir dekoratyviojo meno dirbiniai 


MARTA DE FLORIAN: įvertinimas 

Jos butas buvo uždarytas septynis dešimtmečius, dar prieš Antrąjį 
pasaulinį ir dar gerokai prieš gimstant šiai aukcionatorei ir daugumai 
mūsų pirkėjų. 

Kai pavasarį įkėliau koją į buvusį Martos de Florian butą, pažy- 
mėtą 9e numeriu, buvau priblokšta jo didybės ir prieš mano akis atsi- 


Michelle Gable » Butas Paryžiuje 477 


vėrusių daiktų grožio. Čia buvo galima pamatyti įvairių epochų baldų, 
pradedant Jurgio II ir baigiant Liudviko XVI, nepraleista nė viena Eu- 
ropos valstybių baldų ar vaizduojamojo meno kategorija. Tai buvo ir 
iki šiol lieka viena didžiausių ir pačių vertingiausių, kokių tik man teko 
regėti, asmeninių daiktų kolekcija, priklausanti vienai šeimai. 

Net ir po kelių mėnesių aš vis dar kartais susimąstau, ar tikrai 
buvau tame bute ir regėjau tuos nuostabius daiktus, dabar perduotus 
aukcionui. Pirmą kartą apmetusi akimis tą jaukų būstą, pasijutau tarsi 
rausvame, paauksuotame pasakų pasaulyje, o toliau tiriant daiktų is- 
torijos mane vis labiau kerėjo. Į mūsų komandos rankas pateko nesu- 
skaičiuojama daugybė brangių daiktų, kuriems gyvybės įkvėpė išlikę 
dienoraščiai, fotografijos. Keletą jų rasite ir šiame kataloge. 

Galbūt aukciono dalyviams šios moters pavardė ir nėra ži- 
noma, - šio buto šeimininkė ir dienoraščių autorė madam de Flo- 
rian buvo Paryžiaus kurtizanė. Ji mirė 1935-aisiais. Būdama viena 
garsiausių Gražiosios epochos demimondaines, linksmino tokius 
garsius ponus kaip Žoržas Klemanso, grafas Roberas de Monteskju 
ir portretų meistras Džovanis Boldinis, šiame aukcione užimantis 
išskirtinę vietą. 

Po mirties madam de Fiorian turtai liko anūkei Elizabetai Katremė. 
Kai 1940 metais naciai okupavo Paryžių, madam Katremė užrakino 
butą, išvažiavo iš miesto ir daugiau čia nebegrįžo, nors ištisus septynis 
dešimtmečius sąžiningai mokėjo už jį nuomą. Madam Katremė mirė 
šiais metais Sarlę. | mus kreipėsi moteris, augusi kartu su madam 
Katremė kaip jos sesuo, ir paprašė Sotheby's aukcioną organizuoti 
madam de Florian kolekcijos pardavimą. Mes labai didžiuojamės ga- 
lėdami surengti šį aukcioną. Nemažai dirbau vertindama kiekvieno 
daikto grožį, todėl nuoširdžiai tikiuosi, kad madam de Florian mūsų 
darbu tikrai apsidžiaugtų. 

Mano galva, patys brangiausi ir vertingiausi eksponatai - du tapyti 
stručio kiaušiniai, paauksuotas Napoleono III veidrodėlis ir tiesiai iš 
Kairo rūmų atkeliavusi konsolė bei dvi Jurgio III laikų raudonmedžio 
komodos, tokios puikios būklės, kad galima manyti, jog naujos. Jeigu 
joms nebūtų per du šimtus metų. 

Nors man būtų neetiška rinktis labiausiai patinkantį daiktą, vis 
dėlto pasakysiu, kad tai Džovanio Boldinio tapytas madam de Flo- 
rian portretas. Kiekvienas bent vidutiniškai išprusęs kolekcininkas su- 
pranta, ko vertas kiekvienas Boldinio paveikslas, tačiau šitas kūrinys 
svarbus ne tik dėl jį tapiusio autoriaus pavardės. Šis paveikslas = svai- 
ginantis eksponatas - ne tik bus parduodamas pirmą kartą, bet ir 
meno pasaulis pirmą kartą išgirs apie jo egzistavimą. 

Pamąstykite. Džovanio Boldinio kūrinys: jo autorius - garsiausias 
Gražiosios epochos portretų meistras, pasauliui dar nežinomas jo 
darbas, negirdėtas netgi tiems, kuriems privalu apie jį žinoti, nes už 
tai jiems mokami pinigai. 

Ne tik Boldinio paveikslo, bet ir visos kolekcijos vertės neįmanoma 
nusakyti jokiais žodžiais, kiekvienas daiktas stebėtinai traukia akį, 
kiekvienas eksponatas nepaliestas nuo pat Antrojo pasaulinio karo 
pradžios. Būkite pasirengę - jus apstulbins ir pakerės ąžuolo dirbiniai, 
aukso ir sidabro puošyba, bet labiausiai liksite sužavėti pačios Martos 
de Florian. Tačiau nesileiskite pernelyg smarkiai paveikiami jos kerų - 
jūsų laukia atkakli kova. Neužsisvajokite, nes galite pražiopsoti pas- 
kutinį plaktuko dūžį. 


Eiprilė Vout, 
vyriausioji viceprezidentė 
Prancūzijos ir Europos šalių baldų skyrius 


EPILOGAS 


Eiprilės rankose gulėjo knyga - vienos moters turtų aprašas: trys 
tūkstančiai eksponatų, šeši svarai puikiausio žvilgančio popieriaus. 
„Madam de Elorian kolekcija“ pagaliau paruošta nešti į aukciono 
salę. 

Dėl didelės apimties aukcioną teko suskirstyti į šešiolika atskirų 
sesijų, turinčių įvykti per vieną savaitę. Likus kelioms dienoms iki 
atidarymo vakaro, į Paryžių ėmė plūsti prekiautojai ir kolekci- 
ninkai iš viso pasaulio, sukviesti į privačias peržiūras, iškilmingas 
vakarienes itin garbiems svečiams bei kitus privalomus tokio dy- 
džio aukcioną lydinčius renginius. Garbūs svečiai bendravo tarpu- 
savyje, o didžiakrūtės patarnautojos strikinėjo aplink juos, kaukšė- 
damos raudonpadžiais aukštakulniais. 

Svarbiausias renginys - atidarymo vakaras, nes jame pristatomi 
patys brangiausi aukciono egzemplioriai. Pirmieji keli daiktai 
duoda toną visam aukcionui. Reikia sukurti tiek šurmulio, kad prie 
lošimo stalų sugužėtų kuo daugiau žaidėjų. Kadangi pristatoma 
net trys tūkstančiai eksponatų, viso aukciono sėkmė priklauso nuo 
paties pirmojo ir paties svarbiausio - Boldinio paveikslo. Pradinė 

kataloge nurodyta kaina — milijonas eurų. Jeigu pasiseks, Martos 
de Florian portretas turėtų būti parduotas mažiausiai už milijoną 
du šimtus tūkstančių. 

Įsitaisiusi vienoje iš kelių stiklinių ložių itin svarbiems asme- 
nims, Eiprilė stebėjo Olivjė, tikrinantį garso aparatūrą. Pagalbiniai 
darbuotojai lyg bitės zujo po salę liniuotėmis matuodami tarpus 
tarp kėdžių. Už telefono ryšį atsakingi operatoriai tikrino stoteles, 
skambučių tonus ir laidus, kartais net palįsdami po stalais su fra- 
kais ir vakarinėmis suknelėmis, kad tik, neduokdie, nenutrūktų 
telefono ryšys. Tuoj tuoj atsidarys durys ir į vidų plūstelės visas 
tūkstantis žmonių. 

Nenustygdama ant savo kėdės, Eiprilė mynė taką palei langus, 
kiekvienąsyk praeidama vis taisinėjo užuolaidas. Už jos įsitaisė 
Piteris, šalia jo - Trojus. Jis vartė rankose katalogą ir vis raukėsi 
regėdamas aukštas kainas. Negali būti! Penkiasdešimt tūkstančių 
eurų už seną kėdę? Betgi ji nekuria jokių pajamų, jokio EBITDA! 
Galima pamanyti, kad niekam nerūpi pajamos, neatskaičius palū- 
kanų, mokesčių, nusidėvėjimo ir amortizacijos. Jis jau seniai būtų 
įvertinęs Martos buto nusidėvėjimą ir paskelbęs jį beverčiu. Eip- 
rilė turbūt dar nežino, kaip veikia jo aštrus protas. 

Dar už dviejų eilių sėdi Birdė, o šalia jos - moteris, kurią Eip- 
rilė laikė pačiu svarbiausiu asmeniu iš visų čia susirinkusiųjų. 
Bent jau šiame aukcione. Tai Agnesė Vanjė, niekada nesiskirianti 
su savo aksomine antklodėle, visa armija tarnų ir piktdžiugiška 
šypsenėle. 

Eiprilė nekantriai laukė aukciono pradžios. Pro langus matė apa- 
čioje šurmuliuojančius žurnalistus. Galiausiai aptarnaujantis perso- 
nalas nuvedė visą būrį žiniasklaidos atstovų į jiems skirtą zoną be 
kėdžių ir užtvėrė juos raudona juosta. Tada į salę sugužėjo pirkėjai. 


Michelle Gable « Butas Paryžiuje 481 


Susėdę ėmė sklaidyti katalogą. Iš savo ložės Eiprilė stebėjo 
Žmones, O ypač tuos, kurie įsitaisė pirmose eilėse ir kurie pirmieji 
griebs brangiausius eksponatus. Ji žinojo, kad reikės ieškoti akimis 
susijaudinusių, nenustygstančių ant savo kėdžių pirkėjų, tuoj im- 
siančių kilnoti savo lenteles. Šiandieną salėje nenustygsta daug 
žmonių, ir ne tik pirmose eilėse. 

Lygiai septintą Olivjė užlipo ant pakylos. Pro dvigubą stiklą 
Eiprilės jis nematė, bet ji vis tiek iškėlė nykščius į orą, nors šis 
veiksmas buvo reikalingesnis jai pačiai nei jam. 

- Labą vakarą, ponios ir ponai, - prabilo jis. - Sveiki atvykę 
į Sothebys aukcioną ir madam de Florian kolekcijos pristatymą. 
Neabejoju, kad jums ši kolekcija paliks lygiai tokį pat neišdildomą 
įspūdį kaip ir mums. Prieš pradėdamas norėčiau priminti jums ke- 
letą dalykų. 

Olivjė skaitant aukciono taisykles ir atsiskaitymo sąlygas, minia 
dar labiau subruzdo. Galiausiai (galų gale!), po ilgiausios litanijos 
apie mokesčius, komisinius ir premijas, jis mostelėjo ranka į pa- 
veikslą, pastatytą ant besisukančios scenos, į prožektorių apšviestą 
Martą, besimaudančią savo rausvos suknios šlovės spinduliuose. 
Gaila, kad ji nemato tų visų kamerų, nejaučia karštligės, negirdi 
pratrūkusių ovacijų. Su jomis negalėtų lygintis net sėkmingiausias 
pasirodymas Folies scenoje. 

— Pirmasis daiktas, - pranešė Olivjė ir taukštelėjo plaktuku. 

Tada viskas ir prasidėjo. Marta de Florian paleista į varžytines. 

- Penki šimtai tūkstančių eurų, - pranešė jis. - Ar kas siūlo dau- 
giau nei penkis šimtus tūkstančių? Kas perka už pusę milijono? 

Salė tylėjo. Eiprilei širdis nusirito į kulnis. Sulaikiusi kvapą žiū- 
rėjo į visai dar neseniai šurmuliavusius pirkėjus ir laukė, kuris pa- 
kels pirmas. 

— Penki šimtai tūkstančių eurų, — pakartojo Olivjė. - Ar kas 
nors siūlo penkis šimtus tūkstančių? 

Eiprilei už nugaros kažkas sugirgždėjo. Atsisukusi pamatė tyliai 
pro duris įslenkantį Luką. Jis įsitaisė ant kėdės šalia madam Vanjė. 
Eiprilė jam nusišypsojo. Nebuvo tikra, ar jis atvažiuos. 

— Pusė milijono štai čia, - tarė Olivjė pakilus vienai lentelei. 
Eiprilė su palengvėjimu atsiduso. Pajuto už savęs linksint Luką. — 
Šeši šimtai tūkstančių eurų. Kas siūlo šešis šimtus tūkstančių? 

Ir tada prasidėjo linksmoji dalis. Sukruto visi suinteresuoti as- 
menys ir registratoriai, net tos didžiakrūtės moterėlės sukosi kaip 
vijurkai. Kilo didžiulė isterija. Aukštyn šaudė lentelės. 

- Septyni šimtai tūkstančių eurų. 

— Aštuoni šimtai tūkstančių. 

— Devyni šimtai. 

— Milijonas. 

Pasiekta numatyta vertė. Eiprilė giliai atsiduso ir užsimerkė. - 
Štai jums paveikslas, kurio Prancūzijos valdžia nenorėjo imti už 
dyką. 

Šįvakar, Marta, tu būsi pati garsiausia moteris visame Paryžiuje. 
Mėgaukis. 

Sumos vis augo ir augo. Milijonas šimtas tūkstančių eurų. Kils- 
telėjo lentelė ir kaina pakilo iki vieno milijono dviejų šimtų tūks- 
tančių. Stebuklingas skaičius, kurį pasiekus, Eiprilė įsivaizdavo 
aukcioną būsiant sėkmingiausią. Tikriausiai naujoji Martos sėkmė 
tęsis ilgiau nei vieną vakarą. 

Olivjė vis greičiau bėrė žodžius. Vis greičiau šaudė aukštyn len- 
telės su numeriais. Žmonės skambino į bankus, operatoriai nėrėsi 
iš kailio, kad spėtų su jais. Visi džiaugsmingai šūkavo. 

Kai suma prašoko pusantro milijono, Eiprilė suplojo delnais. 

Atsisukusi pamatė ant kojų pašokusį Trojų, stovintį šalia jos ir gar- 
siai šūkčiojantį, tarsi stebėtų sporto varžybas, o ne paveikslo par- 
davimą. 

Suma perkopė du milijonus eurų. Eiprilė aiktelėjo, širdis dau- 
žėsi iš laimės, svaigo galva. Pažvelgė į madam Vanjė. Ji sėdėjo ne- 
įgaliųjų vežimėlyje ir patenkinta šypsojosi. 

— Du milijonai šimtas tūkstančių. Ar bus daugiau? Skubėkite. 
Paskutinė proga įsigyti už du milijonus ir šimtą tūkstančių, — ra- 
gino Olivjė. O paskui, visiems sulaikius kvapą, pridūrė: - Par- 
duota! Už du milijonus ir šimtą tūkstančių eurų. Pirkėjo numeris 
trys šimtai trisdešimt keturi. 

Eiprilė manė, kad nualps iš laimės. Tikrai tuo neabejojo. 

Salėje pasigirdo garsūs plojimai. Žmonės pašoko ant kojų ir 
ištisas dvi, tris, keturias ar dar daugiau minučių sveikino Martą 
garsiomis ovacijomis. Sykį Eiprilei teko dalyvauti „Aukso puodo“ 
lošime. Bet ten žmonių džiaugsmas ir šūksniai nė iš tolo neprilygo 
tam, kas dabar vyko čia. Du milijonai ir šimtas tūkstančių eurų, 
beveik trys milijonai dolerių. 

- Tau pavyko! - sušuko Trojus ir karštai apkabino Eiprilę. — 
Dieve, čia tai bent! Tau pavyko! 

— Ne. Pasisekė ne man, - Eiprilė žingtelėjo atgal, - o Martai. 
Čiajos nuopelnas. Bet tai tik pradžia. Dar liko trys tūkstančiai eks- 
ponatų. Negaliu patikėti. Tiesiog netelpa galvoje. 

Ant pakylos Olivjė pristatė antrąjį eksponatą. Virpančiomis 
kojomis Eiprilė nuėjo prie savo kėdės ir susmuko. Trojus darkart 
garsiai sušuko ir prisėdęs šalia pakštelėjo jai į skruostą. 

— Puikiai padirbėta, - pagyrė. - Nuostabiai. 

Likusieji daiktai keliavo į kitas rankas lygiai taip pat sparčiai, 
džiugus jaudulys vis augo, prasiskverbdamas pro stiklines sienas 

net į ložes. Lentelės su numeriais šokinėjo aukštyn kaip fejer- 
verkai. Kainų lenta be paliovos mirgėjo. Iš nuostabos net išsižiojusi 
Eiprilė skubėjo užsirašinėti lentoje šmėžuojančius naujus skaičius 
įvairiomis valiutomis. Per vakarą buvo parduota šimtas penkias- 
dešimt kolekcijos vienetų. Nors, kaip ir tikėtasi, kainos nepasiekė 
Boldinio paveikslo sumos, vis tiek jos buvo gerokai aukštesnės, o 
tai lėmė Martos portretas ir į aukciono katalogą įterptos jos dieno- 
raščio ištraukos. 

Iš esmės Eiprilei neteko nė prie vieno daikto rašyti pastabos 
„Atidėta“, Kolekcija parduota visu šimtų procentų. Iki tol sėkmin- 
giausia Eiprilės diena aukcione buvo, kai pardavė devyniasdešimt 
vieną procentą pristatytų eksponatų. O šįvakar - visas šimtas. 

Nuaidėjus paskutiniam plaktuko dūžiui į tribūnos stalą, Eip- 
rilė pašoko nuo kėdės. Visi puolė glėbesčiuotis. Galutiniai duo- 
menys dar nebuvo gauti, bet jau dabar Eiprilė galėjo drąsiai teigti, 
kad šis aukcionas turėtų būti pats sėkmingiausias iš visų, kokius 
kada nors buvo surengęs nedidelis jos skyrius. Nors, reikia ma- 
nyti, Sothebys aukcionų namai jų skyriaus nuo šiol mažu jau ne- 
belaikys. 

— Madam Vanjė, - prabilo Eiprilė, kai pagaliau rado laiko atsi- 
kvėpti nurimus glėbesčiavimuisi, bučiniams ir apmažėjus žmonių 
jos ložėje. - Kokie skaičiai! Dar niekas tokių nėra matęs! 

— Aš labai jaudinausi, - tarė moteris. - Nesitikėjau, kad čia bus 
taip smagu. 

— Džiaugiuosi, kad ir jūs dalyvavote, - pasakė Eiprilė stebė- 
dama, kaip du vyrukai padeda madam Vanjė išlipti iš neįgaliųjų 
vežimėlio. 

Atsistojusi madam Vanjė pasitaisė tamsiai mėlynos suknelės si- 
joną, pasitampė į ausų spenelius įvertus auskarus su safyrais ir dei- 

mantais. Ir nusišypsojo. Jos veidas atrodė dešimčia, gal net dviem 
dešimtim metų atjaunėjęs. Virš galvos kabančio šviestuvo šviesoje 
žvilgėjo žili plaukai. 

— Turiu prisipažinti, — tarė ji, - mane apėmė malonus jaudulys. 
Dabar suprantu, iš kur semiatės entuziazmo savo darbui. Man 
smagu, kad mano tėvo paveikslai nėra beverčiai ar nemadingi. Ne- 
abejoju, kad jis tuo labai džiaugtųsi. 

— Beverčiai? Jokiu būdu! Atsižvelgiant į kainą, su juo galėtų 
rungtis vos keletas menininkų. Jūsų tėvas šįvakar pasiekė rekordą. 
Pasiekė savo paties darbų rekordą. Galvą dedu. 

Madam Vanjė sumirksėjo. Kelis kartus. Akyse pasirodė ašaros ir 
Eiprilei suspaudė krūtinę. Žinojo iš patirties, jog nereikia sureikš- 
minti parduoto daikto, kad pardavėjas neimtų gailėtis pateikęs jį 
aukcionui. 

- Jūsų tėvas, - sunkiai rinkdama žodžius tęsė Eiprilė, - supran- 
tama, dabar jau vėlu apie tai kalbėti, bet, žinote, jis galėjo pasirū- 
pinti, kad tas paveikslas liktų jums. Ir jums nebūtų tekę jo par- 
duoti. Pati matot, čia tikrai yra ką parduoti. Man tik gaila, kad šito 
nepadarėme anksčiau. 

Nereikėjo šito sakyti. Jai tiesiog negalima šitaip kalbėti. Jeigu 
ložėje būtų buvęs Piteris, jis turbūt būtų išstūmęs ją lauk su visais 
stiklais. 

— Ne, ne, madam Vout, - prunkštelėjo Agnesė. — Šitas pa- 
veikslas man nereikalingas. Man reikia pinigų. Man jų labai reikia. 

Eiprilė greitai dirstelėjo į Luką. Tas vyras - amžinas jos buvimo 
Paryžiuje barometras. Pastebėjo jo veide kruopščiai slepiamą šyp- 
seną. Moteriai reikia pinigų, bet Eiprilė vis tiek nesuvokė - juk 
aukcione madam Vanjė uždirbo tiek, jog iki mirties nespės išleisti 
nė mažiausios jų dalies. 

— Numanau, ką dabar galvojate, - tarė madam Vanjė ir vėl nusi- 
juokė, - Kad esu labai sena ir man tokie pinigai nereikalingi, tiesa? 
Kad greitai mirsiu. Kaip gaila! 

— Nieko panašaus! Jūs dar nesena! 

— Nesąmonė! Aš jau tikra atgyvena. Bet man tie pinigai reika- 
lingi ne brangiems papuošalams ar madingiems bateliams, - kreivai 
šyptelėjusi parodė į savo kojas, apautas šilkinėmis laivutėmis. - Tas 
paveikslas, tavasis Boldinis, apie kurį niekas nieko nežinojo, ar ne? 

— Taip, - patvirtino Eiprilė. - Visiems tai buvo didžiulė staigmena. 

— Džovanis Boldinis nutapė dar vieną išskirtinės reikšmės pa- 
veikslą, ma chėrie. Jį turi vienas privatus investuotojas, ir tas pa- 
veikslas dar niekada nėra buvęs jokiame aukcione. 

— Tai gana įprasta. Daugumos Boldinio paveikslų savininkai — 
privatūs žmonės. 

— Gal ir taip, bet apie jį žino vos keletas. Andresai! - piktai 
šūktelėjo madam Vanjė. - Kur mano paltas? Aš jau pasirengusi. 
Tuojau pat prašau aprengti mane paltu! 

— Koks paveikslas? — paklausė Eiprilė. - Aš puikiai žinau visus 
jo paveikslus. 

- Šito jūs tikrai nežinote, - atšovė madam Vanjė kišdama rankas 
į tamsiai rudą audinių puspaltį. - Tai mano mamos portretas. Ten 
ji žindo mane. 

— Dar vienas niekam nežinomas Boldinio paveikslas? 

— Oui. Ir dabar aš turiu pakankamai lėšų išpirkti jį iš privataus 
investuotojo. 

Eiprilę suėmė juokas. Buvo per daug sukrėsta, gal susinervinusi 
ar pagauta dar kokio nelabai suprantamo jausmo. Kažkur pasau- 
lyje yra dar vienas Boldinio paveikslas, ir Agnesė Vanjė ketina jį 


įsigyti. 

— Ko gero, nereikia jums nė sakyti, kad gavus tokią kainą, bus 
sunkiau derėtis, - vis dar juokdamasi pastebėjo Eiprilė. 

- Ko gero, jūs teisi, - žybtelėjo akimis Agnesė. - Mano pa- 
veikslas irgi turi... Kaip ten jūs vadinat? O, taip, prisiminiau. Mano 
paveikslas irgi turi įspūdingą kilmės istoriją. 

Apsukusi šerpe kaklą, madam Vanjė įsikibo viėnam iš dviejų 
savo padėjėjų į ranką ir išklibikščiavo iš ložės, palikdama apstul- 
busią Eiprilę ir kaip visada kreivai besišypsantį Luką. 

— Numanau, kokį planą dabar rezgi galvoje, - prabilo jis. Tai 
buvo pirmieji per visą vakarą jo ištarti žodžiai. - Ketini uždirbti iš 
jo premijinius. 

— Va ir nepataikei. Man dar reikia ir komisinių. 

Tą akimirką jam už nugaros išdygo Trojus. Stovėjo kikendamas 
ir kraipydamas galvą. 

— Mesjė, jūs puikiai pažįstat mano žmoną. Ar matėt, koks kilo 
šurmulys? Čia lupama ir nuo pirkėjų, ir nuo pardavėjų, - ištiesė 
Lukui ranką. — Trojus Voutas. Man regis, dar nesam pažįstami. 

— A, tai čia tas le grand mšieu. Malonų. Lukas Tėbo. 

— Le grand mšieu. Vieną dieną kuris nors iš jūsų vis tiek turėsit 
man paaiškinti, ką tai reiškia. O dabar ačiū jums už rūpinimąsi 
mano žmona šią vasarą, kad neiškrėstų kokios kvailystės. Labai 
jums dėkingas. 

— Ce nest pas un problėme. Stengiausi, kaip galėjau. Gaila, kad 
neradot laiko jos aplankyti. 

— Na, tai greitai bus sutvarkyta, - pažadėjo Trojus. - Ar jinai 
jums nieko nesakė? Po Naujųjų žadam kraustytis gyventi į Pa- 
ryžių. . 

— Į Paryžių? - nustebo Lukas. Jo veidu nuslinko keista grimasa, 
paskui iš po ilgų blakstienų jis skubiai dėbtelėjo į Eiprilę. - Nuo- 

stabi žinia, bet aš pirmą kartą ją girdžiu. Vis tiek bravo! Esu tikras, 
kad jūsų žmona čia bus laiminga. 

— To mes ir norim, - pritarė jam Trojus. - Kad ji būtų pati lai- 
mingiausia. 

- Avrile! - suulbėjo Lukas. — Ir tu slėpei nuo manęs tokią žinią! 

— Na, nieko dar iki galo nenuspręsta. Dar laukiam galutinio pa- 
tvirtinimo iš Paryžiaus padalinio... - Eiprilė staiga nutilo, paskui 
tęsė: —- O kur?.. Truputį nustebau, kad neatsivedei savo draugės... 
Kodėl neatėjo ir Delfina? - Eiprilė atsisuko į Trojų. - Tau reikėtų 
susipažinti su jo mergina. Ji irgi dirba finansų srityje ir yra tokia 
pribloškianti, kad sunku ir įsivaizduoti. 

— O! Puiku! Labai norėčiau susipažinti! - truputėlį persisteng- 
damas linksmai sušuko Trojus. Akivaizdu, jis apsidžiaugė, kad šitas 
prancūzas puoselėja romantiškus jausmus ne tik jo žmonai. 

— Deja, - liūdnai šyptelėjo Lukas, - Delfinos nebėra. Tiksliau — 
jos nebėra mano pasauly. - Lukas gūžtelėjo pečiais, jiems nespėjus 
pareikšti užuojautos. - Cest la vie, Kartais išeina ne taip, kaip norisi. 

Staiga sučirškė telefonas. Skambino Olivjė iš apačioje įrengtos 
operatorių kabinos. Pirmoji vakarinė sesija baigta. Paprašė Eip- 
rilės nusileisti apačion. Čia jos nuopelnas, ir jis norėtų, kad ji pa- 
sidalytų šlovės akimirkomis. Be to, jeigu jos paskyrimas į Paryžių 
bus vis dėlto patvirtintas, ji turėtų susipažinti su Europos pada- 
linio vilkais. 

- Olivjė kviečia mane į salę, — pranešė Eiprilė. Širdis daužėsi 
krūtinėje, kraujas mušė į smegenis. 

— Gerai, - tarė Lukas, - pasimatysime rytoj. 

— Taip, iki rytojaus. 

— Malonu buvo susipažinti, drauguži, - pratarė jos aukštas 
dailus amerikietis vyras. 

— Ir man buvo malonu. 

Šypsodamasi Eiprilė pasiėmė rankinę. Dirstelėjo vidun, ar tikrai 
ten yra tai, ko reikia: visas pluoštas laiškų ir dokumentų. Ne tokių 
senų kaip Martos, tik kelių dešimtmečių, o ne viso šimtmečio, bet 
vis tiek labai vertingų, bent jau Eiprilei. 

Tie laiškai ne nuo kokios niekam nežinomos šeimos, o jos tėvo. 
Juk Eiprilės tėvai - baisūs kaupikai. Juo labiau kad tai laiškai iš 
Vietnamo. Būta net dienoraščio. Tiek metų Eiprilė klausinėjo vien 
tik apie baldus ir niekučius. Ir niekada nepaklausė apie laiškus. 

Visi nusileido laiptais į apačią. Eiprilė nenustojo šypsotis. 
Trojus stabtelėjo. Pasilenkė jai prie ausies ir jos kūnu nuvilnijo vir- 
puliukai. 

— Kai persikelsim gyventi į Paryžių, pasirūpinsiu, kad man ant 
krūtinės priželdintų plaukų. Nes kai apsidairau, imu abejoti, ar ga- 
lėsiu prie jų visų pritapti. 

- Jeigu viskas klosis taip, kaip norėsim, tai plaukai ant krūtinės 
tau visai nerūpės. 

- Nair pasakei, - Trojus užvertė aukštyn akis ir apsimetė unkš- 
čiąs. - Visą dieną turėsiu suktis tarp baldų ir tų prancūzpalaikių. 

Eiprilė nusijuokė. 

- Nieko čia blogo. 

Apėjusi jį Eiprilė žengė į garsiai šurmuliuojančią salę. Žmonės 
apspito ją iš visų pusių. Kol visi linkėjo jai sėkmės ir spaudė ranką, 
Trojus laikė uždėjęs delną jai ant juosmens. Jai norėjosi atsisukti ir 
paprašyti, kad jis pabūtų su ja visą vakarą, kad neišeitų. Bet paskui 
"prisiminė. Juk nereikia prašyti. Nėra pagrindo manyti, kad jis ne- 
pasiliks. 

Padėka 


Jeigu ne nepaliaujamos, protu nesuvokiamos ir pačios išradingiau- 
sios Barbaros Poele intrigos, tai iš viso nebūtų kam rašyti padėkos 
ir apskritai nebūtų buvę šitos knygos. Ačiū tau, Barbara, ne tik už 
tai, kad atsiuntei man straipsnį, įkvėpusį parašyti knygą, bet ir už 
tai, kad patikėjai mano talentu, atlaikei didžiausias turbulencijas ir 
visados elgeisi taip, tarsi aš būčiau vienintelė tavo klientė. 

Dėkoju savo nuostabiai ir nuovokiai redaktorei Katie Gilligan, 
supratusiai, kokia bus Eiprilė Vout, anksčiau nei aš pati. Dėkoju 
tau už entuziazmą, subtilią įžvalgą ir gebėjimą pastūmėti mane į 
tas sritis, kurių dar nesu išbandžiusi. Mielai išgerčiau su tavim (ir 
Barbara) butelį (ar du) vyno bet kurią savaitės dieną... užsikąs- 
dama keptu paršeliu ir dar kai kuo. 

Visa Thomas Dunne Books ir St. Martins Press leidėjų komanda 
plušėjo iš peties, kad knyga nevėluotų ir būtų išleista laiku. Ačiū 
visiems, su kuriais teko pasikalbėti ir su kuriais nesuspėjau to pa- 
daryti, o ypač Sally Richardson už pagalbą nuo pirmų dienų ir Me- 
lanie Fried už tai, kad nuolat ragino mane judėti į priekį su šiuo 
projektu (ir kantrai atsakinėjo į nemokšiškus naujokės klausimus). 

Nuoširdų ačiū tariu maketuotojai Sue Llewellyn. Atrodo, lyg tu 
būtum gimusi šitam mano rankraščiui. 

Dėkoju Jebui Spenceriui, Sigui Andermanui, Jonathanui 
Corrui, o ypač Edui Luce'ui už patį geriausią laikiną darbą (bei 
darbą naktimis ir savaitgaliais), kokį tik gali gauti žmogus. Visi 
smarkiai nustebtų sužinoję, koks įdomus ir įkvepiantis gali būti 
korporatyvus pasaulis. 

Didžiausias rašytojo privalumas yra įkvėpimas. Manęs niekas 
taip stipriai neįkvepia kaip trys autoriai: Tammy Greenwood, Al- 
lison Winn Scotch ir Amy Hatvany. Ačiū jums už nuolatinius pata- 
rimus, padrąsinimus ir palaikymą. 

Kalbėdama apie palaikymą, negaliu nepaminėti savo ilgametės 
draugės Karen Freeman Landers, su kuria esame pažįstamos jau 
beveik tris dešimtmečius. Ačiū tau, kad esi man tvirta atrama ir 
moki dalytis džiaugsmu (bei dalyvauji visose iki vienos Chargers 
komandos varžybose). Labai džiaugiuosi, kad visada sėdi kartu su 
manim. 

Dar turėčiau paminėti Jen McGlothlin (dabar žinomą pavarde 
Jenny Walker). Tai mano pirmoji „plunksnos bičiulė“ ir daugelio 
Sweet Valley High mokyklos išdaigų bendrininkė. Ir kaip mes išsi- 
sukdavom, ką? Dar ačiū tariu Aileen Dowd Brill už tai, kad nuolat 
skaito mano rankraščius. . 

Prie mano knygos rašymo ir išleidimo prisidėjo daugybė 
žmonių. Ir tiesiogiai, ir internetu... Dėkoju knygų klubui (Mi- 
chelle Campbell, Denisiai Chatfield, Leesai Davis, Lisai Gal, 
Kerri Merson, Suzanne Miller, Heather Olson, Sabrinai Parr, Kat 
Peppers, Kerry Rooney, Jennai Scarafone, Dede Watson), visai 
William 4y Mary komandai (o ypač dėkoju Jes Singer), Facebook 
grupėms ir nuostabiai Kardifo pajūrio bendruomenei. Ačiū jums, 

ačiū, ačiū. Man niekada nepatiko dalytis mintimis apie rašymą, bet 
jūsų priėmimas buvo toks įspūdingas, kad gailiuosi to nepadariusi 
anksčiau. Esu jums nepaprastai dėkinga. 

Man labai pasisekė draugų loterijoj, o dar labiau — šeimos. Dė- 
koju savo tėčiui Tomui Gable'ui, vieninteliam rašytojui, kuriuo 
nepaprastai žaviuosi. Ačiū tau už tai, kad genais perdavei man savo 
talentą, jau nuo vaikystės skatinai mane rašyti ir, žinoma, už tai, 
kad esi mylinti humorą sudėtinga asmenybė. 

Dėkoju savo mamai Laurai Gable, nors vien padėkos jai ne- 
užtenka. Tavo parama man tiesiog neįkainojama. Ir vaikystėje, ir 
dabar aklai pasikliauju tavimi, tik dabar gal kiek kitaip. Vienu žo- 
džiu, esi nuostabiausia. 

Esu labai laiminga turėdama du šmaikščius ir itin protingus vai- 
kučius, kurie kiekvieną mūsų šeimos vakarienę praturtina pokštais 
ir linksmomis istorijomis. Dėkoju savo broliui Brajanui Gable'ui, 
paskolinusiam savo asmenybę šiame romane vaizduojamam Bra- 
janui. Tikiuosi, jis tau labai patiks. Dar dėkoju savo seseriai Lisai 
Gable Wheatley už jos įkvepiantį atkaklumą ir už tai, kad perskaitė 
ankstyvuosius mano apsakymus. 

Nuoširdžiai padėkoti noriu gausiai Geible'ų giminei — nuo Ka- 
lifornijos iki Oklahomos, Niujorko ir mažesnių miestelių pakelyje. 
Pasaulis su jumis, mielieji, daug linksmesnis. Tūkstantį ačiū tariu 
savo anytai ir šešurui, Pat ir Tony Bilski. Jūs esate patys teisingiausi 
ir nekritiškiausi, kokius man teko sutikti, nors mano knygoje ra- 
šoma ir apie prostitutę. (Atsiprašau!) 

Ačiū mano mergaitėms... Ką aš be jūsų daryčiau? Peige, mano 
mielai, pirmagimei kvailiukei. Ačiū tau, kad leidai man skaityti ir 
pavertei motinystę lengvu malonumu. Gaila, kad dar negali skai- 
tyti šitos knygos. Netrukus tau irgi ką nors parašysiu. 

Ačiū mano drąsiajai persikutei Georgiai, tau dar tik septyneri, 
bet sulauki jau nebe pirmos padėkos. Ačiū tau, kad kasdien skaid- 
rini (ir džiugini) man gyvenimą, ir už tai, kad nuolatos žeri man ver- 
tingus komentarus ir pastabas socialiniais klausimais. Tu man esi 
tikras cunamis. Kitokios tavęs ir neįsivaizduoju. 

Mano vyro vardas įrašytas šios knygos pradžioje. Ir tai natūralu, 
nes visi nuostabūs dalykai mano gyvenime prasideda su juo. DB, 
ačiū tau, kad moki mane prajuokinti, kad pabaksnoji į užpakalį, kai 
apsnūstu, ir tik labai retai nepatenkintas pavartai akis. Atleisk, kad 
mano romane vyrai tokie nevykėliai. Pažadu, kada nors būtinai 
parašysiu apie išvaizdų, garbanotą, itin patrauklų finansininką. 

Ir galiausiai tariu ačiū savo skaitytojams, tiems, kas jau šią knygą 
perskaitė, ir tiems, kas jos nesirengia skaityti. Ačiū jums, kad atran- 
date naujų potyrių ir dalijatės jais su kitais. Ačiū už išsakytas mintis 
ir užmegztas naujas pažintis. Linkiu jums daug įdomių kelionių ir 
tiesiausio kelio į kitą pamėgtą knygą. 

Michelle Gable (Mišelė Geibl) — 
JAV autorė, finansų analitikė, 
užaugusi rašytojų šeimoje ir 
visuomet troškusi rašyti pati. 
Paryžiuje atrasto buto istorija buvo 

"Sotheby's aukcionų namų Europos šalių senovinių baldų ekspertei 
Eiprilei pasisekė - ji vyksta į Paryžių vertinti labai neįprasto buto. 
Paryžius Eiprilei - menas, romantika, svaigulys ir proga pabėgti 
nuo braškančios santuokos rūpesčių. O tas butas... 

2010 m. Paryžiuje nutiko neįtikėtina, bet tikra istorija: mirus 
91 metų moteriai, paveldėtojai tarp popierių aptiko ir jai priklau- 
siusio buto netoli Pigalio aikštės dokumentus. Ekspertai nepatikėjo 
savo akimis: paskutinį kartą šio buto durys buvo užvertos daugiau 
nei prieš 70 metų ir nuo to laiko niekas į jį nebuvo įžengęs. Pra- 
bangus, keistas, rafinuotas, bohemiškas butas buvo tarsi nepaliesta 
Miegančiosios Gražuolės pilis. Tačiau tai dar ne viskas: apstulbę 
ekspertai jame rado vieno garsiausių Belle Epogue tapytojų Džiova- 
nio Boldinio paveikslą, kuriame pavaizduota moteris rausva sukne- 
le, Iš bute rastų dienoraščių paaiškėjo, jog tai buto savininkės senelė 
Marta de Florian - demimondo dama, salonų liūtė, Boldinio mūza 
ir meilužė. Ir Eiprilės dėmesys ima telktis ne į rašomuosius stalus ar 
Jurgio III stiliaus krėslus, uždirbsiančius aukcionui milijonus dole- 
rių, o į charizmatišką moterį ir jos gyvenimo istoriją. 

Michelle Gable sukūrė romaną apie dvi moteris, du skirtingus 
laikotarpius. Apie Martą ir neįtikėtiną butą, kupiną Paryžiaus pra- 
eities, nuostabiojo XX a. pradžios žavesio ir aistrų — ir apie Eip- 
rilę, pakerėtą Martos istorijos ir bandančią suprasti savo pačios 
jausmus. Romaną, kuriame suspindi ir bohemiškas Belle Epogue 
pasaulis, ir neblėstantis šiuolaikinio Paryžiaus žavesys, ir amžinos 
moteriškos laimės paieškos. 

